
1. FEJEZET 


Szüleim és gyermekkorom 


Az indiai kultúrának hosszú-hosszú ideje jellemzője a végső 
igazságok fürkészése és - ami ennek velejárója - a guru [1] 
tanítvány kapcsolat. Engem életutam egy Krisztusra 
emlékeztető bölcshöz vezetett, akinek példamutató életéből 
méltán okulhatnak az eljövendő századok. Egyike volt 
azoknak a nagyszerű mestereknek, akik India igazi szellemi 
értékét jelentik. Nemzedékről nemzedékre, újra meg újra 
felbukkannak ők, s megóvják hazájukat attól, hogy az ősi 
Babilon és Egyiptom sorsára jusson. 
Legkorábbi emlékeim egy régebbi megtestesülésemre 
vonatkoznak. Tisztán emlékszem arra, hogy a régmúltban 
jógi [2] voltam a Himalája hófödte vidékein. Ám nem 
csupán a múltba pillanthattam be így, hanem e kifinomult 
képességem révén a jövőbe is. 
Máig emlékszem arra is, mennyi megaláztatással járt 
számomra a kisgyermekkor gyámoltalansága. Zavart 
például, hogy nem tudok járni, nem tudom szabadon 
kifejezni magam. Testi gyengeségem hő fohászokra 
serkentett. Erős érzelmi életem mentálisan sok nyelven 
próbált megnyilatkozni. E belső bábeli nyelvzavarban fülem 
fokozatosan hozzászokott anyanyelvemhez, a bengálihoz. 
Mekkorát tévednek a felnőttek, amikor azt hiszik, egy 
kisgyermek csupán a játékaival törődik! 
E lelkiállapot és testi tehetetlenségem sokszor toporzékoló 
dührohamot váltott ki belőlem. Emlékszem, mennyire 
meglepődött a családom ezeken a jeleneteken. De 


boldogabb emlékek is  sereglenek körém: anyám 
becézgetései, első botladozó lépéseim és első szavaim. 
Rendszerint hamar elfelejtjük ezeket a korai kis 
győzelmeket, amelyek pedig az önbizalom természetes 
alapját jelenthetnék. 

Messzire nyúló emlékeim korántsem különlegesek. Sok 
jógiról tudjuk, hogy sértetlenül megőrizte öntudatát, nem 
következett be szakadás az „életből" a „halálba", sem a 
halálból" az „életbe" történő drámai átmenet során. Ha az 
ember pusztán földi porhüvely volna, ennek elvesztése 
csakugyan véget vetne önazonosságának. Ám ha igazuk van 
a prófétáknak, akik az évezredek távolából szólnak hozzánk, 
akkor elmondhatjuk, hogy az ember lényegében testetlen és 
mindenütt jelenlévő lélek. 

Nem rendkívüli, bár különös, ha valakinek teljesen világos 
gyermekkori emlékei vannak. Sok földet bejártam, s 
szavahihető férfiak és nők mesélték el nekem legkorábbi 
emlékeiket. 

1893. január 5-én születtem Górakhpurban, Északkelet- 
Indiában, a Himalája ormai közelében. Itt töltöttem életem 
első nyolc évét. Nyolcan voltunk testvérek: négy fiú és négy 
lány. Jómagam, Mukunda Lál Ghós [3] , második fiúként a 
negyedik gyermek voltam. 

Szüleim bengálik voltak, s a ksatrija kaszthoz [4] tartoztak. 
Mindkettejüket áldott jó természettel ruházta fel a teremtő. 
Kölcsönös, nemes és kiegyensúlyozott hitvesi szeretetük 
soha nem ragadtatta magát szélsőségekre. A szülők e 
tökéletes harmóniája jelentette gyermekzsivajtól hangos 
családi életünk nyugodt középpontját. 

Apám, Bhagabatí Csaran Ghós kedves, méltóságteljes, néha 
kimért úr volt. Bármennyire szerettük is őt mi, gyermekek, 
mégis megtartottuk vele szemben a tiszteletteljes három 
lépés távolságot. Apám, aki kitűnő logikai és matematikai 
képességekkel volt megáldva, elsősorban az eszére 
hallgatott. Anyám viszont csodálatosan jó szívére, s 
mindenekelőtt a szeretet erejével nevelt minket. Halála után 


apám is jobban ki merte mutatni addig titkolt gyöngédségét. 
Többször észrevettem, hogy tekintete ilyenkor szinte 
átváltozik anyám simogató pillantásává. 

Anyám segítségével korán kezdődött keserédes 
ismeretségünk a szent iratokkal: ő ugyanis nagyon okosan 
idézett olyan meséket a Mahábháratából és a Rámájanából 
[5] , amelyek a fegyelmezést szolgálták; ilyenkor okítás és 
fenyítés kéz a kézben járt a szülői házban. 

Anyám az apám iránti tisztelet jeléül gondosan kiöltöztetett 
minket délutánonként, hogy így fogadjuk hivatalból 
hazatérő apánkat. Amolyan alelnökféle szerepet töltött be a 
Bengál-Nágpur Vasúti Társaságnál, India egyik legnagyobb 
vállalatánál. Munkája sok helyváltoztatással járt, családunk 
ezért városról városra költözött gyermekkoromban. 

Anyám bőkezűen bánt a szűkölködőkkel. Apám is jószívű 
volt, de az ő törvénytisztelete a pénztárcájára is kiterjedt. 
Egy ízben anyám két hét alatt apám több mint egyhavi 
jövedelmét költötte a szegényekre. 

- Mindössze arra kérlek, hogy az ésszerűség határain belül 
jótékonykodj - feddte meg akkor apám. 

Ám még ez a szelíd megrovás is rosszul esett anyámnak a 
férjétől. Bérkocsit rendelt, nekünk, gyermekeknek azonban 
egyetlen szóval sem árulta el elégedetlenségét. 

- Isten veletek - köszönt el tőlünk. - Hazamegyek az 
anyámhoz. 

Ősi ultimátum! 

Megdöbbentünk, és jajgatni kezdtünk. Anyai nagybátyám a 
legjobbkor toppant be. Néhány, kétségtelenül a régi korok 
tapasztalatából leszűrt, bölcs tanácsot súgott apám fülébe, 
így ő  békítgetni kezdte anyámat, aki most már 
megkönnyebbülten bocsátotta el a bérkocsit. Így végződött 
az egyetlen összetűzés szüleim között, amelynek tanúja 
voltam. Emlékszem viszont egy jellemző vitájukra. 

- Kérlek, adj tíz rúpiát egy szerencsétlen asszonynak, aki a 
küszöbön áll - anyám roppant lefegyverezően tudott 
mosolyogni. 


- Hogyhogy tíz rúpiát? Egy is elég - apám azután 
magyarázatképpen hozzátette: - Amikor apám és 
nagyszüleim váratlanul meghaltak, megismerkedtem a 
szegénységgel. A reggelim egyetlen vacak kis banánból állt, 
és ezután kilométereket gyalogoltam az iskoláig. Később az 
egyetemen a szükség rávitt, hogy havi egy rúpia 
támogatásért egy tehetős bíróhoz folyamodjam. Ő 
megtagadta a segítséget, mondván, hogy egyetlen rúpiát 
sem vesztegethet el másokra. 

- Látod, milyen keserűen emlékszel vissza annak az egyetlen 
rúpiának az elvesztésére - vetette be a szív okfejtését 
anyám. - Azt akarod, hogy ez az asszony is keserűen 
megemlegesse annak a tíz rúpiának a megtagadását, 
amelyre pedig olyan égetően szüksége van? 

- Győztél! - apám a vereséget szenvedett férjek 
felejthetetlen mozdulatával nyitotta ki a pénztárcáját. - Itt 
egy tízrúpiás bankjegy. Add át neki jókívánságaim 
kíséretében! 

Apám hajlott arra, hogy minden új javaslatra azonnal nemet 
mondjon. Viselkedése az idegennel, aki oly könnyen 
elnyerte anyám rokonszenvét, csupán szokásos 
óvatosságának megnyilvánulása volt. Az ódzkodás az 
azonnali fejbólintástól mindössze a kellő megfontolás elvén 
alapul. A magam részéről apám ítéleteit mindig józannak és 
pártatlannak tartottam. Ha jó érvekkel alá tudtam 
támasztani őket, mindig teljesítette számos kérésemet, lett 
légyen szó kirándulásról vagy új motorkerékpárról. 

Ha apám fegyelmet követelt gyermekeitől, önmagával 
egyenesen spártai szigorral bánt. Nem járt például 
színházba, ehelyett a lelkét művelte, például a Bhagavad- 
gitá [6] lapjainak forgatásával. Mindennemű fényűzésről 
lemondott, addig hordta például a cipőjét, amíg elszaggatta. 
Fiai az akkoriban elterjedt automobilokon feszítettek, ő 
azonban továbbra is villamossal járt munkába. A pénz 
hatalmi célokat szolgáló kuporgatása teljességgel idegen 
volt a természetétől. Egyszer, miután tető alá hozta a 


Kalkuttai Városi Bankot, nem fogadta el a jutalmul felajánlott 
részvényeket. Hisz ő mindössze polgári kötelességének tett 
eleget szabadidejében. 

Evekkel nyugdíjba vonulása után egy angol könyvelő 
felülvizsgálta a Bengál-Nágpur Vasúti Társaság számadásait, 
s meglepetten fedezte fel, hogy apám soha nem folyamodott 
a neki kijáró nyereségrészesedésért. 

- Három ember helyett dolgozott - közölte a könyvvizsgáló a 
társasággal. - 125 000 rúpia (körülbelül 41250 dollár) 
kárpótlással tartoznak neki. 

A pénztáros el is küldte apámnak a mondott összeget 
tartalmazó csekket. Apámat azonban olyan kevéssé 
érdekelte az ügy, hogy a családjának is elfelejtette 
megemlíteni. Később legfiatalabb öcsém, Bisnú kérdőre 
vonta, amikor észrevette a tetemes összeget a 
bankszámlánkon. 

- Miért törődjem én az anyagi javakkal? - felelte apám. - 
Akinek a kiegyensúlyozottság a célja, az nem örvendezik a 
nyereségen, és nem szomorkodik a veszteségek fölött. 
Tudja, hogy az ember egy garas nélkül érkezik erre a világra, 
és úgy is távozik onnan. Szüleim házasságuk elején egy 
nagy mester, a benáreszi Lahiri Mahásaja tanítványaivá 
szegődtek. Ez a kapcsolat tovább növelte apám 
önsanyargató hajlamait. Anyám egyszer bevallotta 
legidősebb nővéremnek, Romának: 

- Apád és én évenként csak egyszer élünk házaséletet, hogy 
gyermekeink legyenek. 

Apám Abinás Bábún [7] , a Bengál-Nágpur Vasúti Társaság 
górakhpuri  alkalmazottján keresztül ismerte meg Lahiri 
Mahásaját. Abinás az indiai szentekről szóló, lebilincselő 
történetekkel ajzotta fel gyermeki képzeletemet, amelyek 
rendre saját gurujának dicsőítésével végződtek. 

- Tudod, milyen rendkívüli módon lett apád Lahiri Mahásaja 
tanítványa? 

Egy lusta nyári délután tette fel ezt az izgalmas kérdést, 
amikor otthonunk hűvösében üldögéltünk.  Várakozó 


mosollyal nemet intettem. 

- Evekkel a születésed előtt arra kértem a főnökömet, a te 
apádat, hogy adjon egy hét szabadságot benáreszi gurum 
meglátogatására. Apád azonban hallani sem akart a 
dologról. 

- Csak nem vallási fanatikusnak készülsz? - nevetett ki. - 
Ügyelj inkább a hivatali előmeneteledre! 

Szomorúan baktattam hát hazafelé aznap egy erdei 
ösvényen, amikor apád utolért a  gyaloghintaján. 
Elbocsátotta a szolgáit, és maga is gyalogosan szaporázta 
mellettem a lépteit. Hogy megvigasztaljon, a világi siker 
előnyeit ecsetelte. Én azonban nem hallgattam rá, mert a 
szívem egyre azt dobolta: ,Lahiri Mahásaja! Nem tudok úgy 
élni, hogy ne láthassalak!" Egy elhagyatott mező szélére 
értünk, ahol a magasra nőtt, hullámzó füvet bearanyozták a 
lebukó nap sugarai. Megálltunk, hogy megcsodáljuk a 
látvány szépségét. És akkor, ott a mezőn, néhány lépésre 
tőlünk, megjelent előttünk a gurum! [8] 

- Bhagabati, túl keményen bánsz az alkalmazottaiddal! 

- hallottuk döbbenten a mester zengő hangját. 

Ugyanolyan rejtélyesen tűnt el, ahogyan jött. Térdre 
vetettem magam, úgy kiáltoztam: „Lahiri Mahásaja! Lahiri 
Mahásaja!" Apád is kővé dermedt néhány pillanatra a 
megdöbbentéstől. 

- Abinás, nemcsak hogy szabadságot kapsz tőlem, de 
magam is szabadságot veszek ki, hogy holnap veled 
tarthassak Benáreszbe. Muszáj megismernem ezt a 
nagyszerű Lahiri Mahásaját, aki képes arra, hogy tetszés 
szerint megjelenjék, és közbenjárjon az érdekedben! A 
feleségemet is magammal viszem, és megkérem a mestert, 
hogy mutassa meg nekünk az általa követett szellemi utat. 
Elvezetsz hozzá? 

- Természetesen - öröm töltött el amiatt, hogy csodálatos 
módon válasz jött fohászomra, s a dolgok ilyen szerencsés 
fordulatot vettek. 


Másnap szüleiddel vonatra szálltunk Benáresz felé. Az azt 
követő napon lovaskocsit fogadtunk, később gyalogosan, 
keskeny dúűlőutakon vágtunk át gurum elhagyatott 
hajlékáig. Belépvén a kis nappaliba, meghajoltunk a szokása 
szerint lótuszülésben ülő mester előtt. Szúrós tekintetét 
apádra emelte. 

- Bhagabati, túl keményen bánsz az alkalmazottaiddal! 

- ugyanezeket a szavakat hallottuk tőle két napja a mezőn. 
Aztán hozzátette: - Örülök, hogy elengedted hozzám 
Abinást, és annak is, hogy elkísértétek őt a feleségeddel. 
Ezután legnagyobb örömükre beavatta szüleidet a krija-Jóga 
[9] gyakorlásába. Apáddal tehát tanítványtársakká lettünk, 
s közös látomásunk emlékezetes napja óta mély barátság 
fűz minket egymáshoz. Amúgy Lahiri Mahásaja kifejezetten 
érdeklődött a születésed felől. Az életed bizonyára az 
övéhez kapcsolódik majd, mert egy mester áldása mindig 
megfogan. 

Lahiri Mahásaja röviddel az én érkezésem után távozott e 
világból. Díszes keretbe foglalt képmása mindig ott 
díszelgett a családi oltáron, bármely városba rendelte is ki 
hivatala apámat. Reggel és este anyámmal sokszor 
meditáltunk egy hevenyészett oltár előtt, s közben illatos 
szantálfa kenőcsbe mártott virágokkal  tisztelegtünk 
mesterünk előtt.  Tömjénnel,  mirhával és saját 
odaadásunkkal áldoztunk a Lahiri Mahásaja személyében 
megtestesült istenségnek. 

Képmása felbecsülhetetlen hatással volt életem további 
alakulására. Ahogy növekedtem, úgy gondoltam mind 
többet és többet a mesterre. Meditáció közben a róla készült 
fénykép gyakorta kiemelkedett szűkös keretéből, s életre 
kelve mellém telepedett. Amikor azonban megpróbáltam 
megérinteni ennek a sugárzó testnek a lábát, ismét alakot 
váltott, és visszaváltozott rögzített képmássá. 
Felcseperedvén egyre inkább érzékeltem élő jelenlétét. 
Sokszor fordultam hozzá megpróbáltatások és kétségek 
idején, s ilyenkor az ő vigasza mutatott nekem utat. 


Eleinte sajnáltam, hogy nem él már fizikai testben, amikor 
azonban felfedeztem titkos jelenlétét, nem szomorkodtam 
többé. Gyakran írta azoknak a tanítványainak, akik túl 
buzgón szerették volna viszontlátni őt: , Miért is keresnétek 
fel hús-vér valómat, amikor kútaszthátokkal (harmadik 
szemetekkel) mindig láthattok engem?" 
Nyolcéves koromban Lahiri  Mahásaja  fényképének 
köszönhettem csodálatos gyógyulásomat. Ez az élmény 
tovább mélyítette iránta érzett szeretetemet. Családi 
birtokunkon, a bengáliai Iccshápurban elkaptam az ázsiai 
kolerát. Az orvosok tehetetlenek voltak: élet és halál között 
lebegtem. Az ágyam szélén ülő anyám arra biztatott, hogy 
függesszem tekintetemet a mester elém akasztott képére. 
- Hajolj meg előtte gondolatban! - tudta, ahhoz is gyenge 
vagyok, hogy a kezemet felemeljem köszöntésképpen. - Ha 
mély tisztelettel gondolatban térdet hajtasz előtte, 
megmenekülsz! 
A fényképre pillantottam, amelyből most vakító fényesség 
sugárzott, körülölelte testemet, és betöltötte az egész 
helyiséget. Eltűnt az émelygésem, és egyéb, 
befolyásolhatatlan panaszaim is megszűntek; jól éreztem 
magam. Hirtelen elég erősnek éreztem magam ahhoz, hogy 
lehajolva tisztelettel megérintsem anyám lábát, amiért ilyen 
mélyen hisz gurujában. Anyám többször a kicsiny 
képmáshoz szorította a fejét. 
- Ó, mindenütt jelenlévő mester, köszönöm, hogy fényed 
meggyógyította a fiamat! 
Ekkor jöttem rá, hogy ő is látta azt a káprázatos fénysugarat, 
amely egy csapásra kigyógyított ebből az általában halálos 
kórból. 
Ezt a fényképet azóta is kincsként őrzöm. Maga a mester 
adta apámnak, s ezért szent rezgéseket hordoz. Magának a 
képnek szintúgy csodálatos a története. Ezt apám egyik 
tanítványtársa, Kálí Kumár Roj beszélte el. 
Lahiri  Mahásaja szemlátomást nehezen tűrte a 
fényképezést. Ám hiába tiltakozott, egyszer tanítványai 


körében lencsevégre kapták - többek között Kálí Kumár Roj 
is jelen volt. A fényképész később döbbenten fedezte fel, 
hogy a filmen valamennyi tanítvány tisztán látható, de a kép 
közepe, ahol a mesternek kellett volna lennie, üresen 
maradt. A tanítványok széltében-hosszában tárgyalták a 
csodálatos jelenség okát. 

Ekkor egyikük, aki hozzáértő fényképész hírében állt, 
bizonyos Gangádhar Bábú, kijelentette, rajta ugyan nem fog 
ki az illékony mester. Másnap, amikor a guru lótuszülésbe 
helyezkedett egy lócán, holmi válaszfal előtt, Gangádhar 
Bábú felállította a masináját. Miután minden szükséges 
óvintézkedést megtett, mohóságában egy tucat felvételt 
készített. A lóca és a válaszfal mindegyiken jól kivehető volt, 
a mester azonban ezúttal is hiányzott. 

Gangádhar Bábú könnyekkel a szemében, megtépázott 
hiúsággal kért magyarázatot a gurutól. Lahiri Mahásaja 
azonban csak órák múlva törte meg a csendet a következő 
tömör és velős kijelentéssel: 

- Szellem vagyok. Meg tudja örökíteni a géped a mindenütt 
jelenvaló Láthatatlant? 

- Látom már, hogy nem! Szent uram, mégis arra kérlek, 
engedd meg, hogy lefényképezzem tested templomát, hisz 
véges látásommal a mai napig nem ismertem fel, hogy a 
testedben a szellem lakozik. 

- Jó, gyere hát holnap reggel, akkor lefényképezhetsz. A 
fotós ismét felállította masináját. Ezúttal a szent alak nem 
burkolózott láthatatlanságba, hanem élesen kirajzolódott a 
filmen. A mesterről több kép nem készült ezután, legalábbis 
én egyről sem tudok. 

A fényképet közreadom könyvemben.  Lahiri Mahásaja 
valamiféle egyetemes kasztról árulkodó, nemes vonásai 
nemigen mutatják, melyik fajhoz tartozott. Kissé talányos 
mosolya az Istennel való egység ujjongó öröméről 
tanúskodik. Félig nyitott szeme a külső világ iránt tanúsított 
csekély érdeklődésről vall; szeme azonban félig csukott is, 
elmerülve a belső üdvösségben. S bár a földi örömök 


szegényes csábításai teljesen hidegen hagyták, rendkívüli 
éberséggel figyelt azoknak a keresőknek a spirituális 
szükségleteire, akik ilyen javakért fordultak hozzá. 

Röviddel azután, hogy a guru képmása talpra állított, nagy 
horderejű látomásom támadt. Egyik reggel éppen az 
ágyamon ültem, amikor mély révületbe estem. 

Majon mi rejtőzhet e lehunyt szempár sötétjében?" - 
tolakodott elmémbe a gondolat. Ebben a pillanatban vakító 
fénysugár homályosította el külső látásomat. Lelki szemeim 
előtt ugyanakkor, akárcsak egy miniatűr mozi 
vetítővásznán, meditáló szentek jelentek meg egy hegyi 
barlangban. 

- Kik vagytok? - kérdeztem tőlük fennhangon. 

- A Himalája jógijai vagyunk. 

Nehéz elmondani, mit éreztem az égi válasz hallatán, a 
szívem mindenesetre nagyot dobbant. 

- Jaj, már régóta vágyom közétek! 

A látomás ezzel eltűnt, az ezüstös sugarak örvénye azonban 
a végtelenbe tágult. 

- Mi ez a csodálatos ragJógas? 

- Isvara vagyok. [10] Én vagyok a Fény. 

A hang úgy morajlott, akár a viharfelhők. 

- Eggyé szeretnék válni Veled! 

Isteni elragadtatásom lassan elült, de azóta is bennem él az 
istenkeresés vágya. „Isten örök, folyvást megújuló öröm" - 
gondoltam akkor, s ez az emlék máig elevenen él az 
emlékezetemben. 

Egy másik emlékem is megmaradt, mégpedig a szó szoros 
értelmében, mivel a mai napig viselem a nyomát. Kora 
reggel nővéremmel, Urnával egy nimfa alatt gubbasztottunk 
górakhpuri kertünkben. A nővérem egy bengáli olvasókönyv 
tanulmányozásában segédkezett, miközben én sajnáltam, 
hogy nem figyelhetem ehelyett inkább azt, amint a 
papagájok érett  margózagyümölcsöt  csipegetnek a 
közelünkben. Umá elpanaszolta, hogy kelés nőtt a lába 


szárán, és kenőcsöt hozott kezelgetni azt. Egy cseppet 
magam is kentem belőle az alkaromra. 

- Miért kensz orvosságot az egészséges karodra? - kérdezte 
Umá. 

- Nos, nővérkém, úgy érzem, holnapra nekem is kelésem nő. 
Jobb már idejekorán elkezdeni a kezelést. 

- Te kis hazug! 

- Nővérkém, ne hívj hazugnak, várd ki a holnap reggelt! - 
szóltam rá felháborodottan. 

Umá azonban nem hallgatott rám, és háromszor is 
elismételte megbélyegző kijelentését. Én ekkor lassan, 
fogam között szűrve a szót kijelentettem: 

- Akaraterőmmel pontosan ezen a helyen holnapra én is 
kelést növesztek a karomon, a tied pedig kétszeresére 
duzzad majd! 

Reggelre kelve jókora keléssel ébredtem a megjelölt helyen, 
s Urnáé valóban kétszer olyan nagy lett. Nővérem sikoltozva 
rohant anyámhoz. 

- Mukunda varázsló lett! 

Anyám ekkor szigorúan megtiltotta, hogy a szó erejével 
valaha is mások ártalmára legyek. Azóta is megfogadtam a 
tanácsát. 

A kelésemmel sebészhez fordultunk. A metszés helye a mai 
napig látható. Jobb alkarom tehát szünet nélkül figyelmeztet 
arra, milyen hatalmas ereje lehet az emberi szónak. 
Látszólag ártalmatlan, egyszerű, mély összpontosítással 
kimondott szavaimnak elég rejtett, belső erejük volt ahhoz, 
hogy bombaként  robbanva, határozott, bár káros 
eredményük legyen. Később értettem meg, hogy ez, a 
szavakban rejlő hatalmas erő helyesen irányítva 
éppenséggel meg is szabadíthat az élet nehézségeitől, 
anélkül, hogy heget hagyna maga után vagy feddés járna 
nyomában. [11] 

Családunk a pandzsábi Láhórba költözött, ahol szert tettem 
az istenanya Kálí [12] istennőként megmutatkozó képére. 
Erkélyünkön kis szentélyt rögtönöztünk neki. Egyszer az a 


gondolatom támadt, hogy bármit kívánjak is ezen a szent 
helyen, teljesülni fog. Egy napon Urnával álltam itt, s 
néztük, amint két kisfiú papírsárkányt röptet a háztetők 
fölött, egy nagyon keskeny sikátor túloldalán. 

- Miért hallgatsz olyan nagyokat? - lökött meg Umá 
játékosan. 

- Arra gondoltam, milyen nagyszerű dolog, hogy az 
Istenanya valamennyi kívánságomat teljesíti. 

- Talán éppen ezt a két sárkányt is neked adná? - nevetett fel 
gúnyosan a nővérem. 

- Miért is ne? - s magamban imádkozni kezdtem ezért. 
Indiában a sárkányversenyeken a zsinórokat enyvvel és 
porrá tört üveggel szokás bekenni. Mindegyik versenyző arra 
törekszik, hogy elszakítsa az ellenfél zsinórját. Amikor 
elszabadul egy-egy sárkány, nagy mulatság elkapni őket a 
tetők fölött. Ahogy ott álltunk Urnával a tetővel fedett, 
beugró erkélyen, teljes képtelenségnek tetszett, hogy 
egyetlen sárkányt is elcsípjünk, hiszen a zsinór magasan a 
tetők fölött szokott lebegni. 

Elkezdődött hát a verseny a sikátor túloldalán. Az egyik 
zsinór elszakadt, s a sárkány felénk lebegett. Egy pillanatra 
megállt, majd a szél hirtelen elültekor a zsinór 
belegabalyodott a szemközti ház tetején növekvő 
kaktuszba. Nekem csupán a kezemet kellett kinyújtanom 
zsákmányomért, amelyet diadalittasan nyújtottam át 
Urnának. 

- Ez csupán a véletlen műve, nem a te imádé. Ha a másik 
sárkányt is elfogod, hiszek neked. 

Nővérem sötét szempárja nagyobb ámulatot tükrözött, mint 
szavai. Még hevesebben folytattam imámat. Rövidesen a 
másik játékos is túl erősen rántotta meg a zsinórt, s ezzel 
elvesztette a sárkányát. Szolgálatkész segítőtársam, a 
kaktusz ezúttal is a kezemre játszott, s ezt a sárkányt 
szintén magamhoz ragadtam a zsinór hurka segítségével. 
Második zsákmányomat is átnyújtottam Urnának. 


- Az Istenanya valóban meghallgatott! De ez túl rejtélyes 
nekem! - nővérem úgy rebbent arrébb, mint egy 
megriasztott őzike. 


2. FEJEZET 


Anyám halála és a rejtélyes amulett 

Anyám leghőbb vágya bátyám esküvője volt. - Jaj, akkor 
leszek majd igazán boldog, amikor megpillantom Ananta 
hitvesének arcát! 

Gyakorta hallottam, hogy anyám ezekkel a szavakkal fejezte 
ki a család folytonosságáért érzett aggódását, ami anynyira 
jellemző az indiaiakra. 

Ananta eljegyzésének idején körülbelül tizenegy esztendős 
lehettem. Anyám Kalkuttában tartózkodott, ahol boldogan 
felügyelte az esküvői előkészületeket. Magunkra maradtunk 
hát apámmal bareillyi otthonunkban, Észak-Indiában, ahová 
kétévi láhóri szolgálat után helyezték át őt. 

Addigra már férjhez adtuk két nővéremet, Romát és Urnát; 
Ananta azonban a legidősebb fiú volt, ezért az ő esküvője 
rendkívüli alkalomnak számított. Anyám számtalan rokont 
fogadott, akik távoli hajlékukból érkeztek nap nap után 
Kalkuttába, s kényelmesen elszállásolta őket egy frissen 
vásárolt, nagy házban, az Amherst utca 50. szám alatt. 
Minden készen állt a nagy alkalomra: a lakodalmi 
finomságok, a vidám trónus, amelyen bátyámat majd 
jövendőbelije házához viszik, a színes lampionok, a 
hatalmas kartonpapír elefántok és tevék, az angol, skót és 
indiai zenekarok, a hivatásos mulattatók, no meg az ősi 
szertartásokat lebonyolító papok. 

Apámmal emelkedett hangulatban tervezgettük, miként 
csatlakozunk az ünneplő családhoz. Röviddel a nagy nap 
előtt azonban baljós látomásom támadt. 


Éjfélkor, amikor apám mellett aludtam Bareillyben, a villánk 
teraszán, felriasztott az ágy felett kifeszített moszkitóháló 
különös meglebbenése. A vékony függöny szétvált, és én 
megpillantottam anyám szeretett alakját. 

- Ébreszd fel apádat! - suttogta halkan. - Szálljatok fel az 
első vonatra hajnali négykor! Ha látni akartok, siessetek 
Kalkuttába! - ezzel a jelenés szertefoszlott. 

- Apám! Apám! Anya haldoklik! - a hangomban remegő 
rettegés azonnal felébresztette. Zokogva újságoltam el a 
végzetes hírt. 

- Rémeket látsz - apám, mint mindig, most is megmakacsolta 
magát a teljesen új helyzetben. - Anyád kitűnő egészségnek 
örvend. Ha rossz híreket hallunk felőle, holnap utazunk. 

- Soha nem bocsátod majd meg magadnak, ha most rögtön 
nem indultunk el! - Szorongatottságomban még keserűen 
hozzátettem: - És én sem bocsátok meg neked! 

Szomorú reggel köszöntött ránk. A távirat szavai 
félreérthetetlenek voltak: ,Anya súlyos beteg. Lakodalom 
elhalasztva. Gyertek azonnal." 

Apámmal lóhalálában siettünk anyámhoz. Az egyik 
nagybátyám várt minket az egyik átszállásnál. A bennem 
dúló érzelmek arra buzdítottak, hogy a felénk robogó vonat 
elé vessem magam. Máris úgy éreztem, hogy elvesztettem 
édesanyámat, és nem akartam árván folytatni az életemet. 
Hiszen anyám volt a legjobb barátom. Vigasztaló, fekete 
szempárja a béke szigetét jelentette számomra a 
gyermekkor csip-csup tragédiái közepette. 

- Él még? - tettem fel a döntő kérdést nagybátyámnak. Ő 
volt olyan jó emberismerő, hogy olvasott a gondolataimban. 
- Természetesen igen! De nemigen hittem neki. 

Kalkuttai házunkban már csak a halál dermesztő titkával 
szembesültem. A hír csaknem teljesen megbénított. Evek 
múltak el, mire vigaszra találtam gyászomban. A menny 
kapuit döngettem, s az Istenanyát hívtam hangos szóval. 
Végül az ő szavai csepegtettek gyógyírt fájó sebeimre: 


- Én vagyok az, aki életeidben mindig vigyáztam rád sok-sok 
anya gyöngédségében. Lásd meg az én pillantásomban azt 
az elveszített, szépséges fekete szempárt, amelyet keresel! 
Röviddel a hamvasztási szertartás után apámmal 
visszatértünk Bareillybe. Minden kora reggel 
elzarándokoltam egy terebélyes széolífához, amely villánk 
előtt borított árnyat a sima, aranyzöld pázsitra. Költői 
pillanataimban úgy képzeltem, hogy a fehér virágok 
maguktól, vallásos jámborságukban hullanak alá a fű 
borította oltárra. Miközben könnyeim elkeveredtek a 
harmattal, többször különös, túlvilági fényre lettem 
figyelmes a hajnal derengésében. Ilyenkor megrohant az 
Isten iránti heves vágyakozás. Úgy éreztem, a Himalája 
hegyei hívogatnak, magukhoz szólítanak. 

Ekkor látogatott el hozzánk az egyik unokatestvérem, aki 
nemrég járt a szent hegyekben. Valósággal ittam történeteit 
az ormok között lakozó jógikról és szvámíkról. [13] 

- Szökjünk meg a Himalájába! 

Háziurunk fiatal fia, Dvárká Praszád hallani sem akart az 
ötletemről. Ehelyett beárulta tervemet a bátyámnak, aki épp 
akkor járt nálunk látogatóban. Ananta ahelyett, hogy 
nevetett volna egyet gyerekes álmodozásomon, gúnyolni 
kezdett. 

- Nos, hol a narancsszínű köntösöd? Enélkül nem lehetsz 
szvámí! 

Engem azonban érthetetlen okokból felvillanyozott ez a 
csipkelődés. Elképzeltem magam szerzetesként, amint 
Indiát járom. Talán egy elmúlt élet emlékeit ébresztették fel 
bátyám szavai. Akárhogyan is, most döbbentem rá, milyen 
természetes könnyedséggel tudnám viselni ennek az ősi 
rendnek az öltözetét. 

Egyik reggel Dvárkával fecserésztem, amikor lavinaként 
zúdult rám az Isten iránti szeretet érzése. Barátomat 
korántsem ragadta így magával ezt követő ékesszóló 
szónoklatom, engem azonban fellelkesített. 


Még aznap délután megszöktem a Nainítálba, egy völgybe a 
Himalája előhegyei között. Ananta elszántan a nyomomba 
eredt, és legnagyobb bánatomra hazatoloncoltak. Az 
egyetlen zarándoklat, amelyet engedélyeztek számomra, 
szokásos hajnali tisztelgésem volt a széolífa előtt. Vérzett a 
szívem két elveszített anyámért, a földiért és az égiért. 
Anyám halála egyszer és mindenkorra szétdúlta családunk 
egységét. Apám még vagy negyven esztendeig élt, de nem 
gondolt nősülésre. Mivel most anyámat is helyettesítenie 
kellett kisgyermekei nevelésében, észrevehetően 
gyengédebb, engedékenyebb lett. A család ügyes-bajos 
gondjait mindig nagy nyugalommal és körültekintéssel 
oldotta meg. Munka után, akár egy remete, visszavonult kis 
cellájába, ahol derűsen folytatta a krija-Jóga gyakorlatait. 
Jóval anyám halála után megpróbáltam felfogadni egy angol 
hölgyet, aki kényelmesebbé tehette volna szülőatyám 
életét, ő azonban csak a fejét rázta. 

- Egyedül anyád segítségét fogadtam el, rajta kívül egyetlen 
más nőét sem fogom - elrévedő tekintete örök hűségről 
árulkodott. 

Anyám halála után tizennégy hónappal értesültem. arról, 
hogy fontos üzenetet hagyott hátra nekem. Ananta ott volt a 
halálos ágyánál, és emlékezetébe véste a haldokló szavait. 
Noha arra kérte bátyámat, hogy egy év múlva adja őket 
tudtomra, bátyám késlekedett. Kalkuttába készült 
Bareillyből, hogy nőül vegye azt a lányt, akit még anyám 
választott ki számára. [14] Egyik este maga mellé szólított: 
- Mukunda, csak vonakodva adom át neked ezt a különös 
üzenetet - Ananta hangjában beletörődés rezgett. - Attól 
tartok ugyanis, hogy ezzel csak megerősítem szökési 
hajlandóságodat. De bárhogy légyen is, téged áthat az 
istenhit. Amikor a legutóbb elfogtalak a Himalájához menet, 
eldöntöttem magamban, hogy többé nem halogatom 
ünnepélyes fogadalmam valóra váltását. 

E szavakkal bátyám átadott egy kis dobozt, és elmondta 
anyám üzenetét. 


- Utolsó áldásom ez, szeretett fiam, Mukunda! - mondotta 
anyám. - Eljött az óra, amikor tudtodra kell adnom, milyen 
különleges események kísérték megszületésedet. Először 
karon ülő kisgyermek korodban értesültem sorsod későbbi 
alakulásáról. Elvittelek ugyanis gurum benáreszi házába. A 
mély meditációba merülő Lahiri Mahásaját szinte teljesen 
eltakarták a körötte tolongó tanítványok... Miközben téged 
ringattalak, magamban azért fohászkodtam, hogy a nagy 
guru vegyen észre és áldjon meg. Néma vágyam nőttön-nőtt 
bennem, mire ő kinyitotta a szemét, és intett, hogy lépjek 
közelebb. A többiek utat nyitottak előttem, én pedig szent 
lába elé borultam. Lahiri Mahásaja az ölébe vett, s kezét a 
homlokodra téve spirituális keresztségben részesített. 

- Te kedves teremtés, fiadból jógi lesz, aki mint valamiféle 
spirituális mozdony, sok lelket szállít majd Isten országába. 
Nagyot dobbant a szívem örömömben, hogy a mindentudó 
guru meghallgatta titkos fohászomat. Röviddel a születésed 
előtt azt is közölte velem, hogy egyszer az ő útjára lépsz 
majd... Később, fiam, nővéreddel, Romával a szomszéd 
szobából lestünk, amikor látomásod támadt a Nagy Fényről, 
és moccanatlanul hevertél ágyadon. Kis arcodat túlvilági 
fény árasztotta el, s hangod keményen csengett, amikor 
arról beszéltél, hogy a Himalájában kutatsz majd az Istenség 
után... Így ébredtem rá, drága fiam, hogy utad távol esik a 
világi ambícióktól. Eletem legkülönösebb eseménye további 
megerősítést hozott, erre az üzenetre is ez ösztökél - halálos 
ágyamról. Találkoztam egy pandzsábi bölcscsel. Amikor 
családunk Láhórban élt, az egyik reggel a szolga benyitott a 
szobámba. 

- Úrnőm, egy idegen szádhu [15] van itt. Mindenáron látni 
kívánja „Mukunda édesanyját". 

Ezek az egyszerű szavak mély visszhangot keltettek 
bennem, s azonnal a látogató üdvözlésére siettem. A 
lábához borultam, mert láttam, hogy Isten emberével van 
dolgom. 


- Te kedves anya - mondotta -, a nagy mesterek tudtodra 
kívánják adni, hogy földi tartózkodásod ideje a végéhez 
közeledik. Következő betegséged egyúttal az utolsó is lesz. 
[16] 

Csönd borult ránk, amelyben nem éreztem félelmet, csak 
nagy békét. A szádhu újra megszólalt: 

- Most gondjaidra bízok egy kis ezüst amulettet. Nem ma 
kapod meg, hogy ezzel is megtámogassam szavaim 
igazságát, hanem holnap terem majd a kezedben, a 
meditáció alatt. Halálos ágyadon bízd legidősebb fiadra, 
Anantára egy évig, és hagyd meg neki, hogy ezután adja át 
második fiadnak. Mukunda érteni fogja a talizmán 
jelentését. Akkor jut hozzá, amikor készen áll arra, hogy 
lemondjon a világi gyönyörökről, és mindenestől Isten 
keresésének szentelje magát. Egy idő után, amikor az 
amulett betöltötte feladatát, el fog tűnni. Tartsa bár a 
legtitkosabb helyen Mukunda, visszatér oda, ahonnan 
származik. 

Alamizsnát adtam a szentnek, [17] és nagy tisztelettel 
meghajoltam előtte, ő azonban visszautasította 
felajánlásomat, és áldását adva rám, távozott. Másnap, 
amikor kezemet összekulcsolva meditáltam, ezüst amulett 
jelent meg a tenyeremben, pontosan úgy, ahogyan a szádhu 
ígérte. Hűvös, sima érintéséről ismertem fel. Több mint két 
évig féltve őriztem, és most Ananta gondjaira bízom. Ne 
gyászolj, mivel nagy gurum segítségével a Végtelen ölelő 
karjaiba jutok. Isten veled, gyermekem, a kozmikus anya 
vigyáz majd rád. 

Elöntött a megvilágosodás fénye, és rég szunnyadó emlékek 
ébredeztek bennem. A különös, kerek talizmánt szanszkrit 
betűk borították. Megértettem, hogy elmúlt életem 
mestereitől való, akik láthatatlanul is őrködtek lépteim 
fölött. Az amulettnek egyéb jelentése is volt, de egy ilyen 
tárgy titkát nem szabad teljesen felfedni. 

Hogy végül hogyan tűnt el végképp életemnek egy nehéz 
időszakában, s elvesztése miként jelezte gurum 


megjelenését, arról egy későbbi fejezetben számolok be. 
A kisfiú tehát, bár a Himaláját nem érhette el, naponta 
messzire szárnyalhatott amulettjével. 


3. FEJEZET 


A szent, akinek két teste van 

- Apa, ha megígérem, hogy önként hazajövök Benáreszból, 
megnézhetem a várost? 

Apám ritkán akadályozta vándor hajlamaimat. Már kisfiúként 
sok várost és zarándokhelyet bejártam így. Rendszerint egy 
vagy több barátom kíséretében, kényelmes első osztályon 
utaztam, amit az apám állásával járó kedvezmények tettek 
lehetővé számomra. Ezek bizony fölöttébb kedveztek fiai 
nomád hajlamainak. 

Apám tehát megígérte, hogy fontolóra veszi kérésemet. 
Másnap hívatott, és átadta az oda-vissza út jegyét Bareillytől 
Benáreszbe, némi bankjegy és két levél kíséretében. 

- Van egy üzleti javaslatom egy benáreszi barátom, Kédár 
Náth Bábú számára. Sajnos elvesztettem a címét. Remélem 
azonban, át tudod majd adni neki a levelemet közös 
ismerősünk, Szvámi Pranabánanda közvetítésével, aki 
tanítványtársam, s magas spirituális szintre jutott el. 
Hasznodra válhat a társasága. A második levél ajánlásul 
szolgál hozzá. 

Apám tekintete megvillant, amikor hozzátette: 

- Ne feledd, többször nem szökhetsz el itthonról! 

Tizenkét esztendőm lelkesedésével vágtam neki az útnak - 
bár azóta sem csökkent az örömem, ha ismeretlen tájakat és 
arcokat láthatok. Benáreszbe érve haladéktalanul a szvámi 
otthonába siettem. A bejárati ajtót nyitva találtam, s a 
második emeleten megindultam egy hosszú folyosón. 


Egy alacsony emelvényen zömök férfira bukkantam, aki 
egyetlen ágyékkötőben, lótuszülésben ült ott. Fejét és 
ránctalan arcát tisztára borotválta, s üdvözült mosoly 
játszott ajka szögletében. Régi ismerősként üdvözölt, s ezzel 
eloszlatta zavaromat, amiért betolakodtam az otthonába. 

- Bábá ánanda (köszöntelek, gyermekem) - e gyerekhangon 
kiejtett szavak őszintén hangzottak házigazdám szájából. 
Letérdeltem, és megérintettem a lábát. 

- Ön Szvámi Pranabánanda? Bólintott. 

- Te pedig Bhagabati fia vagy? - kérdezte, még mielőtt időm 
lett volna előhalászni a zsebemből apám ajánlólevelét. 
Meglepetten nyújtottam át neki, noha az mostanra 
szemlátomást értelmét veszítette. 

- Természetesen megkeresem neked Kédár Náth Bábút - 
hökkentett meg ismét a gondolataimban olvasó szent. 

A levélre pillantott, majd néhány szeretetteljes szót szólt 
apámról. 

- Tudod, nekem két nyugdíjam is van. Az egyiket apád 
ajánlására kaptam, akinek valamikor alkalmazottja voltam a 
vasúti társaságnál. A másikat pedig az Égi Atya ajánlására, 
akivel szemben lelkiismeretesen teljesítettem evilági 
kötelességeimet. 

Nem egészen értettem a szavait. 

- Milyen nyugdíjat kap az Égi Atyától, uram? Tán pénzt 
pottyan az ölébe? - érdeklődtem. 

Elnevette magát. 

- A végtelen béke nyugdíjára gondolok, sok-sok évi mély 
meditáció  gyümölcsére. Pénzre nekem már semmi 
szükségem. Az a kevés, ami kell, bőségesen 
rendelkezésemre áll. Egyszer te is megérted majd, mit is 
jelent e második nyugdíj. 

Miután váratlanul véget vetett beszélgetésünknek, a szent 
méltóságteljes mozdulatlanságba dermedt. Titokzatos volt, 
akár egy szfinx. A tekintete előbb kigyúlt, mintha valami 
érdekeset látna, azután kialudt a fénye. Feszengeni kezdtem 
mellette; az is aggasztott, hogy nem szólt még arról, miként 


taláom meg apám barátját. Nyugtalanul pillantgattam 
körbe a kopár helyiségben, ahol rajtunk kívül nem volt 
semmi. Ide-oda kalandozó tekintetem ekkor az emelvény 
zsámolya alatt heverő faszandálra tévedt. 

- Csöppet se fájjon a fejed, kis uram. [18] Akit látni kívánsz, 
fél óra múlva megjelenik. 

A jógi ismét olvasott a gondolataimban, ami a jelen 
pillanatban nem is volt olyan nehéz! 

Újra kifürkészhetetlen hallgatásba merült. Amikor az órámra 
pillantva láttam, hogy eltelt a fél óra, a szvámí felemelkedett 
ültéből. 

- Azt hiszem, Kédár Náth Bábú közeleg az ajtó felé mondta. 
Lépteket hallottam a lépcsőn. Semmit sem értettem, s 
megzavart gondolataim egymást kergették: ,Ki hívhatta ide 
apám barátját küldönc nélkül? Hiszen a szvámi senkivel sem 
beszélt megérkezésem óta!" 

Minden teketória nélkül elhagytam a szobát, és elindultam 
lefelé a lépcsőn. Félúton vékony, középmagas, világos bőrű 
férfiú állta utamat. Ő is szemlátomást szaporázta a lépteit. 

- Ön Kédár Náth Bábú? - kérdeztem izgalomtól reszkető 
hangon. 

- Igen. Te akkor Bhagabati fia vagy, aki itt vár rám? kérdezte 
barátságos mosollyal. 

- Hogyhogy erre jár, uram? - bosszantott ez a 
megmagyarázhatatlan felbukkanás. 

- Ma minden olyan titokzatos! Alig egy órája, épp amikor 
befejeztem fürdőmet a Gangeszben, látom ám, hogy Szvámí 
Pranabánanda közeleg felém. Sejtelmem sincs, honnan 
tudta, hol talál. „Bhagabatí fia vár rád a lakásomon - 
mondta. - Volnál kedves velem jönni?" Boldogan 
beleegyeztem. Amint kéz a kézben baktattunk egymás 
oldalán, a szvámí különös módon gyorsabban lépdelt nálam 
faszandáljában, noha jómagam ezt az erős utcai cipőt 
viseltem. „Mennyi idő alatt is érsz a lakásomra?" - állt meg 
hirtelen. „Körülbelül fél óra múlva." „Most van még egy kis 
elintéznivalóm - ezzel sejtelmesen rám mosolygott. - 


Magadra kell, hogy hagyjalak. Nálam találkozunk, ott várlak 
Bhagabatí fiával." S mielőtt még tiltakozhattam volna, 
elsuhant mellettem, és eltűnt a tömegben. Én pedig a lehető 
leggyorsabban idesiettem. 

Magyarázata csak tovább növelte  elképedésemet. 
Megkérdeztem, mióta ismeri a szvámít. 

- Néhányszor összefutottunk tavaly, de nem a közelmúltban. 
Nagyon megörültem, amikor megláttam a fürdőhelyül 
szolgáló ghátnál. 

- Nem hiszek a fülemnek! Vagy kezd elmenni az eszem? 
Vízióként jelent meg előtted, vagy hús-vér alakban láttad? 
Megérintetted a kezét, hallottad a léptei neszét? 

- Nem tudom, mire akarsz kilyukadni! - beszélgetőtársam 
elvörösödött mérgében. - Nem hazudok, elhiheted. Nem 
érted? Egyedül a szvámí tudta értésemre adni, hogy te vársz 
itt rám? 

- Nos, ez az úr, Szvámí Pranabánanda egy pillanatra sem 
távozott el a közelemből, amióta ideérkeztem úgy egy 
órával ezelőtt. 

Ezzel egyvégtében elmondtam az egész történetet, 
elismételve a beszélgetést, amit a szvámíval folytattam. 
Társam szeme elkerekedett. 

- A valóságos világban élünk-e vagy álmodunk? Életemben 
nem pipáltam még hasonlót! Azt hittem, ez a szvámí 
közönséges halandó, és most látom, hogy tetszése szerint 
képes materializálni magának egy második testet! Együtt 
léptünk be a szent szobájába. Kédár Náth Bábú az emelvény 
zsámolya alatt heverő lábbelire mutatott. 

- Nézd csak, ugyanezt a szandált viselte a ghátnál suttogta. 
- Mindössze egy ágyékkötőt tekert maga köré, pontosan, 
ahogyan most is. 

Amikor a látogató fejet hajtott előtte, a szent csúfondáros 
mosollyal fordult hozzám. 

- Miért vagy úgy meglepve? A jelenségvilág finom egysége 
nincs rejtve az igazi jógik előtt. Ha akarok, most rögtön 
beszélgethetek kalkuttai tanítványaimmal. És ők is 


ugyanígy akaratuk szerint képesek átlépni a durva anyag 
korlátait. 

A jógi vélhetőleg azért beszélt nekem asztrális rádiójáról és 
televíziójáról, [19] hogy nagyobb spirituális buzgóságra 
ösztönözzön. Én azonban lelkesedés helyett mindössze 
rémülettel vegyes tiszteletet éreztem iránta. Minthogy 
sorsom arra rendelt, hogy Isten-keresésemet egy bizonyos 
guru, Srí Yuktésvár segítségével kezdjem el, akivel még nem 
találkoztam, nem éreztem hajlandóságot arra, hogy 
Pranabánanda tanítványául szegődjem. Kétkedve 
pillantottam rá, mintegy azt méregetve, ő maga vagy 
valamelyik kivetülése ül-e előttem. 

A mester lélekemelő pillantással igyekezett eloszlatni 
nyugtalanságomat, majd a saját gurujáról kezdett beszélni. 

- Lahiri Mahásaja a legnagyobb jógi volt, akit valaha is 
ismertem. Ő maga volt a testet öltött istenség. 

Ha egy tanítvány így váltogatja földi megjelenési formáit, 
gondoltam akkor, miféle csodák várhatók akkor a 
mesterétől. 

- Elmondom neked, milyen felbecsülhetetlen egy guru 
segítsége. Akkoriban minden éjjel nyolc órán keresztül 
meditáltam egy másik tanítvánnyal együtt. Napközben 
mindketten a vasúti társaságnál dolgoztunk. Mivel nehezen 
egyeztettem össze e kétfajta életformát, arra vágytam, hogy 
minden időmet Istennek szentelhessem. Nyolc éven 
keresztül osztottam meg magam a nappal és az éjszaka 
között. Ennek meg is lett az eredménye, mert csodálatos 
spirituális felismerésekben volt részem. Ám egy vékony 
fátyol még mindig maradt közöttem és a Végtelen között. 
Minden emberfeletti erőfeszítésem ellenére a végső, 
visszafordíthatatlan egyesülés megtagadtatott tőlem. Egyik 
este felkerestem Lahiri Mahásaját, és isteni közbenjárását 
kértem. Egész éjszaka ezzel zaklattam. 

- Angyali guru, nem élet az élet, ha nem láthatom szemtől 
szemben a Nagyszerű Szeretettet! 


- Mit tehetek én ennek érdekében? Elmélyültebben kell 
meditálnod. 

- Hozzád folyamodom, ó, Isten! Testi valódban itt vagy 
előttem, kérlek, áldj meg azzal, hogy végtelen alakodban is 
megpillanthassalak! 

Lahiri Mahásaja ekkor áldón fölém emelte a kezét. 

- Most menj meditálni! Közbenjárok érted Brahmánál. [20] 
Mérhetetlenül lelkes hangulatban tértem haza. Aznap éjjeli 
meditációm során elértem életem vágyva vágyott célját. 
Immár szünet nélkül élvezhetem lelki nyugdíjam áldásait. Az 
Áldott Teremtő attól a pillanattól fogva nem rejtette el magát 
előlem a káprázat fátyla mögé. 

Pranabánanda arcán isteni fény ömlött végig. Egy másik 
világ békéje költözött a szívembe, és minden félelmem 
szertefoszlott. A szent folytatta bizalmas közléseit. 

- Néhány hónap elteltével visszatértem Lahiri Mahásajához, 
és köszönetet mondtam neki felbecsülhetetlen ajándékáért. 
Újabb kéréssel is előálltam: „Isteni guru, nem megy már a 
hivatali munka. Kérlek, bocsáss el! Folyvást Brahma 
kábulatában élek." ,Kérd nyugdíjaztatásodat a társaságtól!" 
„És mivel indokoljam, hogy ilyen korán nyugállományba 
akarok vonulni?" „Mondd csak, amit az érzéseid diktálnak." 
Másnap benyújtottam kérvényemet. Az üzemorvos időelőtti 
kérésem okát tudakolta. „Munka közben a gerincemben 
keletkező túláradó érzés egész testemet átjárja, ami miatt 
képtelen vagyok ellátni a feladataimat. [21] " Az orvos 
minden további kérdezősködés nélkül nyugdíjaztatásomat 
javasolta, s erre hamarosan sor is került. Tudom, hogy Lahiri 
Mahásaja isteni akarata munkált az orvos és a társaság 
hivatalnokainak döntésében, egyébként apád is köztük volt. 
Valamennyien automatikusan engedelmeskedtek a nagy 
guru szellemi irányításának, és lehetővé tették számomra, 
hogy szüntelenül egyesüljek a Szeretettel. [22] 

E rendhagyó közlés után Szvámi Pranabánanda szokásos, 
hosszú hallgatásai egyikébe merült. Amikor búcsúzóul 
tiszteletteljesen megérintettem a lábát, áldását adta rám: 


- Eleted a lemondás és a Jóga ösvényére vezet. Később 
találkozom majd veled és atyáddal. 

Az idők során mindkét jóslat beteljesült. [23] Kédár Náth 
Bábú mellettem lépegetett a sűrűsödő sötétben. Átadtam 
neki apám levelét, amelyet társam egy utcai lámpa fényénél 
olvasott el. 

- Apád azt javasolja, hogy vállaljak állást a társaság 
kalkuttai irodájában. Milyen jó is volna, ha a Szvámi 
Pranabánanda által élvezett nyugdíjak legalább egyikét 
megkaphatnám! De sajnos lehetetlen, nem hagyhatom el 
Benáreszt. Nekem egyelőre csak egyetlen test áll 
rendelkezésemre! 


4. FEJEZET 


Sikertelen szökésem a Himalájához 

- Hagyd ott az iskolát valami nevetséges ürüggyel, és fogadj 
bérkocsit! A ház melletti sikátorban várakozz, ahol nem lát 
meg senki a házunkból! 

Ezek voltak utolsó utasításaim Amar  Mittarnak, 
gimnazistatársamnak, aki velem szándékozott jönni a 
Himalájába. Másnapra terveztük  szökésünket. Az 
elővigyázatosságra nagyon is szükség volt, mert bátyám, 
Ananta éberen őrködött felettem. Feltette magában, hogy 
mindenáron megakadályozza szökésemet, hisz gyanította, 
hogy egyáltalán nem tettem le róla. Az amulett spirituális 
kovászként dolgozott a szívemben. Azt reméltem, hogy a 
Himalája hófödte birodalmában rábukkanok majd arra a 
mesterre, akinek arca oly sokszor jelent meg előttem 
látomásaimban. 

Családom ekkoriban Kalkuttában lakott, ide vezényelték át 
apámat, most már véglegesen. Az apajogú indiai szokásnak 
megfelelően Ananta hazahozta a házastársát. Itt, egy kis 


padlásszobában végeztem napi meditációimat, s készültem 
fel lélekben az istenség keresésére. 

Az emlékezetes reggel balszerencsésen kezdődött, mert 
eleredt az eső. Miután meghallottam az úton Amar 
kocsikerekeinek csikorgását, sietve — összekapkodtam 
motyómat: egy takarót, egy szandált, két ágyékkötőt, egy 
imafüzért, Lahiri Mahásaja képmását, valamint a Bhagavad- 
gítá egy példányát. Ezt a csomagot aztán kidobtam 
harmadik emeleti ablakomból. Lefutottam a lépcsőn, de 
közben az ajtóban belebotlottam nagybátyámba, aki halat 
vett a bejáratnál. 

- Mire ez a nagy izgalom? - méregetett gyanakodva. 
Ártatlanul elmosolyodtam, és a sikátorhoz siettem. 

A motyómhoz hozzájutva egy összeesküvő óvatosságával 
vágtunk neki vállalkozásunknak Amarral. A  Csándní 
Csaukba, egy kereskedőnegyedbe hajtattunk. Hónapokig 
raktuk félre a zsebpénzünket, hogy európai öltözetet 
vásárolhassunk belőle. Mivel tudtam, hogy éles eszű 
testvérem kitűnő detektív, úgy gondoltuk, hogy európai 
viselettel túljárhatunk az eszén. 

A vasútállomás felé menet megálltunk, hogy felvegyük 
unokatestvéremet, Dzsotin Ghóst, akit én Dzsatíndának 
neveztem. A közelmúltban tért meg, s ő is vágyott egy 
himalájai gurura. Felvette a neki adott új öltönyt. Remek 
álöltözetnek gondoltuk. Ujjongtunk örömünkben. 

- Most már csupán vászoncipőre van szükségünk. Egy 
cipőboltba vezettem társaimat, amely gumitalpú lábbeliket 
árult. 

- Ne hordjunk magunkkal bőrtárgyakat ezen a szent úton, 
amelyek leölt állatokból készültek - javasoltam. 

Ezzel ott, az utca közepén lefejtettem a Bhagavad-gítá 
bőrkötését csakúgy, mint angol gyártmányú trópusi sisakom 
bőrszíját. 

A pályaudvaron megvettük a jegyet Buridván felé, innen 
szándékoztunk továbbutazni a Himalája lábánál fekvő 


Haridvárba. Amikor a vonat távolodni kezdett velünk, lelkes 
fecsegésbe kezdtem: 

- Képzeljétek el! - lelkendeztem. - A mesterek majd 
beavatnak minket, és mi megismerjük a kozmikus tudat 
révületét. Testünket delejes erő hatja át, hogy a Himalája 
fenevadjai megjuhászodva kushadnak a lábunk alá. A 
tigrisek cicákká szelídülnek, s elégedetten dorombolnak 
simogatásunkra! 

E megjegyzésem - amelyet mind képletesen, mind a szó 
szoros értelmében értettem - mosolyra fakasztotta Amart. 
Dzsatínda azonban kerülte a tekintetemet, helyette az 
elsuhanó tájat nézte. 

- Osszuk el a pénzt három részre! - javasolta hosszú 
hallgatás után. - Így külön vehetünk jegyet Buridvánban, és 
senki nem jön rá az állomáson, hogy együtt szöktünk meg. 
Gyanútlanul beleegyeztem. Vonatunk alkonyatkor futott be 
Buridvánba. Dzsatínda elment jegyet venni, miközben 
Amarral letelepedtünk a peronon. Negyedórát vártunk a 
barátunkra, aztán kérdezősködni kezdtünk felőle, de nyoma 
veszett. Tűvé tettük utána a környéket, miközben a nevét 
kiáltoztuk. Ő azonban beleveszett a kis állomást övező 
sötétbe. 

Ez a kudarc teljesen kedvemet szegte. Különös zsibbadtság 
telepedett tagjaimra. Isten akarata lehet ez a lehangoló 
közjáték! Első, gondosan megtervezett, romantikus 
szökésem csúfosan meghiúsult. 

- Amar, haza kell térnünk - úgy sírtam, mint egy gyermek. - 
Dzsatínda szívtelen távozása rossz előjel. Vállalkozásunk 
kudarcra van ítélve. 

- Így szereted te az Urat? Hiszen csak próbára akar tenni, el 
tudod-e viselni egy áruló barát elvesztését. 

Az isteni próbatétel gondolata új erővel töltött el. 
Megkóstoltuk a híres buridváni édességeket, a szítábhógot 
(az istennő étkét), valamint a mótícsur nevű cukorkát. 
Néhány óra múlva Bareillyn keresztül útnak indultunk 


Haridvár felé. Másnap Mughalszarájnál átszálltunk, s közben 
a peronon megvitattunk egy létfontosságú kérdést. 

- Amar, könnyen megeshet, hogy rövidesen faggatni 
kezdenek minket a vasutasok. Nem becsülöm alá bátyám 
találékonyságát! Bármi legyen is azonban a dolog 
kimenetele, nem hazudhatok. 

- Mindössze annyit kérek tőled, Mukunda, hogy hallgass. Ne 
nevesd el magad, és ne vágj grimaszokat, amikor beszélek. 
Ebben a pillanatban megszólított egy európai vasúti 
alkalmazott. Kezében táviratot lobogtatott, amelynek 
fontosságát azonnal felmértem. 

- Mérgedben szöktél meg hazulról? 

- Nem! - örültem, hogy a kérdésre őszintén nemet 
mondhattam, hiszen tudtam, hogy nem a harag, hanem a 
„legistenibb vágy" volt okolható szokatlan viselkedésemért. 
A hivatalnok ekkor Amarhoz fordult. Az ezt követő 


szópárbajban nehéz volt megőriznem sztoikus 
komolyságomat. 
- Hol van a harmadik fiú? - kérdezte a hivatalnok 


fensőbbségesen. - Gyerünk, bökjétek ki az igazságot! 

- Uram, látom, szemüveget hordasz. Nem látod, hogy csak 
ketten vagyunk? - vágott vissza hetykén Amar. - Nem 
vagyok mágus, nem tudok elővarázsolni egy harmadik fiút. 
A hivatalnokot szemlátomást meghökkentette ez a 
szemtelenség, ezért taktikát váltott. 

- Hogy hívnak? 

- Thomasnak. Angol anya és keresztény hitre áttért indiai 
apa gyermeke vagyok. 

- És a barátodnak mi a neve? 

- Én Thompsonnak hívom. 

Ekkorra alig tudtam úrrá lenni jókedvemen, ezért minden 
további nélkül elindultam a vonat felé, amelynek sípszava 
istennek hála, már az indulást jelezte. Amar követett, 
oldalán a hivatalnokkal, aki elég naiv és szolgálatkész volt 
ahhoz, hogy elhelyezzen minket egy európai kupéban. 
Szemlátomást. fájlalta volna, ha két félig angol fiú a 


bennszülöttekkel utazik együtt. Miután udvariasan 
elköszönt, hátravetettem magam az ülésen, és viharos 
kacagásban törtem ki. Amar csalafintán mosolygott, amiért 
így túljárt egy gyakorlott európai tisztviselő eszén. 

A peronon sikerült elolvasnom a táviratot. Ananta írta, s a 
következőképpen szólt: , Három angol öltözetű bengáli fiú 
szökött meg otthonról. Maghulszarájon keresztül Haridvárba 
tartanak. Kérem, tartsák ott őket  érkezésemig. 
Szolgálataikat bőségesen megjutalmazom." 

- Amar, kértelek, hogy ne hagyj bejelölt menetrendet 
odahaza - pillantottam megrovóan a barátomra. - A bátyám 
bizonyára rátalált. 

Amar töredelmesen beismerte, hogy hibázott. Rövid időre 
megálltunk Bareillyben, ahol Dvárká Praszád már várt 
minket egy Anantától származó távirattal. Dvárká hősiesen 
iparkodott lebeszélni minket vállalkozásunkról, én azonban 
meggyőztem, hogy mindent gondosan elterveztünk. Dvárká, 
akár a múltkor, most sem volt hajlandó velem tartani a 
Himalájához. 

Miközben éjszakára vonatunk egy állomáson vesztegelt, én 
pedig szenderegtem, Amart megint felébresztette egy 
okvetetlenkedő hivatalnok. De ő is áldozatul esett Thomas 
és Thompson kettős varázsának. A vonat hajnalban 
diadalmasan befutott velünk Haridvárba. A fenséges hegyek 
hívogatóan tornyosultak a távolban. Átvágtunk az 
állomáson, s elvegyültünk a város forgatagában. Legelső 
dolgunk az volt, hogy visszaöltözzünk helyi viseletünkbe, 
mivel Ananta valahogyan rájött európai álöltözetünkre. 
Ennek ellenére balsejtelmek gyötörtek. 

Mivel tanácsosnak láttuk, hogy haladéktalanul elhagyjuk 
Haridvárt, jegyet váltottunk észak felé, Risikésbe, amelynek 
földjét sok mester lába szentelte már meg. Én már 
felszálltam a vonatra, de Amar még a peronon vesztegelt. 
Ekkor váratlanul rákiáltott egy rendőr. Kéretlen gondviselőnk 
a rendőrőrsre hurcolt minket, ahol elvette a pénzünket. Itt 
udvariasan elmagyarázta, hogy kötelessége addig 


fogságban tartania mindkettőnket, amíg bátyám 
megérkezik. 

Hallva, hogy az iskolakerülők célja a Himalája volt, a tiszt 
elmesélt egy különös történetet. 

- Látom, bolondultok a szentekért! Pedig nem láthattok 
nagyobb szentet, mint akivel én épp tegnap összeakadtam. 
Bátyámmal, aki szintén rendőr, öt napja pillantottam meg. A 
Gangesz mellett őrjáratoztunk, egy bizonyos gyilkost 
hajszolva. Az volt a dolgunk, hogy élve vagy halva, de kézre 
kerítsük. Az a hír járta, hogy szádhunak álcázva rabolja ki a 
zarándokokat. Egyszer csak, valamivel előttünk, alacsony 
fickóra lettünk figyelmesek, akire illett a gyilkos 
személyleírása. Mivel felszólításunkra sem állt meg, 
utánaszaladtunk, hogy legyűrjük. A háta mögé érve 
hatalmas erővel megsuhintottam a baltámat, s szinte tőből 
lemetszettem a fickó jobb karját... Az idegen még csak rá 
sem pillantott a tátongó sebre, hanem némán továbbsietett. 
Amikor elébe kerültünk, csöndesen megszólalt: „Nem én 
vagyok az a gyilkos, akit kerestek." Nagyon bántott, hogy 
egy ilyen szent kinézetű embert sebesítettem meg. Lábához 
vetettem magam, úgy könyörögtem bocsánatáért. 
Felajánlottam a turbánomat, hogy ennek kelméjével állítsa 
el a spriccelő vérzést. ,Fiam, érthető tévedés volt ez a 
részedről - nézett rám kedvesen a szent. - Menj utadra, és ne 
vádold magad. A Kedves Anya gondomat viseli majd." Ezzel 
fityegő karját a csonkra helyezte, és lássatok csodát, helyére 
forrott. Időközben a vérzés is érthetetlen módon elállt. 
"Három nap múlva megtalálsz az alatt a fa alatt, éspedig 
makkegészségesen. Így nem érzel majd megbánást." Tegnap 
bátyámmal izgatottan kerestük fel az általa megjelölt 
helyet. A szádhu ott volt, és engedte, hogy megvizsgáljuk a 
karját, amelyen sebhelynek nyomát sem láttuk! , Most 
Risikésen keresztül elvonulok himalájai 
remetemagányomba" - mondta, és mielőtt sietve távozott, 
megáldott minket. Azóta úgy érzem, az életemet 
megnemesítette ez a találkozás. 


A rendőr rövid imával fejezte be elbeszélését; ez a 
tapasztalat szemlátomást nagyobb spirituális mélységekkel 
ismertette meg, mint amilyen élményekhez szokva volt. 
Ezután hatásos mozdulattal átnyújtott egy újságkivágást, 
amely beszámolt a csodatételről. A cikk a sajtó szokásos 
túlzásaival (a jelenség Indiában is ismerős) számolt be az 
esetről - az elferdített változat szerint a szádhut kis híján 
lefejezték! 

Amar meg én sajnáltuk, hogy elszalasztottuk a nagyszerű 
jógit, aki ilyen krisztusi módon bocsátott meg támadójának. 
Noha India az utóbbi két évszázadban szegény anyagi 
javakban, bízvást mondhatjuk, hogy máig az isteni 
kegyelem kimeríthetetlen forrása. Akár még a rendőrünkhöz 
hasonló, köznapi emberek is találkozhatnak a spiritualitás 
,felhőkarcolóival". 

Megköszöntük a rendőrnek, hogy ezzel a csodálatos 
történettel enyhített a fogság unalmán. Talán azt akarta 
tudtunkra adni, hogy szerencsésebb nálunk, hiszen minden 
erőfeszítés nélkül megvilágosodott szentre akadt. Ezzel 
szemben a mi keresésünk véget ért, csakhogy nem egy 
mester lábánál, hanem egy sivár rendőrőrsön! 

Alig egy kőhajításnyira a Himalájától estünk fogságba, 
kétszeresen is okunk volt hát a szabadulásra. 

- Szökjünk meg az első adandó alkalommal! - javasoltam 
Amarnak. - Akár gyalog is elmehetünk a szent Risikésbe - 
mosolyogtam rá biztatóan. 

Társamnak azonban azonnal kedvét szegte, hogy utazásunk 
anyagi alapját, a pénzünket elvették tőlünk. 

- Ha nekivágnánk ennek a veszedelmes dzsungelnek, nem a 
szentek városában, hanem a tigrisek gyomrában 
végeznénk! - jelentette ki. 

Ananta és Amar testvére három nap múlva érkezett meg. 
Amar szerető megkönnyebbüléssel üdvözölte 
hozzátartozóját. Én azonban hideg maradtam, mint egy 
jégcsap, Ananta csupán szigorú megrovást kapott tőlem. 


- Megértem az érzéseidet - mondta a bátyám békítően. - 
Mindössze arra kérlek, gyere velem Benáreszbe, ahol 
találkozol egy bizonyos bölccsel, majd pedig néhány napra 
látogasd meg aggódó apánkat Kalkuttában. Azután 
visszajöhetsz, és tovább keresheted a mesteredet. 

Amar e ponton kijelentette, hogy a maga részéről nincs 
szándékában visszajönni velem Haridvárba, mivel a család 
melegére vágyik. Én azonban tudtam, hogy soha nem 
hagyok fel gurum keresésével. 

Kis társaságunk vonatra szállt Benáresz felé. Itt imám 
különös és azonnali meghallgatásra talált. 

A leleményes Ananta még mielőtt utánam jött volna, szerét 
ejtette - Benáreszben megszakítva utazását -, hogy nyélbe 
üsse a találkozásomat egy hittudóssal. A pandit és fia 
megígérte, hogy megpróbálnak lebeszélni a szannjászík [24] 
életmódjáról. 

Ananta elvitt a hajlékukba. A fiú, egy bőbeszédű 
fiatalember, az udvaron fogadott, ahol menten terjengős 
filozófiai fejtegetésekbe bocsátkozott. Az állítva, hogy a 
jövőmbe lát, hevesen ellenezte, hogy szerzetesnek álljak. 

- Sorozatos balszerencsében lenne részed. Mindennapi 
kötelességeidet odahagyván, Istent sem lelhetnéd föl! Nem 
dolgozhatod le a karmádat, [25] ha nem vállalsz magadra 
világi terheket. 

Válaszul a Bhagavad-gítá halhatatlan sorait idéztem: 

A csak engem imádót, bár 

a legnagyobb gonosztevő, 

az igazak közé iktasd, 

mert jó szándék vezéreli. 

Az ilyen az erény útján 

örök békére jut hamar, 

tudd, Kuntí-sarj, ki bennem hisz, 

azt kárhozat nem érheti. [26] 

Ennek ellenére a fiatalember erőszakos jövendölése kissé 
megingatta önbizalmamat. Teljes szívemből Isten felé 
fordultam, úgy imádkoztam: 


- Kérlek, segíts rajtam, válaszolj itt és most, mit kívánsz, 
lemondjak-e a világról, vagy az emberek között éljek! 

Ekkor nemes arcvonású szádhut pillantottam meg, aki 
közvetlenül a pandit kertje előtt ácsorgott. Nyilván 
kihallgatta a heves szópárbajt, amelyet a botcsinálta jóssal 
folytattam, mivel magához intett. Úgy éreztem, higgadt 
tekintetéből hatalmas erő sugárzik. 

- Fiam, ne törődj ezzel a tudatlan fajankóval! Imád 
meghallgatásra talált, s az Úr közli veled, hogy a számodra 
rendelt út nem a világba vezet. 

Hálával vegyes meghökkenéssel hallgattam, s boldogan 
elmosolyodtam a félreérthetetlen üzeneten. 

- Hagyd ott azt a fickót! - kiáltott rám a , tudatlan fajankó". 
Szent segítőm ekkor áldásra emelte kezét, és lassan eltűnt 
szem elől. 

- Ez a szádhu ugyanolyan bolond, mint te magad - az ősz 
hajú pandit tette ezt a lefegyverező megjegyzést. 
Gyászosan méregetett a fiával. 

- Úgy hallottam, hogy ő is Isten bizonytalan hajszolása miatt 
hagyta ott az otthonát. 

Félrefordultam, s lopva odasúgtam Anantának, hogy nem 
kívánok tovább társalogni házigazdáimmal. 
Elbátortalanodott bátyám beleegyezett, hogy nyomban 
továbbinduljunk, s rövidesen vonatra szálltunk Kalkutta felé. 
- Detektív úr, hogyan fedezted fel, hogy hárman vágtunk 
neki a világnak? - kíváncsiskodtam hazafelé menet. 

Bátyám sokat sejtetően mosolygott. 

- Az iskolában kiderítettem, hogy Amar otthagyta a tanítást, 
és nem tért vissza. Másnap reggel elmentem hozzájuk, ahol 
a holmijai közül kibányásztam egy jegyzetekkel ellátott 
menetrendet. Amar apja épp indulóban volt a kocsijával. , A 
fiam ma reggel nem tart velem. Egyszerűen nyoma veszett" 
- sóhajtotta. „Hallottam egy kollégámtól, hogy a fia két 
másik, európai öltözetű fiú társaságában vonatra szállt a 
Howrah állomáson - világosította fel az összetört apát a 
kocsis. - Azért is emlékezett rájuk, mert nekiadták a 


bőrcipőjüket." Így tehát három kiindulópontom is volt már: a 
menetrena, a három fiú és az angol öltözet. 

Öröm és bosszúság érzése keveredett bennem Ananta 
beszámolóját hallgatva. , Úgy látszik, rosszul tettük, hogy 
fölöslegesen nagylelkűsködtünk a kocsissal" - gondoltam. 

- Természetesen rohantam, és valamennyi város pályaudvari 
tisztviselőinek táviratot küldtem, amelyeket Amar megjelölt 
a menetrendben. Mivel Bareilly is köztük volt, ottani 
barátotokat,  Dvárkát szintén értesítettem. Közben 
körbeérdeklődtem a kalkuttai szomszédságban, s 
megtudtam, hogy unokatestvéred, Dzsatínda egy éjszakára 
eltűnt, másnap reggel azonban felbukkant európai 
öltözetben. Felkerestem, és meghívtam vacsorára. Elfogadta 
a barátságos meghívást. A gyanútlan fiút útközben egy 
rendőrőrsre vezettem. Itt lefogta több rendőr, akiket 
korábban félelmetes külsejük miatt választottam ki erre a 
feladatra. Dzsatínda az ő félelmetes tekintetük súlya alatt 
megtört, és mindent bevallott: ,Hitbuzgalommal eltelve 
indultam el a Himalája felé - magyarázta. - Lelkesített a 
gondolat, hogy nagy mesterekkel találkozhatom. Amikor 
azonban Mukunda azt kezdte ecsetelni, hogy himalájai 
elragadtatásunk alatt a tigrisek szelíd macskaként ülnek 
majd körül bennünket, ereimben megfagyott a vér, és 
verejtékcseppek ütköztek ki a homlokomon. Mi van akkor, 
ha spirituális révületünk ereje mégsem változtat a 
fenevadak vérszomjas természetén? Lelki szemeimmel már 
láttam magam egy tigris gyomrában, éspedig nem 
egészben, hanem cafatokra tépve!" Dzsatínda iránti 
haragom ezt hallva menten elszállt, és nevetésben törtem 
ki. Ez a kacagtató magyarázat minden izgalmat megért. És 
be kell vallanom, elégedettségemre szolgált, hogy a 
rendőrökkel való találkozást Dzsatínda sem úszta meg! 

- Ananta, [27] te született kopó vagy! - elismerő 
pillantásomba némi bosszúság keveredett. - Elmondom majd 
Dzsatíndának, örülök, hogy a jelek szerint nem kijátszani 


akart minket, hanem egyszerűen a megmaradási ösztön 
irányította! 

Odahaza, Kalkuttában apám megindítóan kérlelt, hogy 
legalább a gimnázium befejezéséig fogjam vissza 
vándorhajlamaimat. Távollétemben szeretetteljesen 
megbeszélte egy szent pandittal, Szvámi Kébalánandával, 
[281 hogy rendszeresen járjon a házunkhoz. 

- A bölcs lesz a te szanszkrittanárod - jelentette ki bizakodón 
apám. 

Azt remélte, a tudós bölcselő kielégíti majd vallásos 
sóvárgásom. Hanem másként történt: új oktatóm száraz 
elméletek helyett éppenséggel az Isten felé törekvés 
parazsát szította a lelkemben. Apám nem tudott arról, hogy 
Szvámi  Kébalánanda Lahiri ÞMahásaja magas szintű 
tanítványa. A páratlan gurunak több ezer követője élt szerte 
az országban, akiket a belőle kiáradó isteni kisugárzás 
vonzott ellenállhatatlanul magához. Később megtudtam, 
hogy Lahiri Mahásaja gyakran nevezte Kébalánandát risinek, 
azaz megvilágosodott bölcsnek. 

Oktatóm jóvágású arcát csinos fürtök keretezték. Sötét 
szempárja egy gyermek nyíltságával tekintett a világba. 
Vékony teste minden mozdulatát kimért higgadtság 
jellemezte. Ez a szelíd, gyöngéd lény szilárdan megvetette 
lábát a végtelen tudatosságban. Sok boldog órát töltöttünk 
együtt mély krija-meditációban. 

Kébalánanda neves tekintélynek számított az ősi Sásztrák, 
vagyis szent könyvek birodalmában. Olvasottsága miatt 
nyerte el a Sásztrí Mahásaja elnevezést. Ám én nem tűntem 
ki a szanszkrit tanulmányokban. Minden lehetőséget 
megragadtam, hogy az egyhangú nyelvtan helyett a Jógaról 
és Lahiri Mahásajáról beszélgessünk. Egyszer tanárom 
elmondott egy történetet a mesterrel együtt töltött időkről. 

- Abban a ritka szerencsében volt részem, hogy tíz évig 
Lahiri Mahásaja közelében maradhattam. Minden áldott éjjel 
elzarándokoltam benáreszi hajlékába. A gurut mindig az 
első emeleten, egy kis utcai nappaliban találtam. 


Lótuszülésben ült egy támla nélküli faszéken, tanítványai 
félkör alakban vették körül. Tekintetében az isteni öröm 
szikrája égett. Félig hunyt szemhéja mögött befelé figyelt, a 
végtelen üdvösség birodalmába. Csak néha beszélt 
hosszasabban. Pillantása időről időre megpihent egy olyan 
tanítványon, aki a segítségére szorult, s ilyenkor gyógyító 
szavai ügy zuhogtak, akár egy fénylavina... A mester nézése 
leírhatatlan békességgel töltött el. Mintha a végtelenség 
lótuszából áradt volna, ügy járt át illata. A vele való 
együttlét, akkor is, ha napokig nem váltottunk szót, egész 
lényemet kicserélte. Ha összpontosításomat láthatatlan gát 
akadályozta, a guru lábánál  meditáltam. Így a 
legnehezebben kezelhető állapotaimon is könnyedén úrrá 
lettem. A csekélyebb kisugárzású mesterek erre nem voltak 
képesek. Gurum maga volt Isten élő temploma, akinek 
rejtett ajtaja minden tanítvány előtt nyitva állt... Lahiri 
Mahásaja nem a könyvek embere volt. Neki aztán semmi 
gondot nem okozott az ,isteni könyvtár" böngészése. 
Mindentudása forrásából szavak patakjai és gondolatok 
csermelyei fakadtak. Birtokában volt annak a 
varázskulcsnak, amely megnyitotta előtte a Védák 
évezredes bölcsességét. [29] Amikor arra kértem, beszéljen 
bővebben az ősi szövegek által említett különböző 
tudatsíkokról, mosolyogva beleegyezett. „Mindjárt átlépek 
ezekbe az állapotokba, és elmondom, amit tapasztaltam." 
Tehát homlokegyenest más volt, mint a többi tanító, akik a 
szent iratokat az elme körébe utalták, és olyan 
absztrakciókat hirdettek, amelyeket ők sosem tapasztaltak 
meg. „Kérlek, fejtsd ki a szent szakaszok jelentését, ahogyan 
a gondolataid jönnek! - szűkszavú gurum gyakran biztatta 
erre a közelében tartózkodó tanítványokat. - Majd én 
vezetem gondolataidat, hogy ne tévedjenek tévútra." A 
tanítványok ekképpen a mester számos mondanivalóját 
feljegyezték, s többen megjegyzéseket is készítettek. 

- Mesterem soha nem kedvelte a vakhitet - folytatta 
Kébalánanda az elbeszélést. - ,A szavak mindössze üres 


héjak - mondta. - Győződjetek meg magatok Isten 
jelenlétéről  meditációval létrejövő, örömteli kapcsolat 
révén." Bármi gondja is támadt tanítványainak, minden 
esetben a krija Jógat ajánlotta megoldásként. „A Jóga által 
adott kulcs akkor sem hagy benneteket cserben, amikor már 
nem leszek jelen fizikai testben, hogy utat mutassak nektek. 
Ez a módszer nem arra való, hogy kötetekbe gyűjtve a 
polcokon porosodjék, mint annyi szép elmélet. Törekedjetek 
szüntelenül a megszabadulásra a krija segítségével, 
amelynek ereje a gyakorlásban rejlik." A krijat magam is a 
saját erőnkből valaha is elérhető üdvözülés leghathatósabb 
eszközének tartom, amelyet ember csak kifejleszthetett a 
Végtelen után kutatva - zárta le hitvallását Kébalánanda. - A 
minden emberben benne rejlő istenség Lahiri Mahásaja és 
számos tanítványa személyén keresztül láthatóvá lett a krija 
gyakorlásával. 

Lahiri Mahásaja egyik krisztusi csodájára Kébalánanda 
jelenlétében került sor. Egyik nap a könyveket félretolva, 
mentorom beszámolt az esetről. 

- Egyszer egy vak tanítvány, bizonyos Rámú, heves 
szánalmat ébresztett bennem. Ugyan miért nem gyullad 
fény az ő tekintetében is, gondoltam, mikor pedig oly híven 
szolgálja mesterünket, akiben fennen lobog az istenség 
lángja? Egyik reggel megpróbáltam beszélni erről Rámúval, 
de ő órákig türelmesen legyezgette a gurut egy kézzel 
készített pálmalevél pankhával. Amikor végül elhagyta a 
helyiséget, utána mentem. „Rámú, mióta vagy vak?" 
„Születésemtől fogva, uram! Soha egyetlen pillanatra nem 
pillanthattam meg Isten napját." „Mindenható gurunk 
segíthet rajtad. Kérlek, fordulj hozzá bizalommal!" Másnap 
Rámú, ha vonakodva is, de Lahiri Mahásaja elébe járult, s 
szinte szégyenkezve kért tőle lelke gazdagsága mellé testi 
épséget. „Mester, benned ég a kozmosz világossága. Kérve 
kérlek, ültesd el ezt a fényt a szemembe, hogy láthassam a 
nap haloványabb sugarait!" „Rámú, valaki rászedett, hogy 
nehéz helyzetbe hozzon engem. Nekem nincs gyógyerőm - 


válaszolta a mester. , ram, a benned lévő Végtelen Egy 
minden bizonnyal gyógyításra is képes." ,Ez már más 
kérdés, Rámú. Isten hatalma nem ismer korlátokat! Ő, aki az 
élet rejtelmes fényével gyújtja ki a csillagokat és árasztja el 
a sejteket, talán tényleg meggyújthatja szemedben a látás 
világosságát - e szavakkal a mester megérintette Rámú 
homlokát a két szemöldök között. [30] - Összpontosítsd ide 
a tudatodat, s kántáld Ráma próféta [31] nevét hét napig, s 
ragyogó hajnal virrad rád." És láss csodát, egy hét leforgása 
alatt a vak újra látott! Rámú életében először gyönyörködött 
a — természet szépségében. A 6 Mindentudó Egy 
tévedhetetlenül Ráma nevének ismételgetésére szólította fel 
tanítványát, mivel őt tisztelte a legjobban a szentek közül. 
Rámú hite volt az a termékeny talaj, amelyben a guru 
gyógyító hatalma megfoganhatott. 

Kébalánanda elhallgatott, majd mély tisztelettel adózva a 
gurunak, folytatta: 

- Lahiri Mahásaja minden csodatételében nyilvánvaló volt, 
hogy soha nem engedte meg saját egójának, hogy az 
önmagát a csoda okozójának tekintse. [32] Mivel 
tökéletesen átadta magát a Legfőbb Gyógyító Erőnek, az 
szabadon átáramolhatott rajta. Az a sok-sok test, amelyet 
Lahiri Mahásaja ilyen csodálatos módon meggyógyított, 
végezetül a hamvasztótüzet táplálta. Ezért igazi, soha el 
nem múló csodái közé inkább az általa előidézett csendes 
felébredések és a Krisztushoz hasonló tanítványok 
kiformálása tartoznak. 

Ugyan soha nem lettem a szanszkrit nyelv tudora, de 
Kébalánanda megtanított az isteni kommunikációra. 


5. FEJEZET 


Egy „illatos szent" csodatételei 


Mivel nem tudtam Salamon bölcs mondásáról, miszerint 
„mindennek rendelt ideje van, és ideje van az ég alatt 
minden akaratnak" [33] , hazulról eltávozva többnyire 
türelmetlenül kutattam a nekem rendelt guru arcvonásai 
után. Utam azonban csupán az érettségi után keresztezte az 
övét. 

Két év telt el szökésem után, mire eljött a nagy nap: Srí 
Yuktésvár belépett az életembe. Ebben az időszakban több 
bölccsel is találkoztam: az ,illatos szenttel", a ,tigris 
szvámíval", Nagéndra Náth Bháduríval, Mahásaja mesterrel, 
valamint a neves bengáliai tudóssal, Dzsagadís Csandra 
Bósszal. 

Az ,illatos szenttel" való találkozásomat két esemény is 
beharangozta, az egyik ünnepélyes, a másik mulatságos. 

- Isten egyszerű, rajta kívül minden más bonyolult. Ne keress 
abszolút értékeket a természet viszonylagos világában! 

Ezek a bölcs életigazságok akkor ütötték meg fülemet, 
amikor megálltam Kálí templomi képmása előtt. [34] Amikor 
megfordultam, egy magas férfiúval találtam szemben 
magamat, akinek hiányos öltözete elárulta, hogy vándor 
szádhuval van dolgom. 

- A vesémbe láttál! - mosolyogtam hálásan. - A természet 
Kálí istennő által megtestesített, kegyes és kegyetlen 
aspektusa nálam bölcsebb elméket is megzavart! 

Csak kevesen akadnak, akik megfejtik titkait! Az élet a jó és 
a rossz talányát adja fel minden gondolkodó embernek. És 
aki nem tudja megfejteni a feladott rejtvényt, az ma is 
ugyanúgy az életével lakol, akár a thébai szfinx napjaiban. 
Csupán néhány magányos nagyság nem hagyja magát 
legyőzni, hogy a kettősség  májá-káprázatából [35] 
csorbítatlan egységet teremtsen. 

- Látom, szent meggyőződés fűt, uram. 

- Jó ideje gyakorlom az önvizsgálatot: fájdalmas ára ez a 
bölcsességnek. Az önismeret, Önnön gondolataink 
kíméletlen megfigyelése bizony alaposan megtépázza az 
önbizalmat. Az úgynevezett „önkifejezés" és egyénieskedés 


önzést szül, s az önző ember azt képzeli, Jóga van Isten és a 
mindenség személyre szabott értelmezéséhez. 

- Való igaz, az igazság szerényen visszavonul ilyen pökhendi 
eredetiség láttán - feleltem, s kezdtem élvezni az 
eszmecserét. 

- Csupán az értheti meg az örök igazságokat, aki 
kiszabadítja magát az előítéletek béklyójából. Az emberi 
elme tisztánlátását évezredek hordaléka, számtalan 
visszataszító világi csábítás homályosítja el. A csatatér 
öldöklő zsivaja semmi ahhoz képest, amikor először 
kerülünk szembe belső ellenségeinkkel. Nem hús-vér 
ellenfelek ezek, akiket legyőzhet a túlerő! A tudatlanság és 
lustaság katonái mindenütt jelen vannak, sohasem 
nyugszanak, s gyilkos fegyvereikkel terítenek le minket, 
akár álmunkban is. Ostoba az, aki eszményeit feladva, 
aláveti magát a hétköznapi ember sorsának. Lehet-e más 
ezek után, mint tehetetlen, kérges szívű, gyalázatos? 

-  Nagytiszteletű uram, nem szánod a megfélemlített 
tömegeket? 

A bölcs egy pillanatra elgondolkozott, majd kitérő választ 
adott. 

- Bizony, nehéz egyszerre szeretni a láthatatlan Istent, 
minden erény letéteményesét és a hús-vér embert, aki 
szemlátomást híján van mindezeknek az erényeknek! 
Hanem visszatérve az előbbiekhez: az egyénieskedés 
mindenképpen tévútra visz. Az önvizsgálat azonban 
hamarosan megérteti velünk az emberi gondolkodás 
alapvető azonosságát, az önzés egyetemességét. Ez 
bizonyos értelemben az emberi közösség alapja. Aki ezt 
megérti, azt álmélkodó alázat fogja el. Később ez az állapot 
együttérzéssé változik azon embertársaink iránt, akik nem 
ismerik fel, milyen hatalmas gyógyerő rejlik a feltárandó 
lélekben. 

- Uram, a szentek mindenkor hozzád hasonlóan szánták az 
emberi esendőséget. 


- Csupán a sekélyes ember nem látja embertársai 
szenvedéseit, mivel kizárólag önnön, kicsinyes bajai 
foglalkoztatják - a szádhu szigorú arcvonásai e szavaknál 
szemmel láthatóan megenyhültek. - Ezzel szemben, aki 
önnön élveboncolását gyakorolja, megismeri az egyetemes 
szánalmat. Ez megszabadítja őt az én fülsiketítő 
követelődzésétől. Az Isten iránti szeretet ilyen talajon 
szokott kisarjadni. A teremtmény végül teremtőjéhez fordul, 
ha másért nem, hát azért, hogy szorongatottságában 
megkérdezze: , Miért, uram, miért?" A szenvedés alantas 
csapásai végül Isten színe elé, a Végtelen Jelenlétbe 
kényszerítik, amely az egyetlen gyönyörűség számára. 

Ez a beszélgetés a Kalkutta melletti Kálígáth templomában 
zajlott, amelyet nagy híre miatt kerestem fel. Új ismerősöm 
végigmutatott a díszes épületen. 

- A tégla és a habarcs dallama nem hallható, a szív csak az 
emberi lény dallamára nyílik meg. 

Kisétáltunk a bejárathoz, a hívogató napsütésbe. Hosszú 
sorokban özönlöttek a hívek a templomba. 

- Te még fiatal vagy - vett szemügyre elgondolkozva a bölcs. 
- Maga India szintén fiatal. A régmúlt risijei [36] lefektették 
a spirituális életmód máig érvényes alapjait. Ősi 
bölcsességük korunkban is megállja a helyét. Nem ment ki a 
divatból, nem gyűrte maga alá a csalóka anyagelvűség, s 
ezek az elvek érvényesek a mai Indiában is. A mindent 
kétségbevonó idő igazolta a Védák időtálló értékét: a 
bennük megfogalmazott tanítások dacolnak az évezredek 
viharaival, jóval több évezredéivel, mint amennyit a 
sötétben tapogatózó tudósok számon tartanak! Ez a te 
örökséged is, élj hát vele! 

Miközben  tiszteletteljesen elköszöntem a közlékeny 
szádhutól, tisztánlátó képességét felfedve, hozzátette: 

- Miután ma innen elmész, szokatlan élményben lesz részed. 
A templomkörzetet elhagyva, céltalanul kószáltam a 
városban. Egy sarkon befordulva, régi ismerősbe botlottam; 


azok közé tartozott, akik bőbeszédűsége nem ismeri az idő 
korlátait, s az örökkévalóságot ostromolja. 

- Hamarosan utadra engedlek, feltéve, hogy részletesen 
elmondoa, mi történt veled elválásunk óta. 

- Furcsa ellentmondás - jegyeztem meg. - Most azonban 
magadra kell, hogy hagyjalak. 

Ő azonban továbbra is a kezemet szorongatta, újabb meg 
újabb hírmorzsákat csikarva ki tőlem. ,Olyan, akár egy 
vérszomjas farkas - gondoltam, magamban mulatva a 
dolgon -, minél többet hall tőlem, annál több újságra 
vágyik." Magamban  elmormoltam egy fohászt Kálí 
istennőnek, hogy mentsen ki ismerősöm karmai közül. 
Váratlanul ott is hagyott. Megkönnyebbülten felsóhajtottam, 
s alaposan kiléptem, nehogy ismét a szószátyár hálójába 
akadjak. Amikor hátam mögött sietős lépteket hallottam, kis 
híján futásnak eredtem. Hátranézni persze nem mertem. A 
fiatalember azonban így is elém szökkent, s barátságosan 
megragadta a vállamat. 

- Majd elfelejtettem, Gandha Bábá (az „illatos szent") abban 
a házban lakik - ezzel egy hajlékra mutatott tőlünk néhány 
lépésnyire. - Keresd fel, érdekes ember. Meglehet, szokatlan 
élményben lesz részed. Na, viszontlátásra - és végre tényleg 
magamra hagyott. 

Átvillant az agyamon, hogy a szádhu és bőbeszédű 
ismerősöm szóról szóra egyformán fogalmazott. Felcsigázva 
léptem hát a házba. Itt tágas társalgóba vezettek, ahol 
egész tömeg üldögélt kelet felé tekintve, egy vastag, 
narancsszínű szőnyegen. Tiszteletteljes suttogás ütötte meg 
a fülemet: 

- Nézd, az ott Gandha Bábá azon a leopárdbőrön. Bármely 
virág illatával képes felruházni egy szagtalan növényt, vagy 
ha kedve tartja, feléleszt egy elszáradt virágot, esetleg egy 
ember bőrét változtatja illatossá. 

Megnéztem magamnak a szentet, aki gyors pillantást vetett 
rám. Kövérkés, szakállas, sötét bőrű férfiú volt, nagy, csillogó 
szempárral. 


- Örülök, hogy látlak, fiam. Mondd, mit kívánsz? Tán 
valamilyen illatra van szükséged? 

- Ugyan minek? - Gyermekdednek találtam kérdését. 

- Hogy megtapasztald az illatok örömét. 

- Azzal zaklassam Istent, hogy illatokat gyártson? 

- Miért is ne? Hiszen így is, úgy is ezt teszi. 

- Igen, csakhogy törékeny szirmokat teremt erre a célra, 
amelyek aztán feladatukat betöltve elszáradnak. Tán virágot 
is tudsz varázsolni? 

- Igen, többnyire azonban illatokat hozok létre, kis barátom. 
- Nagy vetélytársa lehetsz a parfümgyáraknak. 

- Miattam akár folytathatják is a mesterségüket. Nekem az a 
dolgom, hogy bebizonyítsam Isten hatalmát. 

- Uram, ugyan minek Isten létezését bizonygatni? Hiszen 
minden létező: csoda. 

- Igen, de mi magunk is tanúskodhatunk arról, milyen 
végtelen változatosságra képes Ő. 

- Mennyi időbe került, amíg elsajátítottad mesterségedet? 

- Tizenkét évbe. 

- illatok előállítása asztrális úton! Nekem az a benyomásom, 
nagytiszteletű szent, hogy tömérdek időt vesztegettél el 
hiábavalóságokra. Ezeket az illatokat néhány rúpiáért 
bármely virágárusnál megvásárolhatod. 

- Az illat együtt hal a virággal. 

- Ez az élet törvénye. Miért vágyakozzam akkor olyasmire, 
ami csupán a testnek nyújt örömet? 

- Tetszel nekem, bölcselő uram. Most pedig nyújtsd ki a jobb 
kezed! - ezzel áldását adta rám. 

Néhány lépésre álltam tőle, és senki sem állt olyan közel 
hozzám, hogy megérinthessen. Kinyújtottam a kezemet, a 
jógi azonban nem fogta meg. 

- Milyen illatot óhajtasz? 

- Rózsát. 

- Legyen kívánságod szerint. 

Legnagyobb meglepetésemre varázslatos rózsaillat áradt a 
tenyeremből. Mosolyogva kivettem egy nagy, fehér, 


szagtalan virágot egy közeli vázából. 

- És ezt a szagtalan virágot feltöltheted jázminillattal? 

- Ahogy óhajtod. 

Azon nyomban jázminillat csapott meg a szirmokból. 
Megköszöntem a csodatévő mutatványát, és helyet 
foglaltam egyik tanítványa mellett. Tőle megtudtam, hogy 
Gandha Bábá, valódi nevén Visuddhánanda, a Jóga sok 
meghökkentő titkát leste el egy tibeti mestertől. Ez utóbbi 
egyébként több mint ezer évig élt. 

- Tanítványa, Gandha Bábá nem mindig ilyen egyszerűen, 
szavakkal varázsol illatokat - világosított fel követője 
büszkén. - A hangulatán múlik, mikor hogyan éri ezt el. 
Csodálatos ember! Sok követője van a kalkuttai értelmiség 
köréből. 

Magamban eldöntöttem, hogy én bizony nem állok be 
közéjük. Cseppet sem volt ínyemre egy ilyen parlagian 
, csodatévő" guru. Udvariasan köszönetet mondtam Gandha 
Bábának, és távoztam. Hazafelé ballagva, a nap három 
érdekes találkozását forgattam az elmémben. 

Nővéremmel, Urnával az ajtóban akadtam össze. 

- Nocsak, divatozunk, parfümöt szórunk magunkra? 
kérdezte. 

Némán intettem, hogy szagolja meg a kezemet. 

- Milyen mesés rózsaillat! Szokatlanul erős! 

Mivel jómagam úgy gondoltam, hogy éppenséggel erősen 
szokatlan, az asztrálisan beillatosított virágot szintén 
nővérem orra alá dugtam. 

- Jaj, imádom a jázmint! - ezzel Umá megragadta a virágot. 
Arcára nevetséges zavar ült ki, hiszen olyan virágot 
szagolgatott, amelyet eddig szagtalannak ismert. Ez 
meggyőzött arról, hogy nem Gandha Bábá szuggesztiójának 
lettem az áldozata, s nem ezért éreztem virágillatot. 

Később az egyik barátomtól, Alakánandától megtudtam, 
hogy az ,illatos szent" olyan hatalom birtokában van, 
amelyet inkább a világ éhező millióinak kívánnék. 


- Több száz vendég társaságában Gandha Bábá buridváni 
hajlékában tartózkodtam egy ünnepen. Mivel a jógiról 
köztudott volt, hogy a semmiből varázsol elő tárgyakat, 
nevetve kértem, teremtsen elő mandarint, amelynek akkor 
épp nem volt szezonja. Alig mondtam ki kívánságomat, 
amikor a banánlevél tányérokon felszolgált lucs [37] 
dagadni kezdett. És láss csodát, valamennyi 
kenyérbatyuban egy szem mandarin lapult. Kissé félve 
haraptam a magaméba, de fenségesnek találtam. 
Evekkel később saját tapasztalataim alapján megértettem, 
hogyan vitte véghez Gandha Bábá a materializációját. 
Sajnos meg kell, hogy mondjam, a módszert nem a világ 
éhező tömegeinek szánták. 
A különböző érzékszervi ingereket, amelyekre az ember 
reagál - a tapintás, a látás, az ízlelés, a hallás és a szaglás 
érzeteit - az elektronok és a protonok rezgésmódosulásai 
hozzák létre. A rezgést egyébiránt a prána szabályozza, 
amely az atomi szintnél finomabb életerő, életron. Az 
életron intelligens töltései az öt érzékszerv 
ideaszubsztanciáiból származnak. 
Gandha Bábá bizonyos Jógagyakorlatok révén a pránára 
hangolódott rá, s az életronokat ügy tudta irányítani, hogy 
azok átrendezzék rezgés szerkezetüket, így érve el a kívánt 
eredményt. Illatai, gyümölcsei és egyéb csodái földi 
rezgések megtestesülései voltak, és nem hipnózisalapú, 
belső érzetek. [38] 
Az „illatos szent" csodái látványosak, spirituális 
szempontból azonban haszontalanok. A szórakoztatáson 
kívül egyéb értelmük nemigen van, s inkább csak 
letérítenek a komoly istenkeresés ösvényéről. 
A hipnózist egyébként olyan, kisebb orvosi 
beavatkozásoknál szokás használni, ahol a beteg 
egészségét különben veszélyeztetnék az altatószerek. Maga 
a hipnózis sem veszélytelen, idővel ugyanis szétzilálja az 
agysejteket. A hipnotizőr illetéktelenül hatol be egy másik 
ember tudatába. Átmeneti jelenségeinek semmi köze a 


megvalósult mesterek csodatételeihez. Ezek a szentek a 
Kozmikus Álmodó teremtő akaratára ráhangolódva idézik elő 
e földi álomvilág változásait. 

A mesterek megvetik a rendhagyó erők hivalkodó 
mutogatását. Abu Szaid perzsa misztikus egyszer kinevette 
azokat a fakírokat (muzulmán aszkétákat), akik a vízen, 
levegőben és a földön végrehajtott csodatételeikkel 
büszkélkedtek. 

- A béka is kitűnően érzi magát a vízben! - mutatott rá Abu 
Szaid szelíd rosszallással. - A varjú és a keselyű könynyedén 
felröppen a levegőbe, s az ördög keleten és nyugaton egy 
időben van jelen! Az igaz ember társai között is megmarad 
az igazságban, s miközben ad és vesz, egyetlen percre sem 
feledkezik el Istenről! 

Egy másik alkalommal a nagy perzsa tanító ekképpen 
beszélt a vallásos életről: - Vesd ki fejedből az önző 
vágyakat és a nagyra törést; két kézzel add oda önként 
mindened; és soha ne törj össze a balsors csapásai alatt! 
Sem a kálígháti templom pártatlan bölcse, sem a Tibetben 
tanult jógi nem csillapította mester iránti éhségemet. 
Szívemnek vezetőre volt szüksége felismeréseihez, s annál 
inkább ujjongott, minél ritkábban kellett megtörni csendjét. 
Amikor végre találkoztam mesteremmel, ő pusztán a külső 
érzékszervekkel nem megtapasztalható példákkal tanított 
meg arra, milyen is az igaz ember. 


6. FEJEZET 


A tigris-szvámí 

- Megszereztem a tigris-szvámí címét. Látogassuk meg 
holnap! 

Ezzel az izgalmas javaslattal Csandí, egyik gimnazista 
iskolatársam állt elő. Nagyon kíváncsi voltam ugyanis a 


szentre, aki, mielőtt szerzetesnek állt volna, a két kezével 
fogta be és gyűrte le a tigriseket. Hősies tettei gyermeki 
lelkesedést ébresztettek bennem. 

Másnap hideg téli nap virradt ránk, mi azonban vidáman 
indultunk utunkra Csandíval. Jó sokáig keresgéltünk 
Bóvánípurban, Kalkutta külvárosában, mire rátaláltunk a 
szvámíÍ házára. Hangosan bekopogtattam az ajtón a két 
vasgyűrűvel. A szolga ügyet sem vetve a lármára, ráérősen 
jött fogadásunkra. Ironikus mosolya is jelezte, hogy a zajos 
látogatók sem zavarhatják meg a szent hajlékának 
nyugalmát. 

Megszégyenülve a néma dorgálástól, hálásan léptünk be a 
társalgóba. Itt azután alaposan megvárakoztatott bennünket 
a szvámí. Indiában az igazság keresői számára íratlan 
törvény a türelem, s könnyen megeshet, hogy egy mester 
szándékosan tesz próbát, mennyire  jeleskedünk 
gyakorlásában. Ezt a lélektani fogást egyébként a nyugati 
doktorok és fogorvosok is széltében-hosszában alkalmazzák! 
A szolga végül bevezetett minket a házigazda hálótermébe. 
A hírneves Szóhong Szvámi [39] az ágyán ült. Hatalmas 
teste látványa lenyűgözött minket, s némán álltunk ott, 
elkerekedő szemmel. Sohasem láttunk ilyen széles mellkast, 
ilyen futball-labdaként dagadozó bicepszet. A szvámí 
markáns, mégis higgadt arca vastag nyakon ült, s hosszú 
fürtök, szakáll és bajusz keretezték. Sötét szempárjában 
egyszerre csillogott a galambok szelídsége és a tigrisek 
vadsága. Egyedüli ruházatát az izmos dereka köré tekert 
tigrisbőr alkotta. 

Amikor végre visszanyertük a hangunkat, barátommal 
köszöntöttük a szerzetest, s kifejeztük csodálatunkat 
hőstettei iránt. 

- Elmondanád nekünk, kérlek, hogyan lehet puszta kézzel 
legyűrni a dzsungel legvérszomjasabb fenevadjait, a királyi 
méltóságú bengáli tigriseket? 

- Fiaim, a  tigrisekkel való küzdelem számomra 
gyermekjáték. Akár ma is vállalkoznék rá, ha muszáj volna 


gyerekesen felnevetett. - Ti tigrisként tekintetek rájuk, az én 
szememben azonban kiscicák. 

- Szvámídzsí, szívesen sulykolnám a tudattalanomba, hogy a 
tigrisek kismacskák, de vajon ők maguk hinnének-e nekem? 
- Természetesen erőre is szükség van! Egy hátulgombolós 
nyilván nem győzhetné le őket. Két erős kezem azonban 
elegendő fegyver nekem. 

Megkért minket, hogy kövessük a belső udvarba, ahol ököllel 
belevágott a fal peremébe. Egy tégla nyomban a földre 
hullott, s az Így támadt foghíjon keresztül átkandikált az ég. 
Leesett az állam a csodálkozástól. Aki egyetlen 
ökölcsapással kiüt egy téglát egy habarccsal megerősített 
falból, minden bizonnyal a tigrisek fogát is játszva kiveri! 

- Sok, hozzám hasonlóan erős férfi akad, ám ők sincsenek 
birtokában a hűvös lélekjelenlétnek. A testi erő egyedül nem 
elégséges a dzsungelben szabadon szökkenő fenevadakkal 
szemben. A tigris a maga természetes élőhelyén sokkal 
vadabb, mint ópiummal elkábított, cirkuszi fajtársai! Egy 
királytigris támadásakor nem egy Herkulesnek inába száll a 
bátorsága. Mint látjátok, a tigris rettegő kismacskává 
silányította az embert. Ám ha az erős testhez leküzdhetetlen 
akarat társul, a helyzet megfordul, és a tigris válik védtelen 
kiscicává. Hányszor és hányszor tettem így! 

Készségesen elhittem, hogy az előttem tornyosuló titán 
könnyűszerrel macskává varázsolta a tigriseket. 
Szemlátomást szívesen  okított minket,  Csandíval 
tiszteletteljesen hallgattuk. 

- Az izmokat az elme mozgatja. Egy kalapácsütés hatása az 
erőkifejtésen múlik, ám egy férfi akarata és bátorsága 
segítségével mozgósítja testi erejét. A testet a szó szoros 
értelmében az elme hozza létre és tartja fent. Az előző 
életek során kialakult ösztönök nyomására a gyengeség 
vagy az erő fokozatosan áthatja az emberi tudatot. 
Szokásunkká válva, emezek formálják azután a testet 
kívánatossá vagy elfogadhatatlanná. A testi gyengeség lelki 
eredetű; és a test - szokások rabjává válva - béklyóban tartja 


az elmét. Ha a mester engedi, hogy a szolga uralkodjék 
fölötte, az elme előbb-utóbb a test zsarnoksága alá kerül. 
Kérésünkre érdekes házigazdánk saját életéről is elmondott 
egyet-mást. 

- Már zsenge gyermekkoromtól az volt a vágyam, hogy 
tigrisekkel harcoljak. Hiába volt azonban erős az akaratom, a 
testem gyengének bizonyult mindehhez. 

Meglepetve kiáltottam fel. Elképzelhetetlennek tartottam, 
hogy ez az atlaszi testalkatú férfiú, akinek válla egy 
medvéével vetekedett, valaha is ismerte volna a 
gyengeséget. 

- Testi fogyatkozásomat úgy győztem le, hogy rendíthetetlen 
kitartással hittem az egészségben és az erőben. Minden 
okom megvan arra, hogy az elme hatalmát dicsérjem, mivel 
tapasztalatom szerint egyedül ez képes a bengáli 
királytigrisek legyűrésére. 

- Mit gondolsz, mélyen tisztelt szvámi, valaha is 
szembeszállhatnék egy tigrissel? - a furcsa ötlet életemben 
először és utoljára suhant át elmémen. 

- Igen - felelte ő mosolyogva. - Csakhogy sokféle tigris 
létezik ám, s akad köztük olyan, amelyik az emberi vágyak 
dzsungelében garázdálkodik. Semmiféle spirituális 
hasznunk nem származik abból, ha fenevadakat terítünk le. 
Bánjunk el inkább belső ragadozóinkkal! 

- Elmondanád, uram, hogyan lettél a tigrisek szelídítőjéből a 
vad szenvedélyek megjuhászítójává? 

A tigris-szvámí elhallgatott. Tekintete a távolba révedt, 
szemlátomást a múlton merengett. Mintha azt fontolgatta 
volna, engedjen-e kérésemnek. Végül  beleegyezően 
elmosolyodott. 

- Amikor hírnevem tetőpontjára ért, mondhatni, fejembe 
szállt a dicsőség. Nem csupán megküzdeni óhajtottam már a 
tigrisekkel, de az is szándékomban állt, hogy beidomítsam a 
veszedelmes állatokat különböző mutatványokra, s 
engedelmes háziállatokká juhászítsam őket. Nyilvános 


bemutatóim zajos sikert arattak. Egyik este apám töprengve 
lépett a szobámba: 

„Fiam, hallgass rám! Szeretnélek megóvni azoktól a 
bajoktól, amelyeket az okság törvényének semmibe vétele 
zúdítana rád." „Csak nem vagy fatalista, apám? Hagyjam, 
hogy a babonaság megzavarja ténykedésemet?" ,Nem 
vagyok fatalista, fiam, de hiszek abban, hogy az élet 
mindent igazságosan mér, s megtorolja a vétkeket, ahogyan 
a szent írásokban is áll. A dzsungel lakói neheztelnek rád, ez 
egyszer még vesztedet okozhatja." ,Apám, meglepsz 
engem! Magad is jól tudod, bármilyen gyönyörű lények is a 
tigrisek, nem ismernek könyörületet! Ki tudja, talán az én 
ütéseim vernek némi józanságot abba a buta kobakjukba. 
Vedd úgy, hogy erdei iskolamester vagyok, aki jó modorra 
tanítom őket!... Kérlek, apám, úgy gondolj rám, mint egy 
tigrisszelídítőre, és ne úgy, mint a tigrisek gyilkosára. Ha 
viszont jótetteket hajtok végre, ugyan hogyan is lehetnének 
ártalmamra? Kérve kérlek, ne kívánd tőlem, hogy 
megváltoztassam az életformámat." 

Csandí meg én feszült figyelemmel hallgattuk e szavakat, s 
átéltük, mekkora gondot jelenthetett mindez a múltban a 
tigris-szvámí számára. Indiában egy gyermek 
engedelmeskedni szokott a szülői akaratnak. Közben a 
szvámí folytatta: 

- Apám kétkedve hallgatta  okfejtésemet, majd a 
következőképpen zárta le a beszélgetést: „Fiam, arra 
kényszerítesz, hogy közöljem veled egy szent baljós jóslatát. 
Akkor lépett hozzám, amikor tegnap a verandán szokásos 
napi meditációmat végeztem: »Drága barátom, üzenetet 
hozok harcias fiad számára. Hagyja abba vérszomjas 
ténykedését, különben a következő küzdelemben súlyosan 
megsebesül, s fél éven keresztül élet és halál között lebeg 
majd. Ezután feladja korábbi életét, és szerzetesnek áll.«" 
Mese habbal, gondoltam, és szántam apámat, aki hitt egy 
futóbolond fanatikus okvetetlenkedésének. 


A tigris-szvámí e ponton türelmetlen taglejtéssel kísérte 
vallomását, mintha csupán holmi ostobaságra legyintene. 
Ezután egy időre komor hallgatásba merült, szemlátomást 
elfeledkezve jelenlétünkről. Fojtott hangon, váratlanul 
folytatta elbeszélését. 

- Röviddel apám intését követően ellátogattam Kúcs Bihár 
fővárosába. A festői vidéket akkor láttam először, és 
pihentető volt számomra a változatosság. A kíváncsi tömeg 
azonban itt is a nyomomban járt. Efféléket suttogtak 
egymás között: ,Ez az a fickó, aki vad tigrisekkel kel 
viadalra. Olyan a lába, akár egy fatörzs. Nézd az arcát! 
Bizonyára maga a tigrisek királya született újra a 
személyében!" Tudjátok, milyenek a falusi süvölvények, 
mint egy újság legfrissebb kiadása! Vegyétek mindehhez 
hozzá az asszonyi sugdolózást! Nem telt bele néhány óra, és 
a város lázban égett jövetelemtől... Este éppen lepihentem, 
amikor vágtázó lovak patáinak robaja verte fel a csendet. 
Pont az én szállásom előtt álltak meg. Több magas, turbános 
rendőr tört be a szobámba... Megijedtem. „Ezektől minden 
kitelik. Vajon miféle vádakkal gyanúsíthatnak?" - gondoltam. 
De a rendőrök udvariasan meghajoltak előttem. „Tiszteletre 
méltó uram, Kúcs Bihár hercege küldött minket hozzád. 
Holnap reggel szívesen látna a palotájában." Azon 
tépelődtem, vajon mi vár rám reggel. Valamilyen homályos 
okból sajnáltam, hogy betörtek békés magányomba. A 
rendőrök udvariassága mégis meggyőzött, és elfogadtam a 
meghívást... Másnap legnagyobb meglepetésemre pompás, 
négylovas hintó röpített a palotába. Egy szolga díszes 
napernyőt tartott fölém, hogy megóvjon a nap perzselő 
sugaraitól. A városban és az erdős környéken kellemesen 
esett a kocsikázás. A palota ajtajában maga a királyi sarj 
fogadott. Saját, aranybrokátos székébe ültetett, miközben 
maga mosolyogva átült egy egyszerűbb ülőalkalmatosságra. 
„Sokba kerül még nekem ez a nagy udvariasság!" - 
gondoltam megrökönyödve. A herceg néhány semleges 
mondat után rögvest rá is tért a meghívás céljára. , Az egész 


város arról beszél, hogy puszta kézzel bánsz el vad 
tigrisekkel. Igaz ez?" ,Így igaz, felség." ,Alig hiszek a 
fülemnek! Kalkuttából származó bengáli vagy, aki a városi 
nép táplálékán, fehér rizsen nőtt fel. Kérlek, mondd meg 
őszintén, nem csupán ópiumtól elkábított, erőtlen állatokkal 
küzdöttél?" - kérdezte hangosan és gunyorosan a vidék 
tájszólásában, én pedig megengedtem magamnak, hogy ne 
válaszoljak egy ilyen sértő kérdésre. , Küzdj hát meg újonnan 
befogott tigrisemmel, Rádzsa Bégammal. [40] Ha sikeresen 
ellenállsz támadásának, megkötözöd egy lánccal, és tiszta 
fejjel hagyod el a ketrecét, tied lehet ez a királyi méltóságú 
bengáli! Emellett több ezer rúpia és sok más ajándék üti a 
markodat. Ha viszont elutasítod az ajánlatomat, 
szertekürtölöm az országban, hogy szemfényvesztő 
szélhámos vagy!" E szemtelen szavak puskagolyóként 
fúródtak belém. Haragosan elfogadtam az ajánlatot. A 
herceg félig felemelkedett ültéből izgalmában, majd ajkán 
kegyetlen mosollyal visszaereszkedett székére. Róma 
császáraira emlékeztetett, akik gyönyörködtek a fenevadak 
elé vetett keresztények kínszenvedésében. A herceg így 
folytatta: ,A viadal időpontját mához egy hétre tűzöm ki. 
Sajnálom, de nem engedhetem meg neked, hogy előre 
megtekintsd a tigrist." 

- Nem tudom, attól tartott-e, hogy hipnotizálom az állatot, 
vagy attól, hogy titkon ópiummal etetem meg... folytatta a 
tigris-szvámí. - A palotát elhagyva mulattam azon, hogy 
ezúttal a királyi napernyő és a baldachinos hintó elmaradt... 
Az elkövetkező héten módszeresen készítettem fel testemet 
és lelkemet a rám váró megpróbáltatásra. A szolgám 
jóvoltából elképesztő szóbeszédek jutottak a fülembe. A 
szent baljós jóslatának valamiként híre kelt, s kiki egyre 
jobban felnagyítva adta tovább. Számos egyszerű falusi úgy 
hitte, hogy valamiféle istenektől elátkozott, gonosz szellem 
született újra tigrisként. Éjszaka ez a tigris démonként 
kísértett, csak nappal nyerte vissza megszokott csíkjait. És 
nekem ezzel a démontigrissel kell megküzdenem... Egy 


másik képzeletdús változat szerint az állatok imája 
meghallgatásra talált a tigrisek mennyországában, így 
született a világra Rádzsa Bégam, hogy megbüntessen 
engem, elbizakodott kétlábút, amiért bántani mertem a 
tigriseket! Még hogy egy szőrtelen, karomtalan senkiházi 
szembe merjen szállni egy karmokkal felszerelt, izmos lábú 
tigrissel! A megbotránkozott tigrisek gyűlölete most, Ím, az 
elbizakodott  tigrisszelídítő bukását okozza, suttogták 
egymás között a falusiak... Szolgámtól azt is megtudtam, 
hogy a herceg szorgosan készül a nagy küzdelemre. 
Viharálló, több ezer néző befogadására alkalmas sátrat 
állíttatott fel. A közepén futkározott óriási vasketrecében 
Rádzsa Bégam, ezt külső biztonsági helyiség vette körül. A 
fogoly közben szüntelenül vérfagyasztóan morgott, jól 
kiéheztették, hogy ezzel is fokozzák harci kedvét. A herceg 
talán engem szánt neki jutalmul!... A páratlan eseményt 
dobszó adta a városlakók tudtára, akik seregestül érkeztek a 
látványosságra úgy a városból, mint a környékről. Több száz 
nézőnek már nem jutott férőhely. Néhányan átfurakodtak a 
sátor nyílásain, és minden talpalatnyi helyet elfoglaltak a 
széksorok között. 

Ahogy a tigris-szvámí elbeszélése tetőpontjához közeledett, 
az én izgalmam is nőttön-nőtt. Csandí szintén elnémult 
elragadtatásában. 

- Némán jelentem meg Rádzsa Bégam fülsértő üvöltései és a 
megfélemlített tömeg moraja közepette. Mindössze a 
derekamat fedte ruha. Elhúztam a biztonsági helyiség 
ajtajának reteszét, majd nyugodtan bezártam magam 
mögött az ajtót. A tigris vért szimatolt. Mennydörgő 
reccsenéssel a ketrec rácsaira vetette magát, és vészjóslóan 
rám mordult. A nézőtér elnémult izgalmában, talán szántak 
is, hiszen gyengécske áldozati báránynak tetszhettem a 
vérszomjas ragadozóval szemben... Egy szemvillanás alatt a 
ketrecben termettem, s alig csaptam be magam mögött az 
ajtaját, Rádzsa Bégam máris nekem ugrott és szétmarta a 
jobb kezemet. Patakzott belőlem a vér, márpedig a tigrisek 


nem ismernek ennél fenségesebb italt. Minden arra 
mutatott, hogy a szent jóslata beteljesül... Nyomban 
magamhoz tértem életem első komoly sérülése után. Vérző 
ujjaimat ágyékkötőm kelméjébe rejtettem, s bal kezemmel 
lesújtottam a fenevadra. Az hátrapenderült, majd miután 
több kört írt le a ketrec végében, ismét nekem támadt. 
Híresen kemény öklöm csapásai ezúttal a fejére zuhogtak... 
Csakhogy Rádzsa Bégamot egészen megrészegítette a vér 
szaga: úgy hatott rá, mint a bor a rég szomjazó iszákosra. 
Fülsiketítő  üvöltések közepette egyre  dühödtebben 
támadott. Én mindössze egyetlen kezemmel védekezhettem 
félelmetes karmaival és tépőfogaival szemben. Ennek 
ellenére csillagokat láthatott ökölcsapásaim nyomán. 
Mindkettőnkből ömlött a vér, élet-halál küzdelem volt ez. A 
ketrec poklában minden irányban fröcskölt a vér. A fenevad 
torkából végül fájdalmas halálhörgés tört föl. ,Lődd le! Öld 
meg a tigrist!" - kiáltozta a közönség. Olyan gyorsan 
mozgott azonban állat és ember, hogy az őr golyója 
mellément. Minden  akaraterőmet összeszedve, vadul 
felkiáltottam, és végső csapást mértem ellenfelemre. A tigris 
összecsuklott, és mozdulatlanul hevert a lábam előtt. 

- Akár egy kismacska! - vetettem közbe. 

A szvámi szívből jövően elnevette magát, aztán folytatta 
lebilincselő elbeszélését. 

- Rádzsa Bégamot tehát végül legyőztem. Királyi 
büszkeségét azzal is sérthettem, hogy szétmarcangolt 
kezemmel szétfeszítettem az állkapcsát, s egy drámai 
pillanatra bedugtam a fejem ebbe a gyilkos torokba. Majd 
lánc után néztem. Halomban hevert a földön, ezzel kötöztem 
oda nyakánál fogva a tigrist a ketrec rácsaihoz. Győztesen 
az ajtóhoz léptem... Ekkor azonban ez az eleven ördög, 
Rádzsa Bégam egyetlen hihetetlen rántással eltépte láncait, 
és a hátamra vetette magát. Valóban igaz lehetett a 
szóbeszéd, hogy egy démon lelke költözött a testébe. 
Miután megharapta a vállamat, összecsuklottam. Egy 
pillanat múltán mégis magam alá gyűrtem. Könyörtelen 


ökölcsapásaim alatt az ármányos fenevad elvesztette 
eszméletét. Ezúttal alaposabban kötöztem meg, majd lassú 
léptekkel elhagytam a ketrecet... A tömeg vadul éljenzett, 
ezúttal örömében. Mintha egyetlen óriási torokból harsant 
volna százak kiáltása. Ellenfelem alaposan megtépázott, 
mégis teljesítettem a küzdelem három feltételét - 
megbénítottam és megkötöztem a tigrist, és tulajdon két 
lábamon távoztam. Ráadásul úgy megsebesítettem és 
megfélemlítettem a vérszomjas fenevadat, hogy kénytelen 
volt lemondani ínycsiklandozó jutalmáról, arról, hogy fogai 
közt ropogtassa a fejemet!... Miután ellátták a sebeimet, 
virágfüzérekkel övezett fel az ünneplő tömeg, és 
aranypénzek záporoztak lábamhoz. Az egész város engem 
ünnepelt. Mindenki a nagy viadalt vitatta a világ 
legnagyobb és legvadabb tigrisével. Rádzsa Bégamot 
megkaptam a herceggel kötött egyezség szerint, de nem 
éreztem különösebb örömet. Szívemben spirituális változás 
történt, s ügy tetszett, a ketrecet elhagyva, világi 
ambícióimról is lemondtam... Ezt követően hat teljes 
hónapig élet és halál között lebegtem, mivel vérmérgezést 
kaptam. Amikor felépültem annyira, hogy elhagyhattam 
Kúcs Bihárt, hazatértem szülővárosomba. „Most már tudom, 
milyen előrelátó volt a szent ember figyelmeztetése. Ő az én 
igazi mesterem - ismertem be apámnak. - Bárcsak 
megtalálhatnám!" Kívánságom őszinte lehetett, mert egy 
napon a szent váratlanul megérkezett. ,Elég volt a 
tigrisszelídítésből - jelentette ki higgadt magabiztossággal. - 
Gyere velem, megtanítalak, miként győzd le a tudatlanság 
tigriseit, azokat, amelyek az emberi elme dzsungelében 
garázdálkodnak. Hozzászoktál a nyilvánossághoz: legyenek 
eztán nézőid az angyali seregek, mulattasd őket a Jóga 
mesteri gyakorlásával!" Szent gurum ezután beavatott 
spirituális tudományába, és megnyitotta lelkem ajtaját, 
amely alaposan berozsdásodott, nehezen mozdult a 
használat hiányától. Kéz a kézben vágtunk neki a 
Himalájának. 


Csandíval a  szvámí lábához vetettük magunkat, 
köszönetképpen, hogy elmondta nekünk viharos 
élettörténetét. Bőséges kárpótlásban volt részünk azután, 
hogy oly sokáig várakoztunk a hűvös váróban! 


7. FEJEZET 


Egy lebegő szent 

- Tegnap este egy csoportos összejövetelen egy guru majd' 
egy méterrel a föld fölött lebegett - jelentette be a nagy hírt 
barátom, Upéndra Móhan Csaudharí. Szélesen 
elmosolyodtam. 

- Talán kitalálom a nevét. Nem Bhádurí Mahásajáról van szó, 
a felső körútról? 

Upéndra igenlően bólintott, kissé csalódottan ugyan, hogy 
nem ő volt a hírhozó. Baráti körben ismert volt szentek iránti 
érdeklődésem, ezért egymással versengve leptek meg új 
nevekkel. 

- A jógi olyan közel lakik hozzánk, hogy gyakran felkeresem. 
Szavaim nyomán érdeklődés ült ki Upéndra arcára, én pedig 
így folytattam: 

- Figyelemre méltó teljesítményeinek voltam a szemtanúja. 
Mestere azoknak a pránájamáknak [41] , amelyeket 
Patandzsali [42] körvonalazott nyolcpontos 
Jógarendszerében. Egy ízben Bhádurí Mahásaja olyan 
lendülettel hajtotta végre jelenlétemben a bhasztriká 
pránájamát, hogy valóságos vihart kavart ezzel a 
helyiségben! Aztán mennydörgő légzését kioltva, sokáig 
mozdulatlan maradt a magasrendű, tudatfölötti állapotban. 
[43] E vihar utáni béke élénken él emlékezetemben. 

- Hallottam, hogy soha nem megy el hazulról Upéndra 
hangjában hitetlenkedés csengett. 


- Ez így igaz! Az utóbbi húsz esztendőt zárt ajtók mögött 
töltötte. Szent ünnepeink idején valamicskét feloldozza 
magát e magára rótt kötöttség alól, ilyenkor ugyanis kimegy 
a járdára a háza elé! A koldusok meg köréje gyűlnek, mivel 
Bhádurí közismert a jószívéről. 

- Hogyan marad a levegőben? Hiszen ez azt jelenti, hogy 
dacol a nehézkedés törvényével! 

- Bizonyos pránájamák elvégzése után a jógi teste veszít 
szilárdságából. Ilyenkor vagy lebeg, vagy béka módjára 
szökdécsel. Különben pedig istenfélő szentekről is tudunk, 
akik nem gyakorolták a Jógat, mégis a föld fölé emelkedtek 
Isten iránti mérhetetlen odaadásuk alkalmával. [44] 

- Erdekei ez a szent. Eljársz hozzá esténként? - Upéndra 
szemében valóban a kíváncsiság tüze égett. 

- Igen, gyakran megfordulok nála, mivel nagyra becsülöm 
elméje élességét. Megesik, hogy az összejövetelek 
ünnepélyességét az én hosszúra nyúló nevetésem teszi 
tönkre. A szent nem bánja, de a tanítványai át tudnának 
döfni a tekintetükkel! 

Aznap délután az iskolából hazafelé menet elhaladtam 
Bhádurí Mahásaja kolostora mellett, és úgy döntöttem, hogy 
felkeresem. A jógi aznap nem fogadott látogatót. A 
földszinten egyetlen tanítvány őrködött a mester nyugalma 
fölött. Mondhatom, fölöttébb akadékoskodó alakot fogtam ki 
személyében, mert most firtatni kezdte, „megbeszéltem-e" a 
mesterrel a találkozót. A  magyarázkodástól a guru 
megjelenése mentett meg. 

- Engedd be Mukundát, valahányszor jön! - villant meg a 
bölcs szeme. - Nem a magam, hanem a mások kedvéért 
vonulok el a világtól. Az átlagember nem szíveli az 
önbecsapásait szétzúzó őszinteséget. A szentek nem csupán 
ritka, de nyugtalanító emberek is. Még a szentírásban is 
gyakorta zavarba ejtők! 

Követtem  Bhádurí  Mahásaját a legfelső emeleten 
berendezett, dísztelen lakosztályába, ahonnan csak nagy 
néha mozdult ki. A mesterek többnyire fittyet hánynak a 


világi hűhóra, hiszen ők az időtlenség felé törekszenek. Egy 
bölcs kortársai közé nem csupán a szűkös jelenben élők 
tartoznak. 

- Maharisi [45] , te vagy az első, általam ismert jógi, aki soha 
nem megy el otthonról. 

- Isten néha szokatlan talajba plántálja szentjeit, nehogy azt 
képzeljük, kifürkészhetjük az Ő törvényeit! 

A bölcs ezzel lótuszülésbe zárta energiát sugárzó testét. A 
hetvenes éveiben járt, de nem látszott meg rajta sem a kora, 
sem a mozgásszegény életforma. Izmos, sudár megjelenése 
minden tekintetben eszményinek volt mondható. Arca 
pontosan olyan volt, amilyennek az ősi szövegek a risit 
leírják. Nemes vonásai voltak, szakálla dúsan omlott alá, 
mindig szálegyenesen ült, s nyugodt tekintetét a Mindenütt 
Jelenvalóra függesztette. 

Meditálni kezdtünk. Egy óra múlva a szent szelíd hangja 
rezzentett fel. 

- Gyakran merülsz el a csöndben, de vajon kifejlesztetted-e 
magadban az anubhávát? [46] - arra utalt ezzel, hogy Istent 
jobban kell szeretnem a meditációnál. - Ne téveszd össze az 
eszközt a céllal! 

Ezután mangóval kínált. Kitűnő humorával, amelyet annyira 
szerettem amúgy kimért természetében, megjegyezte: 

- Az emberek általában jobban kedvelik a dzsála-Jógat (az 
étekkel való egyesülést), mint a dnyána-Jógat (az Istennel 
való egyesülést). 

Harsogó nevetésben törtem ki e szellemesség hallatán. 

- Milyen kellemesen nevetsz! - nézett rám gyöngéden. Ő 
maga komoly maradt, arcán mégis finom, eksztatikus 
mosoly ömlött el. Nagy lótuszszemében isteni kacagás 
bujkált. 

- Maharisi - kérdeztem -, miért nem Írsz könyvet a Jógaról? 
Hasznára válna a világnak. 

- Én tanítványokat oktatok - válaszolta. - Ők és a 
tanítványaik megannyi eleven kötetként szolgálnak majd, 


bizonyítékul az idő természetes romboló hatása és a 
kritikusok ferdítései ellen. 

- Leveleket kaptam a távoli Amerikából - több vastag 
borítékra mutatott az asztalán. - Levelezem néhány 
társasággal, amelyek tagjai érdeklődnek a Jóga iránt. Újra 
kezdik felfedezni Indiát, és jobb irányérzékkel, mint amilyen 
Kolumbusznak volt! Szívesen segítek nekik. A Jóga 
tudománya, akárcsak a napfény, mindenkinek 
rendelkezésére áll... A Nyugat számára nem szabad 
felhígítani azt, amit a risik felfedeztek az emberiség 
megmentésére. A Kelet és a Nyugat lélekben egy, csupán 
külső megjelenésükben különböznek, s egyik sem jut egyről 
a kettőre a valamiféle fegyelemmel járó Jóga gyakorlása 
nélkül. 

A szent rám függesztette derűs tekintetét. Akkor még nem 
tudtam, hogy szavaiban burkolt jövendölés rejlik. Csak most, 
hogy ezeket a sorokat rovom, értettem meg gyakran elejtett 
megjegyzéseit, miszerint egyszer még Amerikába viszem 
India tanításait. 

- Maharisi, miért nem írsz könyvet a Jógaról? Hasznára válna 
a világnak. 

- Én tanítványokat oktatok. Ők és a tanítványaik megannyi 
eleven kötetként szolgálnak majd, bizonyítékul az idő 
természetes romboló hatása és a kritikusok ferdítései ellen. 
Együtt maradtam a jógival, amíg csak követői megérkeztek 
este. Ekkor Bhádurí Mahásaja, aki mindig páratlan 
beszélgetőtárs volt, belekezdett a beszélgetésbe. Békés 
árként söpörte félre hallgatói elméjéből a szemetet, 
miközben Isten felé irányította csolnakjukat. Meghökkentő 
példabeszédeit hibátlan bengáli nyelven mondta el. 

Ezen az estén a Mírábáí életével kapcsolatos bölcseleti 
kérdéseket fejtegette. A középkori rádzsputánai hercegnő 
odahagyta az udvari életet a szentek társaságáért. Egyszer 
egy nagy szannjászí, Szanátana Gószvámi női mivolta miatt 
nem volt hajlandó fogadni, de Mírábái válasza arra 
késztette, hogy a lábához boruljon. 


- Közöld mestereddel - jelentette ki a hercegnő -, hogy 
tudomásom szerint Istenen kívül nincs is hímnemű a 
mindenségben, hisz nem mind nők vagyunk-e az ő 
szemében? (Szavaival arra utalt, hogy a szent szövegek 
felfogása szerint az Úr az egyetlen pozitív teremtő elv, míg 
teremtése csupán passzív májá, káprázat.) 

Mírábáí sok-sok elragadtatott himnuszt szerzett, amelyek a 
mai napig nagy becsben állnak Indiában. Egyiküket 
lefordítva alább közlöm: 

Ha napi fürdővel megismernénk Istent, 

Szívesen lennék bálna a mélyben; 

Ha gyökérben-gyümölcsben érne bölcsessége, 

Kecskévé válnék én ekképpen; 

Ha imafűzér fedné fel titkát, 

Óriás olvasót választanék; 

Ha faragott képek mögött élne az igazság, 

Kavicshegy előtt hajlonganék; 

Ha Isten igéit tejjel magunkba szívnánk, 

Borjak és gyermekek telnének el Véle; 

Ha a hitvest elhagyva felidézhetnénk őt, 

Minden férfi eunuch lenne érte. 

De Mírábáí tudja, egyedül a szeretet 

Mutatja meg Istent. 

Több tanítvány rúpiákat csúsztatott Bhádurí papucsába, 
amely mellette hevert, miközben ő Jógatesttartásban ült 
közöttünk. Ez az Indiában szokásos, tiszteletteljes felajánlás 
azt jelképezi, hogy a tanítvány anyagi javait mintegy guruja 
lába elé helyezi. A hálás barátok csupán Isten akaratát 
hajtják végre, aki gondot visel az övéire. 

- Csodálatos vagy, mester! - egy távozó tanítvány lelkesen 
mérte végig a pátriárkára emlékeztető bölcset. - Lemondtál 
a vagyonról és a kényelemről Isten kedvéért és azért, hogy 
megoszthasd velünk bölcsességedet! 

Köztudott volt ugyanis, hogy Bhádurí Mahásaja gazdag 
szülői házat hagyott oda, amikor másról hallani sem akarva, 
a Jóga útjára lépett. 


- Kiforgatod a valóságot! - a szent arcán enyhe rosszallás 
tükröződött. - Én mindössze néhány nyomorúságos rúpiáról 
és sivár örömről mondtam le a végtelen üdvösség kozmikus 
birodalmáért. Hogyan is lenne ez önmegtagadás? Hisz 
megismertem a kincsek megosztásának boldogságát. Úgy 
véled, áldozat ez? Valójában a rövidlátó világiak mondanak 
le az életről, mivel páratlan isteni javakat cserélnek föl 
néhány szánalmas, földi játékszerért! 

Elnevettem magam a lemondásnak ezt a paradox felfogását 
hallva, amely Krőzus fejfedőjét nyomja minden szent koldus 
fejébe, miközben öntudatlan mártíroknak állítja be a gőgös 
milliomosokat. 

- Az isteni rend bölcsebben gondoskodik jövőnkről, mint 
bármely biztosítótársaság - a mester végszóként saját 
hitvallását összegezte. - A világ telve szorongó emberekkel, 
akik külső biztonságban bíznak. Keserű gondolataik 
sebhelyként éktelenítik el homlokukat. Az Egyetlen, aki első 
születésünktől kezdve ellát minket levegővel és tejjel, tudja, 
miként gondoskodjon napról napra híveiről. 

Iskola után továbbra is sűrűn elzarándokoltam a szenthez. 
Néma buzgalmával hozzásegített, hogy elérjem az 
anubhávát. Aztán egy napon átköltözött a Ram Móhan Roj 
útra, amely távol esett otthonomtól. Szerető tanítványai 
Nagéndra Math néven [47] új remetelakot építettek 
számára. 

Noha több évvel előre kell szaladnom történetem 
elbeszélésében, itt számolok be Bhádurí Mahásaja hozzám 
intézett utolsó szavairól. Röviddel Nyugatra indulásom előtt 
felkerestem, és alázatosan eléje térdeltem, hogy áldjon meg 
az útra. 

- Fiam, menj Amerikába! - mondta. - Legyen pajzsod India 
veretes méltósága. A győzelem a homlokodra van írva, ez a 
nemes és távoli nép szívesen fogad majd. 


8. FEJEZET 


India nagy tudósa, Dzs. Cs. Bósz 

- Dzsagadís Csandra Bósz találmánya megelőzte a Marconi- 
féle drótnélküli távíró megjelenését. 

Amint ez a merész mondat megütötte fülemet, közelebb 
mentem a járdán álldogáló professzorok csoportjához, akik 
elmerültek tudományos. vitájukban. Ha a faji büszkeség 
vezérelt közéjük, sajnálom, nem tehetek róla. Nem 
tagadhatom ugyanis, hogy szívesen fogadom a 
bizonyítékokat, amelyek arról tanúskodnak, hogy India nem 
csupán a metafizikában, de a természettudományokban is 
vezető szerepet játszik. 

- Mire gondol, uram? 

A professzor készségesen kifejtette gondolatát. 

- Bósz találta fel a drótnélküli rádióvevőt, valamint egy, az 
elektromos hullámok visszaverődését jelző műszert. Ám az 
indiai tudós nem használta ki anyagilag találmányait. 
Figyelme rövidesen a szervetlen világtól a szerves felé 
fordult. A növényélettan kutatójaként olyan forradalmi 
felfedezésekre jutott, amelyek még kiemelkedő fizikusi 
eredményeit is túlszárnyalták. 

Udvariasan köszönetet mondtam a felvilágosításért. A 
professzor még hozzátette: 

- A nagy tudós az elnöki főiskolán (Presidency College) tanít, 
akárcsak jómagam. 

Másnap felkerestem Bószt az otthonában, mivel közel esett 
a magaméhoz. Már jó ideje csodálója voltam. A komoly, 
visszahúzódó botanikus kedvesen üdvözölt. Jóvágású, 
megtermett, az ötvenes éveiben járó férfiú volt, sűrű 
hajzattal, magas homlokkal és álmodozó tekintettel. Pontos 
fogalmazása tudós  munkálkodással eltöltött életről 
árulkodott. 


- A közelmúltban tértem vissza egy nyugati útról; 
tudományos társaságokat jártunk sorra. Élénken 
érdeklődnek az általam feltalált, finom műszerek. iránt, 
amelyek az élet oszthatatlan egységét bizonyítják. [48] A 
Bósz-féle kreszkográf [49] tízmilliószoros nagyítással 
dolgozik. A mikroszkóp nagyítása mindössze néhány 
ezerszeres, mégis döntően befolyásolta a biológia fejlődését. 
A kreszkográf felmérhetetlen lehetőségeket nyit meg 
előttünk. 

- Ön, uram, sokat tett azért, hogy Kelet és Nyugat átölelje 
egymást a tudomány személytelen karjaival. 

- Cambridge-ben tanultam. Milyen csodálatos is a nyugati 
tudomány módszere, amely minden elméletet aprólékos 
kísérletnek vet alá a bizonyítás érdekében! Ez a tapasztalati 
eljárás ugyanakkor kéz a kézben járhat az én keleti 
örökségemmel, a befelé figyelés adományával. A kettő 
együtt tette lehetővé számomra, hogy megtörjem a 
természet hosszas hallgatását. Kreszkográfom beszédes 
grafikonjai a legkétkedőbb elméket is meggyőzik, hogy a 
növényeknek érzékeny idegrendszerük és változatos 
érzelmi életük van. A szeretet, a gyűlölet, az öröm, a 
félelem, a kellemes és kellemetlen testi érzetek, az 
ingerlékenység és a kábaság ugyanúgy jellemzők a 
növényekre, mint az állatokra. 

- Az ön vizsgálódásai előtt az élet kivételes lüktetése a 
teremtményekben mindössze költői képzelődés lehetett, 
professzor úr! Ismertem egy szentet, aki soha egyetlen 
virágot nem szakított le. „Talán megfosszam a rózsabokrot 
büszke szépségétől?" - kérdezte. Az ön felfedezései szóról 
szóra igazolják ezt a rokonszenves magatartást. 

- A költők olyan végső igazságokkal állnak közeli 
ismeretségben, amelyeket a tudósok csak félve közelítenek 
meg. Jöjjön el egyik nap a laboratóriumomba, megmutatom, 
mi mindent tud a kreszkográf. 

Hálásan elfogadtam a meghívását, és távoztam. Később 
hallottam, hogy a botanikus otthagyta a főiskolát, és 


kutatóközpont felállítását tervezi Kalkuttában. 

Amikor megnyílt a Bósz Intézet, részt vettem az avatási 
szertartáson. Több száz rajongó gyűlt össze a helyszínen. 
Egészen elbűvölt a tudomány eme új csarnokának művészi 
kivitelezése és spirituális jelképisége. A főkapu egy több 
évszázados, távoli szentélyből maradt ránk. A lótuszokkal 
[50] teleültetett medence mögötti, fáklyát hordozó női 
szobor a nők tiszteletére utal - az indiai felfogás szerint 
ugyanis a nők a halhatatlan fényhordozók. A kertben álló 
kicsiny szentélyt a jelenségvilágon túli, csak az értelemmel 
felfogható lényegnek ajánlották. Isten testetlenségére utal 
itt az oltárképek hiánya is. 

A beszéd, amelyet Bósz a nagy alkalomból mondott, akár a 
hajdani idők egyik risije szájából is elhangozhatott volna. 

- Nem csupán laboratóriumnak, de templomnak is szánom 
ezt az intézetet - ünnepélyes szavai mintegy láthatatlan 
fátylat borítottak az auditóriumban egybegyűlt tömegre. - 
Kutatásaim során öntudatlanul is a fizika és az élettan 
határterületére tévedtem. Legnagyobb meglepetésemre 
azonban eltűntek a határvonalak, új összefüggések jelentek 
meg élő és élettelen között. A szervetlen anyag korántsem 
mutatkozott holtnak, hanem számtalan erő összjátéka 
elevenítette meg. Úgy tűnik, a fémek, a növények és az 
állatok valamilyen közös törvénynek engedelmeskednek. 
Valamennyien mutatják például a kifáradás jelenségét, 
persze a gyógyulás és lelkes megújulás képességével 
karöltve, vagy éppen a halálra jellemző, tartós 
ingerelhetetlenséget. 

Engem magamat is félelemmel töltött el ez a döbbenetes 
egyöntetűség, nagy reményekkel jelentettem be kísérletileg 
igazolt felfedezéseimet a Royal Society fórumán. Az élettan 
kutatóitól azonban azt a tanácsot kaptam, hogy korlátozzam 
kutatásaimat a fizika területére, ahol biztos babérok várnak 
rám, ne üssem bele az orromat az ő dolgukba. 
Meggondolatlanul egy másik kaszt területére tévedtem, és 
megsértettem szabályait. 


- Egyfajta öntudatlan teológiai  elfogultságba is 
beleütköztem - folytatta Bósz -, amely összekeveri a hitet a 
tudatlansággal. Gyakran elfeledkezünk ugyanis arról, hogy 
Ő, aki körülvett minket a teremtés megannyi talányával, a 
kérdezés és megértés vágyát is elültette a lelkünkben. 
Sokévi értetlenség után beletörődtem, hogy a tudomány 
emberének a sorsa elkerülhetetlenül véget nem érő 
küzdelem. Égő áldozatként kell odavetnie életét, egy és 
ugyanazon dolognak tekintve a sikert és a kudarcot, a 
nyereséget és a veszteséget. Idővel azután a világ vezető 
tudományos társaságai elismerték eredményeimet és 
elméleteimet, s velük együtt az indiai tudomány 
jelentőségét is. [51] Vajon kielégítheti-e az indiai 
gondolkodást az aprólékos, tudományos vizsgálódás? Tény 
és való, ez a föld az élő hagyományok folytatója, és 
számtalan átalakuláson keresztül képes a megújulásra. 
Mindig is voltak olyan indiaiak, akik a közvetlen és azonnali 
dicsőségen túllépve, a legmagasabb életcélok 
megvalósítására törekedtek, éspedig nem passzív lemondás, 
hanem tevékeny küzdelem útján. Aki gyenge, aki visszariad 
az összetűzésektől, semmit sem nyer, annak így lemondania 
sincs miről. Csupán az, aki győztesen megharcolta a maga 
harcát, gazdagíthatja a világot győzelme gyümölcseivel. 

A Bósz-laboratóriumban eddig elvégzett, az anyag 
reagálóképességét kutató vizsgálódás, illetve a növényi 
életről tett felfedezések új távlatokat nyitottak meg a fizika, 
az élettan, az orvostudomány, a mezőgazdaság, mi több, a 
lélektan számára. Az eleddig megoldhatatlannak tekintett 
kérdéseket mostantól tudományos vizsgálódásnak vethetjük 
alá. 

A siker záloga azonban a szigorú pontosság. Ezért terveztem 
egy sor  szuperérzékeny műszert, amelyeket ma 
megtekinthetnek a tárlókban, a bejárati csarnokban. Ezek 
arról a hosszadalmas erőfeszítésről beszélnek, amellyel a 
látszaton túllépve, a valóság tényleges törvényeinek 
feltárására törekedtem. Mindehhez szüntelen 


erőfeszítésekre, kitartásra és  találékonyságra volt 
szükségem, hogy úgyahogy legyőzhessem az emberi 
megismerés korlátait. Minden kreatív tudós tisztában van 
azzal, hogy az elme az igazi laboratórium, ahol az illúzió 
mögött feltárul az igazság. 

Az intézetünkben tartandó előadások nem csupán 
másodkézből való, mások által megcsócsált ismereteket 
nyújtanak. Új felfedezéseket remélünk e falak között, 
amelyeket először itt jelentünk be. Rendszeresen megjelenő 
sajtótermékeink révén az egész világ megismeri majd az 
indiai tudomány eredményeit, s ezek így közkinccsé 
lesznek. Mi nem ismerjük a szabadalom fogalmát. Nemzeti 
kultúránk szelleme azt követeli, hogy önös céljainkkal soha 
ne szentségtelenítsük meg a tudomány birodalmát. 

További célom, hogy az intézet a lehetőségek szerint a 
földteke minden pontjáról származó tudósok előtt nyitva 
álljon. Ebben is hazám hagyományait folytatom. India 
kétezerötszáz éve szívesen látja ősi egyetemein - 
Nálándában és Taxilában - a világ tudósait. 

Noha a tudomány alapvetően egyetemes, ezért nem lehet 
keleti és nyugati ágra osztani, Indiától mégis sokat várunk. 
[52] A heves indiai képzeletet, amely az anyag új rendjét 
veszi észre látszólag ellentmondó tények szövevényében, az 
összpontosítás megszokása tartja kordában. Az így 
megfegyelmezett elme végtelen türelemmel adja át magát 
az igazság keresésének. 

Könnyek gyűltek a szemembe Bósz utolsó szavainak 
hallatán. Hiszen az időn és a történelmen egyaránt kifogó 
türelem voltaképpen India szinonimája. 

Röviddel a megnyitó után ismét felkerestem az intézetet. A 
nagy botanikus emlékezett ígéretére, és bevezetett csöndes 
laboratóriumába. 

- Most rákapcsolom a kreszkográfot erre a páfrányra. A 
nagyítás óriási. Ha egy csiga mászását ugyanilyen 
mértékben nagyítaná fel, az expresszvonat száguldásaként 
hatna! 


Tekintetem mohón a képernyőre tapadt, amely a páfrány 
felnagyított árnyékát mutatta. Láthatóvá váltak a parányi 
mozgások; a növény rendkívül lassan növekedett ámuló 
szemeim előtt. A tudós kis fémrúddal megérintette a páfrány 
csúcsát. Az előttem kibontakozó pantomim erre nyomban 
megmerevedett, ám a rúd visszahúzásakor menten 
visszanyerte sokat eláruló ritmusát. 

- Látja, ugye, milyen felmérhetetlen károkat idézhet elő a 
legkisebb külső inger is az érzékeny növényi szövetekben? - 
magyarázta Bósz. - Figyeljen, most kloroformmal kezelem a 
páfrányt, aztán pedig ellenmérget adok. 

A kloroform mindenestül leállította a növekedést, míg 
ellenszere újraindította azt. A páfrány árnyékának lassú 
mozgása jobban elbűvölt, mint a legizgalmasabb mozifilm. 
Házigazdám (most épp a gonosztevő szerepében) éles 
szerszámot döfött a növénybe, amelynek fájdalmát görcsös 
vergődés jelezte. Amikor Bősz borotvával belevágott a 
szárba, az árnyék hirtelen megrándult, majd a halál 
mozdulatlanságába dermedt. 

- Amikor először kezeltem kloroformmal egy óriás fát, így 
sikerült lebonyolítanom egy átültetést. Az erdőnek ezek a 
királyai rendszerint hamar elhalnak az átültetést követően - 
Dzsagadís boldogan elmosolyodott, amikor visszaemlékezett 
az életmentő beavatkozásra. - Érzékeny műszerem 
grafikonjai bebizonyították a fák keringési rendszerének 
létezését. A növényi nedv áramlása az állati szervezet 
vérnyomásának felel meg. A nedv felemelkedését nem 
magyarázhatjuk meg pusztán fizikai törvényszerűségek, 
például a hajszálcsövesség alapján. A jelenséget a 
kreszkográf élő sejtek tevékenységeként érzékelte. A fa 
testén hosszában végigfutó hengeres cső - amely a szív 
szerepét tölti be - perisztaltikus mozgásai tesznek erről. 
Minél mélyebben belelátunk a természet rendjébe, annál 
nyilvánvalóbbá válik, hogy minden életformát egységes terv 
kapcsol egybe. 

A nagy tudós egy másik, általa feltalált műszerre mutatott. 


- Megmutatom, miféle kísérleteket végeztem egy 
bádogdobozzal. A fémben rejlő életerőt jótékonyan vagy 
kártékonyan befolyásolhatják a külső ingerek. A különböző 
reakciókat tintajelek mutatják. 

Elbűvölten figyeltem, amint a műszer rögzíti az 
atomszerkezetre jellemző hullámokat. Amikor a professzor 
kloroformot öntött a dobozra, a rezgések abbamaradtak. 
Azután kezdődtek csak újra, miután a fém lassan 
visszanyerte korábbi állapotát. Amint házigazdám mérgező 
vegyszert öntött a dobozra, a bádog remegésével 
egyidejűleg a tű drámaian jelezte a diagramon a halál 
beálltát. A tudós így folytatta: 

- A Bósz-féle műszerek kimutatták, hogy a fémek - például 
az ollók és a gépek készítéséhez felhasznált acél - is 
elfáradnak, s hatékonyságuk visszaállításához időről időre 
pihentetésre van szükségük. A fémekben lüktető életet az 
elektromos áram vagy az erős nyomás komolyan károsítja, 
vagy egyenesen ki is oltja. 

Körbenéztem a teremben, ahol a számtalan találmány egy 
fáradhatatlan értelem munkálkodásáról tanúskodott. 

- Sajnálatos, uram, hogy az ön nagyszerű gépeit nem 
használják fel a mezőgazdasági tömegtermelés jobb 
kihasználtsága érdekében. Nem lehetne például gyors 
laboratóriumi kísérletekkel kimutatni a különböző 
műtrágyák hatását a növényi növekedésre? 

- Igaza van. Az eljövendő nemzedékek sokféleképpen 
hasznosíthatják majd a Bósz-féle szerkezeteket. Egy tudós 
ritkán törekszik azonnali eredményekre, megelégszik az 
alkotó szolgálat örömeivel. 

Miután búcsúzóul kifejeztem végtelen csodálatomat a 
fáradhatatlan tudós munkássága iránt, távoztam. 

„ajon kimerülhet-e egyszer ennek a lángésznek a teremtő 
szelleme?" - morfondíroztam magamban elmenőben. 

Erre azonban nem került sor az évek folyamán. Bósz a 
későbbiekben feltalálta a ,rezonáló kardiográf" elnevezésű, 
bonyolult műszert, amellyel kiterjedt kísérletnek vetett alá 


számtalan indiai növényt. Egész orvosi receptkönyvet 
sikerült így összeállítania hasznos hatóanyagokból. A 
szerkezet olyan tévedhetetlenül pontos, hogy a másodperc 
századrésze is nyomot hagy a grafikonon. Az így készült 
diagramok a növényi, állati és emberi szervezet végtelenül 
kicsiny pulzálásait is mérni tudják. A nagy botanikus 
megjövendölte, kardiográfja révén a tudomány idővel beéri 
állatok helyett növények boncolásával. 

- A növényeknek és állatoknak egyidejűleg adott orvosságok 
meglepően egybevágó eredményeket hoztak mondta. - Az 
emberi szervezet minden életműködésének megvan az 
előképe a növényvilágban. A növényekkel végzett kísérletek 
hozzájárulnak majd az emberi és állati szenvedés 
csökkenéséhez. 

Bósz úttörő felfedezéseit évekkel később más tudósok is 
igazolták. A Columbia Egyetemen 1938-ban végrehajtott 
kísérletsorozatról a következőképpen tudósított a The New 
York Times: 

Az elmúlt néhány évben beigazolódott, hogy az agy és a 
szervezet közti idegi ingerületek parányi elektromos 
impulzusok formájában terjednek tova. Ezeket érzékeny 
galvanométerek mérik, s a modern erősítő berendezések 
milliószorosan képesek felnagyítani őket. A gyors terjedési 
sebesség miatt egészen mostanáig nem sikerült 
tanulmányozni az idegingerület terjedését élő emberek és 
állatok idegrostjaiban. A növények elektromos impulzusai 
ezzel szemben jóval lassúbbak. A Columbia kutatói ezt a 
felismerést hasznosították, amikor lassított felvételeket 
készítettek az  idegrostokban továbbított elektromos 
impulzusokról. 

A nitella nevű növény ekképpen egyfajta rosette-i kővé vált, 
amely segített megfejteni az anyag és elme 
határterületeinek rejtett titkait. 

Rabindranath Tagore, a nagy indiai költő közeli barátja volt 
India idealista tudósának. Az édes szavú bengáli dalnok a 
következő sorokkal tisztelgett barátja előtt: 


Ó, remete, így hívlak a Száma nevű himnusz ősi 
Szavaival: „Ébredj! Serkenj hát!" 

Ekképpen szólok a sásztra-tudást őrző férfihoz. 
Hiábavaló, haszontalan vesződés helyett 

A bolond hencegőket szólítom, hogy jöjjenek 
Seregestől e széles földtekén, az egész tudósi kar. 
Gyűljenek össze mind a tűzáldozat körül. 

Ősi földünk, India is térjen vissza önmagához, 

A kitartó munkálkodáshoz, 

Odaadó, áldozatos ténykedéshez, 

A mély meditáció révületéhez. 

Hadd üljön ismét békésen, hajszától és mohóságtól 
Mentesen, tisztán. Ó, csak egyszer még 

Foglalja el helyét az emelvényen, 

Ő, a földgolyó mestere. 


9. FEJEZET 


Egy áldott tanítvány és kozmikus románca 

- Kis uram, kérlek, foglalj helyet! Az Istenanyával beszélek 
éppen. 

Néma tisztelettel léptem a helyiségbe. Mahásaja mester 
angyali megjelenése valósággal elkápráztatott. Ezüstfehér 
szakállával és nagy, csillogó szempárjával a makulátlan 
tisztaság földi megtestesülésének tetszett. Felszegett álla és 
összefont karja most értésemre adta, hogy imája közben 
zavartam meg. 

Egyszerű üdvözlő szavai mélységes hatással voltak rám. Azt 
hittem, anyám halálánál nagyobb kínszenvedés már nem 
vár rám. Most tudatosult csak bennem, hogy az Istenanya is 
távol van tőlem. Nyögve a padlóra vetettem magam. 

- Csillapodjál, kis uram! - a szent együtt érzően pillantott 
rám. 


Óceánban fuldokló hajótöröttként ragadtam meg a lábát, 
mint egy menekülést jelentő tutajt. 

- Szent mester, a közbenjárásodat kérem! Kérd meg az 
Istenanyát, legyen kegyes irántam! 

Nem könnyen osztogatja senki a közbenjárás szent ígéretét, 
mesterem is elhallgatott. 

Jómagam nem kételkedtem abban, hogy Mahásaja mester 
meghitt kapcsolatban áll az  Istenanyával. Mélyen 
megalázott a felismerés, hogy miközben a szent hibátlan 
tekintete előtt megmutatkozott, előlem  elrejtezett. 
Szégyenteleül átfogtam a szent lábát, meg sem hallva szelíd 
tiltakozását s újra meg újra közbenjárásáért folyamodtam. 

- Tudatom kérésedet a Szeretettel - adta meg végül magát a 
mester, s lassan, együtt érzően elmosolyodott. 

- Emlékezz az ígéretedre, uram! Rövidesen visszatérek, hogy 
megtudjam, mit üzent nekem az Istenanya. - Örömteli 
várakozás csendült hangomból, amely még egy pillanattal 
előbb is elcsuklott a bánattól. 

A hosszú lépcsőn leereszkedve, megrohantak az emlékek. Ez 
a kalkuttai ház az Amherst Street 50-es szám alatt jelenleg 
Mahásaja mester lakhelye volt, egykor azonban családom 
lakta. Itt halt meg anyám. Itt szakadt meg a szívem őt 
gyászolva, s ma itt feszítette keresztre az lIstenanya 
hiányának tudata. Megszentelt falak! Gyászom, s végül 
gyógyulásom néma tanúi. 

Megszaporáztam lépteimet hazafelé menet. Itt azután tíz 
óráig meditáltam kis padlásszobám magányában. A meleg 
indiai éjszaka sötétjét hirtelen csodálatos látomás fénye 
világította meg. 

Az Istenanya tündöklő glóriában állt előttem. Gyöngéden 
mosolygó arca maga volt a megtestesült szépség. 

- Mindig szerettelek, és mindig szeretni foglak! 

Hangjának égi csengése még ott reszketett a levegőben, 
amikor a jelenés szertefoszlott. 

Másnap alig kelt fel a Nap annak rendje és módja szerint, 
amikor ismét felkerestem Mahásaja mestert. Megmásztam a 


lépcsőt a szívszaggató emlékeket idéző házban. A negyedik 
emeleten a zárt ajtó kilincse köré kelmedarab volt 
bugyolálva, úgy gondoltam, annak jelzéseként, hogy a 
szentnek magányra van szüksége.  Tanácstalanul 
álldogáltam a lépcsőpihenőn, de a mester kiintett. 
Letérdeltem áldott lába elé. Próbára kívántam tenni, ezért 
elrejtettem felajzott lelkiállapotomat. 

- Eljöttem az üzenetért, uram, megvallom, kissé túl korán. 
Szólt rólam valamit a Kedves Anya? 

- Te kis széltoló! 

A szent mindössze ennyit mondott. Semleges modorom 
szemlátomást nem tévesztette meg. 

- Miért titokzatoskodsz, miért hallgatsz, uram? Vagy a 
szentek talán soha nem beszélnek világosan? - kérdeztem 
kissé bosszúsan. 

- Muszáj engem próbára tenned? - a mester nyugodt 
tekintete tele volt megértéssel. - Vajon mi hozzátennivalóm 
lehet ahhoz a biztatáshoz, amelyet tegnap este tízkor kaptál 
magától a szépséges Istenanyától? 

Mahásaja a vesémbe látott, s én ismét a lábához borultam. 
Ezúttal azonban nem a szinte elviselhetetlen fájdalom, 
hanem az üdvözült boldogság csalt könnyeket a szemembe. 
- Azt gondolod, hogy hited nem hatotta meg a Végtelen 
Könyörületet? Az Istenanya, akit emberi és égi alakban 
egyaránt  tiszteltél, mindig válaszol kétségbeesett 
kiáltásodra. 

Ki volt ez az egyszerű szent, akinek legjelentéktelenebb 
kérését is meghallgatta az Egyetemes Szellem? Mindig 
szerényen viselkedett, ahogy egy nagy emberhez illik. Az 
Amherst Street-i házban Mahásaja mester [53] kis 
fiúgimnáziumot tartott fent. Soha senkit nem rótt meg, ő 
aztán nem nádpálcával tartott rendet. A szerény termekben 
magasabb matematikát oktatott, s mellette a szeretet 
tankönyvekbe nem foglalható művészetét. Bölcsességét 
nem érthetetlen fogalmakban, hanem inkább élő példával 
adta át. Őszinte szeretet égett benne az Istenanya iránt, s 


mindeközben csaknem annyira megkövetelte a tiszteletadás 
külső formáit, mint egy gyermek. 

- Nem a gurud vagyok, ő majd később jön el - mondta 
nekem. - Az ő útmutatása a bölcsesség, hit és szeretet 
kimeríthetetlen forrásait fakasztja majd fel benned. 

Minden nap, késő délután ellátogattam az Amherst Streetre. 
Mahásaja oly bőséggel részesült az isteni kegyelemből, hogy 
rám is átháramlott belőle. Korábban nem volt szokásom a 
legteljesebb hódolat kimutatása, most azonban mérhetetlen 
kitüntetésnek éreztem, hogy egyáltalán ugyanazt a földet 
taposhatom, amelyet Mahásaja lába megszentelt. 

- Kérlek, uram, vedd fel ezt a csampakfüzért, amelyet külön 
a te számodra készítettem! 

Egyik este ugyanis ezzel a virágfüzérrel érkeztem. Ő 
félszegen elhúzódott, s többször visszautasította a 
megtiszteltetést. Látva azonban, hogy megsért ezzel, 
mosolyogva mégis elfogadta. 

- Mivel mindketten az Istenanya hívei vagyunk, voltaképpen 
ráhelyezheted a füzért erre a testtemplomra, a bentlakó 
Istenanyának ajánlva. 

Ez a nagyszerű ember nem ismerte a kicsinyes hiúságot. 

- Menjünk el holnap Daksinésvarba, Kálí templomába, 
amelyet gurum mindig nagy tiszteletben tartott - javasolta. 
A szent egy Krisztusra emlékeztető mester, Srí Rámakrisna 
Paramahansza tanítványa volt. 

Másnap reggel hajón tettük meg a Gangeszen a mintegy hat 
kilométeres távolságot. Beléptünk Kálí templomába, ahol az 
Istenanya és Siva szobra simára csiszolt lótuszon nyugszik, 
amelynek ezer szirmát gondosan kifaragta a hajdani 
kézműves. Mahásaja mester elragadtatottan mosolygott. 
Kimeríthetetlen szerelmi enyelgésbe merült a Szeretettel. 
Miközben a nevét kántálta, szívem ezer darabra hasadt, 
akárcsak a lótusz szirmai. 

Később bejártuk a templomkörzetet, s megálltunk egy 
tamariszkuszligetben. Ennek a fának a jellegzetes nektárja 
arra az égi mannára emlékeztetett, amellyel Mahásaja 


mester táplált engem. Itt tovább imádkozott. Mozdulatlanul 
ültem a fűben a tamariszkusz rózsaszín, bolyhos virágai 
között. Akkor egy időre elhagytam testemet, és 
felszárnyaltam egy magasabb rendű birodalomba. 

Ezt követően többször is  elzarándokoltam szent 
mesteremmel Daksinésvarba. Tőle tanultam meg, hogy az 
isteni édességet az Istenanya vagy az isteni Könyörület 
képében tiszteljem. A gyermeki szent az atyai aspektust, 
amely az isteni igazságszolgáltatást képviselte, kevésbé 
találta vonzónak a maga számára. A szigorú, centivel kimért 
ítélet idegen volt az ő gyöngéd lelkétől. 

„Olyan, akár egy földre szállt angyal!" - gondoltam, 
miközben szeretettel figyeltem, amint imáját végzi. Soha 
nem bírált, nem méricskélt, s olyan tekintettel szemlélte a 
világot, amely bensőséges, mély kapcsolatban áll az ősi 
tisztasággal. Teste és lelke, beszéde és cselekedetei mind- 
mind összhangban álltak az egyszerűséggel. 

„Így tudom a mesteremtől." Többnyire tartózkodott a 
személyes kijelentésektől, s inkább ezzel a fordulattal 
zárbölcs tanácsait. Annyira egynek érezte magát Srí 
Rámakrisnával, hogy már a gondolatait sem érezte a 
sajátjának. 

Egyik este kéz a kézben sétáltam vele az iskolájában. 
Örömemet azonban beárnyékolta egy önhitt ismerősöm 
felbukkanása, aki hosszadalmas fejtegetésekkel untatott 
minket. 

- Látom, nincs kedvedre ez a fickó - súgta oda a szent, 
ismerősöm azonban annyira megrészegedett önnön 
monológjától, hogy meg sem hallotta. - Megtanácskoztam az 
Istenanyával, aki látja, milyen szorongatott helyzetbe 
kerültünk. Megígérte, hogy amint ahhoz a vörös házhoz 
érünk, eszébe juttat barátunknak valami halaszthatatlan 
elintéznivalót. 

Szemem valósággal rátapadt a megmenekülést jelentő 
házra. A vörös kaput elérve, a fickó minden különösebb ok 


nélkül sarkon fordult, még csak a mondatát sem fejezte be. 
Béke telepedett ránk. 

Egy másik alkalommal egyedül baktattam a Howrah 
pályaudvar közelében. Egy pillanatra megálltam egy 
templom mellett, ahol egy csoport férfi verődött össze, s 
hangos dobszóval és cimbalomkísérettel énekeltek. 

„Hogy megszentségtelenítik isten nevét ezzel a gépies 
ismétléssel!" - tűnődtem. Hirtelen meglepetten pillantottam 
meg Mahásaja mestert, aki sietve közeledett felém. 

- Hogy kerültél ide, uram? 

A szent nem vett tudomást a kérdésemről, ehelyett 
egyenesen a gondolatomra válaszolt. 

- Nem úgy van-é, kis uram, hogy a Kedves neve minden 
ajakról édesen cseng, legyen szó bölcsről vagy tudatlanról? - 
gyöngéden belém karolt, s máris varázsszőnyeg repített a 
Könyörületes Jelenlét közelségébe. 

- Mi lenne, ha megnéznénk egy bioszkópot? 

A különben visszavonult életet élő mester kérdése egészen 
meglepett, mivel akkoriban a mozit nevezték így Indiában. 
Beleegyeztem, hogy vele tartok, hiszen örültem, hogy a 
társaságában lehetek. A kalkuttai egyetem kertjéhez 
siettünk. Mesterem egy padra mutatott a góldighí, azaz a 
medence mellett. 

- Üljünk le ide néhány percre! 

Mesterem mindig azt kérte tőlem, hogy meditáljak, 
valahányszor vizet pillantok meg. Ennek a tónak a 
háborítatlan tükre Isten végtelen nyugalmát juttatta 
eszünkbe. Amiként minden visszatükröződik a tóban, úgy 
tükröződik a mindenség a kozmikus tudat tavában. 
Legalábbis így beszélt erről gurudévám [54] . 

Nem sokkal ezután beléptünk az egyetem előadótermébe, 
ahol épp egy előadás zajlott. Ásítóan unalmasnak bizonyult, 
noha időről időre diavetítés színesítette, már ha lehet ezt 
mondani. 

„Úgy, ezt a bioszkópot kívánta megmutatni nekem a 
mester!" - gondoltam bosszúsan, mégis megfegyelmeztem 


arcvonásaimat, hogy az arcomra kiülő érdektelenséggel meg 
ne sértsem mesteremet. Ő azonban bizalmasan hozzám 
hajolt. 

- Látom, kis uram, hogy nincs kedvedre ez a bioszkóp. 
Szóltam róla az  Istenanyának, s ő együtt érez 
mindkettőnkkel. Azt mondja, mindjárt áramszünet lesz, és 
ennek leple alatt elhagyhatjuk a termet. 

Alig halt el a suttogása, a teremre sötétség borult. A 
professzor, akinek fülsértő hangja egy pillanatra elakadt 
meghökkenésében, kijelentette: 

- Úgy látszik, valami baj van az árammal. 

Addigra azonban mesteremmel már a küszöbön álltunk. A 
folyosóról visszapillantva láttam, hogy a teremben ismét 
felgyullad a villany. 

- Kis uram, csalódást okozott neked ez a bioszkóp, azt 
hiszem azonban, egy másik jobban tetszik majd. 

Az egyetem előtti járdán álltunk a szenttel. Ekkor szelíden a 
mellkasomra legyintett, a szívem fölött. 

Bűvös csend telepedett ránk. Amiként a mai hangosfilmek is 
némafilmmé válnak, ha elmegy a hang, úgy némította el 
Isten keze különös csoda folytán a világ zsongását. 
Gyalogosok mentek el mellettünk, trolibuszok, automobilok 
suhantak el, ökrös szekerek baktattak tova, de mindez 
némán történt, még az abroncsozott kerekű bérkocsik 
csikorgása sem hallatszott. Én meg egyszerre, minden 
irányban láttam, a hátam mögé éppúgy, mint jobbra és 
balra. Kalkutta ezen negyedének nyüzsgése hang nélkül 
zajlott. A körpanorámát halvány derengés ölelte körül, mint 
amikor a vékony hamuréteg mögött felizzik a parázs. 

Saját testem is csupán egy árny volt a sok közül, noha az 
enyém nem mozgott, míg a többiek némán ide-oda 
suhantak. Több fiú is jött felém, a barátaim, majd 
tovahaladtak, s bár közvetlenül rám néztek, nem ismertek 
fel. 

Ez a páratlan pantomim megmagyarázhatatlan 
elragadtatást keltett bennem. Mélyeket kortyoltam az áldott 


forrásból. Mahásaja mester hirtelen ismét gyengéden 
meglegyintette a mellkasomat, s megint vonakodó fülembe 
tört a világ pokoli zsivaja. Megtántorodtam, mint aki könnyű 
álomból ébred. A transzcendentális bor eltűnt előlem. 

- Nos, látom, ez a második bioszkóp [55] már tetszett, kis 
uram - mosolyodott el a szent. Hálásan térdre akartam esni 
előtte. - Ezt nem teheted meg - mondta. - Tudod, hogy Isten 
a te templomodnak is lakója! Nem akarom, hogy az 
Istenanya a te kezeddel érintse meg a lábam! 

Ha bárki tanúja lett volna annak, miként baktatunk arrébb 
szerény mesteremmel a zsúfolt járdáról, minden bizonnyal 
részegnek hitt volna bennünket. Úgy éreztem, hogy az 
alkony mindent beborító árnyai - irántunk érzett 
rokonszenvük miatt - szintén megrészegültek Istentől. 
Amikor a sötétség kiszabadult éjszakai  ájulatából, 
eksztatikus állapotom is elmúlt. De emlékezetembe örökre 
bevésődött az Istenanya angyali fia: Mahásaja mester. 
Miközben akadozó szavakkal próbálom ecsetelni Mahásaja 
mester és az utamba akadó többi szent jóságát, azon 
tűnődöm, vajon sejtették-e, hogy évekkel később nyugati 
földön írok majd róluk mint Isten szolgáiról. Nem lepne meg, 
ha beleláttak volna a jövőbe, s remélem, hogy az eddigi 
fejtegetéseimet nyomon követő olvasóim ugyancsak így 
gondolják. 


10. FEJEZET 


Találkozom mesteremmel, Srí Yuktésvárral 

„Az istenhit bármiféle csodát előidézhet egy kivételével: 
tanulás nélkül tudniillik nem lehet átmenni a vizsgán." 
Undorodva tettem le az ,ihlető erejűnek" mondott könyvet, 
amelyet egy üres pillanatomban vettem a kezembe. 


„Ez az Író tökéletesen hitetlen - gondoltam. - Szegény fickó, 
mennyire megbízik az éjfélkor égetett lámpaolajban!" 
Megígértem apámnak, hogy elvégzem a gimnáziumot. 
Szorgalmasnak azonban sehogyan sem tudtam tettetni 
magam. Az elsuhanó hónapok alatt kevesebbet fordultam 
elő az iskolában, mint a kalkuttai ghátok elhagyatott 
pontjain. A velük szomszédos halottégetőket, amelyek 
különösen éjjelente kísértetiesek, a jógik nagy becsben 
tartják. Aki megtalálja a halál nélküli lényeget, nem ijedhet 
meg néhány dísztelen koponya látványától. A csontok 
gyászos birodalma megérteti velünk emberi létünk 
végességét. Éjszakai virrasztásaim így különböztek a 
szorgos nebulókétól. 

Közeledett az érettségi időpontja a hindu gimnáziumban. 
Ilyenkor a várakozás van olyan félelmetes, mint amilyenek a 
legborzongatóbb kísértetek. Ennek ellenére nyugodt voltam. 
A hullarablókkal dacolva, olyan tudást ástam elő sírjából, 
amelyet nem az iskolapadban tanítanak. Ennek ellenére 
híján voltam Szvámi Pranabánanda tudományának, aki 
könnyűszerrel tudott egyszerre két helyen is jelen lenni. Úgy 
véltem (sokak szerint alapozatlanul), az Úr észreveszi 
szorult helyzetemet, s kimenekít belőle. A tanítványok 
különösen hajlamosak arra, hogy a bajban egyedül az isteni 
csodában bízzanak. 

- Szervusz, Mukunda! Alig látlak mostanság - egyik délután 
így köszönt rám egy osztálytársam a Garpar óton. 

- Szervusz, Nantú! Iskolai láthatatlanságom kétségtelenül 
kínos helyzetbe hoz most engem - vallottam be a barátságos 
tekintet biztatására. 

Nantú, aki kitűnő tanuló volt, most szívből jövően elnevette 
magát, mivel volt valami komikus is a panaszomban. 

- Egyszóval semmit sem készültél az érettségire! Akkor 
nekem kell segítenem! - jelentette ki. 

Egyszerű szavai isteni Ígéretet hordoztak, s tüstént 
ellátogattam barátomhoz. Ő kedvesen elmagyarázta azokat 
a tételeket, amelyek szerinte várhatóak voltak a vizsgán. 


- Ezek a kérdések számos bizakodó fiút csapdába 
csalhatnak. Emlékezz a válaszaimra, s meglásd, nem esik 
bántódásod. 

Késő éjjel tértem haza. Tele volt a fejem frissen szerzett 
ismeretekkel, s buzgón imádkoztam, hogy a néhány 
hátralévő napban ez így is maradjon. Nantú felkészített 
tehát a különböző tantárgyakból, de idő hiányában 
elfeledkeztem a szanszkritról. Hevesen emlékeztettem hát 
Istent a mulasztásra. 

Másnap reggel lépteim ritmusára magamban mormolva a 
tanultakat, sétálni indultam. Miközben átvágtam egy sarki 
telek gyomos területén, tekintetem néhány ott heverő 
nyomtatott lapra esett. ,Győzelem!" - gondoltam, mert 
szanszkrit verssorok kerültek a kezembe. Kerestem egy 
panditot, hogy legyen segítségemre, mivel én csak 
akadozva boldogultam a fordítással. Zengő hangja a 
mézédes ősi nyelv szépségével töltötte meg a levegőt. [56] 
- Ezek a kivételesen szép versszakok vélhetőleg nem 
lesznek segítségedre a szanszkrit vizsgán - bocsátott el a 
tudós. 

Ám ennek a versnek a megismerése mégis átsegített 
másnap a vizsgán. Nantú hathatós segítségével épp 
átmentem a léc fölött a többi tárgyból. 

Apám örült, hogy megtartottam a szavamat, és 
leérettségiztem. Hálát adtam az Úrnak, hiszen egyedül ő 
vezérelt el Nantúhoz meg az elhagyatott, szeméttel 
teleszórt telekre. Az ő játékos kegye épp idejében érkezett, 
hogy megmentsen. 

Amikor ismét kezembe került az a korábban elhajított könyv, 
amelynek szerzője tagadta Isten segítségét a vizsgákon, 
nem tudtam elfojtani nevetésemet. Magamban ezt 
gondoltam: , Hogy meglepődnék ez a fickó, ha elmondanám 
neki, hogy a tetemek szomszédságában végzett meditáció 
elegendő lehet az érettségihez!" 

Friss sikereim után már nyíltan tervezgethettem, hogy 
elmegyek otthonról. Úgy döntöttem, hogy fiatal barátommal, 


Dzsiténdra Mazumdárral [57] egy benáreszi remetelakba, 
Srí Bharát Dharma Mahámandal fennhatósága alá költözöm. 
Egyik nap szomorkodni kezdtem, hogy rövidesen elhagyom 
a családomat. Anyám halála óta különösen két öcsém, 
Szánanda és Bisnú, meg legfiatalabb húgom, Thámú került 
közel hozzám. Elvonulásom színhelyére, a kis padlásszobába 
szaladtam, amely oly sokszor volt tanúja viharos 
szádhanáimnak. [58] Itt zokogtam egy-két órát, s ezután 
páratlan átalakulás ment végbe mennem, mintha 
valamilyen alkimista tisztítószer dolgozott volna lényemben. 
Eltűnt minden földi kötődésem, [59] s sziklaszilárdan 
elhatároztam, hogy Istenben keresem legjobb barátomat. 

- Még egy utolsó kérés - apám feszengve ejtette ki e 
szavakat, amikor előtte álltam, hogy áldását fogadjam. - Ne 
hagyj el engem és bánkódó testvéreidet! 

- Tisztelt atyám, hogyan is fejezhetném ki irántad érzett 
szeretetemet? Ám nálad is jobban szeretem az Égi Atyát, aki 
ilyen tökéletes apával ajándékozott meg a Föl dön. Engedj 
tehát utamra, hogy egy napon Isten mélyebb megértésével 
térhessek vissza hozzád. 

Apám ugyan vonakodva, de beleegyezését adta, hogy útnak 
induljak Dzsiténdra után, aki már elment a benáreszi 
remetelakba. Érkezésemkor szívélyesen fogadott a fiatal 
vezető szvámí, Dajánanda. A magas, vékony, elgondolkodó 
fiatalember rokonszenves benyomást keltett. Tiszta 
arcvonásain a Buddháéra emlékeztető önfegyelem ült. 
Örültem, hogy új otthonomban is van padlásszoba, s itt 
tölthetem a hajnal és a reggel óráit. Az ásram tagjai vajmi 
keveset tudtak a meditációról, ezért úgy gondolták, hogy 
minden időmet a közösségi életnek kell szentelnem. 
Délutáni munkámat az irodán például megdicsérték. 

- Ne próbáld túl hamar elérni Istent! - ez a nevetséges 
mondat akkor hangzott el egyik társam szájából, amikor 
időnek előtte visszaindultam padlásszobámba. Nyomban 
Dajánandához siettem, aki Gangeszre néző, kicsiny 
szentélyében foglalatoskodott. 


- Szvámídzsí [60] , nem értem, mint kívántok tőlem. Én 
Isten közvetlen érzékelését keresem. Nélküle nem elégít ki 
az emberi elismerés vagy valamilyen csoporthoz való 
tartozás. 

A narancssárga ruhás pap szeretettel megveregette a 
vállamat. A látszat kedvéért megdorgálta közelben 
tartózkodó társaimat, akikhez így szólt: 

- Ne törődjetek Mukundával! Majd megérti, hogyan élünk mi 
itt. 

Ezután udvariasan elrejtettem kétségeimet. A tanítványok 
elhagyták a termet, szemlátomást nem hatott rájuk a 
dorgálás. Dajánandának azonban még beszéde volt velem. 

- Mukunda, látom, hogy apád rendszeresen küld pénzt. 
Kérlek, juttasd vissza hozzá, mivel itt nincs szükséged 
ilyesmire. A fegyelmezéshez az étkezés is hozzátartozik. 
Ezért ne tedd szóvá, ha éhes vagy! 

Nem tudom, ott égett-e az éhség a szememben. Hogy 
mennyire éhes voltam, azt csak én tudtam. A nap folyamán 
először mindig csak délben kaptunk enni. Odahaza 
hozzászoktam, hogy reggel kilenckor bőséges reggeli vár az 
asztalon. 

Ez a háromórás eltolódás napról napra elviselhetetlenebbé 
vált. Hol voltak már azok a kalkuttai idők, amikor tíz perc 
késésért  megfeddhettem a szakácsot! Megpróbáltam 
megfékezni az étvágyamat; tartottam egy huszonnégy órás 
böjtöt. Megkétszerezett lelkesedéssel vártam a következő 
delet. 

- Dajánandadzsi vonata késik, az ő érkezéséig nem eszünk - 
ezt az elkeserítő hírt Dzsiténdra hozta. 

A szvámi két hétig volt távol, és sok finomság várta 
hazatértét. A levegőben étvágygerjesztő illatok terjengtek. 
Mivel más nem akadt, előző napi böjtöm dicsőségét 
habzsoltam. 

Istenem, siettesd azt a vonatot! 

„Az égi Gondviselőnek bizonyára nincs része a Dajánanda- 
féle kínzásban" - okoskodtam. Csakhogy Isten figyelme 


ezúttal elkalandozhatott, mert egymás után teltek-múltak az 
órák. Vezetőnk csak sötétedés után lépett be az ajtón. Kitörő 
örömmel üdvözöltem. 

- Dajánandadzsí előbb megfürdik és meditál étkezés előtt - 
közölte a rossz hírt Dzsiténdra. 

Csaknem összeestem már a mardosó éhségtől. Fiatal 
gyomrom nem szokta meg az éhezést, s most fellázadt. Lelki 
szemeim előtt felvonultak az éhínségek áldozatai. 

„Nos, a következő én leszek ebben a benáreszi 
remetelakban" - gondoltam. Kilenckor véget ért a 
megpróbáltatásunk. Micsoda mennyei gyönyörök vártak 
ezután! Emlékezetemben úgy él ez az étkezés, akár a 
legszebb emlék. 

Bármennyire lefoglalt azonban az étkezés, nem kerülte el a 
figyelmemet, hogy  Dajánanda szórakozottan evett. 
Láthatóan fölötte állt az én földhözragadt szemléletemnek. 

- Nem voltál éhes, Szvámídzsí? - most, hogy jól belaktam, 
egyedül maradtam a vezetőnkkel a dolgozószobájában. 

- Na, igen! - mondta. - Az elmúlt négy napot étlenszomjan 
töltöttem. Soha nem eszem vonaton, hiszen tele van a világi 
emberek sokféle rezgésével. A magam részéről szigorúan 
tartom rendem sásztrikus szabályait. [61] Tudod, 
szervezéssel kapcsolatos gondok aggasztanak. Ma este 
otthon ezért kihagytam a vacsorát. Minek úgy sietni? Holnap 
gondoskodom majd megfelelő étkezésetekről - nevette el 
magát vidáman. 

Valósággal fojtogatott a szégyen. Mivel azonban nem 
felejtettem el egykönnyen a borzasztó tegnapi napot, 
megkockáztattam egy további megjegyzést. 

-  Szvámídzsí, nehezemre esik  megfogadnom az 
útmutatásaidat. Mi lesz, ha nem kérek enni, és senkinek sem 
jutok eszébe? Éhen is halhatok. 

- Akkor halj meg! - ez a riasztó tanács késként hasított a 
levegőbe. - Ha muszáj, halj meg, Mukunda! Ne hidd, hogy az 
étel energiája táplál, és nem Isten hatalma! Ő, aki 
megalkotta a táplálék megannyi formáját, ő, aki étvágyat 

Ne gondold, hogy rizsen élsz, hogy a pénz vagy az emberek 
tartanak fent! Vajon mire jutnál velük, ha Isten 
viszszatartaná a lélegzetedet? Emezek puszta eszközök az 
Ő kezében. Te magad, saját képességeidnek köszönhetően 
emészted meg a táplálékot? Használd megkülönböztető 
képességed kardját, Mukunda! Messed el a látszatok láncát, 
és lásd meg az egyedüli okot! 

Úgy éreztem, metszően éles szavai a csontomba hasítanak. 
Nem hihettem többé, hogy a test parancsa előbbre való a 
lélekénél. Ott, akkor megízleltem a szellem mindenek felett 
valóságát. Hány és hány idegen városban nyílt alkalmam 
későbbi életemben, folytonos  vándorlásaim során 
bebizonyítani a benáreszi remetelakban hallottak igazságát! 
Kalkuttából egyedül a szádhu ezüstamulettjét vittem 
magammal, amelyet még anyám hagyott rám. Miután 
évekig őrizgettem, most is gondosan elrejtettem ásrambeli 
szobámban. Egyik reggel gyönyörködni szerettem volna a 
talizmánban, ezért kinyitottam a lezárt dobozt. A fedél 
érintetlen volt, ám az amulettnek nyoma veszett! Rémülten 
téptem fel a borítékját, de bizony ezt is üresen találtam. A 
talizmán eltűnt, pontosan úgy, ahogyan annak idején a 
szádhu megjövendölte, felolvadt az éterben, ahonnan 
elővarázsolta. 

Közben Dajánanda követőivel is egyre inkább megromlott a 
kapcsolatom. Távolságtartó lettem velük szemben, mire ők is 
elidegenedtek tőlem. Szigorú ragaszkodásom a 
meditációhoz - amiért hátrahagytam otthonomat és világi 
törekvéseimet - sekélyes kritikára késztette ellenlábasaimat. 
Spirituális szenvedés által hajtva, egyszer hajnalban 
padlásszobámba lépve, meditálni kezdtem.  Kételyek 
gyötörtek, s elhatároztam, addig imádkozom, amíg választ 
kapok kérdéseimre. 

- Mindenség Könyörületes Édesanyja, hadd ismerjelek meg 
látomások révén, vagy egy általad küldött gurun keresztül! 


Teltek-múltak az órák, és én hiába zokogtam, nem érkezett 
válasz. Hirtelen úgy éreztem, testem felemelkedik egy 
leírhatatlan égi körbe. 

- Mestered eljő holnap! - az Istenanya hangja egyszerre 
mindenünnen és sehonnan zengett. 

Túlvilági látomásomat egy helybéli prózai kiáltása törte meg. 
Egy Hábúnak nevezett fiatal pap szólított a földszinti 
konyhából. 

- Mukunda, elég legyen a meditációból! Szükségünk van a 
munkádra. 

Más napon talán ingerülten válaszoltam volna, most 
azonban letöröltem könnyáztatta orcámat, és alázatosan 
engedelmeskedtem a felszólításnak. Hábúval együtt egy 
távoli piacra indultunk Benáresz bengáli negyedében. A 
kegyetlenül perzselő indiai nap még nem ért delelőpontjára, 
amikor bevásároltunk a bazárban.  Háziasszonyok, 
idegenvezetők, papok, egyszerűen öltözött özvegyek, 
méltóságteljes bráhmanák és a mindenütt jelenlévő szent 
bikák színes kavalkádján vágtuk keresztül magunkat. Ahogy 
utat törtem magamnak Hábúval, szemembe ötlött egy 
keskeny, jellegtelen sikátor. 

A végében Krisztusra emlékeztető férfiú állt mozdulatlanul a 
szvámík okkersárga köntösében. Első pillantásra ismerősnek 
tetszett valahonnan, s mohón siklott végig rajta a 
pillantásom. Aztán megrohant a kétség. 

,Összetéveszted ezt a vándor szerzetest valakivel, akit 
ismersz - gondoltam. - Menj tovább, te álmodozó!" 

Tíz perc elteltével súlyos zsibbadást éreztem a lábamban. 
Úgy éreztem, kővé vált, s egy tapodtat sem tudok 
továbbmenni. Amikor nagy nehezen megfordultam, lábamba 
visszaköltözött az élet. Az ellenkező irányba tekintve 
azonban megint az előbbi különös súly nehezedett rám. 

„A szent magához vonz, akár egy mágnes!" - gondoltam, s 
ezzel Hábú karjába nyomtam csomagjaimat. Addig is 
ámuldozva nézte toporgásomat, és most nevetésben tört ki. 
- Mi ütött beléd? Megbolondultál? 


Feltoluló érzelmeim mindennemű visszavágást 
megakadályoztak, s én némán elsiettem. 

Úgy szaporáztam lépteimet, mint akinek szárnya nőtt. A 
keskeny közbe érve, futó pillantással meggyőződtem arról, 
hogy a néma jelenés még mindig ott áll előbbi helyén, s 
engem fürkész. Néhány gyors lépéssel a lába elé vetettem 
magam. 

- Gurudéva! [62] 

Az isteni arcot ezer és ezer látomás mutatta már nekem. Ez 
a jégmadárszempár, ez az oroszlánsörény a hegyes szakállai 
nem egyszer derítette fel álmaimat, s olyan Ígéretet 
hordozott, amelyet akkor még nem értettem. 

- Kedvesem, végre eljöttél hát! - Gurum újra meg újra 
elmondta ezt a mondatot bengáliul, miközben hangja 
örömtől remegett. - Mióta várok rád! 

Mindketten elnémultunk, hiszen e pillanatban merőben 
fölöslegesnek tetszettek a szavak. Néma ének szállt a 
mester szívétől a tanítványéig. Tévedhetetlen ösztönnel 
megéreztem, hogy gurum ismeri Istent, és elvezet Hozzá. 
Jelen életem homálya mögül születésem előtti emlékek 
tolultak fel. Drámai pillanatok, amelyekben múlt, jelen és 
jövő ölelkezett! Nem ez volt az első nap, amely a szent lábak 
előtt talált! 

Gurum kézen fogott, és elvezetett a Ráná Mahal nevű 
városrészben található, ideiglenes szálláshelyére. 
Határozottan lépdelt szálas alakja. Ötvenöt éves lehetett 
ekkor, de olyan fürge volt, akár egy fiatalember. Nagy, sötét 
szempárjában mélységes bölcsesség fénye csillogott. 
Markáns arcvonásait enyhén göndörödő fürtök szegélyezték. 
Erő és szelídség keveredett ezen az arcon. 

Miközben kiléptünk a ház Gangeszre néző kőerkélyére, 
gurum gyöngéden megszólalt: 

- Neked adom remetelakom, és minden tulajdonom. 

- Uram, én bölcsességért jöttem, meg azért, hogy 
megvalósítsam magamban Istent. Ezek azok a kincseid, 
amelyekre áhítozom! 


A gyorsan érkező indiai alkonyat már félig ránk borította 
függönyét, amikor mesterem újra megszólalt. Tekintetében 
végtelen szelídség ült. 

- Neked adom feltétel nélküli szeretetemet. 

Drága szavak! Negyedszázadnak kellett elmúlnia, hogy 
gurum újra hangot adjon irántam érzett szeretetének. Nem 
szokott a fecsegéshez, a csönd jobban illet óceánmély 
szívéhez. 

- Te is megadod nekem ugyanezt? - gyermeki bizalommal 
nézett rám. 

- Az örökkévalóságig foglak szeretni, Gurudéva! 

- A közönséges szeretet önző, a vágyak és kielégülések 
sötétjében gyökerezik. Az isteni szeretet ezzel szemben nem 
szab feltételeket, nincsenek határai, és sohasem csökken. A 
tiszta szeretet érintése egyszer és mindenkorra 
lehorgonyozza az ingatag emberi szívet - majd pedig 
alázatosan hozzátette: - Ha valaha is azt tapasztalod, hogy 
nem vagyok egységben Istennel, kérlek, vond öledbe 
fejemet, és segíts visszatérni a Kozmikus Szeretetthez, akit 
mindketten imádunk. 

Ezután felállt a sűrűsödő sötétben, s egy belső helyiségbe 
vezetett. Miközben mangót és mandulás édességeket 
ettünk, mesterem észrevétlenül rám vonatkozó 
információkat szőtt a beszédébe. Megdöbbentett 
mindentudása, kivált, mert veleszületett szerénységgel 
párosult. 

- Ne sajnáld az amulettedet. Kiszolgálta az idejét mint isteni 
tükörben,  gurumban nyilvánvalóan egész életem 
tükröződött. 

- Jelenléted élő valósága, mester, nagyobb örömet okoz 
minden jelképes tárgynál. 

- Ideje változtatnod, hiszen nem érzed jól magad a 
remetelakban. 

Egy szóval sem említettem életem részleteit, de ez 
mostantól fölöslegesnek is tetszett! A maga természetes, 


keresetlen modorával mesterem értésemre adta, hogy nem 
kívánja dicsértetni magát tisztánlátó képessége miatt. 

- Menj vissza Kalkuttába! Miért fosztanád meg éppen a 
rokonaidat az emberek iránt érzett szeretetedtől? 

Ez a javaslat elszomorított. Való igaz, családom folyvást 
visszatérésemet leste, bár jómagam nem válaszoltam a 
levelekben olvasott sürgetésekre. 

Hadd röpködjön a kismadár a metafizika egeiben. Szárnyai 
előbb-utóbb elfáradnak majd abban a sűrű légkörben Nem 
telik bele sok idő, és hazarepül a drága, összezárja szárnyát, 
és békén megül a családi fészekben - füstölgött Ananta. 

Még elevenen élt emlékezetemben ez a csüggesztő 
hasonlat, s feltettem magamban, semmiképpen sem , térek 
meg a családi fészekbe". 

- Nem térek haza, uram, hanem téged követlek, akárhová 
mész is. Kérlek, mondd meg a neved és a címed! 

- Szvámi Srí Yuktésvár Girinek hívnak. Fő remetelakom 
Szírámpurban van, a Ráj ghát közben. Most anyámat jöttem 
meglátogatni néhány napra. 

Elgondolkoztam, milyen bonyolult játékokat játszik Isten a 
híveivel. Szírámpur mindössze három kilométerre esik 
Kalkuttától, mégsem találkoztam soha azon a környéken a 
gurummal. Kásí (Benáresz) ősi városába kellett jönnünk, 
hogy találkozzunk, amelyet megszentelt Lahiri Mahásaja 
emléke. De járt itt Buddha, Sankarácsárja meg sok más jógi- 
Krisztus. 

- Négy hét múlva újra eljössz hozzám - Srí Yuktésvár hangja 
először csengett szigorúan. - Most, hogy biztosítottalak 
végtelen szeretetemről, és kimutattam örömömet, amiért 
megtaláltalak, rajtad áll, hogy teljesíted-e kérésemet. 
Legközelebb, amikor találkozunk, tenned kell valamit azért, 
hogy újraéleszd érdeklődésemet. Nem fogadlak első szóra a 
tanítványaim közé, ehhez tökéletesen alá kell vetned magad 
szigorú képzésemnek. 

Makacsul hallgattam. Gurum nyomban kitalálta a 
gondolatomat. 


- Attól félsz, hogy kinevetnek a rokonaid? 

- Nem megyek vissza. 

- Harminc napon belül visszatérsz. 

- Soha. 

Most, hogy  kiadhattam magamból a feszültséget, 
tiszteletteljesen a lába elé borultam, majd távoztam. 
Miközben az éjféli sötétségben a remetelak felé baktattam, 
azon tépelődtem, miért végződött ilyen kellemetlenül ez a 
találkozás. Májá kettős serpenyője, az egyikben az öröm, a 
másikban az elmaradhatatlan bánat! Fiatal szívem még nem 
volt elég képlékeny, még gurum varázsló ujjainak sem 
engedelmeskedett. 

Másnap reggeltől a remetelak lakói még inkább ellenem 
fordultak, alaposan megkeserítve napjaimat ilyen vagy 
olyan durvaságukkal. Három hét telt el így, aztán Dajánanda 
elhagyta az ásramot, hogy részt vegyen egy bombayi 
konferencián. Távollétében elszabadult a pokol, s társaim 
megannyi gonoszsága az én gyámoltalan fejemre zúdult. 

- Mukunda ingyenélő, aki elfogadja ugyan a remetelak 
vendégszeretetét, de semmit nem ad cserébe. 

Miután kihallgattam e szavakat, először bántam meg, hogy a 
vezető kérésének engedve visszaküldtem a pénzt apámhoz. 
Nehéz szívvel kerestem fel egyedüli barátomat, Dzsiténdrát. 
- Elmegyek. Kérlek, ha Dajánándadzsí visszatér, mondd meg 
neki, sajnálom, hogy így alakult. 

- Én is elmegyek! Nekem sem könnyebb itt meditálnom, 
mint neked - Dzsiténdra hangja határozottan csengett. 

- Találkoztam egy Krisztushoz hasonló szenttel. Keressük fel 
Szírámpurban! 

A madár most már készen állt arra, hogy hazatérjen a 
kalkuttai fészekbe! 


11. FEJEZET 


Két pénztelen kölyök Brindábanban 

- Megérdemelnéd, hogy apánk kitagadjon, Mukunda! Milyen 
értelmetlenül herdálod el az életedet! - ha akartam, ha nem, 
hallgatnom kellett bátyám szónoklatát. 

Leszálltuk a vonatról  Dzsiténdrával (tetőtől talpig 
szutykosan), s megérkeztünk Ananta  hajlékába. A 
közelmúltban Kalkuttából Ágrá ősi városába költözött át, 
ahol a kormány szolgálatában dolgozott főkönyvelőként. 

- Jól tudod, Ananta, hogy én csupán az Égi Atyától remélek 
örökséget. 

- Első a pénz, Isten csak utána következik! Ki tudja? Lehet, 
hogy elég hosszúra nyúlik az élet. 

- Első Isten, a pénz csupán a szolgája! Ki tudja? Lehet, hogy 
túl rövidre sikerül az életünk. 

Válaszomat a pillanat heve szülte, és nem jóslatnak 
szántam. (Sajnos, Ananta élete hamar véget ért.) [63] 

- Gondolom, a remetelakban tanultad ezt a bölcsességet! 
Mint látom azonban, otthagytad Benáreszt. 

Ananta szeme elégedetten felcsillant, még mindig azt 
remélte, hogy a családi fészekhez kötheti röptömet. 

- Nem volt hiába benáreszi tartózkodásom! Mindent 
felleltem ott, amire a szívem vágyott! Biztosíthatlak, nem a 
te panditod vagy a fia személyében! 

Ananta egyetértően nevetett, hisz be kellett látnia, hogy a 
benáreszi ,jós", akit kiválasztott, nem látott tovább az 
orránál. 

- Mik hát a terveid, vándorkedvű öcsém? 

- Dzsiténdra rávett, hogy menjünk el Ágrába, megnézzük ott 
a gyönyörű Tádzs Mahalt [64]  - mondtam. - Aztán 
felkeressük most megtalált gurumat, akinek van egy 
remetelakja Szírámpurban. 

Ananta kitűnő vendéglátó házigazdának bizonyult. Este 
többször észrevettem, hogy elgondolkodón pihen meg 
rajtam a tekintete. 

„ismerem ezt a nézést - gondoltam. - Forral valamit!" 

Hogy mit, a korai reggelinknél derült ki. 


- Úgy érzed tehát, hogy anyagilag független vagy apánktól? 
- Ananta ártatlan képpel kezdte újra a tegnapi kellemetlen 
beszélgetést. 
- Egyedül Istentől való függésemet ismerem el. 
- Könnyű azt mondani! Idáig tenyerén hordott az élet. Mit 
gondolsz, micsoda kínokat állnál ki, ha arra kényszerülnél, 
hogy a Láthatatlan Kéztől reméld mindennapi táplálékod és 
szállásod? Előbb-utóbb az utcán koldulnál. 
- Soha! Inkább hiszek Istenben, mint az utcai járókelőkben. 
Ő ezernyi más megélhetési forrást talál hívei számára a 
koldulótálka helyett. 
- Szavak, megint csak szavak! Javaslom, próbáljuk ki, 
hogyan állja meg helyét kérkedésed a valóságos világban! 
- Áll az alku! Miért, szerinted Isten csak képzelt világban 
létezik? 
- Majd elválik; ma bebizonyíthatod, melyikünknek van igaza. 
Ananta drámai szünetet tartott, aztán lassan, tagoltan ejtve 
a szavakat, megszólalt: 
- Javaslatom az, hogy ma reggel menjetek el barátoddal, 
Dzsiténdrával a közeli Brindábanba. Nem vihetsz magaddal 
egyetlen rúpiát sem; nem koldulhatsz sem ételt, sem pénzt. 
Helyzeted nem fedheted fel senkinek, nem éhezhetsz, és 
nem ragadhatsz Brindábanban. Ha még ma éjfél előtt 
visszatértek ide anélkül, hogy megszegtétek volna a próba 
szabályait, én leszek Ágrá legelképedtebb embere! 
- Elfogadom a feltételeidet. 
Szemernyi tétovázás sem volt bennem, sem a szavaimban, 
sem a szívemben. Képek villantak fel az emlékezetemben, 
miként gondoskodott rólam haladéktalanul a Gondviselés - 
azóta is hálás vagyok neki. Felvillant előttem, hogyan 
gyógyított ki a halálos kolerából a Lahiri Mahásaja 
képmásához intézett ima; hogyan szállt a láhóri tetőkre 
Isten kegyes ajándékaként a két papírsárkány; hogyan jelent 
meg az amulett a legjobb pillanatban, amikor épp 
elcsüggedtem Bareillyben; hogyan hozott üzenetet a szádhu 
a pandit háza előtt Benáreszben; hogyan jelent meg 


előttem az lIstenanya, és milyen fenséges szavakban 
nyilvánította ki szeretetét; Mahásaja mester 
közreműködésével milyen gyorsan válaszolt kételyeimre; 
hogyan tettem le az érettségit a Gondviselés utolsó 
pillanatban érkezett közreműködésével; végül, utolsó 
jótéteményként, hogyan bukkant fel álmaimból életre szóló 
mesterem. Soha nem ismerném el, hogy hitem nem segít át 
a világ legkeményebb próbatételein! 

- Vállalkozó szellemed dicséretedre válik! Máris kikísérlek a 
vonathoz - mondta Ananta, majd az elképedt Dzsiténdrához 
fordult. 

- Kérlek, tarts vele, részben szemtanúként, és nagy 
valószínűséggel áldozatként! 

Nem telt bele fél óra, és Dzsiténdrával ott álltunk a peronon, 
odafelé szóló jeggyel a zsebünkben. Ananta átvizsgálta 
holmijainkat és elégedetten állapította meg, hogy nem 
viszünk magunkkal titkos készleteket, s egyszerű dhótín k 
[65] sem rejt többet a szükségesnél. 

Hogy a hit és az anyagiak így összekeveredtek, barátom 
tiltakozón felemelte a szavát. 

- Ananta, adj legalább néhány rúpiát biztosítéknak, hogy baj 
esetén táviratozhassak. 

- Dzsiténdra! - kiáltottam rá megrovóan. - Nem vállalom ezt 
a próbát, ha pénzt hozol magaddal végső biztosíték 
gyanánt. 

- Márpedig a pénz csengésében van valami megnyugtató - 
Dzsiténdra nyomban elhallgatott szigorú tekintetemre. 

- Mukunda, nem vagyok szívtelen - Ananta szavaiban 
megbánás csengett. Talán lelkiismeret-furdalást érzett, hogy 
két fiút egy fillér nélkül elküld egy idegen városba, talán a rá 
jellemző vallási kételyek vették elő. - Ha Isten vagy a 
véletlen kegyelméből baj nélkül hazajuttok Brindábanból, 
szavamra, tanítványotokká szegődöm. 

Ez a fogadalom meglehetősen furcsán hangzott, de illet a 
pillanat szokatlanságához. Egy indiai családban a 
legidősebb fiútestvér ritkán hajol meg az öccse előtt, hiszen 


a neki kijáró tisztelet és engedelmesség mindjárt a 
családapát megillető után következik. Nem maradt azonban 
időm további válaszokra, mert indult a vonatunk. 

Dzsiténdra komoran hallgatott, miközben vonatunk ette a 
kilométereket. Végül mégis életre kelt, s hozzám hajolva, 
érzékeny ponton belém csípett. 

- Semmi jelét nem látom, hogy isten gondoskodni kívánna 
következő étkezésünkről! 

- Csigavér, te hitetlen Tamás, az Úr nekünk dolgozik. 

- Volnál kedves elintézni, hogy siessen kissé? Már attól korog 
a gyomrom, ha arra gondolok, mi vár még ránk. Azért 


hagytam el Benáreszt, hogy megnézzem a 
Tádzsmauzóleumot, nem azért, hogy megépítsem a 
magamét! 


- Nyugodj meg, Dzsiténdra! Hisz előbb Brindában csodáit 
szándékoztunk megtekinteni. [66] A magam részéről nagy 
örömömre szolgál, hogy azon a tájon járhatok, amelyet 
Krisna Urunk lába szentelt meg. 

Ekkor kinyílt a szakaszunk ajtaja, s két férfi telepedett le 
mellénk. Az utolsó megálló már a végállomás lesz. 

- Nos, fiatalemberek, van ismerősötök Brindábanban? - 
fogott meglepő kérdezősködésbe a velem szemben ülő 
idegen. 

- Nem tartozik magára! - mondtam nyersen, és 
félrefordítottam tekintetemet. 

- Talán épp a családtól szöktök, mert a szívek tolvaja [67] 
benneteket is megigézett. Magam is buzgón hiszek, ezért 
kötelességemnek érzem, hogy gondoskodjam ételetekről és 
szállásotokról ebben a rekkenő hőségben. 

- Nem, uram, hagyjon minket békén! Igazán nagyon kedves, 
de téved, ha azt hiszi, megszöktünk otthonról. 

Ezzel le is zárult a beszélgetés, mert a vonat nagyot 
zökkenve megállt. Dzsiténdrával leszálltunk, majd új 
ismerősünk belénk karolt, és bérkocsiért kiáltott. 

Egy tiszteletet parancsoló remetelak előtt álltunk meg, 
amely gondozott kertben állt örökzöld fák árnyékában. 


Jótevőinket szemlátomást ismerhették itt, mert egy 
mosolygó leány szó nélkül bevezetett bennünket a 
társalgóba. Itt kis idő múltán idősebb, méltóságteljes járású 
hölgy jelent meg. 

- Gaurí Má, a hercegnő sajnos nem tudott eljönni mondta az 
egyik férfi az ásram háziasszonyának. - Nagyon sajnálják, de 
az utolsó pillanatban közbejött valami. Hoztunk azonban két 
másik vendéget. Amint megláttam őket a vonaton, nyomban 
tudtam, hogy Krisna Urunk híveivel van dolgom. 

- Viszontlátásra, fiatal barátaim - két ismerősünk az ajtóhoz 
lépett -, ha Isten is úgy akarja, még találkozunk. 

- Helyezzétek magatokat kényelembe! - mosolygott ránk 
Gaurí Má anyaian. - Nem is jöhettetek volna jobbkor. Két 
királyi pártfogónkat vártam mára a remetelakba. Mekkora 
szégyen lett volna, ha nem akad, aki megdicsérje a 
főztömet! 

Kedves szavai meglepő hatással voltak Dzsiténdrára, aki 
könnyekben tört ki. Félelmei nem igazolódtak, ehelyett 
királyi fogadtatásban volt része, s ez a hirtelen fordulat túl 
sok volt neki. Háziasszonyunk kíváncsian méregette, de nem 
tett semmiféle megjegyzést. Talán tudott valamit a 
kamaszok hirtelen hangulatváltozásairól. 

Az ebédet feltálalták, s Gaurí Má bevezetett minket egy kis 
belső udvarba, ahol kellemes, fűszeres illatok terjengtek a 
levegőben, majd eltűnt a szomszédos konyhában. 

Erre a pillanatra vártam, és a megfelelő pontot kiválasztva 
Dzsiténdra testén, ugyanolyan erősen belecsíptem, mint ő 
tette a vonaton. 

- Nos, mint látod, hitetlen Tamás, Isten velünk van, és 
ráadásul gyorsan dolgozik! 

Háziasszonyunk egy pankhával tért vissza. Keleti módra 
buzgón legyezett minket, miközben mi lekuporodtunk a 
díszes takarókra. Közben az ásram tanulói sürögtek-forogtak 
körülöttünk, vagy harminc fogást föltálalva. , Étkezés" 
helyett inkább úgy mondanám, ,fejedelmi lakomát" 


élvezhettünk. Amióta megláttuk Isten szép világát, 
Dzsiténdrával nem volt részünk hasonlóban. 

- Ezek valóban hercegnőhöz illő fogások, tiszteletreméltó 
anya! El nem tudom képzelni, mi lehetett fontosabb 
patrónusaid számára, mint ezek a fenséges ételek! Életre 
szóló emléket adtál nekünk! 

Mivel Ananta hallgatást kért, nem magyarázhattuk meg a 
nagylelkű hölgynek, hogy jótette kétszeresen is jelentős. Azt 
mindenképpen látta, hogy hálánk őszinte. Búcsúzóul még 
megáldott minket, és meghívott bennünket, látogassunk el 
ismét a remetelakba. 

Odakint elviselhetetlen hőség csapott meg minket. 
Barátommal egy sudár törzsű kadambafa árnyékába 
igyekeztünk az ásram kapujában. Ezután éles szóváltás 
következett, mivel Dzsiténdrát ismét elfogta a kishitűség. 

- Jó kis kutyaszorítóba kerültem miattad! Az ebédünk csupán 
a vakszerencse műve. Hogyan nézzük meg a látnivalókat 
egyetlen lyukas garas nélkül? És aztán hogy az ördögbe 
viszel vissza Anantához? 

- Hamar elfeledkezel Istenről, most, hogy megtöltötted a 
bendődet. 

Nem keserűség diktálta a szavaimat, mégis vádlón 
csengtek. Milyen rövid is az emberi emlékezet, ha az isteni 
kegyelmet kellene észben tartanunk! Hiszen nem él olyan 
ember a földön, akinek az Úr ne hallgatta volna meg 
valamelyik imáját. 

- Azt bizonyosan nem felejtem el, mire vállalkoztam egy 
futóbolond társaságában! 

- Nyugalom, Dzsiténdra! Az Úr, aki megetetett minket, most 
körülvezet bennünket Bríndábanban, és visszavezérel 
Ágrába. 

Kellemes arcú, vékony fiatalember közeledett felénk sietős 
léptekkel. Megállt a fa alatt, és meghajolt előttem. 

- Drága barátom, bizonyára idegenek vagytok itt a 
társaddal. Engedd meg, hogy vendégül lássalak és 
körbevezesselek titeket! 


Egy indiai aligha tud elsápadni, Dzsiténdra arca mégis úgy 
elváltozott, mintha émelygés  kerülgetné. Jómagam 
udvariasan visszautasítottam az ajánlatot. 

- Tényleg nem csupán elzavarni akartok? - az idegen 
nyugtalansága bármely más helyzetben nevetségesnek 
hatott volna. 

- Miért akarnánk? 

- Te vagy a gurum - tekintete bizalommal mélyedt az 
enyémbe. - Déli imám során megjelent előttem az áldott 
Krisna Úr. Két kétségbeesett alakot mutatott ez alatt a fa 
alatt. Az egyik a te arcodat viselte, mesterem, amelyet 
egyébként gyakorta láttam meditációmban. Ha tudnád, 
milyen hihetetlen örömömre szolgálna, ha igénybe vennéd 
szerény szolgálataimat! 

- Én is örülök, hogy rám találtál. Sem Isten, sem az emberek 
nem hagynak cserben minket! 

Noha nem mozdultam, a lelkes arcra mosolyogva lélekben 
Isten lába elé borultam. 

- Drága barátaim, megtisztelnétek otthonomat 
látogatásotokkal? 

- Kedves vagy, de mások a terveink. Már a bátyámhoz 
szálltunk Ágrában. 

- Legalább engedjétek meg, hogy körbevezesselek 
benneteket Brindábanban! 

Ebbe persze örömmel beleegyeztem. A fiatalember, aki 
Pratáp Csattardzsíként mutatkozott be, most leintett egy 
bérkocsit. Felkerestük a Madanamóhana-templomot meg 
Krisna többi szentélyét. Sötétedésre végeztünk csak a 
városnézéssel. 

- Bocsássatok meg, de most veszek szandést. [68] 

Pratáp bement egy boltba a vasútállomás mellett. 
Dzsiténdrával a széles utcán őgyelegtünk, ahol a 
viszonylagos hűvösség miatt nagy volt a tömeg. Barátunk 
egy idő után édességekkel megrakodva tért vissza. 

- Engedjétek meg, hogy ezt az érdemet szerezzem az Úr 
előtt - kérlelt mosolyogva Pratáp, miközben egy csomag 


bankjegyet nyújtott át két frissen vásárolt jegy kíséretében. 
A Láthatatlan Kéz iránti tiszteletből fogadtam el a nagylelkű 
adományt. Ananta lenézi a  Gondviselést, pedig a 
szükségesnél jóval bőkezűbben méri áldásait. 

Nyugodt helyet kerestünk az állomáson. 

- Pratáp, most megtanítalak Lahiri Mahásaja krijaJógajára, 
márpedig ő a mai idők legnagyobb jógija. Ez a módszer lesz 
a te gurud. 

A beavatás fél órát vett igénybe. 

- A krija lesz a te csintámanid [69] - mondtam az új 
tanítványnak. - A technika, mint látod, egyszerű, de e 
művészet gyakorlása felgyorsítja a spirituális fejlődést. A 
hindu szent iratok tanúsága szerint évmilliók szükségesek 
ahhoz, hogy az újra meg újra megtestesülő ego 
kiszabaduljon a májá fogságából. Ezt a természetes 
időtartamot azonban jelentősen lerövidítheti a krija-Jóga. 
Amiként a növényi növekedés a normális ütem sokszorosára 
gyorsulhat Dzsagadís Csandra Bósz kísérleteiben, úgy 
tudományos eszközökkel az ember lelki fejlődése is 
siettethető. Gyakorolj szorgalmasan, s közel kerülhetsz a 
legfőbb guruhoz! 

- Úgy örülök, hogy rátaláltam a Jóga kulcsára, amelyet oly 
régóta keresek! - szólalt meg Pratáp elgondolkozva. Felold 
majd az érzékek kötelékeiből, s szabaddá tesz arra, hogy 
eljuthassak a magasabb szférákba. Ma megjelent előttem 
Krisna Úr, s ez csakis a legfőbb jót hozhatja el számomra. 
Csöndes egyetértésben üldögéltünk egy darabig, majd 
lassan kisétáltunk az állomásra. Örvendezve szálltam fel a 
vonatra, Dzsiténdra azonban újfent elsírta magát. 
Szeretettel elbúcsúztam Pratáptól, szavaimnak társaim 
elcsukló zokogása volt a kísérője. Aztán az út során ismét 
erőt vett rajta a búbánat. Ezúttal az önvád mardosta. 

- Milyen sekélyes is az én hitem, milyen kőszívű vagyok! 
Többé soha nem kételkedem az isteni gondviselésben. 
Közeledett az éjfél, amikor a két „Hamupipőke", akit egy 
fillér nélkül küldtek ki a világba, belépett Ananta 


hálószobájába. Miként oly könnyedén megjövendölte, arca 
maga volt a döbbent meglepődés. Némán elborítottam az 
asztalt bankjegyekkel. 
- Dzsiténdra! Valld meg az igazat! - faggatta barátomat 
Ananta csipkelődve. - Nem rabolt ki ez a fiatalúr egy bankot? 
Ahogy azonban elmeséltük történetünket, az ő arca is egyre 
jobban elkomolyodott, majd ünnepélyesre vált. 
- A kereslet és kínálat törvénye finomabb világokba nyúlik, 
mint gondoltam - soha nem láttam ekkora spirituális 
lelkesültséggel beszélni. - Most értem meg igazán, miért 
veszed semmibe a világi javakat. 
Bármilyen későre járt is, bátyám ragaszkodott ahhoz, hogy 
része legyen a krija-Jógaba bevezető díksában [70] . 
Mukunda, a ,guru" tehát egyetlen éjszaka leforgása alatt 
egyszerre két nem várt , tanítványt" vezetett be e tudomány 
rejtelmeibe. 
Másnap békésen megreggeliztünk, bezzeg előző reggel nem 
volt ilyen nyugodt étkezésünk! 
Dzsiténdrára mosolyogtam. 
- Nem fosztalak meg a Tádzstól. Nézzük meg, mielőtt 
továbbmennénk Szírámpurba! 
Elbúcsúztunk Anantától, s rövidesen már a meseszép Tádzs 
Mahal előtt álltunk Ágrában. A fehér márvány kápráztatóan 
ragyogott a napsütésben, a tökéletes szimmetria 
megtestesülése. A mauzóleumot sötét ciprusok, selymes 
pázsit és nyugodt vizű lagúna övezi. A szépséges belső 
térben a  csipkefinom  faragásokba féldrágakövek 
ágyazódnak. Finom koszorúk és tekercsek indázata hálózza 
be barnán és ibolyaszínűen a márványt. A kupola ablakain 
beszüremlő fénysugár Dzsehán sah és Mumtáz-i-Mahal 
sírboltjára hullik, a királynő nem csupán a birodalomban, de 
a sah szívén is uralkodott. 
Hanem ezzel elegem lett a látnivalókból, nagyon vágytam 
már a gurum után. Röviddel ezután Dzsiténdrával 
felszálltunk egy délre, Bengál felé tartó vonatra. 


- Mukunda, hónapok óta nem láttam a családomat. 
Meggondoltam magam, talán majd később látogatom meg 
szírámpuri mesteredet. 

Habozó természetű barátom tehát magamra hagyott 
Kalkuttában. Egy helyiérdekűvel hamar elértem Szírámpurt, 
amely tizennyolc kilométerre volt a fővárostól északra. 
Csodálkozva számoltam össze, huszonnyolc nap telt el 
azóta, hogy Benáreszben a gurummal találkoztam. „Négy 
hét múlva újra eljössz hozzám" - mondta akkor. Eljöttem hát, 
s dobogó szívvel álltam meg a csöndes Ráj ghát köz 
udvarán. Most először léptem be abba a remetelakba, ahol 
az elkövetkező tíz év legszebb pillanatait töltöttem, India 
dnyánávatárja, ,a megtestesült bölcsesség" társaságában. 


12. FEJEZET 


A mesterem remetelakában eltöltött évek 

- Nos, eljöttél hát - üdvözölt Srí Yuktésvár egy tigrisbőrön 
ülve a nappalijában. 

Hangja hideg volt, modora szenvedélymentes. 

- Igen, kedves Mester, itt vagyok, hogy a hívedül szegődjem 
- letérdeltem elé, s megérintettem a lábát. 

- Hogyan lehetséges ez? Hisz semmibe vetted 
kívánságaimat. 

- Többé már nem, Gurudzsí! Óhajod mostantól számomra 
parancs. 

- Így már jobb! Akkor elvállalhatom érted a felelősséget. 

- Szíves örömest átadom néked ezt a terhet, mesterem. 

- Első kérésem, hogy térj vissza a családodhoz. Szeretném, 
ha Kalkuttában járnál egyetemre. Tovább kell tanulnod. 

- Nagyon helyes, uram - elrejtettem csalódásomat. Vajon a 
poros könyvek egész életemben végigkísérnek? Előbb apám, 
most meg Srí Yuktésvár! 


- Egy napon Nyugatra mégy. Márpedig az ottaniak 
fogékonyabbak India ősi bölcsességére, ha a különös indiai 
tanár egyetemet végzett. 

- Te jobban tudod nálam, Gurudzsí - rosszkedvem ezzel el is 
párolgott. 

A Nyugatra tett utalást érthetetlennek, homályosnak 
véltem, ennél a jelen pillanatban sokkalta jobban 
foglalkoztatott, hogy a kedvében járjak mesteremnek. 

- Kalkuttában közel leszel hozzám, eljöhetsz, amikor csak 
időd engedi. 

- Ha tehetem, akár naponta, Mesterem! Hálásan elfogadom, 
hogy rendelkezz életem valamennyi részlete felett, egyetlen 
feltétellel. 

- Éspedig? 

- Hogy megígéred, felfeded előttem Istent! Kijelentésemet 
egy órás szópárbaj követte. Egy mester nem szegheti meg a 
szavát, ezért nem is adja könnyen. Egyezségünk hatalmas 
metafizikai távlatokat nyitott meg számomra. Szó mi szó, 
egy mesternek meghitt viszonyban kell állnia a Teremtővel, 
mielőtt "megjelenésre bírhatná! Ereztem Srí Yuktésvár 
egységét a  Teremtővel, ezért elhatároztam, hogy 
tanítványként a javamra fordítom ezt az előnyt. 

- Sokat kívánsz - jelentette ki mesterem, majd 
rokonszenvezőn hozzátette: - Mostantól azonban a te óhajod 
az én kívánságom is. 

Ami eddig árnyékba borította az életemet, most eltűnt a 
szívemről. Vége lett a hiábavaló keresésnek. Végleges 
menedékre találtam gurumnál. 

- Gyere, megmutatom neked a remetelakot. 

Mesterem ezzel felkelt a tigrisbőr szőnyegről. Körbepillantva, 
felfedeztem a falon egy jázminvirággal ékesített képmást. 

- Lahiri Mahásaja! - kiáltottam fel meglepetten. 

- Igen, ő az én isteni gurum - Srí Yuktésvár hangjában 
tisztelet vibrált. - Nagyobb volt embernek és jóginak is 
bármely más tanítónál, akit ismertem. 


Némán meghajoltam az ismerős arcvonások előtt. Lélekben 
tiszteegtem a páratlan mester előtt, aki megáldotta 
gyermekkoromat, s idáig vezérelte lépteimet. 

Gurum körbevezetett a házban és a kertben. A nagy, ősi, jól 
megépített, zömök oszlopokon nyugvó remetelak belső 
udvart vett körül. Külső falait moha borította, galambok 
röpködtek a lapos, szürke tető fölött, minden teketória 
nélkül osztozva az ásram épületén. A kellemes hátsó 
kertben kenyérfa, mangó és platán nőtt. A kétemeletes 
építmény felső emeletén mellvédes erkélyek néztek a belső 
udvarra. A földszinti, tágas csarnokot, amelynek magas 
mennyezetét oszlopok támasztották alá, mesterem 
felvilágosítása szerint főként a Durgápúdzsá [71] évenként 
megrendezett ünnepén használták. Keskeny lépcső vezetett 
fel Srí Yuktésvár nappalijába, amelynek kicsiny erkélye az 
utcára nézett. Az ásram bútorzata egyszerű, tiszta és 
célszerű volt. Több nyugati stílusú széket, padot és asztalt is 
láttam. 

Mesterem meghívott, töltsem itt az éjszakát. Két fiatal 
tanítványa currys zöldséget szolgált fel. 

- Gurudzsí, kérlek, beszélj az életedről! - gyékényszőnyegen 
kuporogtam a tigrisbőr közelében. 

Úgy tetszett, a nyájas csillagok szinte karnyújtásnyira 
vannak. 

- Családi nevem Prija Náth Karár. Itt születtem 
Szírámpurban, [72] s apám tehetős üzletemberként 
tevékenykedett a városban. Ő hagyta rám ezt a házat, ahol, 
mint látod, remetelakot rendeztem be. Csak kevés iskolát 
végeztem, mivel sekélyesnek és nehézkesnek találtam a 
közoktatást. Fiatalon családot alapítottam, egyetlen lányom 
már férjnél van. Eletem derekán Lahiri Mahásaja áldott 
útmutatását élveztem. Miután feleségem meghalt, beléptem 
a szvámí rendbe, és új nevet kaptam, ekkortól Srí Yuktésvár 
Girinek [73] hívtak. Ilyen szűkszavú az én élettörténetem. 
A mester mosolyogva nézett lelkes arcomra. Csakhogy 
szavai, mint minden életrajz, csupán a külső tényekről 


tájékoztattak, a belső emberről nem. 

- Gurudzsí, mesélj a gyermekkorodról! 

- Nos, elmondok egyet s mást, kizárólag a te okulásodra! - 
Srí Yuktésvár szeme figyelmeztetően megvillant. Anyám 
egyszer kísértetekkel próbált elijeszteni egy sötét szobától. 
Nyomban odamentem, ahol persze egyetlen szál kísértetet 
sem találtam. Anyám soha többé nem szórakoztatott 
kísértethistóriákkal. Tanulság: nézz szembe a félelemmel, és 
nem zavarja tovább az életedet... Szintén korai emlékem, 
hogy nagyon vágytam egy randa kutyára a szomszédból. 
Hetekig nyúztam a családomat, hogy megkaphassam. Hiába 
ajánlgattak másik, tetszetősebb kölyköket, én hallani sem 
akartam róluk. Erkölcsi tanulság: a kötődés elvakít, mert a 
tetszés csalóka fénykörével veszi körül vágyaink tárgyát... 
Harmadik történetem a fiatal lélek formáihatóságáról szól. 
Anyám időnként megjegyezte: ,Aki másnak dolgozik, az 
rabszolga" Ez a mondat olyan  kitörölhetetlenül 
belevésődött elmémbe, hogy még házasságom után sem 
vállaltam állást. Ingatlanbefektetésekkel tartottam fent a 
családomat. Tanulság: a fogékony gyermeki lélekbe értékes, 
pozitív gondolatokat kell csepegtetni. A korai benyomások 
mély nyomokat hagynak bennünk. 

Mesterem ezután békés hallgatásba merült. Éjfél körül 
keskeny priccshez vezetett. Édes, mély álom borult rám a 
gurum fedele alatt eltöltött első éjszakán. 

Másnap reggel Srí Yuktésvár beavatott a krija-Jógaba. Magát 
a technikát már elsajátítottam Lahiri Mahásaja két 
tanítványától, apámtól és tanáromtól, Szvámi 
Kébalánandától. Mesterem azonban átformáló erővel bírt. 
Amikor hozzám ért, nagy fényesség töltötte el lényemet, 
mintha számtalan nap ontotta volna rám sugarát. Szavakkal 
leírhatatlan boldogság járta át szívem legtitkosabb rejtekeit. 
Csak másnap késő délután tudtam rávenni magam a 
remetelak elhagyására. 

- Harminc napon belül visszatérsz - mondta újra mesterem. 


Még az ő szavai csengtek a fülemben, amikor beléptem 
kalkuttai házunk ajtaján. Egyetlen hozzátartozóm sem tett 
megjegyzést a ,fészkébe visszatérő madárkára", pedig 
tartottam ettől. 

Felkapaszkodtam kis padlásszobámba, s úgy pillantottam 
körbe, mintha szobám élőlény lenne. - Tanúja voltál 
meditációimnak és szádhanáim viharos könnyeinek. Most 
pedig isteni tanítóm révébe értem. 

- Fiam, örülök, mindkettőnk miatt - apámmal a csöndes 
estében üldögéltünk. - Te megtaláltad a  gurudat, 
ugyanolyan csodálatos módon, ahogyan egykor én a 
magamét. Lahiri Mahásaja szent keze irányítja továbbra is 
az életünket. Látod, mestered nem valami 
megközelíthetetlen himalájai szent, hanem itt lakik a 
közelben. Imáim meghallgatásra találtak, istenkeresésed 
nem távolított el tőlem. 

Apám annak is örült, hogy továbbtanulok, s meg is tette az 
ehhez szükséges intézkedéseket. Már másnap megkezdtem 
tanulmányaimat a közeli Scottish Church College-ben. 
Boldog hónapok következtek. Éles eszű olvasóim bizonyára 
kitalálták, hogy csak ritkán fordultam elő az egyetemen. A 
szírámpuri remetelak vonzása túlontúl ellenállhatatlannak 
bizonyult. Mesterem egy szóval sem tiltakozott állandó 
jelenlétem ellen, és nagy megkönnyebbülésemre a 
tudomány csarnokait is csak ritkán hozta szóba. Noha 
mindenki láthatta, hogy nem vagyok tudós alkat, 
iparkodtam átcsúszni a vizsgákon. 

Az élet szabályosan zajlott az  ásramban. Gurum 
hajnalhasadás előtt ébredt. Ilyenkor lefeküdt, vagy néha 
felült az ágyában, és a szamádhi [74] állapotába merült. 
Könnyen észre lehetett venni, hogy felébredt, mert nyomban 
vége szakadt hangos horkolásának. [75] Egy-két mély 
lélegzetvétel után átlépett a lélegzetnélküliség hang nélküli 
állapotába, s mélyen elmerült a Jóga örömeiben. 

Reggeli helyett hosszú sétát tettünk a Gangesz partján. 
Milyen élénken élnek emlékezetemben ezek a reggeli séták 


a gurummal! Milyen valóságosak és elevenek is ezek a 
képek. Emlékeimben gyakran vagyok mellette. Szinte ismét 
odaképzelem magam mellé. A felkelő nap sugarai a folyót 
cirógatják, s mesterem hangjában bölcsesség zeng. 

Ezután fürdő, majd ebéd következett. Mesterem napról 
napra részletes utasításokat adott, s a fiatal tanítványok 
készítették el a fogásokat. Gurum vegetárius volt. Mielőtt 
belépett a szerzetesrendbe, fogyasztott azért tojást és halat. 
Azt tanácsolta tanítványainak, hogy olyan egyszerű 
étrendet kövessenek, amely megfelel alkatuknak. 

Ő maga keveset evett, legtöbbször kurkumával vagy 
répalével, spenóttal ízesített rizst, amelyet olvasztott bivaly- 
ghível vagy vajjal hintett meg. Máskor lencse-dált vagy 
cshénát fogyasztott zöldséggel. [76] Édességnek rizspuding 
következett mangóval vagy naranccsal, esetleg kenyérfa 
leve. 

A vendégek délután érkeztek a világ minden tájáról a 
csöndes remetelakba. Gurum minden jövevényt szíves 
szóval, udvariasan fogadott. Egy valódi mester - aki a 
mindenütt jelenlevő lélekként valósította meg magát, s nem 
a testével vagy az egójával azonosítja magát - minden 
emberben ugyanazt a szembeszökő azonosságot látja. 

A szentek pártatlansága bölcsességükben gyökerezik. 
Immár nem hat rájuk a májá folyton változó arca, nincsenek 
alávetve a megvilágosulatlanok ellen- és rokonszenveinek, 
amelyek csak megzavarják az ítélőképességet. Srí Yuktésvár 
ugyanúgy bánt a  hatalmasokkal, gazdagokkal és 
sikeresekkel, mint a szegényekkel vagy akár az 
írástudatlanokkal. Tisztelettel hallgatta a bölcsességet akár 
egy gyermek szájából is, s az is megesett, hogy nyíltan 
semmibe vett egy-egy felfuvalkodott panditot. 

Nyolckor vacsoráztunk, nemritkán vendég is ült az asztalnál. 
Gurum nem evett egyedül, s az ásramot sem hagyta el senki 
étlen-szomjan. Soha nem érte váratlanul a vendégek 
érkezése, s találékony irányításával tanítványai a szerény 
készletekből is pompás lakomát varázsoltak. Ennek ellenére 


takarékos volt, szerény anyagi eszközeiből is sok mindent 
kihozott. - Vigyázz a pénztárcádra, mert a herdálás bajba 
sodorhat - mondogatta. Akár a remetelak ünnepeiről, akár 
építkezésről, javításról vagy egyéb gyakorlati tennivalókról 
volt szó, a mester nem mindennapi leleményességről tett 
tanúbizonyságot. 

A csöndes esteli órákon gurum kincset érő fejtegetésekbe 
kezdett. Minden egyes szavát kőbe lehetett volna vésni. 
Modorát szelíd magabiztosság jellemezte, amelynek nem 
akadt párja. Úgy beszélt, ahogyan emlékezetem szerint soha 
senki. Szavait gondosan lemérte a megkülönböztetés 
mérlegén, mielőtt megosztotta volna a külvilággal. A 
mindent átható igazság ügy áradt belőle, akár a lélek illatos 
harmata. Mindig is tudatában voltam, hogy magával a 
megtestesült istenséggel állok szemben. Mesterem isteni 
fensége előtt ösztönösen fejet hajtottam. 

Ha vendégei észrevették, hogy Srí Yuktésvár éppen elmerült 
a Végtelenben, gyorsan beszélgetésbe kezdett velük. 
Bármilyen póz vagy belső életének hivalkodó kiteregetése 
idegen volt a természetétől. Mivel mindig is egy volt az 
Úrral, nem volt külön időre szüksége ennek az egységnek a 
megteremtéséhez. A mester, aki már megvalósította 
önmagát, már maga mögött hagyja a meditáció 
lépcsőköveit. „Amikor a gyümölcs megjelenik, lehull a virág" 
- szól a mondás. Ennek ellenére a szentek gyakran 
ragaszkodnak a spirituális formaságokhoz, hogy példát 
mutassanak ezzel tanítványaiknak. 

Éjféltájban gurum többnyire egy gyermek 
természetességével adta át magát az álomnak. Az 
ágyazással nem bajlódott. Gyakran párna nélkül hevert le 
keskeny kanapéjára, amely tigrisbőr szőnyege mögött állt. 
Nem volt ritka azonban, hogy az éjszaka filozófiai 
fejtegetésekkel ment el, elég volt ehhez egy tanítvány 
érdeklődő faggatózása, és máris ránk hajnalodott. Ilyenkor 
nem éreztem fáradságot, és aludni sem vágytam, mesterem 
élő szavai elég pihenést nyújtottak. 


- A, már hajnal van! Menjünk sétálni a Gangeszhez! nem egy 
éjszakai épülésem ért véget ezekkel a szavakkal. 

Az első hónapok során megtanultam, hogyan járjunk túl a 
szúnyogok eszén. Odahaza a család mindig szúnyogháló 
mögé húzódott éjszakára. A szírámpuri remetelak azonban 
nem tartotta magát ehhez a körültekintő óvintézkedéshez, 
noha rengeteg szúnyog volt. A rovarok így tetőtől talpig 
agyoncsipdestek. Gurum megszánt. 

- Vegyél magadnak egy szúnyoghálót, sőt, tudod mit, egyet 
nekem is - nevetve tette hozzá: - Ha csak magadnak szerzel 
be, minden szúnyog rám gyűlik majd! 

Hálásan engedelmeskedtem. Esténként ezután gurum velem 
rendeztette el a szúnyoghálót. 

Egyszer azonban elfeledkezett erről, noha szúnyogok felhői 
kavarogtak körülöttünk. Idegesen füleltem a vészjósló 
zümmögésre. Lefekvéskor engesztelő imát küldtem a 
vérszomjas rovarok felé. Fél óra múlva nem bírtam tovább 
sem a szúnyogok énekét, sem a rohamot, s köhögést 
színleltem, hogy magamra vonjam a guru figyelmét. 

Mivel meg sem mozdult, óvatosan föléje hajoltam. Nem 
lélegzett. Először láttam közelről révületbe merült jógit, és 
megrémültem. 

„lalán megállt a szíve!" - gondoltam, s tükröt tartottam 
mesterem orra alá, amely azonban csak nem párásodott be. 
Hogy végleges bizonyságot szerezzek, befogtam gurum 
orrát és száját. Teste hideg volt és mozdulatlan. Kábán az 
ajtó felé siettem, hogy segítséget hívjak. 

- Nahát! Ezt a kísérletező kedvet! Szegény orrom! mesterem 
dőlt a kacagástól. - Miért nem fekszel le? Azt hiszed, az 
egész világ megváltozik a kedvedért? Változtasd meg 
önmagad, szabadulj meg a szúnyogtudatosságtól! 
Leforrázva másztam vissza az ágyamba, de most egyetlen 
szúnyog sem merészkedett a közelembe. Ekkor jöttem rá, 
gurum korábban is azért egyezett bele a szúnyoghálóba, 
hogy a kedvemre tegyen, ő maga egy cseppet sem tartott a 
vérszívóktól. A Jóga erejénél fogva vette elejét a 


csípéseiknek, de ha úgy akarta, belső sértetlenségébe is 
visszavonulhatott. 

„Most leckét kaptam tőle - gondoltam. - A Jóganak erre a 
szintjére kell törekednem." Egy valódi jógi a föld meganynyi 
gondja-baja közepette - legyen szó rovarzümmögésről vagy 
perzselő napsütésről - tudatfölötti állapotba képes merülni. 
A szamádhi első fokozatában (szavikalpa) a tanítvány 
tökéletesen ki tudja kapcsolni a külvilág ingereit. Meg is lesz 
a jutalma: az Édenkertnél tündéribb belső világ muzsikája 
és jelenetei. [77] 

A szúnyogok még valamire megtanítottak az ásramban való 
tartózkodásom elején. Gurum az alkony szelíd fényében az 
ősi szövegeket értelmezte éppen a maga páratlan módján. 
Tökéletes békében hevertem lábánál. Ekkor egy faragatlan 
szúnyog törte meg az idillt, és vonta magára figyelmemet. 
Miközben mérgező szubkután injekciót döfött a combomba, 
gépiesen felemeltem a kezem, hogy leüssem. A szemtelen 
szúnyog mégis megmenekült a rá váró kivégzéstől, mert 
még idejében jutott eszembe Patandzsali mondása az 
ahinszáról. [78] 

- Miért nem fejezed be, amit elkezdtél? 

- Mester! Azt tanácsolod, hogy öljek? 

- Nem, de gondolatban már úgyis lesújtottál. 

- Nem értem. 

- Ahinszán Patandzsali az ölés vágyának megszüntetését 
értette - Srí Yuktésvár most is olvasott a gondolataimban. - E 
világ berendezkedése nem megfelelő ahhoz, hogy szó 
szerint gyakorolhatnánk a nem-ártást. Megesik, hogy 
rákényszerülünk az ártalmas lények kiirtására. A haragra 
vagy ellenségességre azonban senki sem kényszeríthet 
bennünket. Minden életformának egyenlő Jógai vannak a 
májá világára. Az a szent, aki megfejti a teremtés titkát, a 
természet megannyi zavaró  megnyilvánulásával is 
összhangban él. Mindenki megérti ezt az igazságot, ha 
legyőzi magában a rombolás vágyát. 


- Gurudzsí, áldozzuk fel inkább magunkat, nehogy 
megöljünk egy fenevadat? 

- Nem, az emberi test becses. Az agyban és a gerincvelőben 
található idegközpontok miatt nagy evolúciós értéke van. 
Ezek teszik lehetővé a hitben magasabb szintre jutottak 
számára az istenség legnehezebben megfejthető 
aspektusainak megértését és kifejezését. Egyetlen 
alacsonyabb rendű életforma sem alkalmas erre a feladatra. 
Igaz ugyan, hogy egy kisebb vétket magunkra veszünk, 
amennyiben ölni kényszerülünk. A szent Sásztrák mégis azt 
tanítják, hogy az emberi test kincs, s elherdálása a karma 
törvényének súlyos megsértése. 

Megkönnyebbülten felsóhajtottam, a szent iratok ugyanis 
nem mindig igazolják természetes ösztöneinket. 

Tudomásom szerint mesterem soha nem került leopárd vagy 
tigris közelébe. Egyszer azonban szembe találta magát egy 
gyilkos kobrával, s csupán szeretetével tudta legyőzni. Az 
esetre Puríban került sor, ahol gurum remetelakot tartott 
fent a tenger mellett. Praphulla, Srí Yuktésvár későbbi 
éveinek fiatal tanítványa ez alkalommal a társaságában 
tartózkodott. 

- A szabadban ültünk az ásram közelében - mesélte nekem 
Praphulla. - Ekkor feltűnt egy kobra, a rettenetes jószág 
megvolt vagy százhúsz centi hosszú. Dühödten széttárta 
kámzsáját, ahogyan felénk suhant. A mester helyeslően 
elnevette magát, mintha csak egy gyermeket biztatna. 
Legnagyobb  rémületemre ezután ritmikusan tapsolni 
kezdett. Szórakoztatni kívánta a rettegett látogatót! Én 
elnémultam, s magamban forró imákat mormoltam. A kígyó 
akkorra már a mester közvetlen közelébe ért, s megdermedt, 
szemlátomást  megbűvölte mesterem  nyájassága. A 
félelmetes kámzsa fokozatosan összehúzódott, majd a kígyó 
elsiklott Srí Yuktésvár lába között, és eltűnt a bokrok 
sűrűjében... Nos, akkor nem értettem, miért tapsolt a mester, 
és miért nem támadta meg mégsem a kobra. Azóta 


megtanultam, hogy isteni gurunk nem fél egyetlen 
teremtménytől sem. 
Egyik délután, még az első időkben, arra lettem figyelmes, 
hogy Srí Yuktésvár kitartóan méreget. 
- Túl sovány vagy, Mukunda. 
Megjegyzése érzékeny ponton érintett; beesett szemüregem 
és keszeg testalkatom cseppet sem volt kedvemre. 
Gyermekkorom óta emésztési nehézségeim voltak. Az 
étvágygerjesztők palackokban álltak odahaza a polcomon, 
de egyik sem segített. Időről időre szomorúan feltettem 
magamnak a kérdést, érdemes-e élni ilyen esendő testtel. 
- Az orvostudománynak megvannak a maga korlátai, az 
isteni, teremtő életerőnek azonban nem. Hidd el, hogy erős, 
egészséges leszel. 
Mesterem szavai azonmód meggyőztek, hogy saját életemre 
is alkalmazhatom igazságukat. Egyetlen másik gyógyító 
(márpedig sokat kipróbáltam) sem ébresztett bennem ilyen 
feltétlen bizalmat. 
Napról napra erősebb és egészségesebb lettem. Két hét alatt 
kiteltem Srí  Yuktésvár titkos áldása hatására. 
Gyomorpanaszaim is eltűntek. 
Később tanúja lehettem, miként gyógyít  gurum 
cukorbetegeket,  nyavalyatörősöket,  tüdőbajosokat és 
bénákat. 
- Évekkel ezelőtt magam is szívesen híztam volna mesélte 
mesterem, röviddel azután, hogy visszaadta egészségemet. 
- Épp egy súlyos betegség után lábadoztam, s felkerestem 
Lahiri Mahásaját Benáreszben. „Uram - mondtam -, nagyon 
beteg voltam, és erősen lefogytam." „Látom, Yuktésvár, [79] 
megbetegítetted magad, s most azt gondolod, sovány 
vagy." Nem ilyen választ vártam, gurum azonban biztatóan 
hozzátette: „Lássuk csak, azt hiszem, holnapra már jobban 
leszel." Fogékony elmém úgy vette szavait, hogy titokban 
meggyógyított. Másnap örömmel jelentettem be: ,Uram, 
sokkal jobban érzem ma magam." ,Nahát! Látom, rendbe 
hoztad magad." ,Nem, mester! - tiltakoztam. - Te voltál 


segítségemre, hetek óta először érzem magam erősnek." 
„Na, igen! A betegséged meglehetősen komoly volt. Még 
most is elég gyenge lábon állsz, ki tudja, mit hoz a holnap?" 
Hideg borzongás futott rajtam végig a gondolatra, hogy 
kiújulhat a betegségem. Másnap már alig bírtam 
odavonszolni magam Lahiri Mahásaja otthonához. „Uram, 
ismét gyengélkedem." Gurum csúfondáros tekintettel nézett 
rám. „Hát igen! Másodszor is megbetegítetted magadat." E 
szavakat hallva elfogyott a türelmem. ,Gurudéva - 
mondtam. - Most jövök rá, hogy nap mint nap bolonddá 
tettél. Nem értem, miért nem hiszed el, amint állapotomról 
őszintén beszámolok." ,alójában a gondolataid tettek 
erőssé vagy gyengévé - gurum gyengéden nézett rám. - 
Látod már, miként engedelmeskedik egészségi állapotunk 
tudattalan elvárásainknak. A gondolat van olyan jelentős 
erő, mint a villamosság vagy a gravitáció. Az emberi elme 
Isten mindenható tudatosságából származó szikra. Most 
bebizonyítottam neked, hogy amit hatékony elméd 
elgondol, az menten éreztetni fogja hatását." Tudva, hogy 
Lahiri Mahásaja soha nem beszél a levegőbe, tiszteletteljes 
hálával szóltam hozzá: „Mester, ha azt gondolom, hogy jól 
vagyok, és visszanyertem korábbi súlyomat, így is lesz?" 
„Már most megvalósult" - gurum megfontoltan ejtette ki e 
szavakat, miközben tekintetét az enyémbe mélyesztette. 
Azon nyomban erősebbnek éreztem magam, sőt, mintha a 
testsúlyom is megnőtt volna. Lahiri Mahásaja hallgatásba 
burkolózott. Miután néhány órát eltöltöttem a lábánál, 
viszszatértem édesanyám házába, mert általában itt 
szálltam meg benáreszi látogatásaim alkalmával. „Fiam! Mi 
a baj? Csak nem vízkór kerülget?" - anyám alig hitt a 
szemének. Akkorra ugyanis kikerekedett és megerősödött a 
testem; olyan voltam, mint a betegségem előtt. Megmértem 
magam, és azt találtam, hogy egyetlen nap leforgása alatt 
25 kilót híztam, s ettől fogva tartottam is a súlyomat. 
Barátaim és ismerőseim, akik láttak lefogyva, egyik 
álmélkodásból a másikba estek. Sok közülük a csoda 


hatására változtatott az életén, és Lahiri Mahásaja 
tanítványául szegődött... Istenre ráébredt gurum tudta, hogy 
e világ nem más, mint a teremtő megvalósult álma. Mivel 
tökéletes egységben élt az isteni álmodóval, tetszése szerint 
varázsolt elő vagy tüntetett el tárgyakat, és hajtott végre 
bármiféle változást a jelenségvilág álomatomjaiban. [80] 

- A teremtés egészét szent rend kormányozza - zárta le 
elbeszélését Srí Yuktésvár. - A külső mindenségben ható 
erőket a tudósok természeti törvényeknek nevezik. Vannak 
azonban finomabb törvényszerűségek is, amelyek a rejtett, 
spirituális síkokat és a tudat belső birodalmát igazgatják, 
ezeket a Jóga tudománya ismerteti meg velünk. Nem a 
fizikus, hanem a megvalósult mester érti meg az anyag 
valódi természetét. Ilyetén tudásánál fogva volt képes 
Krisztus is arra, hogy visszaforrassza a szolga fülét, amelyet 
egyik tanítványa vágott le. [81] 

Gurum páratlanul tudta értelmezni a szent iratokat. Sok 
boldog emlékem fűződik ezekhez az eszmecserékhez. 
Gondolatai drágaköveit mégsem szórta az ostobák vagy 
figyelmetlenek lába elé. Elég volt egyetlen ideges 
mozdulatom vagy figyelmem legkisebb lankadása, és a 
mester félbehagyta fejtegetéseit. 

- Nem vagy itt - szakította félbe magát Srí Yuktésvár egyik 
délután. 

Szokása szerint maradéktalan figyelmet követelt. 

- Gurudzsí! - tiltakoztam. - Meg sem mozdultam, a szemem 
sem rebbent, s minden egyes szavadat utánad tudom 
mondani! 

- Ennek ellenére sem voltál teljesen velem. Ellenvetésed 
kényszerít arra, hogy megjegyezzem, gondolatban három 
intézményt hoztál éppen létre. Az egyik egy erdei remetelak 
volt egy síkságon, a másik dombtetőn állt, a harmadik meg 
az óceán partján. 

Ezek a bizonytalan gondolatok valóban ott kavarogtak 
elmémben. Bocsánatkérően pillantottam mesteremre. 


Mihez kezdhetek ilyen mesterrel, aki legtitkosabb 
gondolataimban is olvas? 

- Te adtál nekem jogot erre. Az általam kifejtett finom 
igazságokat csak a legteljesebb figyelemmel lehet felfogni. 
Kizárólag akkor tolakszom mások elméjébe, ha muszáj. Az 
embernek Jóga van a saját gondolataihoz. Maga az Úr sem 
lép be hívatlanul a tudatunkba, hogyan mernék akkor én? 

- Mindig szívesen látott vendég leszel, mester! 

- Építészeti álmaid egy napon valóra válnak. Most pedig 
ideje tanulnunk! 

Gurum Így, egyszerű, mellékes megjegyzéssel adta 
tudtomra életem három elkövetkező eseményét. Kora 
ifjúságomtól fel-felvillant előttem három titokzatos épület, 
mindegyik más és más környezetben. Később ezek a 
látomások valóra is váltak, éspedig pontosan a Srí Yuktésvár 
által megjelölt sorrendben. Legelőször a fiúk Jógaiskoláját 
alapítottam meg egy síkságon, Ráncsíban. Ezt egy amerikai 
központ követte Los Angeles egyik dombtetőjén, majd egy 
remetelak a kaliforniai Encinitasban, a Csendes-óceán 
végtelen tükre mellett. 

Mesterem soha nem jelentette ki  nagyhangúan: 
„Megjósolom, hogy ez és ez történik a jövőben!" Ehelyett 
inkább csak célzásokat tett: „Nem gondolod, hogy 
előfordulhat?" kérdezte például. Egyszerű szavaiban 
azonban látnoki erő lappangott. És soha nem tévedett, 
burkolt jóslatai egyszer sem bizonyultak elhibázottnak. 

Srí  Yuktésvár mindig visszafogottan, tárgyszerűen 
viselkedett. Egy pillanatig sem keltette bolond vagy tétova 
látnok benyomását. Két lábbal állt a földön, de feje a magas 
egekbe ért. Csodálta a gyakorlatias észjárású embereket. A 
szentség nem egyenlő a butasággal! Az isteni felismerések 
nem tompítanak el! - szokta mondogatni. - Az erény 
tevékeny kinyilvánítása borotvaéles elmét eredményez. 
Gurum nem szívesen beszélt az érzékfeletti világokról. 
Csodálatos aurája tökéletes egyszerűségében rejlett. A 
társalgásban kerülte a megdöbbentő utalásokat, tettei 


azonban mindig sokatmondóak voltak. Sok mester beszél 
csodákról anélkül, hogy maga egyet is nyélbe tudott volna 
ütni. Srí Yuktésvár ezzel szemben ritkán emlegette a 
mindenség finom törvényszerűségeit, titokban mégis 
tetszése szerint befolyásolta azokat. 

- Egy megvilágosodott csupán akkor tesz csodát, ha Isten 
jóváhagyja szándékát - magyarázta. - A Mindenható ugyanis 
nem kívánja fűnek-fának kiadni teremtése titkait. [82] 
Különben is, a világon mindenkinek elidegeníthetetlen Jóga 
a szabad akarat gyakorlása. Egy szent nem sértheti meg ezt 
a jogot. 

Srí Yuktésvár azért volt olyan szófukar, mert mélyen átélte a 
Végtelent. Nem maradt ideje azokra a hosszadalmas 
, felismerésekre", amelyek az önmagukat meg nem valósított 
oktatók napjait betöltik. Egy hindu szent irat szerint: „A 
sekélyes emberekben a kis gondolatok halai nagy 
kavarodást keltenek. Az óceánmély elmékben azonban az 
ihlet bálnái is alig fodrozzák a víz tükrét." 

Mivel gurum jelentéktelennek tettette magát, kortársai közül 
csak kevesen ismerték fel emberfölötti nagyságát. A 
közmondás, miszerint ,bolond az, aki nem tudja elrejteni 
bölcsességét", semmiképpen nem illik hallgatag 
mesteremre. 

Noha Srí Yuktésvár is halandó testbe született, mint 
mindannyian, mégis azonosult az idő és tér urával. Nem 
látta akadályát az emberi és isteni vonások egyesülésének. 
Magam is lassan megértettem, hogy ilyen akadály nem 
létezik, egyedül az ember spirituális tunyasága támaszthat 
nehézséget. 

Mindig izgalom fogott el, ha megérinthettem mesterem 
szent lábát. Egy tanítványra mágneses erővel hat a 
mesterrel való tiszteletteljes kontaktus. Ilyenkor finom 
áramok termelődnek, amelyek úgyszólván kiégetik az 
agyban a tanítvány nemkívánatos szokásait, s jótékonyan 
megzavarják evilági hajlamait. Ha időlegesen is, de 
fellebben májá fátyla, s a tanítvány megpillanthatja az 


üdvösség valódi birodalmát. Egész testem felszabadultan 
izzott, valahányszor hindu módra gurum előtt térdeltem. 
- Még ha nem beszélt is Lahiri Mahásaja, vagy nem 
kimondottan vallási témákat hozott szóba, felfedeztem, 
hogy szavakba nem foglalható tudást ad át nekem - mondta 
mesterem. 
Srí Yuktésvár ugyanilyen hatással volt rám. Ha történetesen 
zaklatott vagy közönyös lelkiállapotban léptem a 
remetelakba, a hangulatom itt észrevétlenül megváltozott. 
Gyógyító nyugalom ereszkedett rám gurum puszta látására. 
Minden vele töltött nap új örömöt, békét és bölcsességet 
hozott. Egyetlenegyszer sem fordult elő, hogy a mohóság, 
harag vagy bármiféle emberi kötődés elhomályosította volna 
tisztánlátását, megmérgezte volna ítéleteit. 
- A májá sötétje észrevétlen közeledik. Siessünk hát haza 
benső hajlékunkba - mesterem ezekkel a szavakkal 
buzdította tanítványait a krija-Jóga gyakorlására. Időről időre 
megesett, hogy egy új tanítvány kételkedett abban, vajon 
méltó-e a Jóga gyakorlására. 
- Felejtsd el a múltat - vigasztalta ilyenkor Srí Yuktésvár. - 
Elmúlt életeink telis-tele vannak szégyenletes emlékekkel. 
Az emberi viselkedés egészen addig megbízhatatlan, amíg 
le nem horgonyzunk az isteniben. Eztán minden jóra fordul, 
ha most hajlandó vagy spirituális erőfeszítést tenni. 
Mesterem mindig nevelt az ásramban fiatal csélákat [83] . 
Egész életében az ő szellemi-lelki fejlődésükkel törődött. 
Röviddel halála előtt két hatéves fiút és egy tizenhat éves 
suhancot is felvett. A rábízottakat alaposan felkészítette, 
hiszen a tanítvány (disciple) és a fegyelem (discipline) 
szavak etimológiailag és a gyakorlatban is összetartoznak. 
A bentlakók szerették és tisztelték gurujukat. Elég volt 
tapsolnia, máris megjelentek. Megesett, hogy visszahúzódó 
és szófukar lett, ilyenkor senki sem merészkedett a 
közelébe, ha viszont jókedvében nevetése végigzengett a 
házon, a gyermekek maguk közül valónak tekintették. 


Srí Yuktésvár ritkán kért fel másokat személyes szolgálatára, 
s a csélák segítségét is csak akkor fogadta el, ha jó szívvel 
ajánlották. Ha a tanítvány elfeledkezett ruhái kimosásának 
megtisztelő feladatáról, maga látott neki a mosásnak. 
Többnyire a szvámík okkersárga köntösében járt. Odahaza a 
jógik szokása szerint tigris- vagy őzbőrből készült, fűző 
nélküli lábbeliket hordott. 

Folyékonyan beszélt angolul, franciául, bengáli és hindi 
nyelven, s szanszkrittudása is elmélyült volt. Türelmesen 
megtanította fiatal tanítványait néhány egyszerű fogásra, 
amelyek megkönnyítették számukra az angol és a szanszkrit 
elsajátítását. 

Nem kötődött aggályosan a testéhez, mindamellett törődött 
az egészségével. 

- Az isteni - mutatott rá -, ép testben és lélekben nyilvánul 
csak meg. 

Minden szélsőséget ellenzett. Egy tanítványának, aki sokáig 
szándékozott böjtölni, nevetve mondta: 

- Miért nem vetsz néha egy csontot a kutyának? 

Amúgy kitűnő egészségnek örvendett, egyszer sem láttam 
betegen. [84] Hogy kimutassa megbecsülését a világi 
szokások iránt, ha egy tanítványa orvost kért, azt nem 
ellenezte. 

- Az orvosok Isten törvényeinek segítségével folytatják 
gyógyító ténykedésüket, az anyagi világra alkalmazva 
azokat - jelentette ki. Ám a mentális terápia 
felsőbbrendűségét hirdette, s gyakran mondogatta: - A 
bölcsesség a legjobb méregtelenítő. 

- A test hitszegő barát - mondta még tanítványainak. 
Adjátok meg neki, ami megilleti, de ne többet. A fájdalom és 
a testi jóérzés múlandó jelenség. Fogadjátok hidegvérrel a 
dolgok kettősségét, s közben emelkedjetek felül rajtuk. A 
képzelet az az ajtó, amelyen keresztül a betegség vagy a 
gyógyulás belép. Ne higgyetek a betegség valóságában 
akkor sem, ha gyengélkedtek, s a hívatlan látogató 
továbbáll! 


Mesterem tanítványai között több doktor is akadt. 

- Akik eddig az élettant tanulmányozták, most lépjenek 
tovább, s vegyék vizsgálat alá a lelket - mondta nekik. - A 
testi működés mögött finom spirituális szerkezet rejlik. [85] 

Srí Yuktésvár arra buzdította tanítványait, hogy egyesítsék 
magukban Kelet és Nyugat erényeit. Noha a külső szokásait 
illetően nyugatinak tűnt, lelkében keleti ember maradt. 
Dicsérte a nyugati haladást, találékonyságot és higiéniát, 
eközben azonban nem feledkezett meg azokról a vallási 
eszményekről, amelyek több évszázados fénykört vontak 
Kelet köré. 

A fegyelmezés nem volt idegen számomra, mivel odahaza 
apám szigorúan, Ananta meg egyenesen keményen bánt 
velem. Srí Yuktésvár módszereit azonban nem lehet másnak 
nevezni, mint erőszakosnak. Tökéletességre törekvő gurum 
nagyon kritikus volt tanítványaival szemben, mind a pillanat 
diktálta dolgok, mind viselkedésük finom árnyalatait 
illetően. 

- A jó modor őszinteség nélkül olyan, akár egy szép nő 
holtan - mondta egyszer. - A szókimondás pallérozottság 
nélkül viszont a sebészkéshez hasonló; jó szolgálatot tesz 
ugyan, de fölöttébb kellemetlen. Az udvariasság és 
őszinteség együtt ezzel szemben mindig eredményes, erre 
törekedjetek. 

Mesterem szemlátomást elégedett volt spirituális 
fejlődésemmel, mivel csak ritkán hozta szóba, pedig 
egyébként épp elég megrovást hallottam tőle. Legfőbb 
hibám a feledékenység, a búskomorságra való hajlam, az 
udvariatlanság és a hebehurgyaság volt. 

- Figyeld meg, milyen jól szervezi meg az életét, milyen 
kiegyensúlyozott az apád, Bhagabati - intett gurum. 

Lahiri Mahásaja két tanítványa röviddel azután találkozott, 
hogy megérkeztem a szírámpuri remetelakba. Apám és 
mesterem mélyen tisztelte egymást. Mindketten szépséges 
belső életet építettek ki gránitkemény spirituális alapokon, 
amelyeken nem fogott az idő. 


Egy korábbi oktatómtól, aki rövid ideig irányította 
fejlődésemet, hibás életelveket tanultam. Egy cséla ne 
foglalatoskodjék a világban, mondta például, és amikor 
elhanyagoltam feladataimat, nem fedett meg. Az emberi 
természet persze könnyen alkalmazkodik a fegyelem 
hiányához. Mesterem kemény. irányítása alatt azonban 
rövidesen kigyógyultam a felelőtlenség kellemes illúziójából. 
- Akik túl jók erre a világra, egy másiknak válnak díszére - 
jegyezte meg egyszer Srí Yuktésvár. - Mindaddig azonban, 
amíg földanyánk levegőjét szívjuk, kötelességünk ellátni 
feladatainkat. Csak aki tökéletesen ura lett a lélegzet nélküli 
állapotnak [86] , az szabadul meg a kozmikus törvényektől. 
- Majd szárazon hozzátette: - Ne félj, nem mulasztom el 
tudatni veled, mikor éred el ezt a végső tökéletességet. 
Gurumat a szeretet sem vette le a lábáról. Semmit nem 
nézett el azoknak, akik hozzám hasonlóan a tanítványául 
szegődtek. Akár idegenek és tanítványok vettek minket 
körül, akár kettesben maradtam mesteremmel, mindig 
kertelés nélkül beszélt, s ha kellett, éles szavakkal dorgált 
meg. Nem nézte el a  sekélyességet vagy az 
állhatatlanságot. Ez az egót nyesegető bánásmód kemény 
volt ugyan, én mégis hálásan hagytam, hogy Srí Yuktésvár 
kiegyengesse lelki torzulásaimat. Miközben e gigászi 
átalakuláson munkálkodott, nemegyszer összerázkódtam 
fegyelmező kalapácsütéseinek súlya alatt. 

- Ha nincsenek ínyedre a szavaim, bármikor szabadon 
távozhatsz - biztosított. - Semmi mást nem kívánok tőled, 
mint hogy fejlődj. Akkor maradj csak, ha úgy érzed, a 
javadra válik. 

Elmondhatatlanul hálás vagyok, amiért kikalapálta belőlem 
a hiúságot. Néha az volt az érzésem, mintha - képletesen 
szólva - minden rossz fogamat kirángatta volna. Az önzés 
kemény magvát csakis kemény kézzel lehet kigyomlálni. Ám 
ha ez megtörtént, az isteni akadálytalanul áradhat a 
bensőnkbe. A kérges szívű önzést hiába is próbálná áthatni. 


Srí Yuktésvár intuíciója mindent átható volt. Megesett, hogy 
a szavakkal nem törődve, egyenesen a ki nem mondott 
gondolatokra válaszolt. Márpedig a szavak és a gondolatok 
homlokegyenest ellentmondhatnak egymásnak. 

- Iparkodj türelmesen a kusza szavak mögötti gondolatokig 
hatolni - intett mesterem. 

Az isteni tisztánlátás gyakorta zavaró a világi füleknek, 
mesterem ezért nem volt népszerű a felületes tanítványok 
körében. A bölcsek azonban - mindig ők voltak 
kisebbségben - mélyen tisztelték. 

Merem állítani, hogy Srí Yuktésvár lett volna India 
legkeresettebb guruja, ha nem olyan őszinte és bíráló 
természetű. 

- Keményen bánok azokkal, akik képzésért jönnek hozzám - 
vallotta be nekem. - De hát ilyen vagyok. Vagy megszoknak, 
vagy megszöknek, harmadik út nincs. Te sokkal kedvesebb 
leszel majd a magad tanítványaihoz, mert ilyen a 
természeted. Én hibáikat a szigorúság tüzében próbálom 
kiégetni, amely azonban néha elviselhetetlenül perzsel. 
Hanem a szeretet szelíd szava is megváltoztathat. A 
rugalmas és a hajthatatlan módszer, bölcsen alkalmazva, 
egyaránt eredményre vezet. - Majd hozzátette: - Te majd 
idegenbe mégy, ahol nem kedvelik az ego ellen intézett 
durva támadásokat. India üzenetét csak az terjesztheti 
Nyugaton, aki nagy adag alkalmazkodókészséggel és 
türelemmel rendelkezik. (Talán mondanom sem kell, nagyon 
gyakran jutottak eszembe Amerikában mesterem szavai.) 
Mesterem szókimondása nem szerzett neki sok követőt földi 
tartózkodása idején, mivel azonban őszinte hívei száma az 
évek során egyre szaporodott, szelleme a mai napig él. Míg a 
Nagy Sándorhoz hasonló világhódítók népeket igáznak le, a 
Srí Yuktésvár léptékű mesterek nemesebb birodalmat 
hódítanak meg: az emberi lélekét. 

Mesterem vészjósló komolysággal szokott rámutatni 
tanítványai apró hibáira. Egyszer apám  Szírámpurba 
látogatott, hogy kifejezze tiszteletét Srí Yuktésvár iránt. 


Szülőatyám joggal várta el, hogy csupa jót halljon felőlem. 
Döbbenten hallgatta ezért tökéletlenségeim hosszadalmas 
felsorolását. Sietve megkeresett. 

- A gurud megjegyzéseiből arra kell következtetnem, hogy 
teljes csődtömeg vagy! - Apám a nevetés és a sírás között 
ingadozott. 

Pedig Srí Yuktésvárnak akkoriban csupán annyi oka lehetett 
az elégedetlenségre, hogy szelíd lebeszélése ellenére is 
megpróbáltam valakit a spirituális útra terelni. 
Méltatlankodva siettem gurumhoz. Lesütött szemmel 
fogadott, mint aki tudatában van balfogásának. Ez volt az 
egyedüli eset, hogy az isteni oroszlán jámborul 
meghunyászkodott előttem. 

- Uram, miért bíráltál olyan könyörtelenül szegény apám 
előtt? Jogosan jártál el, mondd? 

- Többé nem teszem - mondta bocsánatkérő hangsúlylyal Srí 
Yuktésvár. 

Ezzel menten lefegyverzett. Milyen készségesen ismerte be 
hibáját a nagy ember! Noha soha többé nem zavarta meg 
apám lelki békéjét, a továbbiakban is könyörtelen 
élveboncolásnak vetett alá, ha úgy hozta kedve. 

Az új tanítványok gyakran abba a tévedésbe estek, hogy 
gurummal versengve szóltak meg másokat. A józan 
ítélőképesség élő szobrai! Csakhogy aki támad, annak 
védenie is kell magát. A szőrszálhasogató tanítványok 
hanyatt-homlok menekültek, amikor a mester a többiek előtt 
feléjük is kilőtt néhány nyilat. 

- A legenyhébb érintésre is  megsajdulnak belső 
gyengeségeink, akár a beteg testrészek, amelyek a szelíd 
bánásmódot is nehezen viselik el - Srí Yuktésvár így beszélt 
azokról, akik elmenekültek a közeléből. 

Sok tanítvány előítéletekkel közeledik gurujához. Az ilyenek 
gyakran panaszolták, hogy nem értik Srí Yuktésvárt. 

- Amiként Istent sem érted! - feddtem meg az egyiket. -Ha 
egy szent érthető volna számotokra, magatok is azok 
lennétek! 


Amikor titkok milliárdjai hemzsegnek körülöttünk, és 
pillanatonként belélegezzük a szintén 
megmagyarázhatatlan levegőt, hogyan képzelheti valaki, 
hogy azonnal kiismeri egy mester lelkének felmérhetetlen 
mélységeit? 

A tanítványok jöttek, és rendszerint hamar el is mentek. 
Akik a könnyebb utat keresték, akik azonnali rokonszenvre 
és érdemeik hízelgő elismerésére számítottak, azok bizony 
nem találták meg számításukat remetelakunkban. Mesterem 
az idők végezetéig adott fedelet és útmutatást 
tanítványainak, sokan közülük azonban sajnos hiúságuk 
legyezgetését is várták tőle. Ők nemsokára otthagyták 
Yuktésvárt, és az alázat helyett az élet számos 
megaláztatását választották. Mesterem bölcsessége napként 
égetett, s túl perzselő volt spirituális betegségük számára. 
Kerestek hát maguknak valami kevésbé jelentős tanárt, aki a 
hízelgés kellemes árnyékát borította fölébük, ahol kedvükre 
henyélhettek. 

Az első hónapokban kifejezetten féltem dorgálásától, de 
nemsokára felismertem, hogy a szavakkal történő 
élveboncolást csak azokon alkalmazza, akik - mint én is - 
arra kérték, hogy fegyelmezze meg őket. A szenvedő 
tanítvány első tiltakozására Srí Yuktésvár sértődöttség 
nélküli hallgatásba burkolózott. Szavaiban soha nem volt 
düh, hanem egyetemes bölcsesség. 

A látogatókat azonban nem bántotta mesterem, s még ha 
szembeszökőek voltak is, ritkán tette szóvá hibáikat. Komoly 
felelősséget tanúsított azonban a tanácsát kérő tanítványok 
iránt. Bizony bátor az a guru, aki arra vállalkozik, hogy 
nemes fémet nyerjen ki az egóval átitatott ember nyers 
telérjéből. Egy szent bátorsága azon múlik, mekkora 
együttérzés él benne a májá bűvöletében élő halandók, a 
világban vakon tévelygők iránt. 

Miután feladtam belső neheztelésemet, meglepetésemre 
büntetéseim száma is meredeken csökkent, s mesterem 
viselkedésében finom változás állt be, amely az enyheség 


felé billentette el a mérleg nyelvét. Idővel leromboltam 
magamban a racionalizáció és a tudattalan hárítás falait, 
amelyek mögé a személyiség el szokta bástyázni magát. 
[37] Ennek meg is lett a jutalma, mivel minden erőlködés 
nélkül összhangot találtam gurummal. Ekkor fedeztem fel, 
menynyi bizalom, megértés és csöndes szeretet rejtőzik a 
jellemében. Ugyanakkor nem szívesen adta tanújelét 
érzelmeinek. 

A magam vérmérséklete mindenekelőtt odaadóan áhítatos. 
Ezért eleinte zavart, hogy gurum ugyan telve van 
dnyánával, de szemlátomást híján van a bhaktinak, [88] s 
leginkább száraz észérvekkel fejezi ki magát. Amikor 
azonban ráhangolódtam természetére, azt tapasztaltam, 
hogy ez nem csökkenti, ellenkezőleg, növeli hitemet. Az 
önmagát megvalósított mester gyengeségeik ismeretében 
vezeti tanítványait. 

Noha nem sokat boncolgattuk kapcsolatunkat, mégis 
valamiféle rejtett ékesszólás ütötte rá pecsétjét. Gyakorta 
tapasztaltam, hogy kimondatlanul is jóváhagyja 
gondolataimat, ami szinte fölöslegessé tette a beszédet. 
Miközben csöndben üldögéltem mellette, éreztem, miként 
önti el lényemet az ő túláradó lelki gazdagsága. 

Hogy mennyire pártatlanul ítél, arra első nyári vakációm 
során jöttem rá. Nyugalmas nyári hónapokra számítottam 
Szírámpurban. 

- Talán téged bízlak meg a remetelak felügyeletével örült 
meg lelkes érkezésemnek Srí Yuktésvár. - A te dolgod lesz a 
vendégek fogadása és a többiek munkájának ellenőrzése. 
Kumár, egy fiatal falusi Kelet-Bengálból, két héttel később 
érkezett az ásramba. A feltűnően intelligens fiúval mesterem 
számomra kifürkészhetetlen okokból kivételezett. 

- Mukunda, add át Kumárnak a feladataidat! A te dolgod a 
főzés és a takarítás lesz. 

Mesterem az új tanítvány első hónapja után osztotta el Így 
feladatainkat. 


A vezetőnknek megtett Kumárból valóságos házi zsarnok 
lett. A tanítványok titokban fellázadtak ellene, s továbbra is 
hozzám jöttek eligazításért. Három hétig ment ez így, akkor 
aztán kihallgattam egy beszélgetést Kumár és mesterem 
között. 

- Mukunda lehetetlenül viselkedik - mondta a fiú. Engem 
tettél meg vezetőnek, a többiek mégis hozzá fordulnak, és 
neki engedelmeskednek. 

- Ezért küldtem őt a konyhára, téged pedig a társalgóba, 
ahol talán magadtól rájössz, hogy a rátermett vezető 
valójában szolgálni, s nem uralkodni akar - Srí Yuktésvár 
megsemmisítő hangsúlya meglepte Kumárt. - Mukunda 
rangját akartad magadnak, de nem tudtad megtartani 
erényeid révén. Térj hát vissza korábbi munkádhoz, legyél 
kukta! 

Ez után a megalázó közjáték után mesterem ismét 
szokatlanul elnézően bánt  Kumárral. Ki láthat a 
rokonszenvek rejtelmeibe? Kumárban gurunk felfedezett 
valamit, egy elbájoló forrást, amely nem bugyogott fel a 
többi tanítványban. Noha az új fiú szemmel láthatóan Srí 
Yuktésvár kedvence volt, nem éreztem magam mellőzve. A 
személyes gyengeségek, akár a mestereké is, csak 
gazdagabbá teszik az életet. Különben sem szoktam 
elmerülni a részletekben, s nagyobb jutalmat reméltem 
gurumtól a külsődleges dicséretnél. 

Egy napon azonban Kumár minden ok nélkül olyan 
rosszindulattal szólt hozzám, hogy mélyen megsértett. 

- Nagyon fennen hordod az orrodat! - mondtam erre, majd 
mintegy megérezve a jövőt, hozzátettem: - Ha nem változol 
meg, rövidesen el kell hagynod az ásramot. 

Kumár gúnyos nevetések kíséretében elismételte a mester 
előtt a válaszomat, aki akkor lépett a helyiségbe. Mivel 
megrovásra számítottam, meghunyászkodva húzódtam 
vissza egy sarokba. 

- Meglehet, Mukundának igaza van - mesterem hangja 
szokatlanul hidegen csengett. 


Egy év múltán Kumár felkereste szülőföldjét. Nem törődött 
Srí Yuktésvár néma  helytelenítésével, aki sohasem 
zsarnokoskodott tanítványaival. Miután a fiú néhány hónap 
elteltével visszatért Szírámpurba, kellemetlen változást 
tapasztaltunk rajta. A méltóságteljes, derűs ábrázatú Kumár 
eltűnt, helyette faragatlan paraszt állt előttünk, aki az 
utóbbi időben ráadásul számos rossz szokást is felvett. 
Mesterem hívatott, és tört szívvel adta tudtomra, hogy a fiú 
jelen állapotában alkalmatlan a remeteéletre. 

- Mukunda, a te dolgod lesz, hogy felkérd Kumárt, holnap 
hagyja el az ásramot. Én sehogyan sem tudom magam 
rávenni! - könnyek gyűltek gurum szemébe, de menten erőt 
vett magán. - Ez a kölyök soha nem süllyedt volna ilyen 
mélyre, ha hallgat rám, és nem keveredik rossz társaságba. 
Nem fogadta el a védelmemet, legyen hát guruja a zord 
nagyvilág. 

Csöppet sem örültem Kumár távozásának. Azon borongtam, 
miért enged valaki a világ hívásának, ha egyszer elnyerte 
egy mester szeretetét. A köznapi embernek a bor és a 
nemiség az élvezet, ehhez igazán nincs szükség kifinomult 
idegrendszerre. Az érzékek csábítása olyan, akár az örökzöld 
oleander, amelynek rózsaszínű virágai csodás illatot 
árasztanak, ám a növény minden része mérgező. A 
gyógyulás odabent vár ránk, s oly sugárzó boldogságot ígér, 
amelyet hiába is keresünk a külvilágban. [89] 

- Az éles elme kétélű - jegyezte meg egyszer mesterem 
Kumár kitűnő szellemi képességeire gondolva. - Építésre és 
rombolásra egyaránt felhasználhatjuk, akár a kést, amellyel 
felvághatjuk a tudatlanság kelését, de le is fejezhetjük 
magunkat. Az értelem akkor jár helyes úton, ha az elme 
elismeri a spirituális törvények szükségszerűségét. 

Gurum női és férfi tanítványokkal egyformán szívesen 
foglalkozott, mivel valamennyiükkel gyermekként bánt. 
Lélekben egyenlőnek tekintette a két nemet, ezért nem tett 
különbséget közöttük, és semmiféle részrehajlást nem 
mutatott irányukban. 


- Amunkban nem tudjuk, melyik nemhez tartozunk mondta. 
- Amiként a nőt megszemélyesítő férfi színészből sem lesz 
nő, úgy a mindkét nem szerepét magára vállaló lélek is nem 
nélküli marad. Hiszen a lélek Isten változástól mentes, 
meghatározás nélküli képmása. 

Srí Yuktésvár soha nem kerülte a nőket, s nem is tekintette 
őket úgy, mint akik a ,férfi bukását" okozzák. Rámutatott, 
hogy nekik maguknak is kísértést jelent az ellenkező nem. 
Egyszer megkérdeztem tőle, miért nevezte egy régi nagy 
szent a nőket a , pokol kapujának". 

- Meglehet, fiatalkorában megzavarta elméje békéjét egy 
lány - válaszolta gurum. - Így inkább önmaga 
tökéletlenségét kellett volna ostoroznia, nem a nőkét. 

Ha egy látogató csiklandós történeteket engedett meg 
magának a remetelakban, mesterem elengedte ezeket a füle 
mellett. 

- Ne hagyjátok, hogy egy szép arc megingassa a lelketeket! - 
mondta tanítványainak. - Miként is élvezhetnék a világ 
örömeit az érzékek rabszolgái? Miközben a sárban 
fetrengenek, elmulasztják a földi élet fenséges zamatait. Az 
alantas kéjvágy rabjai elől el van zárva a finom 
megkülönböztetések birodalma. 

Azok a tanítványok, akik menekülni kívántak a nemiség 
májá-káprázata elől, türelmes és megértő tanácsokra 
számíthattak Srí Yuktésvártól. 

- Amiként jogunk van enni, de nem habzsolni, úgy a 
nemiséget is egyedül a faj szaporítása érdekében ültette el 
az élőlényekben a természet, nem pedig azért, hogy 
csillapíthatatlan vágyakat tápláljunk - mondta. - Irtsátok ki 
magatokból a rosszfajta vágyakat, különben veletek 
maradnak, minekutána az  asztráltest elvált földi 
porhüvelyétől. Az értelem akkor is ellenállhat, amikor a test 
erőtlen. Ha heves kísértésben lesz részetek, győzzétek le 
személytelen elemzéssel és sziklaszilárd akarattal. 
Valamennyi természetes ösztönünkön úrrá lehetünk... 
Tartalékoljátok erőiteket! Legyetek olyanok, akár a 


határtalan óceán, amely szelíden magába fogadja az 
érzékek megannyi mellékfolyóját. A naponta megújuló, 
érzéki vágyak felőrlik belső békéteket. Olyanok, mint egy 
víztározó rései, amelyeken keresztül az életadó víz 
elszivárog az anyagelvűség pusztaságába. A helytelen vágy 
táplálása az emberi boldogság legnagyobb ellensége. 
Járjátok a világot az önfegyelem  oroszlánjaiként, s ne 
engedjétek, hogy az érzéki gyöngeség békái ugrándozzanak 
a lábatok körül! 

Az igazi hívő végül teljesen megszabadul az érzékek 
béklyójából. Az emberi érzelmek iránti szükségletét egyedül 
Isten felé irányítja - ez a magányos szerető azonban 
mindenütt jelen van. 

Srí Yuktésvár édesanyja Benáresz Rána Mahal nevű 
kerületében lakott; én is itt látogattam meg először 
gurumat. Bármilyen kedves és kellemes hölgy volt, azért 
rendkívül határozott természettel volt megáldva. Egyszer az 
erkélyén állva fültanúja voltam anya és fia beszélgetésének. 
A maga csöndes, józan módján mesterem megpróbálta 
meggyőzni valamiről az édesanyját. Láthatóan nem járt 
sikerrel, mert amaz hevesen rázta a fejét. 

- Nem, nem, fiam, hagyd el ezt! Ne nekem szánd bölcs 
szavaidat! Nem vagyok a tanítványod! 

Srí Yuktésvár zokszó nélkül visszakozott, akár egy letorkolt 
gyermek. Meghatott, hogy ilyen nagy tisztelettel viseltetik 
édesanyja iránt, akkor is, amikor az oktalanul viselkedik. 
Anyja változatlanul a kisfiút látta benne, nem a bölcset. A 
jelentéktelen jelenetnek különös varázsa volt, mert fényt 
vetett gurum sajátos természetére, amely a külvilág felé 
hajthatatlannak tetszett, befelé azonban szerény és alázatos 
volt. 

A szerzetesi élet rendje nem engedi meg, hogy a világgal 
való szakítás után a barát tovább ápolja földi kapcsolatait. 
Még a családfő számára egyébként kötelező családi 
szertartásokat sem végezheti el. Sankara, az ősi szvámí rend 
újraszervezője mégis semmibe vette ezeket a tilalmakat. 


Szeretett anyja halála után égi tűzzel hamvasztotta el a 
testét, amely felemelt tenyeréből tört elő. 

Srí Yuktésvár szintén semmibe vette a megszorításokat, csak 
éppen kevésbé látványos módon. Amikor édesanyja elhunyt, 
Benáreszben, a Gangesz szent vize mellett hamvasztotta el, 
majd számos bráhmanát lakatott jól, úgy, ahogyan ezt a 
családfőnek a szokások előírják. 

A Sásztrák azért állították fel ezeket a tilalmakat a 
szvámíknak, hogy önmagukat ne korlátozzák pusztán a 
családra. Sankara és Srí Yuktésvár azonban egész lényével 
feloldódott a Személytelen Szellemben: nekik igazán nem 
volt szükségük a korlátozások mankójára. Megesik, hogy egy 
mester szándékosan szeg meg egy szabályt, éppen azért, 
mert szellemét fontosabbnak tartja a formaságoknál. Jézus is 
ezért engedélyezte magának a kalásztépést szombat 
napján. Ezt mondta az elmaradhatatlan bírálóknak: ,A 
szombat lőn az emberért, nem az ember a szombatért." [90] 
Srí Yuktésvár a szent iratokon kívül keveset olvasott. Ennek 
ellenére mindig ismerte a legújabb tudományos 
felfedezéseket és a tudomány egyéb eredményeit. Ragyogó 
társalgóként számos témáról beszélgetett vendégeivel. 
Fürge észjárása és harsogó kacagása minden vitát 
felélénkített. Komoly volt ugyan, de soha nem komor. 

- ,Ne legyen komor a nézéstek, mint a képmutatóké, a kik 
eltorzítják arcukat" [91] - idézte a Bibliából. - Ne feledjétek, 
hogy Istenre rátalálva valamennyi bánatotokat 
eltemethetitek! 

Azok között a professzorok, Jógaszok és tudósok között, akik 
felkeresték a remetelakot, sok először azzal a szándékkal 
jött ide, hogy megnézze, milyen is egy ortodox vakbuzgó. 
Ilyenkor a fensőbbséges mosoly vagy a szórakozott elnézés 
elárulta, hogy a jövevény nem várt egyebet néhány 
istenfélő közhelynél. Miután azonban Srí Yuktésvárral 
társalogva felfedezte, hogy a mester milyen pontos 
ismerettel bír az ő saját, speciális területéről is, már 
nehezére esett a távozás. 


Gurum rendszerint szelíden és nyájasan bánt a 
vendégekkel, s elbájoló szívélyességgel látta el a házigazda 
tisztét. Megesett azonban, hogy a megrögzött önzőket 
megdöbbentette a viselkedése. Ilyenkor vagy fagyos 
közömbösséggel bánt, vagy vitára kelt velük: vagy jég volt, 
vagy vas! 
Egy ízben egy neves vegyész bocsátkozott szóváltásba Srí 
Yuktésvárral. A látogató nem volt hajlandó elismerni Isten 
létezését, arra hivatkozva, hogy a tudomány eszközeivel 
eddig nem sikerült ezt kimutatni. 
- Eszerint megmagyarázhatatlan okokból nem sikerült 
izolálniuk a Legfőbb Erőt a maguk kémcsöveiben! - nézett rá 
keményen mesterem. - Tudja mit, új kísérletet ajánlok, 
vizsgálja meg a gondolatait egy kerek napon keresztül! 
Azután ne csodálkozzon többé, hogy nincs Isten! 
Máskor egy másik ünnepelt tudóst osztott ki hasonlóképpen. 
Először járt az ásramban, s zengett a ház a vendég 
hangjától, aki a Mahdbhdratából, az Upanisadokból [92] , 
valamint Sankara bhásjáiból [93] idézett hosszú 
részleteket. 
- Egyre várom a véleményét - Srí Yuktésvár hangja 
kíváncsian csengett, mintha bizony hosszú csendet tört 
volna meg. 
A pandit értetlenül nézett rá. 
- Nos, idézetet épp eleget hallottunk - mesterem szavai 
hirtelen jókedvre  hangoltak, amint tiszteletteljes 
távolságban a látogatóktól a sarkomban gubbasztottam. - 
De milyen eredeti hozzáfűznivalója van mindehhez saját 
élettapasztalatai alapján? Melyik szent szöveget szívta 
magába és tette sajátjává? Miként újították meg jellemét 
ezek az időtlen igazságok? Megelégszik az üres ismétléssel, 
azzal, hogy mint egy gramofon, más emberek szavait adja 
vissza? 
- Feladom! - a tudós sértett büszkesége nevetségesen 
hatott. - Nincsenek belső felismeréseim. 


Talán életében először értette meg, hogy a vesszők 
silabizálása hiábavaló szellemi vesződség. 

- Ezek a vértelen könyvmolyok lámpaolajtól bűzlenek - 
jegyezte meg gurum a megjuhászodott tudós távozása után. 
- Az ő szemükben a bölcselet nem egyéb a szellem kellemes 
tornáztatásánál. Magasztos gondolataiknak nincs közük sem 
az élet nyersességéhez, sem a belső fegyelem tisztító 
munkájához! 

Máskor mesterem a könyvekből szerzett tudás 
hiábavalóságáról beszélt. 

- Ne keverjétek össze a megértést a nagy szókinccsel 
mondta. - A szent iratok jótékony hatásúak, ha belső 
megvilágosodásra ösztönöznek, már amennyiben egy 
alkalommal csupán egy versszakot tanulmányozunk 
aprólékos gonddal. Különben hiába minden szellemi 
fáradozásunk, hiúságot, hamis megelégedést és 
megemésztetlen tudást hoz csak. 

Elmondta egyik élményét a szent iratok épületes hatásáról. 
A jelenet egy erdei remetelakban játszódott Kelet- 
Bengálban, ahol gurum neves mestert keresett fel, Dábrú 
Ballavot. Egyszerű, mégis nehéz módszere közkeletűnek 
számított az ősi Indiában. 

Dábrú Ballav maga köré gyűjtötte tanítványait az erdő 
magányában. Kinyitották maguk előtt a szent Bhagavad- 
gítát. Fél órán keresztül csak egyetlen versszakot olvastak 
el, aztán behunyták a szemüket. Fél órát meditáltak. A 
mester rövid magyarázatot fűzött a szöveghez. Tanítványai 
további fél órát meditáltak mozdulatlanul. Végül a guru 
megszólalt: 

- Értitek a versszakot? 

- Igen, uram - kockáztatta meg a választ az egyik tanítvány. 
- Nem, nem egészen értettétek. Azt a spirituális erőt 
keressétek, amely a századok során folyton megújította 
Indiát. 

Ujabb óra telt el szótlanul. A mester ekkor elbocsátotta a 
tanítványokat, és Srí Yuktésvárhoz fordult: 


- Ismered a Bhagavad-gitát? 

- Nem, uram, nem igazán, noha szemem és elmém sokszor 
végigfutott lapjain. 

- Százan és százan válaszoltak másként! - A nagy bölcs 
áldón mosolygott mesteremre. - Ha valaki csupán a szent 
szövegek külső bőségével foglalja el magát, ugyan mennyi 
ideje marad arra, hogy Önnön  belsőjébe nézve, 
felmérhetetlen értékű igazgyöngyök után kutasson? 

Srí Yuktésvár ugyancsak az egyetlen pontra koncentrálás 
intenzív módszerére szoktatta tanítványait. 

- A bölcsességet nem szemünkkel, hanem atomjainkkal 
szívjuk magunkba - mondta. - Ha meggyőződésetek egész 
lényeteket áthatja, akkor elmondhatjátok magatokról, hogy 
felfogtátok a lényeget. 

A könyvmolykodást azonban rossz szemmel nézte. 

- A risik egyetlen mondatban olyan mélységeket 
fogalmaztak meg, hogy több nemzedékre munkát adtak a 
kommentátoroknak - mondta. - A folytonos irodalmi 
szőrszálhasogatás a tunya  elméknek való. Van-e 
felszabadítóbb gondolat annál, hogy „listen létezik", 
egyáltalán, az , Isten" szónál? 

Csakhogy az ember nehezen tér vissza az egyszerűséghez. 
Az értelmiségiek amúgy sem Istent keresik, hanem a tudós 
locsogást. Ráadásul a hiúságukat is csiklandozza, hogy ilyen 
fenemód műveltek. 

Akik büszkék voltak gazdagságukra vagy a világban elért 
rangjukra, azoknak mesterem jelenlétében az alázatot is el 
kellett sajátítaniuk. Egy ízben egy helyi elöljáró kihallgatást 
kért gurumtól a tengerparti remetelakban, Puríban. Ennek a 
hírhedten kőszívű embernek hatalmában állt bezáratnia az 
ásramot. Magam is emlékeztettem erre a körülmenyre Srí 
Yuktésvárt. Ő azonban megalkuvást nem tűrően ülve 
maradt, és nem sietett a látogató fogadására. 

Idegesen gubbasztottam az ajtó mellett. Mesterem nem kért 
széket az elöljáró számára, akinek így be kellett érnie egy 


faládával. Hiába várta hát, hogy szertartásosan tudomásul 
vegyük személye fontosságát. 

A vendég metafizikai vitába bocsátkozott a házigazdával. 
Szemlátomást nem sokat értett a szent iratokból. Saját 
pontatlanságait látva, nőttön-nőtt a haragja. 

- Tudod-e, hogy az én doktorim sikerült a legjobban? még 
mindig hangoskodott, pedig az értelem már rég 
cserbenhagyta. 

- Elöljáró uram, elfelejted, hogy nem a törvényszéken 
vagyunk - felelte mesterem egykedvűen. - Gyermekes 
megjegyzéseidből azt a tanulságot szűröm le, hogy az 
egyetemen nem sok vizet zavartál. Különben is, az egyetemi 
diplomának semmi köze a megvalósuláshoz. A szenteket 
nem szemeszterenként gyártják, mint a könyvelőket. 

A vendég döbbenten elhallgatott, majd szívből elnevette 
magát. 

- Ez az első találkozásom egy égi elöljáróval - mondta. 
Később formálisan is folyamodott mesteremhez avégett, 
hogy ,próbaidőre" vegye fel a tanítványai közé. A 
formaságok kedvelése szemlátomást a jelleméhez tartozott. 
Srí Yuktésvár Lahiri Mahásajához hasonlóan több ízben is 
lebeszélte a szvámi rendhez való csatlakozásról az , éretlen" 
jelölteket. 

- Aki anélkül viseli az okkersárga köntöst, hogy 
megvalósította volna Istent, az félrevezeti a világot - 
jelentette ki a két mester. - Felejtsétek el a lemondás külső 
jeleit, amelyek hamis elbizakodottságot kelthetnek. Holott 
semmi egyéb nem számít, mint a napról napra felmutatott 
spirituális előrehaladás. Ennek érdekében gyakoroljátok a 
krijajógat. 

Egy ember értékének megítélésekor a szentek 
változhatatlan mércét alkalmaznak, olyat, amely semmiben 
sem hasonlít a világ szüntelenül változó mércéihez. Egy 
mester két csoportba sorolja az önmagát sokkal 
szerteágazóbb szempontok szerint osztályozó emberiséget: 


tudatlanokra, akik nem keresik, és bölcsekre, akik keresik 
Istent. 

Gurum személyesen felügyelte ingatlanja igazgatását. 
Többször előfordult, hogy lelkiismeretlen gazemberek 
megpróbálták rátenni kezüket mesterem ősi birtokára. Srí 
Yuktésvár azonban elszántan felvette velük a harcot, ha 
kellett, még a perektől sem riadt vissza. Az sarkallta e sok 
vesződségre, hogy ne legyen belőle kolduló guru, ne legyen 
nyűg tanítványai nyakán. 

Anyagi függetlensége is oka volt, miért nem szorult 
ijesztően szókimondó mesterem a diplomácia fortélyaira. 
Neki nem kellett támogatóknak hízelegnie, s fütyült mások 
kendőzetlen vagy titkolt gazdagságára. Sohasem fordult elő, 
hogy pénzt kért volna tőlünk, vagy akár csak célzott volna 
erre. Minden tanítvány ingyen tanulhatott nála. 

Egyszer egy törvényszéki megbízott érkezett a szírámpuri 
ásramba, hogy bíróság elé idézze a mestert. Egy Kanai nevű 
tanítvány meg én vezettük ezt az embert a gurunk elé. 

A hivatalnok lekezelően szólt hozzá. 

- Jól tennéd, ha elhagynád remetelakod magányát, s 
belélegeznéd egy törvényszék tisztességes levegőjét - 
vetette oda megvetően. 

Nem tudtam visszafogni magam. 

- Még egy ilyen szemtelen megjegyzés, és padlóra kerülsz! - 
léptem előre fenyegetően. 

Kanai szintén rárivallt a küldöncre. 

- Te nyomorult! Ne merd gyalázni ezt a szent ásramot! 
Mesterem azonban védőn támadója elé állt. 

- Ne dühödjetek fel semmiségeken! Ez az ember csak a 
kötelességét teljesíti. 

Az eltérő fogadtatásoktól megzavarodott hivatalnok 
tiszteletteljesen bocsánatot kért, majd elsietett. 

Bámulatos volt látni, hogy egy ilyen heves természetű 
ember, mint amilyen a mesterem, ennyire nyugodt legyen 
legbelül. Pontosan olyan volt, amilyennek a Védák Isten 


emberét leírja: ,Lágyabb a virágnál az ő kedvessége; 
hevesebb a viharnál, ha az elvek forognak kockán." 

A világban mindig találunk olyanokat, akik - Browning 
szavaival - „nem tudják elviselni a fényt, hiszen ők maguk 
sötétek". Megesett, hogy egy-egy idegen, képzelt sérelmeire 
hivatkozva, megfeddte mesteremet. Gurum udvariasan 
végighallgatta, s maga gondolta végig, nem rejlett-e akár 
szemernyi igazság a vádló szavakban. Ezek a jelenetek 
eszembe juttatták mesterem egyik páratlan megfigyelését: 
"Vannak, akik más fejét levágva iparkodnak magasabbnak 
látszani!" 

A szentek tántoríthatatlan önfegyelme minden imánál 
hatásosabb. 

„Jobb a hosszútűrő az erősnél; és a ki uralkodik a maga 
indulatján, annál, a ki várost vesz meg" - hirdeti a Biblia. 
[34] 

Gyakran gondoltam arra, hogy nagyszerű mesterem 
könnyűszerrel lehetett volna császár vagy világhódító 
hadvezér, ha a világi hívságok vagy a hatalom 
foglalkoztatják. Ehelyett az önzés és a harag belső 
bástyáinak bevételét választotta, amelyek ledöntése az 
ember nagyságáról tanúskodik. 


13. FEJEZET 


Egy szent, aki nem alszik 

- Kérlek, engedj el a Himalájához! Remélem, hogy a hegység 
végtelen csöndjében egyesülhetek Istennel. 

Ezeket a hálátlan szavakat intéztem egyszer mesteremhez. 
Megmagyarázhatatlan téveszméknek engedelmeskedve, 
amelyek olykor-olykor erőt vesznek a híveken, egyre 
türelmetlenebbül végeztem napi teendőimet a 
remetelakban, és egyetemi tanulmányaim is untattak. 


Mentségemre legyen mondva, hogy az ötlet mindössze fél 
évvel azután pattant ki a fejemből, hogy megismertem Srí 
Yuktésvárt. Akkor még nem mértem fel teljesen mesterem 
emberfeletti nagyságát. 

- Sok hegyi ember lakik a Himalájában, mégsem bírnak 
Isten-tudatossággal - gurum lassan, tagoltan ejtette e velős 
szavakat. - A bölcsességet inkább találod meg egy 
megvilágosodott embernél, mint egy holt hegynél. 

Nem hallgattam gurum burkolt célzására, miszerint ő, nem 
pedig a hegység a mesterem, s megismételtem kérésemet. 
Srí Yuktésvár még csak nem is válaszolt. Hallgatását 
beleegyezésnek vettem - kétes értékű, ám kényelmes 
magyarázat. 

Aznap este kalkuttai otthonomban felkészültem az utazásra. 
Pár holmimat belekötöttem egy takaróba. Hasonló batyut 
dobtam ki lopva néhány évvel korábban padlásszobám 
ablakán. Reméltem, hogy ezúttal szerencsésebb leszek a 
Himalájával. Első  szökésemkor hatalmas spirituális 
lelkesedés fűtött, ma este azonban furdalt a lelkiismeret, 
hogy elhagyom gurumat. 

Másnap reggel felkerestem Bihári panditot, a Scottish 
Church College szanszkritprofesszorát. 

- Uram, beszéltél már nekem egy barátodról, aki Lahiri 
Mahásaja nagyszerű tanítványa volt. Kérlek, add meg a 
címét! 

- Rám Gópál Mazúmdárra gondolsz. Magamban csak „nem 
alvó szentnek" hívom. Mindig ébren van ugyanis, egyfajta 
elragadtatott tudatállapotban.  Ránbádzspurban lakik, 
Tárakésvar közelében. 

Köszönetet mondtam a panditnak, s haladéktalanul vonatra 
szálltam Tárakésvar felé. Azzal reméltem elaltatni rossz 
lelkiismeretemet, hogy a „nem alvó szenttől" kérek 
engedélyt a Himalájában való magányos meditációhoz. 
Bihári pandittól megtudtam, hogy Rám Gópál azok után 
világosodott meg, hogy több éven keresztül Bengál 
elhagyatott barlangjaiban gyakorolta a krija-Jógat. 


Tárakésvarban megtekintettem a híres szentélyt. A hinduk 
tisztelettel emlékeznek meg róla, nagyjából olyan híre van 
köztük, mint Lourdes-nak a keresztény világban. Számtalan 
csodálatos gyógyulásra került itt sor, többek között 
családom egyik tagja is e helyütt nyerte vissza egészségét. 

- Egy hétig ültem a templomban - mesélte idősebb 
nagynéném. - Teljes böjtöt tartottam, s közben azért 
imádkoztam, hogy Szárada nagybátyád gyógyuljon fel 
krónikus betegségéből. A hetedik napon gyógynövény 
materializálódott a kezemben! Főzetet készítettem a 
leveleiből, és megitattam a nagybátyáddal. A betegsége 
nyomban elmúlt, és soha többé nem tért vissza. 

Beléptem a tárakésvari szentélybe. Az oltárt egyetlen kerek 
kő alkotja. A kör kezdet és vég nélkülisége a Végtelent 
jelképezi. Indiában a  kozmoszra vonatkozó, elvont 
fogalmakat még az írástudatlan parasztok is megértik. Néha 
a nyugatiak egyenesen azzal vádolnak minket, hogy 
absztrakciókon élünk! 

Én annyira rosszkedvű voltam abban a pillanatban, hogy 
semmi kedvem nem volt meghajolni a kőszimbólum előtt. 
„isten a lélekben lakozik" - gondoltam. 

Térdet sem hajtottam, úgy hagytam el a templomot, s 
Ránbádzspurba siettem. A falu Tárakésvar határában áll. 
Nem ismertem az utat, ezért megkérdeztem egy arra 
elhaladó férfitól, aki hosszas gondolkodás után bökte ki, 
súlyosan, akár egy jóslatot: 

- Amikor keresztúthoz érsz, fordulj jobbra! 

Úgy tettem, ahogyan mondta, s egy csatorna partján 
folytattam utamat. Közben rám esteledett, s a dzsungelben 
megbúvó falu határában szentjánosbogarak világítottak, a 
közelben sakálok üvöltöttek. A holdvilág túlontúl halovány 
volt ahhoz, hogy segítségemre legyen, így botladoztam még 
vagy két órát. 

Végre meghallottam egy  tehénkolomp csilingelését! 
Többszöri kiáltásomra egy paraszt jött elő. 

- Rám Gópál Bábút keresem. 


- Nem lakik ilyen nevű személy a falunkban - felelte 
határozott hangon a paraszt. - Uraságod talán szimatoló 
besúgó. 

Iparkodtam elaltatni politikai gyanakvását, és megindító 
szavakkal ecseteltem sanyarú helyzetemet. Hazavitt 
magához, ahol szívélyesen vendégül látott. 

- Ránbádzspur messze van innen - mondta. - Annál a 
keresztútnál balra kellett volna fordulj, nem jobbra. 

„Korábbi kalauzom kifejezett csapást jelent az utazókra" - 
gondoltam. Kiadós vacsorám után, amely nyers rizsből, 
lencse-dálból, burgonyából és nyers banánból állt, 
visszavonultam egy udvarra néző kis kunyhóba. A távolban 
a falubeliek éneke hallatszott, mridanga- [95] és 
cimbalomkísérettel. Aznap éjjel aligha gondolhattam 
alvásra, inkább azért fohászkodtam, hogy a teremtő 
vezéreljen el a magányos jógihoz, Rám Gópálhoz. 

Amikor a pirkadat első világossága felderengett kunyhóm 
résein keresztül, útnak indultam Ránbádzspur felé. Learatott 
rizsföldeken vágtam át, szúrós tarlón és száraz agyagbuckák 
között botladozva. Időről időre parasztokkal találkoztam, 
akik mind azt mondták, hogy úti célom mindössze egy 
krósára (azaz három kilométerre) van tőlem. Hat óra múltán 
a nap már magasan járt az égen, és én egyre 
kilátástalanabbnak éreztem a helyzetemet. 

Délután változatlanul végtelen rizsföldeket láttam magam 
előtt. Az égből alázuhogó hőség, amely elől nem volt hová 
menekülnöm, csaknem ájulásba kergetett. Ekkor megláttam 
valakit, aki kényelmesen baktatott felém. Alig mertem 
feltenni szokásos kérdésemet, nehogy megint a „csak egy 
krósa" választ kapjam. 

Az idegen megállt mellettem. Alacsony, vékony testalkatú 
férfiú volt. Jelentéktelen külsejűnek mondhattam volna, ha 
nem szegezi rám fürkésző, különös, sötét tekintetét. 

- Épp elmenni készültem Ránbádzspurból, de mivel a célod 
jó, megvártalak - meglepett arcom előtt megrázta az ujját. - 
Mit képzelsz, csak úgy bejelentetlenül beeshetsz hozzám? 


Annak a Bihári professzornak nem volt Jóga ahhoz, hogy 
megadja neked a címemet. 

Látva, hogy bemutatkozásom merőben fölösleges lenne a 
jeles mester jelenlétében, némán álltam ott, s kissé sértve is 
éreztem magam a barátságtalan fogadtatás miatt. A 
következő kérdés még nyersebben hangzott. 

- Monda, mit gondolsz, hol lakik Isten? 

- Nos, hát bennem és mindenütt - gondolom, ugyanolyan 
ijedtnek látszhattam, amilyennek éreztem magam. 

- Isten mindent áthat, he? - a szent felkuncogott. - Akkor, ifjú 
uram, miért nem hajoltál meg a Végtelen kőjelkép előtt 
tegnap, a tárakésvari templomban? [96] Büszkeségednek 
az lett a büntetése, hogy félrekalauzolt az a paraszt, aki 
nem zavartatta magát azzal, hogy különbséget tegyen bal 
és jobb között. És persze a mai kellemes napot is 
megérdemelted! Teljes mértékben egyetértettem, s közben 
magamban nem győztem  ámuldozni, hogy ez a 
jelentéktelen külső mindent látó szemet hordoz. A jógiból 
gyógyító erő áramlott felém, olyannyira, hogy nyomban 
felfrissültnek éreztem magam ott, a napégette rizsföldön. 

- A hívek hajlamosak azt hinni, hogy egyedül az ő útjuk 
vezet el Istenhez - mondta. - A Jóga, amely bensőnkben 
keresi Istent, kétségkívül a legmagasabb rendű út, miként 
Lahiri Mahásaja tanította nekünk. Ám aki önmagában 
meglelte Istent, az előbb-utóbb a külvilágban is rátalál. A 
tárakésvari meg a többi szentélyt méltán tekintik a 
spirituális erő központjának. 

A szent ezzel abba is hagyta a bírálatot, s tekintete 
rokonszenvezőn ellágyult. Megveregette a vállamat. 

- Fiatal jógi, látom, elszöktél a mesteredtől. Pedig mindent 
meg tud adni neked, amire szükséged van, vissza kellene 
térned hozzá - majd hozzátette: - Egy hegység nem lehet a 
gurud. 

Nagyjából ugyanazokkal a szavakkal fejezte ki magát, mint 
Srí Yuktésvár két nappal korábban. 


- A mestereket nem kötelezi arra a mindenség, hogy 
hegyekben éljenek - új ismerősöm csúfondárosan nézett 
rám. - A Himalája Indiában és Tibetben nem sajátíthatja ki 
magának a szenteket. Amit nem találunk meg a lelkünkben, 
azt hiába keressük odakint. Amint a hívő hajlandónak érzi 
magát arra, hogy a világ végéig is elmenjen spirituális 
megvilágosodásáért, guruja is feltűnik a közelben. 
Magamban igazat adtam neki, s eszembe jutott imám a 
benáreszi remetelakban, majd az, hogy miként akadtam rá 
Srí Yuktésvárra egy zsúfolt utcán. 

- Nincs egy kis kamrád, ahol magadra zárhatod az ajtót, és 
egyedül lehetsz? 

- De igen, van. 

Közben azon morfondíroztam, hogy a szent nyugtalanító 
sebességgel jutott el az általánostól a részletekig. 

- Nos, az a te barlangod - a jógi rám emelte megvilágosodott 
tekintetét, amelyet soha többé nem feledek. - Az a te szent 
hegyed. Ott találod meg Isten országát. 

Egyszerű szavai mindörökre eloszlatták rögeszmés 
vágyódásomat a Himalája után. Egy napégette rizsföldön 
ébredtem fel a hegyekről és az örök hó birodalmáról szóló 
álmomból. 

- Ifjú uracskám, az isteni után érzett szomjúságod igen 
dicséretes. Nagy szeretetet érzek irántad. 

Rám Gópál kézen fogott, s a dzsungel egyik tisztásán álló, 
kicsiny faluba vezetett. A 6 vályogviskók tetejét 
kókuszpálmalevelek alkották, s a bejáratot frissen szedett, 
trópusi virágok ékesítették. 

A szent leültetett kis vityillója árnyas bambuszgyékényére. 
Édes limonádéval és kandiscukorral kínált, majd beléptünk a 
belső udvarba, és lótuszülésbe helyezkedtünk. Négy órán 
keresztül meditáltunk. Amikor kinyitottam a szemem, 
láttam, hogy a jógi holdsütötte alakja továbbra is 
mozdulatlan. Szigorúan figyelmeztettem gyomromat, hogy 
az ember nem csupán kenyéren él, s ekkor Rám Gópál is 
felemelkedett ültéből. 


- Látom, megéheztél - mondta. - Mindjárt kész a vacsora. 
Begyújtott a belső udvaron álló agyagkemencébe. 
Rövidesen előttünk gőzölgött a rizsből és dálból álló 
vacsora, amelyet házigazdám nagy banánleveleken tálalt 
fel. Főzés közben udvariasan visszautasította a 
segítségemet. „A vendég Isten" - ezt az indiai közmondást 
időtlen idők óta tiszteletben tartják, ez a vendégszeretet. A 
városlakókat eltompítja a rengeteg idegen arc látványa, ők 
ezért kevésbé szívélyesek. 

Most azonban, amikor a jógi mellett kuporogtam a kicsiny 
erdei falu magányában, az emberek világa elképzelhetetlen 
távolságba került. A kunyhót titokzatos, szelíd ragJógas 
világította meg. Rám Gópál megágyazott nekem a padlón 
régi takarókból, majd ő is leheveredett szalmapricscsére. A 
belőle áradó spirituális  delejességtől lenyűgözve, 
megkockáztattam egy kérést. 

- Uram, miért nem részeltetsz szamádhiban? 

- Kedvesem, szívesen megtenném ezt a kedvedért, de nem 
az én dolgom - a szent félig hunyt szemhéja mögül nézett 
rám. - Mestered rövidesen megadja számodra ezt az 
élményt. A tested nem készült még föl rá. Miként a kisebb 
teljesítményű égők kiégnek, ha túl erős áram halad át 
rajtuk, úgy az idegeid sem alkalmasak a kozmikus erő 
felfogására. Ha most végtelen eksztázisban részesítenélek, 
úgy éreznéd, minden sejted kigyullad. 

- Megvilágosodást kérsz tőlem - folytatta elgondolkozva -, 
miközben én azon tűnődöm, azzal a csekélyke meditációval, 
amit a hátam mögött tudhatok, kedvére tettem-e Istennek, s 
vajon kedves leszek-e szeme előtt a végső elszámolásnál. 

- Uram, hát nem Őt keresed csupán, már jó ideje? 

- Még nem kerestem elég sokáig. Bihári talán beszélt neked 
az életemről. Húsz éven át laktam egy titkos barlangban, 
ahol napi tizennyolc órát  meditáltam. Aztán egy 
könnyebben megközelíthető barlangba települtem át, ahol 
huszonöt évig maradtam, napi húsz órát Jógazva. Alvásra 
nem volt szükségem, hiszen mindvégig Istenben voltam. 


Testem sokkal jobban megpihent a tudatfölötti állapot 
nyugalmában, mint a tudattalan álom tökéletlen békéjében 
tette volna... Az izmok elernyednek alvás közben, a szív, a 
tüdő és a vérkeringés azonban tovább munkálkodik, ezek 
sohasem pihennek. 

A tudatfölötti állapotban a belső szervek a tetszhalál 
állapotában vannak, a kozmikus energia mozgatja őket. 
Ezért évekig nem volt szükségem alvásra - majd hozzátette: 
- Eljön majd az idő, amikor te is megleszel alvás nélkül. 

- Egek, te, aki oly sokáig meditáltál, mégsem vagy biztos 
Isten kegyelmében! Mit gondoljunk akkor mi, közönséges 
halandók? - vetettem közbe álmélkodva. 

- Nos, nem látod, drága fiam, hogy Isten maga az 
örökkévalóság? Oktalanság feltételeznünk, hogy negyvenöt 
évi meditációval tökéletesen megismerhetjük. - Bábádzsí 
ennek ellenére biztosít minket, hogy kevés meditáció is 
eloszlatja rettenetes félelmünket a haláltól és a túlvilágtól. 
Spirituális ideádat ne kösd ezért holmi csip-csup hegyekhez, 
szegezd inkább tekinteted a korlátlan isteni megvalósulásra. 
Ha keményen dolgozol, egyszer a közelébe kerülhetsz. 

Ez a lehetőség felvillanyozott, s további felvilágosító 
szavakat kértem a jógitól. Ekkor elmesélt egy csodálatos 
történetet arról, hogyan ismerkedett meg Lahiri Mahásaja 
gurujával, Bábádzsíval. [97] Éjféltájban Rám Gópál 
elhallgatott, én pedig leheveredtem fekhelyemre. Amikor 
behunytam a szemem, fények villantak fel előttem, s a 
bensőmben lévő hatalmas tér megolvadt világosságban 
izzott. Szemem kinyitva ugyanez a szemkápráztató 
fényözön vett körül. A helyiség annak a végtelen 
boltozatnak a részévé lett, amelyet belső látásommal 
megpillantottam. 

- Miért nem alszol? - kérdezte a jógi. 

- Hogyan alhatnék, uram, amikor villámok cikáznak 
köröttem, akár nyitva tartom a szemem, akár csukva? 

- Áldott élményben van részed. Nem könnyű meglátni a 
spirituális sugárzásokat - a szent még néhány szerető szót 


szólt hozzám. 

Hajnalban Rám Gópál kandiscukorral vendégelt meg, és azt 
mondta, ideje útra kelnem. Mégis olyan nehezemre esett a 
búcsú, hogy könnyek ömlöttek végig az orcámon. 

- Nem engedlek el üres kézzel - mondta a jógi szelíden. - 
Kapsz tőlem valamit. 

Elmosolyodott, majd keményen a szemem közé nézett. 
Földbe gyökerezett a lábam, s a szentből áradó 
megnyugtató sugárzás betöltötte lényemet. Azon nyomban 
megszűnt a hátfájásom, amely pedig az elmúlt néhány 
évben sok kínszenvedést okozott nekem. 

Megújulva, a fénylő boldogság tengerében fürödve, 
elapadtak a könnyeim. Miután megérintettem Rám Gópál 
lábát, nekivágtam a dzsungelnek. A sűrű rengetegen és a 
rizsföldek hosszú során átvágva értem Tárakésvarba. 

Itt ismét elzarándokoltam a híres szentélybe, ahol az oltár 
elé borultam. A kerek kő addig tágult lelki szemeim előtt, 
mígnem eggyé lett a kozmosz szféráival; gyűrűt gyűrű után, 
kört kör után áthatott az istenség békéje. 

Egy óra múlva boldogan vonatra szálltam Kalkutta felé. Így 
ért véget utazásom, nem a hegyek magasában, hanem 
Himalája nagyságú mesterem jelenlétében. 


14. FEJEZET 


A kozmikus tudat megtapasztalása 

- Itt vagyok, Gurudzsí - szégyenpírban égő arcom 
ékesszólóbban beszélt a szavaimnál. 

- Menjünk a konyhába, harapjunk valamit - Srí Yuktésvár 
olyan közömbösen fogadott, mintha csak órákra és nem 
napokra váltunk volna el. 

- Mester, bizonyára csalódást okoztam váratlan 
távozásommal. Azt hittem, megharagudtál rám. 


- Ugyan már! A harag csupán a be nem teljesült vágyak 
hozadéka. Semmit nem várok másoktól, így cselekedeteik 
nem lehetnek ellentétesek kívánságaimmal. Különben sem 
használnálak téged saját céljaimra: csak a te igazi 
boldogságodban lelem boldogságomat. 

- Uram, az ember rendszerint csak általánosságokat hall az 
isteni szeretetről, ma azonban konkrét példáját láttam 
angyali mivoltodnak! A világban még az apák sem 
egykönynyen bocsátják meg fiaiknak, ha bejelentés nélkül 
faképnél hagyják a családi vállalkozást. Te azonban a 
bosszúság legcsekélyebb jelét sem mutatod, noha 
vélhetőleg kellemetlenségeket okoztam neked félbehagyott 
teendőimmel. 

Egymás szemébe néztünk, és könnyek csillogtak 
mindkettőnkében. Elöntött a boldogság hulláma. Tudtam, 
hogy az Úr gurum alakjában a kozmikus szeretet végtelen 
tereibe emeli csekély buzgóságomat. 

Néhány nappal később, reggelre kelve, bementem mesterem 
üres nappalijába. Meditálni szándékoztam itt, dicsérétes 
elhatározásomnak azonban ellenszegültek engedetlen 
gondolataim. Úgy rebbentek szét, akár a madarak a vadász 
előtt. 

- Mukunda! - hallatszott Srí Yuktésvár hangja egy távoli 
erkélyről. 

- Mesterem folyvást meditációra buzdít - morogtam 
magamban. - Nem kellene zavarnia, ha tudja, miért jöttem 
ide. 

Gurum ismét szólított, én azonban makacsul hallgattam. 
Harmadszorra hangja már megrovóan csengett. 

- Uram, meditálok - kiáltottam vissza tiltakozón. 

- Tudom - szólt vissza a mester -, csakhogy közben a tudatod 
olyan szétszórt, akár a levelek vihar után! Gyere ide 
hozzám! 

Leforrázva és szomorúan járultam eléje. 

- Szegény fiú, a hegyek nem adták meg neked, amit kívánsz 
- "mondta vigasztaló kedvességgel. Nyugodt tekintete 


kiismerhetetlen volt. - Nos, teljesüljön szíved vágya. 

Srí Yuktésvár ritkán beszélt rébuszokban, ezért most 
meglepődtem. Ő ekkor gyöngéden megérintette 
mellkasomat a szívem fölött. 

Lábam hirtelen a földbe gyökerezett, s a lélegzet úgy 
távozott tüdőmből, mintha valamiféle óriási mágnes húzta 
volna ki onnan. A lélek és az elme azon nyomban 
elvesztette fizikai kötelékeit, s úgy áradt ki minden 
pórusomból, akár valami folyékony fényözön. Testem olyan 
lett, mint egy holté, ebben a felfokozott tudatállapotban 
mégis megértettem, hogy sohasem voltam még ilyen 
eleven. Azonosságtudatom nem korlátozódott többé a 
testemre, hanem átölelte az egész környezetet. Észleltem a 
távoli utcákon hullámzó tömeget. A fák és növények 
gyökérzete áttűnt az áttetszővé vált talajon, s testnedveik 
keringését is érzékeltem. 

Az egész környék szétterült tekintetem előtt. Közönséges, 
frontális látásom hatalmas körpanorámának adta át helyét, 
amelyben mindent egyszerre érzékeltem. Tarkóm például 
látta a Ráj ghát közön a távolban végighaladó járókelőket, 
sőt, egy ráérősen közeledő, fehér tehenet is észrevett. 
Amikor az állat elérte az ásram nyitott kapuját, azt már testi 
látásommal pillantottam meg. De még azután is tisztán 
láttam, hogy az udvar téglafala mögé került. 

Valamennyi, panorámalátásommal észlelt tárgy reszketett és 
rezgett, mint a mozi képei. Testem, a mesteré, az oszlopos 
belső udvar, a bútorzat és a padló, a fák és a napsütés időről 
időre megremegtek, mígnem minden tündöklő fénytengerbe 
simult; így olvadnak fel a pohár vízben a cukorszemek, ha 
felkeverjük őket. A mindent egybemosó fényből időnként 
különböző alakzatok tűntek elő, s ezek az átalakulások 
felfedték a teremtés oksági összefüggéseit. 

Óceánmély öröm ostromolta hullámaival lelkem végtelen, 
nyugodt partjait. Isten szelleme - jöttem rá akkor - maga a 
kimeríthetetlen üdvösség, teste pedig számtalan 
fényszövedék. Egyszer csak növekedni kezdett körülöttem 


egy glória, amely városokat, kontinenseket foglalt magába, 
aztán sorban a Földet, a  naprendszet és a 
csillagrendszereket, foszlékony csillagködöket és lebegő 
univerzumokat. A szelíd fényben fürdő kozmosz olyan volt, 
akár távolból egy megvilágított város, s ott csillogott- 
pislákolt lényem végtelenségében. Az éles földi körvonalak 
elhalványultak a messzeségben, s fokozatosan csökkenő, 
lágy derengést láttam. Az egész leírhatatlanul finom volt, a 
bolygók képmásait ellenben erősebb fénysugár alkotta. 

Az egész isteni sugárözön egy Végtelen Forrásból áradt, 
amely szemkápráztató csillagködökké formálódott, ezeket 
pedig leírhatatlan fénykör övezte. A teremtő sugarak itt-ott 
csillagképekké álltak össze, majd ismét áttetsző lánglapokká 
hullottak szét. Világok szextilliói rendeződtek szent ritmus 
szerint tündéri ragJógasba, azután pedig a tűztenger 
égboltozattá alakult át. 

A mennyei birodalom központját az intuitív érzékelés 
központjaként a szívemben érzékeltem. A sugárözön ebből a 
magból, belőlem áradt szét a mindenség megannyi 
szegletébe. Az áldott amrita, a halhatatlanság nektárja 
rajtam keresztül lüktetett, akár a higany. Isten teremtő 
hangját, az Aumot [98] hallottam, amely a Kozmikus Motor 
rezgése. 

Aztán a lélegzet váratlanul visszatért tüdőmbe. Csaknem 
elviselhetetlen csalódással vettem tudomásul, hogy 
végtelen nagyságom is odalett. Ismét belekényszerültem a 
test megalázó fogságába, amely pedig nem a 
legkellemesebb lakás a léleknek. Úgy szöktem el a 
makrokozmoszban berendezett otthonomból, akár a tékozló 
fiú, s most a szűk mikrokozmosz börtönében találtam 
magam. 

Gurum mozdulatlanul állt velem szemben, s én leborultam 
volna szent lába elé, hogy megköszönjem ezt a kozmikus 
élményt, amelyre oly szenvedélyesen vágytam. Mesterem 
azonban nem engedte, és csöndben így szólt: 


- Nem szabad megrészegedned az eksztázistól! Épp elég 
dolog vár még a világban. Gyere, söpörjük föl az erkély 
padlóját, aztán sétáljunk egyet a Gangesz partján! 

Seprűt ragadtam, s tudtam, hogy mesterem ezzel is a 
kiegyensúlyozott élet titkára tanít. Bár a lélek kozmikus 
örvények fölött táncol, a testnek végre kell hajtania 
mindennapi kötelességeit. 

Amikor később Srí Yuktésvárral sétálni indultunk, még 
mindig az iménti elmondhatatlan elragadtatás bűvöletében 
égtem. Testünket mint két asztrális képet láttam, amint a 
folyó melletti úton haladtunk, amelyek lényege a tiszta fény. 
Isten szelleme tart fent minden formát és erőt a 
mindenségben, ám Ő maga transzcendentális: tőlünk távol, 
a teremtetlen, boldog űrben lakozik, a rezgésvilág 
jelenségein túl, magyarázta mesterem. [99] 

- Azok a szentek, akik már testi voltukban ráébrednek az 
isteni részükre, hasonlóképpen kettős életet élnek. Miközben 
lelkiismeretesen eleget tesznek világi feladataiknak, 
elmerülnek belső üdvösségükben... Az Úr alkotta az 
embereket lénye kimeríthetetlen boldogságából. Noha 
fájdalmasan beszorult testébe, Isten ennek ellenére elvárja, 
hogy a képére és hasonlatosságára alkotott teremtmény 
végül felülemelkedjék érzékei szűk körén, és ismét 
egyesüljön Vele. 

A kozmikus látomás számos örökérvényű tanulsággal 
ajándékozott meg. Miközben napról napra le kellett 
csendesítenem gondolataimat, végre megszabadultam attól 
a hamis elképzeléstől, hogy testem nem egyéb csontok és 
hús holt tömegénél, amely porrá lesz, hiszen a porból 
vétetett. Láttam, hogy a lélegzet és a nyughatatlan elme 
vihara korbácsolja a fényóceán hullámait anyagi formákká - 
így jön létre a föld, az ég, az ember, az állat, a madár és a fa. 
A Végtelen, Egyetlen Fényt csak akkor pillanthatjuk meg, ha 
lecsillapítjuk e viharos tombolást. 

Amint a természet háborgásának véget vetettem, újra 
láttam, hogy a teremtés számtalan hulláma egyetlen 


tündökletes tengerré simul, ahogyan az óceán hullámai is 

derűs egységgé olvadnak össze vihar után. 

Egy mester akkor részelteti a kozmikus tudatosság isteni 

élményében tanítványát, amikor az meditációval annyira 

megerősítette elméjét, hogy a hatalmas távlatok nem gyűrik 

le. A puszta intellektuális hajlandóság vagy nyitottság kevés 

ehhez. Csupán a Jóga gyakorlása és a bhakti tágíthatja ki 

annyira a tudatot, hogy képes legyen felfogni a mindenütt 

jelenvalóság felszabadító élményét. 

Ez az isteni tapasztalás a dolgok természetes 

folyományaként éri el az őszinte hívőt. Lelkes buzgalma 

azután mágnesként vonzza az Urat a kereső tudatához. 

Késői éveimben a következő költeményt írtam Szamádhi 
címmel, arra törekedvén, hogy bepillantást nyújtsak az 

élmény nagyszerűségébe. 

Eltűnt a fény és árnyék fátyla, 

Szétoszlott a bánat-pára. 

Elhajózott a tűnő öröm, 

Homályos hajnali tükröm. 

Szeretet, gyűlölet, egészség, betegség, élet, halál: 

Kettősség árnyjátéka mind csupán. 

Elült májá tombolása, 

Megérzésem suhintott, a varázspálca. 

Megszűnt számomra múlt és jövendő, 

Örök jelen, én, mindent betöltő. 

Bolygók, csillagok, csillagpor és Föld, 

végítélet vulkánkitörése, 

Teremtés olvasztókemencéje, 

Néma röntgenfény gleccsere, égő elektronár, 

Minden emberi gondolat összessége, 

Az összes fűszál, én, az emberiség, 

A csillagközi por megannyi részecskéje, 

Harag, mohóság, jó és rossz, megváltás, érzékek kéje, 

Mindet lenyeltem, óceánná gyúrtam, 

Saját magam vérgőzös tengerévé. 

Meditáció növelte örömem, 


Könnyekkel vakítja el szemem. 

Üdvösség halhatatlan lángja, 

Fölitta könnyeim, fölperzselte földi vázam. 

Én te vagyok, te meg én, 

Egy a megismert, megismerő, megismerési 
Elcsöndesült, töretlen izgalom, 

Örökkön élő, örökkön új nyugalom. 

Minden képzeletet felülmúló áldás, 

Szamádhi! 

Nem öntudatlan kábaság, 

Nem tetszhalál, ahonnan nincs visszatérés, 

A szamádhi kiterjeszti tudatom, 

Jóval túl halandó körömön, 

A végtelenség végső határáig, 

Ahol én, a kozmikus óceán, 

Figyelem a bennem úszó énparányt. 

Hallani az atomok zúgó zsivaját, 

A föld sötétje, hegy és völgy, ím, mind egybeolvadt! 
Tengerek párás csillagköddé omolnak, 

Aum harsonázik e gőzök fölött, 

Csodásan megbontva fátylukat, 

Megnyílt óceán, csillámló elektron, 

Míg utolsót dobban a kozmikus dob, 

A szilárdabb fény 

Mindent átható mámor 

Örök sugarává enyész. 

Örömből születtem, örömért élek, szent örömbe olvadok. 
Tudat óceánja, magamba iszom minden teremtő hullámot. 
Emelkedj négy fátyol, 

Szilárd, folyékony, légnemű, fénylő, 

Ott vagyok mindenben, belépek hatalmas önmagamba. 
A halandó emlékezet reszketeg árnyai 

Eltűntek mindörökre. 

Lelkem ege tiszta - alant, magosan, előttem. 

Az öröklét és én egyetlen közös fényözön. 

Apró nevetésbuborék az én, 


Elnyújtózom a derű tengerén. 

Srí Yuktésvár megtanított, miként idézzem elő akaratom 
szerint a fenséges élményt, sőt, hogyan adjam tovább 
másoknak, amennyiben az intuíció csatornái kellőképpen 
kifejlődtek bennük. 

Hónapok teltek el első eksztatikus egyesülésem óta amikor 
megértettem, miért mondják az Upanisadok Istenről, hogy 
rasza, azaz 'zamat'. Egy reggel mégis a következő kérdéssel 
fordultam mesteremhez: 

- Tudni szeretném, uram, mikor találom meg Istent? 

- Hiszen megtaláltad. 

- Ó, nem, uram, nem hinném! Gurum elmosolyodott. 

- Gondolom, nem tiszteletreméltó aggastyánra vársz, aki a 
mindenség valamelyik steril szegletében trónol! Látom 
azonban, hogy a csodálatos képességek meglétét annak 
bizonyítékaként könyveled el, hogy valaki megtalálta Istent. 
Nem. Nyerhetünk hatalmat az egész mindenség fölött, 
mégis lehet, hogy elillan előlünk az Úr. A spirituális fejlődés 
mértékét nem a csodatételek mérik, hanem kizárólag a 
meditációban elért üdvösség foka... A folyvást megújuló 
öröm maga Isten. Mint ilyen, kimeríthetetlen, s amint 
folytatod  meditációdat az évek során, végtelen 
leleményességével nyűgöz majd le. A hozzád hasonló hívek, 
akik megtalálták a Hozzá vezető utat, álmukban sem 
gondolnak arra, hogy bármely földi boldogságért felcseréljék 
Istent, oly elmondhatatlanul édesen hívogat az ő szava... 
Milyen hamar megcsömörlünk a földi örömöktől! Végtelen 
sok földi dologra vágyhatunk, ám ezek sohasem okoznak 
teljes kielégülést, s egyik célunkat a másik után tűzzük ki. 
Ez a walami más", amit keresünk, az Úr, aki egyedül képes 
tartós örömöt adni nekünk... A külsődleges vágyak kiűznek 
minket belső Édenünkből, hamis örömökkel kecsegtetnek, 
olyanokkal, amelyek csak elszemélytelenítik a lélek 
boldogságát. Az isteni meditáció hamar visszaadja az 
elvesztett Édent. Mivel Isten maga az örök váratlanság, 
folytonos Megújulás, soha nem fáradunk bele az Ő 


imádatába. Vajon eltöltekezhetünk-e az üdvösséggel, amely 
egy örökkévalóságig elegendő változatossággal szolgál? 

- Most már értem, uram, miért nevezik a szentek Istent 
kiismerhetetlennek. Még egy örökélet sem lenne elegendő 
ahhoz, hogy méltón dicsérjük Őt. 

- Ez így igaz. Ő azonban közel van hozzánk. Miután az elme 
a  krija-Jóga segítségével megszabadult az érzékek 
béklyójából, a meditáció kétszeresen is igazolja Isten 
létezését. Erről tanúskodik folyvást megújuló örömünk. De a 
meditációban Isten közvetlen útmutatására is rálelünk, 
hiszen Ő eligazít minden bajunkban. 

- Látom már, Gurudzsí, megfeleltél a kérdésemre 
mosolyogtam hálásan. - Most jövök rá, hogy voltaképpen 
megtaláltam Istent, mert valahányszor a meditáció öröme 
tudattalanul átjár tevékeny óráimban, finoman arra int az 
Úr, hogy ne térjek le a helyes útról, s figyeljek oda a 
mindennapi teendőkre, egészen a legapróbb részletekig. 

- Az emberi élet bánattal van tele mindaddig, amíg nem 
hangolódunk rá az isteni akaratra. A helyes út sokszor 
érthetetlen az önző értelem számára - szögezte le 
mesterem. - Egyedül Istentől számíthatunk tévedhetetlen 
tanácsra, hiszen ki volna képes hordozni a mindenség 
terheit, ha nem Ő? 


15. FEJEZET 


Az elrabolt karfiol 

- Mester, ajándékot hoztam! Ezt a hat óriási karfiolt a 
tulajdon két kezemmel ültettem, s egy anya gyöngéd 
figyelmével lestem fejlődésüket - e szavakkal és szertartásos 
ünnepélyességgel nyújtottam át egy kosár zöldséget. 

- Köszönöm! - Srí Yuktésvár mosolya elismerést sugárzott. - 
Kérlek, tartsd az ajándékod a szobádban, holnap különleges 


vacsorát készítünk belőle. 

Akkor érkeztem meg Puríba [100] , hogy a vakációt gurum 
tengerparti remetelakában töltsem. A vidám, kétemeletes 
villa, amelyet a mester és a tanítványok emeltek a tulajdon 
két kezükkel, a Bengáli-öbölre néz. 

Másnap korán ébredtem, a sós tengeri fuvallatoktól és az 
ásram csöndes varázsától felfrissülten. Gurum dallamos 
hangja szólított. Egy pillantást vetettem féltett karfioljaimra, 
majd gondosan az ágy alá rejtettem a kosarat. 

- Gyere, menjünk le a partra! 

Mesterem vezette a menetet, több fiatal tanítvány szétszórt 
csoportokban követte. Gurum enyhe rosszallással nézett 
végig rajtunk. 

- Amikor nyugati testvéreink menetelnek, rendszerint 
büszkén vállalják egységüket. Kérlek tehát, álljatok fel 
kettős sorokba, és lépjetek egyszerre - figyelte, követjük-e 
utasításait, majd énekelni kezdett: - Fiúk, álljunk sorba, így 
menjünk a partra! 

Csodálattal néztem, milyen könnyedén tartja a lépést a 
fiatalokkal. 

- Állj! - gurum szeme rám szegeződött. - Nem felejtetted el 
bezárni a hátsó ajtót? 

- Azt hiszem, nem, uram. 

Srí Yuktésvár néhány percig hallgatott, s félig elfojtott egy 
mosolyt. 

- De bizony, hogy elfelejtetted - szólalt meg végül. - Az isteni 
elmélkedés nem lehet mentség a földi gondatlanságra. 
Elhanyagoltad kötelességedet, nem vigyáztál az ásramra, 
ezért büntetést érdemelsz. 

Még mindig azt hittem, tréfál, amikor hozzátette: 

- A hat karfiolból rövidesen csak öt marad. Mesterem 
utasítására megfordultunk, és visszamasíroztunk, amíg a 
remetelak közelébe értünk. 

- Pihenj! Mukunda, nézz balra, át a kerten, figyeld a rajta túl 
húzódó utat. Mindjárt feltűnik valaki, ő lesz bűnhődésed 
eszköze. 


Elrejtettem  bosszúságomat, amely gurum érthetetlen 
szavaira fogott el. Rövidesen egy paraszt bukkant fel az 
úton, szökdécselve haladt előre, s közben nevetségesen 
kaszált a karjával. A kíváncsiságtól dermedten szegeztem 
tekintetem a kacagtató látványra. Amikor a paraszt eltűnt 
szemünk elől az út kanyarulatában, Srí Yuktésvár 
megjegyezte: 

- Mindjárt előkerül. 

A paraszt nyomban útirányt változtatott, és az ásram hátsó 
bejárata felé indult. Átkelt egy homokos szekérúton, majd 
bement a hátsó ajtón. Nyitva hagytam ugyanis, pontosan 
úgy, ahogyan gurum mondta. Röviddel ezután emberünk 
ismét megjelent, egyik féltve őrzött  karfiolomat 
szorongatva. Most már tekintélyesen lépdelt, mint akinek 
van mivel felvágnia. 

Az ezt követő bohózatban a pórul járt áldozat szerepét 
játszottam. Ennél is bosszantóbb volt azonban, hogy nem 
sikerült elfognom a tolvajt. Félúton jártam, amikor mesterem 
visszahívott. Tetőtől talpig kacagás rázta. 

- Szegény bolond karfiolra vágyott - magyarázta két 
nevetésroham között. - Úgy gondoltam, nekiadhatnánk az 
egyiket, hiszen amúgy is rosszul őriztük! 

Szobámba rohantam, ahol láttam, hogy a szemlátomást 
karfiolbolond tolvaj érintetlenül hagyta a takarón maradt 
aranygyűrűimet, órámat és pénzemet. Ehelyett benézett az 
ágy alá, ahonnan előhúzta a hőn vágyott tárgyat. 

Aznap este megkértem Sír Yuktésvárt, adjon magyarázatot 
az esetre (amelynek több részletét nem értettem). 

Gurum lassan a fejét rázta. 

- Egy napon majd megérted. A tudomány rövidesen számos 
rejtett törvényszerűséget fedez fel. 

Amikor néhány év múltán a rádió csodája lázba hozta a 
világot, mesterem jövendölésére gondoltam. Az új találmány 
érvénytelenítette idő és tér évszázados fogalmait, hisz 
mostantól a legszegényebb viskóba is beléphetett London 


vagy Kalkutta! Mindez a legtompább értelmet is 
meggyőzhette arról, hogy az ember előtt nincs akadály. 

A karfiolkomédia legjobban a rádió analógiájával érthető 
meg. Gurum tökéletes emberi rádió szerepét töltötte be. A 
gondolatok nem egyebek finom rezgéseknél, amelyek az 
éterben haladnak. Amiként egy megfelelően behangolt rádió 
több ezer műsorból kiválasztja a kívánt csatornát, úgy Srí 
Yuktésvár is ráhangolódott egyetlen gondolatra (a féleszű 
parasztéra, akinek karfiolra fájt a foga) a világban kerengő 
számtalan gondolat közül. [101] 

A Mester, erőteljes akaratával nem csupán rádióvevőként, 
hanem -adóként is szerepelt a történetben. Ilyen 
minőségben irányította a paraszt lépteit a karfiolhoz. 

Az intuíció [102] a lélek kalauza, amely természetes módon 
jelenik meg az embernél, ha elméje lecsendesült. Szinte 
csaknem valamennyiünk be tudna számolni egy-egy 
megmagyarázhatatlanul pontos „előérzetéről", vagy arról, 
miként adta át gondolatait egy másik személynek. 

A zavaró tényezőktől mentes emberi elme bonyolult rádió 
adó-vevőként működik, gondolatokat közöl és fog fel, 
miközben kiszűri a nemkívánatosakat. Míg a rádióállomások 
üzemeléséhez villanyáram szükséges, az emberi rádió 
hatékonysága akaraterőnk mértékétől függ. 

Minden gondolat egy örökkévalóságon keresztül rezeg 
tovább a világmindenségben. Mély összpontosítással egy 
mester bármely élő és holt ember gondolatait felfoghatja. A 
gondolatok egyetemesek, nem az egyénben gyökereznek; 
az igazságot nem alkothatjuk meg, csupán felfoghatjuk. A 
téves gondolatok az emberi észlelés kisebb-nagyobb 
tökéletlenségeinek termékei. A Jóga célja az elme 
lecsendesítése, hogy torzulásmentesen meghalljuk a Belső 
Hang tévedhetetlen tanácsait. 

A rádió és a televízió időkihagyás nélkül milliók kandallója 
mellé hozta távoli személyek hangját és képmását. Ez az 
első bizonytalan tudományos híradás arról, hogy az ember: 
mindent átható szellem. Noha az ego a lehető legdurvább 


mesterkedésekbe bocsátkozik az ember leigázására, az 
ember nem egyenlő a testtel, amely a tér egy pontjára 
korlátozódik, hanem alapvetően a mindenütt jelen lévő 
lélek. 

"Rendkívül különleges és csodálatos, látszólag valószínűtlen 
jelenségek fordulhatnak mégis elő, amelyek, ha egyszer 
elfogadtuk létezésüket, többé nem lepnek meg bennünket 
jobban, mint a tudomány eredményei általában az elmúlt 
évszázadban - jelentette ki Charles Robert Richet, az orvosi 
Nobel-díj birtokosa. - Első megközelítésre azt hihetjük, hogy 
a meglepetés nélkül tudomásul vett jelenségek már nem 
keltik fel kíváncsiságukat, mivel megértettük őket. Ez 
azonban nem igaz. Nem azért nem lepnek meg, mert 
érhetők, hanem azért, mert megszokottá váltak. Ha ugyanis 
a meg nem értett jelenségeken rendre meglepődnénk, akkor 
egyik ámulatból a másikba eshetnénk - egy levegőbe 
felhajított kő esésén, a tölggyé terebélyesedő makkon, a 
hevítésre kitáguló higanyon, a mágnesességen... Napjaink 
tudománya könnyű fajsúlyú... Azok a bámulatos igazságok, 
amelyeket utódaink egyszer majd felfedeznek, ma is 
körülöttünk vannak, mondhatni, majd kiszúrják a 
szemünket, mégsem látjuk meg őket. Éspedig azért nem, 
mert nem akarunk látni. Alig jelenik meg ugyanis egy 
váratlan vagy szokatlan tény, megpróbáljuk azt 
begyömöszölni közhelyeink vagy elfogadott ismereteink 
keretei közé, és felháborodunk, ha valaki tovább akar jutni 
kísérleteivel." 

Néhány nappal megrablásom után tréfás eseményre került 
sor. Nem leltünk egy bizonyos petróleumlámpát. Miután 
csak nemrégiben bizonyosodtam meg gurum 
mindentudásáról, gondoltam, gyerekjáték lesz meglelnie az 
elveszett tárgyat. 

Mesterem érzékelte reménykedő várakozásomat. Túlzott 
komolysággal kérdezte végig az ásram valamennyi lakóját. 
Egy fiatal tanítvány bevallotta, hogy akkor vette kezébe a 
lámpát, amikor a hátsó udvarban álló kúthoz ment. 


Srí Yuktésvár ünnepélyesen felszólított minket, hogy 
keressük a lámpát a kút mellett. 

Odarohantam, de a lámpa nem volt sehol! Csalódottan 
tértem vissza gurumhoz. Ő tele szájjal nevetett, anélkül 
hogy egy szikrányit is megszánt volna hiábavaló 
igyekezetemért. 

- Sajnos nem tudlak a lámpához vezérelni, nem vagyok én 
jövendőmondó! - majd felcsillanó szemmel hozzátette: - De 
éppenséggel Sherlock Holmesnak sem felelnék meg! 

Ekkor értettem meg, hogy külső nyomásra vagy 
haszontalanságokért mesterem nem mozgósítja belső erőit. 
Csodálatos hetek következtek. Srí Yuktésvár vallási fel. 
vonulást tervezett. Megkért, hogy vezessem végig a 
tanítványokat a városon, le egészen a tengerpartig. Az 
ünnep napján rekkenő hőségre ébredtünk (a nyári 
napfordulót ültük meg). 

- Gurudzsí, hogyan vigyem át mezítláb a tanítványokat a 
forró homokon? - kérdeztem kétségbeesve. 

- Elmondok egy titkot - felelte mesterem. - Az Úr felhőt küld 
majd fölétek, így egyikőtöknek sem esik bántódása. 
Boldogan szerveztem a menetet. Az egyik csoport 
szatszanga zászlóval [103] indult el az ásramtól. Ezt maga 
Srí Yuktésvár tervezte, a harmadik szemet ábrázolta, az 
intuíció eszközét. [104] 

Alig hagytuk el a remetelakot, amikor az ég, mintegy 
varázsütésre, beborult. A nézők meglepett kiáltásai 
közepette könnyű eső permetezett, lehűtve a város utcáit és 
a perzselően meleg tengerpartot. 

A hűvös csöppek a felvonulás két órája alatt végig hullottak. 
Abban a minutumban azonban, hogy kis csapatunk hazaért, 
a felhők szertefoszlottak, és az eső elállt. 

- Látod, miként gondoskodik rólunk Isten - mondta 
mesterem, miután kifejeztem neki hálámat. - Az Úr 
mindenkit meghallgat, és mindannyiunk javán munkálkodik. 
Ahogyan most esőt küldött kérésemre, úgy a hívek 
valamennyi őszinte kívánságát is teljesíti. Az emberek csak 


ritkán ismerik fel, milyen gyakran meghallgatja imáikat a 
Mindenható. Ő igazán nem részrehajló, bárkinek segít, aki 
bizalommal van iránta. A mindenütt jelenlévő Atya 
gyermekeinek mindig hinniük kell szülőjük szerető 
jóságában. [105] 

Srí Yuktésvár évente négy ünnepséget rendezett - ezek a 
napfordulókra és a napéjegyenlőségekre estek -, tanítványai 
ilyenkor az ország minden pontjáról köréje gyűltek. A téli 
napfordulót Szírámpurban szoktuk megünnepelni, s az első, 
amelyen részt vettem, életre szóló áldást jelentett 
számomra. 

Az ünnepség reggel kezdődött; mezítláb vonultunk végje a 
városon. Vagy száz tanítvány énekelt szent dalokat, s a 
zenészek fuvolán és dhól kartalon (dobokon és cimbalmon) 
játszottak. A lelkes városiak virággal hintették tele utunkat, 
hisz örültek, hogy az Úr zengő dicséretével elszólítjuk őket 
egyhangú feladataiktól. A hosszú körmenet a remetelak 
udvarán ért véget. Ott körbeálltuk gurunkat, miközben a 
felső erkélyeken szorongó tanítványok sárga virágszirmokat 
hintettek ránk. 

Sok vendég ment fel az emeletre cshéna pudingért és 
narancsért. Én testvéreim egy csoportja felé indultam, akik 
aznap a szakács tisztét látták el. Ekkora sokaság számára 
csupán a szabadban tudtunk főzni, óriási üstökben. A 
hevenyészett, fatüzeléses téglakályhák füstje könnyeket 
fakasztott a szemünkből, mi azonban vidáman nevetgéltünk 
munka közben. Az indiai vallási ünnepek mindig vígak, 
ilyenkor a hívek örömmel tesznek felajánlásokat: pénzt, rizst 
és zöldséget hoznak, vagy személyes munkájukat ajánlják 
fel. 

Mesterem hamarosan közénk jött, s felügyelte az ünnep 
lefolyását. Minden pillanatban akadt elfoglaltsága, de 
versenyre kelt a legfürgébb fiatal tanítvánnyal is. 

A második emeleten szankírtan (csoportos éneklés) zajlott 
harmónium és kézi dobok kíséretével. Srí Yuktésvár 
elégedetten fülelt; tökéletes hallással rendelkezett. 


- Hamisan játszanak! - mondta, s a szakácsokat odahagyva, 
a zenészekhez sietett. 

A dallam ismét felcsendült, ezúttal helyesen. 

A világ legkorábbi zenetudományi  értekezéseit a 
Számavéda tartalmazza. Indiában a zene, a festészet és a 
dráma isteni művészetnek számít. Az első zenészek az örök 
szentháromság tagjai, Brahma, Visnu és Siva voltak. A szent 
iratok elbeszélik, hogy Síva Natarádzsa, a kozmikus táncos 
alakjában végtelen ritmuskombinációkat dolgozott ki a 
mindenség teremtése, megőrzése és lerombolása során, 
miközben Brahma a cimbalmot ütögette, míg Visnu a 
mridangát, a szent dobot verte. 

Szaraszvatí, a bölcsesség istenasszonya ábrázolásain a 
vínán, valamennyi húros hangszer ősén játszik. Krisna, Visnu 
megtestesülése  fuvolával jelenik meg az indiai 
művészetben. Az általa felzendített elbűvölő dal igazi 
otthonukba szólítja a májá káprázatában bolyongó emberi 
lelkeket. 

Az indiai zene sarkkövét a rágák, vagyis a rögzített 
hangsorok alkotják. A hat alapvető rága 126 ráginíra 
(feleség) és putrára (fiú) oszlik. Mindegyik rága legkevesebb 
öt hangjegyből áll, jelesül a vezérhangjegy (vádí, avagy 
király), a másodlagos hangjegy  (szamavádi, azaz 
miniszterelnök), a segítő hangjegyek (anuvádí, kísérők), 
valamint egy disszonáns hangjegy (vivádí, az ellenség). 

A hat alaprága mindegyike megfelel egy adott órának, 
évszaknak és az őt felügyelő istenségnek. A Hindóla Rága 
ezért csak tavasszal, hajnalban csendül fel az egyetemes 
szeretet kifejezéseként. A Dípaka Rágát nyári estéken 
játsszák az együttérzés felébresztésére. A Mégha Rága az 
esős évszakban, délben hallható, s bátorságot ad. A 
Bhaivara  Rága augusztusban, szeptemberben és 
októberben, reggel nyugtatja meg a lelket. A Srí Rága az 
őszi alkonyatok hangsora, s a tiszta szeretetet zendíti meg. 
A Málakausa Rága télen, éjfélkor hallatszik, és merésszé 
tesz. 


A hajdani risik felfedezték, hogy ember és természet hangok 
segítségével teremthet kapcsolatot egymással. Mivel a 
természet az Aum, azaz az őshang megnyilvánulása, az 
ember bizonyos mantrák és szent énekek segítségével 
uralkodhat a természet erői felett. [106] A krónikák 
elmondják, hogy Miján Tán Szénnek, Nagy Akbar mogul 
uralkodó udvari zenészének a 16. században rendkívüli 
varázsereje volt. Ha a császár megparancsolta, hogy 
éjszakai rágát játsszon fényes nappal, akkor a megfelelő 
mantra eléneklése után az egész palota sötétségbe borult. 
Az indiai zene az oktávot huszonkét srutira, negyedhangra 
osztja. E mikrohangközök olyan árnyalt zenei kifejezést 
tesznek lehetővé, amilyen elképzelhetetlen a tizenkét 
félhangból álló, nyugati kromatikus skála alapján. A hindu 
mitológia az oktáv valamennyi hangjegyéhez adott színt, 
madárkiáltást vagy állathangot társít. A dóhoz a zöld és a 
páva tartozik, a réhez a piros és a pacsirta, a mihez az 
aranyszín és a kecske, a fához a sárgásfehér és a kócsag, a 
szóhoz a fekete és a csalogány, a /ához a sárga és a ló, a 
ízhez valamennyi szín keveréke és az elefánt. 

Az ind zenében hetvenkét thátha, vagyis hangsor létezik. A 
zenészek végtelen számú rögtönzéssel variálhatják a 
szabott, hagyományos dallamokat, rágákat. Miközben az 
adott téma érzés- és hangulatvilágát megőrzik, saját 
eredetiségükre támaszkodva  díszítgethetik azt. Nem 
olvasnak kottát, a rága vázát minden egyes előadás során 
újra kicicomázzák, s miközben egyetlen dallamot 
ismételnek, ezt finom hangszín- és ritmusváltásokkal 
kombinálják. 

A nyugati zeneszerzők közül a legjobban Bach értette meg a 
százféle bonyolult változat varázsát. 

A szanszkrit irodalom 120 tálát, zenei ritmust tart számon. 
Az ind zene megalapítójáról, Bháratáról az a hír járta, hogy 
harminckétféle tálát különített el a pacsirta dalában. A tála, 
azaz ritmus alapja az emberi mozgás; a járás kettős, illetve 


az álombeli légzés háromszoros időtartama, ahol a belégzés 
kétszer olyan hosszú, mint a kilégzés. 
India jó ideje felismerte, hogy az emberi hang tökéletesebb 
minden zeneszerszámnál. Az indiai zene ezért jobbára 
három oktávnyi hangterjedelemmel dolgozik, mert ez felel 
meg az emberi hangszálak teljesítményének. Ugyanezért a 
dallam (az egymást követő hangjegyek kapcsolata) 
fontosabb, mint az összhang (az egyidejű hangjegyek 
egymáshoz való viszonya). 
Az indiai zene személyes, spirituális és egyéni 
teljesítményen alapuló művészet, amely nem az 
összhangzat kitűnőségére épít, hanem az előadó és a 
Világiélek összhangjára. A legfontosabb indiai dalokat 
egytől egyig hívők szerezték. A zenész szanszkritul 
bhagavatára, azaz "aki megénekli Isten dicsőségét. 
A szankírtanok, vagyis a közös éneklések a Jóga és 
spirituális fegyelem hatékony eszközei; fokozott 
összpontosítást követelnek a résztvevőktől annak 
érdekében, hogy teljesen elmerülhessenek a „mag"- 
gondolatban vagy „mag"hangzásban. Mivel maga az ember 
is a Teremtő Ige kifejeződése, a hangok azonnali, erős 
hatással vannak rá. Kelet és Nyugat nagyszerű vallási zenéje 
örömet kelt, mivel ideiglenesen felerősíti a gerinc egyik 
erőközpontjának rezgéseit. Ezekben az áldott pillanatokban 
visszaemlékezünk isteni eredetünkre. 
A Srí Yuktésvár második emeleti nappalijából kihallatszó 
szankírtan felvidította a gőzölgő lábasok körül sürgölődő 
szakácsokat. Nagy vígan énekeltük a refrént testvéreimmel, 
miközben kezünkkel vertük hozzá az ütemet. 
Napnyugtára több száz vendégnek szolgáltunk fel khicsríi 
(rizses lencsét) zöldségkörettel és rizspudingot. Később 
gyapjútakarókat terítettünk szét az udvaron, s rövidesen az 
egész társaság a csillagos égbolt alatt kuporgott, miközben 
csöndesen hallgattuk Srí Yuktésvár bölcsességeit. Nyilvános 
beszédeiben általában a krija-Jóga fontosságát 
hangsúlyozta, s azt fejtegette, hogy az életünket 


önbecsülésben, nyugalomban, határozott elvek szerint éljük 
le, egyszerű étrenddel és rendszeres Jógagyakorlással. 
Ezután a legfiatalabb tanítványok elénekeltek néhány szent 
himnuszt, s a találkozó heves szankírtannal ért véget. Este 
tíztől éjfélig az ásram lakói edényeket és serpenyőket 
mosogattak, és kitakarították az udvart. Gurum magához 
intett. 

- Elégedettségemre szolgál vidám munkálkodásod ma és a 
múlt heti előkészületek során. Kérlek, maradj velem. Ha 
akarod, ma éjjel az ágyamban alhatsz. 

Nem hittem, hogy valaha is ebben a kiváltságban lesz 
részem. Elüldögéltünk egy darabig isteni nyugalomban. 
Körülbelül tíz perccel azután, hogy aludni tértünk, mesterem 
felkelt, és felöltözött. 

- Mi a baj, uram? - hirtelen megint képtelennek tetszett a 
megtiszteltetés, hogy mesterem mellett álhatók. 

- Azt hiszem, néhány tanítványom, akik lekéstek a vonatot, 
rövidesen megjelenik itt. Üssünk össze nekik valamit! 

- Gurudzsí, senki nem jön ide hajnali egykor! 

- Te maradj csak ágyban, hiszen keményen dolgoztál. Nekem 
azonban főznöm kell. 

Gurum ellentmondást nem tűrő hangja kiugrasztott az 
ágyból, s utánamentem a kis konyhába, amely a második 
emeleti belső erkélyről nyílt. Rövidesen már rotyogott a rizs 
és a dál. 

Gurum nyájasan rám mosolygott. 

- Ma legyőzted a fáradtságot és a kemény munkától való 
ódzkodást; ezek soha többé nem zavarnak a jövőben. 
Miközben kiejtette áldó szavait, lépések hangzottak az 
udvarról. Lefutottam a földszintre, és fogadtam az érkező 
tanítványokat. 

- Drága testvérünk - mondta egyikük -, nem szeretnénk 
zavarni a mestert ebben az órában! Lekéstük a vonatot, és 
úgy éreztük, még egyszer látnunk kell gurunkat, mielőtt 
hazatérünk. 


- Már vár benneteket, s e pillanatban éppen főz a 
számotokra. 

Ekkor felcsendültek Srí Yuktésvár üdvözlő szavai, s én a 
konyhába vezettem a meglepett tanítványokat. Mesterem 
csillogó szemmel fordult hozzám. 

- Most, hogy tapasztalatot cseréltetek, bizonyára neked is 
tetszik, hogy vendégeink valóban lekésték a vonatot! 

Fél óra múlva követtem a hálószobájába, miközben 
boldogan gondoltam a hatalmas megtiszteltetésre, hogy egy 
isteni guru oldalán hajtom álomra a fejem. 


16. FEJEZET 


Hogyan fogjunk ki a csillagokon? 

- Mukunda, miért nem hordasz asztrológiai karperecet? 

- Kellene, mester? Nem hiszek az asztrológiában. 

- Ez nem hit kérdése. A tudományos hozzáállás bármely 
állítással szemben megköveteli, hogy megvizsgáljuk annak 
igazságtartalmát. A nehézkedés törvénye Newton előtt és 
után egyaránt hatott. A mindenség meglehetősen 
zűrzavaros lenne, ha működéséhez emberi szentesítésre 
volna szükség... A csillagászok ősi tudományát sarlatánok 
járatták le. A csillagjóslás mind matematikai, [107] mind 
bölcseleti értelemben hatalmas terület, és csak az alapos 
tudással rendelkezők képesek helyesen értelmezni. Hogy 
tudatlanok félreértelmezik a csillagokat, s írás helyett 
csupán macskakaparást látnak az égbolton, az csöppet sem 
meglepő tökéletlen világunkban. Ne tévesszük tehát össze a 
bölcsességet a , bölcsekkel". 

- A teremtés megannyi eleme összefügg és kölcsönhatásban 
áll egymással. A mindenség kiegyensúlyozott ritmusának 
alapja a kölcsönösség - folytatta gurum. - Az ember földi 
létében kétféle hatás ellen harcol. Egyrészt fel kell vennie a 


küzdelmet lénye zavarosságával, amelyet az öt elem - föld, 
víz, tűz, levegő és éter - keveredése okoz, másrészt meg kell 
küzdenie a természet külső, romboló erőivel. A halandóknak 
ezt a küzdelmét föld és ég megannyi változása 
befolyásolja... A csillagjóslás a planéták hatását vizsgálja az 
emberre. Maguk a csillagok nem mutatnak tudatosan 
jótékony vagy káros hatásokat, mindössze kedvező vagy 
kedvezőtlen sugárzást bocsátanak ki magukból. 
Önmagukban nem segítik vagy gáncsolják az embert, 
ugyanakkor természetes csatornát biztosítanak az ok- 
okozati egyensúly külső munkálkodásához, amelyet minden 
egyes ember még a múltban hozott mozgásba... Egy 
gyermek azon a napon és abban az órában születik, amikor 
az égi sugárzások matematikailag összhangban állnak 
egyéni karmájával. Horoszkópja nagy kihívást jelentő portré, 
amely föltárja megváltoztathatatlan múltját és várható 
jövőjét. A születési horoszkópot csupán finom megérző 
képességgel és bölcsességgel megáldott csillagjósok tudják 
helyesen értelmezni, ők azonban kevesen vannak... Az 
üzenet azonban, amely oly merészen ékeskedik az égbolton 
a születés pillanatában, nem a végzetet - a múlt jó és rossz 
cselekedeteinek következményét - hangsúlyozza, hanem az 
emberi akaratot akarja megerősíteni, hogy kiszabadulhasson 
az egyetemes béklyókból. A múltat már nem lehet 
visszacsinálni. Hisz mi magunk hoztuk létre a jelenlegi 
életünk okozatait meghatározó okokat. Magunk építettük fel 
korlátainkat cselekedeteinkkel, ezért mi vagyunk azok is, 
akik túlléphetünk rajtuk, már csak azért is, mert olyan 
spirituális erőforrások birtokában vagyunk, amelyek 
mentesek a csillagok befolyásától... A csillagjóslás babonás 
tisztelete gépekké silányítana minket, amelyek rabszolga 
módra függnek a mechanikus irányítástól. A bölcs azáltal 
győzi le a sorsát irányító planétákat - más szóval a múltját -, 
hogy a teremtéstől a Teremtő felé fordul, s benne keres 
szövetségest. Minél inkább megvalósítja a Világszellemmel 
való egységét, annál kevésbé uralkodhat rajta az anyag. A 


lélek mindörökre szabad, nem hal meg, mert nem is születik. 
Nem irányítható a csillagok által... Az ember lélek, de teste 
is van. Amikor ráébred önmaga lényegére, minden 
rögeszméjét maga mögött hagyja. Mindaddig azonban, amíg 
megmarad a spirituális amnézia zavaros állapotában, fogva 
tartják őt környezete finom törvényei... Isten harmónia: a 
hozzá hangolódó hívő soha nem fog helytelenül cselekedni. 
Cselekedeteit ezentúl magától értetődő módon igazítja a 
csillagok hatásához. Miután mély ima és meditáció révén 
kapcsolatba került az isteni tudattal, olyan belső védelemre 
tesz szert, amelynél nincs nagyobb erő. 
- Akkor, drága mesterem, miért akarod, hogy asztrológiai 
karperecet viseljek? 
Hosszú hallgatás után merészeltem feltenni ezt a kérdést, 
mivel sokáig emésztettem Srí Yuktésvár magasröptű 
magyarázatait, amelyeket nagyon újnak éreztem a magam 
számára. 
- Az utazó csak azt követően dobja el térképeit, hogy elérte 
a célját. Közben azonban nagyon is jól jön minden, ami 
megrövidítheti útját. A régi risik számos útját-módját 
ismerték annak, hogyan kurtítsák meg az ember 
száműzetését a káprázatok világában. Akadnak ugyanis 
olyan gépies szabályszerűségek a karma munkálkodásában, 
amelyeket ügyesen a javunkra rendezhetnek el a bölcsesség 
ujjai... Valamennyi bajunk abból fakad, hogy megszegjük a 
mindenség törvényeit. A szent iratok rámutatnak, hogy az 
embernek engedelmeskednie kell a természeti 
törvényeknek, s közben az isteni mindenhatóságot sem 
vonhatja kétségbe. Mondja azt: , Uram, bízom Benned, és 
tudom, Te megsegítesz, de én magam is mindent 
megteszek, hogy helyrehozzam tévedéseimet." A múltbeli 
mulasztások kártékony hatása számos módszerrel - imával, 
akaraterővel, Jógameditációval, szentekkel való társalgással 
vagy éppen asztrológiai karperec viselésével - csökkenthető 
vagy semlegesíthető... Amiként a villámhárító rézrúdja 
megvédi a hajlékot a villámcsapástól, bizonyos eszközökkel 


a test templomát is megóvhatjuk a veszedelmektől... A 
mindenségben szünet nélkül keringenek az elektromos és 
mágneses sugárzások, amelyek kedvező vagy kedvezőtlen 
hatással lehetnek az emberi szervezetre. A régmúltban 
risijeink sokat gondolkodtak azon, miként győzzék le a 
finom, kozmikus befolyások káros hatását. A bölcsek 
felfedezték, hogy a tiszta fémek olyan asztrális fényt 
bocsátanak ki, amely hatásosan megszünteti az égitestek 
kártékony hatását. Bizonyos növények elegyéről szintén 
ugyanez derült ki. A leghatásosabb fegyver azonban a 
legalább kétkarátos, hibátlan drágakő... Az asztrológia 
gyakorlati megelőző fogásait nemigen tanulmányozták 
behatóan Indián kívül. Kevesen tudják például, hogy a 
megfelelő ékkövek, fémek és növényi készítmények csupán 
a kívánt mennyiségben, és közvetlenül a bőrön viselve 
hatásosak... 

- Uram, természetesen megfogadom a tanácsodat, és 
hordani fogom azt a karperecet. Felvillanyoz a gondolat, 
hogy túljárhatok egy égitest eszén! 

- Általános célra arany, ezüst és réz karkötőt ajánlok. A 
jelenlegi helyzetre való tekintettel azonban arra kérlek, 
viselj ezüst és ólom ötvözetet - tette hozzá körültekintően 
Srí Yuktésvár. 

- Mit értesz jelenlegi helyzeten, Gurudzsí? 

- A csillagok a közeljövőben ellened fordulnak, Mukunda. Ne 
félj azonban, hisz védelem alatt leszel. Körülbelül egy hónap 
múlva a májad sok kellemetlenséget okoz neked. A 
betegség hat hónapig tartana, az asztrológiai karperec 
azonban huszonnégy napra rövidíti le ezt az időtartamot. 
Már másnap elmentem egy ékszerészhez, s rövidesen 
elkészült a karperecem. Kitűnő egészségnek örvendtem, s 
mesterem jóslata kiment a fejemből. Ő közben Benáreszbe 
látogatott Szírampurból. Harminc nappal beszélgetésünk 
után hirtelen fájdalom nyilallott a májamba. Az elkövetkező 
hetekben iszonyatos kínokat álltam ki. Nem akartam zavarni 


gurumat, mivel úgy gondoltam, magam vészelem át ezt a 
megpróbáltatást. 

Huszonhárom napi kínlódás azonban meggyöngítette 
elhatározásomat, s vonatra szálltam Benáresz felé. Srí 
Yuktésvár szokatlan melegséggel fogadott, arra azonban 
nem adott alkalmat, hogy négyszemközt beszélhessek vele 
bajomról. Aznap több hívő is felkereste a mestert, mindössze 
egy darsanért. [108] Betegen és elhanyagolva egy sarokba 
húzódtam. Az utolsó vendég csupán vacsora után ment el. 
Gurum ekkor a ház nyolcszögű erkélyére rendelt. 

- Bizonyára a májad miatt jöttél - Srí Yuktésvár elnézett 
mellettem, majd járkálni kezdett, s időről időre eltakarta a 
holdvilágot. - Lássuk csak, huszonnégy napig voltál beteg, 
ugye? 

- Igen, uram. 

- Kérlek, végezz olyan hasgyakorlatokat, amelyekre 
tanítottalak. 

- Ha tudnád, mester, mennyire szenvedek, nem kérnél erre. 
Ennek ellenére erőtlen kísérletet tettem arra, hogy 
engedelmeskedjem neki. 

- Te azt mondod, fájdalmaid vannak, szerintem azonban 
nincsenek. Vajon hogyan képzelhető el ilyen ellentmondás? 
- nézett rám gurum fürkészőn. 

Előbb elkábultam, aztán boldog megkönnyebbülés vett erőt 
rajtam. Többé nem éreztem azt a szakadatlan gyötrelmet, 
amely gyakorlatilag hetekre elvette az álmomat. Srí 
Yuktésvár szavaira fájdalmaim megszűntek, mintha soha 
nem is lettek volna. 

Már majdnem lába elé térdeltem, hogy kifejezzem a 
hálámat, ő azonban még idejében megakadályozott ebben. 

- Ne légy gyerekes! Kelj föl, és gyönyörködj a holdvilágos 
Gangesz szépségében! 

Mesterem szeme mégis boldogan csillogott, miközben 
némán álltam mellette. Viselkedéséből megértettem, azt 
kívánja tudtomra adni, hogy nem ő, hanem Isten gyógyított 
meg. 


A mai napig viselem a nehéz ezüst-ólom ötvözet karperecet 
ennek a rég elmúlt, mégis oly sokszor felidézett percnek az 
emlékeként, amikor ismét megtapasztaltam, hogy 
emberfeletti képességekkel megáldott férfiúval élek együtt. 
Később, amikor elhoztam hozzá barátaimat, hogy gyógyítsa 
meg őket, szinte mindig ékköveket vagy karperecet javasolt, 
asztrológiai hatásukra hivatkozva. 

Gyermekkoromtól fogva előítéleteim voltak az asztrológiával 
szemben. Részben azért is idegenkedtem e tudománytól, 
mert megfigyeltem, hogy sokan szolgaian kötődnek hozzá. 
Ellenszenvem másrészt családi asztrológusunk 
jövendölésére vezethető vissza, aki kijelentette, hogy 
háromszor fogok nősülni, mivel kétszer elözvegyülök. Sokat 
tépelődtem ezen, s kiszolgáltatott állatként vártam, hogy 
feláldozzanak a háromszoros házasság oltárán. 

- Jobban tennéd, ha belenyugodnál a sorsodba - mondta 
bátyám, Ananta. - Meg van írva a horoszkópodban, hogy 
gyermekkorodban megszöksz a Himalájába, de erőszakkal 
hazatoloncolnak. Akkor a  házasságaidra vonatkozó 
jóslatoknak is helytállóknak kell lenniük. 

Egyszer éjszaka az a határozott érzésem támadt, hogy az 
egész jóslat, úgy ahogy van, hamis. Tűzre vetettem a 
horoszkópot tartalmazó tekercset, majd a hamut egy 
papírzacskóba söpörtem, s ráírtam: „Az elmúlt karma csírái 
nem sarjadhatnak ki, ha az isteni bölcsesség lángján 
perzselődnek." A zacskót szembeszökő helyre raktam le, s 
ahogy számítottam rá, Ananta nyomban el is olvasta dacos 
feliratomat. 

- Nem teheted semmissé az igazságot olyan könnyen, 
amilyen könnyen ezt a papírtekercset elégetted - nevetett 
bátyám megvetően. 

Tény és való, hogy felnőtté érésem előtt családom három 
ízben próbált megházasítani. Mind a három alkalommal 
visszautasítottam terveiket, tudva, hogy Isten iránti 
szeretetem bármely, múltból megörökölt asztrológiai 
hatásnál erősebb. [109] 


„Minél mélyebben ébred rá valaki saját, igazi mivoltára, 
annál nagyobb hatással van finom spirituális rezgéseivel a 
mindenség egészére, s annál kevésbé hat rá a jelenségvilág 
árama" - gyakran merítek erőt mesteremnek ezekből a 
szavaiból. 

Időről időre meghagytam az asztrológusoknak, hogy jelöljék 
meg legnehezebb időszakaimat, én azonban makacsul 
ragaszkodtam ilyenkor is kitűzött feladataim 
végrehajtásához. El kell ismernem, hogy ezekben az 
időszakokban valóban jóval nehezebb volt sikerre 
vergődnöm. Ám meggyőződésem bizonyítást nyert: az isteni 
gondviselésbe vetett hit és Isten által adott akaratunk 
helyes alkalmazása félelmetesebb erő, mint a csillagok 
befolyása. 

Fokozatosan megértettem, hogy a csillagok nem azt jelzik 
számunkra születésünkkor, hogy a múlt tehetetlen bábjai 
vagyunk. Üzenetük inkább büszkeségünket növeli, hiszen 
még maga az ég is kitesz magáért, s megerősíti az embert 
abbéli szándékában, hogy megszabaduljon valamennyi 
korlátjától. Isten minden embert léleknek teremtett, s 
egyéniséggel ruházott föl minket, ezért vagyunk 
nélkülözhetetlenek a mindenség rendjében, akár 
tartóoszlopként, akár élősdiként. Szabadulásunk végleges és 
azonnali, ha mi is úgy akarjuk, ám ez nem a külső, hanem a 
belső győzelmektől függ. 

Srí Yuktésvár felfedezte, miképp alkalmazható 
matematikailag korunkra egyfajta 24 000 éves 
napéjegyenlőségi ciklus. [110] A ciklusnak van egy Felfelé 
ívelő és egy Lefelé ívelő szakasza, mindkettő 12 000 évet 
ölel fel. Mindegyik négy jugát, azaz világkorszakot foglal 
magába, ezek a kálí, dvápara, tréta és a szatja, s nagyjából 
megfelelnek a görög vas-, bronz-, ezüst- és aranykornak. 
Gurum különböző számítások alapján arra a következtetésre 
jutott, hogy a kalijuga, azaz a vaskor Krisztus után 500-ban 
kezdődött. Az anyagelvűség e kora körülbelül i. sz. 1700- 
ban ért véget. Ezután vette kezdetét a dváparajuga 2400 


éves időszaka, amelyben a villamosság és az atomenergia a 
meghatározó, ez a távíró, a rádió, a repülőgép kora; csupa 
olyan eszközé tehát, amely megszünteti a tér korlátait. 

A trétajuga 3600 esztendeje i. sz. 4100-ban kezdődik majd. 
Ekkor válik közkinccsé a telepatikus közlekedés és minden 
egyéb, ami lerombolja az idő korlátait. A szatjajuga 4800 
éve a Felfelé ívelés utolsó korszaka lesz. Az emberi értelem 
ekkorra teljesen kifejlődik, s az ember az isteni tervekkel 
összhangban él már. 

A Lefelé ívelés 12 000 éve az aranykor 4800 esztendeje 
után kezdődik, [111] amikor az emberiség fokozatosan 
tudatlanságba süllyed. Ezek a ciklusok a májá örök 
körforgását, a jelenségvilág ellentéteit és viszonylagosságait 
jelentik. [112] Az ember csak akkor menekülhet meg a 
kettősség börtönéből, ha tudatosul benne, hogy 
eltéphetetlen kötelék fűzi őt teremtőjéhez. 

Mesterem nem csupán asztrológiai ismereteimet mélyítette 
el, de a világ szent könyveit is végigolvastatta velem. E 
szent szövegeket elméje makulátlanul tiszta asztalára 
helyezve, az intuitív okfejtés szikéjével úgy boncolta fel 
őket, hogy elválasztotta a tudósok tévedéseit és betoldásait 
a próféták által kinyilatkoztatott igazságoktól. 

„Figyelmed összpontosuljon az orr hegyére" [113] -így szól 
a Bhagavad-gítá egy sorának ferdítése, amelyet keleti 
panditok és nyugati fordítók egyaránt elfogadnak, mesterem 
azonban élesen bírált. 

- Épp elég nehéz egy jóginak - mondta. - Ugyan miért 
tanácsolnánk neki, hogy a tetejében még kancsítson is? A 
nászikrágam helyes jelentése nem az "orr hegye", hanem az 
orr töve". Márpedig az orrtő a két szemöldök között 
található, ez, mint tudjuk, a spirituális látás székhelye. [114] 
A Szánkhja-szútrában [115] olvasható isvarásziddhéh 
megfogalmazásra („A teremtés urának léte nem 
kikövetkeztethető") hivatkozva, sok tudós istentagadónak 
nevezi a benne kifejtett egész filozófiát. 


- Ez a sor egyáltalán nem tagadja Istent - fejtegette Srí 
Yuktésvár. - Mindössze arra utal, hogy a nem megvilágosult, 
végső döntéseiben az érzékszerveire hagyatkozó ember 
számára nem kell, hogy Isten létezése bizonyítást nyerjen. A 
szánkhja valódi követői, akik a meditációnak köszönhetik 
megingathatatlan felismeréseiket, megértik, hogy Isten 
létezik, és megismerhető. 

Mesterem a keresztény Szentírást is  lefegyverező 
világossággal taglalta. A keresztény világban ismeretlen 
hindu gurum tanított meg megbecsülni a Biblia 
örökérvényű igazságait. Így értettem meg Krisztus szavait, 
amelyeknél hajlíthatatlanabbakat nemigen ejtett ki száján 
ember: ,Az ég és a föld elmúlnak, de az én beszédeim 
semmiképpen el nem múlnak." [116] 

India nagy mesterei ugyanazokhoz a nemes eszményekhez 
igazítják életüket, amelyek Krisztust is lelkesítették. Jézus 
nyíltan a testvéreinek nevezte őket: , Mert a ki cselekszi az 
én mennyi atyám akaratát, az nékem fitestvérem, 
nőtestvérem és anyám." [117] Másutt így beszélt: „Ha ti 
megmaradtok az én beszédemben, bizonnyal az én 
tanítványaim vagytok. És megismeritek az igazságot, és az 
igazság szabadokká tesz titeket." [118] India jógi-Krisztusai 
egytől egyig a maguk urai s a halhatatlan testvériség tagjai, 
olyan testvériségéi, amely részesült az Egyetlen Atya 
felszabadító tudásában. 

- Az Adám-Éva mese felfoghatatlan számomra! - jelentettem 
ki egyszer heveskedve, még az elején annak, hogy ezzel a 
keresztény allegóriával küszködtem. - Miért nem csupán a 
vétkes emberpárt büntette meg Isten, miért kellett lakolniuk 
ártatlan nemzedékeknek is? 

Mesterem jót mulatott, nem is annyira tudatlanságomon, 
mintsem kirohanásomon. 

- A Genezis mélyen jelképes értelmű, ezért nem 
értelmezhető szó szerint - magyarázta. - Az élet fája az 
emberi test. A gerincoszlop olyan, mint egy felfordított fa, 
ahol a haj a gyökérzet, s az érző és mozgató idegpályák az 


ágak. Az idegrendszer fája számos kellemes gyümölcsöt 
terem, ilyenek a látási, hallási, szaglási, ízlelési és tapintási 
érzetek. Az ember jogosan élvezi mindezeket. Tiltott volt 
azonban számára a nemiséggel való kísérletezés, azaz a test 
középpontjában („a kertnek közepette") érlelődő , alma". 
[119] A ,kígyó" a nemi idegvégződéseket ingerlő, 
összetekeredett gerincvelői energiát képviseli. "Ádám" az 
értelem, , Éva" az érzés. Ha az érzelmen, vagyis az Éva- 
tudaton bármely emberi lényben úrrá lesz a nemi vágy, 
akkor értelme, azaz Ádám is elbukik. [120] Isten akarata 
erejével, a férfiúi és a női test materializálásával 
megteremtette az emberi fajt, s fölruházta a képességgel, 
hogy hasonlóan „szeplőtelenül", azaz isteni módon 
teremtsenek gyermekeket. [121] Mivel azonban teremtése 
során eddig csak ösztönös, gondolkodásra képtelen állatokat 
hozott létre, Isten most megteremtette az első emberi 
testeket: szimbolikusan Ádámnak és Évának hívta őket. 
További fejlődésük érdekében két élőlény lelkét vagy isteni 
lényegét ültette el bennük. [122] Ádámban, a férfiban az 
ész volt az uralkodó, Évában, a nőben, az érzés. Ekképpen 
mutatkozott meg a jelenségvilágot átható kettősség, 
polaritás. Az ész és az érzés jól megvannak egymással 
mindaddig, amíg az emberi elmét lépre nem csalja az állati 
hajlamok kígyója. Az emberi test tehát nem az állatvilágból 
fejlődött ki, hanem az isteni teremtés egyszeri eseménye 
hozta létre. Az állati létformák túl kezdetlegesek voltak 
ahhoz, hogy kifejezhessék az istenit a maga teljességében. 
így az ember mindentudó, ,ezerszirmú lótuszt" kapott az 
agyba, illetve a gerincoszlop frissen felébredt, titkos 
erőközpontjait... Isten, azaz az első emberpárban jelenlévő 
isteni tudat azt tanácsolta teremtményeinek, hogy élvezzék 
az érzékek nyújtotta emberi örömöket, egy kivétellel: 
tudniillik a nemi gyönyör tiltott volt számukra. [123] E 
tilalmat azért állította fel Isten, hogy az ember ne adja át 
magát az állati szaporodás alantasságának. Az ember 
azonban nem hallgatott a figyelmeztetésre, hogy ne élessze 


fel magában a tudattalanul benne lappangó állatias 
emlékeket. A durva nemzés gyönyöreihez visszatérve, Ádám 
és Éva nem élvezhette tovább azokat a paradicsomi 
örömöket, amelyek a kezdetben tökéletes ember 
természetes jussa voltak. Amikor látták, hogy „mezítelenek", 
elveszítették a halhatatlanság tudatát, s a test törvényei 
szerint éltek tovább, amelytől Isten óvta őket, és alávetették 
magukat annak a fizikai törvénynek, amely szerint a földi 
születést földi halál követi... A jó és a rossz tudása, amelyet 
a kígyó Évának kínált, májá világának kettősségeire, 
ellentmondásaira utal. Miután rosszul használta fel az 
értelmet és az érzelmeket, azaz az Éva- és Ádám-tudatot, az 
ember a káprázatok világába süllyedt, s lemondott Jógaról, 
hogy beléphessen az isteni jólét Édenkertjébe. [124] Azóta 
minden emberi lény személyes felelőssége, hogy a , szülők" 
természetét vagy a benne rejlő kettős természetet 
megszüntetve, eljusson valamiféle egyesített harmóniához, 
azaz a paradicsomi boldogsághoz. 

Srí Yuktésvár fejtegetéseit követően újfajta tisztelettel 
pillantottam a Genezis lapjaira. 

- Drága mesterem, először érzem fiúi felelősségemet 
Ádámmal és Évával szemben! - mondtam. 


17. FEJEZET 


Szaszí és a három zafír 

- Mivel te meg a fiam nagyra tartjátok Szvámi Srí Yuktésvárt, 
elmegyek, és meglátogatom - dr. Nárájan Csandra Roj olyan 
hangsúllyal jelentette ezt ki, mint aki féleszűeknek kíván a 
kedvében járni. 

Jómagam a frissen megtértek szokása szerint elrejtettem 
felháborodásomat. 


Az állatorvos makacsul tagadta a világ megismerhetőségét. 
Fiatal fia, Szantós megkért, törődjem az apjával. Eleddig 
nem sok eredménye látszott a törődésemnek. 

Másnap dr. Roj elkísért a szírámpuri remetelakba. Miután 
mesterem beleegyezett egy rövid találkozóba, amelyet 
mindkét fél sztoikus hallgatagsága jellemzett, a látogató 
kurtán-furcsán távozott. 

- Miért hozol egy halottat az ásramba? - Srí Yuktésvár 
várakozón nézett rám, amint az ajtó becsukódott a kalkuttai 
kétkedő mögött. 

- Uram! A doktor úr nagyon is eleven. 

- De hamarosan meghal. Megdöbbentem. 

- Uram, ez borzasztó csapást jelentene a fia számára. 
Szantós egyelőre reméli, hogy változtathat apja materialista 
nézetein. Kérve kérlek, mesterem, segíts rajta! 

- Jó, a te kedvedért - mondta egykedvűen gurum. A büszke 
lódoktor előrehaladott cukorbajban szenved, noha nem tud 
róla. Tizenöt nap múlva ágynak esik. Az orvosok 
lemondanak róla, s ha minden a maga természetes menete 
szerint zajlana, mostantól számított hat hét múlva a doktor 
elhunyna. A te közbenjárásodnak köszönhetően azonban 
felgyógyul ezen a napon. Hanem van egy feltételem: rá kell 
venned, hogy viseljen asztrológiai karperecet. Bizonyára 
ugyanolyan hevesen ellenszegül majd, mint szamarai az 
operációk előtt - kuncogott mesterem. 

Rövid szünet következett, miközben én azon tűnődtem, 
hogyan főzzük meg Szantóssal a doktort. A csöndet 
mesterem törte meg. 

- Ha azután jobban lesz, tanácsold neki, hogy hagyjon fel a 
húsevéssel. Sajnos, nem fogadja majd meg a tanácsot, ezért 
újabb hat hónap elteltével, éppen, amikor kitűnően érzi 
magát, összeesik és meghal - gurum még hozzátette: Ezt a 
hat havi ajándékot is a te kérésed miatt kapja. 

Másnap javasoltam Szantósnak, hogy rendeljen meg egy 
karperecet az ötvöstől. Egy hét alatt elkészült, dr. Roj 
azonban nem volt hajlandó viselni. 


- Egészséges vagyok, mint a makk. Nem hattok meg ezekkel 
az asztrológiai babonákkal - ezzel a doktor harciasan rám 
villantotta a tekintetét. 

Magamban jót mulattam azon, milyen találó hasonlattal 
nevezte mesterem csökönyös szamárnak ezt az embert. 
Újabb hét telt el, amikor a doktor hirtelen megbetegedett, s 
jámborul belegyezett, hogy viselni fogja a karperecet. Két 
hét múlva háziorvosa elmondta, hogy az eset reménytelen, 
majd szívszorító részleteket közölt a súlyos cukorbaj 
tüneteiről. 

A fejemet ráztam. 

- Gurum azt mondta, hogy egyhavi betegeskedés után dr. 
Roj jobban lesz. 

Az orvos hitetlenkedve bámult rám. Két hét múlva ismét 
felkeresett, hogy bocsánatot kérjen. 

- Dr. Roj tökéletesen felépült! - kiáltotta. - Ez a 
legbámulatosabb eset a praxisomban. Soha azelőtt nem 
láttam, hogy egy ennyire legyengült ember ilyen 
megmagyarázhatatlanul magához térjen. Gurud valóban 
nagy gyógyító lehet! 

Miután elbeszélgettem a doktorral, s elismételtem neki Srí 
Yuktésvár tanácsát, hogy ne fogyasszon húst, ezt követően 
hat hónapig nem láttam. Egyik este megállt egy kis 
csevegésre, amikor a családi ház udvarán ültem. 

- Mondd meg a mesterednek, hogy éppen a gyakori 
húsevéssel nyertem vissza az egészségemet. Nem 
fogadhatom meg tudománytalan étrendi javallatait. 

Szó mi szó, dr. Roj kicsattanóan egészségesnek tetszett. 
Másnap azonban Szantós futva jött hozzám a hírrel a 
szomszédos háztömbből: 

- Ma reggel apa összeesett, és meghalt! 

Ez az eset a mesteremmel kapcsolatos egyik legkülönösebb 
élményem volt. Meggyógyította a lázongó állatorvost, 
hitetlensége dacára, hat hónappal megnyújtva földi 
tartózkodását, s mindezt csupán azért, mert én olyan 


szívhez szólóan kérleltem. Srí Yuktésvár végtelen jósággal 
bánt azokkal a hívekkel, akik szükségükben hozzá fordultak. 
Legnagyobb kiváltságaim közé tartozott, hogy egyetemi 
barátaimat bemutathattam gurumnak. Sok közülük - 
legalábbis a látogatás idejére - félretette a hitetlenség 
divatos tudósi pózát. 

Egyik barátom, Szaszí több boldog hétvégét töltött el 
Szírámpurban. Mesterem nagyon megszerette ezt a fiút, de 
sokat ostorozta vad, rendezetlen magánéletéért. 

- Szaszí, ha nem változol meg, egy év múlva súlyosan 
megbetegszel - pillantott barátomra szerető féltéssel. - 
Mukunda a tanúm, ne mondd később, hogy nem 
figyelmeztettelek. 

Szaszí elnevette magát. 

- Mester, rád bízom, hogy nyerd meg a mindenség 
jóindulatát az érdekemben! A szellemem mindenre hajlandó, 
de az akaratom gyenge. Te vagy egyedüli megmentőm a 
földön, senki másban nem hiszek. 

- Legalább hordj magadon egy kétkarátos kék zafírt. Sokat 
segítene! 

- Nem engedhetem meg magamnak. Akárhogy is van, drága 
Gurudzsí, ha beüt a baj, számítok a védelmedre. 

- Nem telik bele egy év, és három zafírral jelensz meg - 
felelte Srí Yuktésvár. - Akkor azonban már késő lesz. 

E beszélgetés különböző változatokban rendszeres 
gyakorisággal elhangzott. 

- Nem tudok megváltozni! - sóhajtott fel nevetséges 
elkeseredéssel Szaszí. - Amúgy beléd vetett hitem drágább 
nekem, mester, bármely drágakőnél! 

Eltelt egy év. Egyik nap felkerestem gurumat, tanítványa, 
Narén Bábú kalkuttai otthonában. Reggel tízre járt az idő, s 
Srí Yuktésvárral a második emeleti társalgóban ültünk, 
amikor hallottam, hogy kinyílik a bejárati ajtó. Mesterem 
mereven kihúzta magát. 

- Szaszí jött el - jegyezte meg komoran. - Letelt az év, s 
mostanra mindkét tüdeje oda. Nem hallgatott rám, mondd 


meg neki, hogy nem akarom látni. 

Elámulva mesterem szigorúságán, rohantam le a lépcsőn. 
Szaszí már épp nekiindult. 

- Jaj, Mukunda! Remélem, itt találom a mestert, az a 
megérzésem volt, hogy itt tartózkodik. 

- Igen, de nem szeretné, ha zavarnák. 

Szaszí erre könnyekben tört ki, és felviharzott mellettem. Srí 
Yuktésvár lába elé vetette magát, s három gyönyörű zafírt 
helyezett elébe. 

- Mindentudó guru, az orvosok szerint tüdőbeteg vagyok. 
Mindössze három hónapot adtak nekem! Alázatosan 
könyörgöm  segítségedért, tudom, hogy meg tudsz 
gyógyítani! 

- Nincs kissé túl késő, hogy aggódni kezdj az életedért? Most 
távozz az ékköveiddel együtt, már semmit sem érnek. 
Mesterem hajthatatlan némasággal ült tovább, akár egy 
szfinx. A csöndet csupán a könyörületért esdő fiú zokogása 
törte meg. 

Hirtelen az az érzésem támadt, hogy Srí Yuktésvár csupán 
próbára teszi Szaszí isteni gyógyerőbe vetett hitét. Ezért 
nem lepődtem meg, amikor egy feszült óra múltán 
mesterem együtt érzően fordult elébe borult barátomhoz. 

- Kelj fel, Szaszí, mekkora ramazurit rendezel egy idegen 
házban! Vidd vissza a zafírokat az ékszerészhez, mostanra 
úgyis fölösleges kiadást jelentenének. Vegyél azonban 
asztrológiai karperecet, és viseld! Ne félj, néhány héten 
belül meggyógyulsz. 

Szaszí mosolya úgy ragyogta be könnyáztatta arcát, 
ahogyan a Nap kel fel váratlanul egy esőverte táj felett. 

- Szeretett gurum, szedjem az orvosok által felírt 
gyógyszereket? 

- Ahogy gondolod, vedd be vagy dobd ki őket, egyre megy. 
Olyan biztos, hogy nem halsz meg tüdővészben, ahogyan a 
Nap és a Hold sem cseréli fel pályáját - végül kurtán 
hozzátette: - Most pedig menj, mielőtt meggondolom 
magam! 


Barátom mélyen meghajolt, majd sietve távozott. Az 
elkövetkező hetekben többször meglátogattam, és 
elszörnyedve tapasztaltam, hogy állapota egyre 
rosszabbodik. 

- Szaszí nem éri meg a reggelt - egy orvos mondta ki ezt a 
véleményt. 

Ez és csontsoványra lefogyott barátom látványa arra 
késztetett, hogy Szírámpurba rohanjak. Gurum hűvösen 
hallgatta végig könnyes beszámolómat. 

— Miért zavarsz folyton? Hiszen hallottad, hogy megígértem 
Szaszí felgyógyulását. 

Iljedten hajoltam meg előtte, és az ajtóig hátráltam. Srí 
Yuktésvár egyetlen búcsúszó nélkül mély hallgatásba 
merült, rezzenéstelen szemét félig nyitva tartotta, de már 
egy másik világba révedt. 

Nyomban visszatértem  Szaszí kalkuttai otthonába. 
Meglepetésemre barátomat ülve találtam, tejet ivott. 

- Jaj, Mukunda! Csoda történt! Négy órával ezelőtt 
megéreztem a mester jelenlétét a szobában, s szörnyű 
panaszaim nyomban megszűntek. Azt hiszem, kegyelme 
teljesen meggyógyított. 

Néhány hét elteltével Szaszí kigömbölyödött, és jobban 
érezte magát, mint valaha. [125] Mégis hálátlannak 
mutatkozott csodálatos felgyógyulását követően, csak ritkán 
kereste fel Srí Yuktésvárt! Egyszer bevallotta nekem, annyira 
szégyelli korábbi életmódját, hogy nem mer a mester szeme 
elé kerülni. 

Zárszó gyanánt csupán annyit jegyezhetek meg, hogy 
Szaszí betegsége ellentétes hatással volt jellemére: az 
akaratát ugyan megacélozta, a modorán azonban sokat 
rontott. 

Vége felé közeledett a Scottish Church College-ben eltöltött 
első két évem. Jobbára kerültem az iskolát, s csak anynyit 
tanultam, hogy a családom békén hagyjon. Két 
magántanárom óráit is rendszeresen elmulasztottam, 


legalább ennyi módszerességről beszámolhatok egyetemi 
éveimből! 

Indiában két sikeres egyetemi évet szigorlat szokott lezárni, 
s újabb két év múlva veheti kézhez a hallgató a diplomáját. 
A  bölcsészszigorlat ideje fenyegetően közeledett. 
Elmenekültem Puríba, ahová mesterem elvonult néhány 
hétre. Homályosan azt remélve, tán azt mondja majd, nem is 
muszáj levizsgáznom, beszámoltam neki 
felkészületlenségemről. 

Srí Yuktésvár csillapítóan mosolygott. 

- Mivel teljes odaadással láttad el spirituális kötelességeidet, 
óhatatlanul is elhanyagoltad egyetemi tanulmányaidat. 
Temetkezz a könyveidbe a következő héten, és baj nélkül 
átmégy a vizsgán. 

Visszatértem Kalkuttába, s iparkodtam elfojtani magamban 
a jogosan  fel-feltörő aggodalmakat. Az asztalomon 
tornyosuló könyvhegyek láttára olyan érzés fogott el, mint a 
sivatagban utat tévesztett vándort. 

A sok meditáció most azonban megkönnyítette a munkámat. 
Találomra nyitottam ki könyveimet, s csak azokat az 
oldalakat olvastam el, amelyekre ráesett a pillantásom. Egy 
hétig napi tizennyolc órán keresztül folytattam ezt, úgyhogy 
a végén képzett magolónak mondhattam magam. 

Látszólag véletlenszerű tanulásom meghozta az 
eredményét; átmentem a vizsgán, bár csak egy 
paraszthajszál mentett meg a bukástól. Barátaim és 
családtagjaim gratulációiba nevetséges módon álmélkodó 
felkiáltások keveredtek. 

Puríból hazatérve, Srí Yuktésvár kellemes meglepetést 
okozott. 

- Most, hogy véget értek kalkuttai tanulmányaid, teszek róla, 
hogy az egyetem két utolsó évét itt, Szírámpurban fejezhesd 
be - jelentette ki. 

Nem értettem, mire céloz. 

- Uram, ebben a városban nem lehet doktorálni. 


A szírámpuri főiskola, az egyetlen felsőoktatási intézmény a 
helységben, mindössze a szigorlatig juttatott el. Mesterem 
pajzánul elmosolyodott. 

- Ahhoz túl öreg vagyok, hogy adományokat koldulva 
teremtsek neked egyetemet. Azt hiszem, valaki más 
közreműködését kell kérnem. 

Két hónap múlva Howells professzor, a szírámpuri főiskola 
elnöke nyilvánosan bejelentette, hogy elegendő tőkét 
gyűjtött egy négyéves kurzus beindításához. A szírámpuri 
főiskola ezzel a kalkuttai egyetem kihelyezett intézményévé 
lett. Az első diákok között jelentkeztem Szírámpurba, hogy 
ledoktoráljak. 

- Milyen nagylelkű vagy velem, Gurudzsí! Már régóta 
vágyom el Kalkuttából, hogy naponta a közeledben lehessek 
Szírampurban. Howells professzor nem is sejti, milyen sokat 
köszönhet a te néma segítségednek! 

Srí Yuktésvár tettetett szigorúsággal nézett rám. 

- Most legalább nem kell annyit utazgatnod, és több időd 
lesz tanulni! Talán ritkábban hagyatkozol majd magolásra az 
utolsó pillanatban, és inkább viselkedsz tudóshoz méltóan. 
Valahogyan mégis hiányzott a hangjából a meggyőződés. 


18. FEJEZET 


Mohamedán csodatévő 

- Évekkel ezelőtt, ugyanabban a helyiségben, amelyben 
most te laksz, egy mohamedán csodatévő négy csodát 
hajtott végre a jelenlétemben! 

Srí Yuktésvár akkor mondta ezt, amikor először látogatott 
meg új lakhelyemen. Közvetlenül a szírámpuri főiskolára 
való felvételem után szobát vettem ki a közeli, Panthí 
nevezetű diákszálláson. Régimódi téglaépület volt ez, a 
Gangesz partján. 


- Micsoda véletlen egybeesés, mester! Akkor ezek a frissen 
dekorált falak régi emlékeket hordoznak - megújult 
érdeklődéssel néztem körül egyszerűen bútorozott 
szobámban. 

- Hosszú történet ez - mosolygott gurum a múltba 
feledkezve. - A fakírt [126] Afzál Khánnak hívták. 
Különleges képességeire egy hindu jógival való véletlen 
találkozás révén tett szert. ,Fiam, megszomjaztam, kérlek, 
hozz nekem vizet!" - egy szutykos szannjászí kérte ezt 
Afzáltól egy napon, amikor még kisfiúként Kelet-Bengál egy 
falvacskájában lakott. , Mester, mohamedán vagyok. Hogyan 
fogadhatnál el a kezemből italt hindu létedre?" „Tetszik a 
szókimondásod, fiam. Jómagam istentelen szokásnak tartom, 
hogy bárkit megvessek a hite miatt. Kérlek, menj hát hamar 
vízért!" A jógi Afzál tisztelettudó szolgálatkészségét hálás 
pillantással jutalmazta. „Jó karmát hoztál magaddal előző 
életeidből - jegyezte meg ünnepélyesen. - Most 
megtanítalak egy bizonyos Jógagyakorlatra, amelynek 
segítségével uralhatod a láthatatlan világok egyikét. Az így 
kezedbe kerülő roppant hatalmat azonban kizárólag mások 
javára hasznosíthatod, soha ne használd fel önző célok 
érdekében! Sajnos, azt is látom, hogy a múltból kártékony 
hajlamaid is fakadnak. Ne öntözgesd őket a gonosz 
cselekedetek friss vizével, nehogy szárba szökkenjenek! 
Elmúlt karmád olyan bonyolult, hogy jelen életedben bízvást 
a legnemesebb emberbaráti célok érdekében 
kamatoztathatod Jógateljesítményedet." Miután 
megtanította az ámuldozó fiút egy bonyolult gyakorlatra, a 
mester eltűnt, mintha a föld nyelte volna el. Afzál húsz éven 
keresztül híven követte a jógi útmutatásait. Idővel híre ment 
csodatételeinek. Úgy tetszett, egy Hazrat nevű testetlen 
szellem volt állandóan mellette. A láthatatlan szellemlény a 
fakír legcsekélyebb kívánságát is teljesítette... Mestere 
intésének fittyet hányva, Afzál egy idő után kezdte rosszra 
felhasználni hatalmát. Ha csak hozzáért egy tárgyhoz, 
azonnal nyoma veszett. Ez a zavaró körülmény rendszerint 


nemkívánatos vendéggé tette a mohamedánt! Időről időre 
nagy ékszerüzleteket keresett fel Kalkuttában, vevőnek 
adva ki magát. A kezébe vett ékszerek azután hipp-hopp, 
eltűntek az üzletből, miután elhagyta a helyszínt... Afzált 
nemegyszer több száz tanítvány vette körül, akik ki 
szerették volna lesni a titkait. A fakír néha utazni hívta őket. 
A vasútállomáson kimesterkedte, hogy megérintsen egy 
köteg jegyet, majd a pénztáros felé tolta, mondván: 
"Meggondoltam magam, most nem veszem meg őket." 
Amikor azután vonatra szállt kíséretével, zsebében tudhatta 
a szükséges jegyeket. [127] Ezek a csínytevések 
közfelháborodást keltettek, s  Bengál ékszerészei és 
jegypénztárosai az idegösszeomlás szélén álltak! A 
rendőrség hiába eredt Afzál nyomába, a fakír csak szólt 
Hazratnak, és az máris eltüntette a beszédes bűnjelet. 

Srí Yuktésvár felkelt ültéből, és szobám erkélyéhez lépett, 
amely a Gangeszre nézett. Utánamentem, mivel kíváncsi 
voltam ennek a mohamedán széltolónak a további 
kalandjaira. 

- Ez a Panthí ház korábban az egyik barátomé volt, aki 
megismerkedett  Afzállal, és  idehívta. Egyúttal húsz 
szomszédját is meghívta, köztük engem. Még fiatal voltam 
akkor, és érdekelt a hírhedt fakír személye - mesterem 
elnevette magát. - Mindamellett voltam annyira óvatos, 
hogy nem vittem magammal semmiféle értéket! Afzál 
kutatón végigmért, majd megjegyezte: ,Erős kezed van. 
Menj le a kertbe, keress egy sima követ, írd rá a neved 
krétával, majd hajítsd a Gangeszbe, olyan messzire, ahogy 
csak bírod!" Úgy tettem, ahogyan meghagyta. Alig tűnt el a 
kő a távoli habok között, a mohamedán ismét hozzám 
fordult: „Tölts meg egy edényt a Gangesz vizével a ház 
elejében!" Miután visszatértem a csöbörnyi vízzel, a fakír 
felkiáltott: „Hazrat, tedd a követ az edénybe!" És csodák 
csodája, az azonmód meg is jelent. Kivettem az edényből. 
Olyan olvashatóan állt rajta a nevem, ahogyan ráírtam. 
Bábú, az egyik jelenlévő barátom, [128] súlyos antik 


aranyórát viselt lánccal. A fakír baljós figyelemmel 
vizsgálgatta. Mondanom sem kellett, rövidesen nyoma 
veszett! „Afzál, kérlek, add vissza ezt az értékes családi 
ékszert!" Bábú csaknem elsírta magát. A mohamedán 
sztoikus nyugalommal hallgatott egy darabig, majd így 
szólt: „Ötszáz rúpiád van egy vasszéfben. Hozd el nekem, és 
megmondom, hol az órád." A zaklatott Bábú rögvest 
hazasietett. Rövidesen visszatért, és átnyújtotta Azfálnak a 
kért összeget. „Menj a házad mellett húzódó kis hídhoz! Ott 
hívd Hazratot, hogy adja neked az órát és a láncot." Bábú 
elszaladt. Megkönnyebbülten láttuk viszont, de az óra nem 
volt nála. ,Amikor meghagyásod szerint szólítottam 
Hazratot, az óra a levegőből egyenesen a jobb kezembe 
bucskázott! Mérget vehetsz rá, hogy a széfbe zártam családi 
ékszert, mielőtt újra ide jöttem!" Bábú barátai, akik tanúi 
voltak a tragikomikus óravadászatnak, neheztelve meredtek 
Afzálra. Ő azonban engesztelésül kihirdette: Kérlek, 
nevezzetek meg bármely tetszésetek szerinti italt, és Hazrat 
elhozza nektek!" Sokan tejet kértek, mások gyümölcslevet. 
Nem lepődtem meg túlságosan, amikor az idegileg kikészült 
Bábú whiskyt kívánt! A mohamedán leadta a rendelést, s a 
készséges Hazrat lepecsételt tartályokat küldött, ezek 
lebegve jelentek meg a levegőben, majd sorban lepuffantak 
a földre. Minden vendég megtalálta a kedvére való itókát... 
Hátra volt azonban még a nap negyedik csodája, Afzál 
roskadozó  terülj-terülj  asztalkámat varázsolt elénk! 
„Rendeljük meg a legdrágább étkeket - javasolta Bábú nagy 
búsan. - Kiadós vacsorát kérek az ötszáz rúpiámért. 
Tálaljatok fel mindent aranyedényekben!" Miután minden 
vendég elmondta a kívánságát, a fakír magához idézte a 
fáradhatatlan  Hazratot. Nagy tányérzörgés közepette 
aranyedények jelentek meg bonyolult köretekkel, forró 
lucsival, s tömérdek primőr gyümölcs is földet ért a 
lábunknál. A fogások egytől egyig fenségesek voltak. Miután 
egy jó óráig lakomáztunk, kezdtünk hazafelé szállingózni. 
Mögöttünk éktelen lárma hallatszott, mintha valaki 


felnyalábolta volna az edényeket. Hátrapillantottunk, és ím, 
egy morzsa sem maradt a vacsorából, s a csillogó-villogó 
edényeknek is nyoma veszett. 

- Gurudzsi - szakítottam félbe Mesterem elbeszélését -, ha 
Afzál aranytányérokat tudott a semmiből elővarázsolni, 
miért volt szüksége mások tulajdonára? 

- A fakír nem volt fejlett spirituálisan - magyarázta Srí 
Yuktésvár. - Megtanult egy Jógamódszert, amely olyan 
asztrális síkot nyitott meg a számára, ahol minden 
kívánsága azonmód teljesült. Egy asztrális lény, Hazrat 
közreműködésével bármely tárgy  atomjait magához 
kérhette; erős akaratereje mozgósította ehhez az éter 
energiáját. Csakhogy az a baj ezekkel az asztrálisan 
elővarázsolt tárgyakkal, hogy a szerkezetük fölöttébb 
illékony, ezért sokáig nem tárolhatók. Afzál ezért földi 
javakra vágyott, amelyek tartósabbak, ha nehezebb is 
hozzájuk jutni. Elnevettem magam. 

- Megesik, hogy ezek is megmagyarázhatatlan módon 
eltűnnek! 

- Afzál nem valósította meg magában Istent - folytatta 
mesterem. - Az igazi szentek azért hajthatnak végre 
maradandó és jótékony csodákat, mert ráhangolódtak a 
Mindenható Teremtőre. Afzál azonban köznapi ember volt, 
aki csupán arra volt képes, hogy behatoljon egy olyan finom 
tartományba, ahová a földlakóknak halálukig általában 
nincs bejárásuk. 

- Már értem, Gurudzsí. Úgy tetszik, a túlvilág egészen 
kellemes hely. 

Mesterem egyetértett velem. 

- Ez után az eset után nem láttam többé Afzált, néhány év 
múltán azonban Bábú eljött hozzám, hogy megmutasson 
egy újságcikket a mohamedán nyilvános vallomásáról. Akkor 
tudtam meg az Afzál korai beavatására vonatkozó tényeket. 
A szóban forgó iromány tartalma Srí  Yuktésvár 
elbeszélésében a következő volt: ,Én, Afzál Khán, írom e 
szavakat vezeklésképpen és figyelmeztetésül mindazoknak, 


akik csodatévő hatalomra vágynak. Evekig visszaéltem 
ebbéli képességeimmel, amelyeknek Isten kegyelméből és 
mesterem jóindulatából jutottam a birtokába. 
Megrészegedtem az önzéstől, s úgy éreztem, fölötte állok az 
erkölcsi törvényeknek. Bűnhődésem napja azonban nem 
váratott magára sokáig... Nemrégiben találkoztam egy 
öreggel egy úton, Kalkutta határában. Nehézkesen bicegett, 
miközben aranyhoz hasonló, csillogó tárgyat hurcolt 
magával. Kapzsisággal a szívemben szólítottam meg: 

- Afzál Khán vagyok, a nagy fakír. Mi van nálad? 

- Ez az aranygolyó az egyetlen vagyonom, nem érdekelhet 
egy fakírt. Könyörgök, jó uram,  gyógyítsd meg 
sántaságomat! 

Megérintettem a golyót, és szó nélkül továbbmentem. Az 
öreg utánam szökdécselt. Rövidesen meghallottam a 
kiáltását: 

- Eltűnt az aranyam! 

Továbbra sem törődtem vele, ekkor azonban zengő hangon 
szólalt meg, ami különösen hangzott egy ilyen törékeny 
testből: 

- Hát nem ismersz meg? 

Földbe gyökerezett a lábam a későn jött felismeréstől, hogy 
ez a csúf, vén nyomorék nem más, mint a nagy szent, aki 
réges-régen bevezetett a Jóga tudományába. Amikor kihúzta 
magát, teste egyszeriben fiatalos és erőteljes lett. 

- Nahát! - gurum ádáz tekintetet vetett rám. - Mint a 
tulajdon két szememmel látom, nem a szenvedő emberiség 
megsegítésére használod  varázserődet, hanem úgy 
garázdálkodsz, akár egy útonálló! Ezennel visszavonom hát 
természetfeletti képességeidet, s Hazratot felszabadítom a 
szolgálatodból. Többé nem fogod rettegésben tartani 
Bengált! 

Ijedten szólítottam a szellemet, s először történt, hogy nem 
jelent meg belső látásomban. Ezzel egy időben azonban 
felemelkedett egy sötét fátyol, s tisztán láttam magam előtt, 
milyen szentséggyalázó életet folytattam eddig. 


- Köszönöm neked, gurum, hogy jöttöddel szertefoszlattad 
ezt a hosszúra nyúlt káprázatot - zokogtam a lábához 
borulva. - Lemondok világi ambícióimról, visszavonulok a 
hegyek közé, ahol magányosan elmélkedem Istenről, s 
remélem, megbocsátja majd gonosztetteimet. 

Mesterem csöndes szánalommal nézett rám. 

- Érzem, hogy őszintén beszélsz - szólalt meg végül. Korábbi 
engedelmességed és mostani megbánásod miatt még egy 
jótéteményben részesítelek. Többi varázserődet elveszem, 
valahányszor azonban ételre vagy ruhára lesz szükséged, 
Hazrat továbbra is előteremti neked. Szenteld magad teljes 
szívvel Isten megértésének a hegyek magányában! 

Gurum ezt mondva eltűnt a szemem elől, én pedig 
könynyezve töprengtem el a történteken. Isten veled, világ! 
Megyek, hogy a Kozmikus Szeretett bocsánatát kérjem." 


19. FEJEZET 


Mesterem kalkuttai tartózkodása idején megjelenik 
Szírámpurban 

- Gyakran kínoznak ateista kételyek. Ennek ellenére az a 
sejtésem, hogy a léleknek eleddig ismeretlen mélységei 
léteznek. Nem vétjük el igazi sorsunkat, ha nem tárjuk föl e 
mélységeket? 

Didzsén Bábú, a szobatársam akkor mondta ezt, amikor 
meghívtam a gurumhoz. 

- Srí Yuktésvár majd bevezet a krija-Jógaba - feleltem. Ez 
isteni bizonyosságot ültet a dualista zűrzavar helyébe. 
Aznap este Didzsén elkísért a remetelakba. Mesterem 
jelenléte olyan nagy spirituális békével töltötte el 
barátomat, hogy rövidesen állandó vendég lett a házában. 

A hétköznapi élet csip-csup gondjai nem elégítik ki 
legmélyebb szükségleteinket, hiszen velünk született éhség 


él bennünk a bölcsesség után is. Srí Yuktésvár ösztönzésére 
Didzsén az igazi Ént igyekezett felfedezni önmagában a futó 
megtestesülések sekélyes egója helyett. 

Miközben Didzsénnel a doktorinkra készültünk a szírámpuri 
főiskolán, rászoktunk, hogy az órák után elsétáljunk az 
ásramba. Srí Yuktésvár ilyenkor mosolyogva üdvözölt minket 
második emeleti erkélyéről. 

Egyik délután Kanai, egy fiatalabb bentlakó, csalódást okozó 
hírrel várt minket az ajtóban. 

- A mester nincs itt, sürgős ügyben Kalkuttába hívták. 
Másnap képeslapot kaptam gurumtól. „Szerdán indulok el 
Kalkuttából. Várjatok Didzsénnel a szírámpuri állomáson a 
kilences vonatnál!" - írta. 

Szerdán reggel fél kilenc körül Srí Yuktésvár telepatikus 
üzenete villant át az agyamon: ,Közbejött valami, ne 
várjatok a kilences vonatnál!" 

Közöltem a hírt Didzsénnel, aki már indulásra készen állt. 

- Te meg a megérzéseid! - mondta barátom megvetően. - Én 
inkább tartom magam a mester írott meghagyásához. 

vállat vontam, és némán magamba zárkóztam. Didzsén 
dühös mormogással indult az ajtó felé, s hangosan bevágta 
maga után. 

Mivel a szobában meglehetősen sötét volt, közelebb léptem 
az utcára néző ablakhoz. A gyér napfény hirtelen kápráztató 
ragjógassá fényesedett, amelyben teljesen eltűnt a 
vasrácsos ablak. E  tündökletes háttérben tisztán 
kirajzolódott előttem Srí Yuktésvár alakja! 

Döbbenten emelkedtem fel székemből, és térdepeltem 
elébe. Szokásos mozdulatommal tiszteletteljesen 
megérintettem  gurum cipőjét. Ismertem ezt a 
narancssárgára festett vászon lábbelit a zsinóros fűzőjével. 
Az okkersárga szvámíköntös a testemhez súrlódott, s nem 
csupán a kelme érintését éreztem, de a cipő érdes felületét 
és belül a lábujjak nyomását is. Mivel a megrökönyödéstől 
nem jutottam szóhoz, felálltam, és kérdőn néztem 
mesteremre. 


- Örülök, hogy megkaptad telepatikus üzenetemet mondta 
nyugodt, tökéletesen hétköznapi hangon. - Most végeztem 
Kalkuttában, és a tíz órai vonattal érkezem meg 
Szírámpurba. 

Mivel továbbra sem jött ki hang a torkomon, Srí Yuktésvár 
folytatta: 

- Nem jelenést látsz, hús-vér alakomban állok előtted. Isteni 
meghagyásra részeltetlek ebben az élményben, amelyet 
csak kevesen ismernek meg a földlakók közül. Gyere ki elém 
az állomásra. Didzsénnel látjátok majd, hogy mostani 
öltözetemben közeledek felétek. Egy utastársam jön 
előttem, egy ezüstkancsót hordozó fiú. 

Gurum ezzel mindkét kezét fejemre helyezte, és elmormolt 
egy áldást. Amikor a tobé ási [129] szavakhoz ért, különös 
moraj ütötte meg a fülemet. [130] Mesterem teste 
fokozatosan elhalványodott a vakító fényben. Először a 
lábfeje és a lábszára tűnt el, aztán a törzse és a feje, akár 
egy összehajtogatott papírtekercs. A legvégén még éreztem, 
amint ujjaival végigsimít a hajamon. A jelenés ezzel 
szertefoszlott: semmi más nem maradt előttem a rácsos 
ablakon és a sápadtan beszüremlő napfényen kívül. 

Még mindig megkövülten álltam ott, s azon gondolkoztam, 
nem hallucináció áldozata vagyok-e. Didzsén lépett a 
szobába csalódottan. 

- A mester nem volt ott a kilences vonatnál, de a fél tízesnél 
sem - szólalt meg bocsánatkérő hangsúllyal. 

- Gyere, tudom, hogy tízkor érkezik - kézen fogtam Didzsént, 
és tiltakozásával mit sem törődve, magam után húztam. 
Körülbelül tíz perc múlva beléptünk az állomásra, ahová 
éppen akkor futott be pöfögve a vonat. 

- Az egész szakaszt betölti a mester aurája! Ott van, látod! - 
kiáltottam örvendezve. 

- Álmodsz talán? - nevetett Didzsén gúnyosan. 

- Várjuk meg itt! 

Közben beszámoltam barátomnak arról, milyen módon 
közeleg majd felénk a gurunk. Épp befejeztem leírásomat, 


amikor Srí  Yuktésvár a látóterünkbe ért, éspedig 
ugyanabban az öltözékben, amelyben látomásomban nem is 
olyan régen megjelent előttem. Előtte egy kisfiú baktatott, 
ezüstkancsóval a kezében. 

Egy pillanatra jeges félelem telepedett rám e különös csoda 
láttán. Úgy éreztem, hogy a 20. század materialista világa 
szertefoszlik körülöttem, s azokban az időkben járok, amikor 
Jézus megjelent Péter előtt a tengeren. 

Amikor Srí Yuktésvár, ez a mai jógi-Krisztus, odaért, ahol 
Didzsénnel dermedten álltunk, rámosolygott barátomra, és 
megjegyezte: 

- Neked is küldtem üzenetet, te azonban nem értetted meg. 
Didzsén hallgatott, de ellenségesen méregetett engem. 
Miután visszakísértük gurunkat a remetelakba, barátommal 
továbbmentünk az egyetemre. Didzsén egyszer csak 
megállt útközben, miközben neheztelés áradt minden 
pórusából. 

- Úgy! Szóval a mester üzenetet küldött neked! Te azonban 
elrejtetted előlem! Magyarázatot követelek! 

- Tehetek én róla? A te lelki tükröd annyira nyugtalan, hogy 
nem látod meg benne a guru útmutatásait - vágtam vissza. 
A harag eltűnt Didzsén arcáról. 

- Értem, mire gondolsz - mondta bánatosan -, de kérlek, 
magyarázd meg, honnan tudtál a kancsós gyerekről? 

Mikorra befejeztem a mester csodálatos megjelenésének 
történetét, barátommal az egyetemre értünk. 

- Amit most hallottam gurunk varázshatalmáról, azt a 
benyomást kelti bennem, hogy a világ valamennyi 
egyeteme csak óvoda - jelentette ki Didzsén. 


20. FEJEZET 


Nem megyünk Kasmírba 


- Apám, szeretném meghívni a mestert és négy barátomat, 
hogy kiránduljunk együtt a Himalája előhegyeihez a nyári 
vakáció idején. Adnál nekünk hat jegyet Kasmírba, és 
kaphatnék pénzt a költségeink fedezésére? 

Mint vártam, apám szívből jövően felkacagott. 

- Harmadszor adod be nekem ugyanazt a mesét. Hiszen ezt 
kérted tavaly és tavalyelőtt nyáron is. Srí Yuktésvár az utolsó 
pillanatban mindig lemondja az utazást. 

- Igaz, apám, nem tudom, miért habozik a mester Kasmírral 
kapcsolatban. [131] De ha azt mondom neki, hogy már 
megkaptuk tőled a jegyeket, remélem, valahogy csak sikerül 
rábeszélnem az utazásra. 

Apámat láthatóan nem győzték meg a szavaim, ennek 
ellenére másnap néhány élc kíséretében átnyújtott nekem 
hat jegyet és egy tízrúpiás bankjegyet. 

- Véleményem szerint ez a képzelt utazás aligha igényel 
ilyen gyakorlati alátámasztást, de tessék. 

Aznap délután megmutattam  zsákmányomat Srí 
Yuktésvárnak. Mosolygott ugyan lelkesedésemen, mégsem 
mondott semmi egyértelmút: 

- Természetesen szeretnék menni, de majd meglátjuk. 

Akkor sem tett megjegyzést, amikor arra kértem kis 
tanítványát, Kanait, hogy jöjjön ő is velünk. Három másik 
barátomat ugyancsak meghívtam - Radzséndra Náth Mitrát, 
Dzsotin Auddit és még egy fiút. A következő hétfőre tűztük 
ki az indulás idejét. 

Hétvégén Kalkuttában maradtam, ahol egy unokatestvérem 
lakodalmát ültük meg a szülői házban. Hétfőn kora reggel 
érkeztem a cókmókommal Szírámpurba. Radzséndra a 
remetelak kapujában várt. 

- A mester nincs itt, sétálni ment. Nem hajlandó velünk 
jönni. 

Szomorú és eltökélt voltam egyszerre. 

- Nem adok harmadik lehetőséget apámnak, hogy 
kinevessen, amiért soha nem jutok el Kasmírba. Mi, többiek 
akkor is elmegyünk. 


Radzsénrda benne volt az utazásban, elhagytam hát az 
ásramot, hogy kerítsek magunknak egy szolgát. Tudtam, 
Kanai nem indul el a mester nélkül, márpedig szükségünk 
volt valakire, aki vigyáz a csomagokra. Eszembe jutott 
Bihári, aki korábban a családomnál szolgált, s jelenleg egy 
szírámpuri iskolamesternél állt alkalmazásban. Miközben 
fürgén szaporáztam lépteimet, a keresztény templom előtt, 
a szírámpuri törvényszék közelében összetalálkoztam a 
gurummal. 

- Hová, hová? - Srí Yuktésvár mosolytalan arccal nézett rám. 

- Hallom, uram, hogy te meg Kanai nem tartotok velünk. 
Bihárihoz készülök. Mint bizonyára emlékszel, tavaly 
annyira vágyott Kasmírba, hogy akár ingyen is vállalta volna 
a szolgálatunkat. 

- Igen, emlékszem. Mindamellett nem hinném, hogy Bihári 
most szívesen utazna. 

- Alig várja ezt az alkalmat! - mondtam dühösen. 

Gurum némán folytatta sétáját, én pedig rövidesen az 
iskolamester háza előtt álltam. Bihárit az udvaron találtam. 
Nyájas melegséggel üdvözölt, amely nyomban eltűnt, amint 
szóba hoztam Kasmírt. A szolga dünnyögött valamit 
bocsánatkérés gyanánt, és otthagyott. Beléptem a gazdája 
házába. Vártam vagy egy fél óráig, miközben azzal 
nyugtatgattam magam, hogy Bihári bizonyára az útra 
készülődik. Végül kopogtam a főbejáraton. 

- Bihári vagy félórája távozott a hátsó ajtón keresztül 
mondta valaki, akinek halvány mosoly játszott az ajka körül. 
Szomorúan távoztam, s azon tépelődtem, hirtelenségem 
vagy mesterem láthatatlan befolyása volt-e a szolga 
megfutamodásának oka. A keresztény templom előtt 
elhaladva, ismét megpillantottam a lassan felém közeledő 
mestert. Meg sem várva beszámolómat, felkiáltott: 

- Úgy, szóval Bihári nem tart veletek! Most hogyan tovább? 

Úgy éreztem magam, akár egy makrancos gyermek, aki 
dacosan szembeszáll zsarnoki atyjával. 


- Uram, megkérem a nagybátyámat, adja kölcsön a 
szolgáját, Lál Dhárít. 

- Menj el hozzá, ha akarsz - kuncogott fel Srí Yuktésvár. - 
Hanem alig hiszem, hogy élvezni fogod ezt a látogatást. 
Rossz sejtelmekkel, mégis lázongva hagytam ott gurumat, s 
beléptem a szírámpuri törvényszék épületébe. Apai 
nagybátyám, Szárada Ghós, a kormány tisztviselője, 
szívélyesen üdvözölt. 

- Holnap Kasmírba megyek néhány barátommal mondtam. - 
Évek óta várok erre a himalájai útra. 

- Gratulálok, Mukunda. Segítségedre lehetek valamiben, 
amivel az utat könnyebbé tehetném a számodra? 

Kedves szavai biztatóan hangzottak. 

- Drága nagybátyám, nem tudnád kölcsönadni a szolgádat, 
Lál Dhárít? 

Egyszerű kérésem valóságos földindulást idézett elő a 
helyiségben. A nagybátyám olyan hevesen ugrott fel 
ültéből, hogy felborította a székét, s íróasztalán a papírok 
szanaszét repültek. Hosszú,  kókusznyélból faragott 
vízipipája is a padlóra esett, nagy csattanással. 

- Önző kölyök - kiabálta a haragtól reszketve. - Micsoda 
nevetséges ötlet! Ugyan ki viselné gondomat, ha te 
magaddal hurcolod a szolgámat a kis kiruccanásaidra? 
Meglepetésemet elrejtve, arra gondoltam, hogy jó 
természetű nagybátyám hirtelen hangulatváltása csupán 
eggyel több a mai nap talányainak sorában. Távozásom a 
törvényszékről inkább volt sietősnek, mint 
méltóságteljesnek nevezhető. 

A remetelakban már vártak rám egybegyűlt barátaim. Egyre 
erősödött bennem a meggyőződés, hogy mesteremnek 
nyomós oka lehet a viselkedésére, ha titkolja is, mi az. 
Megbánás vett erőt rajtam, amiért ellentmondtam gurum 
akaratának. 

- Mukunda, nem maradnál még velem egy darabig? kérdezte 
Srí Yuktésvár. - Radzséndra és a többiek előre mennek, és 


megvárnak Kalkuttában. Bőven lesz időtök elérni az utolsó 
esti vonatot Kasmírba. 

- Uram, nélküled nincs is kedvem elutazni - mondtam 
szomorúan. 

Barátaim ügyet sem vetettek megjegyzésemre. Bérkocsit 
rendeltek, és elindultak a csomagokkal. Kanai meg én 
csöndben ültünk gurum lábánál. Félórás hallgatás után 
mesterem felemelkedett, s a második emeleti, étkezésre 
használt erkély felé indult. 

- Kanai, kérlek, tálalj Mukundának! Rövidesen indul a 
vonata. 

Ahogy felkeltem a takaróról, hirtelen émelygés fogott el, és 
égő fájdalom nyilallt a gyomromba. Kétrét görnyedtem a 
pokoli gyötrelemtől. Vakon tapogatóztam gurum felé, majd 
összecsuklottam előtte. Mindenki láthatta, hogy elkaptam a 
rettegett ázsiai kolerát. Srí Yuktésvár és Kanai bevitt a 
nappaliba. 

Ott kínjaim közepette felkiáltottam: 

- Mester, kezedben az életem - valóban úgy hittem akkor, 
hogy már nincs sok hátra. 

Srí Yuktésvár ölébe vonta a fejemet, s angyali szelídséggel 
cirógatta. 

- Látod már, mi lett volna, ha az állomáson, a barátaid 
körében ér ez a roham - mondta. - Ezen a különös módon 
kellett vigyáznom rád, mivel te  megkérdőjelezted 
döntésemet, hogy halasszuk el az utazást. 

Végre minden a helyére került. Mivel a nagy mesterek csak 
ritkán teszik közszemlére hatalmukat, a nap eseményei a 
felületes szemlélő számára természetesnek tetszhetnek. 
Gurum közbelépése túl finom volt ahhoz, hogy 
szembetűnjön. Észrevétlen vitte véghez akaratát Bihári, a 
nagybátyám, Radzséndra meg a többiek közreműködésével. 
Rajtam kívül minden érintett teljesen ésszerűnek és 
hétköznapinak érezhette az események menetét. 

Mivel Srí Yuktésvár soha nem mulasztotta el társadalmi 
kötelezettségeit, Kanait elküldte orvosért, és meghagyta 


neki, hogy értesítse nagybátyámat. 

- Mester - tiltakoztam -, csak te gyógyíthatsz meg! Túl 
rosszul vagyok ahhoz, hogy egy orvos bármit használna. 

- Gyermekem, téged az isteni könyörület védelmez. Ne 
izgasd magad az orvos miatt, nem talál ebben az 
állapotban. Hiszen máris meggyógyultál. 

Gurum szavaira nyomban megszűntek kínzó fájdalmaim. 
Szédelegve felültem. Hamarosan megérkezett az orvos, és 
alaposan végigvizsgált. 

- Úgy tűnik, a nehezén már túl vagy - mondta. - Viszek 
magammal mintát a laborba. 

Másnap az orvos sietve érkezett. Felültem, már sokkal jobb 
hangulatban voltam. 

- Nos, látom, mosolyogsz és csevegsz, mintha bizony nem 
jártál volna közel a halálhoz - gyöngéden megveregette a 
kezemet. - Pedig alig számítottam arra, hogy élve talállak, 
miután a laboreredmény megmutatta, hogy ázsiai kolerában 
szenvedsz. Szerencsés vagy, fiatalember, hogy isteni 
gyógyerővel megáldott gurud van! Ebben biztos vagyok! 
Teljes szívvel egyetértettem szavaival. Az orvos már 
távozóban volt, amikor Radzséndra és Auddi jelent meg az 
ajtóban. Arcukról menten eltűnt a neheztelés, és 
szánakozásra változott, amikor az orvosra, majd az én 
sápatag ábrázatomra pillantottak. 

- Haragudtunk rád, amikor nem jelentél meg a megbeszélés 
szerint a kalkuttai vonatnál. Beteg voltál? 

- Igen. 

Nem tudtam nevetés nélkül végignézni, hogy barátaim 
ugyanabba a sarokba helyezik vissza a cókmókjukat, ahol 
tegnap felhalmozták őket. 

- Egyszer egy hajó elment Spanyolhonba, de nem érkezett 
meg, otthon is volt nyomban! - szavaltam el nekik a 
versikét. 

Mesterem lépett a szobába. Betegségemre való tekintettel 
megengedtem magamnak, hogy hálásan megszorongassam 
a kezét. 


- Gurudzsí, tizenkét éves korom óta hasztalan próbálok 
eljutni a Himalájához. Most végre megértettem, hogy 
áldásod nélkül Párvatí istennő nem fogadna szívesen! [132] 


21. FEJEZET 


Elmegyünk Kasmírba 

- No, most már elég erős vagy az utazáshoz. Veled megyek 
Kasmírba - mondta Srí Yuktésvár két nappal azután, hogy 
csodálatosan felgyógyultam az ázsiai kolerából. 

Aznap este kis társaságunk vonatra szállt észak felé. Először 
Szimlában álltunk meg. Ez a királynői város fenségesen 
pihen hegytrónusán. A meredek utcákat járva, nem győztük 
csodálni a pompás kilátást. 

- Angol epret vegyenek! - kiáltozta egy öregasszony, aki a 
festői, nyitott piactéren gubbasztott. 

Mesterem kiváncsi volt a furcsa kis piros gyümölcsökre. 
Vásárolt belőlük egy nagy kosárral, s megkínált belőle 
engem és Kanait, mivel mi voltunk a közelében. 
Megkóstoltam egy szem epret, de nyomban ki is köptem a 
földre. 

- Uram, ez a gyümölcs borzasztóan savanyú! Sosem fogom 
szeretni az epret! 

Mesterem elnevette magát. 

- Pedig szeretni fogod egyszer még... Amerikában. Egy 
vacsorán a háziasszony cukorral és tejszínhabbal tálalja fel. 
Miután villával összetörte az epret, te majd megkóstolod, és 
azt mondod: „Milyen fenséges ez az eper!" Akkor majd 
visszaemlékszel erre a szimlai napra. 

Srí Yuktésvár jóslata teljesen kiment a fejemből, évekkel 
később, röviddel Amerikába érkezésem után azonban 
eszembe jutott. Mrs. Alice T. Hasey (Jógmátá nővér) 
vacsoravendége voltam a Massachusetts állambeli West 


Somerville-hen. Amikor felszolgálták az epret, 
háziasszonyom villával összetörte a tányéromon álló 
gyümölcsöt, cukorral szórta meg és tejszínhabot öntött rá. 

- A gyümölcs meglehetősen savanyú, azt hiszem, így jobban 
ízlik majd magának - mondta. 

Megkóstoltam egy kanállal. 

- Milyen fenséges ez az eper! - kiáltottam. Emlékezetem 
feneketlenül mély barlangjából nyomban fel is merült gurum 
szimlai jóslata. Álmélkodva fedeztem fel, hogy Istenre 
ráhangolódott mesterem megfejtette az éterben kóválygó 
karmikus események jelentését. 

Kis csapatunk rövidesen elhagyta Szimlát, s vonatra szállt 
Rávalpindí felé. Itt nagy, kétlovas, zárt batárt béreltünk. 
Ezzel mentünk Srínagarba, Kasmír fővárosába, ahol egy 
hétig tartózkodtunk. Észak felé tartó utunk második napján 
előbukkantak a Himalája égbe törő ormai. Miközben a batár 
vaspántos kereke csikorogva gördült tova a forró, kövezett 
úton, elbűvölten gyönyörködtünk a hegyi világ 
változatosságában. 

- Uram, nagyon élvezem ezt a fenséges látványt szent 
társaságodban - mondta mesteremnek Auddi. 

Megdobbant a szívem örömömben barátom dicséretét 
hallva, hiszen én voltam ennek az útnak a fő értelmi 
szerzője. Srí Yuktésvár kitalálta a gondolatomat, s felém 
hajolva súgta: 

- Ne hízelegj magadnak! Auddit sokkal kevésbé érdekli a táj 
szépsége, mint az, hogy minket elhagyva végre 
rágyújthasson. [133] 

Megdöbbentem. 

- Uram - súgtam vissza -, kérlek, ne zavard meg 
harmóniánkat kellemetlen szavaiddal! Nehezen hihetem, 
hogy Auddi cigaretta után ácsingózik. 

Feddőn néztem gurumra, akit azonban nehéz volt 
viszszafogni. 

- Jól van, jól, egy szót sem szólok ellene - kuncogott. 
Hamarosan meglátod azonban, milyen fürgén él az 


alkalommal, amint a batár megáll. 

Kis csapatunk megérkezett egy kis karavánszerájhoz. 
Amikor elvezették itatni a lovainkat, Auddi megkérdezte: 

- Uram, nem bánod, ha a kocsissal tartok? Szeretnék egy kis 
friss levegőt szívni. 

Srí Yuktésvár megadta az engedélyt, nekem azonban 
odasúgta: 

- Friss dohányra vágyik, nem friss levegőre. 

A batár folytatta lármás útját a poros országúton. Mesterem 
csillogó szemmel szólt oda nekem: 

- Dugd ki a fejed a batár ajtaján, és meglátod, hogyan 
levegőzik Auddi. 

Engedelmeskedtem, és elképedve láttam, hogy Auddi 
javában eregeti a füstkarikákat. Bocsánatkérőn pillantottam 
Srí Yuktésvárra. 

- Mint mindig, most is igazad van, uram. Auddi egyszerre 
élvezi a kilátást és a cigarettát. 

Gyanítottam, hogy barátom a kocsistól kapta, hiszen 
Kalkuttából nem hozott magával. 

Folytattuk vándorlásunkat a hegyek útvesztőjében, s 
gyönyörködtünk a folyók, a völgyek, a szédítő meredélyek 
meg a tömérdek hegyvonulat látványában. Minden este 
megálltunk egy útszéli fogadóban, és vacsorát főztünk 
magunknak. Srí Yuktésvár külön gondot fordított az 
étrendemre, s ragaszkodott ahhoz, hogy minden étkezéskor 
citromlét is kapjak. Gyenge voltam még, de napról napra 
erősödtem, noha a  zötyögős batárt nem éppen 
lábadozóknak találták ki. 

Vidám várakozás ült a levegőben, amikor Kasmír középső 
területei felé közeledtünk. Lótuszt nevelő, paradicsomi 
tavak, úszó kertek, tarkabarka, baldachinos lakóhajók, a 
sokhidas Dzshélam-folyó és virággal borított mezők 
suhantak el mellettünk a Himalája  hegykaréjának 
gyűrűjében. 

Magas, hívogató fasoron keresztül jutottunk be Srínagarba. 
Egy kétemeletes fogadóban vettünk ki szobákat, amely a 


fenséges hegyekre nézett. Folyóvíz nem volt, egy közeli 
kútról hordtuk a vizet. A nyári időjárás mindenesetre igen 
kellemesnek ígérkezett, meleg nappalaival és hűvös 
estéivel. 

Elzarándokoltunk a város ősi, Szvámi Sankara emlékének 
szentelt templomába. A hegytetőn álló remetelakra 
pillantva, amely merészen magasodott az égbolt háttere 
előtt, eksztázisba estem. Lelki szemeim előtt megjelent egy 
hegycsúcsra épült lak egy távoli országban; Sankara magas 
temploma azzá az épületté alakult át látomásomban, 
amelyben évekkel később megalapítottam Amerikában az 
Önmegvalósítás Közösségét. (Amikor először jártam Los 
Angelesben, s megláttam a nagy építményt a Mount 
Washington gerincén, azonnal ráismertem kasmíri és 
egyebütt is rám köszöntő látomásaimból.) 

Néhány napot töltöttünk el  Srínagarban, aztán 
továbbmentünk a 2250 méter magasságba települt 
Gulmárgba (a szó ennyit tesz: virágok hegyi ösvénye). 
Eletemben először ültem itt nagy termetű lóra. Radzséndra 
egy kisebb lóra szállt fel: ezt az állatot a sebesség mámora 
éltette. Lóháton kapaszkodtunk fel a  meredélyen 
Khilanmárgba. Utunk sűrű erdőn vezetett keresztül, ahol 
rengeteg gomba nőtt, s a köd ülte ösvények gyakran 
veszedelembe csaltak. Hanem Radzséndra lovacskája egy 
pillanatnyi pihenést nem engedélyezett az én megtermett 
lovamnak, még a legnyaktörőbb kanyarokban sem. Csak 
száguldott előre, mint a szélvész, s egyedül a versengés 
szelleme éltette. 

A megfeszített versenynek lélegzetelállító kilátás volt a 
jutalma. Először pillanthattam végig a Himalája hóborította 
magaslatain, amelyek körvonalai óriási jegesmedvékként 
tornyosultak egymás hegyén-hátán. Tekintetem 
gyönyörködve pihent meg a jeges csúcsok végtelen során, a 
makulátlanul tiszta kék ég hátterében. 

Fiatalokból álló kis csapatunk vígan ugrándozott a 
sziporkázóan fehér lejtőkön. Valamennyien kabátot húztunk. 


Lefelé menet a távolban sárga virágok szőnyege borította a 
tájat, elvarázsolva a kopár ormokat. 

Ezt követően Sálímárban és Nisát Bághban ellátogattunk 
Dzsehangír császár „díszkertjébe". A Nisát Bágh-i patinás 
palota közvetlenül egy természetes vízesés fölé épült. A 
hegyekből  alázúduló  víztömeget elmés szerkezetek 
szelídítették meg, így csörgedezett át a tarka teraszokon, s 
így szökkent magasra a színpompás virágágyaktól övezett 
szökőkutakban. A kis patakok a palota néhány termén is 
végigfolytak, végül mesebelien porlottak alá egy alanti tóba. 


A hatalmas kertekben rózsa, jázmin, liliom, tátika, 
százszorszép, levendula és pipacs színorgiája virult. 
Csinárok [134] , ciprusok és cseresznyefák szimmetrikus, 


smaragdzöld sorai álltak őrt a kert körül, mögöttük már a 
Himalája zordon ormai magasodtak. 

Az ún. kasmíri szőlő ritka csemegének számít Kalkuttában. 
Radzséndra, aki sokat ábrándozott a Kasmírban ránk váró 
szőlőlakomáról, csalódottan látta, hogy sehol nincs nagyobb 
szőlőskert. Időnként ugratni kezdtem megalapozatlan 
álmodozásáért. 

- Jaj, annyira elteltem szőlővel, hogy járni sem bírok! A 
láthatatlan szőlő csak úgy forr bennem! - mókáztam. 

Később hallottuk, hogy tömérdek édes szőlő terem 
Kabulban, Kasmírtól nyugatra. Rabríból (sűrített tejből) 
készült fagylalttal vigasztalódtunk, amelyet készítője egész 
pisztáciadiókkal ízesített. 

Több kirándulást is tettünk sikárán. Ezek a piros, hímzett 
baldachinnal árnyékolt kis hajók a Dal-tó bonyolult 
csatornahálózatát járják, amely vízi pókhálóként szövi be a 
tájat. Bámulatosak itt a rönkökből és földből tapasztott úszó 
kertek. Első pillantásra az ember alig hisz a szemének, hogy 
kerti vetemény és dinnye teremhet a hatalmas vízfelület 
közepén. Időről időre megpillantottunk egy parasztot, aki 
épp átvontatta földjét a sokujjú tavon, amelyet nem volt 
hajlandó a szárazföldre telepíteni. 


A teraszos völgy valóságos földi Paradicsom. Kasmír úrnőnek 
hegy a koronája, tó a virágfüzére, virág a cipellője. Később, 
miután sok országot bejártam, megértettem, miért nevezik e 
tájat a földgolyó egyik legszebb vidékének. Rendre fellelni 
itt a Svájci Alpok, a skóciai Loch Lomond és a szépséges 
angol tavak varázsát. A Kasmírban járó amerikai utazót sok 
minden emlékezteti Alaszka és a denveri Pikes Peak kopár 
fenségére. 

Ami a tájak közti szépségversenyt illeti, jómagam az első 
díjat vagy a nagyszerű kilátást nyújtó Xochimilcónak adnám 
Mexikóban - ahol a hegyek és a nyárfák vízi ösvények 
sokaságában tükröződnek, játékos halak suhannak itt tova -, 
vagy Kasmír tavainak, amelyeket szépséges szüzekként 
őriznek a Himalája zord magaslatai. Ez a két vidék tetszik 
emlékeim szerint a földteke két legvarázslatosabb helyének. 
Persze döbbentem néztem később a Yellowstone-i Nemzeti 
Park, a coloradói Crand Canyon és Alaszka csodáit is. 
Yellowstone talán az egyetlen olyan vidéke planétánknak, 
ahol a tömérdek gejzír óraműpontossággal lövell a magasba. 
E vulkanikus tájon a természet meghagyta mutatóba a 
földtörténet egy korábbi korszakát: a kénes hőforrásokat, az 
opál- és zafírszínű tavacskákat, a heves gejzíreket meg a 
szabadon kószáló medvéket, farkasokat, bölényeket és 
egyéb vadállatokat. Miközben kocsival bejártam Wyoming 
útjait, s ellátogattam az ,ördög festékesdobozához", ahol 
forrón fortyog az iszap, csörgedező patakokban, magasba 
szökő gejzírekben és párálló forrásokban gyönyörködhettem. 
Bátran állíthatom ezért, hogy Yellowstone egészen 
különleges hely. 

A kaliforniai Yosemite Parkban ősöreg mamutfenyők 
tornyosulnak fenségesen. Az óriási fatörzsek valósággal az 
égbe nyúlnak. Isten elméssége teremtette a természetnek 
ezeket a székesegyházait. Noha keleten is gyönyörű 
vízesések találhatók, egyik sem vetekedhet a Niagara vad 
szépségével, amely a kanadai határ mentén zúdul alá New 
York államban. Furcsa meseország azután a Mamut-barlang 


Kentuckyban meg a Carlsbadi-barlangok Új-Mexikóban. A 
mennyezetről hosszú sztalaktitrudak csüngenek alá, s föld 
alatti folyócskák vizében méregetik magukat. Elvarázsolt 
világ ez. 

A kasmíriak híresek szépségükről. Fehérek, akár az 
európaiak, arcvonásaik és csontszerkezetük is hasonló, sok 
közülük kék szemű és szőke hajú. Nyugati öltözékben 
amerikainak nézné őket az ember. A Himalája hűvösében 
mentesülnek a nap perzselő hevétől, így megőrizhetik fehér 
arcbőrüket. Délnek haladva, a trópusi éghajlaton egyre 
sötétebb lesz India lakóinak bőre. 

Miután boldog heteket töltöttünk Kasmírban, vissza kellett 
mennem Bengálba, mert a szírámpuri főiskolán kezdődött az 
őszi szemeszter. Úgy beszéltük meg, hogy Srí Yuktésvár, 
Kanai és Auddi kicsivel tovább marad Srínagarban. Röviddel 
indulásom előtt mesterem sejteni engedte, hogy Kasmírban 
még megbetegszik. 

- Uram, egészséges vagy, mint a makk - tiltakoztam. 

- Annak is megvan a valószínűsége, hogy most hagyom itt 
ezt az árnyékvilágot. 

- Gurudzsí! - könyörögve borultam a lábához. - Kérlek, ígérd 
meg, hogy nem most hagyod oda földi porhüvelyedet. Még 
nem készültem föl arra, hogy nélküled éljek tovább. 

Srí Yuktésvár elhallgatott, de olyan bátorítóan mosolygott 
rám, hogy megnyugodtam. Ezek után nehéz volt őt magára 
hagynom. 

„Mester súlyos beteg." Auddi távirata röviddel Szírámpurba 
való megérkezésem után ért utol. 

„Uram, Ígéretet tettél, hogy nem hagysz magamra. Kérlek, 
maradj életben, különben én is utánad halok!" - szólt 
szenvedélyes hangú táviratom. 

„Legyen, ahogy akarod" - felelte mesterem Kasmírból. 
Néhány nap múlva levelet kaptam Audditól, amely gurunk 
felgyógyulásáról értesített. Két hét múlva viszontláttam 
Szírámpurban, s szorongó szívvel vettem tudomásul, hogy 
korábbi súlyának a felére soványodott. 


Tanítványai szerencséjére, Srí Yuktésvár sok vétkeiket 
elégette a Kasmírban rátörő láz tüzében. A magas szintre 
jutott jógik ismerik a betegség fizikai síkú áttételének 
metafizikai módszereit. Ahogyan egy erős ember 
segítségére lehet egy gyönge testalkatúnak nagy súlyok 
cipelésében, úgy csökkentheti a spirituálisan felsőbb ember 
a lehető legkisebbre tanítványai testi-lelki kínjait azzal, 
hogy magára veszi karmikus terheik egy részét. Amiként egy 
gazdag ember lemond pénze egy részéről, hogy kifizesse 
tékozló fia adósságait, akit így megkímél ostobasága 
végzetes következményeitől, a mester is jó szívvel áldozza 
fel testi kincseit tanítványai nyomorúságának enyhítése 
végett. [135] 

A szent ilyenkor titkos Jógamódszer segítségével egyesíti 
tudatát és finomtestét a szenvedőével, aminek az lesz az 
eredménye, hogy a betegség részben vagy teljesen 
átköltözik a jógi fizikai testébe. Ő nem sokat törődik már a 
testével, hiszen a földi mezőkön már betakarította magának 
Istent. Ha meg is betegszik más javára, az nem érinti, nem 
szennyezi be elméjét. Egyenesen szerencsésnek érzi magát, 
amiért végrehajthatja e jótéteményt. Végső megváltásra 
amúgy is csak az számíthat az Úrnál, akinek teste betöltötte 
feladatát, egy mester ezután arra használja a testet, amire 
jónak látja. 

A gurunak az a dolga a világban, hogy enyhítsen az 
emberiség szenvedésein, akár spirituális eszközökkel, akár 
tanácsadással, akár akaraterő átadásával vagy a betegség 
átvállalásával. Egy mester akkor menekül a felsőbb tudatba, 
amikor kedve tartja, s ilyenkor mit sem tud a test kínjairól. 
Néha, hogy példát mutasson tanítványainak, sztoikusan 
viseli a testi kínokat is. A karma gépiesen ható törvényét az 
isteni bölcsesség felkentjei tudományos módszerekkel 
befolyásolják. 

Ugyanakkor a mester nem föltétlenül esik ágynak, amikor 
gyógyít. Rendes körülmények között a gyógyulást az ezt 
azonnal előidéző számos eszköz birtokában éri el, anélkül, 


hogy őt ez megbetegítené. Ritkán megeshet, hogy egy guru 
ügy kívánja meggyorsítani tanítványai fejlődését, hogy testi 
szenvedés felvállalásával ledolgozza nemkívánatos 
karmájuk egy részét. 

Jézus életét adta az emberiség bűneiért. Isteni hatalmánál 
fogva [136] elkerülhette volna a kereszthalált, csakhogy ő 
kész volt együttműködni az okság finom, kozmikus 
törvényeivel. Magára vette tehát mások karmáját, különösen 
a tanítványokét. Ekképpen megtisztultak annyira, hogy 
magukba fogadhassák a mindenütt jelenlévő tudatosságot, 
a Szent Szellemet, amely később reájuk szállott. [137] 
Csupán az önmagát megvalósított mester képes arra, hogy 
átadja életerejét, vagy magára vállalja embertársai 
betegségét. Egy közönséges halandó képtelen volna így 
gyógyítani. De nem is volna kívánatos, mivel a beteg test 
akadályozza a mély meditációt. A hindu szent iratok szerint 
kötelességünk egészségben megőrizni testünket, különben 
elménk nem képes odaadóan összpontosítani. 

A nagyon erős elme azonban leküzdheti a testi akadályokat, 
és megvalósíthatja magában Istent. Számos szent hányt 
fittyet betegségére, s folytatta tovább Isten keresését. Assisi 
Szent Ferenc súlyos beteg volt, amikor gyógyított vagy 
éppen halottakat támasztott fel. 

Ismertem egyszer egy indiai szentet, akinek fiatalkorában 
teste jó részét fekélyek borították. Cukorbaja olyan súlyos 
volt, hogy nem tudott tovább egy helyben ülni negyed 
óránál. Mindez azonban nem rendítette meg hitét. 

- Uram, jöjj el az én düledező templomomba! - imádkozott. 
Akaratereje szüntelen megfeszítésével elérte, hogy naponta 
tizennyolc óráig bírta lótuszülésben, miközben a 
mennyekben járt. 

- Három év múltán aztán a Végtelen Fény elárasztotta 
testemet - mesélte nekem. - E ragjógasban elfeledkeztem a 
testemről. Később láttam, hogy Isten kegyelméből 
meggyógyultam. 


Csodálatos gyógyulásban volt része Bábur királynak (1483- 
1500) is, a mogul birodalom alapítójának. Fia, Humájún 
egyszer súlyosan megbetegedett. Apja kétségbeesetten 
fohászkodott az éghez, hogy kapja meg ő a betegséget, és 
meneküljön meg a fia. Humájún felgyógyult, őt magát pedig 
ugyanaz a kór támadta meg, mint a fiát, és meg is halt. 
Sokan vélik úgy, hogy egy nagy mester olyan bivalyerős és 
makkegészséges kell legyen, mint Sandow. [138] Ennek az 
elképzelésnek nincs semmi alapja. A beteges testalkat nem 
azt jelenti, hogy a guru híján van az isteni erőnek, amiként a 
kicsattanó egészség sem utal belső megvilágosodásra. A 
mesterek megkülönböztető jegyei nem testiek, hanem 
spirituálisak. 

Számos nyugati kereső tévesen azt hiszi, hogy az, aki 
ékesszólóan ír vagy beszél a metafizika kérdéseiről, az máris 
mester. A mester előfeltétele egyrészt, hogy tetszés szerint 
be tud lépni a lélegzetnélküli állapotba (szavikalpa 
szamádhi), másrészt az örök üdvösség (nirvikalpa szamádhi) 
megtapasztalása. [139] Amint a risik rámutattak, egy 
halandó csupán e készségek felmutatásával bizonyíthatja 
be, hogy úr a májá, a kozmikus káprázat dualista világa 
felett. Egyedül ő jelentheti ki  megvilágosodása 
mélységeiből: ,Ékam szat" (egyedül az Egy létezik). 

A Védák kimondja, hogy a tudatlan ember, aki elégedett 
azzal, ha a legcsekélyebb különbséget felfedezi az 
individuális lélek és a Legfelsőbb Én között, veszélyben van 
- írta Sankara, a nagy monista. - Amikor a tudatlanság miatt 
a kettősség uralkodik, minden dolgot az Éntől különállónak 
tekintünk. Amikor azonban mindent Énként tudunk, még 
egy atomot sem tekintünk az Éntől különbözőnek... 

Mihelyt szert tettünk a tudásra a Valóságról, többé már nem 
kell megtapasztalnunk a múlt cselekedeteinek hatását, 
amelyeket a test valótlansága szült, ahogyan ébredés után 
sem álmodunk tovább. 

Csupán a legnagyobb guruk képesek magukra venni 
tanítványaik karmáját. Srí Yuktésvár nem betegedhetett 


volna meg Srínagarban, ha nem kap engedélyt a benne lévő 
Lélektől, hogy ezen a szokatlan módon legyen tanítványai 
segítségére. Kevés szent volt fogékonyabb az isteni 
parancsolatokra, mint a Teremtőre ráhangolódott mesterem. 
Amikor szánakozó megjegyzést tettem lesoványodott 
testére, gurum vidáman felelte: 

- A dolog előnye az, hogy beleférek azokba a gandzsík ba 
(mellényekbe), amelyeket évek óta nem tudtam felvenni! 
Jókedvű nevetését hallva, Szalézi Szent Ferenc szavai 
jutottak eszembe: , A szent, aki szomorú: szomorú szent!" 


22. FEJEZET 


Egy kőszobor szíve 

- Hű hindu feleségként nem akarok a férjemről panaszkodni. 
Mégis az a legfőbb kívánságom, hogy adja fel materialista 
nézeteit. Abban leli örömét, hogy kigúnyolja a meditációs 
szobámban elhelyezett szentek képmásait. Drága öcsém, 
mélyen hiszek abban, hogy a segítségemre lehetsz. 
Megtennéd a kedvemért? 

Legidősebb nővérem, Roma kérlelően nézett rám. Épp rövid 
látogatást tettem náluk, kalkuttai otthonukban, a Giris 
Vidjaratna közben. Nővérem kérése megindított, mivel nagy 
spirituális hatással volt gyermekéveimre, amikor szeretőn 
próbálta betölteni a hiányt, amelyet anyám halála hagyott 
maga után a családunkban. 

- Drága nővérem, természetesen minden tőlem telhetőt 
megpróbálok - rámosolyogtam, hisz azon voltam, hogy 
eloszlassam az arcára kiülő szomorúságot, amely annyira 
ellentétben állt szokásos nyugalmával és derűjével. 

Romával egy ideig csöndes imába merültünk, miközben az 
ég segítségét kértük. Egy évvel korábban nővérem megkért, 


hogy vezessem be a krija-Jógaba, s figyelemreméltó 
előrehaladást tanúsított benne. 

Hirtelen ötletem támadt. 

- Holnap Kálí daksinésvari templomába készülök. Kérlek, 
gyere velem, és vedd rá a férjedet is, hogy kísérjen el 
minket. Az az érzésem, hogy a szent hely rezgései közepette 
az Istenanya az ő szívét is megérinti majd. Azt azonban ne 
áruld el neki, mi a hátsó szándékunk. 

Nővérem bizakodón beleegyezett tervembe. Másnap kora 
reggel örömmel nyugtáztam, hogy a férje is Romával tart. 
Miközben bérkocsink a felső körúton Daksinésvar felé 
haladt, sógorom, Szatís Csandra Bósz a gurukat ócsárolva 
múlatta az időt. Észrevettem, hogy Roma közben a 
könynyeit nyeldesi. 

- Légy vidám, nővérkém! - súgtam oda. - Ne add meg 
férjednek az elégtételt, hogy komolyan vesszük 
csipkelődését. 

- Mukunda, hogyan hihetsz olcsó szélhámosságokban! 
fordult most hozzám Szatís. - Egy szádhunak már a külseje 
is visszataszító. Vagy olyan soványra aszott, mint egy 
csontváz, vagy olyan szentségtelenül dagadt, akár egy 
elefánt! 

Rázkódtam a nevetéstől. Ez bosszantotta Szatíst, aki sértett 
hallgatásba burkolózott. Amikor a bérkocsi a 
templomkörzetbe ért, sógorom gúnyosan elvigyorodott. 

- Ez a kirándulás, gondolom, a megtérítésemre irányuló 
összeesküvés. 

Kérdését válasz nélkül hagytam, és félrefordultam, mire ő 
megragadta a karomat. 

- Fiatal szerzetes barátom - sziszegte -, ne felejtsd 
elrendezni az ebédünket a templomi hatóságoknál! 

Ő maga nem óhajtott papokkal tárgyalni. 

- Most meditálni megyek. Ne izgasd magad az ebéd miatt! - 
feleltem kurtán. - Az Istenanyának gondja lesz rá. 

- Én bizony semmit sem bízok az Istenanyára. Téged viszont 
felelőssé teszlek az ebédért - Szatís hangjában fenyegetés 


bujkált. 

Továbbhaladtam a Kálí (az anya  aspektusában 
megnyilvánuló Isten) nagy templomát elöl lezáró 
oszlopcsarnok felé. Kiválasztottam magamnak egy árnyékos 
helyet az egyik oszlop mellett, majd lótuszülésbe 
telepedtem. Noha még csak hétre járt az idő, tudtam, hogy a 
reggeli nap tüze hamarosan elviselhetetlen lesz. 

Amint elmerültem meditációmban, a világ eltűnt körülöttem. 
Kálí istennőre összpontosítottam tudatomat. Ugyanebben a 
templomban imádta képmását a nagy mester, Srí 
Rámakrisna Paramahansza is. Könyörgésére a kőszobor 
gyakran megelevenedett, és szólt a szenthez. 

- Néma istenszobor, ha élet költözött beléd szeretett híved, 
Rámakrisna kérésére, miért ne segítenél akkor az én 
bajomon? 

Határtalan szeretet töltött el az Istenanya iránt, amelyet 
isteni derű kísért. Mégis eltelt öt óra anélkül, hogy az 
Istenanya, akit magam elé képzeltem, válaszolt volna. 
Lassan csüggedni kezdtem. Néha Isten azzal teszi próbára 
híveit, hogy késlelteti imáik beteljesítését. Végül azonban 
mindig megjelenik a kitartó hívő előtt, éspedig abban az 
alakban, ahogyan az kívánja. A hithű keresztény Jézust látja, 
a hindu Krisnát vagy Kálí istennőt, esetleg - ha személytelen 
erőhöz fordult - táguló fénykört pillant meg. 

Vonakodva nyitottam ki a szememet, s láttam, hogy a 
templomajtót épp bezárja egy pap, ahogyan délidőben 
szokás. Felemelkedtem hát magányos zugomból, és 
kiléptem az udvarra. A kő átmelegedett a déli verőfényben, 
s fájdalmasan égette talpamat. 

„lstenanya, nem jelentél meg előttem, most pedig zárt ajtók 
mögé rejtőzöl a templomban. Pedig ma sógorom érdekében 
fordultam hozzád" - szólítottam meg magamban az 
istenséget. 

Néma könyörgésemnek most azonban meglett a foganatja. 
Először csodálatosan hűvös hullám ömlött végig a hátamon, 
s futott tovább a lábfejemig, megszüntetve minden külső 


kellemetlenséget. Aztán legnagyobb meglepetésemre a 
templom óriásivá nőtt. A nagy ajtó lassan kinyílt, s láttatni 
engedte Kálí istennő kőszobrát. A szobor fokozatosan 
megelevenedett, mosolyogva felém biccentett, ami 
leírhatatlan örömmel töltött el. A lélegzet eltávozott 
tüdőmből, mintha csak egy óriási szivattyú szippantotta 
volna ki, s testem is mozdulatlanná merevedett, de nem 
halottivá. 

Mindezt tudatom mámoros kitágulása követte. Tőlem balra, 
több kilométerre elláttam a Gangesz partján, a templomon 
túl pedig az egész templomkörzetbe. Valamennyi épület 
falai áttetszően csillogtak, s túl rajtuk megpillantottam a 
távolban járó-kelő embereket. 

Noha nem lélegeztem, s testem is különösen megdermedt, 
kezemet és lábamat azért szabadon tudtam mozgatni. Több 
percen keresztül azzal kísérleteztem, hogy kinyissam és 
behunyjam a szemem, de mindkét állapotban élesen láttam 
az egész daksinésvari panorámát. 

A spirituális látás olyan, mint a röntgenfény: áthatol az 
anyagon. Az isteni szem mindennek a középpontjában áll, s 
nincs határa. Ott, a napsütötte udvaron ismét rádöbbentem, 
hogy ha az ember tékozló fiúként megtér Istenhez az anyag 
álmából, amely szétpattan, akár a buborék, ismét 
visszakapja atyai örökségét, az örökkévalóságot. Ha a 
személyiség szűk börtönébe zárt embernek mindenképpen 
menekülnie kell, létezhet-e szebb menekülés a mindenütt 
jelenvalóságnál? 

Mostani szent látomásomban egyedül a templom és az 
Istenanya szobra nagyobbodott meg. Minden mást 
megszokott méretében láttam, noha a tárgyakat halványan 
derengő fénykör vette körül, fehér, kék és szivárványszín 
sugarakkal. Testem is mintha éterből lett volna, s már-már a 
magasba lebbent. Tökéletesen tudatában voltam anyagi 
környezetemnek, s néhány lépést tettem anélkül, hogy 
megzavartam volna az üdvözült látomás folytonosságát. 


A templom falai mögött hirtelen megpillantottam sógoromat, 
aki egy szent bélfa tüskés ágai alatt üldögélt. Minden 
erőlködés nélkül olvastam a gondolataiban. Valamelyest 
hatott ugyan rá Daksinésvar fensége, ennek ellenére most 
épp rajtam dühöngött. Közvetlenül az Istennő drága alakja 
felé fordultam. 

- Istenanya, kérlek, térítsd meg a sógoromat! Az eddig néma 
szobor most megszólalt. 

- Kérésed teljesül! 

Boldogan néztem Szatísra. Mintha csak ösztönösen 
megérezte volna, hogy itt magasabb erők hatnak, mérgesen 
felemelkedett ültéből. Futva közelgett felém a templom 
mögül, s az öklét rázta. 

A mindent felölelő látomás szertefoszlott. Többé nem láttam 
a dicső Istenanyát, a templom sem volt már áttetsző, s 
visszanyerte korábbi formáját. Testem ismét eltikkadt a nap 
égető sugaraitól. Az oszlopcsarnok árnyékába ugrottam, de 
Szatís ide is utánam jött. Az órámra pillantottam. Egy óra 
volt, az isteni látomás egy óráig tartott tehát. 

- Te kis balfék - rivallt rám a sógorom -, órákig ültél keresztbe 
tett lábbal és kancsító szemmel. Fel-alá járva figyeltelek. Hol 
az ebédünk? A templomot, mint látod, becsukták, te pedig 
nem értesítetted az ittenieket érkezésünkről, úgyhogy az 
ebédet leshetjük! 

Én még abban a mámorban úsztam, amelyet az Istennő 
közelsége keltett bennem. Felkiáltottam: 

- Az Istenanya majd ad ennünk! 

- Követelem Istenanyádtól, hogy haladéktalanul 
gondoskodjon az ételünkről! - kiabálta Szatís. 

Alig ejtette ki e szavakat, amikor egy templomi pap vágott 
át az udvaron, és lépett hozzánk. 

- Fiam - fordult oda felém -, figyeltelek. Láttam, hogy arcod 
órákon keresztül a meditáció fényében izzott. Reggel tanúja 
voltam érkezéseteknek, és úgy gondoltam, félrerakok 
nektek ebédrevalót. Ugyan ellene van a szabályainknak, 


hogy enni adjunk azoknak, akik nem kérik, veletek azonban 
kivételt teszek. 

Megköszöntem a jóságát, s Szatísra szögeztem a 
tekintetemet. Elpirult szégyenében, és némán lesütötte a 
szemét. Miközben felszolgálták a bőséges ebédet, amelyben 
primőr mangó is szerepelt, észrevettem, hogy sógorom csak 
csipeget az ételből. Szemlátomást felzaklatták a történtek, s 
mélyen elmerült a gondolat óceánjában. 

Kalkuttába visszatérőben Szatís időről időre bocsánatkérőn 
pillantott rám. Azóta egy szót sem szólt, amióta a pap, 
mintegy válaszul az ő követelőzésére, megjelent, és 
meghívott minket ebédre. 

Másnap délután felkerestem otthonában a nővéremet. 
Szeretettel üdvözölt. 

- Drága öcsém, csoda történt! - kiáltotta. - Tegnap este a 
férjem a szemem előtt zokogott. „Drága Dévi [140] - 
mondta -, elmondhatatlanul boldog vagyok, hogy öcséd 
térítő szándékai átformálták a lelkemet. Mostantól minden, 
veled szemben elkövetett vétkemet jóváteszem. Ma estétől 
nagy hálószobánkat kizárólag ima céljára használjuk, s a te 
kis meditációs szobádban alszunk majd. Őszintén bánt, 
hogy kigúnyoltam az öcsédet. Vezeklésül addig nem szólok 
Mukundához, amíg előre nem haladtam a hit útján. A mai 
naptól az lIstenanyát keresem, s egy napon bizonyára 
fellelem Őt!" 

Evekkel később (1936-ban) meglátogattam Szatíst Delhiben. 
Örömmel láttam, hogy jelentősen előrehaladt az 
önmegvalósítás útján, s az Istenanya egy látomással is 
megáldotta. Ott-tartózkodásom alatt láthattam, hogy Szatís 
titokban az éjszaka nagy részét mély meditációban tölti, s 
ebben az sem akadályozza, hogy súlyos betegségben 
szenved, és nappal hivatali teendőit látja el. 

Hirtelen az az érzésem támadt, hogy sógorom nem él már 
sokáig. Roma bizonyára olvasott a gondolataimban, mert 
megjegyezte: 


- Drága öcsém, én ugyan jól vagyok, de a férjem beteg. 
Tudatni szeretném veled, hogy hű hindu feleségként én 
halok meg elsőnek. [141] Rövidesen eltávozom hát erről a 
világról. 

Elképedtem vészjósló szavai hallatán, mégis éreztem, hogy 
mindez beteljesül. Épp Amerikában jártam nővérem 
halálakor, körülbelül tizennyolc hónappal a jövendölése 
után. Később legfiatalabb öcsém, Bisnú számolt be a 
részletekről. 

- Roma és Szatís Kalkuttában tartózkodott nővérünk 
halálakor - mondta. - Aznap reggel magára öltötte 
menyasszonyi ékeit. ,Miért ez a különleges öltözet?" 
kérdezte Szatís. „Mert a mai napon szolgállak utoljára a 
földön" - felelte Roma. Nem sokkal később szívrohamot 
kapott. Miközben fia segítségért rohant, ő azt mondta: 
„Fiam, ne hagyj magamra! Minden hiába, úgyis meghalok, 
mielőtt az orvos ideérne." Tíz perc múltán, miközben 
tisztelettel ölelte át férje lábát, Roma éber tudattal, 
boldogan és szenvedés nélkül lehelte ki lelkét. 

- Szatís felesége halála után emberkerülő lett - folytatta 
elbeszélését Bisnú. - Egyik nap Roma mosolygó fényképét 
nézegettük éppen. , Miért mosolyogsz? - kiáltott rá Szatís, 
mintha még élne. - Azt gondolod, ügyesen előttem mentél 
el? Majd én bebizonyítom, hogy nem maradsz sokáig 
egyedül, hamarosan utánad megyek." Noha ez időre Szatís 
teljesen felépült betegségéből, és kitűnő egészségnek 
örvendett, minden különösebb ok nélkül meghalt nem 
sokkal viharos érzelemkitörése után. 

így halt meg szeretett nővérem és férje, Szatís, az a Szatís, 
akiből Daksinésvarban egy köznapi világi férfiból szent 
ember lett. 


23. FEJEZET 


Ledoktorálok 

- Bele se néz a filozófia-tankönyveibe. Gondolom, 
„intuíciójára" hagyatkozik megint munka helyett, így akar 
túljutni a vizsgákon. Ám ha nem embereli meg magát, 
gondom lesz rá, hogy megbuktassam! 

D. C. Gósál professzor, a szírámpuri főiskola tanára rótt meg 
a fenti szavakkal. Ha nem sikerül a szakdolgozatom, nem 
enged majd záróvizsgára. Ez a kalkuttai egyetem 
szervezésében zajlott volna, amelyhez főiskolánk is 
tartozott. Az indiai egyetemeken, ha valaki csak egy 
tárgyból is elbukik a záróvizsgákon, az összes többit meg 
kell ismételnie. 

Főiskolai tanáraim rendszerint rendesen bántak velem, sőt, 
valamelyest talán mulattak is rajtam. 

- Mukunda kissé túlzásba viszi a vallást. 

Miután ezzel elintéztek, tapintatosan békén hagytak a 
tanórákon. A szakdolgozatra bízták, hogy buktasson majd ki 
az egyetemről. Diáktársaim sem voltak jobb véleménnyel 
rólam, ami abból is kitűnik, hogy ,bolond szerzetesnek" 
neveztek. 

Én azonban eredeti módon védekeztem az ellen, hogy Gósál 
professzor megbuktasson filozófiából. Amikor kiírták a 
szakdolgozat jegyeit, megkértem az egyik csoporttársamat, 
hogy jöjjön velem a professzor dolgozószobájába. 

- Gyere velem, tanúra van szükségem - kértem. - Nagyon 
csalódott lennék, ha nem sikerülne túljárnom a prof eszén. 
Gósál professzor a fejét rázta, miután a jegyem felől 
érdeklődtem. 

- Ön nincs azok között, akik jó szakdolgozatot írtak mondta 
diadalmasan. - Végignézte az íÍróasztalán álló jókora 
paksamétát. 

- Nincs is itt a szakdolgozata, ezért nem adhattam rá jegyet. 
Felkuncogtam. 

- Uram, igenis megírtam. Magam is átnézhetném a 
papírokat? 


A professzor elképedve adott engedélyt, én pedig 
hamarosan megtaláltam a  dolgozatomat, amelyikről 
elővigyázatosan lehagytam a nevemet, csupán a 
sorszámommal jelölve személyazonosságomat. Mivel nevem 
nem szerepelt vörös posztóként a lapon, tanárom jó jegyet 
adott, pedig nem tűzdeltem tele művemet tankönyvi 
kitételekkel. [142] 

A professzor átlátva a szitán, rám rivallt: 

- Pimasz széltoló! - majd hozzátette: - No, ha most nem, a 
záróvizsgákon bizonyára megbukik. 

A többi tárgyból volt, aki segítsen. A legtöbbet drága 
barátomnak és  unokafivéremnek,  Prabhász  Csandra 
Ghosenak, [143] Szárada nagybátyám fiának köszönhetek. 
Minden szigorlatomat úgy tettem le, hogy épp csak 
átcsúsztam. 

Elkövetkezett a doktori vizsga ideje. A szírámpuri szigorlatok 
gyerekjátéknak tűntek a kalkuttai doktori vizsga 
követelményeihez képest. Mivel szinte minden napomat Srí 
Yuktésvárral töltöttem, nemigen maradt időm az egyetemre. 
Itt inkább hiányommal, mint jelenlétemmel tüntettem. 

A vizsgára készülésem abból állt, hogy szinte minden reggel 
fél tízkor kerékpárra ültem. Egyik kezemben ajándékot 
vittem gurumnak, néhány szál virágot, amelyeket a 
diákszálló kertjében szedtem. Mesterem szeretettel 
üdvözölt, és meghívott ebédre. Ezt minden esetben 
örömmel elfogadtam, mert így legalább aznap nem kellett 
az egyetemre gondolnom. Miután órákon keresztül 
hallgattam Srí Yuktésvár kiapadhatatlan bölcsességeit, s az 
ásram mindennapi teendőinek ellátásában is segédkeztem, 
éjfél körül visszaindultam szállásomra. Megesett, hogy az 
ásramban maradtam éjszakára; annyira  elmerültünk 
beszélgetésünkben, hogy ránk hajnalodott. 

Egyik éjjel, tizenegy körül, már a cipőmet húztam fel éppen, 
[144] hogy hazakerekezzem, amikor mesterem nekem 
szegezte a kérdést: 

- Mikor lesz a doktori vizsgád? 


- Öt nap múlva, uram. 

- Remélem, tisztességesen felkészültél. 

Annyira megdermedtem rémületemben, hogy egyik cipőm a 
kezemben maradt. 

- Uram, tudod, hogy inkább veled töltöttem napjaimat, mint 
a professzorokkal - mentegetőztem. - Tegyem nevetségessé 
magamat azzal, hogy megjelenek ezen a nehéz vizsgán? 

Srí Yuktésvár rám szegezte szigorú tekintetét. 

- Márpedig meg kell jelenned - jelentette ki ellentmondást 
nem tűrő hangon. - Nem adhatunk okot apádnak és a többi 
rokonodnak, hogy megrójanak, amiért inkább az ásramban 
töltötted az idődet. ígérd meg, hogy elmész vizsgázni, s 
tudásod szerint válaszolsz a kérdésekre! 

Hullott a könnyem, mint a záporeső. Úgy éreztem, mesterem 
utasítása nélkülöz minden ésszerűséget, s hogy kissé 
megkésve érdeklődik egyetemi előmenetelem iránt. 

- Elmegyek vizsgázni, ha úgy kívánod - mondtam 
felzokogva. - De már nincs időm érdemben felkészülni. 
Magamban ezt mormoltam: ,Majd a te tanításaiddal Írom 
tele a lapokat." 

Másnap, a megszokott időben beléptem a remetelakba, s 
bánatosan átadtam csokromat Srí Yuktésvárnak. Nevetett 
búbánatos képemen. 

- Mukunda, cserbenhagyott téged valaha is az Úr a vizsgák 
alkalmával vagy máskor? 

- Nem, uram - feleltem melegen. Hálás emlékek özönlötték el 
elmémet. 

- Nem lustaság, hanem a lángoló istenszeretet tartott távol 
az egyetemtől - mondta gurum kedvesen. Majd némi 
hallgatás után a Bibliából idézett: - „Hanem keressétek 
először Istennek országát, és az ő igazságát; és ezek mind 
megadatnak néktek." [145] 

Vagy ezredszer éreztem azt, hogy mesterem jelenlétében 
megszabadulok  gondjaimtól. Amikor befejeztük korai 
ebédünket, javasolta, hogy térjek vissza a diákszállóba. 

- Ott lakik még a barátod, Romés Csandra Datt is? 


- Igen, uram. 

- Keresd meg, az Úr majd arra ösztönzi, hogy legyen 
segítségedre a vizsgánál. 

- Jól van, uram, de Romés most ki se látszik a könyvekből. Ő 
az éltanuló a csoportunkban, és most kitesz magáért. 
Mesterem csak legyintett ellenvetésemre. 

- Romés időt talál majd számodra. Most pedig menj! 
Visszakerekeztem a Panthíba. Az első ember, akit megláttam 
a szálláson, Romés volt. Oly könnyedén egyezett bele 
korrepetálásomba, mintha időmilliomos volna. 

- Természetesen a szolgálatodra állok! 

Hosszú órákon át okosított a különböző tantárgyakból. 

- Azt hiszem, angol irodalomból sok kérdés vonatkozik majd 
Childe Harold útjára. Haladéktalanul kerítenünk kell egy 
atlaszt - morfondírozott. 

Szárada nagybátyámhoz siettem, és kölcsönvettem tőle egy 
atlaszt. Romés bejelölte Európa térképén sorra, merre is járt 
Byron romantikus hőse. 

Néhány csoporttársam körénk gyűlt, hogy meghallgassa a 
leckeórát. 

- Romés rossz tanácsot ad - vont félre egyikük a végén. - A 
kérdéseknek általában mintegy fele vonatkozik csak a 
könyvekre, a többi a szerzők életével áll kapcsolatban. 
Angolirodalom-vizsgán a kérdésekre pillantva, a hála 
könnyei gyűltek szemembe, ömlöttek végig arcomon, s 
nedvesítették be a papírt. A felügyelő odajött hozzám, és 
együtt érzően megkérdezte, mi a baj. 

- Nagy gurum előre megmondta, hogy Romés a 
segítségemre lesz - magyaráztam. - Nézd csak, itt ugyanaz a 
kérdés áll, amiről ő beszélt nekem! - majd hozzátettem: - 
Szerencsére az angol Írókról csak kevés kérdés van az idén, 
mert róluk alig tudok valamit. 

A szálláson ujjongva fogadtak. Ugyanazok a fiúk, akik 
kinevettek, hogy hiszek  Romésnek, most szinte 
megsüketítettek a gratulációikkal. A vizsgák hetében 
minden időmet Roméssel töltöttem, aki megmondta, 


szerinte mit kérdezhetnek a professzorok. És nap mint nap 
csodálatos módon szinte szóról szóra ugyanazok a kérdések 
tűntek fel a vizsgák során. 

Az egyetemen híre ment, hogy a ,bolond szerzetesnek" 
ördöge van. Én még csak kísérletet sem tettem arra, hogy 
elleplezzem sikerem túlvilági okait. A helyi professzorok 
amúgy sem változtathattak a vizsgakérdéseken, mert a 
kalkuttai egyetem fogalmazta meg őket. 

Aztán amikor egyik reggel végiggondoltam angol vizsgámat, 
rájöttem, hogy súlyos hibát vétettem. Bizonyos kérdéseket 
ugyanis két részre osztottak, A és B meg C és D pontra. Én 
az első rész mindkét kérdését megválaszoltam, a másik 
kettőt azonban elnéztem. Így nem gyűjthettem össze több 
pontot 33-nál, márpedig a ponthatár 36 volt. 

Rohantam mesteremhez, és előadtam neki aggodalmamat. 

- Uram, megbocsáthatatlan hibát követtem el. Nem 
érdemlem meg Isten kegyelmét, amelyben Romés 
közreműködése révén részesültem. Nem vagyok én jó 
semmire. 

- Fel a fejjel, Mukunda! - Srí Yuktésváron a legcsekélyebb 
aggodalom sem látszott. A kék mennyboltra mutatott. - 
Nagyobb a valószínűsége annak, hogy a Nap és a Hold 
helyet cserél, mint annak, hogy te megbuksz a vizsgádon! 
Megnyugodva távoztam a remetelakból, noha csekély volt a 
valószínűsége annak, hogy átmenjek. Néhányszor aggódva 
felpillantottam az égre, ahol a Nap szokásos pályáját rótta. 

A Panthíba érve kihallgattam egy társam megjegyzését: 

- Most tudtam meg, hogy ebben az évben először 
szállították lejjebb az angolirodalom-vizsga ponthatárát. 
Olyan sebbel-lobbal rontottam be a fiú szobájába, hogy 
rémülten pillantott fel. Hevesen faggatni kezdtem. 

- Hosszú hajú szerzetes - mondta nevetve -, hogyhogy ilyen 
váratlanul érdekelni kezd az iskola? Miért a tizenegyedik 
órában sírsz? Tény és való azonban, hogy a ponthatárt 33 
pont alá szállították le. 


Néhány örvendező szökkenéssel saját szobámban 
termettem, ahol térdre borultam, és isteni Atyám 
matematikai tökéletességét dicsértem. 

Napról napra felvillanyozott, hogy az Isteni Jelenlét Romésen 
keresztül irányít. Érdekes volt például, hogyan folyt le a 
bengáli vizsgám. Egyik reggel Romés, aki nem készített fel 
ebből a tárgyból, utánam szólt, amikor már épp a vizsgára 
indultam. 


- Romés kiáltozik utánad - mondta csoporttársam 
türelmetlenül. - Ne fordulj vissza, mert még lekéssük a 
vizsgát. 


Tanácsát semmibe véve visszafutottam az épületbe. 

- A bengáli vizsga rendszerint könnyű a bengáli származású 
fiúknak - mondta barátom. - Nekem azonban az a 
megérzésem, hogy ebben az évben a professzorok a 
kötelező olvasmányokból rendeznek vérfürdőt. 

Ezzel elmondott két történetet Vidjászágar, a neves 19. 
századi bengáli emberbarát életéből. 

Köszönetet mondtam  Romésnek, és lóhalálában az 
egyetemre kerekeztem. Ott a bengáli vizsgakérdések közül 
az egyik ez volt: ,Mondj két példát Vidjászágár jótettei 
közül!" Miközben papírra vetettem frissen szerzett 
ismereteimet, néhány köszönő szót mondtam az égnek. Ha 
nem tudok Vidjászágar jótéteményeiről (amelyek közé most 
már az én esetem is odatartozott), nem mentem volna át a 
bengáli vizsgán. 

A feladat második része a következő volt: „Írj bengáli 
nyelven egy tanulmányt arról az emberről, aki a legnagyobb 
hatást tette rád." Kedves olvasóm, talán mondanom sem 
kell, hogy kit választottam. Oldalakat írtam tele gurum 
dicséretével, miközben azon mosolyogtam magamban, hogy 
valóra vált jóslatom: ,Majd a Te tanításaiddal Írom tele a 
lapokat". 

A filozófiáról azonban semmit nem kérdeztem Roméstól. 
Rábíztam magam arra, amit az évek során Srí Yuktésvártól 
hallottam, s ki se nyitottam a tankönyveimet. A többi 


tárgyból éppen hogy csak átmentem, ebben azonban 
jeleskedtem. 

Örömmel írom ide, hogy önzetlen barátom, Romés, cum 
laude végzett. 

Apám széles mosollyal fogadott a sikeres vizsgák után. 

- Nem nagyon hittem, hogy átmész, Mukunda - vallotta be 
azután. - Túl sok időt töltesz a guruddal. 

Mesteremnek jó szimata volt, amikor kiszagolta apám 
rosszallását. 

Evekig nem reméltem, hogy ledoktorálok. Csak ritkán 
használom ezt a címet, mivel tudom, hogy égi kegyelem 
juttatott hozzá számomra is ismeretlen okokból. Néha 
hallom, hogy egyetemi emberek sajnálkoznak, milyen kevés 
maradt a fejükben bemagolt tudásukból. Ez a beismerés 
megvigasztal iskolai mulasztásaimért. 

1915 júniusában kaptam meg a diplomámat a kalkuttai 
egyetemtől. Aznap gurum lába elé borultam, s köszönetet 
mondtam áldó közreműködéséért. 

- Kelj fel, Mukunda - mondta türelmetlenül. - Az Úr 
mindössze egyszerűbbnek vélte, hogy átmenj a vizsgákon, 
mint hogy átrendezze a Napot és a Holdat az égen. 


24. FEJEZET 


Belépek a Szvámí szerzetesrendbe 

- Mester, apám azt akarja, hogy vállaljak vezető állást a 
Bengál-Nágpur Vasúti Társaságnál. Én azonban határozottan 
visszautasítottam az ajánlatát - reménykedve tettem hozzá: 
- Uram, felveszel a szvámí rendbe szerzetesnek? 

Könyörögve néztem gurumra. Eddig ugyanis, hogy 
elszántságomat kipróbálja, megtagadta ezt a kérést. Ma 
ellenben nagylelkűen mosolygott. 


- Helyes, holnap felavatlak - csöndesen folytatta: Örülök, 
hogy kitartottál szándékod mellett. Lahiri Mahásaja gyakran 
mondogatta: „Ha nem hívjátok meg Istent nyári vendégként, 
nem jön el hozzátok életetek telén." 

- Drága mester, soha nem adom fel abbéli óhajomat, hogy, 
mint te, tiszteletreméltó gurum, a szvámi rendbe tartozzam - 
végtelen szeretettel mosolyogtam rá. 

„A ki házasság nélkül való, arra visel gondot, a mi az Úré, mi 
módon kedveskedhessék az Úrnak. A ki pedig feleséget vett, 
a világiakra visel gondot, mi módon kedveskedhessék a 
feleségének." [146] Több barátom életébe is 
beletekintettem, akik már bizonyos spirituális előképzés 
után nősültek meg. A világi elkötelezettségek tengerére 
vetve, elfeledkeztek fogadalmukról, hogy továbbra is 
mélyen meditálnak. 

Az én szememben  elképzelhetetlennek tetszett, hogy 
Istennek csupán másodlagos hely jusson az életemben, hisz 
Ő a mindenség egyedüli ura, aki életről életre szerényen 
elhalmozza az embert ajándékaival. Mi csupán egyetlen 
módon fejezhetjük ki hálánkat, a szeretetünkkel, amelyet 
vagy visszatartunk, vagy átadunk Neki. 

Abbéli végtelen fáradozásában, hogy titokzatosan elrejtse 
jelenlétét az atomokban, egyetlen indíték, egyetlen vágy, 
finom érzés vezérelhette: az, hogy az ember csakis szabad 
akaratából keresse Őt. Milyen alázat bársonykesztyűjébe 
burkolta mindenhatóságának vaskezét! 

Az elkövetkező volt életem egyik legemlékezetesebb napja. 
Napsütéses csütörtök volt 1915 júliusában, néhány héttel a 
ledoktorálásom után. Szírámpuri remetelakjának belső 
erkélyén mesterem egy új, fehér selyem szövetdarabot 
okkersárga festékbe mártott, vagyis a Szvámi rend 
hagyományos színével itatott át. Miután a kelme 
megszáradt, gurum körém tekerte a világról való lemondás 
jelképeként. 

- Egy napon majd elmész Nyugatra, ahol jobban kedvelik a 
selymet. Ezért választottam neked a szokásos vászon 


helyett - mondta. 

Indiában furcsán hatna egy selyembe öltözött szvámí, hisz a 
szerzetesek szegénységi fogadalmat tesznek. Mindazonáltal 
sokan selyembe öltöznek, mivel ez jobban őrzi testük 
áramait, mint a vászon. 

- Nem kedvelem a ceremóniákat - jegyezte meg Srí 
Yuktésvár. - Ezért a vidvat (szertartást nélkülöző) eljárás 
szerint avatlak szvámívá. 

A vividisá, azaz a bonyolult avatási szertartás többek között 
egy tűzrítust foglal magában. Ez voltaképpen jelképes 
temetés, hisz a jelölt testi valója meghalt a világ számára, s 
elhamvadt a bölcsesség lángjában. Az újonnan felavatott 
szvámi ezért a következő szöveget énekli: ,Ez az átman: 
Brahma", vagy ,Te Az vagy", „Én Ő vagyok". [147] Srí 
Yuktésvár a maga részéről engedett egyszerűség. iránti 
hajlamainak, s minden formális szertartástól eltekintett. 
Ehelyett mindössze arra kért, hogy válasszak magamnak új 
nevet. 

- Abban a kiváltságban  részesítelek, hogy magad 
választhatod meg a nevedet - mondta mosolyogva. 

- Jógananda - vágtam rá egy percnyi gondolkodás után. A 
név jelentése: "az isteni egyesülés (Jóga) révén üdvösség 
(ánanda) . 

- Legyen hát. Ezentúl tehát családi neved - Mukunda Lál 
Ghós - helyett Jóganandának neveznek, s a szvámi rend giri 
ágához tartozol. 

Mikor Srí Yuktésvár előtt térdelve, gurum először nevezett új 
nevemen, elöntött a hála. Mekkora szeretettel fáradozott 
azon, hogy ebből a Mukunda nevű sihederből egy napon 
Jógananda szerzetes váljék! Örvendezve  elénekeltem 
néhány versszakot Sankara hosszú szanszkrit énekéből: 
Tudat, nem értelem, nem ego, nem érzés; 

Ég, nem föld, nem fém, vagyok én. 

Én Ő vagyok, én Ő vagyok, az áldott Szellem, én Ő vagyok! 
Nem születés, nem halál, nem kaszt vagyok én, 

Nincs apám, anyám sem nekem. 


En Ő vagyok, az áldott Szellem, én Ő vagyok! 

A képzelet csapongásán túl formátlan vagyok, 

Minden ízében át- meg áthatom az életet. 

Nem félek a köteléktől, szabad vagyok, szabad vagyok, 

En Ő vagyok, én Ó vagyok, az áldott Szellem, én Ő vagyok! 
Minden szvámi az ősi szerzetesrendhez tartozik, amelyet a 
mai formájában Sankara szervezett meg [148] , s azóta 
tiszteletreméltó tanítók megszakítatlan sora volt a vezetője 
(mindegyik a Dzsagadguru Srí Sankarácsárja címet viseli). A 
rendbe hozzávetőleg egymillió szerzetes tartozik. A 
belépéshez azt a követelményt kell teljesíteni, hogy olyan 
végezze a beavatást, aki maga is szvámi. A szvámi rend 
minden szerzetese tehát egy közös gurura, Ádi ("az első") 
Sankarácsárjára vezeti vissza szellemi leszármazását. 
Valamennyien szegénységet (a magántulajdonról való 
lemondást) és szüzességet fogadnak, valamint 
engedelmességet a vezetőiknek vagy Istennek. A katolikus 
szerzetesrendek sok tekintetben hasonlítanak a szvámí 
rendre, csak emez jóval régibb. 

Új nevéhez a szvámí még egy szót tesz hozzá, amely azt 
mutatja meg, hogy a rend tíz ága közül melyikhez tartozik. E 
dasanámík, vagyis a rendeket jelölő szók a következők: giri 
(hegy) - ebbe a rendbe sorolható Srí Yuktésvár, s így 
jómagam is -, szágara (tenger), bháratí (föld), purí (ösvény), 
szaraszvatí (a természet bölcsessége), tírtha (zarándoklat 
helye) és az aranja (erdő). 

Egy szvámi rendi neve (mely rendszerint az ánanda legfőbb 
üdvösség - szóval végződik) az adott felekezetét és 
érdemeit (szeretetét, bölcsességét, ítélőképességét, hitét, 
szolgálatait, Jógatudását) jelöli. Utóneve a természettel való 
összhangot testesíti meg. 

Az egész emberiség önzetlen szolgálatának, valamint a 
személyes kötelékekről és törekvésekről való lemondásnak 
az eszménye a legtöbb szvámít emberbaráti és oktató 
tevékenység felé vezérli Indiában, s némelykor idegen 
földön is. Miután leszámolt a kaszt, felekezet, társadalmi 


osztály, bőrszín, faj és nem előítéleteivel, a szvámi az egész 
emberi testvériség érdekében munkálkodik. Célja a 
Világszellemmel való maradéktalan egyesülés. Éber és alvó 
tudatát egyetlen gondolat tölti be: ,Én Ő vagyok". 
Elégedetten forgolódik a világban, de nem e világból való. 
Így mutatja meg, hogy megszolgálta címét, hiszen szvámí 
az, aki a szvával, vagyis az Énnel való egységet keresi. 

Srí Yuktésvár egyszerre volt szvámí és jógi. A szvámi, azaz a 
rend tiszteletreméltó tagja nem okvetlenül jógi is. 
Ugyanakkor bárki, aki az isteni megvalósulás tudományos 
módszereit gyakorolja, jóginak tekinthető. Egy jógi lehet 
nőtlen és lehet házas, vállalhat világi vagy hivatalos vallási 
kötelezettségeket is. 

A szvámí magától értetődően a száraz ésszerűséghez, 
lemondáshoz tartja magát. Ezzel szemben a jógi lépésről 
lépésre előrehaladva fegyelmezi meg testét és elméjét, így 
felszabadítja a lelkét. Semmit sem fogad el magától 
értetődőnek az érzelmek vagy a hit dolgaiban, hanem 
alaposan kipróbált gyakorlatok sorát hajtja végre, amelyeket 
még a risik dolgoztak ki az idők homályában. India 
történelme során a Jóga olyan nagyságokat szült, akik 
valóban szabaddá, igazi jógi-Krisztussá váltak. 

A többi tudományhoz hasonlóan a Jógat is minden kor és 
világrész embere alkalmazhatja. Néhány tudatlan szerző 
azzal ijesztget, hogy a Jóga veszélyes, nem megfelelő a 
nyugatiak számára. Ez azonban velejéig téves elképzelés, és 
sajnálatra méltóan sok lehetséges tanítványt tartott vissza 
attól, hogy a Jóga sokrétű áldásaiban részesüljön. 

A Jóga révén lecsillapíthatjuk gondolataink természetes 
gomolygását, amelyek különben minden  földlakót 
megakadályoznak, hogy felismerje saját Szelleme 
természetét. Akárcsak a Nap gyógyító sugarai, a Jóga is 
jótékony a keleti és a nyugati ember számára egyaránt. 
Legtöbbünk gondolatai nyugtalanok és csapongók, ezért 
van szükség az elme megfegyelmezésére, azaz a Jógara. 


Patandzsali, ez a hajdani risi, a Jógat mint a ,tudatban lévő 


hullámzások" semlegesítését emlegeti. [149] Rövid 
mesterműve, a Jóga-szútra a hindu bölcselet hat 


rendszerének egyikét alkotja. [150] A nyugati filozófiával 
ellentétben, mind a hat hindu gondolatrendszer a 
gyakorlatot is magában foglalja az elmélet mellett. Az 
elképzelhető összes lételméleti vizsgálat eredményeképpen 
a hindu filozófia hat meghatározott tudományágra válik, 
amelyek mindegyike a szenvedés megszüntetését és az 
időtlen üdvösség elnyerését célozza. 

A későbbi Upanisadok úgy emlegetik a Jóga -szútrát, mint 
amely a hat bölcseleti iskola közül a leghatékonyabban 
vezet el az igazság közvetlen megértéséhez. A Jóga 
gyakorlati módszerei révén mindörökre magunk mögött 
hagyhatjuk az üres spekulációk világát, és 
megtapasztalhatjuk a Lényeget. 

Patandzsali Jógarendszerét nyolcrétű ösvényként, angaként 
is emlegetik. [151] Az első lépés rajta a 1) jama (erkölcsi 
viselkedés) és a 2) nijama (a vallási előírások betartása). A 
jama másoknak nem-ártást, igazmondást, lopástól való 
tartózkodást, önmegtartóztatást és mentességet jelent a 
kapzsiságtól. A nijama követelményként fogalmazza meg a 
test és lélek tisztaságát, a megelégedettséget minden 
körülmények között, az önfegyelmet, az önismeretet 
(elmélkedést), valamint Isten és a guru tiszteletét. 

A következő lépést az 3) ászanák (helyes Jógatesttartások) 
képviselik, amelyek előírják, hogy a gerinc legyen egyenes, 
és a test is üljön szilárdan, ugyanakkor kényelmesen. Fontos 
továbbá a 4) pránájama (a prána, a finom életáramok 
szabályozása) és az 5) pratjáhára (az érzékek viszszavonása 
a külvilág ingerei elől). 

Az utolsó lépcsőfokok már magára a Jógara vonatkoznak: 
ezek a 6) dháraná (összpontosítás, a figyelem rögzítése egy 
gondolatra), a 7) dnyána (meditáció), végül a 8) szamádhi 
(a tudatfölötti észlelés). A nyolc lépcsőfok végső célja a 


kaivalja (abszolút), amelyben a jógi megtapasztalja az 
intellektuális megismerésen túli végső igazságot. 

Ki a jelentősebb, kérdezhetik, a szvámíÍ vagy a jógi? Ha 
valaki eléri az Istennel való egyesülést, mindegy, milyen 
ösvényen jutott el oda. A Bhagavad-gítá mindenesetre 
kimutatta, hogy a Jóga módszerei egyetemesek. Nem 
csupán bizonyos típusú és vérmérsékletű emberek számára 
megfelelők. A Jóga nem követel meg formális 
elkötelezettséget. Mivel a Jóga tudománya általános emberi 
szükségletet elégít ki, természetes alkalmazása is általános. 
Egy valódi jógi a világban teszi a dolgát. Olyan ő, akár a vaj 
a vízen, s nem olyan, mint a könnyen feloldódó, megalvatlan 
tej, azaz a fegyelmezetlen emberiség. A földi 
kötelezettségek vállalása nem választ el Istentől, ha önző 
vágyainkat elnyomva, az Úr tevékeny eszközeként veszünk 
részt az életben. 

Sok nagy ember él napjainkban Amerikában, Európában és 
Indián kívül, akik talán soha nem hallották a jógi vagy a 
szvámi szavakat, mégis e két fogalom valódi példái. 
Önzetlen szolgálatukkal, gondolataik és szenvedélyeik 
megfékezésével, Isten odaadó szeretetével, nagy 
összpontosító képességükkel bizonyos értelemben ők is 
jóginak tekinthetők, hiszen azonosultak a Jóga legfőbb 
célkitűzésével, az önfegyelemmel. Ezek az emberek még 
többre lennének képesek, ha elsajátítanák a Jóga 
tudományát, amely elméjük és életük minden eddiginél 
tudatosabb irányítását teszi lehetővé. 

A Jógat bizonyos nyugati Írók felületesen értelmezték, s így 
persze félreértették. Bírálói azonban sohasem gyakorlói 
közül kerültek ki. Sokat tett a Jóga nyugati népszerűsítéséért 
dr. C. G. Jung, a híres lélekgyógyász is. 

Amikor egy vallási irányzat tudományosnak mondja magát, 
biztos sikerre számíthat Nyugaton - írta Jung. [152] -A 
Jóga megfelel ennek az elvárásnak. A Jóga nem csupán az 
újdonsága varázsa miatt vonzza híveit.  Igazolható 
megtapasztalások lehetőségét nyújtja, s ilyeténképpen 


kielégíti a ,tények" iránti tudományos igényt. Emellett 
átfogó, az élet minden szakaszát érintő jellege, elmélete és 
gyakorlata, valamint tiszteletreméltó múltja is páratlan 
lehetőségek sorát nyitja meg. 

Valamennyi vallási vagy bölcseleti gyakorlat pszichológiai 
fegyelmet követel, azaz voltaképpen a mentálhigiéné egyik 
útját jelenti. A Jóga [153] tisztán testi módszereinek 
változatossága a test egészségéről is gondoskodik. Mégis 
magasabb rendű a közönséges tornánál és 
légzőgyakorlatoknál, amennyiben nem csupán gépies és 
tudományos, de bölcseleti jellegű is. A különböző testtájakat 
megdolgoztatva, egyesíti emezeket a lélek egészével, ami 
kitetszik például a pránájama gyakorlatokból is: itt a prána 
egyszerre jelenti a légzést és a mindenség egyetemes 
dinamikáját 

Ha az egyén tette egyben kozmikus esemény is, a testben 
(az idegrendszerben) érzékelt hatása egyesül a szellem 
érzelmeivel (az univerzális ideával). Ebből olyan életteli 
egység jön lére, amelyet nincs az a technika - legyen az 
bármilyen tudományos is -, amely létre tudna hozni. A Jóga 
elképzelhetetlen és hatástalan is az azt létrehozó idea 
nélkül, hiszen a testit és a spirituálist egymással a létező 
legteljesebb módon tudja ötvözni. A Jóga gyakorlata 
haszontalan volna elméleti megalapozás nélkül. A test és 
lélek páratlanul egységes szemlélete jellemzi. 

Keleten, ahol a Jóga elmélete és gyakorlata kifejlődött, és 
ahol több ezer éven keresztül töretlen hagyomány 
teremtette meg a szükséges szellemi alapokat, hitem 
szerint a Jóga tökéletes és helyénvaló módszert képvisel 
test és elme addig soha nem tapasztalt összhangjának 
megteremtéséhez. Ez az összhang azután lehetővé teszi az 
intuíció kifejlődését, amely meghaladja a tudatot. 

Közeledik a nap, amikor az önfegyelem tudománya 
ugyanolyan nélkülözhetetlen lesz Nyugaton, mint a külső 
természet legyőzése. Az atomkorban az emberi tudatot 
kiszélesíti, és ki is józanítja annak a tudományosan máris 


vitathatatlan igazságnak a megélése, hogy az anyag 
valójában energia. Az emberi elme nagyobb energiákat 
képes felszabadítani önmagában, mint amilyenek a 
kövekben és a fémekben rejtőznek, s ezt meg is kell tennie, 
nehogy az újonnan szabadon eresztett óriás, az atom 
esztelen pusztulásba sodorja a világot. Ha az emberiség 
komolyan veszi felelősségét az atombomba. árnyékában, 
ennek közvetlen áldásos folyománya lehet a Jóga iránti 
érdeklődés megnövekedése, hiszen a Jóga tudományában 
tényleg ,bombabiztos" menedékre lelhet. [154] 


25. FEJEZET 


Ananta bátyám és Naliní nővérem 

- Ananta hamarosan meghal, jelenlegi életének karmájából 
elfogyott a homok. 

A kegyetlen szavak akkor érték el belső tudatomat, amikor 
egyik reggel mély meditációban ültem. Röviddel a Szvámi 
rendbe való  belépésemet követően ellátogattam 
szülővárosomba, Górakhpurba, ahol bátyám, Ananta látott 
vendégül. Amikor váratlanul ágynak esett, odaadón 
ápoltam. 

Ez az ünnepélyes, belső kinyilatkoztatás szomorúsággal 
töltött el. Úgy éreztem, nem bírom ki tovább Górakhpurban, 
hisz itt végig kell majd néznem, hogyan hal meg a bátyám. 
Rokonaim nem értették viselkedésemet, és zokon is vették, 
hogy az első hajóval elhagytam Indiát. Hajóm elhaladt 
Burma partjai mellett, majd a Kínai-tengert átszelve, kikötött 
Japánban. Kobéban szálltam partra, ahol azonban mindössze 
néhány napot töltöttem. Túl nehéz volt a szívem ahhoz, 
hogy turistanevezetességekre figyeljek. 

Indiába tartva, a hajó érintette Sanghájt. Ott dr. Misra, a 
hajóorvos elvezetett különböző ajándékboltokba, ahol 


ajándékokat választottam Srí Yuktésvár, a családom és a 
barátaim számára. Anantának nagy, faragott 
bambusztárgyat vettem. Ám alig nyújtotta oda a kínai eladó 
a bambusz emléktárgyat, a padlóra ejtettem, és 
feljajdultam: 

- Szegény halott bátyám számára vettem ezt! 

Tisztán éreztem, hogy bátyám lelke akkor lépett át a 
Végtelenbe. Az emléktárgy eltört, ami szintén rosszat 
sejtetett. Könnyek között írtam rá: „Szeretett Anantámnak, 
aki mostanra távozott az élők sorából." 

Társam, a doktor, gúnyos mosollyal figyelte 
buzgólkodásomat. 

- Kímélje a könnyeit! - mondta. - Ugyan miért hullajtaná 
őket, amíg még nem biztos abban, hogy a bátyja halott? 
Amikor hajónk befutott Kalkuttába, dr. Misra velem tartott. A 
kikötőben legfiatalabb öcsém, Bisnú várt. 

- Tudom, hogy Ananta már nem él - üdvözöltem Bisnút, 
mielőtt szóra nyithatta volna a száját. - Kérlek, közöld velem 
és a doktorral, mikor hunyt el! 

Bisnú megnevezte a napot, amely pontosan egybeesett 
azzal, amikor az ajándékokat vásároltam Sanghájban. 

- Nézze! Hallgasson erről! A professzorok egy évvel még 
megtoldanák az orvosi tanulmányok idejét a gondolatátvitel 
tanulmányozására, pedig már Így is elég hosszúra nyúlnak - 
hadarta a doktor. 

Apám melegen megölelt, amikor hazaértem. 

- Hát megjöttél - mondta gyöngéden, s két nagy könnycsepp 
gördült le az arcán. 

Nem volt szokása a heves érzelemnyilvánítás, s korábban 
soha nem halmozott el gyengédsége jeleivel. Kívülről ő volt 
a mi szigorú apánk, de egy anya elolvadó szívével nevelt fel 
minket. A család minden ügyében ezt a kettős szerepet 
játszotta. 

Röviddel Ananta elhunyta után Naliní húgomat isteni csoda 
hozta vissza a halál kapujából. Mielőtt belefognék ennek a 


történetnek az elmondásába, nagy vonalakban vázolom 
gyermekkorunkat. 

Ekkor ugyanis nem álltam a legjobb viszonyban Nalinível. 
Nagyon sovány voltam, ő azonban még nálam is 
cingárabbnak volt mondható. Öntudatlan rosszaságból, 
amelynek okát a lélekgyógyászok bizonyára könnyedén 
megfejtenék, gyakran ugrattam húgomat a megjelenése 
miatt. No, ő sem takarékoskodott épp a gyermekes 
durvaságokkal. Anyánk néha beavatkozott civódásunkba, s 
mint idősebbet, jobbára engem legyintett pofon. 

Iskolái befejezése után Naliní férjhez ment dr. Pancsánon 
Bószhoz, egy rokonszenves, fiatal, kalkuttai orvoshoz. A 
lakodalmat fényes külsőségek között ülték meg. Aznap este 
én is jelen voltam a kalkuttai otthonunk nappalijában 
összesereglett népes rokoni körben. A vőlegény óriási, 
aranybrokátos párnán pihent, oldalán Nalinível. Húgom 
pompás, bíbor selyemszáríja [155] azonban sajnos nem 
tudta elrejteni idomai szögletességét. Újdonsült sógorom 
párnája mögül barátságosan vigyorogtam az új rokonra. 
Most látta először Nalinít, s most tudta meg, mit nyert a 
házassági lottón. 

Rokonszenvemet megérezve, dr. Bósz lopva neje felé bökött, 
és odasúgta: 

- Mondd, mi ez? 

- Nos, doktor, egy csontváz, amely a te vizsgálódásaidra vár! 
- feleltem. 

Az évek során Bósz igazi családtaggá lett, mindig őt hívtuk, 
valahányszor megbetegedett egy hozzátartozónk. Mi ketten 
közeli barátságba kerültünk, s gyakran tréfálkoztunk Naliní 
rovására. 

- Valóságos orvosi ritkaság - jelentette ki egy napon a 
sógorom. - Mindent megpróbáltam már csontkollekció 
nővéreddel, a csukamájolajat, a vajat, a malátát, a mézet, a 
halat, a húst, a tojást és más erősítőszereket. Ennek ellenére 
egy grammot sem szedett fel magára. 


Pár nap múlva felkerestem őket az otthonukban. Néhány 
percre szólított csak oda a dolgom, s már épp távozóban 
voltam. Azt reméltem, Naliní nem vette észre látogatásomat. 
A bejárati ajtóhoz érve azonban meghallottam szívélyes, 
mégis parancsoló hangját. 

- Gyere ide, bátyám! Ezúttal nem menekülsz meg előlem. 
Beszédem van veled. 

Felmentem a lépcsőn a szobájába. Meglepetésemre 
könynyek között találtam. 

- Drága bátyám, temessük el a csatabárdot! - mondta. - 
Látom, hogy szilárdan megvetetted lábad a hit ösvényén. 
Minden tekintetben szeretnék a nyomodba szegődni - 
reménykedve hozzátette: - Mostanra igazán életerős külsőre 
tettél szert, nem segítenél rajtam? A férjem nem közelít 
hozzám, pedig én annyira szeretem! Leghőbb vágyam mégis 
az, hogy fejlődjek a spirituális úton, akkor is, ha sovány 
[156] és csúnya maradok. 

Mélyen megindított ez a kérés. Újonnan szövődött 
barátságunk gyorsan mélyült, s egy napon húgom arra kért, 
hadd legyen a tanítványom. 

- Taníts úgy, ahogyan jónak látod. Erősítőszerek helyett én 
inkább Istenbe vetem a bizalmamat. 

Ezzel felnyalábolt egy csomó orvosságot, és az ablakán kívül 
húzódó lefolyócsőbe hajította valamennyit. 

Hogy próbára tegyem hite mélységét, minden halat, húst és 
tojást száműztem az étrendjéből. 

Több hónap telt el úgy, hogy Naliní szigorúan tartotta magát 
előírásaimhoz, s bármily nehezére esett is, nem vett 
magához állati eledelt. Ekkor meglátogattam. 

- Húgocskám, lelkiismeretesen betartottad az előírásokat, 
hamarosan meg is lesz a jutalmad - mosolyogtam rá 
csintalanul. - Milyen kövér óhajtasz lenni? Olyan, mint a 
nagynénénk, aki évek óta a lábáig sem lát el? 

- Nem, megelégszem azzal, ha annyira kitelek, mint te! 

- Isten kegyelméből mindig igazat szóltam, s most is ezt 
teszem - mondtam ünnepélyesen. [157] - Az Úr áldásával 


mostantól megváltozik a külsőd, s nem adok egy hónapot, 
ugyannyit nyomsz majd, mint én. 

Ezek a szívemből jövő szavak szóról szóra beteljesedtek. 
Harminc napon belül Naliní gömbölyded formái olyan 
kívánatossá tették húgomat, hogy férje fülig beleszeretett. 
Kedvezőtlenül kezdődő házasságuk végül boldog 
kapcsolattá szilárdult. 

Japánból hazatérve megtudtam, hogy távollétemben Naliní 
tífuszt kapott. Rohantam hozzá, s rémülten láttam, hogy 
ismét borzasztóan lesoványodott. Kómában találtam. 
Sógorom elmondta, hogy még mielőtt tudatát megzavarta a 
betegség, gyakran mondogatta: „Ha Mukunda bátyám itt 
volna, nem jutottam volna idáig." 

A megtört szívű férj könnyezve tette hozzá: 

- Én meg a többi orvos feladtunk minden reményt. A 
tífusszal folytatott hosszú küzdelme után most vérhast 
kapott. 

Imáimmal megpróbáltam megmozgatni az eget és a földet 
is. Felfogadtam egy félig angol, félig indiai ápolónőt, aki 
mindenben segített nekem. A vérhas rövidesen megszűnt. 
Dr. Bósz azonban komoran rázta a fejét. 

- Egyszerűen arról van szó, hogy teljesen kivérzett. 

- Márpedig felgyógyul - makacskodtam. - Hét nap múlva 
lemegy a láza. 

Egy hét elteltével örvendezve láttam, hogy Naliní kinyitja a 
szemét, és megismer. Szeretettel állapodott meg rajtam a 
pillantása. Ezután gyorsan felépült. Noha visszanyerte 
eredeti súlyát, csaknem halálos betegségének nyoma 
maradt, mindkét lábára megbénult. India és Anglia 
szakorvosai reménytelennek nyilvánították azt esetét. 

A szakadatlan küzdelem, amelyet az életéért vívtam 
imáimmal, engem is kimerített. Elmentem hát Szírámpurba, 
hogy Srí Yuktésvár segítségét kérjem. Mesterem mély 
rokonszenvvel hallgatta végig beszámolómat  Nalini 
szenvedéseiről. 


- A hónap végére húgod ismét mozgatni tudja a lábát 
mondta, s még hozzátette: - Viseljen átlyukasztatlan, 
kétkarátos gyöngyöt a bőrén, amelyet csíptető fűz a 
szalaghoz. 

Boldog megkönnyebbüléssel gurum lábához borultam. 

- Uram, te vagy a mester, nekem elég a szavad, hogy 
felgyógyul. Ha mégis ragaszkodsz a gyöngyhöz, nyomban 
megveszem neki. 

Gurum bólintott. 

- Igen, tedd meg! 

Ezután pontosan leírta Naliní testi-lelki jellemzőit, holott 
soha nem látta a húgomat. 

- Uram, talán asztrológiai elemzésnek szánod mindezt? 
Hiszen nem ismered a születése napját és óráját. 

Srí Yuktésvár elmosolyodott. 

- Létezik egy mélyenszántóbb csillagfejtés, amelynek nincs 
köze naptárakhoz és órákhoz. Minden ember a Teremtő, azaz 
a Kozmikus Ember része, s földi teste mellett egy égivel is 
rendelkezik. Az emberi szem csupán a fizikai formát látja, a 
belső szem viszont sokkalta mélyebbre hatol, észreveszi 
azokat az egyetemes mintákat is, amelyek minden egyes 
ember szerves és egyéni részét kiteszik. 

Kalkuttába visszatérve, vettem egy gyöngyöt Nalinínak. 
Nem telt bele egy hónap, és mozgatni tudta béna lábát. 
Húgom megkért, tolmácsoljam szívből jövő háláját 
gurumnak. Srí Yuktésvár némán hallgatta végig az üzenetet. 
Már távozóban voltam, amikor megszólalt. Amit mondott, az 
szíven ütött: 

- Húgodról sok orvos jelentette ki, hogy nem lehet 
gyermeke. Biztosítsd arról, hogy néhány éven belül két 
lánya születik. 

Így is történt. Pár év elteltével Naliní legnagyobb örömére 
kislánynak adott életet, majd újabb évek múltán egy 
másiknak. 


26. FEJEZET 


A krija-Jóga művészete 

A krija-Jóga művészete, amelyről oly sok szó esik e lapokon, 
Lahiri Mahásaja - gurum guruja - közreműködésével terjedt 
el az újabb kori Indiában. A krija szanszkrit szó, töve a kri, 
azaz "csinálni, tenni, visszahatni" ige; ugyanaz, mint ami a 
karma szóban található (mint tudjuk, a karma az ok-okozat 
természeti elvét fogalmazza meg). A krija Jóga eszerint 
egyesülés (Jóga) a  Végtelennel, mégpedig bizonyos 
cselekedetek, rítusok (krija) révén. A kitartóan gyakorló jógi 
fokozatosan ledolgozza karmáját, azaz az ok-okozat 
igazságtévő láncolatát. 

Bizonyos ősi Jógaelőírások miatt e könyv lapjain nem 
fejthetem ki maradéktalanul a krija lényegét a 
nagyközönség számára. A módszert magát egy erre 
feljogosított, az Önmegvalósítás Közössége (az indiai Jógada 
Szatszanga Társaság) alkalmazásában álló krijabántól (krija- 
jógitól) tanulhatják meg. Itt csupán nagy vonalakban 
vázolom a lényeget. 

A krija-Jóga egyszerű pszichofiziológiai módszer, amelynek 
révén csökken a vér széndioxid-tartalma és növekszik 
oxigéntelítettsége. Az így nyert többletoxigén atomjai 
életárammá átalakulva, megújítják az agyat és a gerinc 
erőközpontjait. [1158] A vénás pangás kiküszöbölésével a 
jógi mérsékli vagy megakadályozza a szövetek elhalását. A 
magas szintre jutott jógi képes energiává átformálni sejtjeit. 
Illés, Jézus, Kabír és a többi próféta a krija nagy mesterei 
voltak, vagy hozzá hasonló módszereket követtek, amelyek 
segítségével tetszés szerint jelentek meg és foszlottak 
semmivé. 

A krija ősi tudomány. Lahiri Mahásajának nagy guruja, 
Bábádzsi adta át. Ő fedezte fel újra és tisztította meg az 


idők homályába veszett technikákat. Bábádzsí egyszerűen 

krija-Jóganak keresztelte át a módszert. 

„A krija-Jóga, amelyet a világnak adok a segítségeddel a 19. 

században, ugyanannak a tudománynak az újraélesztése, 

amelyre évezredekkel ezelőtt Krisna tanította meg 

Ardzsunát, s amelyet később Patandzsali, Krisztus, Szent 

János, Pál apostol és a többi tanítvány is megismert." 

Krisna, India legnagyobb prófétája, kétszer is megemlíti a 

krija-Jógat a Bhagavad-gítában: "A jógi felajánlja a 

belélegzést a kilélegzésnek, a kilélegzést a belélegzésnek, 

amivel mindkét lélegzetet semlegesíti. Ily módon a szívből 

életerőt szabadít fel, és azt ellenőrzése alá vonja." [159] A 

magyarázata: ,A jógi megállítja a test romlását többlet- 

életenergia hozzáadásával, és megállítja a növekedés 

módosulását is (a kiválasztási áramlatot). A hanyatlást és a 

növekedést semlegesítve, a szívet lecsendesítve, a jógi 

megtanulja kontrollálni életét." 

A Bhagavad-gítá egy másik versszaka szerint: 

A világot kizáró bölcs, 

ki két szemöldöke közé 

szegzi tekintetét s orrán 

csak lassan lélegzik ki-be, 

S úr érzékein, elméjén, 

eszén, s nem gyötri vágy, düh, félsz, 

míg megváltása gondján csügg az 

ilyen megváltásra lel. [160] 

Krisna azt is elmondja, hogy egyik korábbi 

megtestesülésében ő volt az, aki egy régi megvilágosultnak, 

Vivaszvatnak átadta az elpusztíthatatlan Jóga ismeretét, aki 

továbbadta Manunak, a nagy törvényhozónak. [161] Ő 

pedig Iksvákut, az indiai napharcos dinasztia alapítóját 

tanította meg rá. A királyi Jóga így szállt át egyik nagy risiről 

a másikra, egészen az anyagelvűség korának [162] 
eljöveteléig. Ekkortól a papok titkolózása és az emberi 


közömbösség következtében a szent hagyomány egyre 
inkább háttérbe szorult. 

Patandzsali, a hajdankor nagy bölcse, a legfontosabb 
Jógakönyv szerzője, kétszer is említi a krija-Jógat. „A 
krijajóga a test fegyelmezéséből, az elme szabályozásából 
és az Aumon való meditálásból áll." [163] Patandzsali Istent 
a  meditációban hallható kozmikus hang, az Aum 
megvalósulásának tartja. [164] Az Aum a Teremtő Ige, a 
rezgő motor zúgása, az isteni jelenlét. [165] Már a kezdő 
Jógazó is hamarosan meghallja az Aum csodálatos zengését. 
Ez az üdvözítő spirituális biztatás meggyőzi őt arról, hogy 
magasabb rendű világokkal áll kapcsolatban. 

Patandzsali másodízben a következő megfogalmazásban 
említi a krija-módszert, azaz az életerő szabályozását: ,A 
megszabadulás ama pránájama révén érhető el, amely a 
belégzés és kilégzés elválasztását foglalja magában." [166] 

Szent Pál is tudott a krijáról vagy egy ehhez hasonló 
módszerről, s általa tetszés szerint ki tudta kapcsolni az 
életáramokat  érzékszerveiben. Ezért jelenthette ki: 
„Naponként halál révén állok. A veletek való dicsekedésre 
mondom, mely van nékem a Krisztus Jézusban a mi 
Urunkban." [167] A testi életerők befelé fordításával 
(amelyek tudniillik rendesen kifelé, az érzékek világa felé 
áradnak, valóságosnak tüntetve fel az anyagi létet), Szent 
Pál naponta egyesülést élt át a Krisztus-tudat üdvösségével. 
Ebben a kiváltságos állapotban , halottnak" tudta magát az 
érzéki káprázat, a májá világával szemben. 

Az Istennel való eggyé válás első fokozataiban (szavikalpa 
szamádhi) a hívő tudata beleolvad a Világszellembe. 
Életerejét ilyenkor visszavonja testéből, amely , halottnak", 
mozdulatlannak és dermedtnek tetszik. A jógi teljesen 
tudatában van az életfunkciók felfüggesztésének. Amikor 
azután magasabb rendű spirituális szinteket is átél 
(nirvikalpa szamádhi), már a testtől függetlenül egyesül 
Istennel, teljesen éber állapotában, akár napi teendői 
végzése közepette is. [168] 


- A krija-Jóga felgyorsítja az ember fejlődését - magyarázta 
tanítványainak Srí Yuktésvár. - A régi idők jógijai felismerték, 
hogy a kozmikus tudatosság titka kapcsolatban áll a légzés 
szabályozásával. Ez India páratlan hozzájárulása a világ 
tudásának kincstárához. Az életerő, amely rendesen a 
szívműködés fenntartására fordítódik, a légzés szüntelen 
követelőzésének visszaszorításával magasabb rendű célokra 
szabadul fel. 

A krija-jógi tudatával úgy irányítja életenergiáját, hogy az 
felfelé és lefelé, a gerinc hat erőközpontja (gerincvelői, 
nyaki, háti, ágyéki, keresztcsonti és farkcsonti idegfonatok) 
körül áramlik. Ez a hat erőközpont az állatöv tizenkét 
jegyének, azaz a jelképes Kozmikus Embernek felel meg. Az 
energia félperces forgása az érzékeny emberi gerincoszlop 
körül finom fejlődést eredményez. Egy félperces krija- 
gyakorlat egyévi természetes spirituális fejlődéssel ér fel. 

Az emberi test csillagrendszerében hat (a polaritás 
törvényénél fogva tizenkettő) belső csillagkép kering a 
mindentudó spirituális szem Napja körül. Forgásuk kölcsönös 
összefüggésben áll a Nap égi pályájával és a tizenkét 
állatövi jeggyel. Az emberre tehát egyaránt hat a belső és a 
külső univerzum. A risik egykor felismerték, hogy az égi és 
földi környezet tizenkét éves ciklusokban löki előre az 
embert természetes fejlődésének ösvényén. A szent iratok 
állítása szerint többi millió éves, természetes fejlődésre van 
szüksége az embernek, hogy agya olyan tökéletes legyen, 
amely alkalmas a kozmikus tudat befogadására. 

Ezer krija-gyakorlat, amelyet egy nap alatt, nyolc és fél 
órában hajt végre a jógi, ezerévnyi természetes fejlődéssel 
ér fel, vagyis egyetlen földi év során 365 000 évnyi fejlődést 
érhetünk el a krija-Jóga alkalmazásával. Három év leforgása 
alatt tehát egy krija-jógi értelmes erőfeszítéssel ugyanazt éri 
el, mint a természet évmilliók alatt. Ezt a lerövidített utat 
kézenfekvően csak magas szintre jutott jógiknak szabad 
végigjárni. A guru vigyáz arra, hogy a jógi gondosan 


előkészítse testét és elméjét az erőteljes gyakorlás során 
felébredő erők elviselésére. 

Aki kezdő a krijában, az mindössze napjában kétszer, 
tizennégy-huszonnégy gyakorlatot hajtson végre. Számos 
jógi éri el a megszabadulást hat, tizenkét, huszonnégy vagy 
negyvennyolc év alatt. Ám ha történetesen a teljes 
megvalósulás előtt éri a halál, akkor is magával viszi a krija- 
gyakorlatokból származó jó karmát következő életébe, ahol 
már eleve közelebb jutott végtelen céljához. 

Az átlagember teste olyan, akár egy 50 wattos lámpa, amely 
nem képes elviselni a krija túlzott gyakorlásával járó több 
milliárd wattos teljesítményt. E módszer fokozatos és 
rendszeres alkalmazása és a gyakorlatok fokozatos 
nehezítése egyszerű és biztos eljárás ahhoz, hogy az emberi 
test napról napra asztrálisan mind jobban átalakuljon, s 
végül alkalmas legyen a kozmikus energia végtelen erőinek 
kifejezésére, amely a Világszellem első, anyagi síkon 
tevékeny kifejeződése. 

A krija-Jóganak semmi köze azokhoz a tudománytalan 
légzőgyakorlatokhoz, amelyeket úton-útfélen oktatnak 
félrevezetett emberek. A lélegzet erőszakos visszatartása a 
tüdőben természetellenes és határozottan kellemetlen. A 
krija gyakorlása ezzel szemben kezdettől fogva a béke 
érzésével jár, s megújító hatása van a gerincoszlopra. 

Ez az ősi Jógaeljárás elmeanyaggá alakítja át a lélegzetet. 
Spirituális fejlődésünk révén képesek leszünk arra, hogy a 
lélegzetet mentális fogalomnak, az elme tevékenységének, 
álombeli légzésnek ismerjük el. 

Sokféleképpen  szemléltethetjük a légzésszám és a 
tudatállapot-változások közti matematikai összefüggést. Ha 
valami teljesen leköti a figyelmünket, például intellektuális 
vitában veszünk részt, vagy nehéz, esetleg bonyolult fizikai 
feladatot hajtunk végre, a légzésünk magától lelassul. 
Összpontosításkor a légzés lelassul. A gyors vagy szaggatott 
légzés mindig zaklatott lelkiállapot - félelem, kéjvágy vagy 
harag - jele. Egy nyughatatlan majom 32-szer vesz levegőt 


percenként, míg az embernél a légvételek percenkénti 
száma 18. A hosszú életű állatok - az elefánt, a teknős és a 
kígyó - az embernél is lassabban lélegeznek. Az óriásteknős 
például akár háromszáz évig is elélhet, [169] s mindössze 
4-szer vesz levegőt egy perc alatt. 

Az alvás frissítő hatása annak tudható be, hogy ideiglenesen 
nem vagyunk tudatában testünknek és légzésünknek. Az 
alvó ember voltaképpen jógivá lép elő: minden éjjel 
öntudatlanul is szakít azzal, hogy önmagát a testével 
azonosítsa, illetve eggyé olvasztja az életerőt a nagyagyban 
és a gerinc hat erőközpontja körül keringő gyógyító 
áramokkal. Az alvó így töltődik föl - anélkül hogy tudna róla - 
az élet fenntartásához szükséges kozmikus energiákkal. 

A jógi ezt a folyamatot tudatosan hajtja végre, ellentétben 
az alvóval. A krija-jógi e módszerrel maradandó fénynyel 
itatja át és táplálja szervezete fizikai sejtjeit, amelyek így 
spirituálisan feltöltődnek. A jógi tudományosan teszi 
szükségtelenné a légzést, s ennek gyakorlásakor nem kerül 
az alvás, a tudatvesztés vagy a halál negatív állapotába. 

Az emberben a májá, azaz a természeti törvények hatására 
az életáramok a külvilágba áradnak, ahol egyrészt 
elfecsérlődnek, másrészt beszennyeződnek az érzékelés 
folyamatában. A krija gyakorlása megfordítja az életenergia 
áramlási irányát: ezt az energiát a tudat a belső kozmosz 
felé irányítja, ahol újraegyesül a gerinc finom energiáival. Ez 
a megújulás spirituális elixír gyanánt ifjítja meg a jógi 
szervezetét és agysejtjeit. 

A megfelelő táplálkozás, a napsütés és a harmonikus 
gondolatok révén a csak a természet és annak isteni rendje 
által vezérelt ember csupán évmilliók múlva jut el önmaga 
megvalósításához. Az agy szerkezetének legkisebb 
finomodása is legalább tizenkét évnyi egészséges, 
kiegyensúlyozott életmóddal érhető el. Az agy évmilliók 
alatt válik alkalmassá a kozmikus tudat befogadására. A 
krija-jógi ezzel szemben spirituális tudománya segítségével 


függetleníti magát a természeti törvényekhez 
alkalmazkodás hosszú időszakától. 

A krija meglazítja a légzés kötelékét, amely a lelket a 
testhez fűzi, s ily módon meghosszabbítja az életet, a 
végtelenbe tágítja a tudatot. A Jóga technikái véget vetnek 
az elme és az anyagba gabalyodott érzékek huzakodásának, 
s a hívőt felszabadítva, visszaadják neki örök királyságát. 
Ekkor ébred rá, hogy lénye alapjaiban nem azonos sem testi 
porhüvelyével, sem légzésével. Ez utóbbi annak jelképe, 
hogy a halandók ki vannak szolgáltatva a természet elemi 
kényszereinek. 

A krija-jógi uralja testét és lelkét, s végül az utolsó 
ellenségét is legyőzi. Nem más ez, mint a halál. 

hízz Halálon, aki embereken - 

haljon meg csak Ő, többé senki sem! [170] 

A befelé figyelés, ,csendben üldögélés" nem tudományos 
módja annak, hogy megpróbáljuk erővel szétválasztani az 
elmét és az érzékeket, amelyeket összeköt egymással az 
életerő. A gondolkodó elme hiába próbál visszatérni az 
istenséghez, az életáramok folyvást visszarángatják az 
érzékek birodalmába. A krija, amely közvetlenül az életerőn 
keresztül irányítja az elmét, a Végtelen megközelítésének 
legkönnyebb, leghatásosabb és tudományosan is leginkább 
megalapozott módja. Ahelyett, hogy a teológia szekerén 
zötyögnénk Isten felé, a krija-Jógat joggal nevezik 
repülőjáratnak. 

A Jóga tudománya az összpontosítás és a meditáció 
módszereinek tapasztalati megközelítésén alapul. A Jóga 
lehetővé teszi művelője számára, hogy tetszése szerint az 
érzékek öt telefonközpontjához - látáshoz, halláshoz, 
szagláshoz, ízleléshez és tapintáshoz - irányítsa és ki- 
bekapcsolgassa az életáramot. Érzékeitől elszakadva, a jógi 
már könnyen és tetszése szerint egyesíti tudatát a 
magasabb rendű világokkal vagy éppen az anyag 
birodalmával. Akarata ellenére többé nem húzza vissza az 


életerő a durva érzékletek és nyugtalan gondolatok földi 
körébe. 

A magas szintre eljutott krija-jógi életét nem múltbéli 
cselekedetei, hanem kizárólag lelke utasításai irányítják. 
Nem hatnak rá az önző cselekedetek, a jó és a rossz, és a 
mindennapi élet visszahúzó nyűgei, amelyek nehézkesek és 
csigalassúak a sasröptű szíveknek. 

Ha a jógi életét lélekként éli meg, ez szabaddá teszi őt, aki 
az én börtönéből kiszökve, mélyeket lélegzik a mindenütt 
jelenvalóság oxigéndús levegőjéből. A természetes életet 
ezzel szemben a megalázó lassúság rabsága jellemzi. A 
csupán az evolúció rendjéhez igazodó ember nem siettetheti 
a természetet. Ha úgy él is, hogy nem vét a testét és elméjét 
irányító törvények ellen, mégis évmilliókon át tartó 
inkarnációk révén éri csak el a teljes megszabadulást. 

A jógi messzire látó módszere - ha önmagát már nem fizikai 
és mentális testével azonosítja, hanem A lelkével azoknak 
ajánlható, akik  lázonganak ezerszer ezer évvel 
szembesülve. Az átlagember számára ez az időtartam még 
jobban kinyúlik, hiszen nem él összhangban sem a 
természettel, sem a lelkével, ehelyett természetellenes 
rögeszmék foglya, gondolataival és testével megsértve a 
természet édes józanságát. Az ilyenek számára kétmillió év 
sem volna elegendő a megszabaduláshoz. 

A durva, pallérozatlan ember ritkán vagy soha nem ismeri 
fel, hogy teste királyság, amelyben a lélek gyakorolja az 
egyeduralmat. A koponyában székelő fenség helytartói 
révén kormányoz a gerincoszlop hat erőközpontjában, a 
tudatosságpontokban. Ezt a teokráciát, vagyis 
istenkirályságot engedelmes alattvalók tömegei támogatják: 
huszonhétezer milliárd sejt (amelyek önállóan, noha 
látszólag gépiesen hajtják végre a testi növekedés, 
átalakulás és felbomlás feladatait) meg ötvenmillió 
gondolat, érzés és tudatállapotváltozás (hatvanéves 
átlagéletkorral számolva). 


Betegség vagy tévképzetek esetén a test és az elme 
látszólag fellázad a lélek-király ellen; ez azonban nem az 
alázatos alattvalók hitszegése, hanem annak folyománya, 
hogy - a múltban vagy a jelenben - visszaéltünk a szabad 
akarattal. Pedig lelkünkkel együtt jutottunk hozzá ehhez, s 
visszavonhatatlanul hozzánk tartozik. 

Ha ellenben alacsonyabb egónkkal azonosulunk, akkor 
adottnak vesszük, hogy az gondolkodik, akar, érez, emészt 
és tartja magát életben. Az ilyen ember, ha eltöprengene is 
rajta, akkor sem ismerné el sohasem (már egy kevés is elég 
lenne), hogy hétköznapi életében nem más, mint múltbéli 
cselekedeteinek (karmájának), illetve a természetnek vagy a 
környezetnek a bábja. Intellektuális reakcióink, érzéseink, 
hangulataink és szokásaink egytől egyig a múlt okainak 
okozatai, lett légyen szó jelen vagy valamelyik előző 
életünkről. A királyi lélek azonban magasan e földi hatások 
fölött trónol. Az időleges érvényű igazságokat és 
szabadságokat elutasítva, a krija-jógi túllép minden 
csalódáson, s eljut lánctalan, valódi Lényéhez. A vallások 
szent iratai nem a romlékony testtel, hanem az élő lélekkel 
azonosítják az embert. A krija-Jógaban rálel azokra az 
eszközökre, amelyekkel igazolni tudja a fenti Írások 
igazságát. 

„A külsődleges rituálé nem rombolhatja le a tudatlanságot, 
mivel egyik nem zárja ki a másikat - írta Sankara a Versek 
évszázada című, híres munkájában. - Egyedül a 
megvalósított tudás oszlatja el a tudatlanságot... Tudásra 
csak úgy tehetünk szert, ha kérdezünk. Ki vagyok? Hogyan 
született a világmindenség? Ki alkotta? Mi az anyagi oka? 
Ilyenfajta kérdésekre gondolok." Az intellektus nem tud 
választ adni ezekre a kérdésekre, ezért fejlesztették ki a risik 
a Jógat a spirituális kutatás eszközeként. 

A krija-Jóga az a tűzszertartás, amelyet oly gyakran dicsér a 
Gítá. A jógi olyan máglyára veti földi vágyait, amelyet az 
egyedül való Isten szentelt meg. E tűzszertartásban a múlt 
és jelen vágyait elemészti az isteni szeretet. A Végső Láng 


áldozatul kapja gyarló bolondságainkat, s mi megtisztulunk 
a salaktól. Képletesen szólva, csontjainkról lefoszlik a 
vágyak húsa, s ezt a karmikus csontvázat a bölcsesség 
ártalmatlan Napja hófehérre aszalja. Végre megtisztult! 

Az igazi jógi, aki óvakodik attól, hogy gondolatait, akaratát 
és érzéseit hamisan azonosítsa testi vágyaival, aki elméjét 
egyesíti a gerinc szentélyeinek tudatfölötti erőivel, így 
abban a világban él, amelyet Isten eltervezett számára. Nem 
hat rá sem a múlt, sem az emberi esztelenségből fakadó 
újabb és újabb indíték. Legfőbb vágya beteljesülvén, a 
Világszellem kimeríthetetlen üdvösségének biztos 
kikötőjébe ér. 

A Jóga hatékonyságáról szólván, Krisna a következő 
szavakkal dicséri a jógit: ,A jógi nagyobb, mint a testet 
fegyelmező aszkéták, még a bölcsesség útját követőknél is 
nagyobb (dnyána Jóga), vagy akik a tettek ösvényét követik 
(karma Jóga). Légy ezért, oh Ardzsuna, jógivá!". [171] 


27. FEJEZET 


Jóga iskola Ráncsíban 

- Miért ódzkodsz a szervezőmunkától? 

Mesterem kérdése meglepett kissé. Tény és való, akkoriban 
úgy gondoltam, hogy a szervezetek darázsfészkek: 
veszélyes beléjük nyúlni. 

- Hálátlan feladat, uram - feleltem. - Bármit tesz vagy nem 
tesz is a vezető, bírálat éri. 

- Talán egyedül magadnak akarod az egész isteni cshénát 
(sajtot)? - vágott vissza gurum szigorú tekintettel. - Vajon te 
vagy bárki más elérhette volna-e az Istennel való egyesülést 
a Jóga révén, ha nagylelkű mesterek hosszú sora nem adja 
át készségesen tudását másoknak? - majd hozzátette: 


- Isten a méz, a szervezetek pedig a méhkaptárok: 
mindkettőre szükség van. Természetesen minden forma 
felesleges szellem nélkül, de neked is nyüzsgő 
méhkaptárokat kellene nevelned, amelyek tele vannak a 
lélek nektárjával. 

Mesterem tanácsa mélyen megrendített. Noha akkor nem 
feleltem, szilárd elhatározás fogant meg kebelemben. 
Amennyire hatalmamban áll, megosztom embertársaimmal 
a gurum lábánál megtanult, megingathatatlan igazságokat. 
- Uram, kérlek, ragyogjon szereteted mindörökre odaadásom 
szentélyében, s add, hogy másokban is felébreszthessem a 
Te szeretetedet! 

Még mielőtt beléptem volna a szerzetesrendbe, Srí 
Yuktésvár rendkívül váratlan kijelentést tett. 

- Mennyire hiányzik majd öregkorodban egy feleség 
társasága! - mondta. - Nem gondolod, hogy a családapa, aki 
hasznos munkát végez, hogy eltarthassa feleségét és 
gyermekeit, Isten szemében érdemdús szerepet játszik? 

- Uram - tiltakoztam ijedten -, tudod, hogy ebben az életben 
egyedül a Kozmikus Szeretettre vágyom. 

Mesterem olyan vígan nevette el magát, hogy megértettem, 
kérdésével csupán próbára akart tenni. 

- Emlékezz vissza - mondta lassan -, hogy aki megtagadja 
világi kötelességeit, csak akkor találhat erre mentséget, ha 
egy jóval nagyobb családért él. 

Az ifjúság helyes nevelésének gondolata mindig nagyon 
közel állt a szívemhez. Világosan láttam a száraz közoktatás 
következményeit, amely mindössze a test és az elme 
pallérozásával gondol. Az Erkölcsi és a Spirituális értékek 
nem kapnak benne helyet, holott nélkülük az emberi 
boldogság elképzelhetetlen. Elhatároztam hát, olyan iskolát 
alapítok, amelyben a kisfiúk egészen érett férfikorukig 
tanulhatnak. Első lépésként hét gyermekkel kezdtem 
Dihikában, egy bengáliai kis faluban. 

Egy év múlva, 1918-ban Mahíndra Csandra Nandí, 
Kászímbázár mahárádzsája nagylelkűségének köszönhetően 


gyorsan növekvő csoportomat áttelepíthettem Ráncsíba. A 
városka Bihárban található, Kalkuttától mintegy háromszáz 
kilométerre. Ez India egyik legkedvezőbb éghajlatú területe. 
Az új iskola főépülete a ráncsíbéli királyi palota lett, amelyet 
Jógada Szatszanga Brahmacsarja Vidjálajának neveztem el, 
[172] a risik nevelési elveinek megfelelően, akiknek erdei 
ásramjai valaha mind a világi, mind a vallási tanulmányok 
központjaiul szolgáltak. 

Mind a technikumi, mind a gimnáziumi tanulmányokat 
megszerveztem. Diákjaim mezőgazdasági, ipari, 
kereskedelmi és humán tantárgyakat tanultak. A risik 
hagyományát követve, úgy intéztem, hogy az órák nagy 
része a szabadban folyjék. 

Ráncsi diákjai Jógameditációt is tanultak, emellett egy 
Jógada elnevezésű, egészségfejlesztő rendszert, amelyet 
1916-ban dolgoztam ki. 

Miután felismertem, hogy az emberi test olyan, akár az 
akkumulátor, úgy okoskodtam, hogy közvetlenül emberi 
akarattal is feltölthető. Mivel szándék nélkül nincs 
cselekvés, ezért az ember pusztán akaratához, azaz az 
elsődleges mozgatóhoz folyamodva, minden fárasztó eszköz 
vagy mechanikus tornagyakorlatok nélkül is megújíthatja 
erőit. A Jógada egyszerű módszereivel tudatosan és azonnal 
feltöltheti életerejét (amelynek központja a nyúltagy) a 
kozmikus energia kiapadhatatlan készleteiből. 

Ráncsíban tanuló diákjaimra jó hatással volt a /ógada 
módszer. Megtanulták, hogyan helyezzék át az életerőt 
egyik testrészükből a másikba, s hogyan üljenek a nehéz 
ászanákban is tökéletes testtartással. [173] A kitartás és erő 
olyan próbáit állták ki, amelyek izmos férfiakon is kifogtak. 
Legfiatalabb öcsém, Bisnú Karán Ghós is itt járt az iskolába, 
később neves testnevelő pedagógus lett belőle. Egyik 
tanítványával 1938-39-ben járt Nyugaton, ahol 
erőmutatványokat mutatott be. A New York-i Columbia 
Egyetem professzorai, valamint Európa és Amerika több más 


egyetemének munkatársai nem győztek ámulni, milyen 
csodálatos mértékben uralja az elme testünket. 

Az első év végén már kétezren jelentkeztek Ráncsíba. 
Akkoriban azonban csak bentlakásos diákokat tudtunk 
fogadni, ezért mindössze száz tanulót vettünk fel. 
Nemsokára kibővítettük diákjaink körét. 

A Vidjálajában egyszerre voltam a kicsik apja és anyja, s 
tömérdek szervezeti gonddal kellett megküzdenem. 
Gyakran jutottak eszembe Krisztus szavai: ,,...senki sincs, a 
ki elhagyta házát vagy fitestvéreit, vagy nőtestvéreit, vagy 
atyját, vagy anyját, vagy gyermekeit, vagy szántóföldjeit én 
érettem és az evangyéliomért, a ki százannyit ne kapna 
most ebben az időben, házakat, fitestvéreket, nőtestvéreket, 
anyákat, gyermekeket és szántóföldeket, üldözésekkel 
együtt; a jövendő világon pedig örök életet." [174] 

Srí Yuktésvár a következőképpen értelmezte ezeket a 
szavakat: 

- A hívő, aki nagyobb ívű feladatai kedvéért lemondva a 
családalapításról, a társadalom javáért munkálkodik (ezúttal 
több száz hajlék és testvér gondját vállalva magára), 
gyakran számíthat meg nem értésre, sőt üldöztetésre. A 
tágabb közösség érdekei azonban segítségére lesznek, hogy 
legyőzze önzését, s munkálkodása végül elnyeri az egek 
jutalmát. 

Egyik nap apám eljött, hogy atyai áldását adja rám 
Ráncsíban, amelyben eddig azért nem részesített, mert 
megsértettem azzal, hogy nem vállaltam állást a Bengál- 
Nágpur Vasúti Társaságnál. 

- Fiam - mondta -, mostanra belenyugodtam választásodba. 
Örül a szívem, hogy ezek között a vidám, eleven fiatalok 
között látlak. Inkább való neked ez az élet, mint a vasúti 
menetrendek papirosízű világa - egy tucat kölyök felé intett, 
akik belém csimpaszkodtak. - Nekem mindössze nyolc 
gyermekem volt, de megértem, mekkora teher nehezedik 
rád! 


Huszonöt termékeny hektár állt rendelkezésünkre, s napról 
napra ezen gazdálkodtak örömmel a tanárok és a diákok. 
Sok háziállat lábatlankodott körülöttünk, többek között egy 
kis őzike is, amelyet a gyermekek valósággal bálványoztak. 
Nekem is annyira a szívemhez nőtt ez a kedves jószág, hogy 
beengedtem aludni a szobámba. Az első hajnalhasadásra az 
őzike oda szokott battyogni az ágyamhoz, hogy 
megsimogassam. 

Egyik nap bementem ügyeimet intézni Ráncsí városába, s a 
szokásosnál korábban megetettem az őzborjat. A fiúknak 
meghagytam, hogy ők már ne adjanak neki enni 
hazatérésemig. Az egyik legényke azonban engedetlen volt, 
s jókora adag tejjel itatta meg az őzikét. Amikor este 
hazaértem, szomorú hír fogadott: az őzborjú a halálán van, 
mert túletették. 

Könnyek között vettem ölembe a látszólag élettelen állatkát. 
Buzgón imádkoztam Istenhez, hogy mentse meg az életét. 
Órák múlva a kis teremtés kinyitotta a szemét, felállt, és 
botladozva járni kezdett. Az egész iskola üdvrivalgásban tört 
ki. 

Aznap éjjel egyszer és mindenkorra megtanultam valamit. 
Éjjel kettőig fent maradtam az őzikével, aztán elnyomott az 
álom. Almomban megjelent az őz, és így szólt hozzám: 

- Visszatartasz. Kérlek, engedj utamra, engedj el! 

- Jól van - feleltem az álomban. Nyomban ezután 
felébredtem, és felkiáltottam: 

- Fiúk, az őzike haldoklik! 

A gyerekek hozzám szaladtak. 

A szoba sarkába rohantam, ide helyeztem ugyanis el az 
állatkát. Tett még szegény egy utolsó erőfeszítést, hogy 
feltápászkodjék, s botladozva felém indult; azután azonban 
összecsuklott, és meghalt. 

Az állatok sorsát irányító csoportkarma szerint az őz élete 
véget ért, s készen állt arra, hogy magasabb rendű 
életformában szülessék újra. Mély kötődésemmel és hő 
imáimmal állati alakjában tartottam még egy darabig, hiába 


igyekezett megszabadulni ennek kötelékeiből a lélek. 
Később jöttem csak rá, mekkora önzés volt ez részemről. Az 
őzike lelke azért fordult hozzám álmomban, mert szerető 
jóváhagyásom nélkül nem tudott vagy nem akart eltávozni. 
Amint belegyeztem, el is ment. 

Minden bánatom elmúlt, mivel ismét ráébredtem, hogy Isten 
azt akarja, minden gyermeke az Ő részeként szeresse a 
földlakókat, s ne engedjen a tévképzetnek, amely szerint a 
halál mindennek véget vet. A tudatlan ember csupán az 
elmúlás áthághatatlan falát látja, amely egyszer s 
mindenkorra elrejti előle a néki oly kedves lényeket. A 
kötődés nélküli ember, aki másokat Isten 
megnyilvánulásaként szeret, ezzel szemben megérti, hogy a 
halálban szerettei csupán visszatértek Őhozzá. 

A ráncsíbéli iskola egyszerű, szerény kezdetei után jelentős 
intézménnyé terebélyesedett, amelyet ma megbecsülnek 
Bihárban és  Bengálban. Sok részlegét önkéntes 
adományokkal támogatják azok, akik szívesen látják a risik 
nevelési  eszményeinek továbbélését.  Midnápurban, 
Lakhanpurban és Puríban további virágzó iskolák működnek 
a Jógada Szatszanga [175] név alatt. 

A központban orvosi részleg is van, ahol az orvosok ingyen 
gyógyítják és látják el gyógyszerrel a vidék szegényeit. 
Évente több mint 18 000 betegünk van. A Vidjálaja a 
versenysportokban és a tudományok művelésében. is 
kitüntette magát, nem egy diákunk később jelesen 
teljesített az egyetemen. 

Iskolánkat - amely már három évtizedes, és sok tevékenység 
központja [176] - számos kiválóság kereste fel Keletről és 
Nyugatról. 1918-ban néhány napra Szvámi Pranabánanda, a 
benáreszi szent - aki egyszerre két alakban tudott 
megjelenni - látogatott intézményünkbe. Miközben a nagy 
mester megszemlélte a fák alatt helyet foglaló osztályok 
festői látványát, este pedig látta, hogy a zsenge korú fiúk 
órákig ülnek Jógameditációban, mélyen meghatódott. 


- Öröm járja át szívemet annak láttán, hogy Lahiri Mahásaja 
nevelési elvei termékeny talajra találtak ebben az 
intézményben. Gurum áldása van az iskolátokon - mondta. 
Ekkor az oldalamon ülő kisfiú egy kérdést merészelt feltenni 
a nagy jóginak: 

- Uram, lehetnék szerzetes? Szentelhetném csak Istennek az 
életemet? 

Noha Szvámi Pranabánanda halványan elmosolyodott, 
tekintete a jövőbe révedt. 

- Gyermekem - felelte -, szépséges ara vár rád, ha felnősz. 

(A fiú a végén tényleg megnősült, miután évekig 
tervezgette, hogy belép a szvámí-rendbe.) 

Röviddel  Szvámi  Pranabánanda látogatását követően 
elkísértem apámat abba a kalkuttai házba, ahol a nagy jógi 
átmenetileg megszállt. Átsuhant agyamon Pranabánanda 
jóslata, amelyet évekkel korábban hallottam tőle: , Később 
apáddal együtt találkozom veled." 

Amint apám belépett a szvámi szobájába, a nagy bölcs 
felemelkedett ültéből, és szerető tisztelettel ölelte át 
szülőatyámat. 

- Bhagabatí, mit művelsz? Hát nem látod, hogy fiad a 
végtelen felé száguld? - elpirultam a dicséretet hallván. A 
szvámi folytatta: - Bizonyára emlékszel, milyen gyakran 
mondogatta áldott gurunk: ,Banát, banát, ban dzsáj." [177] 
Más szóval a krija szüntelen gyakorlásával hamarabb jutunk 
az égi kapuk elé. 

Pranabánanda teste, amely oly erőteljesnek tetszett első 
benáreszi látogatásom alkalmával, hogy nem győztem 
ámuldozni, mostanra szemlátomást megöregedett, noha a 
tartása most is szálegyenes maradt. 

- Szvámídzsí - kérdeztem, egyenesen a szemébe nézve -, 
kérlek, mondd meg nekem, nem érzed a kor terhét? Most, 
hogy a tested gyengülőben van, nem  érzékeled-e 
homályosabban az Urat? 

Angyali mosollyal válaszolt. 


- A Szeretett még közelebb van hozzám, mint valaha szilárd 
hite tökéletesen meggyőzött. A guru folytatta: A mai napig 
két nyugdíjat élvezek. Az egyiket Bhagabati folyósítja, a 
másikat az ég - ujjával a magasba mutatott, s egy rövid 
időre révületbe dermedt, miközben isteni fény ömlött el az 
arcán. Bőségesen beértem ezzel a válasszal! 

Pranabánanda szobájában különféle növényeket és magos 
zacskókat vettem észre, ezért a rendeltetésük felől 
érdeklődtem. 

- Végleg elhagyom Benáreszt, s most útban vagyok a 
Himalája felé - felelte. - Ott ásramot nyitok a 
tanítványaimnak. Ezekből a magvakból spenótot és 
veteményeket szándékozom termeszteni. Az én drágáim 
egyszerűen élnek majd, hiszen idejük javát az Istennel való 
egység üdvözült állapotában töltik. Másra nincs is 
szükségünk. 

Apám megkérdezte  tanítványtársát, mikor készül 
viszszatérni Kalkuttába. 

- Én már soha - felelte a szent. - Lahiri Mahásajától tudom, 
hogy ebben az évben egyszer és mindenkorra el fogom 
hagyni szeretett Benáreszemet, s a Himalájába megyek. Ott 
szabadulok majd meg földi porhüvelyemtől. 

Szemem könnybe lábadt a szavait hallva, a szvámí azonban 
derűsen mosolygott. Holmi égi kisgyermekre emlékeztetett, 
aki biztonságosan megül az Istenanya ölében. Az évek nem 
csökkentették rendkívüli szellemi képességeit. Ha akarta, 
megújíthatta a testét, néha azonban elfeledkezett arról, 
hogy feltartóztassa az öregedés folyamatát, s megengedte, 
hogy karmája a jelen életében teljesedjék ki, megtakarítva 
ezzel magának egy újabb megtestesülés nyűgét. 
Hónapokkal később találkoztam egy régi barátommal, 
Szanandannal, aki Pranabánanda egyik közeli tanítványa 
volt. 

- Imádandó gurum elhunyt - közölte velem zokogva. 
Létrehozott egy remetelakot Risikés mellett, ahol szeretettel 
oktatgatott minket. Amikor már megszoktunk ott, és jelentős 


spirituális előrehaladást mutattunk fel a jelenlétében, egyik 
nap az az ötlete támadt, hogy nagy vendégséget csap 
Risikésben. Megkérdeztem, miért akar vendégül látni ennyi 
embert. ,Ez az utolsó ünnep, amelyen részt veszek" 
mondta. Akkor még nem fogtam fel szavai teljes 
jelentőségét... Pranabánandadzsí segédkezett a főzésnél. 
Hozzávetőleg 2000 főt láttunk vendégül. Az ünnep után 
gurunk egy magas emelvényről ihletett szentbeszédet 
mondott a Végtelenről. A végén, ott, a nagy nyilvánosság 
előtt hozzám fordult, amint mellette ültem az emelvényen, 
és szokatlan hévvel kijelentette: ,Készülj fel, Szanandan, 
mert hamarosan itt hagyom ezt az árnyékvilágot." 
Döbbentem hallgattam, majd hangosan feljajdultam: ,Ne 
tedd, mester! Kérve kérlek, ne tedd!" A tömeg 
megszeppenten hallgatott. Pranabánandadzsí rám 
mosolygott, de tekintete már az Örökkévalóságot fürkészte. 
„Ne légy önző, és ne sajnálj! mondta. - Régóta és jó szívvel 
szolgállak benneteket. Most pedig örvendezzetek, és 
kívánjatok boldog örökéletet. Mert hamarosan találkozom a 
Kozmikus Szeretettel - suttogva tette hozzá: - Nemsokára 
másik testben újra visszatérek. Rövid ideig élvezni fogom a 
végtelen üdvösséget, azután visszatérek a földre, és 
csatlakozom Bábádzsíhoz. [178] A maga idejében 
megtudjátok, lelkem hol és mikor született újra." Ezután 
ismét felkiáltott: „Szanandan, a második krija-Jóga szerint 
ezennel eltávozom testemből!" [179] A tömegen 
végigtekintve, áldását adta ránk. Miközben tekintete befelé, 
harmadik szeme felé révedt, mozdulatlanná dermedt. A 
rémült tömeg azt hitte, elragadtatottan meditál, ő azonban 
ekkorra elhagyta teste templomát, s a kozmikus végtelenbe 
szárnyalt lelkével. Tanítványai megérintették lótuszülésbe 
helyezkedő testét, amely már jéghideg volt. Csupán a halál 
merevségébe dermedt porhüvely maradt köztünk, lakója 
mostanra halhatatlan partokra költözött. 

Szanandan elbeszélése közben én azt gondoltam, hogy az 
áldott szentnek, aki egyszerre két helyen tudott jelen lenni, 


éppoly drámai volt a halála, mint az élete! 

Megkérdeztem, mit tud arról, hol születik majd újra 
Pranabánanda. 

- Nem szólhatok erről a bizalmas közlésről. Talán egyszer 
majd magadtól rájössz - felelte Szanandan. 

Evekkel később tudtam meg Szvámi Késabánandától, [180] 
hogy Pranabánanda újjászületését követően a Himalájában 
található Badrínárájanba ment, s ott csatlakozott a Bábádzsí 
köré gyűlt szentek csoportjához. 


28. FEJEZET 


Ismét fellelem az újraszülető Kásít 

- Kérlek, ne menjetek be a vízbe! Csak locsoljátok le 
magatokat! 

A Vidjálaja fiatal diákjait intettem így, akik egy tíz 
kilométeres kiránduláson kísértek el egy közeli dombra. 
Előttünk a tó hívogatónak tetszett, én azonban valamiért 
viszolygást éreztem a láttára. A legtöbb fiú 
engedelmeskedett felszólításomnak, néhányan mégsem 
tudtak ellenállni a hideg víz kísértésének. Ám alig merültek 
a habokba, máris nagy vízikígyók tekergőztek köréjük. Hogy 
ott micsoda kiáltozás, csapkodás támadt! Milyen komikus 
sietséggel menekültek ki a vízből! 

Később, úticélunkat elérve, megebédeltünk. Letelepedtem 
egy fa alá a fiúk gyűrűjében. Mivel jó kedvemben találtak, 
különböző kérdésekkel ostromoltak. 

- Kérlek, áruld el uram, veled maradok-e mindig a lemondás 
ösvényén? - kérdezte az egyikük. 

- Nem, nem, erővel hazavisznek majd, és később családot 
alapítasz. 

A fiúcska hitetlenkedve tiltakozott: 

- Csak a holttestemet vihetik el innen. 


(Néhány hónap múlva szülei valóban megjelentek, hogy 
hazavigyék, ami meg is történt a gyermek könnyes 
ellenszegülése ellenére. Néhány év elteltével valóban 
megházasodott.) 

Záporoztak rám a kérdések. Aztán egy tizenkét év körüli 
kisfiú, Kásí kérdésére feleltem. Nagyon okos volt, mindenki 
szerette. 

- Uram, nekem mi lesz a sorsom? 

- Rövidesen meghalsz - úgy tetszett, ellenállhatatlan erő 
buktatta ki e szavakat a számon. 

Jómagam ugyanúgy megdöbbentem, és elszomorodtam, 
mint a többiek. Csöndben magamat ostoroztam, miféle 
enfant terrible vagyok én, és több kérdésre már nem voltam 
hajlandó felelni. 

Az iskolába visszatérve, Kásí a szobámba jött. 

- Miután meghalok, légy szíves, keress meg, ha újraszületek, 
és vezess ismét a hit ösvényére! - kérlelt zokogva. 

Akkori szorongatottságomban visszautasítottam a 
bonyodalmas, okkult kérést. Kásí azonban hetekig nem 
hagyott nyugton. Látva, mennyire szívén viseli a dolgot, 
végül beadtam a derekamat. 

- Ha az Égi Atya is segít, megígérem, hogy megpróbállak 
felkutatni - mondtam. 

A nyári vakáció idején rövid utazásra indultam. Sajnáltam, 
hogy nem tudom Kásít is magammal vinni, s indulás előtt a 
szobámba hívattam, ahol nyomatékosan felszólítottam, hogy 
a kísértéseknek ellenállva, maradjon az iskola spirituális 
rezgéseinek körén belül. Valahogy úgy éreztem, ha nem 
megy haza, elkerülheti a bajt. 

Röviddel ezután megérkezett Ráncsíba Kásí apja. Tizenöt 
napig próbálta megtörni fia akaratát. Kilátásba helyezte, ha 
négy napra vele tart Kalkuttába, hogy meglátogassa az 
édesanyját, utána visszajöhet. Kásí azonban hallani sem 
akart a dologról. Az apa már azon volt, hogy rendőri 
segédlettel vonszoltatja el a fiát. Ez a fenyegetés 


megijesztette Kásít, aki nem kívánt botrányt kavarni az 
iskolában. Nem látott más kiutat, mint hogy elmenjen. 
Néhány nap múlva én is hazaértem. Amikor meghallottam, 
hogyan kényszerítette távozásra apja Kásít, nyomban 
vonatra szálltam Kalkutta felé. Itt bérkocsit fogadtam. Furcsa 
módon, alig mentünk át a Gangesz felett a Howrahhídon, 
legelőször Kásí apját és gyászoló rokonait pillantottam meg. 
Megálljt parancsoltam a kocsisnak, kiugrottam a batárból, és 
rárivalltam a nyomorult apára. 

- Gyilkos úr - kiáltottam meglehetősen logikátlanul -, 
megölted a tanítványomat! 

Az apa akkorra már ráébredt, mekkora hibát követett el 
azzal, hogy Kalkuttába kényszerítette a fiát. A vele töltött 
néhány nap során a gyermek fertőzött ételt evett, kolerát 
kapott, és meghalt. 

Éjjel-nappal nem hagyott nyugodni az ígéretem, hogy 
megtalálom Kásít. Akármerre jártam, mindenütt ott kísértett 
az arca. Ugyanúgy kutattam utána, mint egykor elveszett 
édesanyám után. 

Úgy éreztem, Isten azért adott értelmet, hogy finom 
törvényei felfejtésével kutassam ki a fiú asztrális hollétét. 
Ereztem, hogy lelke beteljesületlen vágyaktól rezeg; de hát 
egyetlen fénytömeg volt csak az asztrálvilág milliónyi 
világító lelkének sokaságában. Vajon hogyan 
hangolódhatnék rá, töprengtem? 

Egy titkos Jógamódszer révén a spirituális szem - a két 
szemöldök közötti belső pont - mikrofonján közvetítettem 
szeretetemet Kásí lelkének. Felemelt kezemet használtam 
antenna gyanánt, s gyakran forogtam körbe-körbe, hogy 
felfedezzem, hol született máris újra embrióként. Azt 
reméltem, választ kapok tőle szívem összpontosított 
rádióvevőjén. [181] 

Az volt a megérzésem, hogy a fiú rövidesen ismét visszatér a 
földre, s ha folyamatosan sugárzom feléje lelki 
rádióadásomat, lelke válaszolni fog. Tudtam, hogy a 


legenyhébb ilyen ráhatást is megérzem majd ujjaim, karom 
és gerincem idegeiben. 

Kásí halála után töretlen lelkesedéssel folytattam 
Jógagyakorlataimat fél évig. Egyszer néhány ismerősöm 
társaságában Kalkutta zsúfolt bazárnegyedében sétáltam, s 
a megszokott módon felemeltem a kezemet. Most éreztem 
először, hogy választ kapok. Örömmel észleltem az ujjaimon 
és a tenyeremen végigfutó, villanyos bizsergést. Tudatom 
mélyéről egy hang szólt hozzám: „Kásí vagyok, Kásí vagyok, 
gyere hozzám!" 

Szinte hallani véltem Kásí jellegzetes, rekedtes suttogását. 
[182] Újra meg újra hallottam ezt a hívást. Megragadtam 
egyik társam,  Prokás Dász karját, és vidáman 
rámosolyogtam: 

- Azt hiszem, megtaláltam Kásít! 

A köröttünk tolongó tömeg és barátaim megrökönyödésére, 
forogni kezdtem magam körül. Ujjaimban azonban csak 
akkor éreztem bizsergést, amikor egy közeli sikátor felé 
tekintettem, amely találóan a Kígyó köz nevet viselte. Ha 
másfelé fordultam, az asztrális hullámok is megszűntek. 

- Ahá, Kásí lelke egy anya méhében rejtőzik, aki ebben a 
közben lakik - kiáltottam. 

Amint a sikátor felé közeledtünk, felemelt kezemben egyre 
erősebben, egyre kifejezettebben éreztem a bizsergést. És 
mintha mágnes húzott volna az út jobb oldala felé. Egy 
bizonyos ház kapujában legnagyobb megrökönyödésemre 
földbe gyökerezett a lábam. Felajzva kopogtattam az ajtón, 
izgalmamban még a lélegzetemet is visszafojtottam. 
Ereztem, hogy hosszadalmas és szokatlan keresésem 
sikeresen véget ért. 

Az ajtóban egy szolgálólány fogadott, aki közölte, hogy a 
ház ura otthon tartózkodik. Emez már jött is lefelé a lépcsőn, 
és kérdőn mosolygott rám. Nehezen találtam szavakat 
kérdésem megfogalmazására, amely képtelennek és mégis 
helyénvalónak tetszett. 


- Kérlek, uram, mondd meg, nem vártok-e gyermeket a 
feleségeddel hat hónapon belül? 

- De, így van. 

Látva, hogy szvámí vagyok, a hagyományos narancssárga 
öltözetet viselő szerzetes, udvariasan hozzátette: 

- Kérlek, mondd meg, honnan tudsz a dolgaimról? Amikor 
elmondtam neki Kásí és keresésem történetét, a meglepett 
férfiú hitt nekem. 

- Szép arcú fiad születik - mondtam neki. - Széles orcája lesz, 
homlokán rakoncátlan hajfürttel. Hajlamai a kezdetektől 
Isten felé vonzzák. 

Bizonyos voltam abban, hogy a születendő gyermek külseje 
Kásíra emlékeztet majd. 

Később felkerestem a kicsit, akinek szülei a Kásí nevet 
adták. Már gyermekkorában is szembeszökően hasonlított 
egykori drága  tanítványomra. Az első pillanattól 
rokonszenvet érzett irántam, a múlt kétszeres erővel támadt 
fel közöttünk. 

Évekkel később, már kamaszkorában a régi-új Kásí írt 
nekem, amikor Amerikában időztem. Levelében kifejtette, 
leghőbb vágya, hogy a világról lemondó szerzetesek útjára 
lépjen. Egy himalájai mesterhez irányítottam, aki 
tanítványául fogadta az újraszületett Kásít. 


29. FEJEZET 


Rabindranath Tagore és én összehasonlítjuk iskoláinkat 
- Rabindranath Tagore arra tanított minket, hogy az ének az 
önkifejezés olyan természetes módja, akár a madárdal. 
Bhólá Náth, egy okos, tizennégy éves fiúcska Ráncsíban, 
adta ezt a magyarázatot, amikor egyik reggel megdicsértem 
az énekét. Akár kértük, akár nem, a kölyök ontotta magából 


a dallamokat. Korábban Tagore híres iskolájába, a 
Sántinikétanba ("a Béke Kikötője") járt Bolpurban. 

- Rabindranath dalait magam is kora gyermekkorom óta 
éneklem - mondtam neki. - Minden bengáli gyönyörködik 
magasröptű költeményeiben, még az írástudatlan parasztok 
is. 

Bhólával ezután együtt elénekeltünk néhány refrént 
Tagorétól, aki több ezer indiai verset zenésített meg. 
Akadtak közöttük saját szerzemények, mások a nép ősi dalai 
közül kerültek ki. 

- Röviddel azután találkoztam Rabindranathtal, hogy 
megkapta az irodalmi Nobel-díjat - mondtam közös 
dalolásunk után. - Azért kerestem fel, mert tetszett, hogy 
milyen bátran elbánik a kritikusaival - kuncogtam. 

Bhólát kíváncsivá tette ez a történet, és a további részletek 
után érdeklődött. 

- A tudósok komolyan ostorozták Tagorét, amiért újfajta 
stílust honosított meg a bengáli költészetben - kezdtem. 

- A köznyelvet az irodalmi nyelvvel keverte, s közben 
semmibe vette a panditoknak oly drága korlátokat. Dalai 
mély filozófiai gondolatokat közvetítenek erős érzelmi 
töltéssel, az elfogadott irodalmi formák iránt azonban vajmi 
kevés tiszteletet tanúsítanak... Egy befolyásos kritikus 
megvetően ,galambpoétának" nevezte Tagorét, aki „pénzre 
váltotta burukkolását". A nagy költő azonban méltó bosszút 
állt, s röviddel azután, hogy ő maga angolra fordította 
Áldozati énekek (Gítándzsali) című kötetét, a széles 
nagyvilág tisztelgett a lábánál. Egy egész vonatnyi pandit 
kereste fel ekkor Sántinikétanban, köztük egykori ellenfelei 
is, hogy gratuláljanak neki... Rabindranath szánt szándékkal 
hosszan megvárakoztatta vendégeit, majd sztoikus 
nyugalommal hallgatta végig dicséretüket. Végül az ő 
szokásos kritikusi fegyvertárukat fordította ellenük: „Uraim - 
fordult hozzájuk. - Dicséretük illata sajnálatos módon 
egykori megvetésük orrfacsaró bűzével keveredik. Tán csak 
nincs közvetlen kapcsolat az én hirtelen támadt 


megbecsülésem és a Nobeldíj között? Hisz továbbra is 
ugyanaz a költő vagyok, akitől önök elfordultak, amikor 
először felajánlottam szerény virágaimat a bengáli költészet 
oltárán." 

- Az újságok beszámoltak Tagore ádáz kirohanásáról. A 
magam részéről csodáltam ennek a férfinak a 
szókimondását, akit nem szédített meg a hízelgés - 
folytattam. - Mr. C. F. Andrews [183] , a nagy költő titkára 
ismertetett össze vele Kalkuttában. A titkár is egyszerű 
bengáli dhótít viselt, s Gurudévának nevezte Tagorét... 
Rabindranath szívélyesen fogadott. Áradt belőle a báj, a 
kultúra és az udvariasság. Amikor az őt ért irodalmi hatások 
felől érdeklődtem, elmondta, hogy mindenekelőtt nagy 
vallási elbeszélő költeményeink és Vidjápati, egy közismert 
14. századi poéta művei hatottak rá. 

Emlékeimen merengve elénekeltem egy régi bengáli dalt 
Tagore feldolgozásában, amely a Gyújtsd meg szerelmed 
lámpását címet viseli. Bhólával vígan daloltunk a vidjálaja 
kertjét járva. 

Körülbelül két évvel azután, hogy Ráncsíban iskolát 
alapítottam, Rabindranath meghívott Sántinikétanba, hogy 
vitassuk meg nevelési eszményeinket. Örömmel elfogadtam 
a meghívást. A költő dolgozószobájában foglalatoskodott, 
amikor beléptem. Akkor is azt gondoltam, mint első 
találkozásunkkor, hogy kevés nála férfiasabb megjelenésű 
halandót ismertem. Nemes vonású arcát hosszú haj és 
leomló szakáll keretezte. Nagy, olvadékony tekintete, 
angyali mosolya és fuvolaként zengő hangja járult hozzá 
személyes varázsához. A szálas, izmos, méltóságteljes 
férfiúban ugyanakkor nőies gyöngédség és egy gyermek 
elbájoló önfeledtsége lakozott. Festeni sem lehetne különb 
költőt, mint amilyen ez a szelíd énekes volt. 

Rövidesen elmerültünk iskoláink  összehasonlításában, 
amelyeket mindketten a fennálló szokások ellenében 
hoztunk létre. Sok hasonló vonást fedeztünk fel bennük: a 
szabadtéri oktatást, az egyszerűséget, valamint azt, hogy 


mindketten bőséges teret biztosítottunk a gyermekek 
kreativitásának. Rabindranath azonban nagy súlyt helyezett 
az irodalom és a költészet tanulmányozására. Fontosnak 
tartotta emellett a zenei önkifejezést, amit már Bhólá 
esetében is megfigyelhettem. A sántinikétani gyermekeknek 
voltak ugyan csendespihenőik, de nem tanultak Jógazni. 

A költő lekötelező figyelemmel hallgatta meg leírásomat a 
felvillanyozó  Jógada-gyakorlatokról és azokról a 
Jógakoncentrációs módszerekről, amelyeket minden 
tanítvány elsajátít Ráncsíban. 

Tagore elmondta, hogy gyermekkorában neki is meggyűlt a 
baja a hivatalos oktatással. 

- Az ötödik elemi elvégzése után megszöktem az iskolából - 
mondta nevetve. 

Nem volt nehéz  elképzelnem, hogyan hathatott 
veleszületett költői érzékenységére a sivár és száraz 
tantermi fegyelmezés. 

- Ezért nyitottam iskolát Sántinikétanban, a fák árnyékában 
és Isten szabad ege alatt - a szépséges kertben tanuló 
csoport felé intett. - Egy gyermeknek természetes 
környezetében, virágok és madárdal között a helye. Így 
könynyebben kifejezésre juttatja veleszületett készségeit. 
Az igazi nevelés nem pumpálja-tölti a tanulóba a magolni 
valót, hanem segít felszínre hozni a belső bölcsesség 
végtelen tartalékait. [184] 

Egyetértettem vele, és hozzátettem: 

- A hivatalos oktatásban elnyomják a gyermekek hős és 
példakép után áhítozó ösztöneit, amikor száraz adatokkal és 
tényekkel tömik a fejüket. 

A költő szeretettel beszélt atyjáról, Dévéndranáthról, aki 
iskolája alapítására is ösztönözte. 

- Apámtól kaptam ezt a termékeny földdarabot, amelyen 
még ő emelt vendégházat és templomot - mondta 
Rabindranath. - Jómagam 1901-ben kezdtem itt nevelési 
kísérleteimet, mindössze tíz fiúval. A Nobel-díjjal járó 
nyolcezer font mind ráment az iskola fenntartására. 


Az idősebb Tagore, Dévéndranáth, akit közel s távol 
maharsiként (azaz nagy bölcsként) emlegettek, roppant 
figyelemreméltó egyéniség volt, amint az Önéletrajzából is 
kitűnik.  Férfikorában két évet töltött a Himalájában 
meditációval. Az ő édesapja, Dvárkánáth Tagore egész 
Bengálban híressé tette nevét nagylelkű közadakozásaival. 
A jeles család több nagy embert adott a világnak. 
Rabindranathon kívül többen kitüntették magukat az alkotó 
kifejezés területén. Unokaöccsei, Gogonéndra és Abaníndra 
India élvonalbeli művészei közé tartoznak. [185] 
Rabindranath testvére, Dvidzséndra mélyenszántó 
gondolkodó volt, akit még a madarak és az erdő vadjai is 
kedveltek. 
Rabindranath felajánlotta, hogy szálljak meg éjszakára a 
vendégházban. Este a belső udvarban szórakoztató 
vendégsereg gyűlt össze. Úgy éreztem magam, mintha egy 
régebbi korba csöppentem volna, ahol az ősi remetelakban a 
vidám dalnokot hívek veszik körül, s valamennyit az Isten 
iránti szeretet vonja fénykörébe. Tagore barátságait a 
harmónia szálaival fűzte szorosabbra. Soha nem volt 
erőszakos, ellenállhatatlan vonzerejével hódította meg a 
szíveket. A poézis ritka virágai az Úr kertjében nyílnak, s 
bódító illatukkal vonzzák magukhoz az idegeneket! 
Rabindranath a maga dallamos hangján felolvasta néhány 
újonnan alkotott, kitűnő versét. Legtöbb dalát és színművét 
Sántinikétanban szerezte tanítványai gyönyörködtetésére. A 
magam részéről azért kedvelem a strófáit, mert noha 
csaknem mindegyikben utal Istenre, ritkán nevezi Őt néven. 
„Részeg vagyok a dal örömétől, s magamról elfeledkezve, 
barátomnak nevezlek Téged, ó, Uram" - írta. Másnap, ebéd 
után vonakodva vettem búcsút a nagy költőtől. Örömömre 
szolgál, hogy kis iskolája mostanra nemzetközi egyetemmé 
fejlődött. A Viszvá-Bháratíban messze földről érkezett 
tudósok lelnek eszményi környezetre. 
Ahol nem fél a lélek, s fennen hordhatjuk fejünk, 
Ahol a tudás szabad, 


Ahol a világot nem tördeli diribdarabokra 
Kerítések szűkös fala, 

Ahol a szavak az igazság mélyéről fakadnak, 
Ahol fáradhatatlanul munkálkodunk a tökéletességen, 
Ahol a holt szokások sivár sivatagát 

Az ész tiszta patakja üdíti fel, 

Ahol a lélek Feléd tör egyre jobban 

Kiteljesedő gondolattal-tettel, 

Atyám, a szabadságnak ebbe a mennyországába 
Vezesd, ó, hazámat! [186] 

Rabindranath Tagore 


30. FEJEZET 


A csodák törvénye 

A nagy regényíró, Lev Tolsztoj [187] szépséges mesét írt 
Három remete címen. Barátja, Nicholas Roerich a 
következőképpen foglalta össze a mű cselekményét: 

Egy szigeten három vén remete éldegélt. Olyan egyszerű 
lelkek voltak, hogy mindössze egyetlen imát ismertek: „Mi is 
hárman vagyunk, Ti is hárman, könyörüljetek rajtunk!" Ez a 
jámbor fohász nagy csodatetteket szült. 

A környék püspöke [188] a három remetéről és rendhagyó 
imájukról hallva elhatározta, hogy felkeresi és megtanítja 
őket az egyház által jóváhagyott imádságokra. A szigetre 
érve felvilágosította a remetéket, hogy imájuk nem méltó az 
egyházhoz, megtanította őket számos imára, majd hajóra 
szállt, és távozott. A fedélzeten észrevette, hogy a hajót 
sugárzó fénykéve követi. Amint közelebb ért, felismerte a 
három remetét, akik kézen fogva futottak a hullámokon, 
hogy utolérjék a hajót. 

- Elfelejtettük az imát, amire megtanítottál minket, s most 
azért siettünk utánad, hogy mondd el újra - kiáltozták, 


amint beérték a püspököt. 

Az azonban a fejét rázta. 

- Kedveseim - mondta nagy alázattal -, maradjatok csak meg 
a régi imátoknál! 

Vajon hogyan tudott a három szent a vízen járni? Hogyan 
támadhatott fel a megfeszített Jézus? 

Hogyan hajtotta végre csodáit Lahiri Mahásaja és Srí 
Yuktésvár? 

A modern tudomány egyelőre nem képes választ adni a fenti 
kérdésekre, de az atomkor hajnalán tudásunk ugrásszerűen 
meg fog növekedni. Az ember egyre kevésbé ismer 
lehetetlent. 

A Védák tanúsága szerint az anyagi világ a májá alapvető 
törvénye szerint, a viszonylagosság és kettősség elvének 
megfelelően működik. Isten, az Egyetlen Élet, a tökéletes 
egység, aki, hogy a teremtés elkülönülő és sokféle 
megnyilvánulásaként jelenjék meg, hamis vagy nem valódi 
fátyolba burkolózik. Ez a csalóka, dualista fátyol a májá. 
Napjaink számos tudományos felfedezése igazolta a régi 
idők risijeinek ezt az egyszerű, mégis alapvető kijelentését. 
Newton mozgástörvénye ugyancsak a májá szellemében 
fogant: ,Minden hatás vele egyenlő, vele ellentétes előjelű 
ellenhatást szül. Bármely két - mozdulatlan - testben ébredő 
erő egyenlő és ellentétes irányú." A hatás és ellenhatás 
tehát pontosan megegyezik egymással. , Az erő önmagában 
elképzelhetetlen. Mindig erőpárok lépnek fel, amelyek 
egymással egyenlők, ám ellentétes irányúak." 

A természet alapvető munkálkodásában szintén 
felfedezhetjük májá fátylát. A villamosság például vonzáson 
és taszításon alapuló jelenség, hiszen az elektronok és 
protonok ellentétes töltésűek. Az atomnak nevezett anyagi 
részecske a földgolyóhoz hasonlóan pozitív és negatív 
pólussal rendelkező mágnesként viselkedik. Az egész 
jelenségvilágot a polaritás uralja, a fizika, a kémia és egyéb 
tudományok minden törvényében benne rejlenek az 
ellentétes fogalmak. 


A természeti törvények azért nem létezhetnek a májá 
birodalmán kívül, hiszen a májá maga a teremtés szövete és 
szerkezete. Maga a természet is csak káprázat, ezért a 
természettudomány óhatatlanul a világ lényegi 
hamisságával foglalkozik. A májá a maga világában örök és 
kimeríthetetlen. A jövő tudománya sem tehet többet, mint 
hogy ennek az örök törvénynek a végtelen számú 
aspektusát kutatja. A tudomány így folyton változik, és soha 
nem érhet felfedezései végére. Miközben felfejti a már 
működő mindenség összefüggéseit, semmit sem szól 
magáról a törvények  megállapítójáról, az egyedüli 
működtetőről. Hiába váltak közismertté a nehézkedés és az 
elektromosság nagyszerű törvényei, hogy egész pontosan 
mi is a lényegük, azt a földi halandók mindmáig nem értik. 
[189] 

A próféták jelölték meg az ember feladataként, hogy 
kerekedjék fölül a máján. Ők ugyanis azt tartották az ember 
legfőbb céljának, hogy emelkedjék fölül a teremtés 
kettősségén, és pillantsa meg a Teremtő lényegi egységét. 
Akik ragaszkodnak a kozmikus illúzióhoz, el kell, hogy 
fogadják a polaritás elemi szabályát: az apály és dagály, az 
emelkedés és hanyatlás, a nappal és éjszaka, az öröm és 
fájdalom, a jó és rossz, a születés és halál ellentétpárjait. 
Több ezer születés után ezek a ciklikus minták kezdenek 
fárasztóvá válni, s az ember reménykedve pillantana túl 
májá mindent beburkoló fátylán. 

Aki mögéje néz, az felfedi a teremtés titkát. Az az igazi 
egyistenhívő, aki ekképpen csupaszítja le a mindenséget. 
Mindenki más bálványképeket imád. Mindaddig, amíg az 
ember alá van vetve a természet dualista káprázatának, 
istennője csak a Janus-arcú Májá lehet, s nem ismerheti meg 
az egyetlen, igaz Istent. 

A világ-káprázat, a májá, az emberben avidjáként ismert, 
szó szerint: "nem-tudás, tudatlanság, téveszme. 
Intellektuális megítélés vagy elemzés útján soha nem 
pusztíthatjuk el a máját vagy az avidját; ennek egyedüli 


módja az, ha elérjük a nirvikalpa szamádhi belső állapotát. 
Az Ószövetség prófétái és valamennyi kor látnokai ebben a 
tudatállapotban jövendöltek. 

Ezékiel mondotta: ,És vitt engem a kapuhoz, ahhoz a 
kapuhoz, amely napkelet felé néz vala. És ímé, Izrael 
istenének dicsősége jő vala napkelet felől, és zúgása, mint a 
nagy víz zúgása, és a föld világos vala az ő dicsőségétől." 
[190] A homlok közepén székelő isteni szem (napkelet) 
révén a jógi a mindenütt jelenvalóságba kormányozza 
tudatát. Eközben az isteni Aum szót hallja, amely olyan, 
„akár a vizek zúgása", és látja a fényeket, amelyek a 
teremtés egyedüli valóságát jelentik. 

A mindenség trilliónyi rejtélye közül a fény a 
legrendkívülibb. A hanghullámokkal ellentétben, amelyek 
terjedéséhez levegőre vagy más, anyagi közvetítő közegre 
van szükség, a fény hullámai a légüres csillagközi teret is 
átszelik. A hullámelmélet alapján feltételezett éter létét 
feleslegessé teszi Einstein elmélete, amely szerint a tér 
geometriai tulajdonságai szükségtelenné teszik az 
éterteóriát. A fény mindkét hipotézisben a legfinomabb, 
anyagi kötöttségektől legszabadabb természeti jelenség 
marad. 

Einstein rendkívüli  feltevései szerint a relativitás 
elméletének alapja az, hogy a fény terjedési sebessége 
másodpercenként 300 000 km. Einstein matematikailag 
bebizonyította, hogy - már ami az ember véges tudatát 
jelenti - a fénysebesség a folyton változó világegyetem 
egyedüli állandója. Az ember az egyedül „abszolút" 
fénysebességre alapozza a tér és az idő fogalmait. A tér és 
az idő nem elvontan örök, mint eddig gondolták, hanem 
viszonylagos és véges tényezők. A fénysebességhez mint 
mércéhez igazítva vezethető le a mindenkori, rájuk 
vonatkozó mérési eredmény. 

A dimenziót tekintve relatív tér természetével együtt az idő 
valódi természetére is fényt derít az elmélet - jelesül arra, 
hogy az idő maga a kétértelmű titokzatosság. Einstein 


néhány egyenletével a fényen kívül minden rögzített 
valóságot száműzött a mindenségből. 

Később a nagy fizikus egyesített mezőelméletében egy 
matematikai képletbe próbálta belefoglalni a nehézkedés és 
az elektromágnesesség törvényeit. A kozmosz egészét 
egyetlen törvényre egyszerűsítve, visszanyúlt a risik ősi 
bölcsességéhez, akik a teremtés egyedüli alkotóelemeként 
az ezerarcú máját jelölték meg. [191] 

A relativitás korszakalkotó elmélete lehetőséget teremtett az 
alapvető atom matematikai eszközökkel történő föltárására. 
Korunk nagy tudósai nem csupán azt állítják, hogy az atom 
végső soron hullámtermészetű, de azt is kimondják, hogy 
energiája lényegében valamiféle elmeanyag. 

„Annak őszinte elismerése, hogy a természettudomány 
valójában  árnyakkal foglalkozik, a legjelentősebb 
tudományos vívmányok közé tartozik - írta Sir Arthur 
Stanley Eddington 7he Nature of the Physical World (Az 
anyagi valóság természete) című művében. - Az anyagi 
valóságban eszerint voltaképpen árnyjátékot szemlélünk a 
mindennapok világában. Könyököm árnyéka az 
árnyékasztalon nyugszik, miközben a tinta árnyéka 
végigszántja az árnyékpapírt. Mindez szimbólumszerű, s a 
természettudós is ekként bánik vele. Aztán jön az elme, az 
alkimista, aki átváltoztatja a szimbólumokat... Röviden 
szólva a világ anyaga elmeanyag." 

Az egyik legújabb találmány, az  elektronmikroszkóp 
bebizonyította az atomok fénytermészetét és a természet 
szükségszerű dualitását. A The New York Times 1937-ben a 
következőképpen számolt be az  elektronmikroszkóp 
bemutatkozásáról a Tudományos Fejlődés Amerikai 
Szövetségének ülésén: 

A volfrám kristályszerkezetét eddig csupán közvetett úton, 
röntgensugárral tudtuk felderíteni. Most ott állt merészen a 
fluoreszkáló fényben. Kilenc atom alkotta annak rendje és 
módja szerint a kocka alakú kristályrácsot: egy mind- 


egyik sarokban és egy középütt. A fluoreszkáló képernyőn 
meghatározott geometriai alakzatba rendeződő 
fénypontoknak tetszettek. A fényből lévő kristálykockák 
körül a levegőmolekulák mini táncoló fénypontok látszottak, 
a napfény reszket így a mozgó vízfelületen... 

A elektronmikroszkóp elvét Dr. J. Davisson és dr. Lester H. 
Germer, a New York-i Bell Telefontársaság két munkatársa 
fogalmazta meg először. Ők mondták ki, hogy az elektron 
természete kettős: egyfelől  részecskeként, másfelől 
hullámként viselkedik. Hullámtermészete miatt a fény 
tulajdonságait mutatja. Ezt felismerve, megkezdődtek a 
kutatások, hogy az elektronnyalábot a fénysugárhoz 
hasonlóan lencsékkel fókuszálják. 

Dr. Davisson fizikai Nobel-díjat kapott, amiért felismerte az 
elektron Jekyll-Hyde természetét, miáltal az anyagi valóság 
kettősségének tényére is rávilágított. 

„ismereteink egyre inkább valamilyen nem mechanikus 
valóság létét igazolják - írta Sir James Jeans The Mysterious 
Universe (A titokzatos mindenség) című munkájában. A 
világmindenség kezd egyre inkább nagyszerű gondolathoz, 
mint nagyszabású gépezethez hasonlítani." A 20. századi 
tudomány tételei pedig olyanok, mintha a Védák egyegy 
lapját olvasnánk. 

Ha így kell lennie, hát tanulja meg a tudománytól az ember 
azt a filozófiai igazságot, hogy a szilárd, anyagi valóság 
voltaképpen nem létezik: felvetője és vetüléke májá, 
káprázat. A vizsgálat során a valóság délibábjai menten 
szertefoszlanak. A mindenség megnyugtató eresztékei mára 
recsegve-ropogva omlanak össze, s az ember homályosan 
felismeri, hogy hamis bálványoknak áldozott, megszegve 
ezzel az isteni parancsot: ,Ne legyenek néked idegen 
isteneid én előttem." [192] 

A tömeget és energiát azonosító, híres egyenletével Einstein 
kimondta, hogy bármely anyagi részecske energiája 
tömegének és a fénysebesség négyzetének szorzatával 
egyenlő. Az atomenergia az anyagi részecskék 


megszüntetése révén szabadul fel. Az anyag halála szülte az 
atomkort. 

A fénysebesség nem csupán azért állandó, mert értéke 
minden esetben 300 000 km másodpercenként, hanem 
azért is, mert egyetlen anyagi test sebessége sem érheti el a 
fényét, amely testtömege sebességével együtt növekszik. 
Másként fogalmazva, csupán egy végtelen tömegű anyagi 
test sebessége lehet egyenlő a fénysebességgel. 

Ez a tétel a csodák világába röpít minket. 

Azok a mesterek, akik képesek testüket materializálni és 
eltüntetni, s a fénysebességgel suhanni, és a fény teremtő 
energiája segítségével azonnali fizikai megnyilvánulást 
előidézni, megfelelnek a természettörvények előírásainak, 
tömegük valóban végtelen. 

Egy megvalósult jógi tudatossága minden erőfeszítés nélkül 
képes azonosulni a mindenség egészével valamilyen szűkös 
test helyett. A gravitáció, lett légyen szó a Newtonféle 


,erőről" vagy az  Einstein-féle  „tehetetlenségről", 
önmagában még nem elegendő, hogy egy mestert arra 
késztessen, hogy felmutassa az anyagi tárgyak 


megkülönböztető gravitációs feltételét, azaz a súly 
tulajdonságát, mint a földi tárgyak. Aki mindenütt jelenvaló 
Világszellemnek tudja magát, többé nincs alávetve a térben 
és időben létező testek korlátainak. A börtönt jelentő 
,behatároltság" az „Én Ő vagyok" jóval rugalmasabb 
felismerésének adja át a helyét. 

„Legyen világosság. És lőn világosság" [193] - áll a 
Szentírásban. A világ teremtésekor Isten első parancsa 
létrehozta a mindenség strukturális alapját: a fényt. Isten 
valamennyi megnyilvánulása ezen az anyag nélküli 
eszközön keresztül történik. Bármely kor vallásában Isten 
láng és fény alakjában jelenik meg: „...és a szemei olyanok, 
mint a tűzláng... és az ő orczája, mint a nap, a mikor fénylik 
az ő erejében" - olvassuk János jelenéseiben? [194] 

A jógi, aki tökéletes meditációban egyesítette tudatát a 
Teremtőével, fényként (az életenergia rezgéseként) érzékeli 


a mindenség lényegét. Az ő szemében nincs különbség a 
vizet és a földet alkotó fénysugarak között. Az anyag 
tudatosságától, a tér három kiterjedésétől és az idő 
negyedik dimenziójától megszabadulva, egy mester 
egyforma könynyedséggel juttatja át fénytestét a föld, a víz, 
a tűz és a levegő fényből szőtt sugarain. 

„Ha azért a te szemed tiszta, a te egész tested világos lesz." 
[195] Miután a jógi hosszan összpontosít a felszabadító 
spirituális szemre, ez képessé teszi, hogy átlásson az 
anyaggal és a nehézkedéssel kapcsolatos valamennyi 
tévképzeten. Ő úgy látja a mindenséget, ahogyan Isten 
megteremtette, lényegét tekintve osztatlan fénytömegként. 
„Az optikai képek ugyanazon elv alapján épülnek fel, mint a 
hétköznapi autotípiák; azaz apró, a szemnek észrevétlen 
pontozásból - tudjuk meg dr. L. T. Trolandtól, a Harvard 
Egyetem munkatársától. - A retina olyan érzékeny, hogy a 
megfelelő minőségű fény viszonylag kis mennyisége is 
fényérzetet kelt." 

A csodák törvényét mindenki működtetheti, aki felismeri, 
hogy a teremtés lényege a fény. Egy mester a 
fényjelenségekre vonatkozó isteni tudása segítségével 
azonnal észlelhető  manifesztációkat hozhat létre a 
mindenütt jelenlévő fényatomokból. A kívánt alakzatot 
(legyen szó fáról, orvosságról vagy emberi testről) a jógi 
tetszése szerint határozza meg,  akaraterejére és 
vizualizációs képességeire támaszkodva. 

Éjszaka elhagyjuk egónk hamis korlátait, és átlépünk az 
álom-tudatosságba. Ilyenkor újra meg újra 
megtapasztalhatjuk elménk mindenhatóságát. Lám, rég 
halott barátaink, távoli kontinensek vagy gyermekkorunk 
megelevenedett színterei bukkannak fel álmainkban. 

Ez a szabad, feltételhez nem kötött tudat, amelyet rövid 
időre minden ember megtapasztalhat álmaiban, az Istenre 
ráhangolódott mesterek folytonos állapota. A személyes 
érdekeket nem ismerő jógi az isteni teremtő akarat 
mozgósításával úgy rendezi át a világmindenség 


fényatomjait, hogy a hívők minden őszinte kívánságát 
teljesítse. 

"És monda Isten: Teremtsünk embert a mi képünkre és 
hasonlatosságunkra; és uralkodjék a tenger halain, az ég 
madarain, a barmokon, mind az egész földön, és a földön 
csúszó-mászó mindenféle állatokon." [196] 

A teremtés és benne az ember azt a célt szolgálja, hogy 
felülkerekedjék a májá világán, felismerve a világegyetem 
feletti hatalmát. 

1915-ben, röviddel azután, hogy beléptem a szvámí rendbe, 
különös látomásom volt. Ennek révén értettem meg az 
emberi tudat viszonylagosságát, s ismertem fel minden 
kétséget kizáróan az Örök Fény egységét a májá fájdalmas 
kettősségei mögött. A látomás akkor tört rám, amikor egyik 
reggel apám Garpar úti lakásának kis padlásszobájában 
gubbasztottam. Az első világháború hónapok óta tombolt 
Európában, s én szomorúan gondoltam az óriási 
emberveszteségre. 

Miközben csukott szemmel meditáltam, tudatom hirtelen 
átköltözött egy csatahajó kapitányának testébe. Golyók 
süvítettek a levegőben, amelyeket a parti ütegek és a hajó 
ágyúi lőttek ki egymásra. Egy óriási gránát eltalálta a 
lőporraktárat, és ripityára zúzta hajómat. A vízbe ugrottam 
néhány tengerésszel, akik túlélték a robbanást. 

Zakatoló szívvel, de biztonságban értem el a partot. 
Csakhogy itt egy kósza golyó eltalálta a mellkasomat. 
Hörögve a földre buktam. Egész testem megbénult, mégis 
tudatában voltam annak, hogy az enyém, ahogyan az 
elzsibbadt lábunkról is tudunk. 

„Nos, most ütött az utolsó órám" - gondoltam. Már épp 
kiadtam lelkemet, amikor hopp, ismét lótuszülésben 
találtam magam a Garpar úti szobában. 

Hisztérikus könnyek ömlöttek végig arcomon, miközben 
ujjongva cirógattam, csipdestem visszanyert tulajdonom, 
egy olyan testet, amelynek mellkasát nem tépte fel 
puskagolyó. Ide-oda himbálóztam, s ki- és belégzésem 


győzött meg arról, hogy életben vagyok. Miközben 
gratuláltam magamnak, megint csak visszakerültem a 
kapitány holttestébe azon a gyilkos parton. Nem tudtam, 
élek-e, halok-e. 

- Uram, élek-e vagy meghaltam? - imádkoztam. Ekkor vakító 
fényjáték töltötte be a szemhatárt. Lágy moraj formálódott 
szavakká: 

- Ugyan mi köze az életnek és a halálnak a fényhez? A fény 
képmására alkottalak. Az élet és halál viszonylagossága a 
kozmosz álmához tartozik. Ébredj fel álmodból, gyermekem! 
Ennek az ébredésnek a lépcsőfokaként az Úr arra serkenti a 
tudósokat, hogy a maguk helyén és idejében fedezzék fel a 
teremtés titkait. Több új keletű felfedezés segít az embernek 
megérteni, hogy a mindenség egyetlen erő, a fény 
változatos kifejeződése, amelyet isteni értelem kormányoz. 
A mozi, a rádió, a televízió, a radar, a fotocella csodái, a 
bámulatra méltó atomenergia „elektromos szeme" 
mindmind a fény elektromágneses jelenségein alapul. 

A mozi bármely csodát elénk varázsolhat. A fényképészet 
trükkjei nem ismernek korlátokat. Az embert tekinthetjük a 
durva, fizikai formájából kiváló, áttetsző asztráltestnek, az 
ember vízen járhat, feltámadhat halottaiból, megfordíthatja 
az események természetes egymásra következését, 
lerombolhat időt és teret. Egy szakértő által összerakott 
képek hasonlóak azokhoz, amelyeket egy igazi mester a 
valóságos fénysugarakkal művel. 

A mozi életszerű képeivel a teremtéssel kapcsolatos sok 
igazságot megvilágít. A kozmikus rendező saját darabjait 
írja, s századokra szólóan tervezi meg a gigantikus 
szereposztást. Az öröklét sötét bugyraiból küldi fénysugarait 
az egymást követő korok filmrétegein keresztül, a 
filmképeket az űr képernyőjére vetítve. Amiként a filmképek 
valóságosnak tűnnek, pedig csak fény és árnyék keveréke 
alkotja őket, ugyanígy a mindenség változatossága is 
csalóka látszat. Az égi körök számtalan létformája csupán a 
kozmikus film statisztája. A végtelen, teremtő sugár az 


emberi tudat képernyőjére vetíti az öt érzék átmeneti 
igazságait közvetítő, elsuhanó jeleneteket. 

Ha a mozi közönsége feltekint, látja, hogy testetlen 
fénysugár hordozza a film képeit. A mindenség színpompás 
drámáját a Kozmikus Fényforrás egyetlen sugárkévéje vetíti 
elénk. A Teremtő hasonlíthatatlan leleménnyel mulattatja 
gyermekeit, akik egyszerre színészek és nézők is az isteni 
planetáriumban. 

Egyszer egy moziban híradót láttam az európai 
csatamezőkről. Nyugaton még nagyban zajlott az első 
világháború, s a híradó olyan élethűen közvetítette a 
vérontás jeleneteit, hogy szorongó szívvel hagytam ott a 
filmszínházat. 

- Uram, miért engedsz meg ilyen rettenetes vérfürdőt? - 
imádkoztam. 

Legnagyobb meglepetésemre azonnali választ kaptam. 
Látomásom támadt az európai hadszíntér akkori állásáról. A 
holtakkal és  haldoklókkal teli  csatamezők jóval 
vérfagyasztóbb jeleneteket mutattak, mint amelyeket a 
híradóban láttam. 

- Nézd meg alaposan! - szólt belső tudatomhoz egy szelíd 
hang. - Látni fogod, hogy ezek a jelenetek, amelyek most 
Franciaországban játszódnak, nem mások, mint a fény és az 
árnyék játékai. Kozmikus filmet látsz, amely éppúgy nem 
valóságos, mint a híradó képei: mindez színház a 
színházban. 

A szívem azonban még ekkor sem békélt meg. Az isteni 
hang folytatta: 

- A teremtés egyszerre fény és árnyék, mindegyik szükséges 
a képek létrejöttéhez. A májá világában a rossz és a jó 
folyton váltja egymást. Ha az öröm állandó volna itt a földön, 
vágynánk-e újabbra? Szenvedés nélkül aligha jutna 
eszünkbe, hogy elhagytuk örök hajlékunkat. A fájdalom jó 
emlékeztető. A kiutat a bölcsesség mutatja meg. A halál 
csupán látszólagos tragédia. Akik összeborzadnak láttára, 
olyanok, mint a tudatlan színész, aki szörnyethal félelmében 


a színpadon, holott csak vaktölténnyel lőnek rá. Fiaim a fény 
gyermekei, s nem szenderegnek örökké a káprázatban. 

A szent iratokban eleget olvastam ugyan a májáról, mégsem 
éreztem át olyan mélyen lényegét, mint látomásaim során, 
amelyeket vigasztaló szavak kísértek. Az ember értékrendje 
hihetetlenül megváltozik, amikor végleg meggyőződik arról, 
hogy a teremtés nem egyéb óriási mozinál, s hogy saját 
valósága nem ebben, hanem ezen túl lelhető föl. 

Miután e fejezet megírásával végeztem, lótuszülésben 
kuporogtam ágyamon. Szobámat két lámpa gyér fénye 
világította meg. Tekintetemet felemelve láttam, hogy a 
menynyezetet mustárszínű fények pettyezik, reszketve- 
remegve világítottak, akár a rádium. Ceruzaszerű sugarak 
miriádjai, mint az eső szálai gyűltek egyetlen áttetsző 
kévébe, s áradtak némán felém. 

Testem egyszerre elvesztette szilárdságát és asztrális 
anyaggá alakult. Ereztem, hogy lebegek, s az ágy érintésére 
súlytalan testem jobbra-balra ingadozott. Körbenéztem a 
szobámban; a bútorzat és a falak nem változtak, de az a kis 
fénykupac úgy megsokszorozódott, hogy nem láttam tőle a 
mennyezetet. Elképesztett ez a csodálatos látvány. 

- Ilyen a kozmikus mozi - szólt egy hang a fényből. A 
lepedődre vetíti tested képét. Vedd észre, hogy külsőd 
semmi más, csak fény! 

A karomra pillantottam, s előre-hátra mozgattam, mégsem 
éreztem a súlyát. Elragadtatott öröm lett úrrá rajtam. A 
kozmikus fénynövénynek én voltam a virága. Ez a kozmikus 
fénysugár isteni másolata volt annak a fénysugárnak, amely 
a mozi vetítőkamrájából árad ki, és képpé formálódik a 
filmvásznon. 

Jó ideig szórakoztatott saját testem mozija hálószobám 
homályosan megvilágított filmszínházában. Noha már eddig 
is sok látomásom volt, egyiket se éreztem ilyen 
különlegesnek. Miközben a szilárd test illúziója mindenestől 
elenyészett bennem, s mind jobban átéreztem, hogy a 


tárgyak lényege a fény, felnéztem az életronok lüktető 
áramára, és így esdekeltem: 

- Isteni fény, kérlek, vond vissza magadba testem alázatos 
kis képét, ahogyan Illést is magadhoz vetted lángszekéren. 
Imám túl rendhagyó lehetett, mert a fénysugár eltűnt. 
Testem visszanyerte előbbi súlyát, az ágyra süppedt; a 
mennyezeten hemzsegő fénypontok még hunyorogtak, majd 
kialudtak. Láthatóan nem jött még el az ideje, hogy 
elhagyjam a földet. 

„Amúgy meg talán Illés sem örülne elbizakodottságomnak!" 
- gondoltam filozofikusan. 


31. FEJEZET 


Beszélgetés a Szent Anyával 

- Tisztelt anyám, gyermekkoromban a te prófétaférjed áldott 
meg. Ő volt a szüleim és saját gurum, Srí Yuktésvár mestere. 
Megkérhetnélek ezért, hogy mesélj szent életedről? 

Srímatí Kásí Monihoz, Lahiri Mahásaja házastársához 
intéztem e szavakat. Mivel rövid időre Benáreszbe 
szólítottak az ügyeim, régi vágyam teljesült ezzel a 
látogatással. 

A tiszteletreméltó hölgy Lahiri Mahásaja családi hajlékában 
fogadott, Benáresz Garudésvar Muhalla nevű negyedében. 
Hajlott kora ellenére virágzott, akár egy lótusz, s spirituális, 
jó illat áradt belőle. Közepes testalkatú teremtés volt világos 
bőrrel, karcsú nyakkal és nagy, fénylő szempárral. 

- Üdvözöllek, fiam. Gyere fel az emeletre! 

Kásí Moni egy szűk kis helyiségbe vezetett, ahol egy ideig a 
férjével lakott. Megtiszteltetésnek éreztem, hogy láthatom a 
szentélyt, ahol a páratlan mester a házasság emberi 
drámáját játszotta. A nyájas hölgy egy párnára ültetett 
maga mellé. 


- Hosszú évekkel ezelőtt ébredtem rá férjem isteni mivoltára 
- kezdte. - Egyik éjszaka, ugyanebben a szobában igen 
élénk álmot láttam. Fénykörtől övezett angyalok szálltak 
felettem elmondhatatlan kecsességgel. Olyan valóságosnak 
tetszett ez a látvány, hogy nyomban felébredtem. A 
helyiséget különös módon vakító fény ragyogta be... Férjem 
lótuszülésben lebegett a szoba közepén, angyaloktól 
körülvéve, akik imára kulcsolt kézzel imádták őt... 
Mérhetetlenül meglepődtem, s azt hittem, még mindig 
álmodom. „Asszony - szólalt meg Lahiri Mahásaja - ébredj fel 
egyszer és mindenkorra álmodból!" Miután lassan a padlóra 
ereszkedett, a lábához vetettem magam. ,Mester - 
kiáltottam -, újra meg újra meghajolok előtted! Kérlek, 
bocsáss meg, amiért a férjemnek tekintettelek! Megöl a 
szégyen, ha arra gondolok, hogy tudatlanságban maradtam 
egy megvilágosodott ember oldalán. Ettől az éjszakától 
kezdve azonban nem a férjem leszel, hanem a gurum. 
Elfogadod jelentéktelen személyemet tanítványodként? 
[197] " A mester gyengéden megsimogatott. , Kelj fel, szent 
lélek! Igen, elfogadlak - az angyalok felé mutatott. - Kérlek, 
hajolj meg sorban e szent lények előtt!" Miután befejeztem 
alázatos hajlongásaimat, angyali kórus zengett fel, akár az 
ősi szent iratokban. , Áldott vagy te, az isteni Egy hitvese. 
Köszöntünk" - a lábamhoz borultak, majd huss, eltűnt 
fényben ragyogó alakjuk. A helyiség sötétbe borult. Gurum 
ezután megkérdezte, kérem-e beavatásomat a krija-Jógaba. 
,lermészetesen - feleltem. - Sajnálom, hogy korábban nem 
jutottam ehhez az áldáshoz." „Eddig még nem jött el az 
ideje - mosolygott vigasztalóan Lahiri Mahásaja. - 
Észrevétlen azon voltam, hogy ledolgozhasd karmád jó 
részét. Most már készen állsz a továbbiakra." Megérintette a 
homlokomat. Fényörvények jelentek meg előttem, e 
ragjógas fokozatosan  opálkék, spirituális  szemmé 
formálódott, amelyet aranygyűrű övezett, s a közepén fehér, 
ötszögletű csillag fénylett. „Hatolj át a csillagon tudatoddal 
a Végtelen királyságába!" - gurum hangja meglepően lágy 


volt, akár egy távoli dallam. Ezután egyik látomás a másikat 
követte, az óceán hullámaiként törtek meg lelkem partjain. 
Az égi körök végül beolvadtak az üdvösség tengerébe. 
Valósággal belevesztem ebbe az áradó szentségbe. Amikor 
órákkal később visszanyertem földi tudatomat, a mester 
megtanította a krija-Jóga technikáját... Ettől fogva Lahiri 
Mahásaja többé nem aludt a szobámban. 

Ami azt illeti, egyáltalán nem aludt. A földszinten maradt a 
nappaliban, éjjel-nappal itt tartózkodott tanítványai 
társaságában. 

A nemes hölgy elhallgatott. Látva, milyen különleges 
kapcsolatban állt a nagyszerű jógival, végül összeszedtem 
minden bátorságomat, és kértem, folytassa elbeszélését. 

- Fiam, túl mohó vagy. Ennek ellenére elmondok még egy 
történetet - félszegen elmosolyodott. - Bevallom egy 
bűnömet, amelyet elkövettem guru férjem ellen. Néhány 
hónappal a  beavatásom után elhagyottnak és 
elhanyagoltnak éreztem magam. Egyik reggel, amikor Lahiri 
Mahásaja belépett ebbe a kis szobába, hogy kivigyen egy 
cikket, a nyomába eredtem. Májá által megtévesztve, 
szapulni kezdtem a férjemet. „Minden idődet a 
tanítványaiddal töltöd. A feleséged és a gyermekeid iránti 
felelősségedről talán  elfeledkeztél? Bánt, hogy nem 
gondoskodsz jobban az ellátásunkról." A mester egy 
pillanatig végigmért, majd huss, eltűnt. Rémültem 
hallgattam, amint egy hang felzengett a szoba valamennyi 
zugából: „Nem látod, hogy a nagy semmit szidod? Hogyan 
tehetne gazdaggá a semmi, aki vagyok?" „Gurudzsí - 
kiáltottam - milliószor kérem a bocsánatodat! Nem látlak 
többé bűnös szememmel, kérlek, jelenj meg újra szent 
alakodban!" „Itt vagyok" - a válasz a fejem felett hangzott. 
Felnéztem, és láttam, hogy a mester testet öltött felettem a 
semmiből, feje a mennyezetet érintette. A tekintete 
lángként sütött rám. Magamon kívül voltam a félelemtől, s 
miután csöndben leszállt a padlóra, zokogva a lábához 
borultam. ,Asszony, keress isteni gazdagságot, ne a földi 


talmi csillogást kergesd! Ha szert teszel belső kincsekre, 
meglátod, hogy külső gondjaid is megoldódnak - majd 
hozzátette: - Egyik spirituális fiam gondoskodik majd rólad." 
Gurum szavai természetesen valóra váltak: az egyik 
tanítványa jelentős összeget hagyott a családunkra. 
Megköszöntem Kásí Moninak csodálatos tapasztalásait. 
[198] Másnap ismét meglátogattam, s órákon keresztül 
filozófiai eszmecserét folytattam Tinkuri és Dukuri Lahirival. 
India nagy jógijának e két szent fia apja nyomdokaiba 
lépett. Mindketten jóvágású, szálas, izmos, bozontos 
szakállú szelíd hangú és ódivatú bájjal megáldott férfiak 
voltak. 

Feleségén kívül több száz női tanítványa is akadt Lahiri 
Mahásajának, közéjük tartozott anyám is. Egyszer egy női 
cséla elkérte a gurutól a fényképét. Adott neki egy 
nyomatot, s hozzáfűzte: 

- Ha védelemnek tekinted, legyen az, különben egyszerű 
fénykép. 

Néhány nap múlva ez a hölgy és Lahiri Mahásaja menye a 
Bhagavad-gitát olvasta egy asztal mellett, amely fölött ott 
függött ez a fénykép. Hirtelen elektromos vihar csapott le 
rájuk. 

- Védj meg minket, Lahiri Mahásaja! - hajoltak meg a kép 
felé a nők. 

A könyvbe belecsapott a villám, a két nőnek mégsem 
görbült meg egy haja szála sem. 

- Úgy éreztem, jéglap burkol körül, s veri vissza a perzselő 
hőséget - mesélte a cséla. 

Lahiri Mahásaja két csodát is tett egy női tanítványával, 
Abhojával. A hölgy egy napon férjével, egy kalkuttai 
ügyvéddel meglátogatta a gurut. A nagy forgalom 
feltartóztatta kocsijukat, ezért mire kiértek a Howrah 
főpályaudvarra, a benáreszi vonaton már indulást fütyült a 
kalauz. 

Abhojá csüggedten állt a jegypénztár közelében. 


- Lahiri Mahásaja, kérlek, állítsd meg ezt a vonatot! 
fohászkodott magában. - Nem tudnám elviselni, hogy egy 
nappal később lássalak. 

A pöfögő vonat kerekei forogtak-forogtak, a jármű mégsem 
haladt előre. A mozdonyvezető és az utasok leszálltak a 
peronra, hogy megcsodálják az elképesztő látványt. Ekkor 
egy angol vasutas lépett Abhojához és férjéhez. Noha ez 
ellenkezett a szokásokkal, a vasutas felajánlotta nekik 
szolgálatait. 

- Bábú - mondta. - Ad ide a pénzt, és én megveszem a 
jegyet, miközben te felszállsz. 

Amint a pár elfoglalta helyét a vonaton, és megkapta a 
jegyét, a szerelvény lassan megindult. A mozdonyvezető és 
az utasok rémülten kapaszkodtak vissza rá. Senki sem tudta, 
miért vesztegelt idáig, és miért indult el ilyen váratlanul. 
Lahiri Mahásaja benáreszi otthonába lépve, Abhojá némán 
mestere lába elé vetette magát, és megpróbálta 
megérinteni. 

- Állj fel, Abhojá! - mondta az. - Monda, kedvedre van, hogy 
zavarsz? Mintha bizony nem jöhettél volna a következő 
vonattal! 

Abhojá egy másik emlékezetes alkalommal is meglátogatta 
Lahiri Mahásaját. Ezúttal gyermekáldás dolgában kérte a 


segítségét. 
- Kérlek, áldj meg, hogy kilencedik gyermekem 
megmaradjon - mondta. - Nyolc született eddig, de 


mindegyik rövidesen meghalt világra jövetele után. 

A mester szeretettel rámosolygott. 

- Érkező gyermeked megmarad. Csak kérlek, tartsd be 
pontosan az utasításaimat. Lányod születik majd, éspedig 
éjszaka. Tégy róla, hogy az olajlámpa egész éjjel égjen. Ne 
aludj el, és a fényt se hagyd kialudni. 

Úgy történt, ahogyan a mindentudó guru megjövendölte. 
Abhojának lánya született egy éji órán. Az anya meghagyta 
a dadának, hogy töltse meg a lámpást olajjal. Mindkét nő 
virradatig fent volt, ekkor azonban elnyomta őket az álom. A 


lámpa már csaknem kialudt, fénye alig pislákolt. A 
hálószoba ajtaja nagy zajjal kicsapódott. A nők felriadtak 
álmukból. Rémült szemük előtt megjelent Lahiri Mahásaja. 

- Nézd, Abhojá, a lámpa csaknem kialudt! - a lámpára 
mutatott, amelyet a dada sietve megtöltött. 

Alig lobbant fel a fénye ismét, a mester eltűnt. Az ajtó 
bezárult mögötte, s a reteszt is visszatolták, minden látható 
segítség nélkül. 

Abhojá kilencedik gyermeke megmaradt. 1935-ben, amikor 
utánaérdeklődtem, még élt. 

Lahiri Mahásaja egyik tanítványa, a tiszteletreméltó Kálí 
Kumár Roj sok lenyűgöző részletet beszélt el vele töltött 
életéről. 

- Hetekig szoktam vendégeskedni a házában - mesélte. - Az 
éjszaka csöndjében sok szent dandí [199] szvámí jött el, 
hogy leboruljon a guru lábához. Néha a meditáció és a 
bölcselet kérdései kerültek terítékre. Hajnalban a fellelkesült 
vendégek eltávoztak. Látogatásaim alkalmával rájöttem, 
hogy Lahiri Mahásaja egyáltalán nem feküdt le aludni. 

- Még kapcsolatunk elején történt, hogy belém kötött 
materialista főnököm - folytatta Roj. - , Nem akarok vallási 
fanatikusokat látni magam körül - horkantott megvetően. - 
Ha egyszer a szemem elé kerül a sarlatán gurud, hát 
szavamra, megemlegeti." Nem  zavartattam magam 
fenyegetésétől, s csaknem minden este elmentem 
gurumhoz. Egyik este a főnököm utánam jött, és durván 
berontott a társalgóba. Kétségtelenül kötekedni akart. 
Alighogy letelepedett, Lahiri Mahásaja a nagyjából tizenkét 
fős csoporthoz fordult. , Szeretnétek látni egy képet?" 
Amikor bólintottunk, megkért minket, hogy sötétítsük be a 
helyiséget. , Üljetek le egymás mögé, hogy kört alkossatok, s 
helyezzétek kezeteket az előttetek ülő szemére!" Csöppet 
sem lepődtem meg, hogy főnököm, ha vonakodva is, de 
követi az utasításait. Néhány perc múlva Lahiri Mahásaja 
megkérdezte, mit látunk. , Uram, gyönyörű nő jelent meg 
előttem - mondtam én. - Vörös szegélyű szárít visel, s egy 


elefántfül [200] közelében áll." Az összes többi tanítvány 
ugyanezt a leírást adta. Ekkor a mester főnökömhöz fordult: 
,Felismered ezt a nőt?" „Igen - a megszólított szemlátomást 
számára ismeretlen érzésekkel küzdött. - Bolond módon 
ráköltöttem a pénzemet, amikor pedig jó feleségem van. 
Szégyellem magam azért az indulatért, ami idehozott. 
Megbocsátasz, és elfogadsz tanítványodnak?" „Ha fél évig 
erényesen élsz, elfogadlak - a mester még hozzátette: - 
Különben nem tudlak beavatni." Főnököm három hónapig 
megtartóztatta magát, aztán ismét felújította kapcsolatát az 
asszonnyal. Két hónap múlva meghalt. Így értettem meg, 
mire gondolt gurum, amikor azt mondta, nem tudja majd 
beavatni. 

Lahiri Mahásajának volt egy neves barátja, Trailinga Szvámí, 
akiről az a hír járta, hogy elmúlt vagy háromszáz esztendős. 
A két jógi gyakran meditált együtt. Trailinga olyan közismert 
személyiség, hogy csak kevés hindu merné kétségbe vonni 
megdöbbentő  csodatételeinek igazságát. Ha Krisztus 
visszatérne a földre, és végigmenne New York utcáin, isteni 
hatalma nagyjából ugyanolyan áhítatot váltana ki az 
emberekből, mint amilyet Trailinga keltett évtizedekkel 
ezelőtt, Benáresz forgalmas utcáit járva. Egyike volt ő 
azoknak a sziddháknak (tökéletes lényeknek), akik 
megóvják Indiát az idő pusztító munkájától. 

A szvámi több alkalommal is szemtanúk előtt halálosan 
mérgező italokat vett magához, ezek azonban a 
legcsekélyebb kárt sem tettek benne. Ezrek látták Trailingát 
- néhányan még élnek közülük -, amint a Gangesz fölött 
lebegett. Napokig megült a víz tükrén, vagy hosszú-hosszú 
ideig a mélybe bukott. Gyakori látvány volt a hőségtől 
lepattogzott kőkockákon a szvámí mozdulatlan teste a 
Manikarniká ghátnál, amint ott ült az indiai nap kegyetlenül 
perzselő tüzében. 

Trailinga e csodatetteivel arra tanította az embereket, hogy 
az emberi élet nem függ az oxigéntől, sem egyéb 
feltételektől és óvintézkedésektől. Isteni tudata akkor is 


éltette, amikor a víz alá bukott vagy a Nap heve égette, azt 
bizonyítva, hogy istentudatosságban él, így nem fogott rajta 
a halál. 

Ez a jógi nem csupán spirituálisan volt nagy, de testileg is. 
Megvolt vagy 150 kiló, minden egyes életéve fél kilót 
nyomott! Mivel csak igen ritkán evett, senki sem értette a 
dolgot. A mesterek könnyedén felülemelkednek a biológia 
törvényein, ha valamilyen, esetleg csak számukra ismeretes, 
rejtett okból ezt óhajtják. 

A májá kozmikus álmából felébredt nagy szentek, akik 
felismerték, hogy ez a világ csupán egy gondolat Isten 
elméjében, bármit képesek megtenni a testükkel, hiszen 
tudják, hogy az nem más, mint összesűrűsödött, megfagyott 
energia, amely megváltoztatható. A fizikusok ma már tudják 
ugyan, hogy az anyag tömeggé vált energia, ám a 
megvilágosodott mesterek az elmélet helyett a gyakorlatba 
ültették át az anyag feletti uralmat. 

Trailinga mindig anyaszült meztelenül járt. Benáresz 
rendőrei ezt garázdaságnak könyvelték el. A szvámí olyan 
természetesnek vette Ádám-kosztümjét, mint ősatyánk az 
Édenkertben. A rendőröket azonban ez zavarta, és minden 
további nélkül lakat alá dugták. Csakhogy hamarosan ribillió 
támadt, mivel Trailinga terebélyes teste a börtöntetőn tűnt 
fel. A zárkáján továbbra is ott csüngött a lakat, senki sem 
értette szabadulásának módját. 

A törvény elbátortalanodott őrei ismét kísérletet tettek 
kötelességük teljesítésére. Ezúttal őrt állítottak Trailinga 
cellája elé. Az igazi erény azonban megint csak 
győzedelmeskedett, s a nagy mester újra a tetőn sétafikált. 
Az igazság istennőjének szeme be van kötve. A tanácstalan 
rendőrség is úgy döntött, hogy követi Justitia példáját. 

A nagy jógi általában nem beszélt. [201] Jóllehet kerek volt 
az arca, a pocakja pedig hatalmas hordót formázott, 
Trailinga alig evett. Hetekig elvolt étel nélkül, azután több 
csupor aludttejjel törte meg böjtjét, amelyet hívők 
adományoztak neki. Egyszer egy kételkedő be akarta 


bizonyítani, hogy Trailinga sarlatán. Egy nagy edény oltott 
meszet tett a jógi elé. 

- Mester - mondta a materialista tettetett tisztelettel. 
Hoztam neked egy kis aludttejet. Kérlek, idd meg! 

Trailinga habozás nélkül az utolsó csöppig kiitta az egy liter 
oltott meszet. Néhány perc múlva a gonosztevő esett össze. 

- Segíts, szvámií, segíts! - kiáltozta. - Mindjárt kigyulladok! 
Bocsásd meg gonoszságomat! Csak próbára akartalak tenni. 

A nagy jógi ezúttal megszólalt. 

- Te ostoba fajankó - mondta. - Nem jöttél rá, amikor mérget 
raktál elém, hogy az életem egy a tiéddel? Ha nem óv meg a 
tudásom, miszerint Isten jelen van a gyomromban, 
ugyanúgy, ahogyan a teremtés minden atomjában, ez a 
mész könnyen megölhetett volna. Most, hogy megtanultad a 
bumeráng isteni jelentését, többé soha ne csapj be senkit. 

A vétkes, akit  meggyógyítottak Trailinga szavai, 
bűntudatosan elsompolygott. 

A fájdalom áthárítását nem a mester akarta, hanem az 
igazság törvénye lépett működésbe, amely a teremtés 
legtávolabbi zugaiban is érvényesül. Ez az isteni törvény 
haladéktalanul hatni kezd a  Trailingához hasonló 
megvilágosodottak esetében, hiszen ők mindörökre 
száműzték egójuk akadályozó ellenáramlatait. 

Ha hiszünk az igazság diadalában (ez néha olyan váratlan 
fordulatokat hoz, mint Trailinga és majdnem-gyilkosa 
esetében), nem kiáltunk olyan könnyen bosszút. „Enyém a 
bosszúállás, én megfizetek, ezt mondja az Úr." [202] Ugyan, 
mi szükség a kicsinyes emberi megtorlásra! A mindenség 
gondoskodik erről a maga idejében. 

A tompa elmék nem hisznek az isteni igazságtételben, 
szeretetben, mindentudásban, halhatatlanságban. „A szent 
iratok ködös sejtetései!" Akik ezt az érzéketlen nézetet 
hangoztatják, s nem hat rájuk a mindenség látványa, 
előbbutóbb olyan eseményeket indítanak el saját életükben, 
amelyek rákényszerítik őket a bölcsesség útjára. 


Jézus is a hit mindenhatóságáról beszélt diadalmas 
jeruzsálemi bevonulásakor. Miközben a sokaság és a 
tanítványok örömükben kiáltozták: ,Békesség a mennyben, 
és dicsőség a magasságban!", néhány farizeus felháborodott 
hangoskodásukon: „Mester, —— dorgáld meg a te 
tanítványaidat!"- fordultak Jézushoz. Ő azonban azt felelte, 
„ha ezek elhallgatnak, a kövek fognak kiáltani". [203] 

E visszavágással azt mondta Jézus, hogy az isteni 
igazságtétel nem jelképes absztrakció, s vágják bár ki 
tövestül a béke emberének nyelvét, mégis módot talál majd 
arra, hogy megvédelmezze a teremtés alapjait és magát az 
isteni rendet. 

- Azt hiszitek - mondhatta volna Jézus -, hogy 
elhallgattathatjátok a béke emberét? Akkor akár Istenbe is 
belefojthatnátok a szót, akinek pedig kövek zengik 
dicsőségét és mindenütt jelenvalóságát. Vajon azt 
követelitek tőlünk, hogy ne ünnepeljük együtt a mennyei 
békét? Vagy azt akarjátok, hogy a sokaság csak háborúk 
alkalmával érezze meg, hogy egy test, egy lélek? Akkor 
ideje nekikészülődnötök, ó, farizeusok, hogy kiforgassátok 
sarkából a világot, mivel a szelíd és jó emberek és velük 
együtt a kövek meg a tűz és a víz is felkelnek ellenetek, 
hogy bizonyságot tegyenek a teremtésben uralkodó isteni 
rendről. 

Trailinga, ez a Krisztushoz hasonló jógi egyszer a szédzsó 
márnámat (anyai nagybátyámat) is meggyógyította. Egyik 
reggel nagybátyám hívők gyűrűjétől körülvéve pillantotta 
meg a mestert egy benáreszi ghátnál. Sikerült a közelébe 
férkőznie, hogy alázatosan megérintse a jógi lábát. 
Meglepetten észlelte, hogy nyomban ezután megszűnt 
fájdalmas krónikus betegsége. [204] 

A nagy jógi egyetlen még élő tanítványa egy nő, Sankarí Mái 
Dzsív [205] Trailinga egyik tanítványának lányaként kora 
gyermekkorától részesült a szvámi tanításában. Negyven 
magányos évet töltött a Himalája különböző barlangjaiban: 
Badrínáth, Kédárnáth, Amarnáth és Pasupatináth közelében. 


Az 1826-ban született brahmacsáriní (női aszkéta) már jóval 
elmúlt száz éves. A külsején ez egyáltalán nem látszik: a 
haja még mindig fekete, a fogsora ragyogó, és 
bámulatraméltóan fürge. Néhány évente előjön 
elvonultságából, hogy részt vegyen a mélákon, vagyis a 
vallási ünnepeken. 

Ez a női szent gyakran felkereste Lahiri Mahásaját. Ő 
mesélte, hogy amikor egyszer Barrakpur negyedben, 
Kalkutta külvárosában Lahiri Mahásaja mellett ült, a mester 
nagy guruja, Bábádzsí halkan belépett a helyiségbe, és 
mindkettőjükkel beszédbe elegyedett. 

Trailinga egyszer  Benáreszben megtörte  hallgatási 
fogadalmát, hogy a nyilvánosság előtt tisztelegjen Lahiri 
Mahásaja előtt. Egyik tanítványának ez nem tetszett. 

- Uram, miért tanúsítasz te, szvámí remete létedre ekkora 
tiszteletet egy családapa iránt? - kérdezte. 

- Fiam - felelte Trailinga -, Lahiri Mahásaja olyan, mint egy 
isteni macska, ott marad, ahová a Kozmikus Anya helyezte. 
Miközben lelkiismeretesen ellátja világi kötelességeit, 
eljutott ahhoz a tökéletes megvilágosodáshoz, amelyet én is 
keresek, lemondva mindenről, még az ágyékkötőmről is! 


32. FEJEZET 


Ráma feltámad halottaiból 

- Mala pedig egy beteg, Lázár... Jézus pedig, a mikor ezt 
hallotta, monda: Ez a betegség nem halálos, hanem az Isten 
dicsőségére való, hogy dicsőíttessék általa az Istennek fia." 
[206] Srí Yuktésvár egy napsütötte reggelen a keresztény 
Szentírást magyarázta szírámpuri remetelakának erkélyén. 
Más tanítványai mellett én is ott ültem ráncsíbéli diákjaim 
egy csoportjával. 


- Ebben a szakaszban Jézus Isten fiának mondja magát. 
Noha valóban egy volt Istennel, ennek az utalásnak itt mély, 
egyetemes jelentése van - fejtegette gurum. - Isten fia 
Krisztus, avagy az emberben rejlő Isten-tudat. Egyetlen 
halandó sem dicsőítheti az Urat. Mindössze azzal 
mutathatja ki iránta tanúsított tiszteletét, hogy őt keresi, 
hiszen nem magasztalhatunk egy általunk ismeretlen 
absztrakciót. A szentek feje körül derengő fénykör annak 
jelképes tanúbizonysága, hogy ők már képesek a Teremtő 
dicsőségét zengeni. 

Srí Yuktésvár tovább olvasta Lázár feltámadásának 
csodálatos történetét. Miután befejezte, hosszas hallgatásba 
süllyedt, térdén nyitva maradt a szent könyv. 

- Magam is tanúja voltam egy hasonló csodatételnek szólalt 
meg újra ünnepélyes komolysággal. - Lahiri Mahásaja 
halottaiból támasztotta fel az egyik barátomat. 

Oldalamon a kisfiúk érdeklődve mosolyogtak. Maradt 
bennem annyi a gyermekből, hogy nem csupán a 
történetben rejlő bölcsesség izgatott, hanem az is, hogy Srí 
Yuktésvár csodálatos mesteréről mesélt. 

- Rámával elválaszthatatlan barátok voltunk - kezdte 
elbeszélését mesterem. -  Félszeg és visszahúzódó 
természete miatt kizárólag éjfél és hajnal között látogatta 
Lahiri Mahásaját, amikor nem nyüzsgött körülötte a 
tanítványok nappali hada. Mint legjobb barátjának, Ráma 
beszámolt nekem mély spirituális élményeiről. Rendkívül 
ösztönzőnek éreztem ezt az eszményi barátságot - gurum 
arcvonásait ellágyította az emlékezés. - Csakhogy Rámát 
egyszer csak próbára tette Isten, megkapta az ázsiai kolerát. 
Mivel mesterünk komoly betegség esetén soha nem 
ódzkodott orvosi közreműködéstől, a család két specialistát 
is kihívott. A nagy sürgés-forgásban én Lahiri Mahásajához 
fohászkodtam segítségért. Hozzá siettem, és zokogva 
előadtam, mi járatban vagyok. „Orvosok jöttek Rámához. Jó 
kezekben van" - mosolygott gurum biztatóan. Könnyű 
szívvel tértem vissza barátom betegágyához, akit azonban 


élet és halál között találtam. ,Már csak néhány órája lehet 


hátra" - közölte velem az egyik orvos lemondó 
kézlegyintéssel. Ismét Lahiri  Mahásajához siettem. 
„Lelkiismeretes orvosai vannak. Biztos vagyok benne, hogy 
Ráma rövidesen jobban lesz" - bocsátott el a mester 


derűsen. Ráma mellől már eltávoztak az orvosok. Az egyik 
hagyott nekem egy levélkét, amelyben ez állt: , Megtettünk 
mindent, ami emberileg lehetséges, ez az eset azonban 
reménytelen." Barátom valóban úgy festett, mint aki a 
halálán van. Sehogyan sem értettem, miért nem váltak 
valóra Lahiri Mahásaja szavai. Mindenesetre Ráma 
rohamosan rosszabbodó állapota láttán egyetlen gondolat 
járt a fejemben: „Mindennek vége." Hit és remény között 
hányódva virrasztottam barátom betegágya mellett. Ő 
egyszer csak felemelkedett párnáiról, és így kiáltott: 
„Yuktésvár, szaladj a mesterhez, és közöld vele, hogy nekem 
végem. Kérd meg, áldja meg tetememet a temetési 
szertartás előtt" - e szavakkal Ráma nagyot sóhajtva kiadta 
lelkét. [207] Vagy egy órán át sirattam barátomat az ágya 
mellett. „Mindig is a csöndet kedvelte, s most eljutott a 
végső némaság birodalmába" - gondoltam. Megérkezett egy 
tanítványtársunk, akit megkértem, őrizze a halottat 
visszatérésemig. Kábultan visszavánszorogtam gurumhoz. 
„Nos, hogy van most Ráma?" - szaladt ráncba Lahiri 
Mahásaja mosolygó ábrázata. „Uram, rövidesen megtudod - 
szakadt ki belőlem. - Néhány óra múlva meglátod a 
holttestét, még mielőtt a hamvasztóhelyre visszük." Ezután 
szabad folyást engedtem bánatomnak, és jajgatni kezdtem. 
„Végy erőt magadon, Yuktésvár! Nyugodj meg, és meditálj!" 
Gurum visszatért a szamádhi állapotába. A délután és az 
éjszaka néma csöndben telt, miközben én sikertelenül 
küszködtem, hogy visszanyerjem belső 
összeszedettségemet... Hajnalban Lahiri Mahásaja 
vigasztalón pillantott rám. „Látom, mennyire felzaklatott ez 
a haláleset. De hát miért nem mondtad tegnap, hogy 
kézzelfogható segítséget, orvosságot kérsz Ráma számára? - 


a mester ezzel egy nyers ricinusolajat tartalmazó, csésze 
formájú olajlámpásra mutatott. Tölts meg egy üvegcsét 
ennek a lámpának az olajával, s csöppents belőle hét 
cseppet Ráma szájába." ,Uram - tiltakoztam -, tegnap dél 
óta halott. Ugyan mi haszna most már az olajnak?" „Emiatt 
ne fájjon a fejed! Tégy úgy, ahogyan mondtam!" Sehogyan 
sem értettem, miért olyan jókedvű a gurum, mivel az én 
szívemet továbbra is összeszorította a veszteség. 
Kiöntöttem egy kevés olajat, és elindultam Ráma házába. 

- Barátom testén már úrrá lett a halál merevsége - folytatta 
gurum az elbeszélést. - Ennek szörnyű jeleivel mit sem 
törődve, jobb kezem mutatóujjával szétfeszítettem a száját, 
miközben balommal egy  parafadugóról cseppenként 
adagoltam összeszorított fogai közé az olajat. Alighogy a 
hetedik csepp hideg ajkát érintette, Ráma teste hevesen 
összerándult. Minden porcikája remegett, miközben 
ámuldozva felült. /akító fényben láttam Lahiri Mahásaját - 
kiáltotta. - Úgy tündökölt, akár a nap. »Ébredj, kelj fel! 
Gyertek el hozzám Yuktésvárral!« - parancsolt rám." Alig 
hittem a szememnek, amikor Ráma felöltözött, s halálos 
betegsége után volt benne annyi erő, hogy eljöjjön velem 
gurunkhoz. Ott a hála könnyeit ontva Lahiri Mahásaja 
lábához borult... A mesterrel madarat lehetett volna fogatni 
jókedvében. Szemét huncutul villantotta rám. ,Yuktésvár. 
Mostantól bizonyára mindig hordasz magaddal egy üvegcse 
ricinusolajat. Valahányszor csak meglátsz egy halottat, 
feltámaszthatod. Miért is ne, hét csepp olaj bizonyára kifog 
Jamán [208] !" „Gurudzsí, csúfot űzöl belőlem. Nem értem, 
hol hibáztam. Kérlek, mondd meg nekem!" ,Kétszer is 
mondtam, hogy Ráma jobban lesz, te mégsem hittél nekem 
teljes szívedből - magyarázta Lahiri Mahásaja. - Nem azt 
értettem ezen, hogy az orvosok gyógyítják meg, hanem csak 
azt, hogy ők is jelen lesznek. Nem szeretek beleszólni a 
dolgukba, nekik is élniük kell valamiből - majd örömtől 
csengő hangon hozzátette: - Tudnod kell, hogy a 
mindenható paramátman [209] a doktoroktól függetlenül is 


képes bárkit meggyógyítani." „Látom már, hol vétettem el - 
ismertem el bűntudatosan a vétkemet. - Mostantól tudom, 
hogy a mindenség egyetlen szavadnak is 
engedelmeskedik." 

Miután Srí Yuktésvár befejezte félelmetes történetét, az 
egyik kisfiú feltett egy kérdést, amely zsenge korára való 
tekintettel kétszeresen is érthető volt: 

- Uram, miért küldött akkor ricinusolajat a gurud? 

- Gyermekem, ennek nem volt semmi jelentősége. Mivel 
valami kézzelfoghatóra számítottam, Lahiri Mahásaja a 
legelső keze ügyébe eső anyagot választotta, hogy nagyobb 
bizalmat ébresszen bennem. Azért hagyta meghalni Rámát, 
mert a lelkem mélyén kételkedtem gyógyító hatalmában. Az 
isteni guru azonban tudta, hogy bármikor visszahozhatja 
barátomat ebből a rendszerint halálos kórból vagy éppen a 
halálból! 

Srí Yuktésvár elbocsátotta a kis gyülekezetet, és maga mellé 
intett egy takaróra. 

- Jógananda - szólalt meg szokatlan komolysággal -, téged 
születésedtől kezdve körülvettek Lahiri Mahásaja közvetlen 
tanítványai. A nagy mester részleges visszavonultságban 
élte le magasztos életét, s határozottan megtiltotta 
követőinek, hogy szervezetet építsenek ki személye körül. 
Mégis jelentős jövendölést tett. „Körülbelül ötven évvel 
halálom után - mondotta -, megírják életem történetét. Ez 
annak lesz a következménye, hogy Nyugaton mély 
érdeklődés támad a Jóga iránt. A Jóga üzenete az egész 
világot bejárja. Segíteni fog abban, hogy ember és ember 
testvére lehessen egymásnak, ez az egység az Egyetlen 
Atya közvetlen érzékelésén alapul... Fiam, Jógananda, neked 
is részt kell vállalnod ennek az üzenetnek a kiteljesítésében, 
s meg kell írnod ezt a szent életrajzot." 

Ötven évvel azután, hogy Lahiri Mahásaja 1895-ben 
elhunyt, 1945-ben befejeztem ezt a könyvet. Nem győzök 
ámuldozni azon a véletlenen, hogy a nevezett év egyébként 
is új korszakot nyitott az emberiség történetében, a 


forradalmi atomenergia korát. Minden gondolkodó elme 
égetőnek érzi a béke és a testvéri összefogás 
megteremtését, nehogy a fizikai erőszak folyamatos 
alkalmazása még nagyobb bajba sodorja az emberiséget. 
Meglehet, az idő vagy az atombomba eltűnteti fajunkat a 
föld színéről, a Nap azonban akkor is tovább folytatja égi 
pályáját, s a csillagok is ott virrasztanak az égboltozaton. A 
mindenség törvényeit nem függeszthetjük fel, nem 
másíthatjuk meg, s boldogulásunk múlik azon, hogy 
összhangba kerüljünk velük. A világegyetem a hatalom ellen 
van, s a Nap sem háborúzik az égen, hanem leáldozik a 
maga idejében, hogy átadja helyét a csillagoknak. Akkor mi 
miért is rázzuk az öklünk? Abból bizony nem származik 
béke. Nem a vérengzés, hanem a jó szándék tartja össze a 
mindenség  eresztékeit. A békében élő emberiség 
megismerheti majd a győzelem kimeríthetetlen áldásait, 
amelyek édesebbek a vér ízénél. 

Az ENSZ az emberi szívek névtelen szövetsége lesz ekkorra. 
Az emberi gondok orvoslásához szükséges átfogó 
rokonszenv és mély belátás nem a sokféleség tudomásul 
vételéből, hanem a legbensőségesebb közösség, az Istennel 
való egység felismeréséből fakad. Reméljük, hogy a Jóga, 
ember és Isten személyes  kapcsolatteremtésének 
tudománya időben és valamennyi embertársunk számára 
megvalósítja az emberiség legmagasztosabb eszményét, a 
testvériség szülte békét. 

Noha az indiai civilizáció a legősibb földünkön, csak kevés 
történész ismerte fel, hogy fennmaradása nem a véletlen 
szeszélyének köszönhető, hanem éppenséggel annak, hogy 
népünk legjobbjai minden nemzedék számára maradandó 
igazságokat tártak fel. Kultúrájának folyamatosságával és 
időtlenségével (vajon tudják-e a szobatudósok, hány 
korszakon át?) India mindig is a legméltóbb válaszokat adta 
az örök emberi kérdésekre. 

Mint tudjuk, Ábrahám azt kérte az Úrtól, kímélje meg 
Szodomát, ha talál a városban tíz igaz embert. [210] Ő 


kegyesen beleegyezett: „Nem vesztem el a tízért." Mindez új 
megvilágításba kerül, ha India vívmányainak időtállóságát 
tekintjük. A nagy népek harcos birodalmai, amelyek 
egykoron India kortársai voltak - az ősi Egyiptom, Babilón, 
Hellasz és Róma - sorra letűntek. 
Az Úr válasza egyértelműen arra utal, hogy egy országot 
nem az anyagi javai éltetik, hanem az emberi kiválóságok. 
Hangozzanak fel ismét az isteni szavak a 20. században, 
amelyet, alig érvén delelőjére, kétszer is elborított már a vér. 
Hiszen nem hunyhat ki az a nemzet, amely képes tíz nagy 
embert a világra hozni, tíz olyan embert, akit a 
Megvesztegethetetlen Bíró is nagynak ítél. 
India ennek jegyében hősiesen állta az idők viharait. Minden 
században akadtak olyan megvilágosult mesterek, akik 
megszentelték lábnyomukkal országunk földjét. 
Napjainkban is Krisztusra emlékeztető szentek támadnak, 
mint amilyen Lahiri Mahásaja és Srí Yuktésvár, akik azt 
hirdetik, hogy a Jóga, az istenmegvalósítás tudománya 
létfontosságú a személyes boldogság és a nemzet 
fennmaradása szempontjából. 
Eleddig alig jelent meg valami nyomtatásban Lahiri 
Mahásaja életéről és egyetemes tanításáról. Három évtizede, 
hogy Indiában, Amerikában és Európában mély és őszinte 
érdeklődést tapasztalok a Jóga felszabadító üzenete iránt. 
Éppen ezért tartom időszerűnek, hogy a jóslatot 
beteljesítve, írásban is számot adjak a mester életéről 
Nyugaton, mivel itt korunk nagy jógijainak élete viszonylag 
kevésbé ismert. 
Egy-két rövid értekezésen kívül semmit sem írtak angolul a 
guru életéről. 1941-ben megjelent bengáli nyelven egy 
rövid életrajz Szvámi Szatjánanda tollából Srí Srí [211] 
Sjáma Csaran Lahiri Mahásaja címen. Néhány oldalt 
lefordítottam ebből a kiadványból a jelen fejezethez. 
Lahiri Mahásaja 1828. szeptember 30-án született nagy 
múltú és istenfélő bráhmana családba. Szülőhelye Ghurní 
falu Nadia tartományban,  Krisnanagar közelében, 


Bengálban. Ő volt Muktakásínak, a nagy tiszteletben álló 
Gaur Móhan Lahiri második feleségének - az első tudniillik 
meghalt egy zarándoklat során, miután életet adott három 
fiúnak - az egyetlen fia. Az anya még a kisfiú zsenge 
gyermekkorában elhunyt. Nem sokat tudunk róla, azon a 
sokat mondó tényen kívül, hogy Síva [212] buzgó híve volt, 
akit a szent szövegek is a ,jógik királya" gyanánt 
emlegetnek. 

A fiú, akinek teljes neve Sjáma Csaran Lahiri volt, 
gyermekkorát Ghurníban, a szülői házban töltötte. 
Megfigyelték, hogy három-négy éves korában már 
Jógatesttartásban ásta be magát a homokba, s csak a feje 
látszott ki belőle. 

A Lahiri-birtokot a közeli Dzsalángí-folyó áradása mosta el 
1833-ban. A család által emelt egyik Siva-templom szintén 
odalett a házzal együtt. Egy hívő kimentette az örvénylő 
habok közül az isten kőszobrát, s egy új templomban 
helyezte el, amelyet ma a ghurníbeli Siva-szentélyként 
emlegetnek. 

Gaur Móhan Lahiri és családja a katasztrófa után Benáreszbe 
költözött, ahol az apa szinte azonnal építtetett egy Siva- 
templomot. A Védák előírásai szerint irányította a család 
életét, ami - a szent szövegek tanulmányozásán kívül - 
rendszeres istentiszteleteket és jótékonykodást jelentett. 
Nyitott és igazságos elme lévén korunk eszméi elől sem 
zárkózott el. 

Fia, Lahiri hindi és urdu nyelven tanult Benáreszben. Dzsoj 
Nárájan Gósál iskolájába járt, ahol a szanszkrit, a bengáli, a 
francia és az angol nyelvet is oktatták. A fiatal jógi 
tüzetesen tanulmányozta a Védákat, miközben tanult 
bráhmanák fejtegetéseit hallgatta a szent iratokról. Közéjük 
tartozott egy mahárástrai pandit is, bizonyos Nág-Bhatta. 
Sjáma Csarant kedves, szelíd, bátor fiatalembernek ismerte 
meg a környezete, akit minden társa szeretett. Arányosan 
fejlett, egészséges és erőteljes testalkatával az úszásban is 
kitűnt, s kézügyessége szintén kiemelkedő volt. 


1846-ban elvette feleségül Srímatí Kásí Monit, Srí 
Débnárájan Szánjál lányát. Kásí Moni, az indiai családanyák 
mintaképe, jókedvűen vezette a háztartást, látta vendégül 
vendégeit és gondoskodott a szegényekről. Két szent fiú, 
Tinkuri és Dukuri, valamint két lány áldotta meg a frigyet. 
1851-ben, huszonhárom esztendős korában Lahiri Mahásaja 
könyvelő lett az angol kormány hadmérnöki hivatalában, 
ahol szépen haladt előre pályáján. Ekképpen nem csupán 
Isten színe előtt jeleskedett, de a világ színpadán is 
eljátszotta a maga szerény szerepét. 

A minisztérium többször is áthelyezte. Megfordult 
Gházípurban, Mirzápurban, Nainítálban, Dánapurban és 
Benáreszben. Apja halála után a fiatalemberre szakadt az 
egész család eltartásának gondja. Házat vett számukra 
Benáresz egy csöndes  kertvárosában,  Garudésvar 
Muhallában. 

Harminchárom esztendős korában teljesült az a vágya, 
amelyért jelenlegi életében a földre született. Ekkor 
találkozott ugyanis nagy  gurujával, Bábádzsíval a 
Himalájában, Ráníkhét közelében, aki beavatta a krija- 
Jógaba. 

Nem egyedül őt érte ezzel szerencse, hanem az egész 
emberiséget is, hiszen ekkor bukkant újra felszínre a Jóga 
elveszettnek hitt, legmagasabb rendű tudománya. Amiként 
a Gangesz is az égből szállt alá a földre a puránák szerint, 
az istenek áldását hozva Bhagíratha nap perzselte földjére, 
úgy a krija égi folyója szintén 1861-től áramlik a Himalája 
titkos erődjeiből az emberek poros otthonába. 


33. FEJEZET 


Babadzsí, a mai India jógi-Krisztusa 


A Himalája északi vonulatain, Badrínárájan környékén a mai 
napig érezhető Lahiri Mahásaja guruja, Bábádzsí élő 
jelenléte. A világtól elvonult mester századok vagy talán 
évezredek óta megőrizte testi alakját. A halhatatlan 
Bábádzsí: avatára. A szanszkrit szó "alászállást" jelent, s az 
ava, 'le', valamint a tri, 'elhaladni' szavak összetételéből 
származik. A hindu szent iratokban az avatára az 
istenségnek a fizikai formában való megtestesülését jelenti. 


- Bábádzsí spirituális szintje emberi ésszel felfoghatatlan - 
magyarázta nekem Srí Yuktésvár. - A törpe emberi elme nem 
érhet fel ehhez a magasban ragyogó csillaghoz. Egy avatára 
megvalósulása elképzelhetetlen számunkra. 


Az Upanisadok a spirituális fejlődés minden egyes 
mozzanatát körültekintően részletezik. Egy  sziddha 
(tökéletes lény) dzsívanmukta állapotából (élete során 
felszabadultból) paramukta állapotba kerül (a 
legteljesebben szabaddá válik, és mindenestől hatalmat 
nyer a halál felett). Az utóbbi teljesen kiszabadul a májá 
fogságából és az újjászületések körforgásából. A paramukta 
ezért csak ritkán tér vissza halandó testbe, vagy 
amennyiben megteszi, avatára lesz, aki isteni áldást sugároz 
szét a világban. Az avatárára nem vonatkoznak az anyag 
törvényei, tiszta teste olyan, akár egy vetített kép. 


A felületes pillantás semmi különöset nem fedez fel az 
avatára külsején, holott megesik, hogy nem vet árnyékot, 
vagy nem hagy lábnyomot maga után a talajon. Ezek 
jelképes bizonyítékai annak, hogy belsejében megszabadult 
a sötétség és anyagelvűség börtönéből. Egyedül az ilyen 
istenember ismeri az élet és halál esetlegességein túli 
igazságot. Az alapvetően félreértett Omar Khajjám Rubáíját 
című, halhatatlan művében énekelte meg a felszabadult 
embert: 


Ó, szende Hold! Gyönyörű égi fény, 


örök pályán keringsz az ég ívén; 
de ha holnap fölszállsz a kert fölé, 
már más köszönt rád telt kupát, nem én! [213] 


Az örök pályán keringő, gyönyörű égi fény, a Hold: Isten, 
sohasem leáldozó, örök Sarkcsillag. Az ég ívének újra felkelő 
holdja a külső mindenség, amely alá van vetve a periodikus 
visszatérés törvényének. A megvilágosult perzsa látnok 
egyszer s mindenkorra megszabadította magát attól a 
kényszertől, hogy újra és újra visszatérjen a földre, azaz a 
természet , kertjébe", a májá világába. ,Ha holnap fölszállsz 
a kert fölé, már más köszönt rád telt kupát, nem én" - sóhajt 
fel a költő. Vagyis mily csalódottan keresi a vándorló 
világmindenség a tökéletes hiányt! 

Krisztus saját szabadságáról így vallott: „És hozzámenvén 
egy írástudó, monda néki: Mester, követlek téged, akárhová 
mégy. És monda néki Jézus: A rókáknak vagyon barlangjok 
és az égi madaraknak fészkük; de az ember Fiának nincs 
hová fejét lehajtani." [214] 

Vajon a mindenütt jelenlévő Krisztust is csak lélekben 
követhetjük? 

A hajdani India néhány avatárája Krisna, Ráma, Buddha és 
Patandzsali. Jelentős, tamil nyelvű költészeti iskola fejlődött 
ki Agasztja, egy dél-indiai avatára alakja körül, aki számos 
csodát művelt a Krisztus előtti és utáni időkben, s aki 
állítólag a mai napig megtartotta fizikai testét. 

Bábádzsi feladata az volt, hogy segítse beteljesíteni India 
prófétáinak küldetését. Ilyen minőségben a szent szövegek 
értelmében megilleti őt a mahávatár (nagy avatára) cím. 
Maga jelentette ki, hogy ő avatta be a Jóga művészetébe 
Sankarát, a szvámi rend újraszervezőjét, továbbá Kabírt, a 
híres középkori mestert. A 19. században legfőbb 
tanítványa, mint tudjuk, Lahiri Mahásaja volt, aki 
felélesztette a feledésbe merült kriját. 

Bábádzsí állandó közösségben áll Krisztussal. Ok ketten 
küldik szét a világba a megváltás rezgéseit, s ők dolgozták 


ki, milyen spirituális módszerekkel menthetik meg korunkat. 
E két tökéletesen megvilágosult mester - az egyik testetlen, 
a másik testben lakozó - feladata az, hogy a háború, 
fajgyűlölet, vallási fanatizmus és a bumerángként visszaütő 
materializmus feladására ösztönözze a nemzeteket. 
Bábádzsí tökéletesen tudatában van a modern idők 
szellemének, kivált a nyugati civilizáció befolyásának és 
bonyolultságának; tudván tudja, nagy szükség van arra, 
hogy a Jóga felszabadító áldásaival a Nyugat és a Kelet is 
megismerkedjen. 

Hogy Bábádzsi életére nincsenek történelmi hivatkozások, 
azon nincs mit csodálkoznunk. A nagy guru egyetlen 
században sem mutatkozott meg nyíltan, a rivaldafény 
csalóka ragJjógasának nincs helye évezredes tervei között. A 
Teremtőhöz, az egyedüli, néma hatalomhoz hasonlóan ő is 
alázatos névtelenségben munkálkodik. 

A Krisztus és Krisna léptékű, nagy próféták meghatározott és 
nyilvánvaló szándékkal születnek a földre, s amint céljukat 
elérték, el is távoznak innen. Más avatárák, amilyen 
Bábádzsi is, nem a kiemelkedő történelmi eseményekre 
ügyelnek, hanem inkább az emberiség lassú, évszázados 
fejlődésében segédkeznek. Ezek a mesterek mindig is 
elzárkóztak a közfigyelem elől, mi több, ha akarják, 
láthatatlanná válhatnak. Ezért - meg azért is, mert általában 
arra kérik tanítványaikat, hogy hallgassanak létezésükről - 
ismeretlenek maradnak a világ számára. Ezeken az 
oldalakon csupán nagy vonalakban utalok Bábádzsí életére, 
s közlök néhány, nyilvánosságra hozható tényt. 

Senki sem tud semmit olyan, csip-csup hiábavalóságokról, 
mint Bábádzsi származása és születési helye, amely adatok 
csak az évkönyvírók szívét melengetik meg. Általában 
hindiül szólal meg, de minden más nyelvet is könnyedén 
használ. Az egyszerű Bábádzsí (Tiszteletreméltó Atya) nevet 
vette föl. Lahiri Mahásaja tanítványai ezen kívül olyan 
tiszteletet kifejező címekkel illették, mint Mahámuni 
Bábádzsí Mahárádzs (Legfőbb Elragadtatott Mester), Mahá 


Jógi (Nagy Jógi), valamint Trjambak Bábá vagy Síva Bábá (ez 
utóbbiak Siva avatáráinak megszólításai). De vajon számít- 
e, hogy nem ismerjük egy tökéletesen megvalósult mester 
családi nevét? 

- Valahányszor egy hívő tisztelettel kiejti Bábádzsí nevét, 
azonnali spirituális áldásban lesz része - mondta Lahiri 
Mahásaja. 

A halhatatlan guru testén nem fogott az idő, nem látszik 
többnek huszonöt éves ifjúnál. Világos bőrű, közepes 
magasságú és súlyú, s tetszetős, erős testéből szinte látható 
sugárzás árad szét. Sötét szempárja nyugodt és szelíd, 
hoszszú, csillogó fürtjei rézszínűek. Arca néha erősen 
emlékeztet Lahiri Mahásaja vonásaira. Egy alkalommal a 
hasonlóság olyan meghökkentő volt, hogy az akkor már 
idősödő Lahiri Mahásaja a fiatalos külsejű Bábádzsí 
szülőapjának tűnt. 

Szvámi Kébalánanda, szent életű szanszkritoktatóm egyszer 
a Himalájában tartózkodott Bábádzsí társaságában. 

- A páratlan mester egyik helyről a másikra vándorol 
csoportjával - mondta nekem Kébalánanda. - Tanítványai kis 
köréhez két, spirituálisan magas szintre jutott amerikai 
tanítvány is tartozik. Miután megelégelt egy helyet, 
Bábádzsi kijelenti: „Dérá-danda utháó" (Bontsunk sátrat, 
vigyük a botot). Dandával, azaz bambuszbottal a kezében 
jár. Szavaira a csoport menten továbbindul. Nem mindig 
utaznak asztrálisan, néha saját lábukon járják a 
hegycsúcsokat... Bábádzsít csak akkor látják meg mások, 
amikor ő is úgy akarja. Különböző alakban jelenik meg a 
híveknek, néha szakállal és bajusszal, néha anélkül. 
Romolhatatlan testének nincs szüksége táplálékra, a mester 
ezért ritkán eszik. Udvariasságból azonban időnként elfogad 
házigazdáitól gyümölcsöt, tejben főtt rizst vagy tisztított 
vajat. 

- Bábádzsí életének két bámulatra méltó epizódját is 
ismerem - folytatta Kébalánanda. - Egyik este tanítványai 
nagy tűz köré telepedtek, hogy végrehajtsanak egy Védikus 


szertartást. A guru hirtelen megragadott egy égő ágat, s 
könnyedén meglegyintette vele a tűzhöz közel ülő egyik 
cséla vállát. , Miféle kegyetlenség ez, uram!" - kiáltott fel a 
jelenlévők közül Lahiri Mahásaja. , Miért, szívesebben vetted 
volna, ha a szemed előtt ég hamuvá, ahogyan azt a karmája 
előírja?" E szavakkal Bábádzsí a cséla sebes vállára helyezte 
a kezét. „Ma este megmentettelek a fájdalmas haláltól. Ezzel 
a kis sebesüléssel ledolgoztad a karmádat." 

- Egy másik esetben Bábádzsi tanítványainak szent körét 


megzavarta egy idegen érkezése - mesélte tovább 
Kébalánanda. - Meglepő ügyességgel kapaszkodott fel a 
guru tábora mellett égbeszökellő, csaknem 


megközelíthetetlen sziklacsúcsra. , Uram, bizonyára te vagy 
a nagy Bábádzsí nézett a mesterre az idegen 
elmondhatatlan tisztelettel. Hónapok óta kutatok utánad 
ezek között a félelmetes szirtek között. Kérve kérlek, fogadj 
el tanítványodnak!" Amikor a nagy guru nem felelt, a 
jövevény a meredélyre mutatott, amelynek peremén állt. 
„Amennyiben visszautasítasz, leugrom innen. Az élet mit 
sem ér számomra, ha nem te vezérelsz Istenhez." , Ugorj 
hát! - felelte Bábádzsí közömbösen. - Nem tudlak elfogadni 
jelenlegi fejlettségi fokod alapján." A férfi e szavak hallatán 
a mélybe vetette magát. Bábádzsí meghagyta a 
megrökönyödött tanítványoknak, hogy hozzák elébe a 
jövevény tetemét. Miután visszatértek a szétzúzódott 
holttesttel, a mester kezét a halottra helyezte. Az nyomban 
kinyitotta a szemét, s a mindenható guru lába elé vetette 
magát. „Immár készen állsz arra, hogy a tanítványaim közé 
lépj - nézett sugárzó szeretettel Bábádzsi a feltámadott 
csélára. - Bátran kiálltál egy nehéz próbát. A halál nem fog 
többé rajtad, mostantól halhatatlan körünkbe tartozol." 
Azután kiadta szokásos utasítását a továbbindulásra Dérá- 
danda utháó -, s ezzel az egész csoport eltűnt a 
hegycsúcsról. 

Az avatárák a mindenütt jelenvaló Világszellemben élnek, 
számukra nincs legyőzendő távolság. Bábádzsínak egyetlen 


oka van arra, hogy századokon keresztül őrizze testi valóját, 
éspedig az, hogy konkrét példát mutasson az emberiségnek 
önnön határtalan lehetőségeiről. Ha az ember földi 
porhüvelyében soha nem pillanthatná meg az istenséget, 
leigázná őt az a májá szülte téveszme, hogy nem léphet túl 
halandóságán. 

Jézus a kezdet kezdetétől ismerte sorsát, de nem önmaga 
miatt és nem is karmikus okokból teljesítette be, hanem 
embertársai fölemelése érdekében. A négy evangélista 
Máté, Márk, Lukács és János - az utókor kedvéért jegyezte fel 
az istenember szavakkal csaknem leírhatatlan drámáját. 
Bábádzsí sem ismeri a múlt, jelen és jövendő 
viszonylagosságát, s az első pillanattól tudatában volt élete 
valamennyi eseményének. Alkalmazkodva az emberi 
felfogóképesség korlátaihoz, sok isteni cselekedetét gyakran 
egy vagy több szemtanú jelenlétében vitte végbe. Így esett 
meg, hogy Lahiri Mahásaja egyik tanítványa jelen volt, 
amikor Bábádzsí elérkezettnek látta az időt, hogy 
kinyilatkoztassa Rám Gópál Mazúmdárnak, hogy a test is 
halhatatlan lehet. Ezzel kívánt lelket önteni a keresők 
szívébe. A nagyok kizárólag a földi ember javára gondolnak, 
amikor részt vesznek mindennapjaiban, s kinyilvánítják 
előtte igazságaikat. Krisztus mondotta égi atyjának: , Tudtam 
én, hogy te mindenkor meghallgatsz engem; csak a körülálló 
sokaságért mondtam, hogy elhiggyék, hogy te küldtél 


engem." [215] 
Amikor Ránbádzspurban nála jártam, Rám Gópál, a ,soha 
nem alvó szent" [216] elmesélte első csodálatos 


találkozását Bábádzsíval. 

- Néha elhagytam barlangom magányát, hogy Lahiri 
Mahásaja lábánál ülhessek Benáreszben - mondta. - Egyszer 
csöndesen meditáltam éjfélkor tanítványai körében, amikor 
a mester meglepő kéréssel fordult hozzám. „Rám Gópál, 
menj azonnal a Dasásvamédha gháthoz!" Rövidesen el is 
értem ezt az elhagyatott helyet. Holdvilágos éjszaka volt, s 
fényesen ragyogtak a csillagok. Miután egy darabig 


türelmesen elüldögéltem, hatalmas kőlapot vettem észre a 
lábamnál. Lassan felemelkedett, s alóla föld alatti üreg tűnt 
elő. Amikor a kő megállt, s valamiféle ismeretlen erő 
megtartotta, egy fiatal és csodaszép nő kelmébe burkolózó 
alakja emelkedett ki az üregből, s lebegett magasan a 
levegőben. Ezután derengő fénykörtől övezve, lassan 
leszállt előttem a földre, ahol mozdulatlan 
elragadtatottságba dermedt. Végül megmozdult, és szelíden 
megszólalt: „Mátádzsí [217] vagyok, Bábádzsí nővére. Arra 
kértem fivéremet és Lahiri Mahásaját, hogy jöjjenek ma este 
a barlangomhoz, mert fontos megbeszélnivalóm van velük." 
Ekkor fénylő ködfolt jelent meg a Gangesz fölött, 
visszatükröződve a sötétlő víztömegben. Egyre közelebb ért, 
majd  szemkápráztató ragjógasával megállt Mátádzsí 
oldalán, s Lahiri Mahásaja emberi alakja vált ki belőle. A 
guru alázatosan a női szent lába elé borult... Még mielőtt 
magamhoz térhettem volna elképedésemből, újabb 
titokzatos fénykör szántotta végig az égboltot. Sebesen 
ereszkedett alá. Amikor a lángoló örvény a közelünkbe ért, 
szépséges ifjúvá változott. Azonnal megértettem, hogy 
Bábádzsi áll előttem. A megszólalásig hasonlított Lahiri 
Mahásajára, csak sokkalta fiatalabbnak tetszett 
tanítványánál, s hosszú, világos haja volt... Lahiri Mahásaja, 
Mátádzsí és én a nagy guru lába elé térdeltünk. Éteri, 
üdvözült boldogság járta át minden porcikámat, amikor 
megérintettem isteni lábát. „Áldott nővérem - mondta 
Bábádzsi -, szándékomban áll levetni mostani alakomat, 
hogy a Végtelen Áradatba vessem." ,Már tudok tervedről, 
szeretett mesterem. Ma este erről szerettem volna beszélni 
veled. Ugyan miért hagynád oda testedet?" a tündöklő 
hölgy kérlelőn nézett fivérére. „Nem mindegy, szellemem 
óceánjának látható vagy láthatatlan hulláma vagyok-e?" 
Mátádzsí szellemesen válaszolta: „Halhatatlan guru, ha 
úgyis mindegy, akkor kérlek, soha ne vesd le földi alakodat!" 
[218] „Legyen hát - jelentette ki Bábádzsí ünnepélyesen. - 
Soha nem hagyom el földi porhüvelyemet. Mindig látható 


maradok legalább néhány halandó számára. Isten szava 
szólt hozzám ajkadról." Miközben áhítatosan hallgattam e 
két felsőrendű lény beszélgetését, a nagy guru áldó 
mozdulattal hozzám fordult. ,Ne félj, Rám Gópál, áldott 
vagy, hogy tanúja lehettél halhatatlan ígéretemnek." 
Miközben Bábádzsí hangjának édes csengése elhalt, ő és 
Lahiri Mahásaja lassan a levegőbe emelkedett, s a Gangesz 
fölött szállt tovább. Vakító fénykör övezte őket, amint 
belevesztek az éjszakába. Mátádzsí alakja a barlanghoz 
lebegett és aláereszkedett, a kőlap is elfordult és 
rácsukódott, mintha csak láthatatlan kezek mozgatnák... 
Végtelenül felvillanyozva tértem vissza Lahiri Mahásaja 
hajlékába. Amikor meghajoltam előtte kora hajnalban, 
gurum cinkosan mosolygott rám. „Örülök, Rám Gópál, hogy 
vágyad Bábádzsí és Mátádzsí látására végül ilyen csodálatos 
módon teljesült." Tanítványtársaimtól később megtudtam, 
hogy Lahiri Mahásaja éjfél óta nem mozdult a helyéről. 
, Gyönyörű értekezést hallottunk tőle a halhatatlanságról, 
miután te elmentél a Dasásvamédha gháthoz" - mondta az 
egyik cséla. Eletemben először tapasztaltam meg a tulajdon 
két szememmel a szent szövegek igazságát, hogy az 
önmagára ébredt ember egyszerre két vagy több testben is 
jelen lehet. - Lahiri Mahásaja később a földünkre vonatkozó 
isteni terv sok titkos pontjáról beszélt nekem - zárta le 
elbeszélését Rám Gópál. - Bábádzsít arra választotta ki 
Isten, hogy ebben a világciklusban földi testében lakozzék. 
Korok követik majd egymást, ám a halhatatlan mester, 
századok drámájának tanúja, továbbra is itt marad a világ 
színpadán. 


34. FEJEZET 


Varázskastély a Himalájában 


- Bábádzsí első találkozása Lahiri Mahásajával lebilincselő 
történet. Azok közé tartozik, amelyek közelebb hozzák 
hozzánk a halhatatlan gurut. 

Szvámi Kébalánanda e szavakkal vezette be elbeszélését. 
Amikor legelőször hallottam, a szó szoros értelmében 
elbűvölt. Persze máskor is rávettem szanszkritoktatómat, 
hogy ismételje el. Később Srí Yuktésvártól hallottam újra, 
nagyjából ugyanazokkal a szavakkal. Lahiri Mahásaja 
mindkét tanítványa közvetlenül guruja szavaival hallhatta 
az áhítatot ébresztő történetet. 

- Harminchárom éves koromban találkoztam először 
Bábádzsíval - mondotta Lahiri Mahásaja. - 1861 tavaszán 
Dánapurban  állomásoztam a kormány  hadmérnöki 
hivatalának  alkalmazottjaként. Egyik reggel magához 
hívatott az irodavezető. „Lahiri - mondta -, táviratot kaptunk 
a központi irodától. Áttelepítünk Ráníkhétbe, ahol most jön 
létre egy új helyőrség [219] ." Egyetlen szolgámmal vágtam 
neki a 700 km-es útnak. Lóháton és homokfutón haladtunk 
előre, s harminc nap múlva érkeztünk meg a himalájai 
Ráníkhétbe [220] . Hivatali munkám nem volt megterhelő, 
ezért sok-sok órát tölthettem a fenséges csúcsok között 
bolyongva. Híre ment, hogy nagy szentek áldották meg a 
vidéket jelenlétükkel, s én erősen vágytam arra, hogy 
megismerkedjem velük. Egyik kora délutáni csatangolásom 
alkalmával döbbenten hallottam, hogy egy távoli hang a 
nevemen szólít. 

Tovább kapaszkodtam felfelé a Dróna-hegyen. Közben félni 
kezdtem, mi lesz, ha nem érek vissza a dzsungelből 
sötétedés előtt... Végül egy kis tisztásra értem, oldalt 
barlangok sorakoztak. Az egyik sziklás peremen mosolygó 
fiatalember állt, s üdvözlésre felém nyújtotta a kezét. 
Meglepődve vettem észre, hogy rézszínű haját leszámítva 
nagyon hasonlít hozzám. , Hát eljöttél, Lahiri! - szólt hozzám 
kedvesen, hindi nyelven a szent. - Pihenj meg ebben a 
barlangban! Én voltam az, aki idehívtalak." Tiszta kis 
barlangba léptem, ahol több gyapjútakaró hevert a földön 


néhány kamandal (vizescsöbör) társaságában. ,Emlékszel 
erre az ülőalkalmatosságra, Lahiri?" - a jógi egy 
összehajtogatott takaróra mutatott az egyik sarokban. 
„Nem, uram - mondtam, majd a kaland kábulatában még 
hozzátettem: - Most el kell mennem, sötétedés előtt haza 
szeretnék érni. Reggel dolgom van a hivatalban." A 
titokzatos szent angolul felelt. , A hivatal lőn érted, nem te a 
hivatalért." Elnémultam, hallván, hogy ez az erdei aszkéta 
nemcsak hogy beszél angolul, de Krisztus szavait idézi. 
[221] ,Látom, a táviratomnak meglett a foganatja." Nem 
értettem a jógi szavait, s kértem, fejtse ki őket világosabban. 
„Arra a táviratra gondolok, amely erre az elhagyatott helyre 
vezérelt. Én irányítottam csendben főnököd elméjét, hogy 
áthelyezzen Ráníkhétbe. Ha valaki egynek érzi magát az 
emberiséggel, az összes elme átjátszó állomássá válik, 
amelyen keresztül érvényesítheti az akaratát - még 
hozzátette: - Lahiri, ugye, ismerősnek találod ezt a 
barlangot?" Mivel döbbenetemben továbbra sem törtem 
meg a csöndet, a szent hozzám lépett, és gyengéden 
megérintette a homlokomat. Varázsos érintésére delejes 
áram futott végig az agyamon, szabadjára engedve előző 
életem édes emlékcsíráit. ,Már emlékszem! - szavam 
örvendező zokogásba fulladt. - Te vagy a gurum, Bábádzsí, 
aki mindig is hozzám tartozott!" Most már tisztán láttam a 
múlt emlékeit. Előző életemben sok-sok évet töltöttem 
ebben a barlangban! 

Úrrá lett rajtam a szavakkal leírhatatlan emlékek áradata - 
folytatta Lahiri Mahásaja -, s én könnyek között öleltem át 
mesterem lábát. „ľöbb mint három évtizede várok a 
visszatérésedre - Bábádzsí hangjában égi szeretet csengett. 
- Eltűntél a halál utáni élet kavargó hullámai között. 
Megérintett karmád varázspálcája, és már sehol sem voltál! 
Noha te szem elől tévesztettél engem, én téged sohasem! 
Utánad eredtem a világító asztrális tengeren, ahol dicső 
angyalok vitorláznak. Követtelek sötétségben, viharban, 
felbolydulásban és fényben. Úgy vigyáztam rád, ahogyan a 


madár őrködik fiókája felett. Miután kitöltötted szabott 
idődet az anyaméhben, és megszülettél, szemem mindig 
rajtad tartottam. Amikor lótuszülésben Ghurní homokjába 
temetkeztél gyermekkorodban, láthatatlanul akkor is ott 
voltam a közeledben. Türelmesen figyeltelek hónapról 
hónapra, évről évre, egészen a mai beteljesedésig. És most 
itt vagy velem! Itt van szeretett barlangod, tisztán tartottam 
a számodra. Itt van megszentelt ászana-takaród, amelyen 
naponta gyakoroltál, hogy táguló szívedbe fogadd az Urat. 
Itt az evőcsészéd, amelyből az általam készített nektárt 
szoktad felhörpölni. Nézd csak, rézkupádat is kifényesítve 
őriztem meg neked, hogy egy napon újra ihass belőle. Érted 
most már, kedvesem?" ,Mit mondhatnék erre, gurum? - 
dünnyögtem megtörten. - Ki hallott még ilyen halhatatlan 
szeretetről?" - s elragadtatottan függesztettem tekintetem 
örök kincsemre, aki gurum marad életemben és halálomban. 
„Lahiri, meg kell tisztulnod. Idd meg ezt a tál olajat, és 
heveredj le a folyóparton!" Bábádzsí soha nem volt híján 
gyakorlatias tanácsoknak, emlékeztem vissza mosolyogva... 
Engedelmeskedtem felszólításának. Noha leszállóban volt a 
jeges himalájai éjszaka, meleg, vigasztaló sugárzás járta át 
tagjaimat. Nem győztem csodálkozni. Vajon az ismeretlen 
eredetű olaj árasztja magából ezt a kozmikus hőt?... Fagyos 
szelek süvítettek körülöttem a sötétben. A Gógás-folyó 
hullámai köröttem fodrozódtak, amint elnyúltam a köves 
parton. A közelben tigrisek üvöltöttek, szívem azonban ment 
volt a félelemtől, s a bensőmben újólag szétsugárzó erő 
magabiztossá tett, mindentől védve éreztem magam. Órák 
suhantak el így, miközben előző életem elhalványult 
emlékei szövődtek a jelenbeli találkozás ragyogó képei közé. 
Magányos mélázásomat közeledő léptek zaja szakította 
félbe. Férfikéz segített fel a sötétben, majd száraz ruhát 
adott rám. ,Gyere, testvér - hallottam az idegen hangját. - A 
mester vár." Keresztülvezetett az erdőn. Az ösvény egyik 
fordulójánál, hirtelen távoli fény villant az éjszakában. ,Csak 
nem a Nap kel fel? - kíváncsiskodtam. Az egész éjszaka 


eltelt volna?" ,Éjfélre jár az idő - nevetett fel lágyan 
kalauzom. - Az a fény ott egy aranypalota ragjógasa, 
amelyet a páratlan Bábádzsí varázsolt ide ma éjszaka. 
Egyszer a régmúltban vágytál egy ilyen fényes palotára. 
Mesterünk most teljesíti kívánságodat, hogy 
megszabadítson a karma legutolsó kötelékeitől. [222] 
Ebben a pompás palotában kapod meg beavatásodat a 
krija-Jógaba ma éjjel. Testvéreid énekeket zengenek majd a 
köszöntésedre, azon örvendezve, hogy véget ért 
száműzetésed. Íme!" 

- Hatalmas palota állt előttünk, vakító színaranyból mesélte 
tovább Lahiri Mahásaja. - Számtalan ékkő díszítette, s 
szépséges kertek övezték. Nyugodt vizű medencékben 
nézegette magát. Az egész együtt páratlanul fenséges 
látványt nyújtott! A magasba tornyosuló boltíveken nagy 
gyémánt-, zafír- és smaragdberakások csillogtak-villogtak. 
Angyali arcú férfiak álldogáltak rubinttal ékesített kapuk 
előtt... Követtem útitársamat a tágas előcsarnokba. A 
levegőt betöltötte a tömjén és a rózsa illata, színes lámpák 
fénye izzott a sötétben. Hívek kis csoportjai üldögéltek a 
teremben, akadt köztük világos és sötét bőrű. Halkan 
énekeltek, és meditáltak, belső békéjükbe merülve. Öröm 
lüktetett a levegőben. „Csak legeltesd a szemed, 
gyönyörködj a palota remekmívű kincseiben, mivel kizárólag 
a te tiszteletedre került ide - jegyezte meg vezetőm, 
megértően figyelve ámuldozásomat. „Tľestvérem - mondtam 
-, ennek az építménynek a szépsége minden emberi 
képzeletet felülmúl. Kérlek, magyarázd meg nekem eredete 
rejtélyét!" „Szíves-örömest felvilágosítalak - társam sötét 
tekintetében bölcsesség fénylett. - Nincs semmi 
megmagyarázhatatlan ebben a materializációban. Az egész 
mindenség nem más, mint Isten gondolata. Az űrben 
kerengő Föld is csupán az Ő álma. Minden létezőt Ő 
teremtett az elméjében, ahogyan álmainkban mi is képesek 
vagyunk a teremtésre... Az Úr legelőször a Föld ideáját 
alkotta meg. Aztán létrejött az atomok energiája, majd az 


anyag. A földi atomok összetömörültek. A molekulákat Isten 
akarata tartja össze. Amikor Ő visszavonja akaratát, a földi 
atomok ismét energiává alakulnak át. Az atomenergia pedig 
visszatér ősforrásához, a tudatossághoz. Ekkor a Föld ideája 
eltűnik a létezők sorából... Az álmot az álmodó tudattalan 
gondolata szövögeti. Amikor a gondolatokat ébredéskor 
visszavonjuk, az álom és elemei szertefoszlanak. Az ember 
becsukja a szemét, és egy álomteremtést hoz létre, amelyet 
felébredéskor nehézség nélkül dematerializál. Az ember 
isteni archetípusos mintákat követ. Ugyanúgy, ha kozmikus 
öntudatra ébred, minden további nélkül dematerializálni 
tudja a kozmikus álom mindenségillúzióját... A végtelen, 
mindent beteljesítő akarattal összhangban Bábádzsi is 
tetszés szerint párosíthatja az atomokat, hogy azok 
tetszőleges alakot öltsenek. Ez a hirtelen létrejött palota 
valóságos, már abban az értelemben, ahogyan a Földet 
annak mondhatjuk. Bábádzsí a tudatából alkotta meg e 
gyönyörű lakot, az ő akaratereje tartja össze atomjait, 
ahogyan Isten akarata a földgolyót... Amikor ez az építmény 
betöltötte feladatát, Bábádzsí ismét dematerializálja" - 
fejezte be előadását kísérőm. Miközben én áhítatosan 
hallgattam, vezetőm körbemutatott. ,Ez a drágakövekkel 
ékes, csillogó-villogó palota nem emberi verejtékkel épült, 
aranyát és ékköveit nem halandó kezek hozták fel a föld 
mélyéből. Mégis szilárdan áll, páratlan emlékműként. [223] 
Bárki, aki csak Bábádzsíhoz hasonlóan ráébred arra, hogy 
Isten fia, végtelen ereje révén bármely célját elérheti. Egy 
közönséges kő megdöbbentő atomi energiákat [224] foglal 
magában, ahogyan a legalacsonyabb halandó is isteni 
hatalom birtokosa." A bölcs felvett egy kecses vázát egy 
közeli asztalról, amelynek füle gyémántokkal volt kirakva. 
„Nagy  gurunk szabad kozmikus sugarak miriádjait 
megszilárdítva alkotta meg ezt a palotát - folytatta. Érintsd 
meg ezt a vázát és a gyémántjait, minden tapasztalati 
próbát kiállnak." Megvizsgáltam a vázát. Az ékkövek királyi 
gyűjteménybe illettek. Kezemmel végigtapogattam az 


aranytól vastagon csillogó falakat. Mély megelégedés töltött 
el. Elmúlt életeimből örökölt vágy teljesült most be, s aludt 
ki ezzel... Méltóságteljes kalauzom díszes boltívek alatt és 
különböző folyosókon át gazdagon bútorozott termekbe 
vezetett. A királyi lakosztály lehetett ez. Beléptünk egy 
óriási csarnokba. A közepén aranytrónus terpeszkedett. 
Ékköves berakásai a szivárvány minden színében ragyogtak. 
Itt ült lótuszülésben a fenséges Bábádzsí. A fényes padlón a 
lábához térdeltem. „Lahiri, még mindig aranypalotáról 
álmodozol? - gurum szeme úgy csillogott, mint a zafírjai. - 
Ébredj fel! Minden földi kívánságod azonnal teljesült - 
ezután titokzatos áldást mormolt. - Kelj fel, fiam! Most 
bevezetlek Isten birodalmába, megkapod tőlem 
beavatásodat a krija-Jógaba." Bábádzsí széttárta a karját, 
mire hóma (áldozati tűz) jelent meg gyümölcsöktől és 
virágoktól körülvéve. Ez előtt a lángoló oltár előtt 
sajátítottam el a Jóga felszabadító technikáját... A szertartás 
egészen hajnalhasadásig elhűzódott. Elragadtatott 
állapotomban nem is gondoltam alvásra. Csak jártam a 
palota kincsektől és műremekektől roskadozó termeit, s a 
kertet is felkerestem. A közelben felfedeztem azokat a 
barlangokat és kopár szirtfokokat, amelyeket tegnap láttam, 
akkor azonban nem álltak ékes építmények és virágos 
teraszok a szomszédságukban... A palota mesésen tündökölt 
a Himalája hűvös napsütésében. Termeibe lépve mesterem 
keresésére indultam. Továbbra is trónusán ült, néma 
tanítványaitól körülvéve. „Lahiri, bizonyára megéheztél - 
szólt. - Hunyd be a szemed!" Amikor újból kinyitottam, az 
elbűvölő palota és kertjei eltűntek. Jómagam, Bábádzsí és 
tanítványai a puszta földön ültünk, nem messze a 
sziklafalban sorakozó barlangok bejáratától. Eszembe jutott, 
hogy vezetőm is megjegyezte, a palota majd ismét a 
semmibe tűnik, miközben foglyul ejtett atomjai 
visszaolvadnak azokba a gondolateszszenciákba, 
amelyekből származtak. Noha - nem tagadom - 
meglepődtem, bizalommal tekintettem gurumra. Nem 


tudtam, mi mindenre számíthatok még a csodák napján. „Ez 
az építmény már betöltötte feladatát - magyarázta 
Bábádzsi, s felvett a földről egy cserépedényt. - Nyúlj bele, 
és olyan ételt vehetsz elő, amilyenre csak megéhezel." 
Megérintettem a széles, üres tálat, mire forró, vajas lucsi, 
curry és édesség jelent meg benne. Miközben ettem, láttam, 
hogy a tál csak nem akar kiürülni. Az étkezés végén vizet 
kerestem. Gurum ismét a tálra mutatott. Az étel eltűnt, 
helyét víz töltötte be. „Csak kevés halandó tudja, hogy Isten 
országában földi vágyainkat is kielégíthetjük - mondta 
Bábádzsi. - Az égi birodalom átnyúlik a földibe. Az csak a 
különbség, hogy az utóbbi illúziótermészeténél fogva nem 
tartalmazza a Valóság esszenciáját." , Szeretett gurum, 
tegnap éjjel megmutattad nekem, milyen az, ha az égi és a 
földi szépség összeér!" Elmosolyodtam a szertefoszlott 
palotára emlékezve. Mi tagadás, nem volt még közönséges 
jógi, akit ilyen fényűző környezetben avattak volna be a 
Világszellem magasztos titkaiba! Noha jelen környezetemet 
cseppet sem mondhattam fényűzőnek, ez a legkevésbé sem 
izgatott. A puszta föld, az ég sátora és a kezdetleges 
menedéket kínáló barlangok a köröttem helyet foglaló, 
angyalhoz hasonló szentek természetes világának tetszettek 
akkor. 

- Aznap délután takarómon ültem, s elmúlt életem 
felismerései vonultak el lelki szemeim előtt - folytatta a 
mester. - Aztán hozzám lépett isteni gurum, és a fejemre 
tette a kezét. A nirvikalpa szamádhi állapotába kerültem, s 
ebben az üdvözítő állapotban maradtam hét teljes napig. 
Egyre mélyebbre hatoltam önmagam megismerésében, amíg 
végül a Valóság halhatatlan birodalmába jutottam. A csalóka 
földi korlátokat sorra magam mögött hagytam, s lelkem 
mindenestől a Kozmikus Szellem oltárára költözött... A 
nyolcadik napon gurum lábához borultam, s azért 
esdekeltem, hadd maradjak mindig a közelében ebben a 
szent vadonban. „Fiam - mondta Bábádzsí, és átölelt -, 
ebben a megtestesülésedben az a dolgod, hogy életedet 


mások előtt éld le. Korábban sok-sok életen át egyedül 
meditáltál, most azonban ki kell menned a világba... Annak 
is megvolt a mélységes oka, hogy csak házasemberként 
találkoztál velem, amikor már családot alapítottál, és üzleti 
kötelességeid vannak. Nem csatlakozhatsz titkos 
társaságunkhoz a Himalája hegyei között. A városi 
nyüzsgésben kell leélned az életedet, így kell példát 
mutatnod jógi családapaként... A Nagyok meghallották a 
sok-sok férfi és nő segélykiáltásait. Arra választattál ki, hogy 
a krija-Jógaval spirituális enyhülést hozz az őszinte keresők 
sokaságának. Azok a milliók, akiket családi kötelékek és 
súlyos világi kötelezettségek kötnek gúzsba, a te példádból 
merítenek majd erőt. Te érteted meg velük, hogy a Jóga 
legmagasabb megvalósulása a világi ember elől sincs 
elzárva. Ha a jógi becsületesen, ám személyes érdekek és 
kötődések nélkül teljesíti kötelezettségeit a világban, a 
megvilágosodás biztos ösvényét járja... Téged már semmi 
nem űz ki a világból, mivel minden karmikus köteléket 
elmetszettél. Noha nem e világból való vagy, ebben kell 
élned! Mégis sok-sok év vár rád, mialatt lelkiismeretesen el 
kell látnod családi, üzleti, polgári és spirituális 
kötelességeidet. Példád az isteni remény forrását fakasztja 
majd a világi emberek kiszikkadt szívében. A te 
kiegyensúlyozott életed mutatja meg nekik, hogy a 
megszabadulás elsősorban a belső, nem pedig a külső 
lemondástól függ." Milyen távolinak is tetszett a családom, 
hivatalom és a világ, miközben gurumat hallgattam a 
Himalája ormainak magányában! Szavai igazsága mégis 
sziklaszilárdnak tetszett, s én engedelmesen beletörődtem, 
hogy el kell hagynom a békének ezt az áldott révét. 
Bábádzsí megtanított azokra az ősi és szigorú szabályokra, 
amelyek a Jóga művészetének átadására vonatkoznak 
mester és tanítvány között. ,A krija kulcsát csupán az arra 
érdemes csélák kezébe tedd le - mondta Bábádzsí. - Csak, 
aki fogadalmat tesz, hogy mindenét feladja az istenit 
kutatva, az méltó arra, hogy a meditáció tudományának 


segédletével feltáruljanak előtte az élet végső titkai." 
„Angyali guru, te, aki eddig is kedveztél az emberiségnek a 
krija elveszettnek hitt művészetének feltámasztásával, nem 
növelnéd-e jótéteményeid számát azzal, hogy lazítasz a 
tanítványoknak rendelt előírások szigorán? - esdekelve 
tekintettem Bábádzsíra. - Kérve kérlek, engedd meg, hogy 
minden őszinte keresőnek átadhassam a kriját, még ha 
elsőre nem is képesek a teljes belső lemondásra. A világ 
megkínzott férfiainak és asszonyainak, akiket háromszoros 
szenvedés sújt, [225] bátorításra van szükségük. Talán soha 
nem merészkednek a szabadulás útjára, ha megtagadjuk 
tőlük a krijába történő beavatást." „Legyen hát. Isten 
akarata szólt belőled. Add hát át a kriját mindazoknak, akik 
alázatosan hozzád fordulnak segítségért" - felelte kegyesen 
a guru. Rövid hallgatás után Bábádzsi még hozzátette: 
"Ismételd el valamennyi tanítványodnak a Bhagavad-gítá 
magasztos ígéretét: Szvalpam apjaszja dharmaszja trájaté 
maható bhaját - csupán egy kevés e vallásgyakorlatból már 
iszonyú félelmektől és szörnyű szenvedésektől ment meg. 
[226] " Amikor másnap reggel gurum lábánál térdeltem, 
hogy búcsúzóul még egyszer áldását kérjem, megérezte, 
mennyire nehezemre esik őt elhagyni. Nem válunk el 
egymástól, szeretett gyermekem - simogatta meg 
gyengéden a vállamat. - Légy bárhol, ha szólítasz, 
megjelenek." Csodálatos ígéretétől és az isteni bölcsesség 
újonnan talált aranyától  megvigasztalódva, hazafelé 
tartottam a hegyekből. A hivatalban azzal fogadtak 
munkatársaim, hogy mivel tíz napja nem kerültem elő a 
Himalája dzsungeleiból, már elveszettnek hittek. Rövidesen 
levél érkezett a főnökségről. „Lahiri térjen vissza dánapuri 
irodánkba. Ráníkhétbe való áthelyezése tévedésből történt. 
Másvalakit kellett volna küldenünk helyette" - állt az 
iratban. Elmosolyodtam, milyen furcsa véletlen vezetett ide, 
India egyik legeldugottabb szegletébe... 

- Mielőtt visszatértem volna Dánapurba [227] , néhány 
napig egy bengáli családnál vendégeskedtem 


Muradábadban - mesélte tovább kis szünet után Lahirir 
Mahásaja. - Itt hat barátom gyűlt össze az üdvözlésemre. 
Amikor spirituális témák felé fordítottam a beszélgetést, 
házigazdám lemondóan megjegyezte: , Sajnos, napjainkban 
India híján van szenteknek!" „Bábú - tiltakoztam hevesen. - 
Természetesen a mai napig is élnek nagy mesterek 
hazánkban!" Elragadott a lelkesedés, s úgy éreztem, 
okvetlenül be kell számolnom a Himalájában tapasztalt 
csodálatos  élményeimről. A kis társaság udvariasan 
végighallgatott. ,Lahiri mondta egyikük csillapítóan -, nagy 
lelki megterhelés alatt voltál azon a ritka hegyi levegőn. 
Amit elmeséltél, valamiféle éberálom lehetett." Igazam 
tudatától lelkesen, de meggondolatlanul rávágtam: „Ha 
ideidézem, gurum menten megjelenik." Minden szem 
érdeklődve felcsillant. Társaim természetesen égtek a 
kíváncsiságtól, hogy egy ilyen csodát lássanak. Kissé 
vonakodtam ugyan, de már nem volt viszszaút. Megkértem, 
vezessenek egy csöndes helyiségbe, és adjanak két új 
gyapjútakarót. ,A mester az éterből fog materializálódni - 
mondtam. - Maradjatok csöndben az ajtó előtt, hamarosan 
szólítalak benneteket." Meditációba merültem, s alázatosan 
hívtam gurumat. A besötétített helyiségben megnyugtató 
derengés támadt, s megjelent előttem Bábádzsí tündöklő 
alakja. „Lahiri, ilyen csekélységért hívtál? - kérdezte szigorú 
tekintettel. - Az igazság a komoly keresőket illeti meg, nem a 
tétlen kíváncsiskodókat. Könynyű úgy hinni, ha kiszúrja 
szemed az igazság, ehhez nincs szükség lelki elmélyülésre. 
Az érzékfölötti igazságokat azok fedezik fel, akik legyőzik 
velük született materialista kétkedésüket - majd komoran 
hozzátette: - Engedj utamra!" Esdeklőn a lábához borultam. 
,Szent guru, látom, milyen súlyosan vétkeztem, amiért 
alázatosan kérem bocsánatodat. Csupán azt szerettem 
volna, ha hitet adhatok ezeknek a spirituálisan vak 
embereknek. Mivel kegyesen megjelentél fohászomra, 
kérlek, ne hagyj itt anélkül, hogy nem adod áldásodat 
barátaimra! Bár hitetlenek, legalább arra hajlandónak 


mutatkoztak, hogy különös állításaim igazságtartalmát 
firtassák." ,Jól van, maradok még. Nem akarom, hogy 
kudarcot vallj a barátaid előtt - Bábádzsi arca ellágyult, de 
azért szelíden hozzátette: - Mostantól, fiam, csak akkor 
jövök, ha szükséged van rám, s nem akkor, amikor hívsz. 
[228] " Feszült csönd telepedett a kis csoportra, amikor 
ajtót nyitottam előttük. Barátaim hitetlenkedve meredtek a 
takarón helyet foglaló, fénylő alakra. ,Ez tömeghipnózis! - 
nevette el magát nyersen egyikük. - Ide senki sem mehetett 
be a tudtunk nélkül!" Bábádzsí mosolyogva indult feléjük, s 
intett nekik, hogy érintsék meg meleg, valódi testét. Ez 
mindent kétely eloszlatott, s barátaim áhítatosan és 
bűnbánón a földre borultak. , Készítsünk halvát [229] !" 

- kérte Bábádzsí. Tudtam, azért teszi, hogy még jobban 
meggyőzze a csoportot testi valóságáról. Amíg főtt a kása, 
az isteni guru kellemesen eltársalgott velük. A hitetlen 
Tamások közben egytől egyig hívő Szent Pállá változtak át. 
Étkezés után Bábádzsí sorra megáldott mindünket. Aztán 
nagy villanást láttunk, s testének elektronjai fénnyé 
foszlottak szét. Mesterem Istenre hangolódott akaratereje 
kiengedte szorításából az éter ama atomjait, amelyek testét 
alkották, s így a parányi életronszikrák trilliói szétszóródtak 
a végtelen tárházába. „Tulajdon szememmel láttam a halál 
legyőzőjét - szólalt meg Maitra [230] , a csoport egyik tagja 
áhítatosan. Arcát elöntötte a felébredés fénye. - A magasztos 
guru úgy játszott az idővel és a térrel, ahogyan a gyermek 
eregeti a szappanbuborékokat. Így láthattam meg a 
mennynek és földnek kulcsait." 

- Rövidesen visszatértem  Dánapurba - fejezte be 
elbeszélését Lahiri Mahásaja. - Noha lelkem szilárdan 
lehorgonyzott a Világiélekben, ismét elláttam szerteágazó 
családfői és hivatali kötelezettségeimet. 

Lahiri Mahásaja egy Bábádzsíval való újabb találkozásról is 
beszámolt Szvámi Kébalánandának és Srí Yuktésvárnak. 
Ama számos alkalom egyike volt ez, amikor a magasztos 


guru megtartotta ígéretét: , Eljövök, valahányszor szükséged 
lesz rám." 

- Egy kumbh mélá alkalmából történt ez Alláhábádban - 
mesélte Lahiri  Mahásaja tanítványainak. - Rövid 
kiránduláson jártam ott. A messziről összesereglett 
szerzetesek és szádhuk tömegében hamuval bemázolt 
aszkétát fedeztem fel, aki koldulócsészét tartott a kezében. 
„Micsoda szemforgató! - háborodtam fel magamban - a 
lemondás külső jegyeit mutatja csak fel, miközben a lélekkel 
nem törődik"... Amint elhaladtam mellette, meglepetve 
ismertem fel az oldalán Bábádzsít. A gubancos hajú remete 
előtt térdelt. ,Gurudzsí! - siettem hozzá. - Mit keresel itt, 
uram?" ,Ennek a remetének a lábát mosom éppen, aztán a 
főzőeszközeit tisztítom majd meg." Bábádzsí úgy mosolygott 
rám, akár egy kisgyermek. Tudtam, e jelképes cselekedettel 
arra tanít, hogy senkit se bíráljunk meg, hanem vegyük 
észre, hogy Isten valamennyiünk testének templomában ott 
lakozik, legyünk erre érdemesek vagy érdemtelenek. A nagy 
guru még hozzátette: , Azáltal, hogy bölcs vagy tudatlan 
szádhukat szolgálok, azt az erényt gyakorlom, amely a 
legkedvesebb Isten színe előtt, az alázatot." 


35. FEJEZET 


Lahiri Mahásaja krisztusi élete 

„Engedj most, mert így illik nékünk minden igazságot 
betöltenünk." [231] Jézus ezekkel a szavakkal fordult 
Keresztelő Szent Jánoshoz, arra kérve őt, hogy keresztelje 
meg. E gesztusával voltaképpen guruja isteni Jógait ismerte 
el. 

Jómagam keleti szemmel, ám tisztelettel tanulmányoztam át 
a Szentírást. [232] Az a sejtésem, hogy Keresztelő Szent 


János előző életében Jézus mestere volt. A Biblia több 
kitétele tanúsítja, hogy amikor János Illés volt előző 
életében, Jézus a tanítvány, Elizeus szerepét töltötte be. 

Az Ószövetség utolsó sorai pontosan Illés és Elizeus 
újraszületését jövendölik meg: ,Ímé, én elküldöm néktek 
Illyést, a prófétát, mielőtt eljön az Úrnak nagy és félelmetes 
napja." [233] János (Illés) tehát valamivel korábban jött a 
világra Krisztusnál, hogy hírt hozzon eljöveteléről. Angyal 
jelent meg az apának, Zakariásnak, mondván, hogy 
születendő fia nem más, mint Illés. , Monda pedig az angyal 
néki: ne félj, Zakariás; mert meghallgattatott a te 
könyörgésed, és a te feleséged, Erzsébet szült néked fiat, és 
nevezed az ő nevét Jánosnak... És az Izrael fiai közül sokakat 
megtérít az Úrhoz, az ő Istenükhöz. És ez Ő előtte fog járni 
az Illyés lelkével és erejével, hogy az atyák szívét a fiakhoz 
térítse, és az engedetleneket az igazak bölcsességére, hogy 
készítsen az Úrnak tökéletes népet." [234] 

Jézus kétszer is minden kétséget kizáróan Illésnek nevezte 
Jánost: ,,...Ilyés immár eljött, és nem ismerek meg őt... Ekkor 
megértették a tanítványok, hogy Keresztelő Jánosról szóla 
nekik." [235] Máshol így beszélt a Megváltó: , Mert próféták 
mindnyájan és a törvény Jánosig prófétáltak vala. És ha be 
akarjátok venni, Illyés ő, a ki eljövendő vala." [236] 

Amikor János tagadta, hogy azonos volna Illéssel, [237] arra 
utalt, hogy mostani szerény személyében immár nem illeti 
meg a nagy mesternek, Illésnek kijáró dicsőség. Előző 
megtestesülésében e dicsőség ,palástját" és a vele járó 
spirituális bőséget tanítványa, Elizeus örökölte meg. „És 
monda Elizeus: Legyen, kérlek, a te benned való léleknek 
kettős mértéke én rajtam. És ő monda: Nehéz dolgot kértél; 
mégis, ha majd meglátandasz engem, mikor tőled 
elragadtatom, meglesz, a mit kérsz: ha pedig meg nem 
látandasz, meg nem lesz... És vevé az Illyés palástját, a mely 
róla leesett." [238] 

A szerepek tehát felcserélődtek, lévén, hogy Illés-János nem 
volt többé az isteni tökéletességre jutott Elizeus-Jézus 


mestere. 

Jézus színeváltozásakor is guruja, Illés jelenik meg Mózes 
társaságában. [239] A végső órán pedig Jézus így kiált fel a 
kereszten: , Éli, Éli, lama sabakhtani?" Azaz: , Én Istenem, én 
Istenem! Miért hagyál el engem? Némelyek pedig az ott 
állók közül a mint ezt hallák, mondának: Illyést hívja ez... 
lássuk, eljő-e Illyés, hogy megszabadítsa őt?" [240] 

Az az időtlen kötelék, amely János és Jézus mint guru és 
tanítvány között megvolt, fűzte össze Bábádzsít és Lahiri 
Mahásaját is. A halhatatlan guru szelíd gondossággal 
alászállt a csélája két élete közti örvénylő vizekbe, s gondja 
volt arra, hogy irányítsa a gyermek, később pedig a felnőtt 
Lahiri Mahásaja lépteit. Csak tanítványa harminchárom 
esztendős korában ítélte elérkezettnek az időt e soha el nem 
szakadt kötelék nyílt megújítására. 

Miután rövid időre találkoztak Ráníkhét mellett, az önzetlen 
guru nem tartotta maga mellett szeretett tanítványát, 
hanem elküldte a világba, hogy beteljesítse világra szóló 
küldetését. ,Fiam, eljövök, valahányszor szükséged lesz 
rám." Ugyan melyik földi szerető adhat és tarthat be ilyen 
ígéretet? 

Noha a társadalom egésze alig hallott róla, 1861-ben nagy 
spirituális megújulás vette kezdetét Benáresz egyik eldugott 
zugában. Ahogyan a virágok illatát sem lehet elnyomni, úgy 
a csöndes visszavonultságban élő Lahiri Mahásaja sem tudta 
véka alá rejteni benső nagyságát. India minden szegletéből 
sereglett hozzá a hívők méhraja, hogy feltöltekezzenek a 
megszabadult mester nektárjából. 

Angol főnöke az elsők között vette észre alkalmazottja 
különös, túlvilági átváltozását, akit csak „eksztatikus 
Bábúnak" becézett. 

- Uram, szomorúnak látszol. Mi a baj? - kérdezte egy napon 
Lahiri Mahásaja a munkaadójától. 

- A feleségem súlyos beteg Angliában. Nagyon aggódom 
érte. 

- Megpróbálok valami hírt hozni róla. 


Lahiri Mahásaja elhagyta a helyiséget, s egy időre 
elvonultan üldögélt. Visszatérve, megnyugtatóan 
mosolygott. 

- A feleséged jobban van, s most levelet ír neked. 

A mindentudó jógi ezzel idézett néhány mondatot a 
küldeményből. 

- Eksztatikus Bábú, tudom, hogy nem vagy hétköznapi 
ember. Mégsem hiszem el, hogy tetszés szerint át tudod 
hágni tér és idő korlátait! 

Az Ígért levél végül megérkezett. Mahásaja főnöke nemcsak 
hogy értesült felesége jobbulásáról, hanem döbbenten 
fedezte fel ugyanazokat a sorokat, amelyeket hetekkel 
korábban alkalmazottja idézett. 

Néhány hónap múltán a feleség ellátogatott Indiába. Amikor 
találkozott Lahiri Mahásajával, nagy tisztelettel nézett rá. 

- Uram, a te fénykörrel körülvett alakod jelent meg londoni 
betegágyamnál. Abban a pillanatban teljesen 
felgyógyultam! Olyannyira, hogy képes voltam megtenni 
idáig ezt a hosszú utat az óceánon. 

A magasztos guru nap mint nap újabb híveket vezetett be a 
krijába. Spirituális ténykedése, valamint családi és hivatali 
kötelességei ellátása mellett a nagy mester lelkesen 
érdeklődött a nevelés kérdései iránt is. Több tanulókört 
szervezett, s tevékeny szerepet játszott egy nagy 
középiskola kifejlesztésében Benáresz Bengálítalá nevű 
negyedében. Hetente gítá-összejövetelnek nevezett 
találkozót is rendezett, ahol a szent iratokat magyarázta az 
igazság lelkes kutatóinak. 

Sokoldalú ténykedésével megválaszolta a közkeletű 
dilemmát: hogyan marad idő a hit dolgaira a családi és 
üzleti teendők ellátása után? A nagy guru és családfő 
kiegyensúlyozott élete férfiak és nők ezrei számára szolgált 
példaként. Szerény, takarékos, feltűnés nélküli és mindenki 
számára követhető megélhetést teremtett, s természetes 
módon és boldogan élte fegyelmezett világi életét. 


Noha helyet foglalhatott a legfőbb Lény trónján, mégis 
kivétel nélkül mindenki iránt tiszteletet tanúsított 
függetlenül annak érdemeitől. Amikor üdvözölték őt hívei, ő 
is meghajolt feléjük. Gyakran borult gyermeki alázattal 
embertársai lábához, ám csak ritkán engedte meg, hogy 
más hasonlóképpen mutassa ki iránta érzett tiszteletét, 
noha a régi Keleten ez megszokott volt egy guruval 
szemben. 
Lahiri Mahásaja mindenkit beavatott a krija-Jógaba, hitére 
való tekintet nélkül. Legmagasabb szintre jutott tanítványai 
közé a hindukon kívül moszlimok és keresztények is 
tartoztak. Monisták és dualisták, a legkülönbözőbb vallásúak 
és vallástalanok részesültek az egyetemes guru tanításából. 
Az egyik rendkívül fejlett cséla, Abdul Gufór Kán, a 
muzulmán hitet vallotta. Maga Lahiri Mahásaja a 
legmagasabb rendű kasztba, a bráhmanákéba tartozott, 
mégis bátor erőfeszítéseket tett, hogy enyhítsen a 
kasztrendszer korára jellemző merevségén. A 
legkülönbözőbb emberek találtak menedékre a mester 
mindenható szárnyai alatt. Isten többi  prófétájához 
hasonlóan Lahiri Mahásaja új reményt öntött a társadalom 
kitaszítottjainak és megtaposottjainak szívébe. 
- Ne feledjétek, hogy senkihez nem tartoztok, és senki nem 
tartozik hozzátok. Gondoljátok meg, hogy egy napon 
mindent itt kell hagynotok ezen a világon, ideje hát 
ismeretséget kötnötök Istennel - mondta a nagy guru 
tanítványainak. - Készítsétek fel magatokat a halál utáni 
asztrális utazásra azzal, hogy naponta utaztok az Istenbe 
merülés léghajóján. A káprázat merő húsnak és csontnak 
mutat benneteket, ám a test csupán a baj fészke. [241] 
Meditáljatok szakadatlanul, hogy mielőbb a Végtelen 
Lényeg részének ismerhessétek meg magatokat, amely 
ment a nyomorúság megannyi formájától. Ne legyetek többé 
testetek foglyai, hanem a krija titkos kulcsát forgatva, 
nyissatok utat a Szellem világára. 


A mester arra buzdította tanítványait, hogy tartsanak ki 
saját vallásuk jól bevált disciplinái mellett. Hangsúlyozva, 
hogy a krija a megszabadulás egyetemes eszköze, Lahiri 
Mahásaja arra ösztönözte cséláit, hogy neveltetésükkel és 
környezetükkel összhangban éljék az életüket. 
- Egy muzulmán mondja el naponta ötször namáz-imáját 
[242] - jelentette ki a mester. - Aki hindu, napjában 
többször üljön le meditálni. A keresztény egy nap többször 
ereszkedjék térdre, imádkozzék Istenhez, forgassa a 
Szentírást. 
Bölcs meglátásaival a guru a bhakti- (odaadás), a 
karmaítevékenység), a dnyána- (bölcsesség) vagy a rádzsa- 
(királyi, vagy teljes) Jóga ösvényére vezette követőit 
aszerint, kinek mi illett legjobban az egyéniségéhez. 
Ugyanakkor csak nehezen adott engedélyt arra, hogy 
szerzetesnek álljanak. Arra intette őket, hogy mérlegeljék 
körültekintően, milyen lemondásokkal jár ez az életmód. 
A nagy guru arra nevelte tanítványait, hogy ne 
bocsátkozzanak teológiai vitákba a szent iratokról. 
- Az a bölcs, aki nem csupán olvassa, de meg is érti a régiek 
felismeréseit - mondotta. - Oldjátok meg valamenynyi 
gondotokat meditációval! [243] Haszontalan agytornák 
helyett törekedjetek az egységre Istennel! Tisztítsátok meg 
elméteket a teológiai dogmák hulladékaitól, engedjétek 
beáramolni a közvetlen érzékelés friss és gyógyító vizeit. 
Hangolódjatok rá az Aktív Belső Vezetőre; az Isteni Hang az 
élet minden problémájára tudja a választ. Noha végtelennek 
tűnik az ember találékonysága, hogy önmagát bajba 
sodorja, a Végtelen Segítség legalább ilyen leleményes. 
A mester mindenütt jelenvaló mivolta egy ízben a 
következőképpen bizonyosodott be. A Bhagavad-gítát, 
egész pontosan a kútasztha csaitanja, azaz a Krisztus- 
tudatosság jelentését magyarázta éppen tanítványainak, 
amikor hirtelen fulladozni kezdett, és felkiáltott: 
- Most fulladok meg sok-sok testben Japán partjai mellett! 


Másnap reggel a csélák újsághírben olvasták, hogyan 
süllyedt el egy hajó legénysége az előző napon Japán partjai 
mentén. 

Lahiri Mahásaja számos távoli tanítványa tudatában volt 
mestere jelenlétének. 

- Mindig együtt vagyok azokkal, akik a kriját gyakorolják - 
ezzel szokta vigasztalni azokat a csélákat, akiket elszólított 
tőle a sorsuk. - ígérem, elvezérellek a Kozmikus Otthonba 
egyre mélyülő spirituális felismeréseid révén. 

Srí Bhúpéndra Náth Szánjál, a nagy guru egyik kitűnő 
tanítványa mesélte, hogy fiatalember volt még 1892-ben, 
amikor spirituális eligazításért fohászkodott gurujához, 
mivel nem tudott Benáreszbe utazni. Ekkor megjelent előtte 
álmában Lahiri Mahásaja, s díksában (beavatásban) 
részesítette. Később a fiú Benáreszben járva, ugyanezt kérte 
mesterétől. 

- Már beavattalak álmodban - felelte Lahiri Mahásaja. Ha 
valamelyik tanítványa elhanyagolta világi kötelezettségeit, 
a mester szelíden megintette. 

- Lahiri Mahásaja szavai szelíden és gyógyítón hatottak, 
akkor is, amikor arra kényszerült, hogy nyíltan szóvá tegye 
tanítványai mulasztásait - mondta nekem egyszer Srí 
Yuktésvár, majd bánatosan hozzátette: - Egyetlen tanítvány 
sem menekülhetett meg mesterünk tüskés megjegyzéseitől. 
Elnevettem magam, és biztosítottam gurumat, hogy 
bármilyen tüskés vagy sem, minden szava zene a fülemnek. 
A mester körültekintően négy egymást követő fokozatra 
osztotta fel a kriját. [244] A három magasabb rendű 
módszert csak azoknak tanította meg, akik határozott 
spirituális előrehaladásról tettek tanúbizonyságot. Egyszer 
az egyik cséla zúgolódni kezdett, amiért nem becsüli meg 
eléggé érdemeit. 

- Mester - mondta -, szerintem készen állok a második 
fokozatú beavatásra. 

Ekkor kinyílt az ajtó, s egy alázatos tanítvány, Brindá 
Bhagat, egy benáreszi postás óvakodott be rajta. 


- Brindá, ülj ide mellém! - mosolygott rá szeretettel a nagy 
guru. - Monda, késznek érzed magad a krija második fokára? 
A kis postás esedezve kulcsolta össze a kezét. 

- Gurudéva - mondta ijedten -, nem kérek további beavatást! 
Hogyan is sajátíthatnám el a magasabb fokozatú 
tanításokat? Azért jöttem ma hozzád, hogy áldj meg, mivel 
már az első fokozatú krija is olyan isteni részegséggel töltött 
el, hogy a leveleket sem tudom kézbesíteni! 

- Brindá máris a Világszellem tengerén úszik - Lahiri 
Mahásaja szavaira a másik tanítvány lehorgasztotta a fejét. 

- Mester - mondta -, látom, rossz munkás voltam, aki folyton 
hibát kerestem szerszámaimban. 

Az egyszerű, tanulatlan postás később olyan mély tudásra 
tett szert a kriján keresztül, hogy tudósok kérték ki 
vélemenyét a szent szövegek bizonyos kitételeiről. A kis 
Brindá, aki sem a bűnről, sem a bonyolult 
mondatszerkezetekről nem sokat tudott, idővel nagy 
megbecsülést szerzett magának a tanult panditok között. 
Számos benáreszi tanítványán kívül is több százan 
sereglettek Lahiri Mahásajához India távoli vidékeiről is. 
Maga is többször beutazta Bengált, hogy felkeresse két fia 
apósát. Áldásos jelenlétének köszönhetően gomba módra 
szaporodtak Bengálban a kis krija-csoportok. A mai napig 
sok néma hívő - kivált Krisnanagar és Bisnupur 
tartományban - tartja működésben a spirituális meditáció 
hangtalan áramát. 

A szép számú szent között, akiket Lahiri Mahásaja avatott be 
a krija tudományába, külön említést érdemel a jeles Szvámi 
Bhjászkaránanda Szaraszvatí Benáreszből; valamint egy 
neves déoghari aszkéta, Balánanda brahmacsárí. Lahiri 
Mahásaja egy ideig magántanárként ténykedett a benáreszi 
Ísvarí Nárájan Széná Bahádur mahárádzsa fia mellett. 
Felismerve a mester spirituális megvalósultságát, mind a 
mahárádzsa, mind fia krija-beavatásért folyamodott hozzá, s 
ugyanígy tett Dzsotíndra Móhan Thákur mahárádzsa is. 


Lahiri Mahásaja néhány befolyásos tanítványa a krija 
népszerűsítésére vágyott, a guru azonban nem adott rá 
engedélyt. Az egyik cséla, Benáresz urának udvari orvosa a 
Kásí Bábá (a benáreszi felmagasztosult Egyetlen) néven 
emlegette mesterét, [245] ő azonban ezt is megtiltotta. 

- Hagyjuk, hogy a krija virágának illata a maga természetes 
módján terjedjen - mondta. - A krija magvai mindenképpen 
termékeny talajra hullanak a spirituálisan termékeny 
szívekben. 

Noha a nagy mester sosem vette igénybe egy szervezet 
vagy a nyomtatott sajtó modern eszközét, tudta, hogy 
üzenete ellenállhatatlan áradatként zúdul tovább, saját 
erejénél fogva elárasztja az emberi tudat partjait. A hívek 
megtisztult és megváltozott élete a maga egyszerű és 
keresetlen módján a krija kiapadhatatlan erejét bizonyította. 
1886-ban, huszonöt évvel a ráníkhéti beavatást követően 
Lahiri Mahásaja nyugdíjba vonult. [246] Mivel már 
napközben is volt ideje, most még több tanítvány sereglett 
köréje. A nagy guru ideje nagy részében némán és 
mozdulatlanul foglalt helyet körükben, lótuszülésben. Csak 
ritkán hagyta el kis társalgóját, hogy felkeresse háza többi 
helyiségét, vagy hogy sétáljon egyet. A csélák néma menete 
szinte szünet nélkül járult elébe darsanra (a szent látására). 
A jelenlévők ámulatára Lahiri Mahásaja gyakran került olyan 
állapotba, amikor nem lélegzett, nem aludt, megszűnt 
pulzusa és szívverése, órákig nem is pislantott, s a béke 
mélységes légköre övezte. E természetfeletti jeleket látva, 
minden látogató emelkedett hangulatban távozott. Tudták, 
hogy megkapták Isten igaz emberének néma áldását. 

A mester ekkor már megengedte tanítványának, Pancsánon 
Bhattácsárjának, hogy  Jógaközpontot hozzon létre 
Kalkuttában, Árja Missziós Intézet néven. A központ 
bizonyos növényi gyógyszerekkel kereskedett, [247] s első 
ízben jelentette meg bengáli nyelven a Bhagavad-gítá olcsó 
kiadását. Az Árja Misszió Gítája - amely hindi és bengáli 
nyelven látott napvilágot - ezrek otthonába jutott el. 


Az ősi szokásoknak megfelelően a mester nímolajjal [248] 
gyógyította a különböző betegségeket. Amikor megkérte 
valamelyik tanítványát az olaj lepárlására, az gond nélkül 
végrehajtotta a feladatot. Ám ha bárki más próbálkozott 
ezzel, különös nehézségekbe ütközött. Hiába nyerte például 
ki az olajat a szokásos eljárás szerint, az csaknem teljesen 
elpárolgott. A mester áldása nyilvánvalóan szükséges 
öszszetevő volt. 

A fenti ábra mutatja Lahiri Mahásaja kézírását és aláírását 
bengáli nyelven. E sorok egy csélához intézett levélből 
valók, ahol a nagy mester a következőképpen értelmez egy 
szanszkrit verset: ,Aki olyan nyugalom állapotába került, 
hogy nem mozgatja a szemhéját, elérte a sza- 
mabhávimudrát." 

Lent, balra az aláírás következik: Srí Sjáma Csaran Déva 
Sarman. 

Sok más nagy prófétához hasonlóan Lahiri Mahásaja sem írt 
könyveket, tanítványait azonban a szent szövegek 
magyarázatára serkentette. Drága barátom, Srí Ananda 
Móhan Lahiri, a mester már elhunyt unokája a következőket 
írta: 

A Bhagavad-gítá, valamint a Mahábhárata számos része 
több csomópontot (vjász-kutaszt) tartalmaz. Ha nem 
teszünk föl kérdéseket ezekkel kapcsolatban, különös, 
könynyen félreérthető, mitikus történetek maradnak a 
kezünkben. Ha magyarázat nélkül továbbmegyünk 
mellettük, olyan tudáskincset veszítünk el, amelyet India a 
mai napig emberfeletti türelemmel megőrzött, több ezer 
éves kísérletezés és kutatás után. [249] Lahiri Mahásaja 
allegóriáktól mentesen tálalt elénk egy olyan vallási 
tudományt, amelyet a szent iratok nagyon bölcsen 
rejtvények köntösébe öltöztettek. A Védikus imák többé nem 
bizonyultak érthetetlen szódzsungelnek, mert a mester 
bebizonyította tudományos jelentőségüket... 

Tudjuk, hogy az ember többnyire védtelen az alantas 
szenvedélyekkel szemben, ezek azonban nyomban 


hatásukat vesztik, elveszítjük érdeklődésünket irántuk, 
mihelyt a krija-Jóga révén feldereng előttünk egy magasabb 
tudatállapot és tartós üdvösség lehetősége. Le kell 
mondanunk ugyan alacsonyabb természetünkről, cserébe 
azonban nem kevesebbet kapunk, mint az üdvösséget. 
Ennek hiányában azonban, a csupa tiltásból álló erkölcsi 
irányelvek senkinek sem kellenek... A Végtelen, az Erő 
Óceánja rejtőzik a jelenségvilág minden megnyilvánulása 
mögött. Ha a földi cselekedeteket hajszoljuk, kihal belőlünk 
a spirituális áhítat. A mai tudomány megtanít bennünket a 
természet erőinek kiaknázására, ám mi elmulasztjuk e 
nevek és formák mögött megbúvó Nagy Elet megértését. 
Megismervén a természetet, semmibe vettük végső titkait, s 
üzleti érdekekre alapoztuk hozzá fűződő kötődésünket. 
Erővel rávesszük, hogy fedje fel a módját, miként 
kényszeríthetnénk még inkább szolgálatunkba. Használjuk 
energiáit, amelyeknek a forrása azonban továbbra is 
ismeretlen marad előttünk. Kapcsolatunk a természettel 
olyan, mint a nagyhangú hőzöngő és szolgája közti viszony. 
Filozofikusabban fogalmazva, azt is mondhatjuk, hogy 
mintegy fogolyként kezeljük, a tanúk padjára ültettük a 
természetet. Keresztkérdéseket teszünk fel neki, 
megfélemlítjük, majd aprólékosan emberi mérlegre tesszük 
minden válaszát, holott rejtett értékei nem mérhetők emberi 
léptékkel. Ha azonban eggyé válunk a magasabb erőkkel, a 
természet önmagától engedelmeskedik az emberi 
akaratnak. Az értetlen materialisták „csodának" nevezik a 
természetnek ezt a kezességét. 

Lahiri Mahásaja példája megváltoztatta azt a téves 
elképzelést, amely szerint a Jóga rejtélyes gyakorlat. A 
természettudomány tényszerűségével szemben a krija-Jóga 
által mindenki megértheti saját viszonyát a Természethez, 
és megtanulhatja a jelenségek spirituális tiszeletét, legyen 
szó misztikus vagy mindennapos tapasztalatról. [250] Ne 
feledjük, hogy sok, ezer éve még megmagyarázhatatlan 
dolog ma már nem az, és a mai rejtélyek is érthetővé 


válhatnak néhány éven belül. A krija tudománya örökké 
tartó. Kikezdhetetlen, akár a matematika, mint teszem azt 
az összeadás és a kivonás egyszerű szabályai. A krija 
törvénye  elpusztíthatatlan. Vessük tűzre az összes 
matematikakönyvet, s a logikus elmék újra meg újra 
felfedezik majd a hasonló igazságokat. Tiltsanak be 
valamennyi, Jógaról szóló írásművet, alapelemeit ismét 
megfogalmazza egyszer egy tiszta hitű és tudású bölcs." 
Amiként Bábádzsínak ott a helye a legnagyobb avatárák 
között, azaz Mahávatár, s amiként Srí Yuktésvárt méltán 
megilleti a  Dnyánávatár, Bölcsesség  Megtestesülése 
elnevezés, úgy Lahiri Mahásaját is joggal hívták 
Jógavatárának, a Jóga Megtestesülésének. 

A nagy mester nagy mértékben hozzájárult a világ 
spirituális fejlődéséhez. Közeli tanítványait csak Krisztushoz 
mérhető magasságokba emelte, miközben széles tömegek 
között terjesztette az igazságot. Ezért méltán tarthatjuk őt 
számon az emberiség megváltói között. 

Azzal emelkedett ki a próféták közül, hogy egy 
meghatározott módszer, a krija-Jóga áldásait hirdette, első 
ízben osztva meg őket az átlagemberrel. Ha eltekintünk 
saját élete csodáitól, a Jógavatára legnagyobb csodatétele 
az, hogy az egykor oly bonyolult Jógat a közönséges értelem 
számára is felfoghatóvá és hatékonnyá egyszerűsítette. 
Gyakran mondogatta a csodákról szólván: 

- A finom törvények hatásmechanizmusát, amelyek rejtve 
maradnak a nagyközönség előtt, nem szabad józan 
ítélőképesség nélkül ország-világ tudomásra hozni. 

Ha e könyv lapjain látszólag nem hallgattam 
figyelmeztetésére, ennek az az oka, hogy benső biztatást 
kaptam tőle. Ennek ellenére Bábádzsí, Lahiri Mahásaja és Srí 
Yuktésvár  életeseményeinek  elmondásakor bizonyos 
csodákról nem beszéltem. Aligha tehettem volna meg 
ugyanis nehézkes filozófiai fejtegetések nélkül. 

Családfőként és jógiként Lahiri Mahásaja olyan gyakorlatias 
üzenetet közvetített, amely megfelel a mai világ 


szükségleteinek. Az ősi India kiváló gazdasági-vallási 
körülményei mára a múltba vesztek. A nagy mester így nem 
bátorított senkit a régi vándor jógi példájával, aki 
koldulócsészéjével járta az országot. Ehelyett arról beszélt, 
hogy a jóginak el kell tudnia tartania magát, nem szabad az 
amúgy is szűkölködő társadalom könyöradományaitól 
függenie. Így otthona magányában gyakorolhatja a Jógat. 
Tanácsát Lahiri Mahásaja saját szívmelengető példájával 
támogatta meg. Újmódi jógiként - úgy, ahogyan azt 
Bábádzsi megálmodta mutatott példát a jógik Új 
nemzedékének a világ minden táján. 

- Új reményt az új embernek! Az Istennel való egység 
megvalósítható, ha személyes erőfeszítéseket teszünk érte; 
s nem teológiai vélekedéseken vagy valamilyen Kozmikus 
Diktátor önkényes akaratán múlik - szögezte le a Jógavatára. 
A krija-Jóga kulcsot ad a kezünkbe, hogy ha már nem 
hiszünk bármely ember isteni mivoltában, legalább a saját 
énünk teljes isteni voltát vegyük észre. 


36. FEJEZET 


Bábádzsi érdeklődése a Nyugat iránt 

- Mester, találkoztál valaha Bábádzsíval? Csöndes nyári este 
tettem fel ezt a kérdést Szírámpurban, amikor Srí Yuktésvár 
mellett ültem remetelakának második emeleti erkélyén, s a 
trópusok öklömnyi csillagaiban gyönyörködtünk a fejünk 
felett. 

- Igen - mesterem megmosolyogta nyíltságomat, de 
szemében tisztelet csillogott. - Háromszor áldott meg a 
halhatatlan guru jelenléte. Legelőször egy kumbh mélá 
alkalmából láttam Alláhábádban. 

A kumbh mélának nevezett vallási ünnepeket időtlen idők 
óta megrendezik Indiában, hogy a tömeg ne veszítse szem 


elől a vallás céljait. A hívő hinduk milliói tizenkét évente 
gyűlnek össze, hogy találkozzanak a több ezer szádhuval, 
jógival, szvámíval és mindenféle aszkétával. Sok olyan 
remete akad közöttük, aki kizárólag az ünnep idejére hagyja 
el remetelakát, hogy megáldja a világi embereket. 

- Még nem voltam szvámi, amikor találkoztam Bábádzsíval, 
Lahiri Mahásaja azonban már beavatott a krija-Jógaba - 
folytatta Srí Yuktésvár. - Ő buzdított arra, hogy vegyek részt 
az 1894 januárjában, Alláhábádban megrendezendő mélán. 
Először láttam ilyen ünnepet, és elkábított kissé a tömeg 
nyüzsgése-zsivalya. Kutatón kémleltem körül, ám sehol sem 
láttam mesterek fényben fürdő arcát. Miután áthaladtam 
egy hídon a Gangesz felett, észrevettem egy ismerőst a 
közelben, aki maga elé nyújtotta koldulócsészájét. „Hát ez 
az ünnep bizony csak zajból és koldusok hadából áll - 
gondoltam kiábrándultan. - A nyugati tudósok, akik 
türelmesen rakosgatják össze a tudás morzsáit, nagyjából 
ugyanúgy nem kedvesek Isten színe előtt, mint ezek a 
vallásról papoló, alamizsnát leső éhenkórászok." Reformátori 
füstölgéseimet egy magas szannjászí hangja szakította 
félbe, aki megállt előttem. , Uram, egy szent magához hív" - 
szólított meg. ,Kicsoda?" ,Gyere, nézd meg magad." 
Habozva követtem szűkszavú tanácsát, s rövidesen egy fa 
alatt talátam magamat, amelynek árnyékában egy guru 
húzódott meg rokonszenvesnek látszó tanítványaival. A 
mester, egy élénk, szokatlan figura, csillogó sötét 
szempárral, láttomra felállt, és átölelt. „Köszöntelek, 
Szvámídzsí" mondta melegen. ,Uram - feleltem nagy 
nyomatékkal -, nem vagyok szvámi." ,Akikre Isten 
irányításával ráruházom a szvámí címet, soha nem 
mondanak le róla - felelte a szent egyszerűen, ám mély 
meggyőződés csengett a szavaiban. Azon nyomban 
körülölelt a spirituális áldás hulláma. Mosolyogva köszöntem 
meg, hogy ilyen nagy hirtelen felvettek az ősi rendbe, [251] 
s ennek az emberi alakot öltött, nagyszerű angyali lénynek 
a lába elé térdeltem. Bábádzsi hiszen valóban ő volt az - a 


közelében álló ülőalkalmatosságra mutatott a fa alatt. Erős 
testalkatú, fiatal férfinak tetszett, s a megszólalásig 
hasonlított Lahiri Mahásajára. Ez a hasonlóság mégsem 
lepett meg, mivel már hallottam róla. Bábádzsí képes volt 
megakadályozni, hogy bizonyos gondolatok 
felmerülhessenek egy személy elméjében. Nyilvánvalóan 
nem akart kizökkenteni természetes viselkedésemből, ezért 
nem fedte fel kilétét. „Mi a véleményed a kumbh méláról?" 
„Nagy csalódást okozott, uram - mondtam, de mindjárt 
sietve hozzátettem: - Már úgy értem, mostanáig, hogy nem 
találkoztam veled. A szentek és ez a csődület valahogyan 
nem illenek össze." , Gyermekem - mondta a mester, noha a 
látszat szerint közel kétszer olyan idős lehettem, mint ő -, 
pár ember hibája miatt ne ítélkezz az egész felett. A földön 
minden ilyen vegyes természetű mintha csak a homokot 
cukorral kevernénk össze. Légy tehát bölcs hangya, amely 
csupán a cukrot ragadja meg, a homokot pedig érintetlenül 
hagyja! Bár sok itteni szádhu továbbra is a káprázatban 
bolyong, a mélát mégis megszenteli néhány megvalósult 
személy jelenléte." Készségesen egyetértettem vele, hisz 
épp most volt szerencsém megismerni egyet közülük. 
„Uram, a Nyugat vezető tudósaira gondoltam, akiknek több 
van a fejükben, mint a legtöbb itteni ünneplőnek, s akik 
Európa és Amerika távoli egyetemein mit sem tudnak ennek 
az ünnepnek a valódi értékeiről. Pedig nekik igazán javukra 
válnék, ha találkozhatnának India mestereivel. Csakhogy 
sok nyugati emberi, intellektuális teljesítményei dacára is 
kitart a tiszta materializmus mellett. Mások pedig hiába 
vívtak ki maguknak hírnevet a tudomány vagy a bölcselet 
berkeiben, nem ismerik fel a vallások lényegi egységét. 
Meggyőződésük áthághatatlan akadályt állít közénk, amely 
egyszer és mindenkorra elválasztja Keletet és Nyugatot." 
„Látom, érdeklődsz mindkét világ kultúrája iránt - Bábádzsí 
arca elismeréstől sugárzott. - Érzem, szíved elég nagy 
ahhoz, hogy az egész emberiséget befogadja. Ezért is 
hívattalak ide. Kelet és Nyugat dolgában az arany középutat 


kell választanunk a tett és a vallás világa között - folytatta. - 
Indiának sok tanulnivalója van a Nyugattól az anyagi 
fejlődés terén. Cserében megtaníthatja azokat az egyetemes 
módszereket, amelyek révén a Nyugat a Jóga tudományának 
megrendíthetetlen alapjaira helyezheti vallási életét. Neked 
is szerep jut, Szvámídzsi, Kelet és Nyugat elkövetkező 
párbeszédében. Néhány év múlva tanítványt küldök neked, 
akit megtaníthatsz arra, hogyan terjessze el a Jógat 
Nyugaton. Áradatként zúdulnak rám az ottani spirituális 
keresők rezgései. 

Látom Amerika és Európa eljövendő szentjeit, akik 
felébredésre várnak." 

Amikor idáig ért elbeszélésében, Srí Yuktésvár rám szegezte 
tekintetét. 

- Fiam - mondta, miközben elmosolyodott a holdfényben -, te 
vagy az a tanítvány, akit Bábádzsí ígért nekem. 

Boldogan tudtam meg, hogy Bábádzsi irányította lépteimet 
Srí Yuktésvárhoz, mégis nehezen tudtam magam elképzelni 
a messzi Nyugaton, távol szeretett gurumtól és a remetelak 
csöndjétől. 

- Bábádzsí ezután a Bhagavad-gítáról beszélt - folytatta Srí 
Yuktésvár. - Legnagyobb meglepetésemre néhány dicsérő 
szóval emlékezett meg a  Gitá fejezeteihez Írt 
kommentáromról. „Kérésemre, Szvámídzsí, talán egy másik 
nehéz feladatot is elvégzel - mondta a nagy mester. - Nem 
volna kedved rövid könyvet írni a keresztény és hindu szent 
iratok egységéről? A mai vallási széthúzásban elfeledkezünk 
ezeknek a szent szövegeknek az alapvető egyezéséről. 
Mutasd föl párhuzamokkal, hogy Isten ihletett fiai mindenütt 
ugyanazokat az igazságokat tanították." , Mahárádzs [252] - 
feleltem félszegen -, micsoda utasítás ez! Vajon alkalmas 
vagyok-e a végrehajtására?" Bábádzsí halkan elnevette 
magát. ,Miért kételkedsz, fiam? - felelte biztatóan. - 
Valójában kinek a műve ez, ki áll minden történés mögött? 
Bármit mond is általam az Úr, megvalósul." Úgy éreztem, 
szárnyakat adott a szent áldása, és megígértem, hogy 


megírom a könyvet. Láttam, hogy elérkezett a búcsú 
pillanata, ezért ha vonakodva is, felemelkedtem lombokkal 
beárnyékolt ülőhelyemről. „Ismered Lahirit? [253] - 
kérdezte a mester. - Nagyszerű lélek, ugye? Mondd el neki a 
találkozásunkat!" - ezután átadott egy üzenetet Lahiri 
Mahásaja számára. Miközben alázatosan meghajoltam 
búcsúzóul, a szent áldón elmosolyodott. , Amint befejezed a 
könyved, meglátogatlak - ígérte. - Addig viszontlátásra." 
Másnap Alláhábádot odahagyva, vonatra szálltam Benáresz 
felé. Gurum hajlékában azután elbeszéltem a csodálatos 
szent feltűnését a kumbh mélán. ,Hát nem ismerted fel? - 
Lahiri Mahásaja szeme táncot járt a nevetéstől. - Látom már, 
azért nem sikerült, mert ő nem akarta. Ő az én páratlan 
gurum, a mennyei Bábádzsí!" ,Bábádzsí! - ismételtem 
álmélkodva. - A jógi-Krisztus Bábádzsí! A látható és 
láthatatlan megváltó, Bábádzsí! Ó bárcsak visszatérhetne a 
múlt, s még egyszer élvezhetném a közelségét, még egyszer 
leróhatnám tiszteletemet lótuszlába előtt!" „Nyugodj meg! - 
vigasztalt Lahiri Mahásaja. - Megígérte, hogy újra láthatod." 
„Gurudéva, az isteni mester arra kért, hogy adjak át neked 
egy üzenetet: életednek erőtartalékai megfogyatkoztak, s 
csaknem teljesen kiapadóban vannak." Alig ejtettem ki 
ezeket a talányos szavakat, Lahiri Mahásaja alakja 
megremegett, mintha villám csapott volna belé. Egy 
pillanatra minden elcsendesedett körülötte, s mosolygó 
ábrázata is hihetetlenül elkomorodott. Akár egy ülőhelyéről 
elmozdíthatatlan, zord fafaragványnak, a teste színtelenné 
vált. Rémülten, megzavarodva pislogtam rá. Eletemben nem 
volt rá példa, hogy ez a vidám lélek így elkomorodott volna. 
A többi jelenlévő tanítvány is szorongva meredt rá... Három 
óra telt el teljes némaságban. Ezután Lahiri Mahásaja 
visszanyerte megszokott, vidám modorát, s szeretettel, 


egyenként szólította meg cséláit. Mindenki 
megkönnyebbülten felsóhajtott... Mesterem viselkedéséből 
rájöttem, Bábádzsí üzenetéből Lahiri Mahásaja 


tévedhetetlenül megértette, hogy rövidesen itthagyja ezt az 


árnyékvilágot. Félelmetes hallgatása azt bizonyította, hogy 
gurum azon nyomban megfegyelmezte egész lényét; 
elvágta az utolsó köteléket is, amely az anyag birodalmához 
fűzte, s visszahúzódott a Világszellemmel való örökké tartó 
azonosságába. Bábádzsí ezt fogalmazta meg a maga 
módján szavaival: ,mindörökre veled maradok."... Noha 
mind Bábádzsí, mind Lahiri Mahásaja mindentudó volt, ezért 
nem volt szükségük sem rám, sem a hozzám hasonló 
hírvivőkre ahhoz, hogy egymással beszéljenek, a nagyok 
sokszor szerepet vállalnak az emberi színjátékban. Megesik, 
hogy földi hírnökökhöz folyamodnak, éspedig azért, hogy 
később jóslatuk beteljesedése elmélyítse a hitet az 
emberekben. 

- Rövidesen elhagytam  Benáreszt, s  Szírámpurban 
nekifogtam a szent iratok összehasonlításának, amint 
Bábádzsi kérte tőlem - folytatta elbeszélését Srí Yuktésvár. 
Alighogy belekezdtem a munkába, inspirációt kaptam egy 
halhatatlan gurumhoz szóló vers Írására. A dallamos sorok 
minden nehézség nélkül peregtek elő tollam alól, noha 
korábban soha nem próbálkoztam szanszkrit verseléssel. Az 
éjszaka csöndjében vetettem össze a Bibliát a Szanátana 
Dharma könyveivel. [254] Az áldott Jézus szavait idézve 
kimutattam, hogy tanításai lényegüket tekintve 
megegyeznek a Védák felismeréseivel. Paramagurum [255] 
jósága folytán hamar befejeztem Szent tudomány című 
könyvemet. 

- Azon a reggelen, amikor végleg letettem a tollat folytatta 
elbeszélését gurum -, elmentem a Ráj gháthoz, hogy 
megfürödjem a Gangeszben. Egy lélek sem tartózkodott a 
közelben, s én elidőztem ott egy darabig a napsütésben. 
Miután megmártóztam a csillogó habokban, hazaindultam. A 
nagy csendben egyedül vizes ruhám súrlódását hallottam 
minden egyes lépésnél. Ahogyan elhaladtam egy, a 
folyóparton álló, terebélyes banjánfa mellett, mintegy 
sugallat hatására megfordultam. A nagy Bábádzsí ült ott a fa 
árnyékában, néhány tanítványa társaságában! , Köszöntelek, 


Szvámídzsí! - a mester csengő hangja meggyőzött. arról, 
hogy nem álmodom. - Látom, sikeresen befejezted a 
könyvedet. Mint ígértem, itt vagyok, hogy köszönetet 
mondjak neked." Dobogó szívvel vetettem magam a lába 
elé. ,Paramagurudzsi - könyörögtem -, kérlek, te és cséláid 
tiszteljétek meg házamat látogatásotokkal!" A felsőrendű 
guru mosolyogva utasította vissza meghívásomat. ,Nem 
gyermekem, mi inkább a fák árnyékát kedveljük, s ez a hely 
itt igazán kellemes." ,Kérlek, maradj még egy keveset 
mester! - néztem rá esdeklőn. - Azonnal visszajövök, csak 
hozok valami édességet." Amikor néhány perc múlva 
csemegékkel megrakodva visszatértem, a fenséges banjánfa 
alól eltűnt a mennyei gyülekezet. Végigkutattam a ghátot, a 
szívem mélyén azonban tudtam, hogy a kis csapat már az 
éter szárnyain suhan valahol. Mélyen megbántott ez a 
hirtelenség. Ha találkozunk is még, nem állok szóba 
Bábádzsíval, határoztam el magamban. Nem szép tőle, hogy 
ilyen hirtelen itthagyott. Természetesen csak a szeretet 
dühe dolgozott bennem. Néhány hónap múlva 
meglátogattam Lahiri Mahásaját Benáreszben. Amikor 
társalgójába léptem, gurum szíves mosollyal jött elém. 
„Köszöntelek, Yuktésvár - mondta. - Nem találkoztál 
Bábádzsíval a küszöbön?" ,Nem, miért?" - feleltem 
meglepetten. ,Gyere ide!" Lahiri Mahásaja gyengéden 
megérintette a homlokomat, mire nyomban észrevettem az 
ajtó közelében Bábádzsí alakját, úgy virágzott ki, mint egy 
tökéletes szál lótusz. Eszembe jutott régi sérelmem, és nem 
hajoltam meg előtte. Lahiri Mahásaja meglepetten pillantott 
rám. Az isteni guru kifürkészhetetlen tekintettel méregetett. 
"Haragszol rám." , Hogyne haragudnék, uram? - feleltem. - 
Csak úgy előtűntél a semmiből elvarázsolt társaiddal, aztán 
ahogyan jöttetek, el is tűntetek a semmibe." ,Mondtam, 
hogy újra találkozunk, arról azonban nem szóltam, hogy 
mennyi ideig maradok - nevetett fel halkan Bábádzsf. - Túl 
izgatott voltál. Biztosítalak, a te izgalmad fuvallata hajtott 
vissza az éterbe." Ezt a cseppet sem hízelgő magyarázatot 


maradéktalanul kielégítőnek találtam. Bábádzsí lábához 
borultam, mire a magasztos guru kedvesen vállon 
veregetett. „Gyermekem, többet kell meditálnod, a látásod 
egyelőre nem tökéletes, nem vettél észre a napsugár mögött 
rejtőzve" - e szavakkal, amelyek ügy csendültek fel, akár 
egy égi fuvola akkordjai, Bábádzsí eltűnt az őt körülölelő 
ragjógasban. 

- Egyike volt ez utolsó látogatásaimnak Benáreszben 
szeretett gurumnál - fejezte be elbeszélését Srí Yuktésvár. 
Ahogyan azt Bábádzsí megjövendölte a kumbh mélán, Lahiri 
Mahásaja jelenlegi családfő-megtestesülése végéhez 
közeledett. 1895 nyarán kelés nőtt a hátán. Nem engedte 
felszűrni, mivel egyik tanítványa rossz karmáját dolgozta le 
saját szenvedésével. Végül a csélák türelmetlenné váltak, a 
mester azonban talányosan így felelt sürgetésükre: „A 
testnek okot kell találnia az elmúlásra, de mindenbe 
beleegyezem, amit csak akartok." Röviddel később a 
páratlan guru elhunyt Benáreszben. Többé nem kell már kis 
társalgójában felkeresnem, mindentudó irányítása azonban 
így is napról napra megszenteli életemet. 

Évekkel később Szvámi Késabánanda [256] , egy magas 
szintre jutott tanítvány sok csodálatos részletet mesélt Lahiri 
Mahásaja haláláról. 

- Néhány nappal azelőtt, hogy gurum odahagyta a testét - 
mondotta -, megjelent előttem haridvári remetelakomban. 
„Gyere azonnal Benáreszbe!" - szólt, majd azonnal eltűnt. 
Haladéktalanul vonatra szálltam Benáresz felé. Gurum 
otthonában sok tanítvány gyűlt össze. A mester órák hosszat 
fejtegette aznap a Gítát, [257] majd hozzánk fordult: 
"Hazamegyek" - mondta kertelés nélkül. 
Feltartóztathatatlanul tört ki belőlünk a zokogás. 
"Nyugodjatok meg, újra feltámadok" - miután ezt megígérte, 
Lahiri  Mahásaja felemelkedett ültéből, háromszor 
körbefordult, majd észak felé tekintve, lótuszülésben 
telepedett le, s dicsőn belépett a mahászamádhi állapotába. 


[258] 


- Lahiri Mahásaja gyönyörű testét, amely oly drága volt 
tanítványai számára, a családfőt megillető, ünnepélyes 
szertartással hamvasztották el a Manikarniká ghátnál, a 
Gangesz partján - folytatta Késabánanda. - Másnap reggel 
tízkor, meg  Benáreszben, szobámat nagy fényesség 
árasztotta el. S ím, ott állt előttem Lahiri Mahásaja sértetlen 
testi valójában. Kissé fiatalabbnak tűnt, és sugárzóbbnak. 
Isteni gurum így szólt hozzám: ,Én vagyok az, Késabánanda 
Elhamvasztott testem szétszóródott atomjaiból alkottam 
újra mostani formámat. Elvégeztem küldetésem a földön 
családfőként, mégsem hagyom itt teljesen ezt a világot. 
Elidőzöm még egy ideig a Himalájában Bábádzsíval, aztán a 
mindenségben lakozom vele." Miután néhány szóval 
megáldott, a földöntúli mester eltűnt. Szívemet ujjongó 
öröm töltötte el, hiszen ugyanabban a csodában 
részesültem, mint Jézus és Kabír [259] tanítványai, akiknek 
testi elmúlása után is megjelent mesterük. 

- Amikor visszatértem magányos  remetelakomba, 
Haridvárba - folytatta Késabánanda -, magammal vittem 
Lahiri Mahásaja szent hamvainak egy részét. Tudtam, hogy ő 
időközben kiszabadult tér és idő ketrecéből; a mindenütt 
jelenvaló madár immár szabadon röpködhetett. Ennek 
ellenére jólesett a közelemben tudni a szent hamvakat. 

A tanítványok közül még a szent Pancsánon Bhattácsárja 
látta a feltámadt gurut. [260] Kalkuttai otthonában 
kerestem fel, s elbűvölve hallgattam, mint mesél a mesterrel 
töltött évekről. Befejezésül elmondta élete legcsodálatosabb 
eseményét. 

- Lahiri Mahásaja a hamvasztását követő reggelen, tíz 
órakor, sugárzó glóriával jelent meg előttem, itt, Kalkuttában 
- mondta. 

Szvámi Pranabánanda, aki egyszerre két helyen is meg 
tudott jelenni, szintén földöntúli csodáról számolt be. Akkor 
történt ez, amikor meglátogatta az iskolámat Ráncsíban. 

- Néhány nappal azelőtt, hogy Lahiri Mahásaja elhagyta a 
testét, levelet kaptam tőle, amelyben haladéktalanul 


Benáreszbe hívott. Ügyeim azonban visszatartottak. 
Körülbelül reggel tíz körül készültem indulni Benáreszbe, 
amikor örömmel pillantottam meg gurum ragyogó alakját a 
szobámban. „Mire való ez a sietség? - szólalt meg 
mosolyogva. - Ott már amúgy sem találsz meg." Amikor 
felfogtam szavai jelentését, feljajdultam, mivel azt hittem, 
csupán jelenést látok. A mester hozzám lépett. „Tessék, 
érintsd meg a testemet! - mondta, hogy megvigasztaljon. 
Ugyanúgy élek, mint eddig. Ne siránkozz, hát nem vagyok 
veled örökre?" 

A három nagy tanítvány tanúságtétele szerint tehát 
ugyanaz a csoda esett meg mindhármukkal: reggel tízkor a 
hamvaiból feltámadt mester megjelent előttük hús-vér, 
mégis átlényegült testben, noha három különböző városban 
laktak. 

„Mikor pedig ez a romlandó test romolhatatlanságba öltözik, 
és e halandó halhatatlanságba öltözik, akkor beteljesül 
amaz ige, mely meg vagyon írva: Elnyeletett a halál 
diadalra. Halál, hol a te fullánkod? Pokol! Hol a te 
diadalmad?" [261] 


37. FEJEZET 


Amerikába megyek 


"Amerika! Igen, ezek az arcok amerikaiak!" - gondoltam, 
amikor nyugati arcok hosszú sora vonult el lelki szemeim 
előtt. [262] 


Néhány poros doboz mögött meditáltam a ráncsíbéli iskola 
raktárában. Akkoriban nehéz volt magányos helyet találnom 
magamnak a gyermekhangoktól zsibongó iskolában! 

A látomás azonban ezzel még nem szakadt meg, a rám 
meredő sokaság tovább fodrozott tudatom színpadán. 


A raktár ajtaja kinyílt, szokás szerint egy kölyök felfedezte 
rejtekhelyemet. 

- Gyere ide, Bimal! - kiáltottam rá vidáman. - Híreim vannak 
számodra: az Úr Amerikába szólít! 

- Amerikába? - a fiú olyan hitetlenkedve ismételte el 
szavaimat, mintha csak egy holdutazást jelentettem volna 
be. 

- Igen! Felfedezem Amerikát, akárcsak Kolumbusz. Ő ugyan 
azt hitte, Indiára bukkant. Bizonyára mély karmikus 
kapcsolat áll fent a két földrész között! 

Bimal elszaladt. Ez a két lábon járó újság rövidesen az egész 
iskolában szétvitte a hírt. [263] Összehívtam a 
tantestületet, és kijelöltem utódomat. 

- Tudom, hogy méltón őrködtök majd Lahiri Mahásaja 
oktatási eszményei felett - mondtam. - Gyakran írok nektek, 
s ha Isten is úgy akarja, egy napon visszatérek. 

Könnyek gyűltek a szemembe, miközben utoljára 
körbenéztem a kisfiúkon és Ráncsí napsütötte terein. 
Tudtam, ezzel lezárult életemnek egy szakasza, s mostantól 
távoli vidékeken élek majd. Néhány órával látomásomat 
követően vonatra szálltam Kalkutta felé. Másnap felkértek, 
legyek az indiai küldött a vallásos szabadelvűek Amerikában 
rendezendő nemzetközi kongresszusán. 

A meghökkentő hírtől kóválygó gondolatokkal kerestem fel 
Srí Yuktésvárt Szírámpurban. 

- Gurudzsí, meghívást kaptam, tartsak előadást egy vallási 
találkozón Amerikában. Elmenjek? 

- Minden ajtó nyitva áll számodra. Most vagy soha - felelte a 
mester egyszerűen. 

- De uram, hogyan szóljak én a nyilvánosság előtt? 
kérdeztem kétségbeesetten. - Csak ritkán tartottam 
előadást, angolul meg éppenséggel soha. 

- Angolul vagy sem, a Jógaról szóló szavaidra felfigyelnek 
majd Nyugaton. 

Elnevettem magam. 


- Nos, drága Gurudzsí, aligha hiszem, hogy Amerikában 
megtanulnának a kedvemért bengáliul! Kérlek, áldj meg, 
hogy úrrá lehessek az angol nyelv nehézségein! [264] 
Amikor közöltem apámmal terveimet, nagyon elcsüggedt. Az 
ő számára Amerika mérhetetlenül távol volt, s félt, hogy 
soha többé nem lát. 

- Hogy tudsz elmenni? - kérdezte szigorúan. - Egyáltalán, 
miből élsz majd? Mivel eddig ő fedezte taníttatásom és 
életem költségeit, joggal remélhette, hogy ez a kérdés 
meggondolásra késztet. 

- Az Úrnak minden bizonnyal gondja lesz rám - alig ejtettem 
ki e szavakat, eszembe jutott, mennyire hasonlóképpen 
válaszoltam annak idején bátyámnak, Anantának Ágrában. 
Aztán minden további köntörfalazás nélkül hozzátettem: - 
Talán Isten serkent arra, apám, hogy te is segíts engem. 

- Nem, szó sem lehet róla! - szánakozva nézett rám. 

A történtek után meglepett, hogy apám másnap nagy 
összegre kiállított csekket nyújtott át nekem. 

- Nem apaként, hanem Lahiri Mahásaja hű tanítványaként 
kapod tőlem ezt a pénzt - mondta. - Menj hát el a messzi 
Nyugatra, s terjeszd el ott a krija-Jóga valláshoz nem kötött 
tanításait! 

Mélyen meghatott apám önzetlensége, ami arra ösztönözte, 
hogy ilyen hamar háttérbe állítsa saját kívánságait. Tegnap 
éjjel ébredt rá, hogy utazásomnak nem földi célja van. 

- Talán soha többé nem látjuk egymást - mondta apám, aki 
hatvanhét esztendős volt ekkor. 

Ösztönös megérzéstől vezérelve, nyomban rávágtam: 

- Nem, az Úr egyszer még összehoz minket. Miközben 
elhagyni készültem mesteremet és hazámat Amerika 
ismeretlen partjai kedvéért, zaklatottan gondoltam a jövőre. 
Sokat hallottam a  ,materialista Nyugatról", amely 
mindenképpen erősen különbözött Indiától, amelyet szentek 
aurája itatott át évszázadokon át. 

„Hogy kibírja a Nyugat zordságát, egy keleti tanítónak 
többet kell elviselnie a Himalája hegyeinek hidegénél!" 


gondoltam. 

Egyik reggel azzal a szilárd elhatározással kezdtem el 
imádkozni, hogy addig nem hagyom abba, ha addig élek is, 
amíg meg nem hallom Isten hangját. Az áldását kértem és 
azt, nyugtasson meg, nem vesztem utamat a modern 
érdekvilág ködében. Feltettem ugyan magamban, hogy 
elmegyek Amerikába, de ennél is jobban vágytam az isteni 
engedély vigaszára. 

Egyre csak imádkoztam, könnyeimet nyelve. Nem kaptam 
választ. Gyötrődésem délben ért csúcspontjára, fejem már 
kóválygott a kiállt kínoktól. Úgy éreztem, ha még tovább 
sírok, az agyam egyszerűen kettéhasad. 

Ebben a pillanatban kopogtatás hallatszott Garpar úti 
otthonom ajtaján. Ajtót nyitottam. Fiatalember állt előttem a 
remeték hiányos öltözékében. Belépett a lakásba. Bizonyára 
Bábádzsi!" - gondoltam kábán, mivel az előttem álló fiatal 
férfi Lahiri Mahásaja arcvonásait hordozta. Nyomban meg is 
válaszolta gondolatomat. 

- Igen, Bábádzsi vagyok - dallamosan beszélte a hindi 
nyelvet. - Égi Atyánk meghallotta imádat. Ő küldött hozzád, 
hogy közöljem veled: tégy eleget gurud felszólításának, és 
menj el Amerikába! Ne félj, gondja lesz rád. 

Feszültséggel teli szünet után Bábádzsi újra megszólalt. 

- Téged választottalak ki arra, hogy vidd el Nyugatra a krija- 
Jóga üzenetét. Egyszer régen, amikor találkoztam a 
guruddal, Srí Yuktésvárral egy kumbh mélán, tudtára adtam, 
hogy téged küldelek hozzá. 

Nem jutottam szóhoz. Emellett az is mélyen meghatott, 
hogy  Bábádzsi maga jelentette ki, ő küldött Srí 
Yuktésvárhoz. Leborultam a halhatatlan guru lába előtt. 
Kegyesen felemelt. Miután sok mindent elmondott még a 
rám váró jövőről, ellátott néhány jó tanáccsal. 

- A krija-Jóga, az Istenre ébredéshez vezető tudományos 
módszer végül az egész földön elterjed. Segítségével az 
ember személyesen is átéli a Végtelen Atya közelségét, s ez 


közelebb hozza egymáshoz a nemzeteket - fejezte be 
ünnepélyesen. 

A mester ekkor rám emelte fenséges tekintetét, mire 
nyomban átjárt a kozmikus tudat delejes árama. Bábádzsi 
rövidesen megindult az ajtó felé, de még megjegyezte: 

- Ne próbálj meg utánam jönni, mert úgysem sikerül! 

- Kérlek, Bábádzsi, ne menj el! - kiáltottam fel többször is. - 
Vigyél magaddal! 

- Most még nem, majd máskor - felelte. Elragadott az 
érzelem, s elfeledkeztem figyelmeztetéséről. Már indultam 
volna utána, de lábam földbe gyökerezett. Az ajtóból 
Bábádzsí még egyszer, szeretettel hátrapillantott. Vágyón 
rászegeztem tekintetemet, miközben ő áldón felemelte a 
kezét, és kilépett. 

Néhány perc múlva ismét tudtam járni. Leültem, és mély 
meditációba merültem. Szünet nélkül hálát adtam Istennek, 
amiért válaszolt imámra, meg azért is, hogy megáldott a 
Bábádzsíval való találkozással. Mintha minden porcikámat 
megszentelte volna az ősöreg, örökkön fiatal szent érintése. 
Már régóta égett bennem a vágy, hogy lássam. 

Egészen mostanáig hallgattam erről a találkozásról. Mivel 
legszentebb élményeim között tartom számon, mélyen a 
szívembe temettem. Mégis úgy vélem, hogy ennek az 
életrajznak az olvasói jobban hisznek majd a világtól 
elvonult, ám a földi ügyek-bajok iránt mégis érdeklődő 
Bábádzsi létezésében, ha elmondom, hogy a tulajdon 
szememmel láttam. Leírásom nyomán egy művész hű képet 
rajzolt a mai India jógi-Krisztusáról. 

Az indulásom előtti estét Srí Yuktésvár szent jelenlétében 
töltöttem. 

- Felejtsd el, hogy hinduk között születtél, de ne vedd át az 
amerikaiak valamennyi szokását! Válaszd mindkét népből 
azt, ami a legjobb! - mondta mesterem a maga nyugodt, 
bölcs modorában. - Légy igazi önmagad, légy Isten 
gyermeke! Keresd és olvaszd magadba minden embertársad 


legjobb tulajdonságait, amelyek különböző fajokban 
testesülnek meg a világ elszórt pontjain. 

Azután megáldott: 

- Segíts mindazokon, akik hozzád fordulnak hittel, Istent 
keresve! Amikor rájuk nézel, a tekintetedből áradó spirituális 
áram belép az agyukba, és megváltoztatja földi szokásaikat, 
közelebb viszi őket Istenhez - aztán még mosolyogva 
hozzátette: - Sok-sok őszinte lelket vonzol majd magadhoz. 
Erre rendelt a sorsod. Bárhová mész is, akár a vadonban is 
barátokra találsz. 

Srí Yuktésvár mindkét jóslata bevált. Úgy léptem Amerika 
földjére, hogy nem volt ott egyetlen barátom sem, mégis 
rájuk találtam, akik készségesen befogadták a lélek időtlen 
tanításait. 

1920 augusztusában hagytam el Indiát a Spárta városa 
nevű hajón. Az első világháború befejezése óta ez volt az 
első utasszállító gőzös, amelyik Amerikába hajózott. Csupán 
az útlevelem kiadását övező bürokratikus nehézségek 
legyőzése után tudtam jegyet váltani a hajóra; ezek 
csodával határos módon sorra megoldódtak. 

A kéthónapos hajóút során egyik útitársam kiderítette, hogy 
én vagyok a bostoni kongresszusra kirendelt indiai küldött. 

- Szvámi Jógananda - mondta olyan furcsa kiejtéssel, 
amelyet csak később szoktam meg Amerika földjén -, kérlek, 
holnap, csütörtök este, tiszteld meg az utasokat azzal, hogy 
előadást tartasz nekünk. Azt hiszem, valamennyiünknek 
csak javára válhat, ha meghallgatjuk véleményedet arról, 
hogyan vívjuk meg az élet küzdelmeit. 

Ami azt illeti, nekem is volt mivel küszködnöm, fedeztem fel 
szerdán. Kétségbeesetten igyekeztem angolul elgondolni 
előadásomat, de végül feladtam, hogy dűlőre jussak az 
angol nyelvtannal. Gondolataim úgy ágaskodtak-tiltakoztak, 
mint egy nyeregre pislogó vad csikó. Mindenestől mesterem 
biztatására hagyatkozva, mégis megjelentem csütörtökön az 
egybegyűltek előtt a gőzös szalonjában. Ott azután 
megbénult a nyelvem. Vagy tíz kerek percig álltam így 


közönségemmel szemközt. Az emberek rájőve 
szorongatottságom okára, nevetni kezdtek. 

Nekem csöppet sem volt kedvem nevetni, s méltatlankodva 
néma fohászt küldtem mesteremhez. 

- Igenis, tudsz beszélni! - hallottam azonnal a hangját. 
Gondolataim menten angolul formálódtak. Negyvenöt percig 
beszéltem, s közben mindvégig lekötöttem hallgatóságomat. 
Ez a beszéd több meghívást hozott a számomra 
Amerikában. 

Az elhangzottakból később egyetlen szóra sem emlékeztem. 
Tapintatos érdeklődésemre sok utastól hallottam viszsza, 
hogy izgalmas előadást tartottam tökéletes angolsággal. 
Magamban alázatosan köszönetet mondtam gurumnak jókor 
jött segítségéért. Ismét bizonyságát adta annak, hogy 
mindig velem marad; tér és idő korlátai számára mit sem 
számítanak. 

A hajóút során időről időre szorongva gondoltam arra, 
mekkora megpróbáltatás lesz angolul megszólalnom a 
bosztoni kongresszuson. 

- Uram - imádkoztam - kérlek, engedd, hogy Te legyél 
egyetlen ösztönzőm! 

A Spárta városa Boston közelében kötött ki szeptember 
végén. 1920. október 06-án első beszédemet a 
kongresszushoz címeztem Amerika földjén. A fogadtatás 
kedvező volt, s én megkönnyebbülten sóhajtottam fel. Az 
Amerikai Unitáriusok Egyesületének nemes lelkű titkára a 
következőképpen nyilatkozott a kongresszuson nyújtott 
teljesítményemről:  "Szvámi  Jógananda, a  ráncsíbéli 
Brahmacsarja ásram küldötte elhozta szervezete üdvözletét 
a kongreszszusnak. Folyékony angolsággal és kitűnő szónoki 
készséggel bölcselkedő jellegű előadást tartott a vallás 
tudományáról, mely különlenyomatként is olvasható. A 
vallás, állította az előadó, egyetemes és egy. Ha a kulturális 
szokásokat nem is hozhatjuk közös nevezőre, a vallásokban 
rejlő közös elemeket egyetemessé tehetjük, hogy azután az 


emberiség egésze ezeket kövesse, nekik 
engedelmeskedjék." [265] 

Apám nagylelkű csekkjének köszönhetően a kongreszszus 
lezárulása után is Amerikában maradhattam. Három boldog 
évet töltöttem Bostonban, szerény körülmények között. 
Nyilvános előadásokat tartottam, tanítottam, mi több, egy 
verseskötetet is megjelentettem Songs of the Soul (A lélek 
dalai) címmel, dr. Frederick B. Robinsonnak, New York város 
főiskolája rektorának az előszavával. [266] 

1924-ben körutazásra indultam a kontinensen, s ezrek előtt 
szóltam a nagyobb városokban. Seattle-ben kis pihenőt 
tartottam, s bejártam a gyönyörű Alaszkát. 

Nagylelkű hallgatók segítségével 1925-ben a Los Angeles-i 
Mount Washingtonon megalapítottam az első 
főhadiszállásomat. Az itt emelt épületet láttam kasmíri 
látomásomban. Mondanom sem kell, Srí Yuktésvárnak 
minden tevékenységemről képes beszámolókat küldtem a 
távoli Amerikából. Bengáli nyelven írott képeslapját 
idemásolom: 

2926. augusztus 11. Lelkem gyermeke, ó, Jógananda! 

Az iskoládról és hallgatóidról készült fényképeket szemlélve 
elmondhatatlan boldogság ragyogja be az életemet. Szinte 
elolvadok az örömtől, hogy látom különböző városokból 
verbuválódott  Jógatanítványaidat. Módszereidről, a 
kántálással történő megerősítésről, a gyógyító rezgésekről, 
valamint a gyógyító imákról hallva, szívem mélyéből 
köszönetet mondok neked. Elnézem a fotókon a kaput, a 
dombon felfelé kígyózó utat meg a Mount Washington 
szépséges környékét, s arra vágyom, hogy egyszer saját 
szememmel láthassam mindezt. 

Itt minden a szokásos mederben folydogál. Kísérjen Isten 
örök áldása próbálkozásaidban! 

Srí Yuktésvár Giri 

Röpültek az évek. Új hazám valamennyi pontján 
felszólaltam, több száz klubban, főiskolán, templomban, a 
legkülönbözőbb felekezetek színe előtt. 1920 és 1930 között 


tízezrek látogatták Jógatanfolyamaimat. Nekik ajánlottam új 
imádságos- és lelkigyakorlatos-könyvemet, amely Whispers 
From Eternity (Az örökkévalóság suttogása) címet viselte, s 
Amelita Galli-Curci asszony előszavával jelent meg. [267] 
Most idézek e könyvből: az /sten! Isten! Isten! című verset, 
amely egyetlen éjszaka alatt született meg bennem: 

Álom mélyéről 

Az ébredés csigalépcsőjén felfelé 

Így suttogok: 

Istenem! Istenem! Istenem! 

Te vagy az étel, mikor megtöröm böjtjét 

Az éjszakai különlétnek Tőled, 

Téged ízlellek, lelkem szólít: 

Istenem! Istenem! Istenem! 

Bárhol járok, elmém fénybogara 

Téged keres untalan; 

A tevékenység csatazajában 

Néma riadóm mindig ez: 

Istenem! Istenem! Istenem! 

Mikor megpróbáltatás vad vihara vijjog, 

Rám förmednek aggodalmak, 

Lármájuk elfojtom hars dalolással: 

Istenem! Istenem! Istenem! 

Mikor elmém álmokat sző 

Emlékek szálaiból, 

A varázskelmében a minta: 

Istenem! Istenem! Istenem! 

Éjjelente mélységes alvásban 

Békém álmodik és kiált, Üdv! Üdv! Üdv! 

És üdvöm dalolja örökre: 

Istenem! Istenem! Istenem! 

Ébren, asztalnál, dologban, álomban, alva, 

Szolgálva, elmélkedve, dalolva, mennyei szeretetben 
Lelkem egyre dúdol, bár nem hallja senki: 

Istenem! Istenem! Istenem! 


Néha (rendszerint a hónap elején, amikor megkaptam a 
számlákat a Mount  Washington-i központ, az 
Önmegvalósítás Közössége főhadiszállásának fenntartására 
vonatkozóan) vágyódva gondoltam vissza India egyszerű 
békéjére. Mivel azonban napról napra tanúja voltam a Kelet 
és Nyugat közötti megértés elmélyülésének, örvendezett a 
szívem. Emma Lazarus csodálatos soraiban vélem 
megtalálni Amerika szívének lényegét: 

Int keze, a fáklya, 

Légy üdvöz, föld. Galambszeme járja 

Két ikerváros lég-hidalta révét. 

„Óvilág, tartsd meg kincstárad!", kiáltja 

Némán. „Add inkább megfáradt szegényed, 

Szomjas tüdejű zagyva sokaságod, 

Nyüzsgő partodról a söpredéket. 

A vihar űzte hontalanra várok, 

Arany kapunál lámpásom ígéret. 


38. FEJEZET 


Luther Burbank - egy szent rózsák koszorújában 

- A magas szintű növénytermesztés titka a tudományos 
ismereteken kívül a szeretet. 

Luther Burbank akkor mondta e bölcs szavakat, amikor 
Santa Rosa-i kertjében sétáltunk, Kaliforniában. Megálltunk 
az ehető kaktuszokkal teli ágyás előtt. 

- Miközben a tüske nélküli kaktuszok kinevelésével 
kísérleteztem - folytatta -, gyakran beszélgettem a 
növényekkel, hogy megteremtsem közöttünk a szeretet 
áramát. „Nincs mitől tartanotok - mondogattam nekik. - Nem 
kell tüskéket növesztenetek, megvédelek én benneteket." És 
fokonként a sivatag hasznos növénye tüske nélküli 
változatot fejlesztett ki. 


Elbűvölt ez a csoda. 

- Kérem, drága Luther, adjon néhány kaktuszlevelet, hadd 
ültessem el őket Mount Washington-i kertemben! 

Egy közelben álló munkás már kezdte is szedni a leveleket, 
de Burbank rászólt. 

- Magam szedem le a szvámínak. 

Három levelet nyújtott át nekem, amelyeket elültettem, s 
később örvendezve néztem végig, milyen hatalmas cserjévé 
terebélyesednek. 

A nagy kertész elmondta, hogy első diadalát az azóta az ő 
nevét viselő, nagyra nőtt burgonyafajjal aratta. A géniuszok 
fáradhatatlanságaval árasztotta el a világot több száz 
keresztezett újdonsággal - a paradicsom, kukorica, tök, 
cseresznye, szilva, nektarin, eper, mák, liliom és rózsafélék 
Burbank-féle változataival. 

Lefényképeztem Luther híres diófáját, amelynek révén 
bebizonyította, hogy a természetes növekedés rövidebb 
időbe is összesűríthető. 

- Ez a diófa mindössze tizenhat év leforgása alatt fordult 
termőre. Segítségem nélkül a dolog kétszer ennyi időt vett 
volna igénybe. 

Burbank fogadott leánykája szaladt hozzánk kutyájával a 
kertből. 

- Ő az én emberi növénykém - intett feléje szeretettel Luther. 
- Az én szememben az emberiség egyetlen óriási növény, 
amely nem igényel mást legkiemelkedőbb 
teljesítményeihez, mint szeretetet, a szabad természet 
közelségét, továbbá értelmes keresztezést és nemesítést. 
Eletem során olyan csodálatos fejleményeknek voltam 
tanúja a növények evolúciójában, hogy már alig várom, 
hogy létrejöjjön egy egészségesebb, boldogabb világ, amint 
gyermekei megtanulják az egyszerű és józan élet szabályait. 
Vissza kell térnünk a természethez és a természet 
Istenéhez! 

- Luther, bizonyára tetszene önnek ráncsíbéli iskolám ahol 
szabadban folyik a tanítás, s a nevelés vidámságra és 


egyszerűségre épül. 

Szavaim mély húrokat pendítettek meg Lutherben, szívén 
viselte ugyanis a gyermeknevelést. Kérdésekkel ostromolt, s 
mély, derűs szempárjában érdeklődés csillogott. 

- Szvámídzsí - mondta végül -, az önéhez hasonló iskolák a 
jövő évezred egyedüli reménységei. Magam is lázadozom 
korunk iskolarendszere ellen, amely elszakít a természettől, 
és fulladozik az  egyénieskedéstől.  Szívvel-lélekkel 
helyeslem az ön gyakorlatias nevelési eszményeit. 

Amikor búcsút vettem ettől a szelíd szenttől, ő a kezembe 
nyomta nekem dedikált kis kötetét. [268] 

- Ez Az embernövény neveléséről szóló könyvem [269] 
mondta. - Újfajta nevelési módokra van szükségünk, ehhez 
pedig elengedhetetlen a bátor kísérletezés. Néha a 
legmerészebb próbálkozások hozzák a legszebb 
gyümölcsöket és virágokat. A gyermeknevelés terén is több, 
bátrabb újításra lenne szükség. 

Még aznap éjjel végigolvastam a könyvét. Burbank 
nagyszerű jövőt vázolt fel az emberi faj számára. Ezt Írta: 

A világon a legmakacsabb, legnehezebben befolyásolható 
élőlények a növények, amelyek erősen kötődnek bizonyos 
szokásaikhoz... Ne feledjék, hogy időtlen idők óta őrzik 
egyéni jellegzetességeiket, miközben alig változtak. Nem 
csupán gyökereik nőttek a sziklákba, de ők maguk is 
belegyökereztek az időbe. Nem gondoljuk-e, hogy e 
tömérdek ismétlés után a növény is akarattal, vagy 
éppenséggel párja nincs szívóssággal rendelkezik? Vannak 
növények, például bizonyos palmafajták, amelyek olyan 
»önfejűek«, hogy emberi beavatkozás nem változtathatja 
meg őket. Az emberi akarat eltörpül a növények 
hajlíthatatlan akarata mellett. Ám elég új életet oltani az 
akaratos növényekbe, elég egy másik fajjal keresztezni őket, 
és máris mindenestől kicserélődnek. A nagy áttörés után 
már csupán türelmes felügyeletre és nemesítésre van 
szükség, s az új növény soha nem lesz a régi, hiszen szívós 
akaratát végül megtörtük, s őt magát megváltoztattuk... 


Amikor azután fogékonyságról és rugalmasságról van szó, a 
természet eme gyermekei hasonlíthatatlanul kezesebbé 
válnak. 

Szinte mágnesként vonzott ez a nagyszerű amerikai, ezért 
újra meg újra felkerestem. Egyik reggel a postással egy 
időben érkeztem, aki több ezer küldeményt hozott Burbank 
dolgozószobájába. A világ minden táján élő kertészek írtak 
neki. 

- Szvámídzsí, az ön jelenléte elegendő mentség ahhoz, hogy 
kimehessek a kertbe - mondta Luther vidáman. 

Kinyitott egy nagy fiókot, amelyben több száz utazási 
brosúra sorakozott. 

- Látja, én így utazom - mondta. - A növényeim és a 
levelezésem annyira lefoglalnak, hogy ezeknek az 
ismertetőknek a nézegetésével csillapítom vándorkedvemet. 
Mivel kocsim ott állt Luther kapuja előtt, végighajtottunk 
vele a kisváros utcáin. A kertekben Santa Rosa, Peachblow 
és Burbank rózsák virítottak. 

A nagy tudóst egy korábbi látogatásom alkalmával vezettem 
be a krija-Jógaba. 

- Szorgalmasan gyakorolok, Szvámídzsí - mondta, majd 
miután több megfontolt kérdést tett fel a Jógaval 
kapcsolatban, még elgondolkodva megjegyezte: - Szó mi 
szó, a Kelet hatalmas tudással rendelkezik olyasmikről, 
amelyeket a Nyugat csak most kezd felfedezni. 

A természet meghitt közelsége, amely számos, féltékenyen 
őrzött titkát kiszolgáltatta neki, határtalan spirituális 
tiszteletet ültetett el Burbankben. 

- Néha nagyon közel érzem magam a Végtelen Erőhöz - 
közölte egyszer velem félszegen. Szép metszésű, érzékeny 
vonásai felragyogtak az emlékezéstől: - És ilyenkor nem 
csupán beteg növényeket, hanem beteg embereket is meg 
tudok gyógyítani a környezetemben. 

Beszélt nekem édesanyjáról is, egy hithű keresztény 
hölgyről. 


- Halála óta sokszor áld meg jelenlétével. Látomásaimban 
elbeszélget velem - mondta. 

Vonakodva hajtottunk vissza a dolgozószobájában várakozó 
tömérdek levélhez. 

- Luther - mondtam -, a jövő hónapban folyóiratot indítok, 
amely Kelet és Nyugat igazságait sorakoztatja fel. Kérem, 
segítsen találó címet választani! 

Egy darabig ezen töprengtünk, végül megállapodtunk az 
East-Westben. A dolgozószobájába lépve, Burbank átadott 
egy cikket, amely a Science and Civilization (Tudomány és 
civilizáció) címet viselte. 

Luther Burbank, 

Santa Rosa, Kalifornia 

U. S. A. 

1924. december 22. 

Alaposan áttanulmányoztam Szvámi Jógananda 
Jógadarendszerét, s úgy vélem, eszményi nevelési módszer 
az ember testi-lelki és spirituális összhangjának 
megteremtéséhez. A szvámi célja olyan életmódiskolákat 
létrehozni világszerte, amelyekben a nevelés nem 
korlátozódnék csak az intellektuális fejlődésre, hanem a 
testet, az akaratot és az érzéseket is iskoláznák. 

Eme egyszerű, mégis tudományos megalapozottságú, 
összpontosító és meditációs technikák révén a legtöbb 
bonyolult életprobléma feloldható, miáltal béke és jóakarat 
száll a földre. A helyes nevelés gondolata velejéig józan, 
ment minden titokzatosságtól és elvontságtól, különben 
nem helyeselhetném. 

Örömmel csatlakozom a  szvámíhoz a nemzetközi 
életmódiskolák alapításáért folytatott fáradozásában, mivel 
ezek az iskolák előrendíthetnék egy új embertípus 
születését. 

Luther Burbank 

- Ez lesz az East-West legelső cikke - mondtam köszönetet 
Burbanknek. 


Ahogy mélyült a barátságunk, az ,én amerikai szentemnek" 


kezdtem nevezni. „Imé egy igazán izraelita, a kiben 
hamisság nincsen" - idéztem a Szentírást. [270] 


Mérhetetlenül mély szíve bensőségesen ismerte az alázatot, 
türelmet és önfeláldozást. Kis otthona a rózsák között a 
zordságig puritán volt, mivel semmibe vette a fényűzést, és 
tudta, milyen örömmel jár, ha kevés a földi ingóságunk. A 
szerénység, amellyel tudományos hírnevét viselte, azokra a 
fákra emlékeztetett, amelyek meghajolnak gyümölcseik 
terhétől roskadozva, hisz csak a terméketlen és üres fa 
hordja magasan a fejét. 

New Yorkban jártam éppen, amikor 1926-ban drága barátom 
elhalálozott. Könnyek között gondoltam: ,Ha kellene, akár 
gyalog elmennék innen Santa Rosáig, csak még egyszer 
láthassam!" A halálhírét követő huszonnégy órában 
elzárkóztam a titkárok és látogatók elől, s gyászomba 
temetkeztem. 

Másnap Védikus emlékszertartást végeztem Luther nagy 
képmása előtt. Hindu ünnepi viseletbe öltözött amerikai 
diákjaim ősi himnuszokat énekeltek, s virág-, tűz- és 
vízáldozatot mutattunk be az elhunyt emlékére. Ezek a 
testet kitevő elemeket jelképezik, s visszatérésüket a 
Végtelen Forráshoz. 

Noha Burbank földi maradványai Santa  Rosában 
nyugszanak egy libanoni cédrus alatt, amelyet évekkel a 
halála előtt ültetett el a kertjében, jómagam minden tágra 
nyílt szemű virágban felfedezem a lelkét, amely az útszélen 
virít. Luther, aki már egy ideje a természet tágas 
szellemének lakója, ott susog a szelekben, s ott jár a 
hajnalok ködében. 

Neve mostanra fogalommá lett. A Webster új nemzetközi 
szótárában a ,Burbank" címszó mellett a következő 
meghatározás áll: „Növénynemesítés és -oltás. Képletesen 
mindennek a javítása (intézményesen vagy természetes 
folyamatában), a kedvező tulajdonságok kiválogatásával és 


a kedvezőtlenek kiszűrésével vagy a jó tulajdonságok 
hozzáadásával." 

- Drága Burbank - kiáltottam fel, miután a szócikket 
elolvastam -, mostanra neved egyet jelent a jósággal! 


39. FEJEZET 


Therese Neumann, a stigmatizált katolikus szent 

- Térj vissza Indiába! Tizenöt éve várlak türelmesen. 
Rövidesen kiúszom testemből a csillámló révbe. Gyere, 
Jógananda! 

Srí Yuktésvár hangját hallottam, miközben a Mount 
Washington-i központban meditáltam. Üzenete egy 
szempillantás alatt több tízezer kilométert tett meg, s 
villámcsapásként hatolt egész valómba. 

Tizenöt esztendő! Hogy repül az idő, gondoltam, igen, már 
1935 van. Tizenöt éve terjesztem Amerikában gurum 
tanításait. És most hazaszólít. 

Nem sokkal később elmondtam élményemet drága 
barátomnak, James J. Lynn-nek. A krija-Jóga mindennapos 
gyakorlása oly mértékben meggyorsította spirituális 
fejlődését, hogy gyakran csak ,szent Lynn-nek" hívtam. 
Benne és sok más nyugatiban Bábádzsí próféciájának 
beteljesedését látom, aki megjövendölte, hogy a Jóga ősi 
ösvényére lépve, Nyugaton is megjelennek majd az 
önmegvalósítás igaz szentjei. 

Mr. Lynn nagylelkűen ragaszkodott ahhoz, hogy anyagilag 
támogassa utamat. Hogy a pénzügyek ekképpen 
megoldódtak, előkészületeket tettem a hazaútra Európán 
keresztül. 1935 márciusában Kalifornia állam nonprofit, 
nemszektárius szervezetté nyilvánította az Önmegvalósítás 
Közösségét, amely reményeim szerint az idők végezetéig 
fennáll majd. Ennek a társaságnak ajándékoztam minden 


vagyonomat, többek között az íÍrásaimért járó jogdíjat. A 
legtöbb vallási és oktatási intézményhez hasonlóan, 
szervezetünket is a tagság és a nagyközönség adományai 
tartják fent. 

- Hamarosan visszatérek - mondtam tanítványaimnak. - Soha 
nem felejtem el Amerikát. 

A búcsúvacsorán, amelyet szerető barátaim rendeztek 
számomra Los Angelesben, hosszan néztem az arcukba, és 
hálásan azt gondoltam: „Uram, aki az egyedüli 
adományozót tiszteli Benned, soha nem lesz híján a 
barátság édességének a halandók között." 

1935. június 9-én [271] futottunk ki az óceánra New Yorkból 
az Európa nevű gőzösön. Két tanítványom kísért el: a 
titkárom, Mr. C. Richárd Wright meg egy idősebb hölgy 
Cincinnatiból, bizonyos Miss Ettie Bletsch. Élveztük a 
nyugodt napokat az óceánon; e nyugalom kellemes 
ellentétet alkotott az elmúlt néhány hét hajszájához képest. 
Pihenésünk ideje azonban sajnos rövidre volt szabva, mivel 
a modern hajók sebességének hátránya is van! 

Mint a többi kíváncsi turista, mi is nyakunkba vettük London 
óriási, patinás városát. A megérkezésemet követő napon 
előadást tartottam a Caxton Hallban összegyűlt népes 
hallgatóság előtt, ez alkalommal Sir Francis Younghusband 
mutatott be a londoniaknak. 

Kis társaságunk ezután eltöltött egy kellemes napot Sir 
Harry Lauder skóciai birtokán. Néhány nap múlva átkeltünk 
a  Csatornán, mivel szerettem volna  elzarándokolni 
Bajorországba. Ereztem, ez az egyetlen lehetőségem, hogy 
felkeressem a nagy katolikus szentet, a Konnersreuthban élő 
Therese Neumannt. 

Evekkel korábban bámulatos dolgokat olvastam róla. A 
szóban forgó cikk a következőkről számolt be: 

(1) Therese 1898-ban, nagypénteken született, s egy 
húszéves korában bekövetkezett baleset vakká és bénává 
tette. 


(2) 1923-ban csodálatos módon visszanyerte látását, amikor 
Lisieux-i Szent Terézhez, ,a kis virághoz" imádkozott. 
Később tagjait is egyik pillanatról a másikra mozgatni tudta. 

(3) 1923-tól sem ételt, sem italt nem vett magához. 
Egyedüli tápláléka a megszentelt ostya volt, amelyből 
naponta egyet nyelt le. 

(4) A Krisztus szent sebeire emlékeztető stigmák 1926-ban 
jelentek meg Therese fején, mellkasán, kezén és lábán. 
Minden pénteken újra meg újra átéli a Megváltó 
szenvedéseit. 

(5) Noha csupán faluja nyelvjárását ismeri, e pénteki 
transzok során Therese olyan szavakat mond, amelyekben a 
tudósok az ősi arámi nyelv fordulataira ismertek. Máskor 
meg látomásaiban héberül vagy görögül szólalt meg. 

(6) Az egyház jóváhagyásával Theresét tüzetes tudományos 
vizsgálatnak vetették alá. Dr. Fritz Gerlich, egy protestáns 
német újság szerkesztője Konnersreuthba ment, hogy 
„lerántsa a leplet a katolikus szélhámosról", aminek az lett a 
vége, hogy nagy tisztelettel életrajzot írt róla. [272] 

Keleten és Nyugaton mindig is szíves örömest találkoztam 
szentekkel. Ezért örvendezve léptem kísérőimmel július 16 
-án Therese patinás szülőfalujába, Konnersreuthba. A bajor 
parasztok élénk érdeklődést mutattak (az Amerikából 
magunkkal hozott) Ford iránt, meg persze a különös 
jövevények - egy amerikai fiatalember, egy idősebb hölgy 
és a hosszú haját kabátja gallérja alá gyűrő, olívabarna bőrű 
keleti - iránt is. 

Hanem sajnos Therese kis házát - tiszta, takaros lak, a 
kertben egyszerű kút, körülötte muskátlik - zárva találtuk. 
Sem a szomszédok, sem az éppen arra elhaladó postás nem 
tudtak Therese hollétéről. Közben megeredt az eső, s 
útitársaim javasolták, hogy adjuk fel a keresést. 

- Nem - jelentettem ki makacsul -, nem mozdulok innen, 
amíg valamiként Therese nyomára nem bukkanok. 

Két óra múltán még mindig a kocsiban kucorogtunk az 
esőben. 


- Uram, miért vezéreltél ide, ha Ő eltűnt? - panaszoltam 
Istennek. 

Ekkor megállt mellettünk valaki, aki beszélt angolul, és 
udvariasan felajánlotta a segítségét. 

- Nem tudom pontosan, hol van most Therese - mondta -, de 
gyakran látogatja Franz Wutz professzort, aki idegen 
nyelveket tanít az  eichstátti egyetemen, százötven 
kilométerre innen. 

Másnap reggel a csöndes kisvárosba hajtottunk. Dr. Wutz 
szívélyesen fogadott minket otthonában. 

- Igen, Therese itt van - mondta, és üzent a szentnek, hogy 
látogatói jöttek. Therese küldötte is hamarosan megérkezett 
a válasszal: 

- Noha a püspök arra kért, engedélye nélkül senkit ne 
fogadjak, mégis hajlandó vagyok találkozni Isten emberével 
Indiából. 

Mélyen megrendítettek ezek a szavak, s követtem dr. Wutzot 
az emeleti nappaliba. Therese is nyomban megjelent, 
sugárzott róla a derű és a béke. Fekete ruhát viselt, s 
hófehér kendőt kötött. Noha harminchét éves volt ekkor, 
sokkal fiatalabbnak látszott a koránál, frissessége és bája 
egyenesen gyermekinek volt mondható. Nem győztem 
ámuldozni, hogy ez az egészséges, rózsás orcájú és vidám 
szent egyáltalán nem vesz magához ételt! 

Therese rendkívül finom kézfogással üdvözölt. Némán 
sugároztuk egymásra a rokonszenvünket, mint Isten 
szerelmesei. 

Dr. Wutz kedvesen felajánlotta, hogy tolmácsol. Miközben 
letelepedtünk, észrevettem, hogy Therese gyermeki 
kíváncsisággal méreget, hinduk szemlátomást ritkán 
fordultak meg Bajorországban. 

- Igaz, hogy semmit nem eszik? - a saját ajkáról szerettem 
volna hallani a választ. 

- Nem, egy szent ostyát veszek magamhoz minden reggel 
hat órakor. 

- Mekkora egy szent ostya? 


- Papírvékony, s pénzérme nagyságú - még hozzátette: - 
Vallási okokból veszem magamhoz, s amennyiben az ostya 
nincs megszentelve, le sem tudom nyelni. 

- De hát hogyan bírta ki így tizenkét kerek esztendeig? 

- Isten fénye táplál. 

Milyen egyszerű, mennyire einsteini volt ez a felelet! 

- Látom, felismerte, hogy az energia az éterből, napból és 
levegőből árad a testébe. 

Mosoly suhant át Therese arcán. 

- Örülök, hogy megértette, hogyan élek. 

- Az ön szent élete napról napra igazolja Jézus szavait: 
"Nemcsak kenyérrel él az ember, hanem minden igével, a 
mely Istennek szájából származik." [273] 

Therese megint megörült magyarázatomnak. 

- Ez valóban így van. Jómagam többek között azért vagyok 
most itt a földön, hogy bebizonyítsam, az embert Isten 
láthatatlan fénye is táplálhatja, nem csupán élelem. 

- Meg tudja tanítani másoknak, hogy ne vegyenek 
magukhoz étket? 

Therese szemlátomást kissé meglepődött a kérdésemen. 

- Nem, nem tudom, és Isten sem kívánja. 

Amikor tekintetem erős, szép vonalú kezére tévedt 
négyszögletes, frissen behegedt sebet mutatott a kézfején. 
Mindkét tenyerén kicsiny, félhold alakú sebet tárt elém, ezek 
is nemrég gyógyulhattak be. A sebek átfúrták a kezet. E 
látványra nagy, négyszögletes szögek ködlöttek fel 
emlékezetemben félhold alakú fejjel, amelyeket Keleten 
használnak. Nem emlékszem, hogy Nyugaton találkoztam 
volna hasonlóval. 

A szent a minden héten bekövetkező transzállapotairól 
beszélt. 

- Tehetetlen szemlélőként nézem végig az egész Keresztutat. 
Sebei minden héten felfakadtak és véreztek csütörtök 
éjféltől péntek délután egyig. Ilyenkor öt kilót veszített 
különben 60 kilós testsúlyából. Noha átéli a Megváltó kínjait, 


Therese mégis örömmel várja a hetenként megújuló 
találkozásokat Urával. 

Nyomban megértettem, Isten e különös élet példájával 
kívánja meggyőzni a keresztény világot Jézusnak az 
Újszövetség által elbeszélt életének és kereszthalálának 
történelmi hiteléről, s így kívánja tudtukra adni a híveknek, 
hogy a mai napig élő kötelék fűzi őket a galileai mesterhez. 
Wutz professzor is mesélni kezdett: 

- Gyakran járjuk Németországot Therese társaságában 
mondotta. - Furcsa ellentét ilyenkor, hogy míg Therese egy 
falatot sem nyel le, mi napjában háromszor étkezünk. Mégis 
olyan friss marad, akár egy rózsaszál, a legcsekélyebb 
fáradtság sem látszik rajta. Valahányszor mi, többiek 
megéhezünk, és útszéli fogadó után nézünk, Therese 
kinevet minket. 

A professzor még beszámolt néhány érdekes élettani 
adalékról: 

- Mivel Therese nem eszik, a gyomra összezsugorodott. Nem 
ürít, a kiválasztómirigyei viszont működnek, ezért a bőre 
mindig puha és feszes. 

Búcsúzáskor megkértem Theresét, hadd legyek jelen a 
transza alkalmával. 

- Igen, kérem, jöjjön Konnersreuthba a jövő pénteken - 
mondta kedvesen. - A püspök majd megadja rá az 
engedélyt. Nagyon örülök, hogy utánam jött Eichstáttbe. 
Therese többször lágyan kezet rázott velem, majd kikísért 
minket a kapuig. Mr. Wright bekapcsolta az autórádiót, s a 
szent lelkesen kuncogva vizsgálgatta. Olyan népes csődület 
támadt körülöttünk suhancokból, hogy Therese 
visszahúzódott a házba. De azért kiállt az ablakba, s 
gyermek módjára integetett. 

Másnap elbeszélgettünk Therese két fivérével, akik nagyon 
kedvesek és barátságosak voltak. Megtudtuk, hogy a szent 
mindössze néhány órát alszik éjszakánként. A testét elborító 
számos seb ellenére roppant tevékeny, és tele van 
energiával. Szereti a madarakat, egy akváriumot gondoz, s 


gyakran dolgozgat a kertben. A levelezése kiterjedt, a 
katolikus hívek írásban kérik, hogy imádkozzék érettük és 
áldja meg őket. Sokakat ő gyógyított ki súlyos 
betegségeikből. 

Az egyik öcs, a huszonhárom éves Ferdinánd elmagyarázta, 
hogy Therese imával magára tudja venni mások 
betegségeit. Azóta nem eszik, amióta magára vette egy 
szerzetesrendbe készülő fiatalember torokfájását. 

Csütörtök délután kis csapatunk a püspök lakására hajtatott, 
aki némi gyanakvással szemlélte leomló fürtjeimet, 
mindamellett készségesen megírta a szükséges engedélyt. 
Mindezért nem kért pénzt, az egyház dolga csupán az, hogy 
megvédje Theresét a kíváncsi turisták áradatától, akik az 
elmúlt években ezrével sereglettek péntekenként 
Konnersreuthba. 

Péntek reggel, fél tíz tájban érkeztünk meg a faluba. 
Megfigyeltem, hogy Therese házikóján a tető egy szakasza 
üvegezett, hogy minél több fény jusson a belső térbe. 
Örömmel láttuk, hogy az ajtó ezúttal nincs zárva, hanem 
vendégszerető módon szélesre tárták. Körülbelül húsz 
látogató állt sorban, mindegyik magával hozta az engedélyt. 
Sokan közülük messziről jöttek, hogy végignézzék a 
misztikus transzot. 

Therese kiállta az első próbát, amikor a professzor házában 
azonnal felfogta, hogy spirituális okokból, és nem puszta 
kíváncsiságtól hajtva kerestem fel. 

Második próbám abból állt, hogy mielőtt felmentem hozzá 
az emeletre, jógitranszállapotba juttattam magam, hogy 
telepatikus kapcsolatba kerüljek vele. Amikor beléptem, a 
szent szobácskáját már megtöltötték a látogatók. Fehér 
ruhában feküdt az ágyán. Mögöttem Mr. Wrighttal, mindjárt 
a küszöbön túl megálltam, annyira megdöbbentett az 
elébünk táruló, különös és félelmetes látvány. 

Therese alsó szemhéjából körülbelül két centi szélességben 
vékony vérpatak csordogált megszakítás nélkül. Tekintete 
felfelé, harmadik szeme felé fordult. A fejét körbebugyoláló 


kelme vérben ázott a töviskorona stigmáitól. Szíve fölött is 
vértócsa gyülekezett, hiszen a régmúltban egy pribék utolsó 
megaláztatásként e testtájon döfte át lándzsájával Krisztus 
oldalát. 

Therese anyai mozdulattal, mintegy esdekelve, széttárta a 
karját, megkínzott arcán isteni fény ömlött el. 
Vékonyabbnak látszott, mint máskor, s számos külső és 
belső, finom változás nyomát viselte. Remegő ajakkal 
idegen szavakat suttogott olyasvalakikhez, akik csupán 
tudatfölötti látása előtt jelentek meg. 

Mivel korábban ráhangolódtam, magam is látni kezdtem 
látomása képeit. Jézust figyelte, aki a csőcselék 
gúnyolódásai közepette hordozta a keresztfát. [274] 
Therese hirtelen szörnyülködve emelte fel a fejét: az Úr 
elesett kegyetlen terhe súlya alatt. A látomás eltűnt. Therese 
a szánalomtól kimerülten hanyatlott párnáira. 

Ebben a pillanatban hangos puffanást hallottam a hátam 
mögött. Hátrapillantottam, s láttam, hogy két ember visz el 
egy, a földön elterült testet. Mivel azonban félig még mély 
tudatfölötti révületben voltam, nem ismertem fel azonnal, 
kiről van szó. Ismét Theresére függesztettem a tekintetemet, 
amely holtsápadtnak tűnt így, vérpatakoktól csíkozottan, 
mostanra azonban mintha megnyugodott volna, s tiszta 
szentséget sugárzott. Hátrakémleltem, és láttam, hogy Mr. 
Wright kezét arcára szorítja, amelyből vér szivárgott. 

- Dick - kérdeztem ijedten -, te estél el? 

- Igen, elájultam a borzasztó látványtól. 

- Nos - mondtam vigasztalóan -, akkor bátor dolog volt tőled, 
hogy visszajöttél. 

Tudva, hogy zarándokok hosszú sora várakozik odakint, Mr. 
Wrighttal némán búcsút mondtunk  Theresének, és 
elhagytuk szent jelenlétét. [275] 

Másnap kis csapatunk délnek hajtott. Magunkban hálát 
adtunk az égnek, hogy nem függünk vonatoktól, s ott 
állhatunk meg a Forddal, ahol kedvünk tartja. Bejártuk 
Németországot, Hollandiát, Franciaországot és a Svájci 


Alpokat. Utunk minden percét élveztük. Olaszországban 
elmentünk Assisibe, hogy lerójuk tiszteletünket az alázat 
apostola, Szent Ferenc előtt. Európai  kőrútunk 
Görögországban ért véget, ahol megtekintettük Athén 
templomait, s megnéztük azt a börtönt, ahol a szelíd 
Szókratész kiitta a bürökpoharat. [276] Az embert eltölti a 
csodálat az ókori görögök művészete láttán, akik 
alabástromba álmodták látomásaikat. 

Hajóra szálltunk a napfényes  Földközi-tengeren, s 
Palesztinában kötöttünk ki. A Szentföldet járva éreztem, 
hogy nem jöttem ide hiába. A fogékony szívek számára 
Krisztus mindenütt jelen van ezen a tájon. Tisztelettel 
követtem lába nyomát Betlehemben, Getsemáné kertjében, 
a Kálváriadombon, az Olajfák Hegyén, a Jordán folyó mellett 
meg a Genezárethi-tavon. 

Kis csapatunk ellátogatott a Születés barlangjához, József 
ácsműhelyéhez, Lázár sírjához, Márta és Mária házához és 
az utolsó vacsora helyszínére. Kitárult szemem előtt a múlt: 
jelenetről jelenetre láttam Krisztus életének egykor 
lejátszódott, minden korokra szóló drámáját. 

Egyiptom felé menet megtekintettük a mai Kairót és a 
piramisokat. Aztán hosszú hajóút következett a Vörös- 
tengeren, majd a hatalmas Arab-tengeren, egészen India 
partjaiig! 


40. FEJEZET 


Hazatérésem Indiába 

Hálásan lélegeztem be India áldott levegőjét. Hajónk, a 
Rádzsputána 1935. augusztus 22-én futott be az óriási 
bombayi kikötőbe. Már megérkezésem első napja is ízelítőt 
adott az elkövetkező év szakadatlan sürgés-forgásából. 
Barátaim összesereglettek fogadásomra a kikötőben, s 


virágfüzérekkel köszöntöttek. Nem sokkal később riporterek 
és fotósok hada ostromolt a Tádzs Mahal hotelben. 

Bombay új volt nekem. Energikus, modern város fogadott, 
sok nyugati újítással. A széles sugárutakat pálmák 
szegélyezik, s nagyszerű kormánypaloták versengenek a 
látogató figyelméért az ősi templomokkal. Ennek ellenére 
alig maradt időnk  városnézésre, mivel hajtott a 
türelmetlenség, hogy mielőbb viszontlássam gurumat és 
szeretteimet. A Fordot feladtuk poggyászként, s társaimmal 
rövidesen már Kalkutta felé robogtunk a vonaton. [277] 

A Howrah-állomáson olyan hatalmas tömeg gyűlt össze a 
fogadásunkra, hogy jó ideig leszállni sem tudtunk. A fiatal 
kászímbázári mahárádzsa és Bisnú öcsém állt a 
fogadóbizottság élén. Készületlenül ért ez az ünnepélyes, 
meleg köszöntés. 

Előttünk autók és motorkerékpárok hosszú sora kanyargott, 
köröttünk dobok és kagylókürtök harsogtak vidáman. Miss 
Bletch, Mr. Wright és én így hajtottunk lassan, virágfüzérrel 
övezve apám házához. 

Idős atyám úgy ölelt át, mintha halottaimból támadtam 
volna fel. Hosszan néztük egymást, s elakadt a szavunk az 
örömtől. Fivérek és nővérek, nagybácsik, nagynénik, 
unokatestvérek, régi tanítványaim és barátaim gyűltek 
körénk s bizony egyetlen szem sem maradt szárazon. Ennek 
a szeretetteli viszontlátásnak minden pillanata 
kitörölhetetlenül él emlékezetemben. Ami a Srí Yuktésvárral 
való találkozást illeti, cserbenhagynak a szavak, ezért e 
jelenet leírását titkáromra bízom: 

Ma a legnagyobb várakozással eltelve vittem 
Jóganandadzsít Kalkuttából Szírámpurba - jegyezte le Mr. 
Wright útinaplójába. - Furcsa boltok mellett haladtunk el - az 
egyik Jóganandadzsi kedvenc étkezőhelye volt egyetemi 
éveiben -, s végül keskeny, falakkal övezett közhöz értünk. 
Itt hirtelen balra fordultunk, s máris előttünk magasodott a 
mester kétemeletes ásramja. A kőcsipkés erkély a felső 


emeletről nyúlt ki az utca terébe. Összességében az épület 
a békés magány benyomását keltette. 

Szerényen Jóganandadzsi mögött léptem be az udvarra. 
Dobogó szívvel másztuk meg az öreg lépcsőfokokat, 
amelyeket kétségkívül számtalan igazságkereső lába 
koptatott. Közben egyre növekedett az izgalmunk. Ekkor a 
lépcső felső végében némán előbukkant ő , Szvámi Srí 
Yuktésvárdzsí aki egy bölcs nemes testtartásában 
várakozott ránk. 

Szívem örömtől dagadozott, hogy ilyen magasztos lény 
jelenlétében lehetek. Könnyek homályosították el látásomat, 
amikor Jóganandadzsi térdre hullott, s fejét meghajtva 
fejezte ki lelke háláját, kezével alázatosan megérintette a 
guru lábát, majd homlokával is. Miután felemelkedett, Srí 
Yuktésvár szorosan a keblére ölelte. 

Először mindketten hallgattak, s csak lelkük beszélgetett. 
Mint csillogott a szemük a viszontlátás örömében! A 
csöndes belső udvart finom rezgésáramok járták át, s Vá- 
ratlanul a Nap is előbukkant a felhők közül, hogy fénykörébe 
vonja a jelenetet. 

Magam is térdre borultam a mester előtt, így fejeztem ki 
előtte mérhetetlen szeretetemet és köszönetemet. 
Megkérgesedett lábfejét megérintve azután megkaptam 
áldását. Amikor felálltam, a gyönyörű  szempárba 
pillantottam, amely mély volt a befelé figyeléstől, most 
mégis örömtől csillogott. Bementünk a nappaliba, amelynek 
egyik oldala arra az erkélyre nyílik, amelyet az utcáról is 
láttunk. A mester a cementpadlóra helyezett, letakart 
matracon ült, s egy kopottas kanapénak vetette a hátát. 
Jóganandadzsi és én a guru lába elé ültünk, mi narancssárga 
párnákra támaszkodhattunk gyékényszőnyegeinken. 
Akárhogy is igyekeztem, egy kukkot sem értettem a 
beszélgetésből, amelyet a két szvámídzsí bengáliul 
folytatott egymással (mint felfedeztem, ha együtt vannak, 
nem használják az angolt, noha Szvámídzsí Mahárádzs - 
ahogyan a nagy gurut a többiek nevezik - gyakran és jól 


beszél e nyelven) A Nagy Ember szent mivolta mégis 
szétsugárzott szívmelengető mosolyából és csillogó 
tekintetéből. A szentek ismertetőjegye határozottságuk, 
amely vidám vagy komoly beszélgetésben egyként 
árulkodó, ők tudják magukról, hogy tudnak, hiszen ismerik 
Istent. A mester páratlan bölcsessége, céltudatossága és 
határozottsága minden megnyilatkozásából kitetszik. 
Egyszerűen öltözködik. Dhótít és inget visel, amelyet valaha 
okkersárgára festettek, mára azonban kifakult. Néha-néha 
tisztelettel pillantottam nagydarab, izmos termetére. Testét 
a remeteélet lemondásai és megpróbáltatásai edzették ilyen 
keményre. Testtartása méltóságteljes, megfontoltan, 
szálegyenesen lépked. Időről időre vidám, zengő nevetés 
harsan fel mellkasából, ilyenkor egész testét rázza a 
kacagás. Komoly arca isteni erőt sugároz. Haját középen 
kettéválasztja; a homlokán fehér, másutt ezüstös és fekete 
csíkok tarkítják, s csigákban omlik a vállára. Szakálla és 
bajusza gyér, vagy ki van ritkítva, határozottan növeli 
arcának nemességét. Homloka erősen hátradomborodik, a 
mennyeket kutatja. Sötét szempárját leheletfinom, kék 
karika övezi. Az orra meglehetősen nagydarab és 
csúnyácska, amelyet néha szórakozottan csavargat, akár 
egy gyermek. Ezzel szemben a szája szigorú, mégis valami 
gyöngéd vonás dereng körülötte. 

Körbepillantva megfigyeltem, hogy a kissé lerobbant 
helyiség arról árulkodik, a házigazda vajmi keveset törődhet 
az anyagi kényelemmel. A hosszúkás szoba viharvert, fehér 
falait kopottas, kék festékcsíkok díszítik. A terem egyik 
végében Lahiri Mahásaja képmása függ, amelyet egyszerű 
virágkoszorú övez a tisztelet jeleként. Van azután egy régi 
fénykép is, amelyen jJóganandadzsí látható Bostonba 
érkezése idején, a vallási kongresszus többi küldöttének 
társaságában. 

A régi és új különös együttélését figyeltem meg Srí 
Yuktésvár hajlékában. Az óriási metszettüveg-csillár oly 
régóta lehet használaton kívül, hogy benőtte a pókháló, 


ezzel szemben a falon tetszetős naptár mutatja a napok 
múlását. A szoba a béke és a boldogság illatát árasztja. Az 
erkélyen túl, mint néma őrök, kókuszpálmák magasodnak a 
remetelak fölé. 

A mester csak tapsol egyet, s máris megjelenik valamelyik 
kis tanítványa. Egyiküknek, egy sovány suhancnak, 
Praphullának [278] hosszú fekete haja, villogó sötét 
szempárja és mennyeien szép mosolya van: a szeme 
felcsillan, amikor a szája sarka felhúzódik, ahogyan a 
csillagok és a félhold is együtt vannak jelen az égbolton 
alkonyatkor. 

Érthető módon Szvámi Srí Yuktésvár örül , alkotása" 
visszatérésének (s némi érdeklődést irántam, az , alkotás 
alkotása" iránt is tanúsít). A Nagy Ember azonban van olyan 
bölcs, hogy leplezi érzéseit. Jóganandadzsi ajándé- 

kokkal halmozta el, mint szokás, ha egy tanítvány visszatér 
gurujához. Később elköltöttük szerény, de ízletesen 
elkészített ebédünket, ami finom zöldséges rizsből állott. Srí 
Yuktésvár örömmel nyugtázta, hogy betartom az indiai 
szokásokat, például én is kézzel eszem. 

Miután órákon át hallgattam a bengáli kifejezéseket, meleg 
mosolyokat és vidám pillantásokat váltottam társaimmal, 
tisztelettel a guru lábához borultunk, s egy pra námmal 
[279] vettünk tőle búcsút. A szent találkozás örökre 
szívünkbe vésődő emlékével hagytuk magunk mögött 
Kalkuttát. Noha főként külső benyomásaimat írtam le a 
mesterről, végig tudatában voltam spirituális ragjógasának. 
Éreztem erejét, amely isteni áldásként most is rám árad. 
Való igaz, sok ajándékot hoztam magammal Srí 
Yuktésvárnak Amerikából, Európából és  Palesztinából. 
Mosolyogva, de némán vette át őket. Németországban saját 
használatra vásároltam egy esernyőt, amelyet egy 
sétapálcával kereszteztek. Indiában elhatároztam, hogy ezt 
is mesteremnek adom. 

- Na, ez az ajándék tényleg praktikus! — emelete rám gurum 
megértő szeretettel tekintetét. Ritkán lehetett ilyen 


megjegyzést hallani tőle. Az összes ajándék közül egyedül 
ezt mutogatta látogatóinak. 

- Mester, kérlek, engedd meg, hogy új szőnyeget vegyek a 
nappaliba! - kértem, mivel láttam, hogy Srí Yuktésvár 
kopottas pokrócra fekteti le a tigrisbőrét. 

- Tedd, ha akarod - gurum láthatóan nem lelkesedett az 
ötletért. - Nézd meg, milyen tiszta és szép a tigrisbőr 
takaróm, hisz úr vagyok a saját kis királyságomban. Ezen túl 
terül el a csak a külsőségek iránt érdeklődő külvilág. 

E szavakat hallva, mintha visszaperegtek volna az évek, s 
én ismét fiatal siheder voltam, aki naponta pörkölődött a 
feddések tisztítótüzén! 

Amint elszabadultam Szírámpurból és Kalkuttából, Mr. 
Wrighttal felkerestem Ráncsít. Milyen megrendítő éljenzés 
fogadott ott! Könnyek gyűltek a szemembe, miközben 
átöleltem azokat az önzetlen oktatókat, akik tizenöt évi 
távollétem alatt működtették az iskolát. A bentlakó és bejáró 
diákok ragyogó ábrázata és széles mosolya meggyőzött 
arról, hogy érdemes volt dolgoznunk. 

Sajnos azonban a szervezet anyagi helyzete siralmas volt. 
Sir Maníndra Csandra Nandí, a régi mahárádzsa, akinek 
kászímbázári palotáját alakítottuk át az iskola központi 
épületévé annak idején, s aki fejedelmi ajándékokkal 
támogatta  ténykedésünket, mostanra elhunyt. A 
közadakozás hiánya az iskola szabad szellemét és jótékony 
vívmányait fenyegette. 

Nem azért töltöttem éveket Amerikában, hogy ne ragadt 
volna rám valami az amerikai gyakorlatiasságból és a 
nehézségeken úrrá levő szívósságból. Egy hetet maradtam 
Ráncsíban, s közben iparkodtam megoldani a legégetőbb 
gondokat. Azután találkozók következtek Kalkuttában, 
kiemelkedő közéleti emberekkel és nevelőkkel. Hosszan 
elbeszélgettem  Kászímbázár fiatal  mahárádzsájával, 
apámtól is kértem anyagi támogatást, és íme, nagy 
vonalakban máris megoldódtak gondjaink. Több amerikai 
tanítványom felajánlása is percek alatt befutott. 


Néhány hónappal Indiába jövetelem után örömmel láttam, 
hogy Ráncsí helyzete jogilag is rendeződik. Valóra vált egész 
életen át dédelgetett vágyam, egy tartósan finanszírozott 
Jógaközpont létrehozása. Ez a cél lebegett a szemem előtt 
akkor is, amikor 1917-ben hét fiúval létrehoztam az akkor 
még szerény intézményt. 
Az iskola, a Jógada Szatszanga Brahmacsarja Vidjálaja a 
szabadban oktatja diákjait közép- és főiskolai szinten. A 
bentlakásos és bejáró hallgatók szakmát is tanulnak itt. 
Maguk a diákok felügyelik számos tevékenységüket, 
autonóm bizottságok formájában. Nevelőként nagyon hamar 
rájöttem, hogy ugyanazok a fiúk, akik játékos kedvüket lelik 
tanáraik megtréfálásában, készségesen elfogadják a 
fegyelem kötelékeit, ha diáktársaik kényszerítik rájuk őket. 
Magam sem voltam soha mintatanuló, ezért nem voltak 
ellenemre a diákcsínyek. 
Intézményünkben élénk a sportélet, a sportpályákon hoki- 
és futballmeccsek zajlanak. Diákjaink gyakran nyernek díjat 
a versenyeken. Megtanítjuk őket arra, hogyan tölthetik fel 
izmaikat az akarat erejével, ilyenkor mentálisan irányítják az 
életenergiákat a kívánt testrészekbe. Ászanákat (Jóga 
testtartásokat), vívást és láthí- (bot-) játékokat is tanulnak. 
Áradások és éhínség idején hazám nagy hasznát veszi 
intézményünk segítségének, mivel a fiúk az 
elsősegélynyújtáshoz is értenek. Emellett kertészkednek, s 
maguk termelik meg a szükséges zöldségeket. 
A kólok, a szantálok és a mundák, azaz a tartomány 
bennszülött néptörzsei hindiül tanulnak az általános 
iskolában. A közeli falvakban leányiskolákat tartunk fent. 
Ráncsi egyedülálló sajátsága a krija-Jógaba való beavatás. A 
fiúk naponta végeznek spirituális gyakorlatokat, a GM 
szövegeit kántálják, s elméletben és gyakorlatban is 
elsajátítják az egyszerűség, az önfeláldozás, a becsület és az 
igazságosság erényeit. A rosszról megtanulják, hogy ez 
minden nyomorúság forrása, a jóról pedig, hogy az hozza el 


az igazi boldogságot. A rossz olyan, mint a mérgezett méz - 
mondjuk nekik -, amely csábító ugyan, mégis halálos. 

A test és lélek nyugtalanságát összpontosító technikák 
segítségével győzik le. Ez meglepő eredményre vezetett. 
Ráncsíban nem ritka látvány az olyan kilenc-tízéves kisfiú, 
aki egy óránál is tovább bírja ugyanabban a testhelyzetben, 
miközben rezzenéstelen tekintetét spirituális szeme felé 
irányítja. E ráncsíbeli tanuló képe mindig eszembe ötlik, ha 
a világ bármely más részén a főiskolásokat figyelem, akik 
egyetlen órányi időszakot sem tudnak nyugodtan végigülni. 
[280] 

Ráncsí 600 m-rel fekszik a tenger szintje felett, éghajlata 
enyhe, kellemes. A huszonöt hektáros birtok, ahol nagy 
fürdőmedence szolgálja a test felüdülését, India egyik 
legszebb gyümölcsösével büszkélkedhet, ötszáz gyümölcsfa 
többek között mangó, datolya, guajáva, licsi és kenyérfa nő 
itt. A fiúk a saját maguk termesztette zöldségeket eszik. 

A könyvtárban sok-sok folyóirat, és több ezer angol és 
bengáli kötet közül válogathatnak hallgatóink, keleti és 
nyugati adományoknak köszönhetően. Egy gyűjtemény a 
nagy világvallások szent iratait tartalmazza. 
Múzeumunkban drágaköveket, régészeti, földtani és 
embertani érdekességeket állítottunk ki; ezekhez jórészt 
annak köszönhetően jutott hozzá az intézmény, hogy tőlem 
telhetően bebarangoltam Isten szép világát. 

A gyümölcsösben Siva-templom áll áldott mesterünk, Lahiri 
Mahásaja szobrával. A napi imákat és felolvasásokat a 
kertben, a mangólugasban tartjuk. 

A birtokon található Jógada Szatszanga Szévásram (a 
szolgálat otthona) indiai szegények ezreinek nyújt ingyenes 
sebészi és orvosi ellátást. 

Azóta egyre újabb bentlakásos gimnáziumok nyílnak, ahol a 
diákok a Ráncsíban alkalmazott módszereket követve 
sajátíthatják el a Jóga alapjait. Ilyen virágzó intézmény a 
Jógada Szatszanga Vidjápíth (iskola), amelynek falai között a 
nyugat-bengáli Lakhanpurban fiúk nevelkednek, valamint 


egy gimnázium és remetelak szintén Bengálban, a 
midnápuri Ecsmalicsakban. 

Egy Gangeszre néző pompás Jógada Mathot (ásramot) 1939- 
ben avattunk fel Daksinésvarban. A remetelak Kalkuttától 
mindössze néhány kilométerrel északra található, s a béke 
kikötőjét kínálja a városlakók számára. 

A daksinésvari mathban rendezkedett be az indiai Jógada 
Szatszanga Társaság központja, amely jogilag a Los Angeles- 
i Önmegvalósítás Közösségének része. A Jógada Szatszanga 
tevékenységi körébe tartozik a negyedévenként megjelenő 
Yogoda Magazine közreadása, valamint a távoktatás. Ennek 
keretében kéthetente postázza a társaság a leckéket az 
India különböző pontjain lakó diákoknak. Ezek a leckék 
részletes utasításokat adnak az önmegvalósítás, 
összpontosítás és meditáció módszereiről. Figyelmes 
gyakorlásuk jelenti az alapot ahhoz, hogy a krija-Jóga 
művelésében a további leckék során magasabb szintre 
juthassanak el a diákjaink. 

A Jógada oktatási, vallási és emberbaráti tevékenységéhez 
számos tanár és alkalmazott odaadó közreműködésére van 
szükség. A hely hiányában nem sorolhatom fel őket itt név 
szerint, de a szívemben mindenkinek külön helye van. 

Mr. Wright sok barátot szerzett a ráncsíbéli diákok körében. 
Egyszerű dhótíba öltözötten egy darabig közöttük élt. 
Bárhova ment is jó tollú titkárom - Bombaybe, Ráncsíba, 
Kalkuttába vagy Szírámpurba -, lejegyezte útinaplójába 
kalandjait. Egyik este nekiszegeztem a kérdést. 

- Dick, mi a benyomásod Indiáról? 

- Békés - felelte elgondolkozva. - India népéből béke 
sugárzik. 


41. FEJEZET 


Idill Dél-Indiában 

- Te vagy az első nyugati, Dick, aki beléphetett ebbe a 
szentélybe. Nagyon sokan próbálkoztak előtted, de hiába. 
Mr. Wright meglepődött szavaimon, s szemmel láthatóan 
kellemesen érintették. Épp akkor léptünk ki a gyönyörű 
Csámundí-templomból, amely Maiszúr dombjaira tekint Dél- 
Indiában. Itt meghajoltunk Csámundí istennő aranyés 
ezüstoltárai előtt, ő  Maiszúr uralkodócsaládjának 
védelmezője. 

- Hogy megőrizzem e rendkívüli megtiszteltetés emlékét, 
mindig magammal hordom majd e szirmokat, amelyeket 
rózsavízzel szentelt meg a pap - mondta Mr. Wright, aki 
gondosan becsomagolt néhány rózsaszirmot. 

Útitársammal 1935 novemberét Maiszúr állam vendégeiként 
töltöttük. [281] A mahárádzsa örököse, H. H., a Juvarádzsa, 
Srí Kántiráva Naraszinharádzsa Vodijár, aki meghívott 
titkárommal, felvilágosult, haladó elvek szerint kormányzott 
országában. 

Az elmúlt két hétben több ezer városlakó és diák előtt 
szólaltam fel a  maiszúri városházán, a  mahárádzsa 
főiskoláján, az — orvosegyetemen, valamint három 
tömeggyűlésen: Bangalurban a Nemzeti Gimnáziumban, az 
előkészítő főiskolán, valamint Csettiben, a városházán, ahol 
háromezren gyűltek össze a látásomra. 

Nem tudom, feszülten figyelő hallgatóságom mennyire hitt 
annak a vonzó képnek, amelyet Amerikáról rajzoltam, de a 
taps mindig hangosabb volt, amikor arról beszéltem, milyen 
kölcsönös előnyök származnak abból, hogy kicseréljük Kelet 
és Nyugat legépületesebb vonásait. Mr. Wrighttal 
megérdemelt pihenésünket élveztük a trópusi békében. 
Útinaplója a következő leírást tartalmazza Maiszúrról: 

Sok szép pillanatot töltöttünk azzal, hogy azt a folyton 
változó festővásznat bámultuk, amelyet Isten feszített fel az 
égboltra, hiszen egyedül az ő ecsetvonásai nyomán 
teremnek olyan színek, amelyekben ott vibrál az élet 
üdesége. A színeknek ez a fiatalos lendülete menten elvész, 


amikor az ember puszta festékekkel próbálja leutánozni az 
Urat, aki sokkal egyszerűbb és hatásosabb eszközhöz 
folyamodik, hiszen Ő olaj és tempera helyett fénysugárral 
fest. Felfreccsent egy fényfoltot ide, amely vörösben izzik, 
aztán ismét festékbe mártja ecsetjét, s a vörös fokozatosan 
narancssárgára, majd aranyszínűre vált át. A felhőkre bíbor 
csík kerül, amely olyan, akárha valamilyen sebből 
szivárogna. Így játszik a Mindenható éjjel és nappal, így 
alkotja szüntelenül változó, mindig új, mindig friss műveit, 
ahol semmi sem utánzat, s egyetlen szín és minta sem 
ugyanaz. India hasonlíthatatlanul szép, amikor a nappal 
éjjelre vagy az éj nappalra vált. Az égbolt olyan ilyenkor, 
mintha Isten a világ összes színét palettájára hordta volna 
fel, majd tarka színorgiát varázsolt volna belőlük. 

Okvetlenül el kell mondanom, milyen szépséges volt az 
alkonyat akkor is, amikor az óriási Krisnarádzsa Szágar 
víztározót [282] látogattuk meg, harminc kilométernyire 
Maiszúr várostól. Jóganandadzsíval felszálltunk egy kis 
buszra - egy kölyök szolgált hivatalos mulattatónkként -, így 
zötyögtünk előre a sima földúton az alkonyatba. A Nap úgy 
ült meg a szemhatáron, akár egy túlérett paradicsom. 

Utunk a mindenütt jelenlévő rizsföldek, egy szépséges 
banjánfaliget s itt-ott magasba tornyosuló kókuszpálmák 
mellett vezetett el. A növényzet szinte mindenütt olyan buja 
volt, akár a dzsungelben. A hegygerinc közelében óriási 
mesterséges tavat — pillantottunk meg, amelyben 
viszszatükröződtek a csillagok, a parti pálmák és a többi fa. 
A tavat tetszetős, teraszos kertek és lámpasorok fogták 
körül. A gát pereme alatt, színpompás színjáték részeként, 
gejzírként törtek elő a tarkabarka színek: égkék, lángvörös, 
méregzöld és sárga vízesések zubogtak alá, akár a kiömlött 
tinta, s még a fenséges kőelefántok is vizet fecskendeztek 
magukból. A gát (amelynek kivilágított szökőkútjai az 1933- 
as chicagói világkiállításon látott társaikra emlékeztettek) a 
modern világ üzenetét hozta el e nagy múltú néphez, a 
rizsföldek közé. A helybeliek olyan szívélyesen fogadtak 


minket, hogy attól tartok, nem lesz elég erőm viszszavinni 
Amerikába Jóganandadzsít. 

Tegnap ritka örömben volt részem, először ültem 
elefántháton. A Juvarádzsa meghívott minket nyári 
palotájába, hogy ott lovagoljuk meg az egyik elefántját, egy 
hatalmas állatot. Jómagam kötélhágcsón kapaszkodtam fel a 
hadának nevezett nyeregbe, amely olyan, akár egy 
selyemmel bélelt doboz. Aztán rémes fel-alá zötykölődés 
következett lefelé a vízmosásba. Még izgulni vagy kiáltani 
sem volt erőm, hiszen az életem múlt azon, hogy erősen 
megkapaszkodjam! 

Dél-India gazdag történelmi és régészeti emlékekben. 
Csodálatos vidék, varázsát nehéz szavakba foglalni. 
Maiszúrtól északra terül el a Haidarábád, egy festői fennsík, 
amelyet a fenséges Gódávarí-folyó szel ketté. Széles, 
termékeny síkságok húzódnak itt a szépséges Nílgiri, azaz a 
Kék-hegység  vonulatainak árnyékában, másutt kopár 
mészkő- és gránitdombok követik egymást. A környék 
mozgalmas múltra tekinthet vissza. Háromezer évvel ezelőtt 
az Andhra dinasztia királyai uralkodtak e tájon, majd i. sz. 
1294-ig egymást követték a különböző hindu dinasztiák. 
Ekkortól a vidék muzulmán kézre került. 

India legszebb építészeti, szobrászati és festészeti emlékei 
Haidarábádban, Elóra és Adzsantá ősi sziklatemplomaiban 
találhatók. Az elórai Kailásza hatalmas, egy tömbből faragott 
templom, amely Michelangelo lélegzetelállító 
monumentalitásával vonultatja fel az istenek, emberek és 
vadállatok faragványait. Adzsantában nem kevesebb, mint 
huszonöt kolostor és öt székesegyház sorakozik egymás 
szomszédságában. A sziklabarlangokat vaskos, festett 
oszlopok támasztják alá. Lánglelkű festők és szobrászok 
hagyták itt kezük nyomát. 

Haidebárád városában működik az Oszmán Egyetem, s itt 
magasodik a fenséges, tízezer hívő befogadására alkalmas 
Mekka Maszdzsid mecset. 


Maiszúr állam, mely 900 m-re van a tenger szintje felett, 
bővelkedik sűrű, trópusi őserdőkben, a vadelefánt, a bivaly, 
a medve, a párduc és a tigris otthonában. A két legnagyobb 
város Bangalur és Maiszúr, tiszta és tetszetős, szép 
közparkokkal. 

Az indiai építészet és szobrászat a 11-15. században, a 
hindu királyok fennhatósága alatt érte el virágkorát. Belúr 
temploma, amely a 11. században, Visnuvardhana király 
uralkodása idején épült, felülmúlhatatlan a részletek 
finomságában és a díszítmények túláradó bőségében. 

Az Eszak-Maiszúrban talált kőtáblák az i. e. 3. századból 
valók. Asóka király uralkodott ekkor, akinek óriási birodalma 
Indiát, Afganisztánt és Beludzsisztánt is magába foglalta. 
Asóka ,kőbe vésett imádságai" különböző nyelvjárásokban 
íródtak, s korának fejlett Íírásművészetéről tanúskodnak. A 
13. kőtábla elítéli a háborút: ,Semmit se tekints igazi 
győzelemnek a vallásin kívül!" A 10. kőtábla kijelenti, hogy 
egy király igazi dicsősége népe erkölcsi felemelkedésén 
múlik. A 11. kőtábla szerint ,az igazi ajándék" nem az 
istenekben rejlik, hanem a jóságban, amely az igazságot 
terjeszti. A 6. kőtáblán a bölcs uralkodó felszólítja 
alattvalóit, hogy a nap bármely órájában forduljanak hozzá 
bizalommal a közügyekben, s hozzáteszi, hogy egyedül 
királyi kötelességeinek buzgó ellátása oldozhatja fel a 
kötelesség alól, amellyel népének tartozik. 

Asóka a félelmetes Csandragupta Maurja unokája volt. Ő 
rombolta le azokat a helyőrségeket, amelyeket Nagy Sándor 
hagyott maga után, s ő győzte le i. e. 305-ben a makedón 
Szeleukosz megszálló seregét.  Csandragupta ezután 
pátaliputrai udvarában fogadta a görögök követét, 
Megaszthenészt, aki ránk hagyta a korabeli virágzó India 
érzékletes leírását. 

A Nagy Sándor kíséretéhez tartozó görög történészek és más 
krónikások érdekes történeteket jegyeztek fel. Arianosz, 
Diodórosz, Plutarkhosz és a földrajztudós Sztrabón leírásai 
fényt vetnek a korabeli India életére. Nagy Sándor sikertelen 


hadjáratának legtiszteletreméltóbb vonása az volt, hogy a 
hódító mély érdeklődést tanúsított a hindu bölcselet, a jógik 
és szent emberek iránt, akikkel néhanap öszszetalálkozott, 
és nagyra becsülte társaságukat. Röviddel azután, hogy 
megérkezett az észak-indiai Taxilába, elküldte 
Oneszikritoszt (Diogenész Laertiosz hellenisztikus filozófiai 
iskolájának követőjét), hogy hozzon a színe elé egy nagy 
taxilai szannjászít, bizonyos Dandámiszt. 

- Üdvözlégy, ó, bráhmanák oktatója! - szólította meg 
Oneszikritosz Dandámiszt, miután rátalált az erdőben. A 
hatalmas Zeusz fia, Nagy Sándor, a földi halandók legfőbb 
ura kéret a színe elé. Ha engedelmeskedsz parancsának, 
minden jóval elhalmoz, ha ellenben visszautasítod a 
meghívást, a fejed bánja! 

A jógi hidegvérrel fogadta az elég kötelezőnek tűnő, szíves 
meghívást, s „még csak a fejét sem emelte fel levelekből 
készült fekhelyéről". 

- Ha Nagy Sándor Zeusz fiának mondja magát, akkor én is az 
vagyok - felelte. - Semmit sem akarok tőle, mivel elégedett 
vagyok azzal, amim van, miközben látom, hogy ő hazájától 
távol kószál embereivel hasztalan, és soha nem ér 
vándorlásai végére... Menj, és mondd meg az uradnak, hogy 
Isten, a legfőbb Úr soha nem oka a pimasz rossznak, hanem 
ő alkotja a fényt, a békét, az életet, az ember testét és 
lelkét. Ő fogadja a halálban felszabaduló lelket, amely többé 
nincs alávetve a betegségeknek. Egyedül őt tisztelem 
istenként, mert irtózik a vérengzéstől, és nem robbant ki 
háborút... Nagy Sándor nem Isten, mivel ő sem ment a 
haláltól - folytatta a bölcs csöndes megvetéssel. - Hogyan is 
lehetne a világ ura, aki még egyetemes belső királyságának 
trónját sem tudhatja magáénak? Eddig még nem lépett élve 
Hádészba, amiként a Nap járását sem ismeri a Föld hatalmas 
térségei felett. A legtöbb nép még csak a nevét sem 
hallotta! 

A fenti kirohanás után, amelynél keményebbel még nem 
illették a „világ urát", a bölcs még gúnyosan hozzátette: 


- Ha Nagy Sándor jelenlegi birodalma nem elég neki, hát 
keljen át a Gangeszen. Olyan országra akad, amely 
valamennyi emberét jóltartja. [283] 

- Nagy Sándor ajándékai mit sem érnek a szememben - 
folytatta Dandámisz. - Én a fákat tekintem valódi értéknek, 
mert menedéket lelek az árnyékukban, a gyümölcsöket, 
amelyek mindennapi eledelemet szolgáltatják, meg a vizet, 
amely a szomjamat oltja. A kapzsin összeharácsolt javak 
jobbára bajt hoznak  tulajdonosaikra, ezekre a 
megvilágosulatlanokra... Jómagam erdei leveleken hálok, s 
mivel nincs mit őriznem, édes az álmom, míg ha vagyonom 
volna, minden bizonnyal elűzné az álmomat. A föld 
mindennel ellát, amire szükségem van, ahogyan az anya is 
tejjel táplálja gyermekét. Szabadon járom utamat, nem 
béklyóznak anyagi gondok... Meglehet, Nagy Sándor levágja 
a fejemet, a lelkemet azonban nem semmisítheti meg. Ha 
így lesz, elnémul az elmém, s testem, akár egy levetett ruha, 
a földön marad, amelyből vétetett. Én viszont szellemmé 
válok, s felszállok Istenemhez. Az Úr testtel vett körül s a 
földre helyezett minket, hogy próbára tegye 
engedelmességünket. Amikor pediglen eltávozunk innen, 
elszámoltat bennünket. Ő a legfőbb bíró, s az elnyomottak 
panasza maga után vonja az elnyomók megbüntetését... 
Nagy Sándor megijesztheti azokat, akik gazdagságra 
áhítoznak, és félnek a haláltól. Bráhmanákkal szemben 
azonban fegyverének nincs ereje. Mi sem aranyra nem 
ácsingózunk, sem a haláltól nem rettegünk. Menj tehát, és 
mondd meg az uradnak: Dandámisz semmi olyanra nem 
vágyik, ami a tied, ezért nem is járul elébed. Ha valamit 
akarsz tőle, keresd fel te magad. 

Oneszikritosz annak rendje és módja szerint átadta az 
üzenetet. Nagy Sándor figyelmesen meghallgatta, s ,a 
korábbinál is jobban vágyott Dandamisz látására, mert bár 
öreg és mezítelen volt, mégis ő volt az egyetlen ember, aki 
ellent mert mondani ennyi nép legyőzőjének, s akiben így a 
nagy világhódító emberére talált". 


Nagy Sándor számos bráhmana aszkétát hívott össze 
Taxilába, akik arról voltak nevezetesek, hogy tömör és velős 
válaszokat adnak a bölcselet kérdéseire. Plutarkhosz 
beszámol egy ilyen szócsatáról, ahol a kérdéseket maga a 
nagy makedón fogalmazta meg. 

- Kik vannak többen, az élők vagy a holtak? 

- Az élők, mert nincs halál. 

- Mi termi a nagyobb állatokat, a tenger vagy a szárazföld? 

- A szárazföld, mivel a tenger csupán ennek része. 

- Melyik a legvérmesebb fenevad? 

- Az, amelyet az ember eddig még nem ismer. (Mivel félünk 
az ismeretlentől.) 

- Mi volt előbb, a nappal vagy az éjszaka? 

- A nappal egy nappal előbb volt. 

Ezen a feleleten elcsodálkozott Nagy Sándor, mire a 
bráhmana hozzátette: 

- A képtelen kérdésekre csak képtelen válaszokat adhatunk. 
- Hogyan szerettethetjük meg magunkat a 
legeredményesebben? 

- Azt az embert szeretik, aki ugyan hatalommal bír, de nem 
akarja, hogy féljenek tőle. 

- Hogyan válhat egy ember Istenné? [284] 

- Ha olyat tesz, amelyet a halandók nem képesek megtenni. 
- Melyik az erősebb, az élet vagy a halál? 

- Az élet, mivel tele van gonoszsággal. 

Nagy Sándor egy valódi jógit vitt magával Indiából, aki a 
mestere lett. Ezt a Kaljána (Szvámi Szphinés) nevezetű 
férfiút a görögök Kalanosznak nevezték. A bölcs elkísérte a 
világhódítót Perzsiába. Egy előre kijelölt napon az agg bölcs 
odahagyta testét. Az egész makedón sereg színe előtt, 
Szúzában lépett a halotti máglyára. A krónikások 
megemlékeznek a katonák meglepetéséről, amikor látták, 
hogy a jógi félelem nélkül megy a halálba, s miközben a 
lángok körülnyaldossák, egyszer sem változtat 
testhelyzetén. Elhamvasztása előtt Kalanosz még egyszer, 
utoljára megölelte több közeli barátját, Nagy Sándortól 


azonban nem búcsúzott el, hanem mindössze ennyit 
mondott neki: 

- Babilónban találkozunk majd. 

Nagy Sándor elhagyta Perzsiát, és egy év múltán meghalt 
Babilónban. E jóslattal azt akarta mondani az indiai guru, 
hogy nagy Sándorral lesz halálában éppúgy, mint életében 
volt. 

A görög történetírók eleven, izgalmas tablót festenek az 
indiai társadalomról. Arianosz például elmondja, hogy a 
hindu törvény a népet védi, s előírja, „hogy senkit, 
semmilyen körülmények között nem lehet eladni 
rabszolgának, és a szabadoknak egyenlő jogokat kell 
élvezniük". [285] 

„Az indiaiak - állítja egy másik szöveg - nem ismerik az 
uzsora fogalmát, de nem is kölcsönöznek pénzt egymástól. 
Másnak kárt okozni, vagy azt elszenvedni ellenkezik 
életszemléletükkel, ezért nem kötnek szerződést, és nem 
követelnek letétet." Megtudtuk, hogy az orvoslás egyszerű, 
természeti eszközökkel történt. , Az orvos inkább az étrendet 
szabályozza, mint gyógyszereket használ. A legnagyobb 
becsben álló szerek a kenőcsök és a tapaszok. Minden mást 
erősen kártékonynak tartanak." A háborúban csupán a 
harcosok rendje, a ksatrija-kaszt vehetett részt. ,Ha az 
ellenség egy földeken dolgozó családapával találja magát 
szemben, nem bántja, mivel e kaszt képviselői a köz javát 
szolgálják, s ezért sérthetetlenek. A földet tehát háború 
ideién sem dúlják fel, ezért bőséges termést hoz, kellemes 
életet biztosítva lakóinak." [286] 

Csandragupta császár, aki 308-ban legyőzte Nagy Sándor 
hadvezérét, Szeleukuszt, hét évvel később elhatározta, hogy 
India kormányzását átadja fiának. Dél-Indiába utazott, és 
nincstelen aszkétaként itt töltötte életének utolsó tizenkét 
évét Srávanabélagóla egy sziklás barlangjában, 
megvilágosodásra törekedve. Ezt a helyet ma Májszúr egyik 
szent helyeként tisztelik. A közelében áll a világ legnagyobb 


- egyetlen sziklából kifaragott - szobra, amelyet a dzsainok 
állítottak 983-ban Gómatésvara tiszteletére. 

Maiszúr mindenütt jelenlévő szentélyei Dél-India nagy 
szentjeire emlékeztetik a látogatót. Az egyik mester, 
Thájumánávár, a következő elgondolkoztató költeményt 
hagyta ránk: 

Megülhetsz egy vad elefántot, 

Befoghatod a medve és a tigris száját, 

Oroszlánra pattanhatsz, kobrával játszhatsz, 

Alkimistaként aranyat gyárthatsz, 

Bejárhatod a világot álruhában, 

Szolgáddá tehetsz isteneket, örökre ifjú maradhatsz, 

Tűzben foroghatsz, vízen járhatsz, 

Mégis jobb és nehezebb dolog, 

Ha elmédet tartod kordában. 

Travánkur szépséges, termékeny földjén, India legdélebbi 
szögletében, ahol a közlekedés csatornákon és folyókon 
bonyolítódik le, a mahárádzsa évről évre ősöktől ráruházott 
kötelességének tartja levezekelni azokat a bűnöket, 
amelyeket elődei a régmúltban, több kis állam Travánkurhoz 
csatolása során követtek el. Évente ötvenhat napon 
keresztül naponta háromszor járul templomba, hogy 
meghallgassa a Védikus himnuszokat és szent szövegeket. 
Az engesztelő szertartás a laksadípammal, vagyis a 
templom több százezer lámpással való kivilágításával ért 
véget. 

A nagy hindu törvényadó [287] meghatározta a király 
kötelességeit is. „Legyen kedves, mint Indra (az istenek ura); 
adót csak szelíden és olyan észrevétlen szedjen, mint 
ahogyan a Nap merít párát a vízből; alattvalói életébe úgy 
lépjen, amint a szél jár-kél mindenfelé; egyenlő igazságot 
mérjen mindenki számára, mint Jama (a halál istene); 
kötözze meg a törvényszegőket mint Varuna (az ég és a szél 
Védikus istene); járjon mindenki kedvében mint a Hold; 
eméssze el a gonosz ellenséget, mint a tűz istene, és 
földanyaként mindenkit támogasson. 


A háborúban a király ne harcoljon mérgezett vagy vad 
eszközökkel, ne ölje meg a gyengéket, a fegyvertelen 
ellenséget vagy azokat, akik félnek, vagy védelemért 
könyörögnek, vagy akik elszaladnak. Háborúhoz csak utolsó 
megoldásként forduljon. A háború eredménye mindig 
kétséges." 

Madrász Köztársaságban, India délkeleti partvidékén találjuk 
Madrász parti síkságra épült, tágas városát, valamint 
Kancsípuramot, az  Aranyvárost, a  Pallava-dinasztia 
székvárosát, amelynek királyai az ókeresztény időkben 
uralkodtak. A mai Madrász Köztársaságra Mahátmá Gandhí 
nemártás tana nyomta rá bélyegét, lépten-nyomon 
találkozunk errefelé a jellegzetes, fehér „Gandhí-sapkákkal". 
A kasztrendszerben végrehajtott módosításokon kívül 
Mahátmá jelentős templomi reformokat is kieszközölt Délen 
az „érinthetetlenek számára". 

A kasztrendszer eredete, amelyet a nagy törvényhozó, Manu 
honosított meg Indiában, bámulatra méltó. Manu tisztán 
látta, hogy az emberiség lelki fejlődése alapján négy kasztra 
osztható: azokra, akik testi erejükkel szolgálják a 
társadalmat (súdrák); azokra, akik a mezőgazdaságban, 
kereskedelemben és az üzleti életben kamatoztatják 
tudásukat és jártasságukat (vaisják); azokra, akiknek 
feladata az adminisztráció, a végrehajtás és az őrzés, azaz 
az uralkodókra és a harcosokra (ksatriják), végül azokra, 
akik kontemplatív természetűek, spirituálisan inspiráltak, és 
maguk is képesek másokat inspirálni (bráhmanák). ,Sem a 
születés, sem a szentségek, sem a tanulás, sem a származás 
nem tehet valakit kétszer születetté (azaz bráhmanává) 
olvassuk a Mahábháratában - erről csak a jellem és a 
viselkedés dönthet." [288] Manu meghagyta, hogy a 
társadalom tagjai tanúsítsanak tiszteletet egymás iránt, 
amennyiben rendelkeznek a bölcsesség, erény, érett kor, 
rokoni szálak és végül a jólét tulajdonságaival. A Védikus 
India jószerével megvetette a jómódot, ha az zsugorisággal 


és nem jótékonysággal párosult. A kapzsi gazdagokat a 
legalantasabb rétegnek tartották. 
Az évszázadok során azonban a kasztrendszer örökölhetővé 
merevedett, s ekkor komoly problémák merültek fel. India, 
amely 1947-ben nyerte el függetlenségét, lassan, de 
biztosan hódítja vissza a kasztrendszer ősi értékeit, amelyek 
ismét a jellemen, s nem a születésen alapulnak. Minden 
nemzetnek megvan a maga nyomorúságot okozó karmája, 
amelyet le kell dolgoznia. India fiatalos, mozgékony 
szelleme végre tudja majd hajtani a kasztrendszer reformját. 
Dél-India olyan elbűvölő, hogy Mr. Wright meg én a 
legszívesebben tovább maradtunk volna itt. De az idő 
sohasem vár. Rövidesen előadást kellett tartanom a Kalkuttai 
Egyetemen megrendezett indiai filozófiai kongresszus 
hallgatósága előtt. Maiszúri tartózkodásom záróakkordjaként 
elbeszélgettem Sir C. V. Rámannal, az Indiai Tudományos 
Akadémia elnökével. Ez a kitűnő indiai fizikus 1930-ban 
Nobel-díjat kapott az úgynevezett Ráman-effektus, a 
fényszóródás jelenségének felfedezéséért. 
Mr. Wrighttal búcsút intettünk hát a  Madrászban 
összeverődött tanítványok és barátok seregének, és útra 
keltünk Útközben megálltunk egy Szadásiva Brahmának 
szentelt kis szentély előtt. Ennek a 18. században élt 
szentnek az életében egyik csoda a másikat követte. [289] 
Nagyobb szentélye áll Nelúrban, amelyet Pudukottai 
rádzsája emelt. A zarándokhely számos csodálatos 
gyógyulásnak volt tanúja. Pudukottai uralkodói ma is 
szentként tisztelik a Szadásiva által 1750-ben, az akkor 
uralkodott fejedelem épülésére írott vallási rendelkezéseket. 
Dél-India falvaiban máig több legenda is kering erről a 
szeretetreméltó és tökéletesen megvilágosodott mesterről. 
Egyik nap szamádhiba merült a Kávérí-folyó partján, amikor 
elvitte egy hirtelen támadt áradat. Hetekkel később találtak 
rá, mélyen egy földhányás alá temetve Koimbatúr 
körzetben, Kodumudi közelében. Alig ért azonban hozzá a 
falusiak lapátja a szent testéhez, felemelkedett, és elsietett. 


Szadásiva munivá lett (azaz hallgatási fogadalmat tett), 
miután guruja megrótta, amiért vitába keveredett a Védánta 
egy agg tudorával. 

- Mikor tanulod meg végre tartani a szádat, te tejfelesszájú 
ifjonc? - kérdezte a guru. 

- Áldásoddal ettől a pillanattól kezdve - felelte Szadásiva. 
Szadásiva guruja Szvámi Srí Paramasivéndra Szaraszvatí 
volt, a Dhárávidjá-prakásiká szerzője, aki mélyenszántó 
kommentárt írt az Uttara-gítához. Bizonyos világiak, akiket 
felháborított, hogy Szadásiva , illetlenül" táncol az utcán, a 
tanult guru elé járultak panaszukkal. 

- Uram - jelentették ki -, Szadásiva úgy viselkedik, mint egy 
eszelős. 

Paramasivéndra azonban vidáman elmosolyodott. 

- Ó, bárcsak másoknak is Így menne el az esze! mondta. 
Szadásiva életébe többször különös és szép módon 
avatkozott be az isteni gondviselés. Noha a földön sok a 
látszólagos igazságtalanság, az igaz hívek számtalanszor 
tanúsíthatják a közvetlen isteni beavatkozás tényét. Egyik 
este Szadásiva a szamádhi állapotában megállt egy gazdag 
földbirtokos magtára előtt. Három szolga tolvajnak nézte, s 
már emelték a botjukat, hogy lesújtsanak a szentre. 
Csakhogy a kezük megbénult. Így állt ott felemelt kézzel ez 
a furcsa, hármas életkép mindaddig, amíg Szadásiva 
hajnalban távozott. 

Egy másik alkalommal egy munkafelügyelő durván munkára 
fogta, ő is tüzelőt hordott, mint a többi munkás. A szent 
némán és alázatosan vitte terhét a kijelölt helyre, ahol nagy 
halom emelkedett már. Ebben a pillanatban azonban az 
egész rakás tüzet fogott. 

Szadásiva Trailinga Szvámíhoz hasonlóan mezítelenül járt. 
Egyik reggel szórakozottan belépett egy muzulmán törzsfő 
sátrába. Két háremhölgy rémülten felsikoltott, s a harcos 
törzsfő kardjával lemetszette Szadásiva karját, aki azonban 
ezzel nem törődve továbbállt. A muzulmán megbánóan 
felvette a kart, és utánament. A jógi némán visszahelyezte 


karját a vérző csonkra. Amikor a törzsfő alázatosan 
spirituális eligazítást kért tőle, Szadásiva ujjával a 
következőt írta a homokba: 

"Ne tedd meg, amit akarsz, és akkor megteheted, amit 
szeretnél." 

A muzulmán megtisztult elmével megértette a paradoxon 
jelentését: az ego legyőzése elvezet a lélek szabadságához. 
Akkora hatással voltak rá a fenti szavak, hogy korábbi rossz 
társaságát odahagyva, buzgó hívő lett belőle. 

Egyszer falusi gyerekek megkérték a szentet, vigye el őket a 
225 km-re, Maduráiban rendezett vallási ünnepre. A jógi 
jelekkel értésére adta a kicsiknek, hogy érintsék meg a 
testét. És hipp-hopp, valamennyien ott is teremtek az 
ünnepen. A gyermekek boldogan csatangoltak a több ezer 
zarándok között. Néhány óra múlva a jógi az előbbi módon 
varázsolta haza kis védenceit. A meglepett szülők nem 
győztek  ámuldozni a  Maduráiban tartott felvonulás 
érzékletes leírásán, s ha ennek nem hittek volna, az onnan 
származó édességek meggyőzték őket. 

Egy tamáskodó ifjú mégis kötözködni kezdett. A következő 
vallási ünnep alkalmával, amelyet Srírangamban tartottak, a 
fiú felkereste Szadásivát. 

- Mester, miért nem viszel el a srírangami ünnepre, ahogyan 
a gyerekeket elvitted Maduráiba? - vetette oda foghegyről a 
szentnek. 

Szadásiva teljesítette a kérését, s a suhanc azonmód a távoli 
város ünnepi tolongásában találta magát. Csakhogy amikor 
elérkezett a hazatérés ideje, a szent nem volt sehol! A fiú 
kénytelen volt a saját lábán hazavánszorogni. 


42. FEJEZET 


Az utolsó napok gurum társaságában 


- Gurudzsí, örülök, hogy egyedül talállak ma reggel - épp 
akkor érkeztem meg a szírámpuri remetelakba egy illatos 
kosár gyümölccsel és rózsával. 

Srí Yuktésvár félénken pillantott rám. 

- Mit akarsz kérdezni? - mesterem úgy tekingetett körül a 
szobában, mintha menekülni szeretne. 

- Gurudzsí, gimnazista sihederként jöttem először hozzád, 
most azonban meglett férfi vagyok, sőt, már egy-két ősz 
hajszálam is akad. Noha a mai napig elhalmoztál szereteted 
néma jeleivel, felfogtad-e, hogy egyetlenegyszer, 
találkozásunk napján mondtad nekem, hogy , szeretlek" - 
könyörögőn néztem rá. 

Mesterem lesütötte a szemét. 

- Jógananda, muszáj a beszéd rideg világába száműznöm 
szívemben melengetett érzéseimet? 

- Gurudzsí, tudom, hogy szeretsz, de halandó lévén 
hallanom is jó lenne. 

- Legyen kívánságod szerint. Házasember koromban fiúra 
vágytam, akit a Jóga ösvényére irányíthatnék. Amikor te 
megjelentél az életemben, megelégedettség töltött el, úgy 
éreztem, fiamra leltem a személyedben - két tiszta 
könnycsepp gyűlt fel Srí Yuktésvár szemében. - Jógananda, 
mindig szerettelek. 

- Válaszod utat nyit számomra a mennybe. 

Úgy éreztem, e szavak hallatán hatalmas súly gördül le a 
lelkemről. Tudtam, mennyire tartózkodik mesterem az 
érzelmi  megnyilvánulásoktól, mégis gyakran okozott 
fejtörést a hallgatása. Néha attól tartottam, nem tettem 
eléggé a kedvére. Különös, kiismerhetetlen, zárkózott 
természete volt. Mélyen magába zárta érzéseit a külvilág 
elől, amelynek értékrendjén réges-rég túllépett. 

Néhány nap múlva népes hallgatóság előtt szólaltam fel a 
kalkuttai Albert Hallban. Srí Yuktésvár beleegyezett, hogy 
helyet foglaljon az emelvényen, Szantósi mahárádzsája és 
Kalkutta polgármestere mellett. Noha később nem beszélt 


erről, amikor előadásom közben időről időre ránéztem, 
elégedettnek látszott. 

Azután a  szírámpuri öregdiákok előtt beszéltem. 
Összenéztünk egykori csoporttársaimmal, s nekik is könnyek 
gyülekeztek a szemükben, amikor „bolond szerzetesükre" 
pillantottak. Ezüstszavú filozófiaprofesszorom, dr. Gósál 
köszöntött, hajdani nézeteltéréseinket rég feloldotta az Idő 
alkímiája. 

A szírámpuri remetelakban december végén megültük a téli 
napforduló ünnepét. Srí Yuktésvár tanítványai szokás szerint 
közelről és távolról sereglettek az ünnepre. Most is, mint 
mindig, a fiatalok szankírtanokat, szent énekeket daloltak 
nektárédes hangjukon, Kriszto-dá lakomáján, ahol ők maguk 
szolgáltak fel. Az ásram udvara zsúfolásig megtelt, amikor 
esténként mesterünk mélyen megrendítő elmélkedéseit 
hallgattuk - emlékek, mindegyre emlékek kísértettek! A 
régmúlt vidám ünnepei! Ma este azonban valami új is várt 
rám. 

- Jógananda, kérlek, beszélj angolul az egybegyűltekhez! 
Mesterem csillogó szemmel fogalmazta meg kétszeresen is 
szokatlan kérését. Vajon arra gondolt, milyen kutyaszorítóba 
kerültem, amikor első angol nyelvű előadásomat tartottam a 
hajóúton? Tanítvány-testvéreimnek elmeséltem a történetet, 
s gurum lelkes dicséretével zártam beszédemet. 

Nem csupán az óceánjáró gőzösön volt mellettem mondtam 
-, de egyetlen napra sem hagyott magamra ez latt a tizenöt 
év alatt, amelyet Amerika vendégszerető földjén töltöttem. 
A vendégek távozása után Srí Yuktésvár ugyanabba a 
hálószobába hívott, ahol egyszer, egy hasonló ünnep 
alkalmával megengedte, hogy az ágyában aludjam. Ma este 
gurum csöndben ült ugyanitt, lábánál félkörben foglaltak 
helyet tanítványai. 

- Jógananda, továbbindulsz Kalkuttába? Kérlek, holnap gyere 
vissza! Bizonyos dolgokat el kell, hogy mondjak neked! 
Másnap délután Srí Yuktésvár néhány áldó szó kíséretében 
egy további rendi címet adományozott nekem, a 


paramahanszát. [290] 

- Mostantól hivatalosan is megelőzi majd korábbi címedet, a 

Szvámít - jelentette ki mesterem, miközben előtte térdeltem. 

Magamban felkuncogtam a gondolatra, milyen nehezen ejtik 

majd ki nyugati tanítványaim a paramahanszadzsi szót. 

[291] 

- Ami engem illet, véget ért küldetésem a földön, neked kell 

folytatnod, amit elkezdtem - mesterem csöndben ejtette ki e 

szavakat, tekintete nyugodt volt és szelíd. 

Szívem vadul dobogni kezdett félelmemben. 

- Kérlek, küldj valakit, aki gondját viseli a puríbeli ásramnak! 

- folytatta Srí Yuktésvár. - Mindent a te kezedbe teszek le. Te 

majd sikeresen isteni partokra kormányzod életed és az 

ásram hajóját. 

Könnyek között öleltem át a lábát, ő aztán felkelt, és 

szeretettel megáldott. 

Másnap magamhoz hívattam Ráncsíból egyik követőmet, 

Szvámi Szébánandát, és elküldtem Puríba, hogy vegye at a 

remetelak igazgatását. [1292] Később gurum megbeszélte 

velem az ingatlan öröklésével járó jogi kérdéseket. 

Mindenképpen elejét akarta venni a rokoni 

pereskedéseknek, mivel két remetelakát és egyéb birtokait 

kizárólag jótékony célokra szánta. 

- A mester a közelmúltban Khidirpurba [293] szeretett volna 

menni, végül aztán mégsem ment el - közölte velem egyik 

délután egy tanítványtársam, Amulájá Bábú. 

Baljós előérzet dermesztette meg a szívemet. Amikor 

nekiszegeztem a kérdést, hogyan is áll az utazással, Srí 

Yuktésvár mindössze annyit mondott: 

- Többé nem megyek Khidirpurba. 

Egy pillanatig úgy reszketett, akár egy megriasztott 

gyermek. 

( ermészetünkből adódik, hogy ragaszkodunk földi 

porhüvelyünkhöz. A legnagyobb szentek sem mentek 

teljesen ettől a gyengeségtől" - írta Patandzsali. [294] 
Gurum a halálról beszélve általában még hozzá szokta 


tenni: ,A hoszszan kalitkába zárt madár is habozik, hogy 
elhagyja-e "megszokott lakhelyét, amikor kinyitják az 
ajtaját.") 

- Ne mondd ezt, Gurudzsí! - kérleltem zokogva. - Soha többé 
ne halljak ilyet a szádból! 

Srí Yuktésvár szélesen elmosolyodott. Noha csaknem 
betöltötte nyolcvanegyedik évét, erősnek és egészségesnek 
látszott. 

Nap mint nap gurum ki nem mondott, mégis ezer jellel 
kinyilvánított szeretetében sütkéreztem, s száműztem 
tudatomból ama jelzéseket, amelyekkel közelgő végét adta 
tudtomra. 

- Uram, a kumbh mélát ebben a hónapban ülik meg 
Alláhábádban - mutattam meg a bengáli naptárban 
mesteremnek az ünnepet. [295] 

- Tényleg el akarsz menni? 

Nem vettem észre, hogy Srí Yuktésvár nem szívesen enged 
el a közeléből, s így folytattam: 

Te valamikor Allahabádban pillantottad meg a szent 
Rábádzsít. Talán ez egyszer nekem is szerencsém lesz. 

- Nem hiszem, hogy ott találod - gurum ezután elhallgatott, 
mivel nem akarta keresztezni terveimet. 

Amikor másnap kis csapat kíséretében útnak indultam 
Alláhábádba, mesterem a maga szokott modorában, 
csendesen megáldott. Láthatóan azért nem fogtam fel néma 
jelzéseit, mert az Úr meg akart kímélni attól, hogy 
tehetetlen tanúja legyek gurum  elmúlásának. Isten 
mindannyiszor szeretettel gondoskodott arról, hogy a 
szívemnek drága emberek tőlem távol haljanak meg. [296] 
Kis társaságunk 1936. január 23-án vegyült el a kumbh mélá 
ünneplői között. A közel kétmillió résztvevő tolongása 
látványos, noha kissé nyomasztó élmény. Az indiai népre 
jellemző, hogy még a legszegényebb paraszt is tiszteli a 
Világszellemet, s hasonlóképpen fejet hajt a szerzetesek és 
szádhuk előtt is, akik isteni kikötőre áhítozva, maguk 
mögött hagyták a világi kötelékeket. Noha természetesen 


szélhámosok és szemfényvesztők is akadnak közöttük, India 
mégis mindannyiukat tiszteli azért a néhány szentért, akik 
égi áldást sugároznak földjére. Az ünnepségre eljutó 
nyugatiak megérezhetik itt egy nemzet szívének lüktetését, 
azt a spiritualitást, amelyen nem fog az idő. 

Az első nap csak nézelődtünk. Ezrek mártóztak meg a szent 
Gangeszben, hogy lemossák bűneiket. Bráhmanapapok 
végeztek ünnepélyes szertartásokat. A néma szannjászík 
lábához áldozati tárgyakat helyeztek. Elefántok, 
felszerszámozott lovak és lassú rádzsputánai tevék vonultak 
hosszú sorokban. Őket mezítelen szádhuk különös menete 
követte, akik arany- és ezüstpálcákat suhogtattak, vagy 
selyembársony zászlócskákat lengettek. 

Mindössze ágyékkötőt viselő remeték üldögéltek csöndesen 
kis csoportokban. Testüket hamuval kenték be, hogy 
megvédje őket a hidegtől és a melegtől. Spirituális szemük 
helyét szantálfa pépből készült kis pötty jelezte a 
homlokukon. Leborotvált fejű, okkersárga köntöst viselő, 
bambuszpálcát és  koldulócsészét hordozó szvámík 
nyüzsögtek ezrével mindenfelé. Arcukon a lemondás békéje 
ragyogott, amint fel-alá jártak a tömegben, vagy bölcseleti 
vitába bocsátkoztak tanítványaikkal. 

Itt-ott a fák alatt festő ecsetjére kívánkozó szádhuk 
melegedtek égő farakások körül, fonott hajukat kis kontyban 
tűzték meg a fejük búbján. [297] Némelyikük kunkori vagy 
megcsomózott szakálla a földet verte. Néma csendben 
meditáltak, vagy áldón az elhaladó sokaság felé emelték 
kezüket. Voltak közöttük koldusok; elefántháton ringó 
mahárádzsák; tarka száriba öltözött nők, akiknek meg- 
megcsörrent kar- és lábperecük; fakírok, akik torz pózokban 
emelték az égre vékony karjukat; meditációs könyökvédőt 
viselő brahmacsárík; szerény bölcsek, akiknek 
ünnepélyessége üdvözült boldogságot rejtett. Mind e lármán 
át is hallottuk a templomi harangok kongását. 

A második napon felkerestünk néhány ásramot és 
hevenyészett kunyhót, ahol szent személyek áldották meg a 


tömeget. Így kaptuk meg a szvámi rend giri-ága vezetőjének 
áldását. A sovány, aszkéta külsejű szerzetes tekintetéből 
mosolygó tűz áradt. Jártunk egy olyan ásramban is, 
amelynek guruja kilenc éve tartotta magát hallgatási 
fogadalmához, és kizárólag gyümölccsel táplálkozott. A 
csarnokban egy emelvényen vak szádhu ült, Pradnyá 
Csaksu, aki rendkívül járatos volt a sásztrákban, s akit 
valamennyi vallási iskola mélyen tisztelt. 

Miután hindi nyelven röviden eltársalogtunk a Védántáról, 
kis csapatunk elhagyta a békés remetelakot, hogy 
meglátogassuk a közelben Szvámi Krisnánandát, egy széles 
vállú szerzetest, kicsattanóan piros orcákkal. A szvámi 
oldalán szelíd nőstényoroszlán hevert. A szerzetes spirituális 
varázsának engedve, a vadállat kizárólag rizsen és tejen él, 
a húst nem eszi meg. A szvámí megtanította a barnás 
szőrzetű fenevadnak, miként ejtse ki mély, vonzó hörgéssel 
az Aum szót - íme, egy hívő macska! 

A következő találkozás egy tanult, fiatal szádhuval zajlott le, 
amelynek leírását ismét Mr. Wright sziporkázó stílusú 
útinaplójára bízom: 

Recsegő-ropogó pontonhídon hajtottunk át Fordunkkal a 
rendkívül alacsony  vízállású  Gangeszen.  Kígyóként 
tekergőztünk a tömegben, majd keskeny, kanyargós 
dűlőutak következtek. A folyóparton elhaladtunk ama hely 
mellett, ahol - mutatta Jóganandadzsí - Srí Yuktésvárnak 
megjelent Bábádzsí. Kicsivel később kiszálltunk a kocsiból, s 
gyalog mentünk tovább a szádhuk tüzeinek sűrűsödő 
füstjében, a csúszós homokon, mígnem apró, igen szerény 
vályogkunyhók csoportjához értünk. Megálltunk az egyik 
hevenyészett hajlék előtt, amelybe törpéknek való, ajtó 
nélküli nyílás vezetett. Itt lakott Kárá Patrí, egy fiatal vándor 
szádhu, akit kiemelkedő értelmi képességei tettek híressé. A 
szádhu keresztbe tett lábbal ült egy halom szalmán. 
Egyetlen ruházata - mellesleg minden tulajdona - a vállán 
átvetett okkersárga kelme volt. 


Miután négykézláb bekúsztunk a kunyhóba, isteni arc 
mosolygott vissza ránk. Leborultunk e megvilágosodott lélek 
lába elé, miközben a petróleumlámpa fénye kísérteties, 
táncoló árnyakat vetett a vályogfalakra. A szádhu arca, 
szeme és tökéletes fogsora csillogott-villogott a 
félhomályban. Noha nem értek hindiül, arcjátéka eligazított, 
hogy miről folyhat a szó. Házigazdánk telve volt 
lelkesedéssel, szeretettel és spirituális izzással. Lelki 
nagysága felől nem lehetett kétség. 

Képzeljék el, milyen boldog lehet az élete annak, aki nem 
kötődik az anyagi javakhoz; mentes az öltözködés nyűgétől; 
nem mardossa éhség; soha nem koldul; csupán minden 
második napon nyúl főtt ételhez; nem hord magával 
koldulócsészét; nem zavarják pénzgondok, hiszen nincs is 
pénze; nem halmoz fel semmit; szilárdan bízik Istenben; 
nem bajlódik a közlekedéssel, mivel nem száll semmilyen 
járműre, hanem mindig csak a szent folyók partján megy 
tovább; aki sehol nem marad tovább egy hétnél, nehogy 
kötődni kezdjen egyetlen helyhez. 

Milyen szerény is ez a lélek! Pedig szokatlanul tájékozott a 
Védákban, /edoktorált a benáreszi egyetemen, ahol sásztrí 
(az írások mestere) címet szerzett. Ujjongó öröm kerített 
hatalmába, amint a szádhu lábánál ültem. Úgy tetszett, 
megvalósul rég dédelgetett álmom, hogy meglássam az 
igazi, ősi Indiát. Igen, ez a szádhu a spirituális óriások méltó 
utóda. 

Faggatni kezdtem Kárá Patrít vándoréletéről. 

- Télire sincs melegebb ruhád? 

- Nem, ez bőven elég. 

- Hordasz magaddal könyveket? 

- Nem, emlékezetből tanítom azokat, akik hallani kívánnak. 

- És mivel foglalkozol még? 

- A Gangesz partját járom. 

E csöndes szavak hallatán elfogott a vágy egy ilyen 
egyszerű életmód iránt. Eszembe jutott Amerika, meg a 
vállamra nehezedő megannyi kötelesség. 


„Nem, Jógananda - suhant át agyamon a lemondó gondolat 
-, ebben az életben te nem vándorolhatsz a Gangesz 
mentén." 

Miután a szádhu beszámolt néhány spirituális felismeréséről, 
váratlanul nekiszegeztem a kérdést: 

- A spirituális hagyomány vagy saját belső élményeid 
alapján mondod mindezeket? 

- Félig könyvekből szerzett tudás, félig saját élmények 
állnak a szavaim mögött - felelte nyílt mosollyal. 

Boldogan üldögéltünk még egy darabig a meditatív 
csöndben. Miután elhagytuk a szádhu szent közelségét, így 
szóltam Mr. Wrighthoz: 

- Most olyan királyt láttunk, aki aranyszalmából készült 
trónuson ül. 

Aznap este a csillagok alatt vacsoráztunk az ünnepség 
színhelyén, ahol botocskákkal összetűzött levelekből ettünk. 
Indiában nemigen bajlódnak mosogatással! 

Még két napot töltöttünk a lenyűgöző ünnepen, aztán 
északnyugat felé vettük utunkat a Jamuná folyó partján 
Ágráig. Ismét megcsodáltam a Tádzs Mahalt. Emlékeimben 
Dzsiténdra állt mellettem, e kőből kifaragott álmon 
ámuldozva. Ezután ellátogattunk Szvámi Késabánanda 
brindábani ásramjába. 

Késabánanda meglátogatása ehhez a könyvhöz kapcsolódik. 
Nem feledkeztem meg Srí Yuktésvár kéréséről, hogy írjam 
meg Lahiri Mahásaja élettörténetét. Indiai tartózkodásom 
alatt minden alkalmat megragadtam, hogy kapcsolatba 
kerüljek a Jógavatára közvetlen tanítványaival és rokonaival. 
Terjedelmes jegyzetekben rögzítettem a velük folytatott 
beszélgetéseket, miközben tényeket és időpontokat 
ellenőriztem, fényképeket, régi leveleket és okiratokat 
gyűjtöttem. Az anyag nőtt-növekedett, s nehéz szívvel 
vettem tudomásul, hogy hátravan még a megírás verejtékes 
feladata. Istenhez fohászkodtam, legyek méltó életrajzírója 
az emberfeletti gurunak. Több tanítványa is tartott attól, 


hogy az írott szó esetleg kicsinyíti, vagy hamis 
megvilágításba helyezi majd a mester érdemeit. 

- Hűvös szavakkal aligha jellemezhetjük találóan egy isteni 
megtestesülés részleteit - jelentette ki  Pancsánon 
Bhattácsárja. 

A többi közeli tanítvány is boldogabban őrizte szívében a 
Jógavatára, halhatatlan oktatójuk emlékét. Mivel a magam 
részéről Lahiri Mahásaja tulajdon életrajzáról mondott 
jóslatát tartottam szem előtt, folytattam a külső életére 
vonatkozó tények gyűjtését és ellenőrzését. 

Szvámi Késabánanda melegen fogadott minket 
Brindábanban, a Kátjájaní Píth ásramban. A látványos 
téglaépület zömök fekete oszlopokon nyugszik, s szép kert 
veszi körül. Vendéglátónk azonnal betessékelt minket a 
nappaliba, ahol Lahiri Mahásaja nagyított fényképe függött. 
A szvámi közel járt a kilencvenhez, ám izmos, egészséges 
teste így is erőt sugárzott. Hosszú hajával, hófehér 
szakállával és  vidámságtól csillogó  szempárjával 
hamisítatlan pátriárka benyomását keltette. Engedélyét 
kértem, hogy megemlíthessem nevét az India mestereiről 
szóló könyvemben. 

- Kérlek, beszélj nekem az ifjúságodról! - mosolyogtam rá 
kérlelőn, mivel a nagy jógik többnyire szűkszavúak. 
Késabánanda szerény, elhárító mozdulatot tett. 

- Nem sok említésre méltó külső eseményről számolhatok 
be. Gyakorlatilag egész életemet a Himalája magányában 
töltöttem, miközben az egyik elhagyatott barlangtól a 
másikig vándoroltam. Egy ideig fenntartottam egy kis 
ásramot Haridvár határában, amelyet minden oldalról szálas 
fák fogtak közre. Csak kevesen vetődtek e békés helyre, 
mivel nyüzsögtek itt a kobrák - Késabánanda felkuncogott. - 
Később a Gangesz áradása elmosta őket a remetelakkal 
együtt. Tanítványaim segítségével ezután építettük fel a 
bríndábani ásramot. 

Egyikünk megkérdezte a szvámít, hogyan védte meg magát 
a Himalája tigriseinek támadásától. [298]  Késabánanda 


megrázta a fejét. 

- Azokon a spirituális magasságokon, ahol én tartózkodom, a 
vadállatok már nemigen zavarják a jógikat. Egyszer a 
dzsungelben szembetaláltam magam egy tigrissel. 
Felkiáltottam, mire a fenevad olyan megigézetten bámult 
rám, mintha csak megkövült volna - a szvámi ismét 
felkuncogott, ahogy maga elé idézte az emléket. 

- Időről időre kiléptem elvonultságomból, hogy felkeressem 
gurumat Benáreszben. Folyvást ugratott himalájai 
csatangolásaim miatt. „Rád van írva, hogy viszket a talpad - 
mondta egyszer. - Még szerencse, hogy a szent Himalája 
elég tágas a vándorkedvednek." 

- Halála előtt és után Lahiri Mahásaja többször megjelent 
előttem - folytatta elbeszélését Késabánanda. - A Himalája 
ormai nem jelentenek akadályt a számára! 

Két óra múlva a belső udvarba vezetett minket, ahol 
felszolgálták az ebédet. Néma megadással felsóhajtottam. 
Újabb tizenöt fogásos lakoma! Az indiai vendégszeretet 
hatására alig egy év alatt huszonöt kilót híztam! Ennek 
ellenére a legnagyobb udvariatlanság lett volna egyetlen 
fogást is visszautasítani, hiszen mindezt tiszteletemre 
készítették gondos kezek e véget nem érő lakomákon. 
Indiában (másutt nem így van) egy gömbölyded szvámí 
kellemes látványnak számít. [299] 

Ebéd után Késabánanda félrevont. 

- Érkezésed nem ért váratlanul. Üzenetem van a számodra - 
mondta. 

Meglepődtem, mivel senkinek sem szóltam arról, hogy meg 
szándékozom őt látogatni. 

- Tavaly az Észak-Himalájában kóboroltam Badrínárájan 
környékén - folytatta a szvámi -, és eltévedtem. Tágas 
barlangban leltem menedékre. Elhagyottnak tetszett, noha 
parázs izzott a sziklás padlat egy vájatában. Kíváncsi 
voltam, ki lehet e magányos hely lakója, s a tűz mellé 
telepedtem, miközben tekintetemet a napsütötte bejáratra 
függesztettem. „Örülök, hogy itt talállak, Késabánanda" - 


szólított meg valaki a hátam mögül. Döbbenten fordultam 
hátra, s ámuló szemem előtt Bábádzsí állt! A nagy guru a 
barlang bemélyedésében materializálta testét. Elöntött az 
öröm, hogy annyi év után ismét viszontlátom, s szent lába 
elé borultam. „Iderendeltelek - folytatta Bábádzsi. - Ezért 
tévedtél el és találtál rá ideiglenes lakhelyemre. Régen 
láttalak, örülök, hogy ismét köszönthetlek." A halhatatlan 
mester megáldott, majd hozzátette: ,Most átadok egy 
üzenetet Jógananda számára. Indiába visszatérve felkeres 
majd. A gurujával és Lahiri Mahásaja még élő tanítványaival 
kapcsolatos gondok egyelőre teljesen lefoglalják. Mondd 
meg ezért neki, hogy nem most látogatom meg, holott 
nagyon vár erre a találkozásra, hanem majd máskor." 
Mélyen megrendített, hogy  Késabánanda szájából 
hallhattam Bábádzsí vigasztaló ígéretét. Többé nem sajgott 
a szívem, s nem sajnáltam, hogy - amint azt Srí Yuktésvár is 
megmondta - Bábádzsí nem jelent meg előttem a kumbh 
mélán. 
Kis társaságunk éjszakára megszállt az ásramban, majd 
másnap délután továbbindultunk Kalkuttába. A Jamunáfolyó 
hídjáról nagyszerű kilátás nyílt Brindában városára. A város 
látképe az alkony tüzeiben izzott, Vulcanus kemencéjének 
heve gyújtotta ki az eget, s mindez alattunk tükröződött a 
csendesen tovasikló folyamban. 
Srí Krisna a Jamuná partján töltötte gyermekkorát. Itt 
ártatlanul játszott (lilát űzött) a gópíkkal 
(tehenészlányokkal), ama felsőrendű szeretetnek a 
példájaként, amely egy isteni lény és a hívek között 
kialakulhat. A nyugati kommentátorok többnyire félreértik 
Krisna Úr életének részleteit. Aki mindent szó szerint vesz, 
az nem fejtheti meg a szent szövegek allegóriáit. Egy 
nevetséges félrefordítás is igazolja a fentieket. Egy ihletett 
középkori szentről van szó, a varga Ravidászról, aki 
foglalkozása egyszerű fordulataival zengte a minden 
emberben benne rejlő spirituális dicsőséget: 
A nagy kék boltozat alatt 


Lakik az irhába öltözött istenség. 

Az embert óhatatlanul is mosolyra fakasztja egy nyugati 
pancser fordítása: 

Ezután kunyhót épített, amelybe irhából varrt bálványt 
helyezett el, és imádni kezdte. 

Ravidász a nagy Kabír tanítványtársa volt. Egyik kitűnő 
csélája, a csittauri Rání, egy hölgy, tömérdek bráhmanát 
hívott egybe mestere tiszteletére, ők azonban nem voltak 
hajlandók egy asztalhoz ülni egy alacsony sorból jött 
vargával. Miközben gőgösen ki-ki saját szennyezetlen étke 
elé telepedett, mindegyikük oldalán ott termett Ravidász 
egy-egy alakmása. Ez a tömeges látomás jelentős spirituális 
megújulásnak volt a kezdete Csittaurban. 

Néhány nap múlva kis csapatunk Kalkuttába érkezett. Alig 
vártam, hogy viszontlássam Srí Yuktésvárt, ezért csalódottan 
értesültem arról, hogy Szírámpurt elhagyva, Puríba ment, 
amely körülbelül 500 km-rel délre található. 

„Gyere azonnal a puríbeli ásramba!" Ezt a táviratot március 
8-án Atul Csandra Roj Csaudhrí tanítványtársam adta fel, 
egyike volt ő mesterem kalkuttai cséláinak. Megijesztett ez a 
távirat, s térdre hullva könyörögtem Istenhez, hogy ne 
vegye el gurum életét. Már épp elhagyni készültem apám 
házát, hogy vonatra szálljak, amikor isteni sugallatot 
hallottam. 

„Ne menj ma este Puríba! Imádságod nem hallgattatott 
meg." 

- Uram - mondtam bánattól sújtva. - Ugye nem akarod, hogy 
huzakodni kezdjünk Puríban mesterem életéért? El kell, 
hogy utasítsd szűnni nem akaró imámat mesterem életéért? 
EI kell hát távoznia, hogy magasabb rendű feladatokat 
lásson el az érdekedben? 

Engedelmeskedve a belső hang felszólításának, aznap este 
nem indultam útnak Puríba. Csak másnap este szálltam 
vonatra. Útközben, hét órakor sötét, asztrális felhő borította 
el az eget. [300] Később, amint a vonat Purí felé száguldott, 


megjelent előttem mesterem. Roppant komor arccal ült 
velem szemben, s mindkét oldalán fény világlott. 
- Mindennek vége tehát? - emeltem felé esdeklőn a karom. 
Bólintott, aztán a látomás lassan szertefoszlott. Amikor 
másnap reggel a peronon álltam, s még mindig éltetett a 
makacs remény, egy ismeretlen lépett oda hozzám. 
- Hallottad, hogy a mestered meghalt? - ezzel otthagyott 
egyetlen szó nélkül. 
Soha nem tudtam meg, ki volt, vagy honnan tudta, hogyan 
találjon rám. 
Megtántorodva megkapaszkodtam a peron falában, s közben 
megértettem, hogy gurum többféleképpen is előkészített a 
lesújtó hírre. Magamban zúgolódni kezdtem, úgy fortyogott 
a lelkem, akár egy vulkán. Mire a remetelakba értem, az 
ájulás határán álltam. A belső hang szelíden ismételgette: 
- Szedd össze magad! Nyugodj meg! 
Az ásramba érve beléptem abba a helyiségbe, ahol 
mesterem holtteste volt látható, hihetetlen elevenséggel, 
lótuszülésben - sugárzott róla az egészség és a 
szeretetreméltóság. Röviddel elhunyta előtt gurumnak 
felszökött a láza, ám mielőtt eltávozott volna a Végtelenbe, 
tökéletesen jól érezte magát. Akárhányszor pillantottam is a 
drága testre, nem érzékeltem, hogy kiszállt belőle az élet. A 
bőre sima volt és puha, s az arcán üdvözült nyugalom 
honolt. Amikor az Úr magához rendelte, tudatosan hagyta 
maga mögött a testét a misztikus felszólításra. 
- Bengál oroszlánjának vége! - kiáltottam szinte eszemet 
vesztve. 
Március 10-én én vezettem az ünnepélyes gyászszertartást. 
Srí Yuktésvárt az ásram kertjében temettük el, úgy, ahogy a 
szvámíkra vonatkozó ősi törvények előírják. [301] 
Tanítványai később messze földről összegyűltek, hogy 
megemlékezzenek róla a tavaszi napéjegyenlőség ünnepén. 
Az Á nanda Bázár Patriká, Kalkutta vezető napilapja a 
következő hír kíséretében közölte le mesterem fényképét: 


A nyolcvanegy esztendős Szrimát Szvámi Srí Yuktésvár Giri 
Mahárádzs bhándárá-gyászszertartása március 21-én zajlott 
le Puríban. Sok tanítvány gyűlt össze ebből az alkalomból. 
Szvámi Mahárádzs, a  Bhagavad-gítá egyik legjelesebb 
kommentátora a benáreszi Jogirádzs Srí Sjáma Csaran Lahiri 
Mahásaja nagy tanítványa volt. Szvámi Mahárádzs több 
Jógada Szatszanga (Önmegvalósítás Közössége) központot 
hozott létre Indiában. Ő volt a Jógamozgalom eleven 
motorja, amelyet legfőbb tanítványa, Szvámi Jógananda 
honosított meg Nyugaton. Jógananda Srí Yuktésvár látnoki 
heve és mély megvilágosodása ösztönzésére kelt át az 
óceánon, hogy megvigye Amerikába India mestereinek 
üzenetét. 

Srí Yuktésvár kommentárjai a Bhagavad-gítáról és más 
szent szövegekről a nyugati és keleti filozófia mély 
megértéséről tanúskodnak, s felnyitották a szemünket Kelet 
és Nyugat alapvető összetartozását illetően. Mivel Srí 
Yuktésvár Mahárádzs hitt a vallások azonosságában, a 
különböző vallások és vallási iskolák vezetőinek 
közreműködésével létrehozta a Szádhu Szabhát (a Szentek 
Társaságát), hogy a vallás területén is gyökeret verjen a 
tudományos szemlélet. Elhunyta előtt Szvámi Jóganandát 
nevezte ki a Szádhu Szabhá következő elnökének. 

India szegényebb lett e nagy ember halálával. Akiknek volt 
szerencséjük a közelébe kerülhetni, azok remélhetőleg 
továbbviszik az indiai kultúra örökségét és az eltávozott 
személyében megtestesült szádhanát. 

Visszatértem Kalkuttába. Mivel egyelőre nem éreztem 
magam elég erősnek ahhoz, hogy viszontlássam a 
szírámpuri  remetelakot a megszentelt emlékeivel, 
magamhoz hívattam  Praphullát, Srí  Yuktésvár kis 
tanítványát, és elintéztem a számára, hogy mostantól 
Ráncsíban tanuljon tovább. 

- Aznap reggel, amikor elmentél Alláhábádba, a mélára, a 
mester a díványra roskadt - adta tudtomra Praphulla. 


- Jógananda elment! - jajdult fel. - Majd rejtélyesen 
hozzátette: - Hát akkor másként hozom a tudomására. 
Ezután órákon keresztül ült szótlanul. 

Napjaimat betöltötték az előadások, a tanítások, az interjúk, 
illetve a régi barátságok ápolása. Noha arcomon üres mosoly 
ült, és látszólag ki sem látszottam a teendőkből, sötét 
töprengés patakja szennyezte be az üdvösség lelkemben 
kanyargó folyamát, amely oly sok éven át siklott tova 
észleleteim homokfövenyén. 

"Hová tűnt az isteni bölcs?" - kiáltottam magamban 
meggyötrött lelkem mélységeiből. 

De nem kaptam választ. 

Jobb most már a mesternek, hiszen végleg egyesült a 
Kozmikus Szeretettel - nyugtatott meg az értelmem. Immár 
mindörökkön ott fénylik a halhatatlanság birodalmában." 
„löbbé soha nem látod szírámpuri lakában - panaszolta a 
szívem. - A barátaidat sem viheted el hozzá, s nem 
mondhatod büszkén: »Nézzétek, ott ül India 
dnyánávatárja!«" 

Mr. Wright előkészületeket tett arra, hogy június elején 
Bombayben hajóra szálljunk nyugat felé. Miután májusban 
jó két hetet töltöttünk búcsúvacsorákkal és -beszédekkel 
Kalkuttában, Miss Bletch, Mr. Wright és én a Fordba ültünk, 
és Bombaybe hajtottunk. Ott azzal fogadtak minket a 
hajózási társaság hivatalnokai, hogy halasszuk el az utazást, 
mivel egyelőre nincs hely a hajón a Ford számára, amelyre 
pedig szükségünk lett volna Európában. 

- Sebaj - mondtam csüggedten Mr. Wrightnak. - Legalább 
visszamehetek Puríba. 

Magamban még hozzátettem: „Hadd öntözzék még egyszer 
könnyeim gurum sírját." 


43. FEJEZET 


Srí Yuktésvár feltámadása 

- Krisna! 

Az avatára vakító fénykörtől övezve jelent meg előttem, 
miközben szobámban ültem a bombayi Regent Hotelben. A 
leírhatatlanul fenséges látomás egy szemközti tetőn 
tündökölt, amikor kipillantottam a harmadik emeleti 
ablakon. 

Az isteni alak mosolyogva biccentett felém. Nem értettem, 
mit akar a tudomásomra hozni, ám ő máris eltávozott, áldón 
felém intve. Hihetetlen öröm járt át, s éreztem, hogy a 
látomás valamiféle spirituális esemény bekövetkeztét jelzi. 
Nyugati utam egyelőre késett. Még több közszereplés várt 
rám Bombayben, mielőtt visszatérek Bengálba. 

Agyamon ültem a hotelszobában 1936. június 19-én, 
délután háromkor, egy héttel a Krisna-látomás után, amikor 
gyönyörűséges fényözön zökkentett ki meditációmból. 
Meglepve nyitottam ki a szememet, s láttam, hogy az egész 
helyiség különös világgá alakul át, a napfény 
természetfölötti fényben fürdette. 

Elöntött az öröm hulláma, amint megpillantottam Srí 
Yuktésvárt a maga hús-vér valóságában! 

- Fiam! - szólalt meg szelíden a mesterem, miközben arcán 
olyan mosoly játszott, hogy az angyalokat is elbűvölte volna. 
Eletemben először esett meg velem, hogy nem a lábához 
borulva köszöntöttem, hanem azonmód előrelépve, mohón a 
karjaimba zártam! Micsoda pillanat volt ez! Az elmúlt 
hónapok gyötrelmei a semmibe vesztek a most rám zúduló 
üdvözült boldogság áradatában. 

- Édes mesterem, szívem szeretettje, miért hagytál 
magamra? - dadogtam túláradó örömömben. - Miért 
engedted, hogy elmenjek a kumbh mélára? Ha tudnád, 
milyen keserűen vádoltam magam, amiért egyedül 
hagytalak! 

- Nem akartam, hogy ne lásd a zarándokhelyet, ahol először 
találkoztam Bábádzsíval. Különben is, csak rövid időre 
hagytalak magadra, hisz nem vagyok-e ismét melletted? 


- De hát te vagy az, mester, Isten oroszlánja? Ugyanaz a 
tested, mint amelyet Purí kegyetlen homokjába temettem? 

- Igen, gyermekem, ugyanaz vagyok. Ez a hús-vér testem. 
Noha én éterinek látom, a te látásod számára fizikai 
anyagból való. A mindenség atomjaiból vadonatúj testet 
alkottam, pontosan ama kozmikus álombeli testnek a 
mintájára, amelyet  álomvilágodban  eltemettél Purí 
álomhomokjába. Valóban feltámadtam, de nem a Földön, 
hanem az asztrálsíkon. Ennek lakói inkább megfelelnek 
emelkedett mércémnek, mint a földi emberek. Te és drága 
szeretteid egy napon ott láttok majd viszont. 


- Halhatatlan guru, beszélj még! Mesterem vidáman 
elkacagta magát. 

- Kedvesem, nem engednél kissé a szorításodon? 

- Csak egy kicsit! - úgy szorítottam magamhoz, akár polip az 
áldozatát. 

Még azt az enyhe, illatos, természetes testszagot is éreztem, 
amely annyira jellemző volt rá életében. A mai napig érzem 
karjaim között az isteni testet, valahányszor 
visszaemlékszem e nagyszerű órákra. 

- Amiként a prófétákat azért küldik a földre, hogy segítsék az 
embereket fizikai karmájuk ledolgozásában, engem is 
megváltóként küldött az Úr az asztrálsíkra - magyarázta Srí 
Yuktésvár. - Hiranjalóka megvilágosult asztrálsíknak nevezik 
ezt a helyet. Ott segítem a fejlett lényeket, hogy letudják 
asztrális karmájukat, s ekképpen megszabaduljanak az 
asztrális újraszületések  nyűgétől. Hiranjalóka lakói 
spirituálisan igen fejlettek. Előző földi megtestesülésük 
során meditációval valamennyien szert tettek arra a 
képességre, hogy halálukkor tudatosan elhagyják földi 
porhüvelyüket. Hiranjalókába csak az léphet, aki a Földön 
túljutott a szavikalpa szamádhi állapotán, s elérte a 
magasabb rendű nirvikalpa szamádhiét. [302] 

- Hiranjalóka lakói már túljutottak a közönséges asztrális 
szférákon - folytatta mesterem -, ahová a földlakók 


többségének a halál után kerülnie kell; e szférákban az 
asztrális világban, a múltban végrehajtott cselekedeteik 
karmacsíráját semmisítik meg. Erre a megváltó 
tevékenységre csupán a magas szintre eljutott hívek 
képesek. Ezek a lelkek új asztrális testben születnek újra 
Hiranjalókában, ide vonzza őket a kozmikus törvény, hogy 
az asztrális karma legutolsó írmagjától is megszabaduljon 
lelkük. Én is ebben az asztrális "mennyországban 
tartózkodom, hogy a segítségükre legyek. Vannak azután 
csaknem tökéletes lények ugyanitt, akik a magasabb rendű, 
kauzális világból érkeztek ide. 

Elmém annyira ráhangolódott gurumra, hogy szóképeit 
részben beszéddel, részben azonban gondolatátvitellel 
hozta tudomásomra. Minden gond nélkül felfogtam ezeket 
az ideákat. 

- Olvastad a szent szövegekben - folytatta mesterem -, hogy 
Isten három testet rendelt a lélekhez, az idea-, azaz kauzális 
testet, a finom asztráltestet, az ember szellemi és érzelmi 
állapotainak színterét, végül a durva, fizikai értelemben vett 
testet. A földön érzékszerveink segítségével tájékozódunk. 
Az asztrális lények  tudatosságukat és érzéseiket 
mozgósítják, és testük életronokból épül fel. [303] Egy 
kauzális testtel rendelkező lény az ideák 
üdvösségbirodalmában tartózkodik. Jómagam olyan asztrális 
teremtményekkel dolgozom, akik épp a kauzális világba 
készülnek belépni. 

- Bámulatra méltó mesterem, kérlek, beszélj még az asztrális 
világról! 

Srí Yuktésvár kérésére alig hallgatva, továbbra is szorosan 
átöleltem mesteremet. Hisz ő volt a legdrágább kincsem, a 
gurum, aki dacolt a halállal, hogy szólhasson hozzám. 

- Sok asztrális bolygó van, ahol asztrális lények nyüzsögnek. 
Lakói asztrális repülőket vagy fénynyalábokat használnak 
közlekedési eszközként, hogy egyik bolygóról a másikra 
utazzanak. Ezek a járművek gyorsabbak, mint az elektromos 
vagy radioaktív energia. Az asztrális világ, amely finom 


fény- és színrezgésekből épül fel, százszorta nagyobb az 
anyagi világnál. Az egész anyagi teremtés kis, szilárd 
kosárként függ az asztrális sík óriási, világító léghajója alatt. 
Ahogyan számtalan anyagi nap és csillag található az űrben, 
ugyanez a helyzet az asztrális naprendszerekkel és 
csillaghalmazokkal is. Az asztrális bolygók egén asztrális 
napok és holdak világítanak, sokkalta szebbek, mint 
amilyeneket az anyagi világban láthatsz. Az asztrális 
égitestek az északi fényre emlékeztetnek, de a nap fényköre 
vakítóbb, mint a halovány holdudvar. Az asztrális nappal és 


éjszaka hosszabb a  földinél... Az asztrális világ 
mérhetetlenül szebb, tisztább és rendezettebb az anyagi 
univerzumnál. Itt nincsenek kihalt bolygók vagy 


terméketlen földek. Földünk rákfenéi - a gyomnövények, a 
baktériumok, a rovarok és a kígyók - szintén hiányoznak. 
Földünk változó éghajlati övezeteivel és évszakaival 
ellentétben, az asztrálvilágban örök tavasz honol. Néha esik 
ugyan hó, ez azonban fehéren világít, s az eső is 
szivárványszínű. Az asztrális planéták bővelkednek opálos 
tavakban, ragyogó tengerekben és a szivárvány színeiben 
játszó folyókban... A közönséges asztrálsík - nem a 
kifinomultabb asztrális mennyország, a Hiranjalóka - ama 
asztrális lények millióival népesül be, akik jobbára a 
közelmúltban érkeztek a földi világból. Emellett tündérek, 
sellők, halak és négylábúak, manók, koboldok, félistenek és 
szellemek miriádjai élnek itt, mindegyik a karmája szerint 
rendelt körben. Bizonyos vibrációs helyeket a jó és a gonosz 
szellemek laknak. A jók szabadon mozoghatnak, a gonoszok 
mozgástere viszont sokkalta korlátozottabb. Ahogyan 
Földünkön a földfelszínen lakik az ember, a férgek a 
talajban, a halak a vízben, a madarak pedig a levegőben, 
úgy a különböző fejlettségű asztrális lények is más és más 
rezgésszintekhez tartoznak... A sötétség bukott angyalai, 
akik kiűzettek a többi világból, életronbombákkal és 
mentális, mantrikus sugarakkal [304] küzdenek egymással. 
Ezek a lények az alsórendű asztrálvilág komor tájait lakják, 


itt dolgozzák le rossz karmájukat... E sötét asztrális börtön 
fölött már minden ragyogó és csodaszép. Az asztrálvilág a 
földinél természetesebb módon hangolódik rá az isteni 
akaratra és rendre. Valamennyi asztrális tárgyat elsősorban 
Isten akarata és másodsorban az asztrális lények kívánsága- 
megidézése hoz létre. Ők rendelkeznek azzal a hatalommal, 
hogy módosítsák vagy szépségében növeljék az Úr által már 
megteremtett formákat. A Teremtő részeltette asztrális 
gyermekeit abban a kiváltságban, hogy tetszésük szerint 
változtathassák és jobbíthassák az asztrális mindenséget. A 
Földön a szilárd test csak fizikai vagy kémiai folyamat révén 
alakulhat át folyékony halmazállapotúvá, ezzel szemben az 
asztrális szilárd test egyedül a lények akaratának 
engedelmeskedve lesz folyékony vagy gáznemű. 

- A Földet elsötétítik a vízen, földön és levegőben esett 
gyilkosságok meg a háborús vérengzések - folytatta gurum 
-, ezzel szemben az asztrálvilágban boldog összhang és 
egyenlőség uralkodik. Az asztrális lények tetszés szerint 
képesek materializálódni vagy dematerializálódni. A 
virágok, halak és négylábúak egy időre asztrális emberek 
alakját ölthetik. Valamennyi asztrális lény szabadon 
választhat magának bármely megjelenési formát, s 
egymással is könnyen szót értenek. Nem határolják be őket 
szigorú természeti törvények - egy asztrális fát például 
megkérhetünk, hogy teremjen asztrális mangót vagy 
bármely kívánt gyümölcsöt, virágot, sőt, más tetszés szerinti 
tárgyat is. Bizonyos karmikus megszorítások még érvényben 
vannak, de az asztrálvilágban akármilyen alakzat 
megvalósulhat. Mindent áthat Isten teremtő fénye... Senki 
sem anyaméhből születik, gyermekeiket az asztrális lények 
a kozmikus tudat mozgósításával jelenítik meg az asztrális 
összesűrűsödések kívánt formáiba. Az anyagvilágban a 
közelmúltban testüket vesztett lényeket az asztrális 
családok mintegy meghívják magukhoz, a rokonszenv 
alapját hasonló mentális és spirituális hajlamok képezik... Az 
asztráltestre nem hat a hideg vagy a meleg, sem más 


természeti jelenség. Felépítéséhez tartozik az asztrális agy, 
más szóval az ezerszirmú fénylótusz, valamint a hat 
felébredt erőközpont a szusumnában, vagyis az asztrális 
gerincoszlopban. A szív kozmikus energiát és fényt vesz fel 
az asztrális agyból, majd továbbpumpálja az asztrális 
idegekbe és sejtekbe, azaz az életronokba. Az asztrális 
lények az életronok, valamint szent, mantrikus rezgések 
segítségével változtatják alakjukat... Az esetek többségében 
az asztráltest a legutolsó anyagi megtestesülés pontos 
mása. Egy asztrális lény arca és külseje e megtestesülés 
fiatalkori változatára emlékeztet. Megesik azért, hogy valaki, 
mint én is, öregkori külsejét tartja meg - mesterem, aki 
sugárzóan fiatalnak tetszett, e ponton vidáman 
felkuncogott. - Amíg a háromdimenziós anyagi világot az öt 
érzékszerv közreműködésével ismerhetjük meg, az 
asztrálszférák a mindent átfogó hatodik érzék, az intuíció 
révén válnak láthatóvá. Egy asztrális lény megérzéseivel lát, 
hall, szagol, ízlel és tapint. Három szeme van, közülük kettő 
részben csukva van. A harmadik, azaz a fő szem, nyitva van 
a homlok közepén, ahol függőlegesen helyezkedik el. Az 
asztrális lényeknek sem hiányoznak külső érzékszerveik - 
van tehát fülük, szemük, orruk, nyelvük és bőrük -, ám az 
intuíció segítségével bármely testrészük képes érzékszervi 
ingerek felfogására, ha ügy tetszik, a fülükkel, az orrukkal 
vagy a bőrükkel látnak. Hallhatnak a szemen vagy a nyelven 
keresztül, ízlelhetnek fülükkel és bőrükkel, és így tovább 
[305] ... Az emberi test szünet nélkül veszélyeknek van 
kitéve, könnyen megsérül vagy megcsonkul. Az éteri 
asztráltestet is érhetik sérülések vagy vágások, ám ezek 
puszta akaraterővel azonnal begyógyíthatók. 

- Gurudéva, minden asztrális lény szép? 

- A szépség az asztrálvilágban a lélek függvénye, nem a 
külső megjelenésé - felelte Srí Yuktésvár. - Az asztrális 
lények ezért nem tulajdonítanak nagy jelentőséget az 
arcvonásoknak. Ám, ha ügy akarják, módjukban áll új, 
tetszetős,  asztrálisan  materializálódott testet ölteni. 


Ahogyan a földi világ emberei báli ruhába öltöznek, az 
asztrális lények is kicicomázzák magukat különleges 
alkalmakkor... A magasabb asztrális szinteken, mint például 
Hiranjalókában, víg ünnepeket tartanak, amikor egy lény 
spirituális előrehaladásának köszönhetően kiszabadul az 
asztrálvilágból, s készen áll arra, hogy belépjen a kauzális 
világ mennyországába. Ilyenkor a Láthatatlan Égi Atya és a 
vele összeforrott szentek tetszés szerinti alakot öltenek, és 
csatlakoznak az ünneplőkhöz. Az Úr bármely kívánt 
formában megjelenhet, hogy kedvére tegyen híveinek. Ha a 
hívő áhítattal imádkozott, akkor Istent az Istenanyaként 
látja. Jézus a Végtelen Egy atya-aspektusát tartotta a 
legvonzóbbnak. A Teremtő egyéniséggel ruházta fel 
teremtményeit, ezért mindegyik a maga módján képzeli el 
az Urat! - gurummal vidáman felnevettünk erre a 
gondolatra. 

- Akik előző életeikben barátok voltak, az asztrálsíkon is 
könnyen felismerik egymást - folytatta Srí Yuktésvár a maga 
gyönyörű, fuvolaszerű hangján. - Miközben a barátság 
örökkévalóságán örvendeznek, átérzik a szeretet 
elpusztíthatatlanságát, amely gyakran megkérdőjeleződik a 
szomorú és csalóka földi elválások során... Az asztrális 
lények intuíciója áthatol a kozmikus fátylon, így figyelemmel 
kísérhetik a földiek ténykedését. A földi halandók ezzel 
szemben csak akkor láthatják az asztrálvilágot, ha hatodik 
érzékük valamelyest kifejlődött. Több ezer földlakó 
pillantotta meg ritka esetekben az asztrálvilágot vagy 
lényeit... Hiranjalóka fejlett teremtényei jobbára éber 
eksztázisban töltik a hosszú asztrális nappalokat és 
éjszakákat, miközben segédkeznek a kozmikus kormányzás 
szövevényes gondjainak megoldásában és a tékozló fiúk - 
Földhöz kötött lelkek - megváltásában. Amikor aludni térnek, 
időről időre álomszerű, asztrális látomásokban lehet részük. 
Elméjük rendszerint a legmagasabb tudatállapotban, az 
üdvözült nirvikalpa tudatállapotában időzik... Az asztrálvilág 
valamennyi körében ismerős a lelki szenvedés. Hiranjalóka 


érzékeny lényei például hallatlanul szenvednek, ha a 
viselkedésben vagy az igazság érzékelésében hibát vétenek. 
E magas szintre jutott lények arra törekszenek, hogy minden 
tettük és gondolatuk összhangban álljon a kikezdhetetlenül 
tökéletes spirituális törvényekkel... Az asztrálvilág lakói 
asztrális gondolatátvitellel érintkeznek egymással, az írott 
szó vagy a beszéd félreértései nem zavarják össze őket úgy, 
mint a földlakókat. Amiként a mozi vetítővásznán megjelenő 
személyek úgy tűnik, mintha mozognának és 
cselekednének, ezt azonban csak a fény láttatja így velünk, 
a gyakorlatban nem lélegeznek, az asztrális lények is 
fényből szőtt, értelmes, összehangolt képek segítségével 
ténykednek és mozognak anélkül, hogy közben oxigénből 
nyernék erejüket. A földi ember létének fenntartásához 
szilárd, folyékony és légnemű anyagokra, valamint energiára 
van szüksége, az asztrális lények ezzel szemben 
mindenekelőtt kozmikus fényenergiával tartják fenn 
magukat. - Drága mesterem, esznek ők egyáltalán? 

Szinte minden érzékszervemmel, elmémmel, szívemmel és 
lelkemmel ittam magamba ezeket a csodálatos híradásokat. 
Az igazság tudatfölötti érzékelése tartósan valóságos és 
változatlan, míg az érzékszervek futó benyomásai mindig 
csak viszonylagosan igazak, s rövidesen megfakul az 
emlékük. Gurum szavai oly kitörölhetetlenül íródtak rá 
lényem pergamenjére, hogy valahányszor tudatfölötti 
állapotba hozom magam, ismét átélem az isteni élményt. 

- Az asztrális talajban bőven megteremnek a világító, 
sugárhoz hasonlító vetemények - felelte mesterem. - Az 
asztrális lények tehát zöldségfélékkel táplálkoznak, s mellé 
tündöklő  fénykutakból  fölbugyogó vagy asztrális 
csermelyekben és folyókban csordogáló nektárt isznak. 
Amiként a Földön az éter a televízió képernyőjén közvetíti és 
láthatóvá teszi a valóság képmásait, amelyek később 
visszatérnek az űrbe, így az Isten teremtette zöldségek és 
növények asztrális lenyomata az asztrális bolygó lakóinak 
akaratára kicsapódhat. Hasonlóképpen materializálódhatnak 


e lények legvadabb fantáziaképei: kertek, telis-tele illatos 
virágokkal, amelyek azután később visszatérnek az éter 
láthatatlanságába. Noha a mennyei bolygók - például 
Hiranjalóka - lakói majdnem teljesen mentek a táplálkozás 
szükségletétől, a kauzális világ csaknem teljesen 
felszabadult lényei még kevésbé függnek bármely külső 
behatástól, ők az üdvösség mannáján kívül semmi egyebet 
sem vesznek magukhoz... A Földről elszabadult asztrális 
lények számtalan rokonnal, apával, anyával, feleséggel, 
férjjel és baráttal találkoznak az asztrálvilágban. E 
kapcsolatokra különböző földi megtestesüléseik során tettek 
szert. [306] Ezek az ilyenolyan ,ismerősök" időről időre 
felbukkannak az asztrálvilág különböző pontjain. Zavarban 
is vannak, hogy kit is kell legjobban szeretniük, így 
megtanulják, hogy isteni, egyenlően mért szeretettel 
közeledjenek mindenkihez, tudniillik mint Isten 
gyermekeihez és egyéniséggel felruházott 
megnyilvánulásaihoz. Noha a megjelenés többe-kevésbé az 
utolsó életben szerzett külsőhöz igazodik, az asztrális 
lények tévedhetetlen biztonsággal ismerik fel mindazokat, 
akik egy másik létsíkon kedvesek voltak számukra, s szíves 
szóval hívják őket új asztrális hajlékukba. Mivel a teremtés 
valamennyi atomja kiolthatatlan egyéni jellemvonásokkal 
rendelkezik, [307] ezért asztrális barátainkat aktuális 
külsejüktől függetlenül ismerjük fel, ahogyan egy földi 
színész is ölthet bármiféle jelmezt, a tüzetesebb megfigyelés 
felfedi kilétét... Az  asztrálsíkon sokkal hosszabb az 
élettartam, mint Földünkön. Egy közepesen fejlett asztrális 
lény átlagéletkora ötszáz-ezer év a földi időszámítás szerint. 
Amiként azonban a mamutfenyők évezredekkel élik túl 
társaikat, bizonyos jógik több száz évig is elélnek, jóllehet a 
legtöbb ember meghal hatvanéves kora előtt. Ugyanígy 
egyik-másik asztrális lény is tovább él a többinél. Az 
asztrálvilágba tett látogatás idejét az szabja meg, milyen 
súlyú az az anyagi karma, amely a maga idejében 
visszahúzza e lényeket a Földre... Amikor elérkezik egy 


asztrális lény  elmúlásának ideje, nem szenvedések 
közepette veti le fénylő testét. Sokan ennek ellenére 
félelemmel lépnek a finomabb, kauzális világba. Az 
asztrálsíkon nem ismerik a hívatlanul érkező halált, 
betegséget és öregkort. E három rettegett vendég csupán a 
mi világunkban kopogtat, ahol az emberi tudat szinte 
mindenestül a törékeny emberi testtel azonosul, amelynek 
fenntartásához szüntelenül levegőre, táplálékra és alvásra 
van szükség, hogy egyáltalán létezzék... A testi halál együtt 
jár a légzés megszűnésével és a sejtek felbomlásával. A 
asztrális elmúlás során az életronok, azaz az asztrális 
lényeket tápláló energiaegységek oszlanak szét. Az anyagi 
halálban elvész a test tudata, s az eltávozott az 
asztrálvilágban ébred tudatára finomtestének. Halálukkal, 
amikor eljön az ideje, az asztrális lények az asztrális halál és 
születés birodalmából a fizikai világba kerülnek. Az asztrális 
és fizikai  megtestesülések e visszatérő  ciklusai 
elkerülhetetlenül hozzátartoznak valamennyi 
megvilágosulatlan teremtmény sorsához. A menny és pokol 
leírásai a szent szövegekben néha az emberben a 
tudattalannál is mélyebb emlékeket kavarnak fel az örömteli 
asztrálvilágról és a csalóka anyagi valóságról. 

- Szeretett mesterem - kértem -, légy szíves, magyarázd el 
részletesebben, mi a különbség a földi, asztrális és kauzális 
szférákban lejátszódó újjászületések között! 

- Az egyéni lélekkel rendelkező ember teste lényegileg 
kauzális - magyarázta gurum. - Ez a test ama harmincöt idea 
mátrixa, amelyekből a Teremtő mint alapvető vagy kauzális 
gondolati erőkből megalkotta a tizenkilenc elemből álló 
asztráltestet, valamint a tizenhat összetevőt számláló 
durvatestet... A finomtest tizenkilenc eleme szellemi, 
érzelmi és életronjellegű. A tizenkilenc összetevő rendre az 
értelem, az ego, az érzés; az elme (érzékszervi észleletek); a 
megismerés öt eszköze, azaz az érzékelés - látás, hallás, 
szaglás, ízlelés és tapintás - finomabb megfelelői; a 
cselekvés öt eszköze, azaz a nemzésnek, kiválasztásnak, 


beszédnek, járásnak és a kézügyességek gyakorlásának 
mentális megfelelői; végül az életerő öt eszköze, amelyek 
lehetővé teszik a szervezet kikristályosító, magába olvasztó, 
feldolgozó és keringést fenntartó működését. A fenti 
tizenkilenc elemből álló finom burok túléli a tizenhat fizikai 
vegyületből felépülő durvatest halálát... Isten különféle 
eszméket gondolt ki önmagában, álmokba vetítve ki őket. 
így jött létre a Kozmikus Álmodó Hölgy, magára öltve a 
realitás hatalmas és végeláthatatlan ruházatát... Isten a 
ki a tizenkilenc asztrális és tizenhat anyagi elem teljes 
bonyolultságát. A rezgések  összesűrítésével először 
megteremtette a finomtestet, azután a durvatestet. A 
relativitás törvénye alapján, amely által az Ősi Egyszerűség 
félelmetes sokféleséggé vált, a kauzális világegyetem és a 
kauzális test eltér az asztrális világegyetemtől és az asztrális 
testtől, amiként az anyagi világegyetem és test is 
jellegzetesen eltér a teremtés egyéb alakzataitól... A hús-vér 
testet a Teremtő tárgyiasult, formákban rögzített álma 
formálta ki. A Föld a kettősségek hazája: kéz a kézben jár itt 
a betegség és az egészség, a fájdalom és az öröm, a 
veszteség és a nyereség. Az embert a háromdimenziós 
anyag korlátozza. Amikor az  életvágyat súlyosan 
megtépázza egy betegség vagy más ok, akkor elérkezik a 
halál pillanata, s időlegesen levetjük a hús súlyos 
nagykabátját. A lelket ekkor is körülveszi azonban az 
asztrális és kauzális test burka. [308] Mindhárom testet a 
vágy tartja egybe. A beteljesületlen vágyak hatalma 
rabságba veti az embert... A fizikai vágyak gyökere az önzés 
és az érzéki gyönyör. Az érzékszervi megtapasztalás 
kísértése és késztetése erősebb az asztrális kötődések 
vágyerőinél vagy a kauzális észleleteknél... Az asztrális 
vágyak a vibrációs örömök köré szerveződnek. Az asztrális 
lények a szférák zenéjét élvezik, és az bűvöli el őket, hogy 
minden teremtményt a változó fény kifejeződésének látnak. 
Az asztrális lények szagolni, érinteni és ízlelni is tudják a 


fényt. Az asztrális vágyak egyébiránt az asztrális lényeknek 
ama képességével függnek össze, hogy minden tárgyat és 
jelenséget  fényalakzatként vagy mint megsűrűsödött 
gondolat és álmot észlelnek... A kauzális vágyakat egyedül a 
megismerés teljesíti be. Azok a csaknem teljesen 
megszabadult lények, akiket immár csupán a kauzális test 
burka övez, az egész mindenségben Isten álomideáinak 
megvalósulását látják, s nekik maguknak is elég 
elgondolniuk bármit, hogy az máris előteremjen. Ennek 
okáért a testi érzeteket és az asztrális gyönyörűségeket 
túlontúl durvának és fojtogatónak ítélik meg lelkük finom 
érzékenységéhez képest. Ők úgy teljesítik be kívánságaikat, 
hogy azonmód elővarázsolják vágyaik tárgyát. [309] Akiket 
már csak a kauzális test finom fátyla burkol, azok, akárcsak 
a Teremtő, egész mindenségeket alkothatnak. Mivel a 
teremtés egésze kozmikus álomszövetből való, a kauzális 
fátyol vékony ruhájába öltözött léleknek hatalmas ereje 
van... A lélek természeténél fogva láthatatlan, csupán a 
hozzá tartozó test vagy testek teszik felismerhetővé. A test 
jelenléte önmagában is arra utal, hogy beteljesületlen 
vágyak működtek közre a létrejöttében [310] ... Amíg a 
lelket egy, két vagy három test veszi körül, amelyeket 
szorosan lezár a tudatlanság és a vágyak dugója, mindaddig 
nem vegyülhet össze a Világszellem tengerével. Amikor 
azután ezt a durva anyagi edényt ripityára töri a halál 
kalapácsa, a két másik védőburok - a kauzális és asztrális - 
sértetlen marad, megakadályozva a lelket abban, hogy 
tudatosan egyesüljön a mindenütt jelenvaló élettel. Ám 
amidőn bölcsesség révén elérjük a vágytalanság állapotát, 
ennek csapásai alatt szétporlad a fennmaradó két edény. 
Végre kiszabadul az emberi lélek, s ez a parány mostantól 
egybeolvad a Végtelen Tágassággal. 

Megkértem gurumat, beszéljen bővebben a magasrendű és 
titokzatos kauzális világról. 

- A kauzális világ leírhatatlanul finom - mondta. - Aki meg 
szeretné ismerni, annak hatalmas összpontosító erővel kell 


rendelkeznie. Amikor behunyja a szemét, maga elé kell 
képzelnie az asztrális és anyagi mindenséget a maga 
hatalmasságában - a ragyogó léghajót a szilárd kosarával 
együtt -, de csak mint pőre ideákat. Ha emberfeletti 
erőfeszítéssel sikerül mindkét bonyolult felépítésű 
mindenséget puszta eszmévé formálnia, elérheti a kauzális 
világot, s máris anyag és szellem egyesülésének 
határvonalán áll. E ponton minden teremtett létezőt - 
szilárdat, folyékonyat, gáznemút, elektromosságot, energiát, 
az egész élővilágot, Istent, embert, állatokat, növényeket és 
baktériumokat csak a tudatosság egy formájának tekint, 
ahogyan szemünket behunyva is tudunk létezésünkről, 
noha az csupán mint idea van jelen, s nem tulajdon két 
szemünkkel látjuk. Amiről a földi ember csupán képzelődik, 
az egy kauzális lény számára valósággá válik. A lánglelkű 
emberi képzelet csodákra képes, gondolatról gondolatra, 
planétáról planétára szökell, alászáll az öröklét feneketlen 
vermébe, vagy rakétaként süvít fel az égbolt csillagködös 
baldachinjáig, keresőfény gyanánt pásztázza végig a Tejutat 
és a csillagközi tereket. A kauzális világ lakói ezzel szemben 
sokkal szabadabbak, ők minden további nélkül valóra 
válthatják gondolataikat, anélkül hogy ebben az anyagi 
vagy asztrális világ, netalán karmájuk akadályozná őket... A 
kauzális lények felismerik, hogy az anyagi világ nem 
elsősorban elektronokból, az asztrális mindenség pedig nem 
feltétlenül életronokból áll, hanem valójában az isteni 
gondolat parányinál is parányibb részecskéi alkotják 
mindkettőt, amelyeket a májá, a relativitás törvénye 
szabdalt fel így, hogy elválassza a Teremtőt művétől, a 
teremtett világtól... A kauzális világ lelkei a boldog 
Világszellem egyediesült porszemeiként ismernek egymásra, 
egyedül gondolattárgyaik veszik őket körül. A testük és 
gondolataik közti különbséget merőben ideának tekintik. 
Amiként a földi ember szemét behunyva, vakító fehér fényt 
vagy halovány kék derengést képes maga elé képzelni, úgy 
egy kauzális lény pusztán rágondolva képes látni, hallani, 


szagolni, ízlelni és tapintani bármit. Kozmikus elméje 
erejénél fogva kedvére alkot és rombol... A halál és a 
születés egyaránt gondolatban játszódik le a kauzális 
világban. A kauzális testtel rendelkező lények egyedül az 
béke forrásaiból, a megértés úttalan földjén járnak, 
óceánmély üdvösségben fürdenek. És ím, gondolatból szőtt 
tündöklő testük végigszáguld a Világszellem által teremtett 
bolygók, újdonatúj világegyetem-buborékok, 
bölcsességcsillagok, a végtelenség keblén rejlő, arany 
csillagködálmok trilliói között!... Sok lény marad évezredekig 
a kauzális mindenségben. A megszabadult lélek ekkor 
mélyebb elragadtatásában kivonja magát a kicsinyke 
kauzális testből, és magára ölti a kauzális mindenség 
határtalanságát. Az ideák örvényei, a hatalom, a szeretet, az 
akarat, az öröm, a béke, a megérzés, a nyugalom, az 
önfegyelem és az összpontosítás különálló hullámai végül 
mind beleolvadnak az üdvösség  óceánjának örökös 
ujjongásába. A lélek immár nem mint elkülönült 
tudatossághullám örvendezik, hanem belesimul az Egyetlen 
Kozmikus Óceánba, annak folyton visszhangzó kacagásába, 
lüktetésébe, dobolásába... Amikor egy lélek kibújik a három 
test selyemgubójából, egyszer s mindenkorra mentesül a 
relativitás törvényétől, s a leírhatatlan Örökéletűvé alakul át. 
[311] Vedd észre hát a mindenütt jelenvalóság pillangóját, 
amelynek szárnyait a csillagok, a Nap és a Hold díszítik! A 
Világszellemmé tágult lélek magára marad a fénytelen fény, 
a  sötéttelen sötétség, a  gondolattalan gondolat 
birodalmában, s  megrészegülten  örvendezik Isten 
teremtésálmán. 

- Egy szabad lélek! - kiáltottam fel áhítatosan. 

- Amikor egy lélek végül kikerül a testi káprázatok három 
hüvelyéből - folytatta a mester -, egyénisége elvesztése 
nélkül forr össze a Végtelennel. Krisztus már azelőtt elnyerte 
végső szabadságát, hogy megszületett volna Jézusként. 
Múltjának három állomása során - amelyeket halála és 


feltámadása három napja jelképez - szert tett arra a 
hatalomra, hogy Világszellemként bontsa ki szárnyát... A 
fejletlen halandónak számtalan földi, asztrális és kauzális 
megtestesülésen kell keresztülmennie ahhoz, hogy 
hasonlóképpen felröppenhessen három testéből. Egy olyan 
mester, aki elérte ezt a végső szabadságot, dönthet úgy, 
hogy prófétaként visszatér a Földre, s Istenhez visszavezeti 
az embereket. Választhatja azt az utat, amelyet én is, hogy 
tudniillik az asztrális mindenségben marad. Megváltóként 
magára veheti az ittlakók karmájának egy részét, így segítve 
őket, hogy hamarabb továbbléphessenek az asztrális 
világból a kauzálisba. [312] A megszabadult lélek a 
kauzális világban is munkálkodhat, s támogathatja a 
kauzális lényeket abban, hogy megrövidítve életidejüket 
kauzális testükben, elérjék az Abszolút Szabadságot. 

- Feltámadott mesterem, kérlek, beszélj arról, miként 
készteti a karma arra a lelkeket, hogy visszatérjenek a 
három világba. 

Akár a végtelenségig is elhallgattam volna mindentudó 
mesteremet. Földi életemben eddig soha nem fordult elő 
velem, hogy tudásának ekkora szeletét fogadhassam be 
egyszerre. És először esett meg az is, hogy tisztán láthattam 
magam előtt élet és halál sakktáblájának titokzatos 
térközeit. 

- Az ember anyagi karmáját vagy vágyait teljesen le kell 
dolgozni ahhoz, hogy a lélek folyamatosan az asztrális 
világban tartózkodhassék - magyarázta gurum megragadó 
hangján. - Ezt a világot kétféle lény lakja. Akiket anyagi 
karmájuk még visszaszólít a durvatestbe, akik fizikai haláluk 
után csupán átmenetileg időznek az asztrális világban... 
Azok a lények, akiknek le nem dolgozott földi karmájuk van, 
nem léphetnek tovább a kozmikus eszmék kauzális síkjára, 
hanem ide-oda ingáznak az anyagi és az asztrálvilág között, 
s mindeközben hol tizenhat elem alkotja durvatestüket, hol 
meg tizenkilenc másik a finomtestüket. A fejletlen földi 
halandók anyagi testük minden egyes elvesztése után 


mégis leginkább a halál álmának mély dermedtségébe 
merülnek, s mit sem látnak meg az asztrális lét 
szépségeiből. Miután kipihenték magukat ebben a 
szférában, visszatérnek a Földre, hogy ott tovább okuljanak. 
Ismétlődő látogatásaik során fokonként szoktatják hozzá 
magukat az asztrálvilág finomabb szövedékéhez... Az 
asztrálvilág egyéb, már hosszú idő óta ott tartózkodó lakói 
ezzel szemben minden földi vágyuktól megszabadultak, s 
ezért nem kell többé visszatérniük a Föld durva rezgései 
közé. Nekik már csupán asztrális és kauzális karmájukat kell 
ledolgozniuk. Asztrális haláluk során a végtelenül finomabb 
kauzális világba kerülnek át. Itt-tartózkodásuk időtartamát is 
kozmikus törvény szabja ki. Ezt követően ezek a fejlett 
lények visszatérnek Hiranjalókára vagy egy hasonlóképpen 
magasrendű asztrális planétára, ahol új asztrális testbe 
születve ledolgozzák még nem megváltott asztrális 
karmájukat. 

- Fiam, talán most jobban megérted, hogy isteni felszólításra 
támadtam fel - folytatta Srí Yuktésvár -, éspedig inkább a 
kauzális szférából az  asztrálisba visszatérő lelkek 
megmentőjeként, mintsem a Földről idekerülő asztrális 
lények segítőjeként. Akik őrzik még anyagi karmájuk 
maradványait, amúgy sem emelkedhetnek fel a 
Hiranjalókához hasonló, magasabb asztrális szférákba... 
Amiként a legtöbb földi halandó nem tanulta meg meditáció 
által nyert víziói segítségével megbecsülni az asztrálvilág 
magasabb rendű örömeit, s ezért halála után vissza kíván 
térni a földi élet tökéletlen élvezeteihez, úgy nem képes 
számos asztrális lény sem, miután asztrálteste annak rendje 
és módja szerint felbomlott, méltányolni a kauzális világ 
fejlett spirituális örömeit, s visszavágyik az asztrális éden 
durvább és hivalkodóbb  boldogságába. Ezeknek a 
lényeknek előbb le kell dolgozniuk súlyos asztrális 
karmájukat ahhoz, hogy asztrális halálukat követően 
megszakítatlanul a kauzális gondolat világban 
időzhessenek, amelyet már csupán vékony válaszfal választ 


el a Teremtőtől... Ha többé nem hat rájuk a szemnek oly 
tetszetős asztrális világ megtapasztalása utáni vágy, s már 
nem esnek kísértésbe, hogy visszamenjenek oda, akkor 
maradhatnak csak a kauzális világban. Miután ledolgozta 
minden kauzális karmáját, azaz a múlt vágycsíráit, a 
bebörtönzött lélek kilöki magából a tudatlanság utolsó 
dugóját, s a végső edényből, a kauzális testből 
felemelkedve, egybeolvad az Örökkévalóval. Érted már? - 
mosolygott mesterem elbűvölően. 

- Igen, a te kegyelmednek köszönhetően. Nem jutok szóhoz 
az örömtől és a hálától. 

Eddig egyetlen dal vagy történet sem volt rám ekkora 
hatással. Noha a hindu szent iratok szólnak a kauzális és 
asztrális világokról, valamint az ember három testéről, 
mennyire elvontak és szárazak ezek az oldalak feltámadott 
mesterem élettől meleg tanúságtételéhez képest! Az ő 
számára valóban nem létezik ,nem ismert tartomány, 
melyből nem tér meg az utazó" [313] ! 

- Az ember három testének összefonódása számos módon 
megnyilvánul háromszoros természete által - folytatta 
gurum. - Éber állapotban egy földi halandó jobbára 
tudatában van három hordozójának. Amikor igénybe veszi 
érzékszerveit, azaz ízlel, szagol, tapint, hall vagy lát, 
mindenekelőtt durvatestét használja. Ha képzeletét vagy 
akaratát mozgósítja, elsősorban asztráltestén keresztül 
működik. Kauzális teste akkor nyilvánul meg, amikor 
gondolkodik, esetleg mélyen elmerül az önvizsgálatban 
vagy a  meditációban. A lángész kozmikus léptékű 
gondolatait a kauzális testtel való rendszeres kapcsolatból 
meríti. A fentiek alapján a földi ember is lehet anyagi 
jellegű, energiaszerű vagy intellektuális természetű... Egy 
halandó rendszerint napjában tizenhat órán keresztül 
azonosul földi porhüvelyével. Azután alszik és az álomban 
már felölti finomtestét, s éppoly könnyedén teremt 
tárgyakat, akár az asztrális lények. Mély, álomtalan alvás 
során a tudat vagy az Én-ség átköltözhet a kauzális testbe, 


az ilyen álom maradéktalan felüdüléssel jár. Az, aki álmodik, 
az asztrális, és nem a kauzális testét használja, ezért álma 
nem teljesen felüdítő. 

Miközben Srí  Yuktésvár csodálatos magyarázatait 
hallgattam, szeretettel szemléltem mesteremet. 

- Angyali guru - mondtam -, a külsőd mit sem változott 
azóta, amióta megsirattalak a puríbeli ásramban. 

- Na igen, új testem tökéletes másolata a réginek. Bármikor 
tetszés szerint öltöm fel vagy tüntetem el ezt a testet még 
gyakrabban is, mint a Földön tettem. Fénysebességgel 
suhanok planétáról planétára vagy éppenséggel az asztrális, 
a kauzális és az anyagi világ között - isteni gurum 
elmosolyodott. - Noha újabban te is felgyorsultál, nem esett 
nehezemre rád lelni itt, Bombayben! 

- Jaj, mesterem, annyira meggyászoltam a halálodat! 

- Miért, szerinted meghaltam? Nincs itt valami 
ellentmondás? - Srí Yuktésvár szemében szeretet és játékos 
évődés csillogott. - Csupáncsak álmodtál a Földön, s ekkor 
láttad meg álomtestemet - folytatta. - Ezt az álomképet 
temetted el. Most pediglen a finomtestemet látod, amelyet e 
pillanatban is szorosan magadhoz ölelsz! Isten 
kifinomultabb álomsíkján támadt fel. Egy napon ez a 
finomabb álomtest és álomsík is elmúlik, hiszen ezek sem 
tartanak örökké. Az ébredés utolsó érintésére valamennyi 
álombuborék elpattan. Tegyél tehát különbséget, fiam, 
Jógananda az álom és a Valóság között! 

A feltámadás Védantában megfogalmazott gondolata 
csodálkozásra késztetett. [314]  Szégyelltem már, hogy 
búsongtam mesterem holtteste fölött Puríban. Most végre 
megértettem, hogy gurum végig Istenre ébredt állapotban 
volt, s ezért saját földi életét és halálát, valamint jelenlegi 
feltámadását is mindössze a kozmikus álom isteni ideáinak 
viszonylagosságaként szemlélte. 

- Most elmondtam neked, Jógananda életem, halálom és 
feltámadásom igaz történetét. Ne gyászolj tehát, inkább 
vidd meg a hírét mindenüvé annak, hogy feltámadtam az 


emberek Isten által megálmodott, földi világából egy másik, 
szintén Isten által megálmodott valóságba! Ez új reményt 
önthet a nyomorúságtól eszelős, haláltól rettegő, földi 
álmodókba! 

- Igen, mesterem! 

Milyen szívesen fogom megosztani másokkal ezt az 
Örömhírt!" - gondoltam. 

- A Földön túlontúl magas mércét állítottam embertársaim 
számára, amely a többségnek bizony kényelmetlen lehetett. 
Téged is többet szidtalak, mint kellett volna. De megálltad a 
próbát, szereteted kiragyogott a feddések felhőiből - még 
szelíden hozzátette: - Azért is jöttem ma, hogy elmondjam 
neked, többé soha nem tekintek rád szigorúan bíráló 
szemmel. Mostantól nem rólak meg semmiért. 

Jaj, pedig mennyire hiányzott nagy gurum dorgálása! 
Mindegyik feddés őrangyalként védelmezett. 

- Legdrágább mesterem! Csak szidjál minél többet, akár 
most is elkezdheted! 

- Pedig nem fordul elő többé - isteni hangja határozottan 
csengett, mégis vidámság bujkált benne. - Mindaddig, amíg 
két testünk különbözőnek tűnik Isten májá álmában, együtt 
nevetünk. Végül azután egyként olvadunk bele a Kozmikus 
Szeretetbe. Mosolyunk az Ő mosolya lesz, együttes 
örömódánk végigzeng majd az örökléten az Istenre 
hangolódott lelkek örömére! 

Srí Yuktésvár ezután felvilágosított bizonyos dolgokról, 
amelyekről itt nem szólhatok. Az alatt a két óra alatt, 
amelyet velem töltött a bombayi hotelszobában, minden 
kérdésemet megválaszolta. Számos, a világ sorsára 
vonatkozó jövendölés, amelyet e júniusi napon hallottam 
1936-ban, mostanra beteljesült. 

- Most pedig magadra hagylak, kedvesem! - e szavakra 
mesterem kezdett szertefoszlani ölelő karjaim között. - 
Gyermekem - csengő hangja megrezegtette lelkem égboltját 
-, Valahányszor belépsz a nirvikalpa szamádhi ajtaján, és 


engem hívsz, hús-vér alakban eléd állok, ahogyan ma is 
történt. 

Miután elhangzott e mennyei ígéret, Srí Yuktésvár 
elenyészett. A felhőkből mennydörgő hang zúgta: 

- Mondd el mindenkinek! Aki ráébred a nirvikalpa által, hogy 
e világ csupán Isten álma, eljuthat Hiranjalóka finomabb 
álomból szőtt síkjára, ahol ugyanolyan testben feltámadva 
talál rám, mint amilyen a földi volt. Mondd el hát 
mindenkinek, Jógananda! 

S ezzel szertefoszlott az elválás minden fájdalma. Szinte 
szégyelltem, hogy olyan mélyen gyászoltam, holott ez a 
gyász elrabolta békességemet. Az üdvösség végtelen 
szökőárként zubogott elő a lélek újonnan megnyílt pórusain 
keresztül. Noha ősidők óta eltömődtek már, hisz senki nem 
használta őket, most kitágultak az eksztázis tiszta árja előtt. 
Belső szemem előtt úgy vonultak el korábbi inkarnációim, 
akár egy film képsorai. Jó és rossz karmám feloldódott abban 
a mesterem isteni látogatása által támasztott kozmikus 
világosságban. 

Életrajzom jelen fejezetében gurum felszólításának 
engedelmeskedve, továbbadom az örömhírt, noha korunk 
közömbös emberét esetleg még jobban összezavarom ezzel. 
A fejvesztett kétségbeesés emberi dolog, mégsem ez az 
ember igazi dolga. Abban a pillanatban, amint úgy akarjuk, 
elindulhatunk a szabadság felé vezető úton. Túl sokáig 
hallgattuk a „porból vétettünk" pesszimista vigasztalóinak 
intelmeit, miközben nem törődtünk legyőzhetetlen 
lelkünkkel. 

Nem egyedül részesültem abban a kiváltságban, hogy 
lássam a feltámadott gurut. 

Srí Yuktésvár egyik csélája egy koros nő volt, akit mi 
szeretettel csak Mának (édesanya) becéztünk, s akinek 
otthona közel esett a puríbeli remetelakhoz. Mesterem 
többször megállt reggeli sétája során, hogy elcsevegjen 
vele. 1936. március 16-án este Má eljött az ásramba, és látni 
kívánta gurunkat. 


- De hát egy hete meghalt! - nézett rá szomorúan Szvámi 
Szébánanda, aki most a remetelakot igazgatta. 

- Lehetetlen! - tiltakozott Má mosolyogva. 

- Pedig így van - s Szébánanda elmesélte neki a temetés 
részleteit. - Gyere, elvezetlek a sírjához az előkertben! - 
mondta azután. 

Má csak a fejét rázta. 

- Miféle sírról beszélsz? Ma reggel tízkor szokásos sétája 
során elhaladt az ajtóm előtt! Még el is beszélgettünk 
néhány percig a napon. ,Gyere el ma este az ásramba!" 
mondta. És látod, itt vagyok! Áldás hullott szegény ősz 
fejemre! A halhatatlan guru eszerint azt akarta megértetni 
velem, hogy már túlvilági testében látogatott meg ma 
reggel! 

A meglepett Szébánanda letérdelt előtte. 

- Má - mondta -, a gyász milyen súlyos terhét gördítetted le a 
szívemről! Hisz feltámadott! 


44. FEJEZET 


Mahátmá Gandhival Varcihában 

- Isten hozott benneteket Vardhában! - Mahádév Dészái, 
Mahátmá Gandhi titkára e szívélyes szavakkal fogadta Miss 
Bletchet, Mr. Wrightot és engem, s khaddar- (házilag font 
pamut) füzért adott ajándékba mindhármunknak. 

Kis csoportunk egy augusztusi kora reggelen futott be a 
vardhái állomásra. Örültünk, hogy magunk mögött 
hagyhatjuk a vonat porát és füstjét. Poggyászunkat 
bérkocsira bíztuk, s beszálltunk Dészái és társai - Bábá 
száhib Désmukh és dr. Pingale - mellé egy nyitott 
sportkocsiba. Rövid kocsikázás a sáros országúton elvitt 
minket Maganvádíba, India politikai szentjének ásramjába. 


Mr. Dészái azonnal a dolgozószobába vezetett, ahol lábát 
keresztbe téve ott ült Mahátmá Gandhí. Egyik kezében tollat 
szorongatott, a másikban egy darab papírost, s arca 
egyetlen óriási, győztes, meleg mosolyba szaladt! 
,Köszöntelek benneteket!" - írta fel hindiül, mivel hétfő volt, 
vagyis az a nap, amikor fogadalma szerint nem beszélhetett. 
Noha először láttuk egymást, rokonszenvvel mosolyogtunk 
össze. 1925-ben Mahátmá Gandhí megtisztelte 
látogatásával a ráncsíbéli iskolát, s szépeket írt a 
vendégkönyvébe. 

Az aprócska, ötven kiló súlyú szentből áradt a testi-lelki és 
spirituális egészség. Lágy, barna szempárjából értelem, 
őszinteség és józanság sugárzott, ez tette őt győztessé a 
szócsatákban meg az ezernyi jogi, társadalmi és politikai 
csatározásban. Egyetlen népvezér sem nyerte meg olyan 
maradéktalanul népe szívét, mint Gandhí az írástudatlan 
indiai milliókét. Erről tanúskodik híres címe is, a Mahátmá, 
"nagy lélek". [315] Egyedül az ő kedvükért öltözik szélesen 
maga köré tekert ágyékkötőbe: a leigázott tömegek jelképe 
ez, azoké, akiknek nem telik többre. 

"Az ásram lakói mindenestől rendelkezésetekre állnak, 
kérlek, szóljatok nekik bármiért!" - nyújtotta át Mahátmá a 
rá jellemző udvariassággal a sebtében odavetett sorokat. Mr. 
Dészái ezután elvezetett minket a vendégházba. 
Gyümölcsösök és virágzó rétek mellett haladtunk el, míg 
végül cseréptetős, rácsos ablakú épülethez értünk. Az első 
udvar kútját itatásra használják, tudtuk meg Mr. Dészáitól, a 
közelben meg kerék forgott, rizst őrlendő. A kis 
vendégszobák csupán a legszükségesebb berendezési 
tárgyat tartalmazták, egy házilag készült függőágyat. A 
fehérre meszelt falú konyha egyik sarkában volt a vízcsap, a 
tűzhely a másikban. Egyszerű, árkádiai hangok ütötték meg 
a fülünket - varjak károgása, verebek csivogása, tehénbőgés 
meg a véső kopogása. 

Amikor Mr. Dészái észrevette Mr. Wright útinaplóját, egyik 
lapjára felírta a Szatjágraha [316] fogadalmát, amelyet 


Mahátmá minden komoly követője (szatjágráhí) letesz: 
Erőszakmentesség; igazságszeretet; nem-lopás; 
önmegtartóztatás; birtoklásmentesség; fizikai munka; az 
ízlelés féken tartása; félelemnélküliség; minden vallás 
egyenlő mértékű tisztelete;  szvadésí (házilag készült 
termékek használata); az érinthetetlenség intézményétől 
való távolságtartás. A fenti tizenegy fogadalmat az alázat 
szellemében kell megtartani. 

(Maga Gandhí másnap írta alá a nevezett lapot, a dátumot - 
1935. augusztus 27. - is odabiggyesztve.) 

Két órával megérkezésünk után társaimmal ebédelni hívtak 
minket. A Mahátmá már az ásram tornácának árkádsora alatt 
ült; az udvar túlsó végében, amely dolgozószobájaként 
szolgált. Vagy huszonöt mezítlábas szatjágráhí kuporgott a 
rézkupák és -tányérok előtt. A közös ima után nagy 
rézlábasokban szolgálták fel a fogásokat: ghível (tisztított 
vajjal) meghintett csapátit (teljes kiőrlésű kovásztalan 
kenyeret); talszarit (kockára vágott, főtt zöldség) és 
citromlekvárt. 

A Mahátmá csapátit, főtt céklát, nyers zöldséget és 
narancsot evett. Tányérján egy nagy adag igen keserű ním- 
levél volt, amely közismert vértisztító. Kanállal leválasztott 
belőle egy részt, és a tálamra tette. Vízzel valahogyan 
lenyomtam a torkomon, s közben eszembe jutott, hogyan 
kényszerített anyám gyermekkoromban egy-egy kellemetlen 
adag lenyelésére. Gandhi jóízűen kanalazta be a nímpépet. 
Ez az apróság is mutatta, a Mahátmá miként függetleníti 
magát tetszése szerint érzékeitől. Eszembe jutott, hogyan 
viselte a vakbélműtétjét néhány éve. Az üggyel sokat 
foglalkozott a sajtó. A szent visszautasította az 
érzéstelenítést, s vidáman csevegett tanítványaival a műtét 
alatt. Nyugodt mosolya arról tanúskodott, hogy a fájdalmat 
nem érzékelte. 

Aznap délután elbeszélgettem Gandhí híres tanítványával, 
egy angol admirális lányával, Miss Madelaine Sladedel, akit 
most Mira Behnnek neveztek. [317] A hölgy erős, higgadt 


arcvonásai felragyogtak a lelkesedéstől, amikor hibátlan 
hindi nyelven beszámolt napi teendőiről. 

- A vidéki építőmunka meghozza a gyümölcseit! Hajnali 
ötkor egy csoportunk elindul a közeli faluba, hogy 
megtanítsa az ott lakókat a tisztaság elemi szabályaira. 
Kipucoljuk az  árnyékszékeiket, és  kitakarítjuk a 
vályogviskóikat. Mivel írástudatlanok, csak példával tudjuk 
őket nevelni! - nevetett fel vidáman. 

Csodáltam ezt az előkelő származású angol nőt, akit 
keresztényi  alázata arra késztet, hogy elvégezze a 
csatornatisztítás különben csak az  ,érinthetetlenek" 
számára fenntartott munkáját. 

- 1925-ben jöttem Indiába, de úgy érzem, hazaérkeztem - 
mesélt tovább a hölgy. - Már nem tudnék visszatérni régi 
életembe, egykori foglalatosságaim közé. 

Egy ideig Amerikáról beszéltünk. 

- Mindig örömmel tölt el, ha látom, milyen mély spirituális 
érdeklődést tanúsít sok, Indiába látogató amerikai jegyezte 
meg beszélgetőtársam. 

Mira Behn keze közben serényen járt a csarkhán (rokkán). 
[318] A Mahátmá fáradozásának köszönhetően mára 
mindenütt elterjedtek a csarkhák India tájain. 

Gandhi megalapozott gazdasági és kulturális 
meggondolásokból buzdított a pamutipar hagyományának 
újraélesztésére, ugyanakkor nem tagadta meg vakon a 
haladás megannyi hozadékát sem. A gépek, vonatok, autók 
és a távirat fontos szerepet játszottak nagyszerű életében! A 
köz szolgálatában eltöltött fél évszázad, a bebörtönzések, a 
politikai élet napi vesződségei és kemény tényei csak még 
kiegyensúlyozottabbá, nyitottabbá, józanabbá és 
szellemesebbé tették. Kitűnő humorával jókat mulatott az 
emberi színjáték furcsaságain. 

Kis hármasunkat Bábá száhib Désmukh látta vendégül 
vacsorára. Este hétre, az ima idejére visszaértünk az 
ásramba. Felkapaszkodtunk a tetőre, ahol a harminc 
szatjágráhí félkörben ülte körül Gandhit. Gyékényszőnyegen 


kuporgott, s régimódi zsebórát tett ki maga elé. A lenyugvó 
nap utolsó sugarai megfestették a pálma- és banjánfákat, 
ciripelni kezdtek a tücskök, s köröttünk már az éj susogott. 
Maga volt ez a derű pillanata, s én minden cseppjét 
kiélveztem. 

Az ünnepélyes közös éneklést Mr. Dészái vezette, ezután a 
Gítából olvastak fel. A Mahátmá intett nekem, hogy 
befejezésül én is mondjak el egy imát. Mennyire 
egybehangzott minden gondolatunk és törekvésünk! Soha 
nem felejtem el azt a meditációt a tetőn, a korán felragyogó 
csillagok alatt. 

Pontban nyolckor Gandhí véget vetett hallgatásának. A 
herkulesi munka, amit végez, akkurátus időbeosztást 
követel tőle. 


- Üdvözöllek, Szvámídzsí! - ezúttal nem papírra rótta 
köszöntését. 

Akkor tértünk vissza a tetőről a dolgozószobájába, ahol 
mindössze négyszögletes szőnyegek szolgáltak 


ülőalkalmatosság gyanánt (szék nem volt). A puritán 
berendezéshez tartozott még egy alacsony íróasztal 
könyvekkel, papírhalmokkal meg néhány közönséges tollal 
(nem töltőtollal). Egy jellegtelen óra ketyegett a sarokban. 
Mindent betöltött a béke és Isten közelsége. Gandhí 
szélesen, lefegyverzően rám mosolygott csaknem fogatlan 
szájával. 

- Évekkel ezelőtt fogadtam meg, hogy hetente egy napot 
nem beszélek. Az volt a célom ezzel, hogy időt szakítsak 
magamnak a levelezésemre. Mostanra azonban ez a 
huszonnégy óra spirituális szükségletté vált. Az időszakos 
hallgatás egyébként sem gyötrelem, hanem áldás. 

Teljes szívemből egyetértettem. [319] A Mahátmá 
Amerikáról és Európáról kérdezgetett, aztán Indiára és a 
világhelyzetre kanyarodott a beszélgetés. 

- Mahádév - szólalt meg Gandhí, amikor Mr. Dészái a 
szobába lépett -, kérlek, szervezd meg, hogy holnap este a 
Szvámídzsi előadást tarthasson a Jógaról a városházán! 


Amikor jó éjt kívántam a Mahátmának, gyakorlatiasan egy 
üvegcsében citromfűolajat nyújtott át nekem. 

- A vardhái szúnyogok mit sem tudnak az ahinszáról [320] , 
Szvámídzsí! - mondta nevetve. 

Másnap reggel kis társaságunk korán megreggelizett. 
Melasszal és tejjel ízesített, teljes kiőrlésű zabkása volt a 
reggelink. Fél tizenegykor együtt költöttük el ebédünket 
Gandhival és a szatjagrárukkal az ásram tornácán. Ma barna 
rizst, a tegnapitól eltérő zöldségeket és kardamonmagvakat 
kaptunk. 

Délben a birtokot jártam, a legelőn a tehenek nem 
zavartatták magukat jelenlétemtől. Gandhí szenvedélyesen 
magáénak tekinti a tehenek védelmének ügyét. 

- A tehén az én szememben az egész emberalatti világot 
megtestesíti. Az ember a tehénen keresztül ismeri fel 
alapvető azonosságát minden élőlénnyel - magyarázta a 
Mahátmá. - Számomra nem kérdés, hogy az egykori risik 
miért dicsőítették. Indiában a tehén a bőség, az adakozás 
jelképe volt. Nem csupán tejet adott, de ő tette lehetővé a 
földművelést is. Mondhatni, a szánalom költeménye, szinte 
lerí a szánalom erről a szelíd állatról. Embermilliók második 
anyja, azaz dajkája ő. Védelme egyet jelent Isten minden 
néma, öntudatlan teremtésének megvédelmezésével. 

Az alacsonyabb rendű teremtményekre azért is gondot kel] 
viselnünk, mert nem tudnak kiállni saját erdekeikért. 

Az ortodox hinduk naponta elvégeznek bizonyos 
szertartásokat. Az egyik ilyen a bhutá jadnya, az 
állatvilágnak bemutatott ételáldozat. A rítus azt sugallja, 
hogy az ember tudatában van kötelezettségeinek az 
alacsonyabb rendű létformákkal szemben. Ezek a lények az 
ösztönök által a testükkel azonosítják magukat (ez a 
tévedés az embernek is sajátja), ugyanakkor azonban híján 
vannak az ész felszabadító hatásának (ez utóbbi fajunk 
kiváltsága). 

A bhutá jadnya tehát a gyengék oltalmazásáról szól, hisz az 
embert magát is számtalan láthatatlan égi lény vigyázza. 


Jobban kellene őrködnünk a természet kincsei felett, de az 
ember tékozlóan bánik a föld, tenger és ég javaival. A 
kommunikációképtelenség evolúciós korlátját az emberek, 
az állatok és az asztrálvilág angyalai között nap mint nap 
áthágja a néma szeretet jadnyája (szertartásai). 

Két másik jadnya a pitri és a nri. A pitri jadnya az ősöknek 
bemutatott áldozat, annak jelképe, hogy az ember elismeri 
tartozását az előző nemzedékekkel szemben, hiszen az ő 
bölcsességük tette felvilágosulttá a ma emberét. A nri 
jadnya idegeneknek vagy a szegényeknek juttatott 
ételáldozat, annak tudomásulvétele, hogy felebarátainkkal, 
kortársainkkal szemben is vannak kötelességeink. 

Kora délután emberbaráti nri jadnyát bonyolítottam le: 
ellátogattam Gandhi kislányoknak berendezett ásramjába. 
Mr. Wright elkísért a tízperces autóúton. Apró, virágra 
emlékeztető gyermekarcok a szárík tarkabarka, nyúlánk 
szárain! A rövid beszéd végén, amelyet a szabadban 
mondtam el hindi nyelven, [321] hirtelen nekieredt az eső. 
Mr. Wrighttal nevetve húztuk meg magunkat a kocsiban, s a 
zápor ezüstös szálai között hajtottunk vissza Maganvádíba. 
A trópusi felhőszakadás hatalmas locspoccsal járt. 

A vendégházba lépve ismét meglepett annak dísztelen 
egyszerűsége és az önfeláldozás lépten-nyomon 
szembeötlő, számtalan jele. Gandhí házassága elején tette 
szegénységi fogadalmát. Ez azzal járt, hogy lemondott 
kiterjedt jogi praxisáról, amely évente több mint 20 000 
dolláros jövedelmet hozott neki. A Mahátmá minden 
vagyonát szétosztotta a szegények között. 

Srí Yuktésvár gyakran tréfálkozott a lemondás rendszerint 
nem megfelelő formájáról. 

- Egy koldus nem mondhat le a vagyonáról - mondta a 
mester. - Ha valaki így panaszkodik: ,A vállalkozásom 
csődbe ment, a feleségem elhagyott, most pedig mindenről 
lemondva kolostorba vonulok", ugyan miféle világi 
áldozatról beszél? Hiszen nem ő hagyta oda a jómódot és a 
szerelmet, hanem emezek hagyták ott őt! 


A Gandhihoz hasonló szentek azonkívül, hogy kézzelfogható 
anyagi áldozatot hoznak, önző törekvéseikről és egyéni 
céljaikról is lemondanak - márpedig ez a nagyobb áldozat -, 
miközben lényük leglényege beleolvad az emberi faj 
egységes folyamába. 

A Mahátmá felesége, Kasztúrbái egyetlen szó ellenvetést 
nem tett, amikor férje nem tett félre semmit számára és a 
család számára. Gandhi korán nősült, s négy fiuk születése 
után nejével együtt fogadalmat tettek házaséletük 
felfüggesztéséről. [322] Nyugodt hősnő volt ő közös életük 
drámájában. Kasztúrbái követte férjét a börtönbe, vele 
böjtölt három hétig, és mindenestől kivette részét a 
házasság rá háramló kötelességeiből. Így emlékezett meg 
Gandhiról: 

Köszönöm neked, hogy egy életre asszonyod és 
segítőtársad lehettem. Köszönöm a világ legtökéletesebb 
házasságát, amely a brahmacsarján (önmegtartóztatáson) s 
nem a nemiségen alapult. És köszönöm, hogy egyenrangú 
félnek tekintettél Indiáért folytatott, életre szóló küzdelmed- 
ben. Köszönöm, hogy nem tartoztál ama férjek közé, akik 
szerencsejátékkal, ügetővel, itallal, mulatozással és nőkkel 
ütik agyon az időt, ha már belefáradtak feleségükbe és 
gyermekeikbe, ahogyan egy kisgyermek is hamar ráun a 
játékaira. Ó, mennyire köszönöm, hogy nem olyan férj 
voltál, aki a mások kizsákmányolásán gazdagodik meg. 
Mennyire hálás vagyok, hogy fontosabb volt számodra Isten 
és a hazád, mint a kenőpénz; hogy bátran kiálltai 
meggyőződésed mellett, s fenntartás nélkül hittél Istenben. 
Mennyire hálás vagyok, hogy olyan férjem volt, aki Istent és 
a hazát elibém helyezte. Hálás vagyok, amiért türelmesen 
elnézted fiatalkori gyarlóságaimat, amikor zsörtölődtem a 
változások miatt, amelyeket az életünkbe hoztál, amikor 
eleinte nem tetszett a kevés a sok helyett. 

Már kiskoromban a szüleid házába kerültem. Anyád 
nagyszerű, jólelkű asszony volt. Ő tanított meg arra, hogyan 
legyek bátor feleség, s hogyan őrizzem meg fia, eljövendő 


férjem szeretetét és tiszteletét. Miközben teltek-múltak az 
évek, s te India legszeretettebb közéleti szereplője lettél, 
nekem nem kellett tartanom attól, hogy a többi feleség 
példájára félretolsz, amikor magasra kapaszkodtál a siker 
létráján. Tudtam, hogy csak a halál választhat el kettőnket 
egymástól. 

Kasztúrbái évekig kezelte azokat a közpénzeket, amelyeket 
a bálványozott Mahátmá milliókra szaporított. Sok vicc 
kering Indiában arról, hogy a férjek nem engedték 
felékszerezetten feleségeiket Gandhí közelébe, nehogy a 
Mahátmá páratlan rábeszélőképessége, miközben a 
nincstelenek sanyarú sorsát ecseteli, levarázsolván róluk, a 
gyűjtőkosárba juttassa arany karkötőiket és gyémánt 
nyakláncaikat! 

Egyik nap a pénztárosi feladatot ellátó Kasztúrbái nem 
tudott elszámolni négy rúpiával. Gandhí ekkor nyilvánosan 
megjelentette az elszámolást, amely félreérthetetlenül 
kimutatta felesége négyrúpiás eltérését. 

Gyakran mondtam el ezt a történetet amerikai diákjaimnak. 
Egyik este egy nő felháborodottan felkiáltott az 
előadóteremben. 

- Mahátmá vagy sem - harsogta -, ha az én férjem lett volna, 
bizony kapott volna tőlem karikát a szeme alá, amiért 
nyilvánosan meghurcolt! 

Miután elsütöttünk néhány élcet az amerikai és hindu 
feleségekről, magyarázni kezdtem a helyzetet. 

Gandhi asszony nem a férjének tekinti a Mahátmát, hanem a 
gurujának, olyasvalakinek, akinek Jóga van megpirongatnia 
tanítványát, akár még jelentéktelen mulasztások miatt is. 
Röviddel az eset után  Gandhit politikai okokból 
börtönbüntetésre ítélték. Miközben nagy lélekjelenléttel 
búcsút vett feleségétől, az a lábához borult. , Mester - szólalt 
meg alázatosan -, bocsáss meg nekem, ha valaha is 
megbántottalak." [323] 

Délután háromkor Vardhában, előzetes megbeszélésünk 
szerint, megjelentem a szent dolgozószobájában, aki többek 


között azt a ritka csodát művelte, hogy odaadó tanítványt 
faragott a  nejéből. Gandhí felnézett felejthetetlen 


mosolyával. 
- Mahátmádzsí - mondtam, miután leültem melléje a 
párnátlan gyékényre -, kérlek, mondd el, te hogyan 


határozod meg az ahinszát! 

- Nem-ártás minden élőlénnyel szemben, akár gondolatban, 
akár tettben. 

- Gyönyörű gondolat! A világ azonban esetleg megkérdezi: 
vajon  megölnél-e egy kobrát, hogy megments egy 
gyermeket vagy önmagadat. 

- Nem tudnám megölni azt a kobrát anélkül, hogy meg ne 
szegjem egyik vagy másik fogadalmamat, például azt, hogy 
nem félek semmitől és nem oltok ki életet. Inkább azzal 
próbálkoznék, hogy szeretetem erejével csillapítsam le a 
kígyót. Nem akarom leszállítani a mércémet a körülmények 
szeszélye szerint, majd lefegyverező szókimondásával még 
hozzátette: - Bevallom, nem tudnám ilyen derűsen folytatni 
ezt a beszélgetést, ha szembekerülnék egy kobrával! 

Láttam néhány, a táplálkozással kapcsolatos, frissen 
megjelent nyugati könyvet az íróasztalán. 

- Igen, az étrend ugyanolyan fontos a szatjágraha- 
mozgalomban, mint egyebütt - mondta kuncogva. - Mivel 
teljes  önmegtartóztatást javaslok a  szatjágráhíknak, 
igyekszem a lehető legcélszerűbb táplálkozást kialakítani 
számukra. Mielőtt valaki megfékezné nemi vágyát, előbb az 
ínyét kell uralma alá hajtania. Az éhezés vagy a 
kiegyensúlyozatlan étrend azonban nem lehet megoldás. 
Miután legyőzte belső mohóságát, a  szatjágráhínak 
ésszerűen kell étkeznie. Vegetárius  étrendjének 
tartalmaznia kell a szükséges vitaminokat, ásványi sókat, 
kalóriákat és így tovább. Az étkezés külső-belső 
szabályozásával a nemi energiák könnyűszerrel 
átalakíthatók az egész szervezetet szolgáló életenergiává. 

A Mahátmával ezután összevetettük ismereteinket a jófajta 
húspótlókról. 


- Kitűnő például az avokádó - mondtam. - Kaliforniai 
központunk közelében számos avokádóliget található. 
Gandhí szemében érdeklődés csillant. 

- Vajon megteremne Vardhában is? A szatjágráhík örülnének 
egy újfajta tápláléknak. 

- Majd küldök néhány példányt Los Angelesből [324] - 
feleltem, s még hozzáfűztem: - A tojásnak magas a 
fehérjetartalma, ezt is tilos fogyasztani a szatjagráhíknak? 

- Csak, ha meg van termékenyítve - a Mahátmá felnevetett 
az emlékein: - Évek óta nem támogatom a tojásevést, 
személy szerint én nem fogyasztom. Egyszer az egyik 
menyem a sír szélére került alultápláltsága miatt, s az 
orvosai tojást ajánlottak. Nem egyeztem bele, ehelyett azt 
tanácsoltam neki, vegyen magához tojáspótlót. „Gandhídzsí, 
a megtermékenyítetlen tojásban nincs életcsíra, ennek a 
fogyasztása nem jár öléssel" - mutatott rá az orvos. Ezután 
már boldogan adtam engedélyt menyemnek a tojásevésre, s 
rövidesen fel is épült. 

Előző este Gandhí megkért, vezessem be Lahiri Mahásaja 
krija-Jógajába.  Meghatott a  Mahátmá nyitottsága és 
érdeklődő szelleme. Egészen gyermeki az isteni 
keresésében, s ugyanazzal a fogékonysággal rendelkezik, 
amelyet Jézus a gyermekekben dicsért, mondván: „Ilyeneké 
az Istennek orszaga" [325] . 

Elérkezett a tanóra kijelölt ideje, s több szatjágráhí is 
megjelent - Mr. Dészái, dr. Pingale meg néhányan, akik 
szintén el kívánták sajátítani a krija technikáját. 

Először a Jógada-testgyakorlatokra tanítottam meg kis 
létszámú osztályomat. Ennek során húsz testrészt kell 
magunk elé képzelnünk, miközben akaratunkkal az energiát 
rendre az egyes testrészekhez irányítjuk. Rövidesen úgy 
rezgett előttem mindenki, akár egy emberi motor. Azt is 
végignézhettem, hogyan mozgatta meg a gyakorlat Gandhí 
többnyire ruhátlan testrészeit! Noha nagyon vékony, 
mégsem kelt kellemetlen benyomást, a bőre például sima és 
ránctalan. 


Később beavattam a csoportot a felszabadító krija-Jóga 
technikájába. 

A  Mahátmá nagy tisztelettel tanulmányozta a 
világvallásokat. Nem-ártásra vonatkozó eszméit a dzsainák 
szent szövegeiből, az Újszövetségből és Tolsztoj 
társadalomtudományi elmélkedéseiből merítette. [326] A 
következőképpen fogalmazta meg hitvallását: 

Hiszek abban, hogy a Biblia, a Korán, valamint a Zend- 
Aveszta [327] ugyanúgy isteni inspirációra született, mint a 
Védák. Hiszek a guruság intézményében, korunkban 
azonban millióknak kell meglenniük guru nélkül, mivel 
nehéz olyasvalakire találni, aki a makulátlan tisztaság és a 
tökéletes tudás erényeit egyesíti magában. Nem kell 
azonban tartanunk attól, hogy nem ismerhetjük meg a 
vallás igazságait, mivel a hinduizmus alapjai, akárcsak a 
többi világvalláséi, változatlanok és könnyen érthetőek. 

A többi hinduhoz hasonlóan hiszek Istenben és az Ő 
egységében, hiszek az újraszületésben és a megváltásban... 
De nehezen tudnék többet mondani a hinduizmus, mint, 
teszem azt, a feleségem iránt táplált érzelmeimről. 
Feleségem úgy megindít, mint egyetlen más nő sem. Nem 
mintha nem lennének hibái, merem állítani, hogy több van, 
mint amennyiről tudok. Mégis eltéphetetlen kötelék fűz 
össze minket. Nagyjából így vagyok a hinduizmus 
hiányosságaival és korlátaival is. Semmi sem tölt el akkora 
gyönyörűséggel, mint a  Gítá zenéje vagy Tulszidász 
Rámájanája. Amikor azt hittem, a végemet járom, a Gítá 
volt a vigaszom. 

A hinduizmus nem kizáró jellegű vallás, helyet ad a világ 
összes prófétája számára. [328] Nem is térítő vallás a szó 
hagyományos értelmében véve. Kétségtelenül sokféle 
törzset magába olvasztott, ez azonban a fejlődésüket 
szolgálta. A hinduizmus arra tanít, hogy saját hitünk és 
dharmánk [329] szerint imádjuk Istent, s ezért békében 
megfér a többi vallással. 


Krisztusról a következőképpen írt Gandhí: „Bizonyos vagyok 
abban, hogy ha ma élne is itt közöttünk, azokat is 
megáldaná, akik talán hírből sem hallottak róla. Amiként 
írva vagyon: »Nem minden, a ki ezt mondja nékem! Uram! 
Uram! megyen be a mennyek országába; hanem a ki 
cselekszi az én mennyei atyám akaratát« [330] . Jézus saját 
élete példáján mutatott nagyszerű, magasztos célt az 
emberiségnek. 

Valamennyiünknek erre kell törekednünk. Hiszem, hogy nem 
csupán a keresztények vallhatják magukénak, hanem az 
egész világ, az összes nemzet és faj." 

Utolsó, Vardhában töltött esténken elmondtam beszédemet 
a városházán. A termet zsúfolásig megtöltötte a hallgatóság- 
Hozzávetőleg négyszázan gyűltek össze, hogy 
meghallgassák Jógaról szóló előadásomat. Először hindiül, 
majd angolul beszéltem. Kis csapatunk még időben tért 
vissza az ásramba, hogy jóéjszakat-pillantást vethessünk a 
levelezésébe merült Gandhira. 

Még sötét volt, amikor hajnali ötkor felébredtem. A falu már 
ébredezett körülöttünk. Előbb bérkocsi állt meg az ásram 
kapujában, később paraszt érkezett, fején egyensúlyozva 
súlyos terhét. Reggeli után kis hármasunk Gandhi elé járult, 
hogy búcsúzóul leboruljunk előtte. A szent hajnali négykor 
szokott kelni, hogy elmondja reggeli imáját. 

- Isten veled, Mahátmádzsí! - letérdeltem, hogy megérintsem 
a lábát. - India biztonságban van, ha te vigyázol rá. 

Évek teltek el a vardhábeli idill óta, s azóta a földet, az 
óceánt és az eget sötétségbe vonta a világháború rettenete. 
A világ vezetői közül egyedül  Gandhí javasolt 
erőszakmentes utat a fegyverek szavával szemben. A 
sérelmek és igazságtalanságok orvoslására alkalmazott 
módszerei újra meg újra bebizonyították hatékonyságukat. 
A nagy ember az alábbiakban foglalta össze gondolatait: 
Azt találtam, hogy az élet a rombolás közepette is tovább 
virágzik. Kell tehát lennie a rombolásnál magasabb rendű 


törvénynek. Csupán e törvény teheti áttekinthetővé a 
társadalom rendiét, és élhetővé az életet. 

Ki kell dolgoznunk ennek az élettörvénynek a mindennapos 
vonzatait. Valahányszor háború robban ki, valahányszor 
ellenség támad ránk, győzzük le a szeretet erejé- 

vel. Jómagam azt tapasztaltam, hogy a szeretetnek ez a 
törvénye jobban kifizetődött életemben, mint a rombolásé. 
Indiában látványosabban, a lehető legszélesebb tömegeket 
megmozgatva bizonyosodott be a fenti törvény jótékony 
mivolta. Nem állítom, hogy a nem-óriás gondolatát mind a 
háromszázhatvanmillió indiai megértette, azt azonban ki 
merem jelenteni, hogy ez az eszme mélyebbre hatolt 
bármely más tannál, éspedig hihetetlenül rövid idő alatt. 

A nem-ártáshoz fáradságos út vezet el. Valóságos katonai 
fegyelmet követel meg gyakorlójától. Ez a tökéletes állapot 
csak akkor érhető el, ha a test, az elme és a beszéd 
maradéktalanul együttműködik. Ám meg fogjuk tapasztalni, 
hogy valamennyi gondunk megoldódik, ha elszánjuk 
magunkat arra, hogy az igazság és nem-ártás törvényét 
tesszük az élet alapszabályává. 

A történelem arra tanít, hogy a nyers erő soha nem oldott 
meg semmit. Az első világháború  világdermesztő 
hólabdakarmát indított útjára, amely a második világháború 
lavinájává dagadt. Csupán a testvéri együttérzés melege 
olvaszthatja meg a vérengzés jelenlegi karmájának 
lavináját, nehogy kirobbantsa a harmadik világháborút. A 
20. század szentségtelen háromsága! Ha észérvek helyett 
az ököljoghoz folyamodunk, Földünket őserdővé változtatjuk 
vissza. Embertársaink nem az életben, hanem a halálban 
lesznek testvéreink. 

A háború és a bűntettek soha nem fizetődnek ki. A sehova 
sem vezető robbantásokra eltékozolt  dollármillárdok 
mostanra új világot teremthettek volna, olyat, amelyben 
csaknem ismeretlen a betegség, amelyből teljesen eltűnt a 
nélkülözés. Olyan Földet szeretnénk végre, ahonnan 
hiányzik a félelem, a fejvesztettség, az éhínség, a ragály és 


a haláltánc, amely a béke és az egyre bővülő tudás virágzó, 
tágas hona. 

Gandhí  nem-ártást sürgető hangja legmagasabb 
lelkiismeretünkre apellál. Szükség volna már arra, hogy a 
népek ne a halállal, hanem az élettel, ne a rombolással, 
hanem az építéssel, ne a gyűlölettel, hanem a szeretet 
teremtő csodáival lépjenek szövetségre. 

„Bocsássunk meg, bármit is vétettek ellenünk - int a 
Máhábhárata. - Kimondatott, hogy az emberiség 
fennmaradása múlik a megbocsátáson. A megbocsátás szent 
dolog, ez tartja össze a világmindenséget. A megbocsátás a 
hatalmasak ereje, a megbocsátás áldozat, a megbocsátás az 
elme csöndje. A megbocsátás és a szelídség az lsten- 
tudattal bírók jellemzője. Örök erényeket képviselnek." 

A nem-ártás a megbocsátás és szeretet törvényének 
természetes hozománya. „Ha egy jogos küzdelemben 
elkerülhetetlen az élet elvesztése, akkor Jézus módjára 
inkább a saját vérünket ontsuk, mint másokét. Így végül 
csökkenhet a vérontás a világon" - vallja Gandhí. 

Egyszer majd megírja valaki az indiai szatjágráhík 
hőskölteményét, akik szeretettel álltak ellen a gyűlöletnek, 
erőszakmentességgel az erőszaknak, akik inkább hagyták 
magukat könyörtelenül lemészárolni, mintsem hogy fegyvert 
fogjanak. A történelemben többször is megesett, hogy az 
ellenfél dobta el a fegyverét, és eltakarodott, mert annyira 
szégyellte magát ezeknek az embereknek a láttán, akik 
többre tartották mások életét a sajátjuknál. 

„Ha kell, időtlen időkig várok - jelentette ki Gandhi -, de nem 
óhajtom véres eszközökkel keresni hazám szabadságát." A 
Szentírás is hasonlóra int: „A kik fegyvert fognak, fegyverrel 
kell veszniök" [331] . A Mahátmá pedig ezt írta: 
Nacionalistának vallom magam, de az én nacionalizmusom 
olyan tágas, akár a világmindenség. A világ minden 
nemzetét magában foglalja, [332] — engem az egész 
földgolyó jóléte foglalkoztat. Nem szeretném, ha az én 
Indiám más né- 


pek hamvain emelkedne fel. Nem akarom, hogy India 
egyetlen emberi lényt is kizsákmányoljon. Azt akarom, hogy 
India erős legyen, ereje magával ragadja a többi nemzetet 
is. Európában manapság egyetlen nép sem képes erre, nem 
erősítik egymást. 

Wilson elnök utalt nagyszerű tizennégy pontjára, de azt 
mondta: „Végső soron, ha  békekísérleteink kudarcot 
vallanak, kénytelenek leszünk fegyverhez nyúlni." Én ennek 
a fordítottját állítom:  ,Fegyvereink máris vereséget 
szenvedtek. Keressünk valami újat, próbálkozzunk a szeretet 
és Isten erejével, aki maga az igazság." Ha ezt elértük, 
Semmi mást nem akarunk többé. 

Mahátmá ezreket tett igaz szatjágrahívá, akik továbbadták 
hitvallását; türelmesen oktatta az indiai tömegeket, hogy 
megértsék a nem-ártással járó spirituális, és végső soron 
anyagi előnyöket; ellátta népét az erőszakmentesség 


fegyvereivel - az igazságtalanság elutasításával, a 
méltánytalanságnak, a börtönnek, sőt magának a halálnak 
az elviselésével -, ezenkívül mozgalmának hősies 


vértanúságával maga mellé állította a világ közvéleményét: 
mindezek a cselekedetei drámai módon juttatták kifejezésre 
a nem-ártás gyakorlati hasznát, azt, hogy e nyugodt erő 
háborúskodás nélkül is rendezni tudja a nézeteltéréseket. 
Gandhí erőszakmentes magatartásával több politikai 
engedményt vívott ki hazája számára, mint bármely más 
népvezér a fegyverek erejével. Ugyancsak az 
erőszakmentességet alkalmazta a rossz száműzésére az 
indiai társadalmi reformok érzékeny és összetett területén. 
Ő és követői véget vetettek a hinduk és mohamedánok 
közötti hosszadalmas torzsalkodásoknak, s több százezer 
muzulmán tekintette vezetőjének a  Mahátmát. Az 
érinthetetlenek ügyét is rettenthetetlenül és sikeresen 
képviselte. „Ha újra kellene születnem - írta -, hát legyek 
pária a páriák között, mert így jobban tudnám szolgálni az 
ügyüket." 


A Mahátmá valóban „nagy lélek", mégis az írástudatlan 
millióktól kapta címét. Ezt a szelíd prófétát megbecsüli 
hazája. Az alantas paraszt is képes volt felemelkedni a 
Gandhi által megkövetelt magas színvonalra. A Mahátmá 
teljes szívéből hisz az ember veleszületett nemességében. 
Az elkerülhetetlen kudarcok sohasem ábrándították ki. ,Ha a 
gazfickók húszszor becsapják, a szatjágrahí 
huszonegyedszer is bízik, mivel az ember jóságába vetett 
bizalom hitvallásunk szerves része." [333] 

- Mahátmádzsí, kivételes ember vagy. De ne várd el, hogy a 
világ is ilyen legyen - mondta egyszer Gandhinak az egyik 
bírálója. 

- Furcsa, mennyire becsapjuk magunkat, azt hisszük, hogy 
testünk javítható, a lélek belső erőit azonban képtelenség 
felébreszteni - felelte Gandhí. - Azt próbáltam bebizonyítani, 
hogy ugyanolyan esendő vagyok, mint bármely halandó, 
semmi különleges nem volt és nem lesz bennem. Egyszerű 
ember vagyok, aki ugyanúgy hibázik, mint akárki más. 
Megengedem ugyanakkor, van bennem annyi alázat, hogy 
hibáimat beismerve, változtassak  magatartásomon. 
Elismerem, hogy rendíthetetlenül hiszek Istenben és az Ő 
jóságában, s csillapíthatatlan szomjúság emészt az igazság 
és a szeretet iránt. De hát nem rejtőznek-e ezek a vonások 
valamennyiünkben? - S még hozzátette: - Miközben egyre új 
felfedezésekkel és találmányokkal dicsekedhetünk a 
jelenségvilágban, jelentsük ki, hogy csődöt mondtunk a 
lélek dolgaiban? Nem lehetséges megsokszorozni a 
kivételeket, hogy végül törvénnyé tegyük őket? Muszáj 
először mindig vadállatnak lennünk, s csak azután 
embernek (már ha ez egyáltalán sikerül)? [334 

Az amerikaiak bizonyára büszkén emlékeznek William Penn 
sikeres erőszakmentes kísérletére, aki a 17. században 
gyarmatot létesített Pennsylvaniában. Ezen a gyarmaton 
„nem voltak erődök és katonák, még csak fegyverek sem". 
Az új telepesek és az indiánok között zajló véres 
határvillongások idején egyedül a pennsylvaniai 


kvékereknek nem esett bántódásuk. „Másokat lemészároltak 
vagy leterítettek a csatamezőn, ők azonban biztonságban 
érezhették magukat. Egyetlen kvéker nőre sem támadtak rá, 
egyetlen kvéker gyermekre sem emeltek kezet, egyetlen 
kvéker férfit sem kínoztak meg." Amikor a kvékerek végül 
rákényszerültek, hogy feladják államukat, ,háború tört ki, 
amelynek során több pennsylvaniai halálát lelte. Ám 
mindössze három kvékert öltek meg, akik hitük parancsa 
ellenére fegyvert ragadtak". 

„Az első világháborúban hiába nyúltunk fegyverhez, 
mégsem jött el a béke - mutatott rá Franklin D. Roosevelt. - A 
győzelem és a vereség egyaránt terméketlen volt. A 
világnak tanulnia kellett volna ebből a leckéből." 

„Minél nagyobb az erőszak, annál nagyobb nyomorúságba 
süllyed az emberiség - tanította Lao-ce. - Az erőszak diadala 
a gyász reggelével ér véget." 

„Nem kevesebbért küzdök, mint a világbékéért - hirdette 
Gandhi. - Ha mozgalmunk sikert ér el az erőszakmentes 
szatjágraha alapjain, az új jelentéssel tölti majd meg a 
hazafiság fogalmát, sőt, ha szabad szerényen hozzátennem, 
az életét is." 

Mielőtt a Nyugat fellegjáró álmodozóként legyintene 
Gandhira, gondolkodjunk el előbb azon, hogyan határozta 
meg a szatjágraha fogalmát a galileai mester: , Hallottátok 
azért, hogy megmondatott: Szemet szemért és fogat fogért. 
Én pedig azt mondom néktek: Ne álljatok ellene a 
gonosznak, hanem a ki arczul üt téged jobb felől, fordítsd 
felé a másik orczádat is." [335] 

Gandhí a kozmikus időzítés folytán olyan századba 
született, amelyben két világháború is pusztított. Eletének 
gránitfalán isteni írás óv a testvérvér további ontásától. 
Mahátmá Gandhí meglátogatta iskolámat Ráncsíban, ahol 
Jógat is oktatnak. Az alábbi kedves szavakat írta a 
vendégkönyvbe: 

Ez az intézmény mély benyomást tett rám. Nagyon 
remélem, hogy ez az iskola bátorítani fogja a rokka további 


gyakorlati alkalmazását. 

Móhandász Gandhi 1925. szeptember 17. 

1921-ben Gandhí megtervezte India nemzeti zászlóját. A 
csíkok színe: sáfránysárga, fehér és zöld, középen sötétkék 
rokkával. A csarka az energiát szimbolizálja és arra 
emlékeztet, hogy India elmúlt, gazdag korszakaiban a kézi 
fonás és az egyéb kézművesség milyen jelentős szerepet 
játszott. 


45. FEJEZET 


Az „örömtől sugárzó" bengáli anya 

- Uram, kérlek, ne menj el úgy Indiából, hogy nem láttad 
Nirmalá Dévit. E szent asszonyt közel és távol Ánandamají 
Má (Boldog Anya) néven emlegetik - nézett rám komolyan 
unokahúgom, Amijo Bósz. 

- Hogyne! Nagyon is kíváncsi vagyok erre a szent nőre - 
feleltem, majd hozzátettem: - Olvastam róla, milyen magas 
fokon valósította meg önmagában Istent. Evekkel ezelőtt kis 
cikk jelent meg róla az East-Westben. 

- Én találkoztam is vele - folytatta Amijo. - Nemrég járt a 
kisvárosban, ahol lakom, Dzsamsídpurban. Egyik tanítványa 
kérésére ellátogatott egy haldokló hajlékába. Megállt az 
ágya mellett, s amikor kezét rátette a homlokára, megszűnt 
a szegény pára halálhörgése. Egy szempillantás alatt 
felgyógyult, s boldog álmélkodással vette tudomásul, hogy 
jobban van. 

Néhány nap múlva meghallottam, hogy az üdvösséggel 
teljes anya az egyik tanítványánál tartózkodik, Kalkutta 
Bhavánípur nevű negyedében. Mr. Wrighttal azonmód útnak 
indultunk apám kalkuttai otthonából. Fordunkkal úti célunk 
közelében jártunk már, amikor szokatlan utcai jelenet 
játszódott le a szemünk előtt. 


Ánandamají Má nyitott fedelű kocsiban állt, s áldást osztott 
a köréje sereglett mintegy száz tanítványnak. Mr. Wright 
valamivel távolabb leparkolt a Forddal, s beálltunk a néma 
gyülekezet soraiba. A szent asszony megnézett minket, 
kiszállt a kocsiból, és elindult felénk. 

- Hát eljöttél, atya! - e szenvedélyes (bengáliul kiejtett) 
szavakkal átkarolta a nyakamat, s fejét a vállamra hajtotta. 
Csak az imént jelentettem ki Mr. Wrightnak, hogy nem 
ismerem a szentet, ezért felettébb meglepődött a különös 
fogadtatáson. A száz cséla szintén döbbenten függesztette 
szemét a gyengéd életképre. 

Menten láttam, hogy a szent a szamádhi magasrendű 
állapotában van. Ügyet sem vetett a külsejére, hisz tudta, 
hogy a lelke soha nem változik. Erről a magas síkról 
örömmel üdvözölt egy másik odaadó hívőt. Kézen fogva, a 
kocsijához vezetett. 

- Ánandamají Má, feltartóztatlak utadon - tiltakoztam. 

- Atya, időtlen idők óta először látlak ebben az életben! 
Kérlek, még ne merj el! - felelte. 

Letelepedtünk a kocsi hátsó ülésére. Az Üdvösséggel Teljes 
Anya hamarosan elragadtatott állapotba került. Félig hunyt, 
gyönyörű szempárját az ég felé emelte, s az egyszerre közeli 
és távoli belső Elíziumba révedve, mozdulatlanná dermedt. 
A tanítványok halkan kántálták: 

- Éljen az Istenanya! 

Sok olyan emberrel találkoztam már Indiában, aki 
megvalósította önmagában Istent, mégsem láttam ilyen 
magasztos női szentet. Szelíd arcán leírhatatlan öröm 
tündökölt, ezért is nevezték Üdvösséggel Teljes Anyának. 
Hoszszú, fekete fürtjei szabadon omlottak vállára. Homlokán 
egy piros szantálfapép pötty jelezte a folyvást nyitott 
spirituális szemet. Apró volt az arca, a keze és a lába - 
mekkora ellentétben állt mindez lelki nagyságával! 
Feltettem néhány kérdést egy közelben álló női csélának, 
miközben Ánandamají Má továbbra is transzban maradt. 


- Az Üdvösséggel Teljes Anya Indiát járja, sok helyütt 
százával akadnak tanítványai - mondta a cséla. - Bátor 
erőfeszítéseivel több kívánatos társadalmi reformot is 
keresztülvitt. Noha a bráhmana kasztba tartozik, nem 
törődik a kasztokkal. [336] Egy csoportunk mindig elkíséri 
útján, mi gondoskodunk a kényelméről. Muszáj is, mivel nem 
ügyel a testére. Ha nem kapna enni, hát nem enne, és nem 
is tenné szóvá. Akkor sem érinti meg az ételt, ha elébe 
tesszük. Nekünk, tanítványoknak kell etetnünk, nehogy 
éhen haljon. Néha napokig isteni transzban van, ilyenkor 
alig lélegzik, s a szeme sem rebben. Egyik legfőbb 
tanítványa a férje, Bhólánáth. Sok-sok éve, röviddel a 
házasságkötésük után némasági fogadalmat tett. 

A cséla széles vállú, szép vonású, hosszú hajú, ősz szakállú 
férfiúra mutatott, aki némán állt a sokaságban, miközben 
kezét a tanítványok tiszteletteljes mozdulatával keresztbe 
tette a mellkasán. 

Miután Ánandamají Má felfrissült a Végtelenben való 
megmártózástól, ismét az anyagi világ felé fordította 
figyelmét. 

- Atya, kérlek, monda, hol laksz - a hangja tiszta volt és 
dallamos. 

- Jelenleg a kalkuttai Ráncsíban, rövidesen azonban 
visszamegyek Amerikába. 

- Amerikába? 

- Igen. Egy indiai szent asszonyt bizonyára őszintén 
megbecsülnének ott a spirituális keresők. Nem volna kedved 
odalátogatni? 

- Ha az Atya magával visz, elmegyek. 

Ez a válasz riadalmat keltett a hozzánk közelebb eső 
tanítványok között. 

- Mindig húszan vagy ennél is többen utazunk az 
Üdvösséggel Teljes Anyával - jelentette ki az egyikük 
nyomatékosan. - Nem tudunk nélküle élni. Bárhová megy is, 
vele tartunk. 


Ha vonakodva is, elejtettem hát az ötletet, mivel túl sokan 
lettünk volna! 

- Akkor legalább gyere el Ráncsíba a tanítványaiddal! 
kértem a szentet búcsúzóul. - Mivel magad is isteni gyermek 
vagy, bizonyára szeretni fogod a kisdiákjaimat. 

- Szívesen megyek oda, ahová az Atya vezérel! 

Nem sokkal később a ráncsíbéli vidjálaja lázasan 
készülődött a szent beígért látogatására. A gyermekek 
különben is minden ünnepnek örültek, hiszen nem kellett 
tanulniuk, ehelyett muzsika és mindennek a tetejében 
dínom-dánom várta őket! 


- Éljen Ánandamají Má, ki dzsai! - zengték kórusban a 
kicsinyek, amikor a szent kíséretével belépett az iskola 
kapuján. 


Körömvirág-zuhatag, cimbalmok pengése, kagylókürtök 
kéjes búgása és a mridanga-dobok pergése fogadta a 
vendégeket. Az Üdvösséggel Teljes Anya mosolyogva lépdelt 
a vidjálaja napsütötte udvarán, miközben szívében ott 
honolt a maga hordozható Édenkertje. 

- Szép itt - mondta kedvesen, mialatt bevezettem a 
főépületbe. 

Gyermeki mosollyal foglalt helyet mellettem. Az ember úgy 
érezte magát a közelében, mint a legközelebbi barátja, 
mégsem hagyta el soha a távoliság légköre, a mindenütt 
jelenvalósággal paradox módon együtt járó elszigeteltség. 

- Kérlek, beszélj nekem az életedről! 

- Az Atya mindent tud rólam, minek ismételjem el? 
szemlátomást úgy vélte, hogy egyetlen rövidke élet 
tényszerű történései említésre sem érdemesek. 

Felnevettem, és szelíden megismételtem a kérésemet. 

- Kevés történt velem, Atya - mentegetőzve széttárta kecses 
kezeit. - Tudatom soha nem azonosult ezzel az átmeneti 
testtel. Mielőtt a Földre születtem volna, atya, ugyanaz 
voltam. Mint kislány, ugyanaz voltam. Nővé érve szintén 
ugyanaz voltam. Amikor a család, amelybe születtem, 
elrendezte ennek a testnek a házasságát, akkor is ugyanaz 


voltam. És amikor férjem szenvedélytől űzve közeledett 
hozzám, és könnyedén megérintette testemet, iszonyatos 
ütést érzett, minta a villám csapott volna bele, mert én 
akkor is ugyanaz voltam. Férjem összekulcsolt kézzel a 
lábam elé térdelt, és bocsánatomat kérte. ,Szent Anya - 
mondta -, mivel a vágy gondolatával megérintve, 
megszentségtelenítettem testtemplomodat, nem tudva, 
hogy abban nem a feleségem lakozik, hanem az Istenanya, 
szigorú fogadalmat teszek. Tanítványoddá válok, nőt nem 
érintve, szolgaként mindig gondoskodva rólad, és ameddig 
csak élek, soha senkihez többé nem szólok. Talán ezzel 
ledolgozom a bűnt, amelyet - gurum ma ellened 
elkövettem." És mialatt csendben elfogadtam férjem 
felajánlását, én akkor is csak ugyanaz voltam. Most itt, Atya, 
a színed előtt, most is ugyanaz vagyok. És mindörökkön az 
is maradok, noha a teremtés tánca megváltozik körülöttem 
az öröklét csarnokában. 

Ánandamají Má mély meditációba merült. Szobormereven 
ült ott, miközben lelke olyan tartományban időzött, amely 
szüntelenül szólította őt. Szeme sötét tavából elköltözött az 
élet, üveges tekintettel meredt maga elé. Ez az arckifejezés 
és tekintet gyakran megjelenik olyan szenteknél, akik 
kivonják tudatukat durvatestükből, amely ilyenkor alig több, 
mint egy darab lélektelen agyag. Egy órán keresztül ültünk 
egymás mellett eksztatikus transzban. Aztán vendégem 
vidám kis nevetéssel tért vissza ebbe a világba. 

- Kérlek, gyere velem a kertembe! Mr. Wright le szeretne 
fényképezni - kértem. 

- Hogyne, Atya! Kívánságod számomra parancs - csillogó 
tekintetében még ott izzott az isteni fény, miközben 
fotóztuk. 

Itt az ideje az evésnek! Az ünnepi lakomán Ánandamají Má 
lekuporodott a takarójára, s könyökéhez odatelepedett egy 
tanítvány, hogy etesse. A szent engedelmes kisgyermekként 
nyitogatta a száját, amint a cséla nyújtotta a kanalat. Nem 


volt kétséges azonban, hogy az Üdvösséggel Teljes Anya 
nem vette észre a különbséget a curry és az édesség között! 
A szent napszálltakor távozott kíséretével. 
Rózsasziromesővel búcsúztattuk, ő meg áldón emelte kezét 
a kisfiúkra. 

Arcukon szeretet tükröződött, amelyet a szent ébresztett fel 
bennük. 

,Szeresd azért az Urat, a te Istenedet teljes szívedből, teljes 
lelkedből, és teljes elmédből és teljes erődből. Ez az első 
parancsolat" - tanította Jézus. [337] 

Anandamají Má, alantas kötődéseivel szakítva, egyedül az 
Úrnak szenteli magát. Ez a gyermeki szent nem tudós 
szőrszálhasogatással, hanem a hit biztos logikájával oldotta 
meg az emberi élet legfontosabb kérdését, az Istennel való 
egység megteremtését. A mai élet hajszájában lassan 
elfeledkezünk erről a csodálatos egyszerűségről. Miközben 
nem hajlandók az egyetlen Teremtőt imádni, a népek a 
jótékonyság szertartásos külsőségeivel leplezik 
hitetlenségüket. Az emberbaráti ténykedésben nincs is 
semmi hiba, hiszen egy időre elvonja az ember figyelmét 
önmagáról, mégsem ment fel az élet Jézus által ,első 
parancsolatnak" nevezett, elsődleges kötelezettsége alól. 
Istent attól a pillanattól vagyunk kötelesek szeretni, hogy 
első lélegzetünket elnyertük az egyetlen Jótevőtől. 

Még egyszer volt alkalmam látni a szent asszonyt, miután 
ellátogatott Ráncsíba. Hónapokkal később egy csoporttal 
álldogált a szírámpuri vasútállomás peronján, vonatra várva. 
- A Himalájába megyek, Atya - mondta nekem. - Egy kedves 
ember remetelakot épített számunkra Déhrá Dúnban. 
Vonatra szállt, én pedig ámulva tapasztaltam, hogy 
tömegben, vonaton, ugyanúgy nem feledkezett meg 
Istenről, mint lakomán vagy csöndben üldögélve. 

A mai napig tisztán cseng a hangja fülemben, mérhetetlen 
édességgel: 

- Vedd észre, aki most és mindig egy vagy az Örökkévalóval: 
mindig ugyanaz vagy. 


46. FEJEZET 


Egy női jógi, aki soha nem eszik 

- Uram, hová megyünk ma reggel? - Mr. Wright vezette a 
Fordot, de közben kérdőn rám pillantott. 

Soha nem tudta, Bengál melyik részét fedezzük fel a 
következő napon. 

- Ha Isten is úgy akarja - feleltem áhítattal -, épp útban 
vagyunk a világ nyolcadik csodája, egy olyan asszony felé, 
aki pusztán a levegőből él! 

- Akkor megismétli Therese Neumann csodáját. 

Mr. Wright felnevetett, és gyorsított. Újabb, nem átlagos 
turistáknak való különlegesség az útinaplója számára! 
Magunk mögött hagytuk Ráncsít, s versenyre keltünk a 
Nappal. A titkáromon kívül még három bengáli barátom 
alkotta a társaságot. Mohón ittuk magunkba a részegítő 
levegőt, a reggel természetes borát. Vezetőnk óvatosan 
kormányozta a Fordot az első útra kelő parasztok és 
kétkerekű targoncák mellett, amelyeket igába fogott ökrök 
vontatnak lassan. Az ökrök ugyanis hajlamosak vitába 
szállni a tülkölő betolakodókkal. 

- Uram, szeretnénk többet hallani a böjtölő szentről. 

- Giri Bálának hívják - közöltem társaimmal. - Évekkel ezelőtt 
hallottam róla egy tudós úriembertől, bizonyos Szthití Lál 
Nandítól, aki gyakran megfordult a Garpar úton, hogy 
fivéremet, Bisnút korrepetálja. ,Jól ismerem Giri Bálát - 
mondta akkor nekem. - Valamiféle Jógamódszert alkalmaz, 
amelynek birtokában megvan evés nélkül. Közeli 
szomszédja voltam Navábgandzsban, lccshápúr közelében. 
[338] Hiába lestem, vesz-e magához ételt vagy italt, ennek 
a legcsekélyebb nyomát sem láttam. Mivel nem hagyott 
nyugodni a kíváncsiság, végül a buridváni mahárádzsa 


[339] elé álltam, és megkértem, folytasson le vizsgálatot. A 
csodálkozó uralkodó az udvarába hívatta a szent asszonyt. 
Az belement, hogy próbának vessék alá, s két hónapig 
elzárva élt a mahárádzsa vendégeként. Később húsz napra 
visszatért a palotába, majd harmadszor is tizenöt napra. A 
mahárádzsa maga mondta nekem, ez a szigorú hármas 
próbatétel meggyőzte őt arról, hogy a szent tényleg megvan 
táplálék nélkül. 
- Ez a Szthiti Bábúról szóló történet több mint huszonöt éve 
elevenen él az emlékezetemben - fejeztem be 
elbeszélésemet. - Amerikában többször megfordult a 
fejemben, nem nyeli-e el az idő folyama a jógimít [340] , 
mielőtt láthatom. Mostanra hajlott korú lehet. Azt sem 
tudom, hol él, ha él még egyáltalán. Néhány óra múlva 
azonban Puruliába érünk, ahol a bátyja lakik. 
Fél tizenegykor kis csapatunk már Lambódar Dével, egy 
puruliábeli ügyvéddel társalgott. 
- Igen, a nővérem még él. Néha meglátogat, jelenleg 
azonban a szülői házban, Biurban tartózkodik - Lambódar 
Bábú kétkedve pislogott a Ford felé. - Nem hinném, 
Szvámídzsí, hogy valaha is járt volna Biurban autó. Jobban 
tennétek, ha valamennyien rábíznátok magatokat egy 
zötyögő ökrösszekérre. 
Csoportunk szószólójaként megvédtem Detroit 
büszkeségének becsületét. 
- A Ford egészen Amerikából jött velünk - mondtam az 
ügyvédnek. - Nem foszthatjuk meg attól a 
megtiszteltetéstől, hogy megismerje Bengál szívét! 
- Vigyázzon rátok Ganésa [341] ! - nevetett fel Lambódar 
Bábú, majd még udvariasan hozzátette: - Ha valaha is 
odavergődtök, Giri Bálá biztosan szívesen fogad benneteket. 
Hetven felé jár, de továbbra is kitűnő egészségnek örvend. 
- Kérlek, mondd meg, uram, igaz, hogy semmit sem eszik? - 
néztem egyenesen a szeme közé, amely a lélek beszédes 
tükrének bizonyult. 


- Igen, így van - nézett vissza nyílt tekintettel. - Több mint 
ötven éve nem láttam, hogy egyetlen morzsát is magához 
vett volna. A világvége sem lepne meg jobban, mint az, 
hogy a nővérem táplálkozik! 

Mindannyian  kuncogtunk e két kozmikus esemény 
valószínűtlenségén. 

- Giri Bálá soha nem vonult el, amikor a Jógat gyakorolta - 
folytatta Lambódar Bábú. - Egész életében körülvették a 
hozzátartozói meg a barátai. Mostanra mindannyian 
hozzászoktak a furcsaságaihoz, s egy sem akad közöttük, 
aki nem hökkenne meg, ha Giri Bálá enni kérne! A nővérem 
természetesen visszavonult életet él, amint egy indiai 
özvegyhez illik, de kis körünk Puruliában és Biurban ennek 
ellenére is tudatában van annak, milyen kivételes asszony is 
Ő. 
Nem lehetett kételkedni a testvér szavaiban. Társaságunk 
melegen megköszönte az útbaigazítást, és elindultunk Biur 
felé. Egy utcai kifőzdében curryt és lucsit vettünk. Egész kis 
kör formálódott körülöttünk  utcagyerekekből, akik 
kíváncsian nézték végig, mint eszik Mr. Wright indiai módra, 
két kezével. [342] Jó étvágyunknak tudhatjuk be, hogy a 
délután jó erőben talált minket, márpedig erre fölöttébb 
szükség is volt. 

Utunk kelet felé vezetett, a napsütötte rizsföldeken 
keresztül Buridván környékére. Az országutat sűrű 
növényzet szegélyezte, s a fák nagy, esernyőként szétterülő 
lombjai közül mainák, és csíkos nyakú bülbülök dala 
csattogott. Időről időre feltűnt az úton egy ökrösszekér. 
Milyen más volt a megvasalt kerekek nyikorgása, mint az 
autógumi surranása az arisztokratikus, városi aszfalton! 

Állj meg, Dick! A Ford tiltakozásul nagyot zökkent. - Ez a 
gyümölcstől roskadozó mangófa valósággal kiabál, hogy 
szüreteljük le! 

Öten kölyökként iramodtunk neki a mangóligetnek, az érett 
gyümölcsök már lehullottak a földre. 


- „Mennyi mangó marad láthatatlan, s megy veszendőbe 

édessége a köves földön" - játszottam az idézettel. 

- Amerikában nincs ehhez fogható, igaz? - kacagott Sailés 

Mazúmdár, egyik bengáli tanítványom. 

- Nem - ismertem be, miközben tele szájjal majszoltam a 

mangót. - Hogy hiányzott nyugaton ez a gyümölcs! A hindu 

mennyország elképzelhetetlen mangó nélkül! 

Egy kővel levertem egy büszke szépséget a legmagasabban 

nyújtózó ágról. 

- Dick, minden fényképezőgépet elhoztunk magunkkal? - 

kérdeztem két ambróziás harapás között, az isteni falatok 

még melegek voltak a Naptól. 

- Igen, uram, a csomagtartóban vannak. 

- Ha Giri Bálá valódi szentnek bizonyul, szeretnék írni róla 

Nyugaton. Egy ilyen képességekkel megáldott hindu jóginí 
nem élhet és halhat meg ismeretlenül, mint e mangók 

többsége. 

Egy félóra elteltével még mindig a békés ligetben 

andalogtam. 

- Uram, napnyugta előtt oda kellene érnünk, hogy 

lefényképezhessük Giri Bálát - szólalt meg Mr. Wright, majd 

grimaszolva hozzátette: - A nyugati ember kétkedő fajta, 

nem várhatjuk tőle, hogy higgyen olyan hölgy létezésében, 

akiről nem készült fénykép! 

Mindez tagadhatatlan volt, hátat fordítottam hát a 

kísértésnek, és visszaültem a kocsiba. 

- Igazad van, Dick - sóhajtottam fel, miközben 

továbbhajtottunk. - Feláldozom hát ezt a mangóédent a 

nyugati realizmus oltárán. A fényképre szükségünk van! 

Az út egyre  hepehupásabbá vált,  keréknyomok, 

megkeményedett agyagdarabok - az aggkor szomorú 

tökéletlenségei - zötyögtették a Fordot. Néha ki is szálltunk, 

hogy Mr. Wright könnyebben kormányozhassa, mi, többiek 

meg hátulról toltuk. 

- Lambódar Bábú igazat szólott - ismerte el Sailés. Nem a 

kocsi visz minket, hanem mi a kocsit! 


Időről időre feltűnt egy kis falu, s ez a látvány feledtette 
velünk a kocsiból, illetve a kocsiba való állandó ki- és 
beszállás bosszúságát. 

Ódon, érintetlen falvak és pálmaligetek között kanyargott az 
út - jegyezte fel naplójába Mr. Wright 1936. május 5-i 
dátummal. - Ezek a zsúptetős vályogházak igazán roppant 
érdekesek. Isten valamelyik neve díszíti az ajtót. Apró, 
ruhátlan gyermekhad játszik a közelükben. Vagy megállnak, 
hogy  megbámuljanak minket, vagy fejvesztetten 
menekülnek e nagy, fekete, ökör nélkül haladó szekér elől, 
amely eszeveszetten süvít át a falujukon. A nők csupán 
kikémlelnek az árnyékból, s a férfiak is lustán pihengetnek a 
fák árnyékában az út mentén, s noha közömbösnek 
mutatják magukat, azért mégis kíváncsiak ránk. Egy helyütt 
a falu valamennyi lakója nagy vígan tapicskolt egy nagy 
víztartályban (ruhában fürdenek, aztán a nedves ruhát 
levetik, és szárazat váltanak). Jókora rézkorsókban nők 
hordják haza a vizet... Vidám hajsza volt ez hegynek fel, 
völgynek le, nagyokat zökkentünk, kis csermelyekbe 
merültünk, megkerültünk egy befejezetlen kövezett utat, 
száraz, homokos folyamágyakon kecmeregtünk át, míg 
végül ötkor úti célunk, Biur határába érkeztünk. Ez a kis falu 
Bankura tartomány szívében található, sűrű erdő 
védelmében. Később megtudtuk, hogy az esős évszakban 
járhatatlanok errefelé az utak, mert ilyenkor a megáradt 
patakokról dühöngő áradat zúdul az utakra, úgy köpve rájuk 
a sarat, mint kígyó a mérgét. 

A helybeliek épp hazafelé tartottak az esti istentiszteletről, s 
még az elhagyott mezőkön útmutatást kértünk tőlük. 

Közben vagy tucatnyi hiányos öltözékű siheder 
kapaszkodott fel a kocsi oldalára, s egymással versengve 
mutatták az utat Giri Bálá házához. 

Az út datolyaligetbe vezetett, ahol több vályogkunyhó is 
csoportosult, mielőtt azonban odaértünk volna, Fordunk 
ijesztően az égnek vetette a hátát, majd visszahuppant a 
keskeny szekérútra, amely fák, víztartályok, barázdák 


mellett zötykölődött a kátyúkban és mély keréknyomokban. 
A kocsi megfeneklett egy bokorcsoportnál, aztán egy 
buckánál következett be ugyanez, ahol ki kellett kaparnunk 
a kerekek közül a göröngyöket. Lassan, óvatosan haladtunk 
tovább, ám a szekérút közepén váratlanul bokor állta 
utunkat. Mit volt mit tenni, megkerültük.  Nyaktörő 
meredélyen szánkáztunk le egy száraz ciszternához, 
ahonnan csak úgy szabadulhattunk, hogy kiástuk magunkat. 
Az út újra meg újra járhatatlannak tűnt, zarándokmenetünk 
azonban hősiesen vonult tovább. A szolgálatkész suhancok 
készségesen hányták félre ásóikkal az akadályokat 
(Ganésának hála!), miközben kistestvéreik és szüleik a 
szemüket meresztették ránk. 

Rövidesen két ősrégi keréknyomon haladtunk tovább. A nők 
elkerekedett szemmel bámultak ránk viskóik küszöbéről, a 
férfiak mellettünk és mögöttünk caplattak, s mindennek a 
tetejében gyermeksereg is futott a menet után. Vélhetőleg a 
mienk volt az első autó ezen a vidéken, az ökrösszekér 
jelenti itt a világot! Furcsa látványt nyújthattunk, az szent 
igaz - amerikai sofőr és zötyögő kocsi, amely megrohamozza 
erődjüket, s behatol ősi, szent magányukba! 

Megálltunk egy keskeny dűlőút mellett. Száz lépésre voltunk 
Giri Bálá hajlékától. Egészen felvillanyozott bennünket, hogy 
a hosszú út, s különösen nehéz utolsó szakasza után végre 
célhoz értünk. A környező vályogkunyhók fölé terjedelmes, 
kétemeletes, vakolt téglaépület magasodott, épp javítás 
alatt állt. Jellegzetes, trópusi bambuszliget vette körül. 

Lázas várakozással és fojtott örömmel álltunk meg annak a 
nyitott ajtaja előtt, akit az Úr étlenséggel áldott meg. A 
falusiak továbbra is körülsereglettek minket; fiatalok és 
öregek, — pucérok és  felöltözöttek, a nők kissé 
távolságtartóbbak, noha azért ők is kíváncsiak, a férfiak és 
fiúk azonban szégyentelenül a sarkunkat taposták, hogy 
jobban szemügyre vehessék a nem mindennapi 
jövevényeket. 


Rövidesen alacsony alak jelent meg a küszöbön - Giri Bálái 
Törtarany színű selyemruha övezte, tipikus indiai módon. 
Szerényen, habozva közeledett, miközben  szvadé sí- 
kelméjének redői közül kémlelt bennünket. A szeme úgy 
csillogott elő fejfedője árnyékából, akár az izzó parázs. 
Egészen beleszerettünk ebbe a jóságos és megvalósult 
arcba, amelyet nem szennyezett be immár a földi kötelékek 
pecsétje. 

Óvakodva közeledett, s némán rábólintott, hogy néhány 
filmfelvételt és fotót készítsünk róla. [343] Türelmesen és 
félszegen viselte a fényképezkedést, miközben ilyen-olyan 
pózokba állítottuk, és a világítással bajlódtunk. Végül 
sikerült megörökítenünk az utókor számára az egyetlen 
aszszonyt, aki ötven éve nem vett magához sem ételt, sem 
italt. (Therese Neumann 1923 óta böjtölt.) Giri Bálá anyásan 
hatott lazán aláomló ruházatában, amely egyedül az arcát 
és lesütött szempárját, kezét és apró lábát engedte láttatni. 
Ritka béke és ártatlan nyugalom honolt ezen az arcon - 
reszkető ajka széles és gyermeki volt, orra nőiesen keskeny, 
szeme szikrázó, mosolya ábrándos. 

Osztottam Mr. Wright benyomásait. A spiritualitás úgy ölelte 
körül Giri Bálát, mint finoman ragyogó leple. Leborult 
előttem, ahogyan egy hétköznapi embertől elvárják itt egy 
szerzetessel szemben. Egyszerű bája és csöndes mosolya 
többet mondott holmi mézes-mázos szónoklatnál. Elég volt 
ránéznünk, s máris elfeledtük vesződésünket a poros 
utakon. 

A kis szent keresztbe tett lábbal helyet foglalt a verandán. 
Noha az idő rajta hagyta lenyomatát, egyáltalán nem 
soványodott le, olívabarna bőre tiszta és egészséges maradt. 
- Anya - szólítottam meg bengáliul -, több mint huszonöt éve 
várok erre a zarándoklatra! Szthiti Lál Nandí Bábutól 
hallottam szent életedről. 

Elismerően bólintott. 

- Igen, jó szomszédom Navábgandzsban. 


- Akkoriban én átkeltem az óceánon, de azért nem tettem le 
tervemről, hogy egyszer még felkereslek. A kifinomult 
drámát, amelyet itt oly észrevétlen játszol, a világ elé kell 
tárnunk, amely oly régóta elfeledkezett a belső, isteni 
táplálékról. 

A szent egy pillanatra felemelte a szemét, s derűs 
érdeklődéssel mosolygott. 

- Bábá (tiszteletreméltó atya) tudja a legjobban - felelte 
jámborul. 

Örültem, hogy nem sértődött meg. Az ember soha nem 
tudhatja, hogyan válaszolnak a jógik és jóginík a 
nyilvánosság gondolatára. Amikor eljön az ideje, hogy 
közszemlére tegyék életüket a kereső lelkek kedvéért, 
rendszerint belső megerősítést is kapnak. 

- Anya - folytattam -, bocsáss meg, hogy kérdésekkel 
terhellek. Kérlek, csupán azokat válaszold meg, amelyek 
kedvedre vannak, én a hallgatásodat is megértem. 
Nagylelkűen széttárta a karját. 

- Szívesen válaszolok, már ha egy hozzám hasonlóan 
jelentéktelen lény bármi érdekeset mondhat. 

- Ó, szó sincs erről! - tiltakoztam őszinte hévvel. Nagy lélek 
vagy. 

- Mindenki alázatos szolgája vagyok csupán - majd a 
következő különös mondatot fűzte még hozzá: - Szeretek 
főzni és az embereket táplálni. 

,Furcsa időtöltés egy nem táplálkozó szenttől" - gondoltam. 

- Mondd, anyám, a tulajdon szádból szeretném hallani, 
tényleg nem eszel? 

- Így igaz - elhallgatott pár pillanatra, s következő 
megjegyzése elárulta, hogy időközben fejszámolást végzett: 
- Tizenkét éves korom óta egészen mostanáig, hatvannyolc 
éves koromig, azaz több mint ötvenhat esztendőn keresztül 
nem vettem magamhoz sem szilárd, sem folyékony 
táplálékot. 

- Soha nem esel kísértésbe, hogy megtedd? 

- Ha éhes volnék, ennem kellene. 


Egyszerűen, mégis királyi fenséggel mondta ki ezt az 
alapigazságot, amelyet valamennyien jól ismerünk mi, 
akiknek a napi háromszori étkezés körül forog az életünk! 

- Mégis táplál valami! - a hangomban ellenkezés csengett. 

- Természetesen! - mosolyodott el, azonnal megértve, miről 
van szó. 

- A levegő és a napsütés finomabb erőiből táplálkozol meg 
abból a kozmikus energiából, amely a nyúltagyon keresztül 
tölti fel a szervezetedet. [344] 

- Bábá tudja hát - egyezett bele. 

- Anya, kérlek, beszélj fiatalságodról! Egész Indiát s 
tengerentúli testvéreidet is mélyen érdeklik a körülményeid. 
Giri Bálá félretette szokásos elfogódottságát, s mesélő 
hangnemre váltott. 

- Legyen hát - a hangja halk volt és határozott. - Ezen az 
erdős vidéken születtem. Gyermekkoromban semmi 
említésre méltó nem történt azon kívül, hogy nagyon falánk 
gyerek voltam... Körülbelül kilencévesen jegyeztek el. 
,Kislányom! - intett gyakran az édesanyám -, iparkodj úrrá 
lenni a falánkságodon. Amikor eljön az ideje, hogy idegenek 
között élj a férjed családjában, ugyan mit gondolnak majd 
rólad, ha egész nap csak tömöd a hasadat?" És be is 
következett, amitől óvott. Mindössze tizenkét évesen 
költöztem férjem családjához Navábgandzsba. Az anyósom 
reggeltől estig pörölt velem az étvágyam miatt. Ez a 
szidásáradat mégis megtette a magáét, mivel felébresztette 
szunynyadozó spirituális hajlamaimat. Egyik reggel leendő 
anyósom könyörtelenül nevetségessé tett. Találva éreztem 
magam, ezért így szóltam: , Nemsokára bebizonyítom, hogy 
egész életemre nem nyúlok többé ételhez." Anyósom 
gúnyosan kinevetett: ,Hogyan is tudnál meglenni evés 
nélkül, amikor egyfolytában zabálsz?" Erre a durvaságra már 
nem válaszoltam, mégis szilárd elhatározás költözött a 
szívembe. Elvonultam egy félreeső helyre, hogy az Égi Atya 
segítségét kérjem. „Uram - fohászkodtam szenvedélyesen -, 
kérlek, küldj nekem gurut, valakit, aki megtanítja, hogyan 


élhetnék fényből földi táplálék helyett." Hirtelen 
elragadtatott állapotba kerültem. Üdvözült révületemben a 
városi gháthoz indultam a Gangesz partján. Útközben 
találkoztam férjem családjának papjával. ,Tisztelt uram - 
fordultam hozzá bizalommal -, légy oly kedves, mondd meg 
nekem, hogyan élhetnék evés nélkül!" Előbb némán rám 
bámult, végül vigasztalóan megszólalt: ,Gyere ma este a 
templomba, gyermekem, ott majd lefolytatok egy erre 
szolgáló  Védikus szertartást az érdekedben." Ez a 
bizonytalan válasz nem az volt, amit kerestem, 
továbbindultam hát a ghát felé. A felkelő nap fénye 
megcsillant a vízen. Megtisztítottam magam a folyóban, 
valamiféle szent beavatási szertartás részeként. Már 
távozóban voltam, s nedves ruhám körém tapadt, amikor 
nappali világosságú ragJógasban megjelent előttem a 
mesterem! ,Kedveském - szólalt meg szerető együttérzéssel 
-, én vagyok az a guru, akit Isten küldött, hogy beteljesítse 
hő imádat. Mélyen megindította szokatlan kérésed! Mától 
asztrális fény táplál majd, tested atomjait a végtelen 
energiája tölti fel." 
Giri Bálá elhallgatott. Fogtam Mr. Wright ceruzáját és 
jegyzettömbjét, s néhány dolgot angolra fordítottam a 
kedvéért. 
A szent szelíd, alig hallható hangon folytatta történetét. 
- A ghát elhagyatott volt, ám gurum amúgy is védelmező 
fénygömböt vont körénk, nehogy megzavarjon minket egy 
arra járó fürdőző. Megtanított a krija módszerére, amely 
megszabadítja a testet attól, hogy a halandók fizikai 
ételeitől függjön. A technika bizonyos mantra [345] 
ismétlésével meg olyan légzőgyakorlattal jár, amelyet 
hétköznapi ember végre sem tud hajtani. Mindehhez nem 
szükséges semmiféle szer vagy hókuszpókusz, egyedül a 
krija. 
Amerikai újságíró módjára sok mindenről kikérdeztem Giri 
Bálát, csupa olyasmiről, amiről úgy gondoltam, hogy 


érdekelheti a nyilvánosságot. A részleteket az alábbiakban 
foglalom össze: 

„Soha nem született gyermekem, s már jó ideje 
megözvegyültem. Alig alszom, mivel nem érzek különbséget 
az alvás és az ébrenlét között. Éjszaka meditálok, s 
napközben látom el a háztartást. Az évszakok váltakozását 
kissé meg szoktam érezni. Sohasem voltam beteg. Ha 
megsérülök, csak enyhe fájdalmat érzek. Szabályozni tudom 
a szívverésemet és a légzésemet. Látomásaimban gyakran 
megjelennek előttem nagy lelkek vagy a gurum." 

- Anya - kérdeztem -, miért nem tanítod meg másoknak a 
módszeredet, hogyan lehetnének meg táplálék nélkül? 

Egy pillanatra felvillant bennem a remény, hogy ez milliók 
éhezésének gondját oldhatná meg, de Giri Bálá menten 
lehűtött. 

- Nem - szólt fejét rázva. - A gurum szigorúan megtiltotta, 
hogy bárkinek is továbbadjam titkomat. Nem áll 
szándékában belekontárkodni a Teremtő művébe. De a 
földművesek sem köszönnék meg nekem, ha megtanítanám 
az embereket arra, hogyan nélkülözhetik az evést! A 
zamatos gyümölcs is csak elrohadna a földön. Azt hiszem, a 
nyomorúság, az éhezés és a betegségek jelentik karmánk 
ostorcsapásait, végül ezek hatására kezdjük el keresni az 
élet igazi értelmét. 

- Anya - mondtam lassan -, miért választattál ki egyedül 
erre, hogy evés nélkül élj? 

- Annak bizonyítására, hogy az ember szellem - arcát 
bevilágította a bölcsesség fénye. - Hogy megmutassam, az 
ember isteni fejlődés révén fokonként megtanulhatja, 
miként táplálkozzék az Örök Fényből étel helyett. 

A szent ezután mély meditációba merült. Tekintete befelé 
révedt, szemének szelíd mélységei kifejezéstelenné váltak. 
Felsóhajtott, ami az eksztatikus, légzés nélküli transzállapot 
előhírnöke volt. Egy időre visszavonult egy kérdések nélküli 
tartományba, a belső öröm mennyországába. 


Hirtelen szállt ránk a trópusi este. A falusiak feje fölött kis 
petróleumlámpások fénye világolt, miközben némán 
kuporogtak a sötétben. A szentjánosbogarak ide-oda cikázó, 
villódzó pontjai és a viskók távoli olajlámpásai sejtelmes 
fényeket szőttek az éjszaka bársonyába. Elérkezett az 
elválás fájdalmas pillanata; lassú és fáradságos út állt még 
kis csapatunk előtt. 

- Giri Bálá - mondtam, ahogy a szent kinyitotta a szemét -, 
kérlek, adj nekem valamit emlékbe, mondjuk, az egyik 
száríd egy csíkját. 

Rövidesen visszatért egy darabka benáreszi selyemmel, s 
miközben átnyújtotta, a lábamhoz borult. 

- Anya - mondtam nagy tisztelettel -, engedd, hogy én 
érintsem meg a te áldott lábadat. 


47. FEJEZET 


Visszatérek Nyugatra 

- Sok Jógaleckét adtam Indiában és Amerikában, bevallom 
azonban, hinduként különösen örülök, hogy angol diákokat 
oktathatok. 

Londoni növendékeim elismerően nevettek, s egyetlen 
politikai vita sem zavarta meg Jógank békéjét. 

India mostanra megszentelt emlékké nemesedett. 1936 
szeptemberében jártunk, s én Angliában időztem, hogy 
valóra váltsam egy tizenhat hónappal korábban tett 
ígéretemet, nevezetesen, hogy ismét előadok Londonban. 
Anglia ugyancsak fogékony a Jóga időtlen üzenetére. 
Riporterek és híradósok lepték el Grossvenor House-beli 
szállásomat. A Világ Hívői Társaságának Brit Nemzeti 
Tanácsa szeptember 29-én találkozót szervezett a whitefieldi 
kongregacionalista templomban, ahol súlyos problémáról 
adtam elő: „Hogyan mentheti meg a hívők összefogása a 


civilizációt?". A Caxton Hallban este nyolckor tartandó 
előadások akkora tömeget vonzottak, hogy a kint rekedtek 
már a Windsor House-ban várakoztak fél tízkor kezdődő, 
második előadásomra. A következő hetekben oly sokan 
látogatták Jógaóráimat, hogy Mr. Wrightnak másik tantermet 
kellett keresnie. 

Az angol szívósság a hitéletben is meghozza gyümölcsét. A 
londoni Jógatanítványok távozásom után önálló központba 
szerveződtek, s még a háború viszontagságai közepette is 
heti meditációs találkozókat tartottak. 

Felejthetetlen heteket töltöttem Angliában, napokig jártam 
Londont, aztán pedig a gyönyörű vidéket. Mr. Wrighttal 
megbízható járgányunkon, a jó öreg Fordon látogattunk el a 
nagy költők és történelmi személyiségek sírhelyeire és 
szülőházába. 

Kis társaságunk október végén szállt tengerre 
Southhamptonből Amerika felé, a Bremen fedélzetén 
utaztunk. Amikor megpillantottuk a Szabadság-szobrot New 
York kikötőjében, ujjongva felkiáltottunk. 

A Fordot kissé megviselte ugyan, hogy annyi ősi földön 
átvergődtünk vele, de még jól bírta, annyira, hogy vele 
hajtottunk végig az országon Kaliforniába. 1936 végére meg 
is érkeztem a Mount Washington Centerbe. 

Az évet lezáró ünnepet nyolcórás csoportos meditációval 
üljük meg a Los Angeles-i központban december 24-én (a 
spirituális Karácsony alkalmával), melyet másnap (a világi 
karácsony napján) ünnepi lakoma követ. Az ez évi 
ünnepségek fényét emelte a távoli városokból érkezett 
drága barátok és tanítványok jelenléte, akik a három 
világutazó fogadására gyűltek egybe. 

A lakomán  feltálaltuk mindazokat a finomságokat, 
amelyeket több tízezer kilométerről hoztunk magunkkal az 
örvendetes alkalomra:  guccshí gombát  Kasmírból, 
konzervraszgullát és mangópépet, papár süteményt, meg az 
indiai kéorávirág olaját, amellyel a fagylaltot ízesítettük. 
Este összegyűltünk egy óriási karácsonyfa köré; a közeli 


kandallóban pattogó  ciprushasábok átható illatot 
árasztottak. 

És eljött az ajándékosztás órája! A Föld legtávolabbi 
sarkaiból hoztuk el  ajándékainkat - Palesztinából, 
Egyiptomból, Angliából, Franciaországból, Olaszországból. 
Milyen gondosan számolgatta Mr. Wright a csomagokat 
minden egyes átszállásunk alkalmával, nehogy tolvajkézre 
jusson, amit amerikai szeretteinknek szántunk! A szent 
olajfa forgácsai a Szentföldről, finom belga és holland 
csipkék és hímzések, perzsa szőnyegek, légies anyagú 
kasmíri sálak, örökkön illatozó szantálfa tálcák Maiszúrból, 
Siva bikaszem-ékkövek a Központi Tartományokból, rég 
letűnt ind uralkodóházak pénzérméi, drágakővel berakott 
vázák és kupák, miniatúrák, falikárpitok, templomi 
füstölőszerek és illatosítók, mintás kartonok szvadésíhez, 
lakkozott munkák, maiszúri elefántcsont  faragások, 
mulatságosan hosszú hegyű perzsa papucsok, patinás 
illusztrált kódexek, bársonyok, brokátok, Gandhí-sapkák, 
fazekasáruk, csempék, réztárgyak, imaszőnyegek - három 
kontinensről magunkkal hozott zsákmány! 

Egyenként osztottam szét a tarka csomagolópapírba burkolt 
ajándékokat a fa alatti, hatalmas halomból. 

- Dnyánamátá nővér! - nyújtottam át egy hosszú dobozt egy 
szent amerikai hölgynek. 

Távollétemben erre a kellemes arcú és mélyen 
megvilágosodott lényre bíztam a Mount Washington-i 
központ irányítását. A csomagolópapírból benáreszi, arany 
színű, selyemből készült szárít bontott ki. 

- Köszönöm, uram. Elég ránéznem, és megelevenedik 
előttem India. 

- Mr. Dickinson! - a következő ajándékot egy kalkuttai 
bazárból hoztam. 

„Mr. Dickinsonnak bizonyára tetszeni fog" - gondoltam a 
vásárlás pillanatában. Mr. E. E. Dickinson kedves 
tanítványom volt. Jelen volt minden karácsonykor, amióta 


csak 1925-ben létrehoztam a Mount Washington-i 
központot. 

Tizenegyedik évi ünnepünkön megállt előttem, és 
bontogatni kezdte a hosszúkás csomag szalagját. 

- Az ezüstkupa! 

Érzelmeivel küzdve bámult az ajándékra, egy magas 
ivókupára. Aztán leült valamivel távolabb, láthatóan 
kábulatban. Szeretettel  rámosolyogtam, mielőtt újra 
felöltöttem volna a Mikulás szerepét. 

A boldog este végén a Nagy  Ajándékosztóhoz 
fohászkodtunk, aztán együtt karácsonyi énekeket 
énekeltünk. Mr. Dickinsonnal csak később váltottam szót. 

- Uram - kezdte -, engedd meg, hogy csak most mondjak 
köszönetet az ezüstkupáért. Karácsonykor egyszerűen nem 
találtam szavakat. 

- Neked szántam ezt az ajándékot. 

- Negyvenhárom éve várok erre az ezüstkupára! Hoszszú 
história ez, amelyet eddig magamban tartottam - Mr. 
Dickinson félénken nézett rám. - Drámaian kezdődött, kis 
híján vízbe fúltam. Bátyám játékból egy négy és fél méter 
mély medencébe lökött egy  nebraskai kisvárosban. 
Mindössze ötéves voltam akkor. Már épp másodszorra is a 
víz alá süllyedtem, amikor vakító, színpompás fény töltötte 
be a teret körülöttem. A közepén nyugodt tekintetű férfiú 
állt, aki biztatóan mosolygott rám. A harmadik 
alámerülésnél bátyám pajtásai olyan mélyen meghajlították 
egy karcsú, magas fűzfa ágát, hogy kétségbeesett ujjaim 
meg tudták ragadni. A fiúk kiemeltek a partra, és sikeresen 
elsősegélyben részesítettek... Tizenkét év múltán, tizenhét 
éves koromban, anyámmal Chicagóban jártam. 1893 
szeptemberét írtuk, ekkor ült össze a vallások nagy 
nemzetközi tanácskozása. Anyámmal egy forgalmas főúton 
mentünk éppen, amikor ismét megpillantottam azt a 
káprázatos fényvillanást. Néhány lépésre előttünk ugyanaz 
a férfiú bandukolt, aki a látomásomban tűnt fel előttem. Egy 
nagy előadóterem felé tartott, s eltűnt az ajtaja mögött. 


„Anya - kiáltottam -, ez a férfi jelent meg előttem, amikor 
fuldokoltam!" Utánasiettünk az épületbe, a férfi a dobogón 
ült. Rövidesen megtudtuk, hogy ő Szvámi Vivékánanda 
Indiából. [346] végighallgattam a lelket felkavaró 
előadását, s utána előrementem hozzá. Olyan kedvesen 
mosolygott rám, mintha már régóta barátok lennénk. Fiatal 
voltam még ahhoz, hogy ékesszólón hangot adjak 
érzelmeimnek, de a szívem mélyén azt reméltem, hogy 
elfogad tanítványának. Olvasott a gondolataimban. ,Nem, 
fiam, nem én vagyok a gurud Vivékánanda szép, átható 
tekintete az enyémbe fúródott. A te mestered csak később 
jön el. Egy ezüstkupát kapsz majd tőle. - Kis szünet után 
mosolyogva tette hozzá: - Többet kapsz tőle, mint amennyit 
a jelen pillanatban el tudnál fogadni." 

- Néhány nap múlva elhagytam Chicagót - folytatta Mr. 
Dickinson -, s többé nem láttam Vivékánandát. Ám minden 
egyes kiejtett szava beleivódott tudatom mélyébe. Évek 
teltek el, de sehol sem mutatkozott a beígért mester. Egyik 
este, 1925-ben hőn fohászkodtam, hogy az Úr küldjön 
nekem gurut. Néhány óra múltán lágy akkordok 
ébresztettek fel álmomból. Fuvolát és egyéb zeneszerszámot 
hordozó, égi lények serege jelent meg előttem. Az angyalok 
mennyei muzsikával töltötték meg a szobát, majd lassan 
elenyésztek... Másnap este először vettem részt a te Los 
Angeles-i órádon, s tudtam, hogy imám meghallgattatott. 
Némán egymásra mosolyogtunk. 

- Tizenegy éve vagyok tanítványod a krija-Jógaban folytatta 
Mr. Dickinson. - Néha eszembe jutott ugyan az ezüstkupa, s 
már majdnem rábeszéltem magam, hogy Vivékánanda 
szavai csupán képletesen értendők... Karácsony este 
azonban, amikor a fa mellett átadtad nekem azt a kis 
dobozt, életemben harmadszor láttam azt a szemkápráztató 
fényvillanást. A következő pillanatban már gurum ajándékát 
szemléltem, amelyet Vivékánanda megjövendölt nekem 
negyvenhárom évvel ezelőtt - egy ezüstkupát! 


48. FEJEZET 


A kaliforniai Encinitasban 

- Meglepetés, uram! Külföldi tartózkodásod alatt építettük fel 
ezt az encinitasi remetelakot, s most ,isten hozott haza" 
ajándékként átadjuk neked! - Mr. Lynn, Dnyánamátá nővér, 
Durgá Má és még néhány tanítványom mosolyogva 
átvezettek egy kapun, majd végig egy árnyas sétányon. 

Az épület úgy ugrott elő a térbe, ahogyan egy nagy, fehér 
óceánjáró orra hasítja a kéklő habokat. Először némán, aztán 
örvendező felkiáltásokkal, végül a hála és az öröm 
szegényes szavaival vettem szemügyre az ásramot: tizenhat 
szokatlanul nagy helyiség alkotta, valamennyit elbűvölően 
alakították ki tanítványaim. 

A fenséges központi csarnok, a mennyezetig érő hatalmas 
ablakaival pázsitból, óceánból és égből álló oltárra tekint: a 
smaragdzöld, opálsárga és zafírkék szimfóniája ez. A csarnok 
óriási kandallójának párkányán Krisztus, Bábádzsí, Lahiri 
Mahásaja és Srí Yuktésvár képmása sorakozik. Úgy érzem, 
valamennyien áldásukat adták erre a békés, nyugati 
ásramra. 

Közvetlenül a nagy terem alatt, két meditációs barlang épült 
a sziklába, szemközt az ég és a tenger végtelenjével. A 
parkban napsütötte zugok rejteznek; kockakővel kirakott 
ösvények vezetnek csöndes lugasokhoz, rózsaágyásokhoz, 
egy eukaliptuszligethez és egy gyümölcsöshöz. 

Bár idegyűlnének a szentek jó és hősi lelkei, bár kéz a 
kézben járnának velünk, hogy átadják nekünk gyógyítani 
képes erényeiket - amelyek számosak, akár a föld rögei, s 
fenségesek, akár az ég -, így támogatva a jó embereket, így 
növelve a jólétet és a dicsőséget - ez a Zend-Avesztából 
vett felirat, hajlékunk külön imája olvasható a remetelak 
egyik ajtaja felett. - Bár legyőzné az engedelmesség az 


engedetlenséget ebben a házban; a béke meghódítaná a 
viszályt; a nagylelkűség lecsendesítené a kapzsiságot, az 
igazmondás a csalárdságot, a tisztelet a megvetést. Ez 
fénybe borítaná elménket, fölemelné lelkünket, 
megdicsőítené testünket; és - ó, Isteni Fény - bár láthatnánk 
Téged, bár megérthetnénk Téged, s bár tagjai lehetnénk a Te 
tökéletes baráti társaságodnak. 

Az Önmegvalósítás Közösségének ásramja néhány amerikai 
tanítvány és üzletember nagylelkűségének köszönhető, akik 
naponta találnak időt a krija-Jóga gyakorlására. Indiai és 
európai tartózkodásom során egy szó sem jutott el hozzám 
az encinitasi ásram építéséről. Nagy is volt utána a 
meglepetésem! 

Amerikában töltött első éveim idején végigfésültem a 
kaliforniai partvidéket, hogy megfelelő helyszínre leljek egy 
kis tengerparti ásram számára. Valahányszor ilyenre 
bukkantam, előbb-utóbb felmerült valamilyen akadály. Most, 
hogy  végigtekintek Encinitas napsütötte  térségein, 
magamban alázattal ismételgetem Srí Yuktésvár réges-régi 
jóslatát: „egy remetelak az óceán mellett". 

Néhány hónap elteltével, 1937 húsvétján az új ásram 
gyepén folytattam le az első húsvéti napfelkelte-szertartást, 
amelyet sok másik követett. Akárcsak az ősidők varázslói, 
több száz tanítványom nézte áhítatosan a napról napra 
megújuló csodát: a Nap ébredésének reggeli szertartását a 
keleti égbolton. Tőlünk nyugatra a Csendes-óceán zengte a 
fenséges esemény dicséretét, a távolban aprócska vitorlás 
fehérlett, és egy sirály repült magányosan az égen. 
„Krisztus, feltámadtál!" Éspedig nem csupán a tavaszi 
nappal, hanem az örök hajnal szellemében. 

Sok boldog hónap repült tova. Encinitas gyönyörű 
környezetében készültem el régóta tervbe vett munkámmal, 
amely Cosmic Chants (Kozmikus énekek) címen jelent meg. 
Sok indiai dalt angol szavakkal és nyugati hangjegyekkel 
láttam el. Közéjük tartozik Sankara éneke, a „Sem születés, 
sem halál", egy szanszkrit „Himnusz Brahmához", Tagore „Ki 


jár a templomomban?" című verse, emellett számos saját 
kompozícióm, mint például „Mindig a tied leszek", „Az 
álmaimon túli földön", ,Hozzád kiált a lelkem", , Gyere, 
hallgasd meg lelkem dalát", végül „A csönd templomában". 
A daloskönyv bevezetőjében szóltam első kiemelkedő 
tapasztalatomról a keleti szent énekek nyugati fogadtatását 
illetően. Egy nyilvános előadásomon történt az eset, 1926. 
április 18-án, a New York-i Carnegie Hallban. 

Április 17-én elmondtam egyik amerikai tanítványomnak, 
Mr. Alvin Hunsickernek, hogy egy régi hindu szenténeket - 
„Ó, szépséges istenem" - szándékozom elénekelni együtt a 
közönséggel. 

Mr. Hunsicker akkor tiltakozott, hogy az amerikai közönség 
nehezen érti a keleti dalokat. 

- A zene nyelve egyetemes - feleltem. - Az amerikaiak 
bizonyára megérzik majd a lélek hangját ebben a magasztos 
énekben. [347] 

Az előadás során Mr. Hunsicker végig mögöttem állt a 
dobogón, valószínűleg a biztonságomat féltette. Kételkedése 
azonban alaptalannak bizonyult, nem csak, hogy a 
nemtetszést kifejező zöldségek hiányoztak a közönség 
tagjainak kezéből, hanem közel másfél órán keresztül több 
mint háromezren énekeltük együtt az ,Ó, szépséges 
istenem" szenvedélyes akkordjait. Drága New York-iak! Nem 
vagytok már fásultak. A szívetek örvendezve a magasba 
szárnyalt. Aznap este csodálatos gyógyulásokra került sor az 
éneklő tömegben, amely szeretettel vette szájára Isten 
áldott nevét. 

A szerzetesek magányos élete még sokáig nem volt jellemző 
rám. Minden időmet megosztottam Los Angeles és Encinitas 
között. Órák, előadások, interjúk, találkozók végeláthatatlan 
sora, cikkek az East-Westnek, az Indiai élet és a számtalan 
kis amerikai központ irányítása. 

1938-ban került sor a washingtoni Önmegvalósítás 
Közössége templomának örömteli felszentelésére. A 
templom a város egy olyan részén található, amelynek a 


neve - találóan - Barátság-magaslat. A washingtoni vezető 
Szvámi Prémánanda, a ráncsíbeli iskola egyik tanítványa. 
1928-ban hívtam Amerikába, hogy átvegye a washingtoni 
Önmegvalósítás Közössége központjának irányítását. 

- Prémánanda - mondtam neki egy látogatás alkalmával -, ez 
a keleti központ egy emlékmű a te fáradhatatlan odaadásod 
számára. Itt, a nemzet fővárosában magasra kell tartanod 
Lahíri Mahásaja gondolatainak lámpását, hogy a fény 
messzire világítson. 

Prémánanda elkísért egy rövid látogatás erejéig a bostoni 
Önmegvalósítás Közössége központjába. Milyen öröm volt 
újra látni a krija-Jóga híveit, akik már 1920 óta állhatatosak 
voltak hitükben! A bostoni vezető, dr. M. W. Lewis szállásolta 
el társaságunkat - beleértve engem is - egy modern, 
művészien kialakított lakosztályban. 

- Uram, első amerikai éveidben egyetlen szobában laktál 
ugyanebben a városban, s nem volt fürdőszobád mondta dr. 
Lewis mosolyogva. - Szerettem volna a tudtodra adni, hogy 
Bostonban fényűzőbben is lehet lakni. 

A közelgő vérontás árnyai lebegtek a világ fölött; az 
érzékeny hallásúak talán már hallották is a háború 
félelmetes dobjait. A kaliforniai interjúk ezrei és a világban 
szervezett találkozóim közepette úgy találtam, hogy a 
férfiak és nők komolyan vizsgálják a szívüket; a külső 
tragédia bizonytalansága kihangsúlyozta az örök létező 
szükségességét. 

Valóban megtanultuk becsülni a meditációt - Írta nekem a 
londoni Önmegvalósítás Közössége központjának vezetője -, 
s tudjuk, semmi sem zavarhatja meg belső békénket. Az 
elmúlt hetekben a légiriadó szirénáit hallgattuk és időzített 
bombák 6 robbanásaira  füleltünk, diákjaink mégis 
összegyűlnek, és gyönyörködnek szépséges 
istentiszteletünkben. 

Egyike volt ez azoknak a leveleknek, amelyek a háború 
sújtotta Angliából és Európából érkeztek hozzánk, mielőtt 
még Amerika belépett volna a második világháborúba. A 


londoni illetőségű Dr. L. Cranmer Byng, The Wisdom of the 
East (A kelet bölcsessége) sorozat neves szerkesztője a 
következő sorokat írta nekem 1942-ben: 

Az East-West számait olvasva döbbentem rá, hogy két 
mennyire különböző világban élünk. Los Angelesben a 
szépség, a rend, a nyugalom és a béke az úr, s úgy ér 
hozzánk el ez a sok jó, mintha a Szent Grált szállító hajó 
futna be egy ostromlott város kikötőjébe. 

Mintha csak álmomban látnám, olyan világosan rajzolódik ki 
előttem az önök pálmaligete, az óceánra és a hegyekre 
néző encinitasi templom, mindenekelőtt pedig a hasonlóan 
gondolkozó férfiak és nők közössége - ez a teremtő 
munkában összeforrott és elmélkedésekből erőt merítő 
közösség. 

Talán ebben a testben sosem jutok el önhöz, sosem vehetek 
részt istentiszteleten az önök templomában. Ám valami 
mélyebbnek is kell lennie a látomásomban: tudom, hogy a 
háború közepette is még mindig él a béke, önöknél lel 
menedékre, a hegyeik között. Üdvözletét küldi minden 
hívőnek egy közkatona egy őrtoronyból, a pirkadatra várva. 

A háború évei számos ember spirituális ébredését 
eredményezték,  olyanokét, akik soha azelőtt nem 
foglalkoztak az Újtestamentummal. Íme, a háború keserű 
pirulájának egyetlen hasznos eredménye. A növekvő 
szükségletet kielégítve, társaságunk 1942-ben felszentelte 
a Világ Vallásainak Közös Templomát Hollywoodban. Az 
épület kék, fehér és arany színekben tükröződik vissza a 
hatalmas, kék víztükörben. A kertben virágok illatoznak, 
néhány kőőzike bukkan elő innen-onnan, festett üveg kerti 
lugas áll a közepén és egy forrás csörgedezik benne 
csöndesen. A tóba dobott aprópénzek, az ember gyorsan 
változó kívánságai sok-sok tiszta vágyakozás a Szellem 
egyetlen kincse után. Az egyetemes jóakarat áramlik abból 
az apró fülkéből, amely Lahíri Mahásaja és Srí Yuktésvár 
szobrát rejti, és Krisna, Buddha, Konfuciusz meg Szt. Ferenc 


szobrát, s egy gyönyörű, gyöngyházfényű . reprodukciót 
Krisztus utolsó vacsorájáról. 

Egy év múltán újabb templomot avattunk Kalifornia 
államban, San Diegóban. Ez egy csöndes, domb tetején álló 
épület, amely eukaliptuszligetre és a sziporkázó San 
Diegoöbölre néz. 

Az egyik este éppen e nyugalmas mennyországban 
üldögéltem, s szívemben egy dal született. Odaültem a 
templom gyönyörű hangú orgonájához, s ajkamra egy ősi 
bengáli hívő áhítatos imája kívánkozott, aki az örök vigaszt 
kereste: 

Ebben a világban, Anyám, senki sem szeret engem; 

Ebben a világban nem ismerik az isteni szeretetet. 

Hol van a tiszta, szerelmes szeretet? 

Hol vagy Te, igazi szerelmes? 

Ott szeretne az én szívem lenni. 

Társam a kápolnában, dr. Lloyd Kennell, a San Diegó-i 
központ vezetője elmosolyodott kissé a dalt hallván. 

- Mondd meg őszintén, Paramahanszadzsí, megérte? tette 
fel nekem ezt a tömör és velős kérdést. 

Megértettem, hogy voltaképpen az érdekli: boldog vagyok-e 
Amerikában? Hogyan viselem el a félrevezetett emberek 
rosszakaratát, akik mindent megtesznek azért, hogy 
akadályozzák a Jóga terjesztését? Hogyan viselem el a 
csalódásokat, a szívfájdalmakat, a hozzá nem értő 
vezetőket, a taníthatatlan tanítványokat? 

- Áldott az, akit próbára tesz az Úr! - feleltem. - Tény és való, 
nem feledkezett el arról, hogy időről időre terheket rakjon a 
vállamra. 

Azután mindazokra a hűséges, szerető, odaadó és megértő 
emberekre gondoltam, akik megvilágítják Amerika szívét. 
Lassan, tagoltan folytattam: 

- A válaszom mégis igen, ezerszeresesen igen! Igenis 
megérte, éspedig jobban, mint valaha is gondoltam volna: 
megérte láthatnom, hogy Kelet és Nyugat közelebb került 


egymáshoz az egyetlen tartós köteléken, a spirituálison 
keresztül. 

Csöndesen hozzátettem egy imát is: - Bárcsak Babadzsí és 
Srí Yuktésvárdzsí tudná, hogy én végrehajtottam a 
feladatomat, s nem okoztam nekik csalódást. 

1945 újévének hete munka közben talált Encinitasban, 
ennek a könyvnek a kéziratát javítgattam. 

- Paramahaszadzsi, kérlek, gyere ki - Dr. Lewis mosolygott 
rám  könyörgőn, aki látogatóba érkezett Bostonból. 
Kimentünk a napfényre. Társam az új tornyokra mutatott, 
amelyek az építkezés szélén magasodtak. - Rengeteg 
előrelépést látok a legutóbbi látogatásomhoz képest. 

Dr. Lewis kétszer járt addig Encinitasban. 

- Igen, doktor, a terv, amelyet már régóta dédelgetek, végre 
kezd határozott formát ölteni. Ebben a gyönyörű 
környezetben létrehoztam egy miniatűr világkolóniát. Az 
összetartozást, egyesülést könnyebb megérteni 
példamutatással, mint elvi tanítással. Egy itteni kicsi, 
harmonikus társaság talán tökéletességre ösztönözheti a 
bolygó összes közösségét. 

- Ragyogó gondolat, uram! A közösség biztosan sikeres lesz, 
ha mindenki komolyan teszi a dolgát. 

- A világ" egy igen tág kategória, de az embernek muszáj 
több felelősséget vállalnia azáltal, hogy világpolgárnak 
tekinti önmagát - folytattam. - Az, aki tisztességesen érez, 
így gondolkodik: ,A világ az én otthonom; ez az én 
Amerikám, az én Indiám, az én Angliám, az én Afrikám", s ez 
az ember mindig hasznos és boldog életet fog élni. Az a 
természetes büszkeség, amelyet a szülőföldje iránt érez, 
határtalan növekedésnek indul; kapcsolatba lép a kreatív, 
egyetemes folyamatokkal. 

Dr. Lewisszal megálltunk a lótuszmedence mellett, a 
remetelak közelében. Alattunk a határtalan Csendes-óceán. 
- Ugyanannak a víznek a hullámai törnek meg Nyugat és 
Kelet, Kalifornia és Kína partjainál. - Társam egy apró követ 


dobott az óceánba. - Encinitas szimbolikus hely egy 
világkolóniának. 

- Ez igaz, doktor. Számos konferenciát és vallási 
kongresszust fogunk rendezni, s rengeteg küldöttséget 
fogadni a világ minden tájáról. A népek zászlói lógnak majd 
a falakon. Apró templomok épülnek majd szerte a földön, a 
világ vezető vallásai által felszentelve. 

- Amilyen hamar csak lehetséges - folytattam. - Úgy 
tervezem, nyitok itt egy Jógaintézetet. A krija-Jóga áldott 
szerepe Nyugaton sokkal nagyobb, mint kezdetben volt. 
Bárcsak mindenki rájönne, hogy az önmegvalósításnak 
létezik egy pontos, tudományos technikája, amellyel 
legyőzhető minden emberi szenvedés. 

Az éjszakához közeledve, drága barátommal - az első krija- 
jógival Amerikában - megtárgyaltuk a világkolónia spirituális 
alapokon nyugvó megalapításának szükségességét. 

A ,társadalomnak" nevezett, antropomorf absztrakciónak 
tulajdonított betegségek inkább az Akárki rovására írandók. 
Az Utópia előbb a keblekben foganjon meg, s csak aztán tud 
virágozni a köz erénye gyanánt. Az ember lélek, nem pedig 
intézmény; benső reformjai irányíthatják csak a külső 
változásokat. 

1945. augusztus 15., a második világháború vége. Egy világ 
vége; egy titokzatos atomkorszak hanyatlása. A szerzeteslak 
lakói összegyűltek a központi hallban egy köszönetmondó 
imára: - Mennyei Atyánk, bár ne történne ez meg soha 
többé. Gyermekeink a jövőben legyenek testvérei 
egymásnak. 

A háború éveinek feszültsége tovatűnt; lelkünk a béke 
sugarában fürdött. Boldogan néztem minden amerikai 
társam szemébe. 

- Uram - gondoltam hálásan. - Óriási családot adtál ennek a 
szerzetesnek. 


Jegyzetek 


1. fejezet 

1. 1 A guru spirituális vezető. A Guru-gítá 17. 
sora szerint a guru ,eloszlatja a sötétséget" (a gu 
"sötétséget", a ru 'eloszlatót' jelent). 

2. 1 Aki a Jóga - az Istenről való elmélkedés, 
"egyesülés" - ősi tudományát gyakorolja (lásd a 26. 
fejezetet). 

3. t — Akkor változtattam nevem Jóganandára, 
amikor 1914-ben beléptem a szvámík ősi rendjébe. 
Gurum 1935-ben a  Paramhansza vallási címet 
adományozta nekem (lásd a 42. fejezetet). 

4. Tt A második kaszt, amely eredetileg 
harcosokból és uralkodókból állt. 

5. 1 Ezek a nagy múltú elbeszélő költemények 
India történelmének, mitológiájának és bölcseletének 
kincsestárai. (Magyarul a Magyar Helikon adta ki őket 
1964-ben. A Rámájanából a Terebess Kiadó (1997) és a 
Lal Kiadó (1999) is jelentetett meg válogatást.) 

6. T Ez a nagyszerű szanszkrit költemény a 
Mahábhárata eposzának része, s egyúttal a hinduk 
legszentebb szövege. (Magyarul az Európa Kiadó 
jelentette meg 1987-ben, Lakatos István fordításában.) 

7. 1 A Bábú, az "úr a bengáli nevek végén 
szerepel. 

8. T A nagy mesterek csodatételeiről a 30. 
fejezetben emlékezem meg. 

9. t Olyan Jógaiskola, amely megnyugtatja az 
érzékszervi izgalmat, így gyakorlója egy örökké növekvő 
identitást valósíthat meg (lásd a 26. fejezetet). 

10. Tf . Istennek mint a világegyetem 
kormányzójának a "kormányozni" szótőből képzett 
szanszkrit neve. A Mindenhatónak egyébként száznyolc 


neve van a hindu szent iratokban, valamennyi más és 
más filozófiai jelentéssel. A Teremtő mint Isvara akarata 
által keletkeznek és pusztulnak el az univerzumok, 
megszabott ciklusok szerint. 

11. t . A hang az Aum szótagnak köszönheti 
végtelen hatalmát; ennek a teremtő szónak az energiája 
ott vibrál minden atomban. Ezért minden, mély átéléssel 
és összpontosítással kiejtett szó változásokat idézhet elő 
az anyagi valóságban. A  Coué-féle, illetve más 
pszichoterápiás módszerek ugyancsak hatékonynak 
találták az ihlető szavak hangos vagy ki nem mondott 
ismételgetését. A titok nyitja az elme rezgésszámának 
megnövelése. A költő Tennyson  Emlékirataiban 
beszámolt módszeréről, hogy miként lépett túl ismétlés 
révén - a tudatos elmén a szupertudatos birodalomba. 
„Egészen kicsi gyermekkorom óta, amikor teljesen 
egyedül voltam, gyakran kerültem - jobb szó híján - 
egyfajta éber transzállapotba - írta Tennyson. - Ezt úgy 
értem el, hogy csendben a saját nevemet 
ismételgettem, amíg egyszer csak, mintegy az egyéni 
tudat intenzitásának köszönhetően, eltűnni látszott 
maga az egyéni tudatosság, és szertefoszlott a 
határtalan létezésben. Ez azonban nem volt zavart 
állapot, hanem a létező legtisztább, maga a 
bizonyosság, szavakkal egyáltalán nem kifejezhető, ahol 
a halál szinte nevetséges lehetetlennek tűnt, a 
személyiség elvesztése (ha egyáltalán az volt) nem 
megsemmisülésnek, hanem a valódi életnek látszott." 
Később még hozzátette: ,Ez nem valami ködös extázis, 
hanem transzcendens csoda, ami együtt jár az elme 
tökéletes tisztaságával." 

12. t . Kálí az örök anyatermészetet megtestesítő 
istennő. 

2. fejezet 

13. t A szó szanszkrit gyökerének (szva) 

jelentése: 'aki egy az Énjével'. Az indiai szerzetes 


elnevezése. (Lásd a 24. fejezetet.) 

14. 1 Az indiai szokás, hogy a szülők választanak 
életre szóló társat gyermekeiknek, ellenállt a kor ostoba 
támadásainak. A boldog indiai házasságok száma igen 
nagy. 

15. T? A szádhu aszkézist és spirituális fegyelmet 
gyakorló remete. 

16. t Amikor e szavakból megértettem, hogy 
anyám tudta, nem élhet soká, az is megvilágosodott 
előttem, miért siettette annyira Ananta házasságát. 
Noha az esküvő előtt halt meg, természetes anyai 
ösztöne azt diktálta, hogy tanúja legyen a szertartásnak. 


17. î A szádhuk iránti tisztelet szokásos 
megnyilvánulása Indiában. 
3. fejezet 


18. t Számos indiai szent Cshótó Mahásajának 
hívott engem, ami azt jelenti: "kicsi úr". 

19. 1 A fizika törvényei igazolni látszanak a jógik 
mentális tudomány révén elért felfedezéseit. 1934. 
november 26-án például a római Királyi Egyetemen 
látványos kísérlet igazolta a távolbalátás képességének 
létezését. Adjuk át a szót a korabeli tudósítónak: „Dr. 
Giuseppe Calligaris, az  idegélettan professzora 
megnyomta a kísérleti alany különböző testtájait, mire 
az részletesen leírta a fal túloldalán található 
személyeket és tárgyakat. Dr. Calligaris ezután elmondta 
az egybegyűlt tudósoknak, hogy amennyiben bizonyos 
bőrfelületeket ingerlünk, a kísérleti alany érzékfeletti 
észlelésre lesz képes. Ily módon olyan tárgyakat is lát, 
amelyeket  különbén nem látna. A mondottak 
alátámasztására negyedórán keresztül gyakorolt 
nyomást egy, a mellkastól jobbra található pontra. Arról 
is beszámolt, hogy bizonyos pontok megnyomásakor a 
kísérleti alanyok távoli tárgyakat észlelnek, függetlenül 
attól, látták-e ezeket valaha is." 


20. 1 Isten teremtő aspektusa. Neve a szanszkrit 
brih, 'kitágulni' szóból származik. Amikor Emerson 
Brahma című költeménye 1857-ben megjelent az 
Atlantic Monthly hasábjain, az olvasók zömét 
elképesztette. „Mondjanak Jehovát Brahma helyett, és 
minden a helyére kerül" - nevetett Emerson. 

21. t Mély meditációban a szellem először a 
gerincoszlop oltárán ad hírt magáról, s csak később az 
agyban. Ez a túláradó örömérzés egészen lehengerlő, a 


jógi azonban megtanulja fegyelmezni külső 
megnyilvánulásait. 
22. t Nyugdíjaztatása után Pranabánanda 


megírta a Pranav-gítá című munkát, amely a Bhagavad- 
gítá mélyenszántó kommentárja, s hindi és bengáli 
nyelven olvasható. 

23. 1 Lásd a 27. fejezetet. 

4. fejezet 

24. t Szó szerinti jelentése lemondó"; a szó a 
szanszkrit félredobni" tőből származik. 

25. T Vagyis előző életünk cselekedeteinek 
következményeit. A karma szó a szanszkrit kri, 
"csinálni" tőből származik. 

26. t  Bhagavad-gítá. Lakatos István fordítása. 
Európa Könyvkiadó, 1987, Bp. 9. fejezet, 30-31. 
versszak. 89-90. old. 

27. t Mindig Ananta-dának szólítottam. A dá 
tiszteletet kifejező végződés, amelyet a kisebb testvér 
illeszt a legidősebb testvér nevéhez. 

28. t  — Találkozásunk idején Kébalánanda még 
nem lépett be a Szvámi rendbe, s általában Sásztrí 
Mahásajának szólították. Hogy össze ne keverjék Lahiri 
Mahásaját és Mahásaja mestert (lásd a 9. fejezetet), 
szanszkrittanáromat inkább későbbi szerzetesi nevén, 
azaz Szvámi Kébalánandának nevezem. Életrajza a 
közelmúltban jelent meg bengáli nyelven. Kébalánanda 
Bengál Khulná tartományában született 1863-ban, majd 


hatvannyolc évesen Benáreszben távozott az élők 
sorából. Családi neve Ásutós Csattardzsí volt. 

29. t Az ősi négy Védának több mint 100 
kanonizált kötete maradt ránk. Emerson így emlékezett 
meg naplójában a szent könyvről: ,Fenséges, mint a hő, 
az éjszaka és a lélegzet nélküli óceán. Magába foglalja a 
hit megannyi érzését és a nagy erkölcsi tanításokat, 
amelyek a nemes költői lelkeket is foglalkoztatják... De 
nem is érdemes magammal vinnem, hiszen az erdőben 
bolyongva vagy csónakban evezve a tavon, a természet 
nyomban bráhmanát formál belőlem, aki mindent tud az 
örök  szükségszerűségről, örök kiegyenlítődésről, 
mérhetetlen erőkről és töretlen csöndről... Ez a 
természet hitvallása. Béke, tisztaság és tökéletes 
magány - leheli felém -, egyetemes gyógyír ez, amely 
tisztára mos minden bűnt, s a Nyolc Isten szépséges 
jelenléte elé citálja a lelket." 

30. T A harmadik, azaz spirituális szem 
székhelye. A halál pillanatában az emberi tudat 
rendszerint erre a szent helyre összpontosul, ezért akad 
fent az elhunytak szeme. 

31. t A Rámájana című szanszkrit elbeszélő 
költemény központi szentje. 

32. 1 Az ego princípiumában, azaz az 
ahankárában (szó szerinti jelentése "csinálom" lelhető 
fel a dualizmus, és a májá (kozmikus káprázat) 
gyökéroka, amelynek takarásában a szubjektum (ego) 
objektumnak tetszik, s a teremtmény teremtőnek 
képzeli magát. 


5. fejezet 

33. 1 Préd3,l. 

34. T Kálí az öröklét elvét fejezi ki a 
természetben. Általában négykarú istennőként 


ábrázolják, amint Síva, azaz a Végtelen fekvő alakja 
fölött áll. Ennek jelképes értelme az, hogy a természet, 
azaz a  jelenségvilág eseményei a rejtőzködő 


Világiélekből erednek. A négy kar a négy fő isteni 
attribútumot, azaz jellemvonást képviseli, közülük kettő 
jótékony, a másik kettő káros, az anyag és teremtés 
lényegi kettőssége szerint. 

35. t A májá: kozmikus káprázat. Szó szerinti 

jelentése "a mérő. Májá méri ki és osztja fel a 
teremtésben mindazt, ami felmérhetetlen és 
oszthatatlan, egységes egész. Emerson a következő 
költeményt írta Májáról: 
A káprázat megfoghatatlan, Pókhálói száma 
számolatlan. Vidám látszat, nem hagy cserben Burok 
burokra hull, fejtsd le, Az hisz neki a leginkább, Ki 
szereti, ha becsapják. 

36. t A risi szó szerint 'látnokot' jelent. Ők 
voltak a Védák ősi szerzői. 

37. 1 Lapos, kerek indiai kenyér. 

38. t? A laikusok ritkán ismerik fel a huszadik 
századi tudomány hatalmas  előrelépéseit. Fémek 
átváltoztatása és egyéb alkimista álmok szerte a világon 
szinte naponta beteljesülnek a tudományos 
kutatóközpontokban. 1928-ban M. Georges Claude, a 
kiváló francia kémikus „csodákat művelt" Fontainebleau- 
ban egy tudós gyülekezet előtt azon vegyészeti 
tudásának köszönhetően, hogy az oxigént átalakította. 
„arázspálcája" az asztalon lévő kémcsőben 
bugyborékoló, közönséges oxigén volt. A tudós 
„drágakővé változtatott egy marék homokot", a vasat 
olvadt csokoládéhoz hasonló állapotúvá tette, és miután 
a virágokat megfosztotta színüktől, üvegszerű 
halmazállapotba juttatta őket. Claude úr elmagyarázta, 
hogy a tenger - az oxigén átalakítása révén - hogyan 
változtatható át milliárdnyi lóerővé; hogy a forrásban 
lévő víz nem feltétlenül forráz le; hogy kis 
homokkupacokat - az oxigén hegesztőcső egyetlen 
fuvallatára - hogyan lehet zafírrá, rubinná és topázzá 
alakítani. Azt is megjósolta, hogy eljön az ideje, amikor 


az ember - búvárfelszerelés nélkül is - képes lesz az 
óceán fenekén sétálni. Végül a tudós azzal kápráztatta 
el nézőit, hogy arcukat feketévé változtatta, kivonva a 
vörös színt a Nap sugaraiból. Ez a jeles francia tudós - a 
térfogatnövelés módszerével - folyékony levegőt hozott 
létre, amikor is a levegőben lévő gázokat egymástól 
elkülönítette, továbbá számos eszközt feltalált a 
tengervíz eltérő hőmérsékletének mechanikus módon 
való hasznosítására. 

6. fejezet 

39. t Szóhong volt a rendi neve, de a nép csak 
tigris-szvámínak hívta. 

40. t "Hercegnő herceg"; a név is jelzi, hogy a 
tigrisben egy hím és egy nőstény vadsága egyesül. 

7. fejezet 

41. t Az életerő (prána) szabályozása a lélegzet 
szabályozása által. 

42. 1 A legősibb Jógarendszer megörökítője. 

43. t A francia professzorok voltak az első 
nyugati kutatók, akik a tudatfölötti elme lehetőségeit 
tanulmányozták. Jules-Bois, a Sorbonne professzora 
1928-ban kijelentette, hogy a francia lélekgyógyászok 
kutatták és így elismerik a tudatfölötti állapotot, amely a 
maga nagyszerűségében ,homlokegyenest ellenkezője a 
Freud által felfedezett  tudatalattinak, s olyan 
képességeket feltételez, amelyek nem magasrendű 
állattá, hanem valódi emberré teszik az embert". A 
francia tudós ezután kifejtette, hogy a magasabb rendű 
tudat felébredését-felébresztését „nem szabad 
összekeverni a couéizmussal vagy a hipnózissal. A 
bölcselet már régóta tud efféle tudatfölöttiről, amelyet 
Emerson például világléleknek nevezett, a tudomány 
azonban csak a legutóbbi időben ismerte el létezését". A 
francia tudós rámutatott, hogy e tudatfölötti állapotból 
ered az inspiráció, a tehetség és a morális értékek. 
„Hinni ebben, nem miszticizmus, bár ezeket olyan 


képességeknek tartják, amelyekről érdemben csak a 
misztika szólhat." 

44. t  — Avilai Szent Terézt és más keresztény 
szenteket is gyakran láttak levitálni. 

45. 1 "Nagy bölcs. 

46. t Isten tényleges érzékelése. 

47. t A teljes neve: Nagéndranáth Bhádurf. A 
math szigorúan véve kolostor, de gyakran nevezik Így az 
ásramokat, azaz remetelakokat is. 

8. fejezet 

48. T „Minden tudomány transzcendentális, 
túllép a természeten, különben eltűnik a föld színéről. A 
botanika napjainkban nyeri el megfelelő elméleti 
alapjait. Brahma avatárájai a mai természetrajz 
tankönyvei lesznek" - írta Emerson. 

49. t? A latin cresco, azaz 'növekszem' igéből. 
Bószt a király 1917-ben lovaggá ütötte ennek az 
eszköznek a feltalálásáért és egyéb találmányaiért. 

50. t A lótusz ősi vallási jelkép Indiában. 
Szétterülő szirmai a lélek növekedését szimbolizálják. 
Maga a tény, hogy egy ilyen makulátlan szépség nőhet 
ki az iszapból, az isteni jóság ígéretét hordozza. 

51. 1 India jelenleg csak véletlenül kerül az 
amerikai középiskolás látómezejébe. Nyolc egyetemen 
van indológiai vagy szanszkrit tanszék (Harvard, Yale, 
Columbia, Princeton, John Hopkins, Pennsylvania, 
Chicago és California), de India jóformán nem szerepel a 
történelem, filozófia, művészet, politológia, szociológia 
vagy egyéb, intellektuális tapasztalást igénylő 
tanszéken, amely területek fejlődéséhez - amint láttuk - 
India jelentős mértékben hozzájárult. „Hiszünk abban, 
hogy a nagyobb egyetemeken és kivált a humán 
tárgyak területén egyetlen tanszék sem lehet meg 
megfelelően felkészült indológusok nélkül. Kijelentjük 
továbbá, hogy minden olyan felsőoktatási intézmény, 
amely a maga területén a világban való értelmes 


munkálkodásra készíti fel hallgatóit, az indiai 
civilizációban jártas tudósokat is kell, hogy 
foglalkoztasson" - Írta W. Norman Brown professzor, a 
Pennsylvania Egyetem munkatársa egy 1939 májusában 
kiadott cikkben, amelyet a Tudományos Társaságok 
Amerikai Tanácsának Hírmondója közölt 
Washingtonban. 

52. T Az anyag atomi természetét már az Ősi 
hindu bölcselet is ismerte. Hat rendszere közül egyik a 
Vaisésika (a szanszkrit visésa, "különlegesség" 
szótőből). Legkiválóbb képviselői közé tartozott a 
Kanádának is nevezett Aulúkja, ,az atomevő", aki 
körülbelül 2800 évvel ezelőtt élt. Az East-West 1934 
áprilisi számában a következő összefoglalás jelent meg a 
Vaisésika lényegéről: ,Bár a modern atomelméletet 
általában újkori fejleménynek tekintik a tudomány 
berkeiben, Kanáda, »az atomevő« már réges-régen 
kifejtette. A szanszkrit anu szó "atomot" jelent, a 
későbbi görög fogalom, azaz az oszthatatlan elemi 
részecske értelmében. Az időszámításunk előttről 
származó gyűjtemény taglalja továbbá: 1. a tűk 
mozgását a mágnes felé; 2. a víz keringését a 
növényekben; 3. a finom erők közvetítőjének, az 
ákásának, azaz a tehetetlen és szerkezet nélküli éternek 
a viselkedését; 4. a szoláris tüzet mint a hőleadás más 
formáinak okát; 5. azt a felismerést, hogy a hő 
molekuláris változásokat idéz elő; 6. a gravitációs 
törvényt; 7. valamennyi energiaféleség kinetikus 
természetét; 8. az általános felbomlást mint az atomok 
szétválását; 9. a hő- és fénysugárzás mibenlétét, 
amelynek végtelenül kicsiny részecskéi minden 
irányban mérhetetlen sebességgel terjednek tova; 10. 
idő és tér viszonylagosságát. A Vaisésika a világot 
örökkévaló atomokból  eredeztette, ezek végső 
tulajdonságaira vezette vissza. Az atomokat a folytonos 
rezgés állapotában képzelte el... A legújabb felfedezés, 


miszerint az atom miniatűr naprendszer, nem lepte 
volna meg a Vaisésika bölcselőit, akik az idő legkisebb 
egységét (kála) akként a periódusként írták le, amely 
alatt egy atom a saját egységnyi terén áthalad." 
9. fejezet 

53. t Általában ezzel a tiszteletet kifejező 
megszólítással illették. Egyébként Mahéndra Náth Gupta 
volt a neve, s írásait rendszerint az M betűvel írta alá. 

54. t Isteni tanító. Általában így nevezik a 
spirituális tanítót. A déva (isten) és a guru 
('megvilágosodott mester') szavakból álló megszólítás 
mély tiszteletet fejez ki. 

55. t Az Oxford English Dictionary a következő 


ritka meghatározással szolgál: „A bioszkóp 
életszemlélet." Mahásaja eszerint találó szót választott. 
10. fejezet 


56. Tt A szanszkrit annyit tesz, mint "csiszolt, 
teljes". A szanszkrit valamennyi indoeurópai nyelv 
legidősebb testvére. Ábécéje a dévanágari, ami szó 
szerint annyit tesz, "az isten lakhelye". ,Aki ismeri 
nyelvtanomat, Istent is ismeri!" Pánini, az ősi India nagy 
nyelvésze elismeréssel adózott a szanszkrit nyelv 
matematikai és lélektani tökélyének. Aki vissza tud 
vezetni egy nyelvet az eredetére, valóban 
mindentudónak mondható. 

57. î Nem tévesztendő össze Dzsatíndaval 
(Dzsotin Ghóssal), akit a tigrisek iránt megnyilvánuló 
ellenszenve miatt említettem meg korábban. 

58. 1 Az Istenhez vezető út. 

59. t? A hindu szent iratok azt tanítják, hogy a 
családhoz való kötődés csalóka, mert gátolja a 
tanítványt vagy a szerető rokont abban, hogy meglássa 
a legfőbb Gondviselőt. Jézus is ezt tanította: ,A ki 
inkább szereti atyját és anyját, nem méltó én hozzám" 
(Mát 10,37). 


60. ? A -dzsí a szokásos, tiszteletet kifejező 
végződés, például a  szvámídzsi, gurudzsí, Srí 
Yuktésvárdzsí szavakban. 

61. 1 A Sásztrák, azaz a szent könyvek négyfajta 
írást tartalmaznak: a srutit, a szmritit, a puránát és a 
tantrát. Ezek a terjedelmes értekezések a vallási és 
társadalmi élet minden megnyilvánulását, a jog, az 
orvostudomány, az építészet, a művészet stb. megannyi 
kérdését felölelik. A srutik ,közvetlenül hallott", avagy 
,felfedett" írások, ide tartoznak a Védák. A szmritiket, 
azaz az emlékezetben őrzött hagyományt még a 
régmúltban leírták, ilyen a világ két leghosszabb 
elbeszélő költeménye, a Máhábhárata és a Rámájana. A 

puránák (18 van belőlük) szó szerinti jelentése: "ősi 
allegóriák'. A tantrák jelentése "rítusok". Ezek az 
értekezések mély igazságokat közvetítenek, amelyeket 
jelképrendszerük elfátyoloz. 

62. T Isteni tanár, a spirituális vezető 
megszokott szanszkrit megnevezése. Más nyelven 
egyszerűen a mester kifejezéssel adom vissza 
jelentését. 

11. fejezet 

63.1 Lásd a 25. fejezetet. 

64. 1 A világhírű mauzóleum. 

65. t A derék köré tekert és a lábszárat 
beburkoló ruhadarab. 

66. t A Jamuná-folyó partján épült Brindában a 
hinduk Jeruzsálemé. Itt hajtotta végre csodáit Krisna Úr 
mint avatár, az emberiség javára. 

67. 1 — Vagyis Hari; hívei így becézik egymás 
között Srí Krisnát. 

68. 1 Indiai édesség. 

69. T Mitológiai ékkő, amely varázserejével 
teljesíti a kívánságokat. 

70. 1? — Spirituális beavatás; a szanszkrit díks, 
"felajánlás" szótőből. 


12. fejezet 

71. t 'Durgá imádása". Ez a bengáli naptár 
legjelentősebb ünnepe, amely a legtöbb helyen kilenc 
napig tart Asvina havában  (szeptember-október 
folyamán). A durgá szó szerint "megközelíthetetlent" 
jelent. Az  Istenanya egyik aspektusa ő a 
megszemélyesült sakti, női teremtőerő. Rendszerint őt 
tartják minden gonoszság megsemmisítőjének. 

72.1 Srí Yuktésvár 1855. május 10-én született. 

73. 1 A Yuktésvár jelentése Ísvarával (ez Isten 
egyik neve) egyesült". A giri a tíz szvámí rend közül az 
egyik elnevezése. A srí szentet jelent, tehát nem a név 
része, hanem tiszteletteljes megszólítás. 

74. 1 Szó szerinti jelentése "együtt irányítani". A 
szamádhi üdvözült tudatfölötti állapot, amelyben a jógi 
ráébred az egyéni lélek és a Kozmikus Szellem 
azonosságára. 

75. 1 Afiziológusok szerint a horkolás a tökéletes 
ellazultság jele. 

76. 1 A dál sűrű leves, készülhet felesborsóból 
vagy hüvelyesekből. A cshéná friss tejből készült, 
felkockázott sajt, amelyhez burgonyaköret illik. 

77.1 Ajógi „mindenütt jelenvaló" képességeit, 
amelyeknek köszönhetően külső érzékszervek 
igénybevétele nélkül lát, ízlel, szagol és tapint, a 
Taittiríja Aranjaka a következőképpen írja le: ,A vak 
átlyukasztotta a gyöngyöt, az ujjatlan befűzte, a nyak 
nélküli viselte, a nyelv nélküli dicsérte." 

78. t Az ahinszában (vagyis a nem-ártásban) 
tökélyre jutott ember jelenlétében egyetlen élőlény sem 
támad. 

79.1 Lahiri Mahásaja Prijának szólította (ez volt 
mesterem keresztneve), nem Yuktésvárnak (rendi nevét 
még nem vette fel Lahiri Mahásaja életében). Itt és 
egyebütt a zavar elkerülése érdekében használom a 
Yuktésvár elnevezést. 


80. ? „A mit könyörgésben kértek, higyjétek, 
hogy mindazt megnyeritek, és meglészen néktek" (Márk 
11,24). Az Isteni látással bíró mesterek arra is képesek, 
hogy mindenestől átruházzák magas szintre jutott 
tanítványaikra isteni felismeréseiket, amint azt Lahiri 
Mahásaja is tette Srí Yuktésvárral az elbeszélt esetben. 

81. 1? „És közülük valaki megvágá a főpap 
szolgáját, és levágá annak jobb fülét. Felelvén pedig 
Jézus, monda: Elég eddig. És illetvén annak fülét, 
meggyógyítá azt" (Lukács 22,50-51). 

82. 1 „Ne adjátok azt, a mi szent, az ebeknek, se 
gyöngyeiteket ne hányjátok a disznók elé, hogy meg ne 
tapossák azokat lábaikkal, és néktek fordulván, meg ne 
szaggassanak titeket" (Mát 7,6). 

83. T Tanítvány; a szanszkrit "szolgálni" ige 
tövéből. 

84. Tt Kasmírban egyszer ugyan ágynak esett, én 
azonban akkor máshol jártam. 

85.1 Egy bátor Nobel-díjas orvos, Charles Robert 
Richet a következőket Írta: „A metafizikát még nem 
tekintik hivatalosan tudománynak. Előbb-utóbb 
azonban ez bekövetkezik... Edinburgh-ban 100 
fiziológus előtt mutattam ki, hogy nem csupán öt 
érzékszervünk révén ismerjük meg a világot, s a valóság 
egy darabkájáról némelykor más úton-módon is 
tudomást szerzünk... Csak az, hogy valami ritkán 
megtapasztalható, még nem jelenti azt, hogy nem 
létezik. Ugyanígy, ha nehéz valamit tanulmányoznunk, 
az nem ok arra, hogy ne törekedjünk a megértésére... 
Akik okkult tudományként írták le a metafizikát, egy 
napon majd ugyanúgy szégyellhetik magukat, mint 
azok, akik annak idején a kémiát támadták, arra 
hivatkozva, hogy a bölcsek kövének keresése sehová 
sem vezet... Lavoisier, Claude Bernard és Pasteur 
egyaránt kísérleti úton jutottak el nagy 


felfedezéseikhez. Üdvözöljük ezért az új tudományt, 
amely a jövőben megváltoztatja majd világképünket." 

86. Tt Vagyis a szamádhinak, a tudatfölötti 
állapotnak, amikor az egyéni lélek eggyé válik a 
végtelen szellemmel. 

87. t Az elme tudattalanul végrehajtott 

értelmezése tökéletesen különbözik a 
szupertudatosságból kiáradó igazság tévedhetetlen 
irányításától. Az isteni érzékelés lehetőségét az 
emberben a nyugati gondolkodók is vizsgálni kezdték, a 
Sorbonne-on működő francia tudósok irányításával. 
„Az elmúlt húsz évben a pszichológusok - Freud 
befolyására minden idejüket a tudattalan tartalmak 
feltárására fordították mutatott rá Israel H. Levinthal 
rabbi 1929-ben. - Igaz, hogy a tudattalan sok mindent 
feltár abból a rejtélyből, amely magyarázatul szolgálhat 
az emberi cselekedetekre, de nem minden cselekedetre. 
Magyarázatot talál az abnormálisra, de a normális feletti 
tetteket képtelen értelmezni. A francia iskola által 
támogatott, legújabb pszichológia új területet fedezett 
fel az emberben, amelyet tudatfölöttinek nevezett el. A 
tudattalannal ellentétben, amely természetünknek a 
tudat szintje alá merült áramlatait jelenti, a tudatfölötti 
a számunkra elérhető legmagasabbat tárja fel. Az ember 
nem kettős, hanem hármas természettel bír, tudatos és 
tudattalan lényünket a tudatfölötti koronázza meg. Sok 
évvel ezelőtt F. W. H. Myers, angol pszichológusnak az 
volt a véleménye, hogy „lényünk legmélyén egy 
szemétdomb és egy kincsesbánya van elrejtve. Azzal a 
pszichológiával ellentétben, amely kutatásait az ember 
természetének tudattalan tartalmaira összpontosítja, a 
tudatfölöttivel foglalkozó pszichológia figyelmét a 
kincsesbányára fordítja, arra a területre, amely 
magyarázatul szolgálhat a emberiség nagy, önzetlen és 
heroikus tetteire". 


88. T A dnyána a bölcsesség, a bhakti az 
odaadás. Ez a két fő ösvény vezet el Istenhez. 

89. t „Az ember éber állapotában számtalan 
érzéki örömhöz jut, mikor azonban rendre kimerülnek az 
érzékek, örömmel pihen meg az álomban, mert ez felel 
meg igazi természetének - Írta Sankara, a Védánta nagy 
bölcselője. - Rendkívül egyszerű tehát elérni az 
érzékfeletti üdvösséget, amely messze túlszárnyalja a 
földi gyönyöröket. Emezek minden esetben csömörrel 
végződnek." 

90. t Márk 2,27. 

91. T Mát6,16. 

92. t Az Upanisadok, azaz a Védánta (szó 
szerinti jelentése "a Védák vége"), amely a négy Véda 

különböző részeit alkotja, a hindu vallás foglalatául 

szolgál. Schopenhauer a következő szavakkal dicsérte: 
„Milyen tökéletesen átjárja az Upanisadokat a Védák 
szent szelleme! Mindenkit a lelke mélyéig felkavar 
ennek az összehasonlíthatatlan műnek a szelleme. 
Minden mondatából mély, ősi és fennkölt gondolatok 
áradnak, és az egészet szent és komoly szellemiség 
itatja át..." A Védák (Upanisadok) lefordítása az én 
szememben a legnagyobb vívmány, amellyel jelen 
századunk hozzájárult a kultúra fejlődéséhez." 

93. T Kommentárok. Shankara páratlan 
Upanisad-értelmezései. 

94. T Példabeszédek 16,32. 

13. fejezet 

95. 1 Kézzel vert dob, amellyel a szent énekeket 
(kírtanokat) szokták kísérni vallási szertartások és 
körmenetek alkalmával. 

96. t Az ember, aki a semmi előtt nem hajol 
meg, soha nem lesz képes elviselni önmaga súlyát - ez 
Dosztojevszkij Ördögök-jének alapgondolata. 

97. 1 Lásd a 33. fejezetet. 

14. fejezet 


98. TtT „Kezdetben vala az Ige, és az Ige vala az 
Istennél, és Isten vala az Ige" (Ján 1,1). 

99. Tt „Mert az atya nem ítél senkit, hanem az 
ítéletet egészen a Fiúnak adta" (Ján 5,22). „Az Istent 
soha senki nem látta; az egyszülött Fiú, a ki az Atya 
kebelében van, az jelentette ki őt" (Ján 1,18). „A ki hisz 
énbennem, az is cselekszi majd azokat a cselekedeteket; 
és nagyobbakat is cselekszik azoknál; mert én az én 
Atyámhoz megyek" (Ján 14,12). „Ama vigasztaló pedig, 
a Szent Lélek, a kit az én nevemben küld az Atya, az 
mindenre megtanít majd titeket, és eszetekbe juttatja 
mindazokat, a miket mondottam néktek" (Ján 14,26). 

A fenti bibliai idézetek a Szentháromság titkát 
fejtegetik. Az Atya, Fiú és Szentlélek a hindu iratokban 
Szat, Tat és fiaim néven fordul elő. Az Istenatya a nem 
megnyilvánuló Abszolút, amely a rezgő teremtésen túl 
létezik. A Fiúisten a Krisztus-tudat (Brahma vagy 
Kútasztha Csaitanja), aki a rezgő teremtés körén belül 
lakozik. Ez a Krisztus-tudat az egyetlen ,nemzett" isteni 
erő, más szóval a Teremtetlen Végtelen egyedüli 
tükröződése. A mindenütt jelenvaló Krisztus-tudat külső 
megnyilvánulása, ,bizonysága" (Jelenések 3,14) az 
Aum, az Ige, azaz a Szentlélek. Ez a láthatatlan isteni 
hatalom az egyedüli cselekvő, formáló erő, amely 
rezgései révén tartja fenn a teremtést. Aum, az áldott 
vigasztaló hallható meditációban, s ez fedi fel a 
hívőknek a végső igazságot, amely ,minden dolgot 
emlékezetébe idéz". 

15. fejezet 

100. ? A Kalkuttától kb. 450 kilométerre délre 
elhelyezkedő Purí a Krisna-hívek fontos zarándokvárosa. 
Évente két hatalmas ünnepet rendeznek Krisna 
tiszteletére (az egyik a Sznánajáthra, a másik pedig a 
Ráthajátra). 

101. f Egy 1939-ben szerkesztett 
rádiómikroszkóp eleddig ismeretlen sugarak új 


birodalmát tárta fel. , Maga az ember és mindenféle 
szervetlen anyag folyamatosan bocsátja ki ezeket a 
hullámokat, amelyeket ez a szerkezet »lát« - számolt be 
a hírről az Associated Press. - Akik hisznek a 
távolbalátásban és az érzékfeletti észlelésben, e 
bejelentésben ama láthatatlan sugarak létezésének első 
tudományos bizonyítékát üdvözölhetik, amelyek egyik 
személytől a másikig hatolnak. A rádió nem más, mint 
egy rádióhullám-spektroszkóp. Ugyanúgy elemzi a 
hűvös, nem izzó anyagot, mint a spektroszkóp a 
csillagokat alkotó atomokat... A tudósok már évek óta 
sejtették, hogy az ember és valamennyi élőlény kibocsát 
ilyenfajta hullámokat. Napjainkban vagyunk tanúi első 
kísérleti igazolásuknak. E felfedezés arra utal, hogy a 
természet megannyi atomja és molekulája folyamatos 
rádióadóként működik... Az ember még halála után is 
sugároz magából finom hullámokat. Ezek hullámhossza 
a rövidebbektől a rádióhullámokig terjed. E hullámok 
kusza dzsungele csaknem észrevétlen. Millió és millió 
termelődik belőlük. Egyetlen óriásmolekula egymillió, 
különböző hullámhosszú hullámot sugároz ki ugyanazon 
időtartam alatt. A nagyobb hullámhosszú hullámok a 
rádióhullámok  könnyedségével és sebességével 
terjednek tova a térben... Van azonban egy bámulatos 
különbség a régről ismerős hullámok és az újonnan 
felfedezett rádióhullámok között. Ez pedig az, hogy a 
meg nem zavart anyag rendkívül hosszú ideig, akár 
évezredekig is kisugározhat magából rádióhullámokat." 

102. T Az ember csak vonakodva használja az 
„intuíció" szót. Hitler csaknem feldúlta a világot 
nagyravágyó pusztításai során. Az intuíció szó latin 
gyökere "belső védelmet" jelent. A szanszkrit agáma - 
közvetlen lélekérzékelés által bekövetkező - intuitív 
tudást jelent, ebből eredően a risik bizonyos ősi 
értekezéseit agámáknak hívták. 


103. t A szat szó szerinti jelentése "létező, 
illetve lényeg, igazság, valóság". A szanga "gyülekezet, 
társulás". Srí Yuktésvár szatszangának, "az igazság 
társaságának! nevezte az ásramot. 

104. t „A test lámpása a szem. Ha azért a te 
szemed tiszta, a te egész tested világos lesz" (Mát 6,22). 
Mély meditációban az egyetlen, azaz spirituális szem 
láthatóvá válik a homlok közepén. Ezt a mindent látó 
szemet a szent iratok egyéb neveken is nevezik, hívják 
harmadik szemnek, Kelet csillagának, belső szemnek, az 
égből alászálló galambnak, Siva szemének, a megérzés 
szemének stb. 

105. 1 „A ki a fület plántálta, avagy nem hall-é? 
És a ki a szemet formálta, avagy nem lát-é?... Ő, ki az 
embert tudományra tanítja: Az Úr tudja az embernek 
gondolatjait..." (Zsolt 94,9-10). 

106. T A különböző népek folklórjában a szent 
dalok ugyanezt a célt szolgálják. Az amerikai indiánok 
énekléssel varázsoltak esőt és szelet. Tán Szén, a nagy 
indiai zenész dalával oltotta el a tüzet. Charles Kellogg 
kaliforniai természettudós 1926-ban New York-i tűzoltók 
előtt mutatta be, milyen hatása van a hangrezgéseknek 
a tűzre. ,Hegedűvonót húzva el gyors ütemben 
alumínium hangvillán a rádió recsegéséhez hasonló, 
fülsértő hangot keltett. Nyomban sárga gázláng csapott 
fel egy üres üvegcsőben vagy 60 cm magasra, majd 
magassága 15 cm-re csökkent, végül már csak kék 
szikrákat pattogtatott magából. Az újabb vonóhúzás ezt 
is kioltotta." 


16. fejezet 
107. 1 Az óind irodalom asztrológiai utalásaiból a 
tudósok meg tudták állapítani a szerzők 


munkálkodásának időpontját. A risik tudománya igen 
nagy volt: a Kausítaki Bráhmanában pontos asztrológiai 
leírásokat találunk, amelyek azt mutatják, hogy a 
hinduk i. e. 3100-ban fejlett csillagászati ismeretekkel 


rendelkeztek, amelyeket a gyakorlatban a kedvező 
időpontok kiszámítására hasznosítottak. Tárá Mátá cikke 
az East-West 1934. februári számában a Dzsjótisról, a 
Védák csillagászati szövegeiről értekezik: ,Azokat a 
tudományos ismereteket tartalmazza, amelyek az 
ókorban oly kiemelkedővé tették India teljesítményét, s 
a tudásra szomjazók Mekkájává avatták ezt az országot. 
A Brahmagupta, az egyik ilyen értekezés, olyan 
csillagászati kérdéseket taglal, mint a Naprendszer 
bolygóinak Nap körüli keringése; az ekliptika elhajlása; 
a Föld gömbölyűsége; a Holdról visszaverődő fény; a 
Föld napi tengely körüli forgása; az állócsillagok 
jelenléte a Tejúton; a gravitáció törvénye és egyéb 
tudományos tények, amelyeket a nyugati tudomány 
csupán Kopernikusz és Newton idejében fedezett fel." Az 
ún. „arab számjegyeket", amelyek oly 
felbecsülhetetlenek a nyugati matematika fejlődésében, 
a 9. században vette át Európa, voltaképpen Indiából, 
arab közvetítéssel. India óriási tudományos örökségéről 
a következő munkák szólnak: Dr. P. C. Ray: History of 
Hindu Chemistry és Dr. B. N. Seal: Positive Sciences of 
the Ancient Hindus. 

108. T Áldás, amely egy szent puszta látásából 
háramlik a hívekre. 

109. T Az egyik lány, akit családom kiválasztott 
lehetséges arámul, később unokatestvéremhez, 
Prabhász Ghóshoz ment nőül. 

110. 1? Ezekről a ciklusokról bővebben mesterem 
könyvének - The Holy Science (A szent tudomány) - első 
részében olvashatnak (kiadta az  Önmegvalósítás 


Közössége). 
111. 1 Kr.u. 12 500-ban. 
112. T A hindu szent szövegek a jelenlegi 


világkorszakot a kalijugába helyezik, amely sokkalta 
hosszabb ciklus, mint Srí Yuktésvár 24 000 éves 
időegysége. Egy világciklus a szent iratok szerint 4 300 


560000 év, ez a teremtés egy napja. Ez a hatalmas szám 
a napév hosszának és a pí (3,14, a kör kerületének és 
átmérőjének aránya) valamely  sokszorosának a 
viszonyából adódik. A hajdani látnokok úgy tudják, hogy 
az egész univerzum élettartama 314 159 000 000 000 
napév, azaz egy Brahma-kor. A tudósok becslései 
alapján a föld úgy 2 billió éves. A szent szövegek 
tanúsága szerint a Földünkhöz hasonló bolygók két 
okból robbanhatnak fel: azért, mert lakóik olyan jók, 
vagy olyan gonoszak. A világelme ezért olyan erőt 
generál ilyenkor, amely kiszabadítja az atomokat, 
amelyek a Földet alkotják. Időről időre vészjósló 
bejelentések hangoznak el a küszöbön álló világvégéről. 
Az égitestek ciklusai azonban megszabott isteni rendet 
követnek. Egyelőre nem kell tartanunk a Föld 
szétbomlásától. Még sok-sok hajnal és alkony vár 
bolygónkra jelen alakjában. 

113. 1 6.fejezet, 13. versszak. I. m. 61. old. 

114. t? „A testnek lámpása a szem: ha azért a te 
szemed őszinte, a te egész tested is világos lesz; ha 
pedig a te szemed gonosz, a te tested is sötét" (Luk 
11,34-35). 

115. ? Aszánkhja a hat hindu bölcseleti rendszer 
egyike. A huszonöt alapelv ismerete végső 
megszabadulást ígér. Ide tartozik a prakriti, avagy a 
természet és a purusa, azaz a lélek fogalma. Az idézet 
helye: Szánkhja-szútra 1:92. 

116. 1 Mát24,35. 

117. 1 Mát 12,50. 

118. t Ján 8, 31-32. Jánosnál még ezt olvassuk: 
„Valakik pedig elfogadák őt, hatalmat ada azoknak, hogy 
Isten fiaivá legyenek, azoknak, a kik az ő nevében 
hisznek" (Ján 1, 12). 

119. 1 „A kert fáinak gyümölcséből ehetünk, de 
annak a fának gyümölcséből, a mely a kertnek 


közepette van, azt mondá Isten, abból ne egyetek, azt 
meg se illessétek, hogy meg ne haljatok" (1 Móz 3,2-3). 

120. t „Az asszony, a kit mellém adtál vala, ő 
ada nékem arról a fáról, úgy evém... Az asszony pedig 
monda: A kígyó ámított el engem, úgy evém" (1 Móz 
3,12-13). 

121. t  „Ieremté tehát az Isten az embert az ő 
képére, Isten képére teremté őt: férfiúvá és asszonnyá 
teremté őket" (1 Móz 1,27). 

122. 1 ,És formálta vala az Úr Isten az embert a 
földnek porából, és lehellett vala az ő orrába életnek 
lehelletét. Így lőn az ember élő lélekké" (1 Móz 2,7). 

123. Tf "A kígyó [a nemi hajtóerő] pedig 
ravaszabb vala minden mezei vadnál [a többi 
érzékszervnél], melyet az Úr Isten teremtett vala" (1 
Móz 3,1). 

124. 1 „És ültete az Úr Isten egy kertet Édenben, 
napkelet felől, és abba helyezteté az embert, a kit 
formált vala" (1 Móz 2,8). „Kiküldé őt az Úr Isten az Éden 
kertjéből, hogy mívelje a földet, a melyből vétetett vala" 
(1 Móz 3, 23). Az Úr által teremtett első isteni ember 
tudata először a homlokán fénylő egyetlen, mindent látó 
szemben (napkelet) összpontosult. itt honolt 
mindenható akarata, amely elveszett akkor, amikor az 
ember művelni kezdte testisége földjét. 

17. fejezet 

125. 1? 1936-ban egy barátomtól hallottam, hogy 
Szaszí továbbra is kitűnő egészségnek örvend. 

18. fejezet 

126. t Muszlim jógi; a szó az arab fakír, vagyis 
"szegény! szóból származik, amellyel kezdetben a 
derviseket illették szegénységi fogadalmuk okán. 

127. t Apám később elmondta, hogy cége, a 
Bengál-Nágpur Vasúti Társaság is Afzál Khán áldozatai 
közé tartozott. 


128. fT Nem emlékszem Srí Yuktésvár 
ismerősének nevére, ezért egyszerűen Bábúként (úr) 
beszélek róla. 

19. fejezet 

129. 1 A kifejezés bengáliul azt jelenti, hogy 
'viszontlátásra', noha szó szerinti jelentése ennek pont a 
reményteli ellenkezője: "majd jövök". 

130. 1? A testi atomok dematerializációjának 
jellegzetes hangja. 

20. fejezet 

131. ft Noha mesterem nem fejtette ki okait, 
valószínű, hogy azért vonakodott e két nyári hónap 
során Kasmírba utazni, mert betegségének még nem 
volt itt az ideje. 

132. 1 Szó szerinti fordítása: "a hegyekből való". 
Párvatí a hindu mitológiában a Himalája királyának 
lánya. Síva ,hitvesének" neve. 

21. fejezet 

133. 1 Indiában tiszteletlenségnek számít az 
idősebbek és feljebbvalók jelenlétében dohányozni. 

134. 1 Keleti platánfa. 

135. 1 Sok keresztény szent, köztük Therese 
Neumann is ismeri a betegségek átvételének metafizikai 
módszerét. 

136. T Közvetlenül azelőtt, hogy elvezették 
volna megfeszíteni, Krisztus ezt mondta: „Avagy azt 
gondolod-é, hogy nem kérhetném most az én Atyámat, 
hogy adjon ide mellém többet tizenkét sereg angyalnál? 
De mi módon teljesednének be az írások, hogy így kell 
lennie?" (Mát 26,53-54). 

137.1 ApCsel 1,8; 2,1-4. 

138. t Német sportoló (meghalt 1925-ben), akit 
a maga korában a világ legerősebb embereként 
tartottak számon. 

139. 1 Lásd a 26. fejezet... jegyzetét. 

22. fejezet 


140. t Istennő, szó szerinti jelentése ragyogó", a 
szanszkrit div, azaz ragyog" igéből. 

141. 1 Egy hindu feleség spirituális fejlődése 
jelének tekinti, hogy férje előtt haljon meg. A ,házasság 
igájában" való halál hűségének bizonyítéka. 

23. fejezet 

142. t Belátom, hogy Gósál professzorral való 
feszült viszonyom nem az ő hibája, hanem egyedül az 
én hiányzásaim következménye. Gósál professzor 
figyelemre méltó előadó volt (és mai is az), hatalmas 
filozófiai ismeretanyaggal. A későbbi években szívélyes 
viszony alakult ki közöttünk. 

143. T Bár unokatestvéremnek és nekem 
ugyanaz a családnevünk: Gósh, Prabhász rászokott neve 
angolos írásmódjára: Ghose. Ezért én az ő írásmódját 
követem könyvemben. 

144. TT Egy indiai remetelakba a tanítvány 
mindig cipő nélkül lép be. 

145. 1 Mát 6,33. 


24. fejezet 
146. 1 1Korint 7,32-33. 
147. Tf Szó szerint "ez a lélek szellem. A 


teremtetlen legfőbb szellem tökéletesen tulajdonságok 
nélkül való (néti, néti, vagyis: sem ez, sem az). Ennek 
ellenére a Védántában gyakorta emlegetik szat- 
csitánanda (létező-értelem-üdvösség) néven. 

148. tf Sankarát gyakran nevezik 
Sankarácsárjának. Az ácsárja jelentése "vallási tanító". 
Hogy mikor élt Sankara, az máig heves viták tárgya 
tudós körökben. Néhány feljegyzés tanúsága szerint a 
páratlan monista az i. e. 6. században élt. Egy 
Ánandagiri nevű bölcs ezzel szemben i. e. 44-12-re teszi 
életidejét. A nyugati történészek az i. sz. 8. század 
végén helyezik el Sankarát. Hány és hány korban 
találhatna otthonra a nagy szent! 


149. 1  ,Csitta-vritti niródha" (/óga-szútra 1,2.) 
így is fordíthatjuk: "az elme anyagában bekövetkező 
módosulások megszűnése". Patandzsali születési és 
halálozási adatait nem ismerjük, bár sok tudós az i. e. 2. 
századra helyezi tevékenységét. A risik olyan tömérdek 
témáról írtak mélyenszántóan, hogy azóta sem sikerült 
túlszárnyalni szellemi teljesítményüket. Ennek ellenére, 
s a történészek bánatára, a bölcsek a legcsekélyebb 
erőfeszítést sem tették arra, hogy közöljék az utókorral 
pontos személyi adataikat. Tudták, hogy ennek nincs 
semmi jelentősége, hisz rövidke életük pillanatok alatt 
elhamvad az Élet végtelenségéhez képest. Az igazság 
amúgy is időtlen, nem köthető számokhoz és 
személyekhez, és senkinek sem személyes tulajdona. 

150. 1 A hat ortodox rendszer (saddarsana) a 
szánkhja, Jóga, védánta, mímánszá, njája és a vaisésika. 
A tudós hajlamú olvasó élvezni fogja ezen ősi szövegek 
finom megfogalmazását és tág kutatási területét, 
amelyet angolul Surendranath DasGupta professzor 
foglalt össze a History of Indian Philosophy (Az Indiai 
Filozófia Története) című műve első kötetében. 
(Cambridge University Press, 1922.) 

151. t Nem tévesztendő össze a buddhizmus 
„Nyolcrétű Nemes Ösvényével", amely a következőkben 
rögzíti az emberi viselkedés szabályait: 1. helyes 
eszmények, 2. helyes szándékok, 3. helyes beszéd, 4. 
helyes cselekvés, 5. helyes életmód, 6. helyes 
erőfeszítések, 7. helyes emlékezés (önmagunkra), végül 
8. helyes megvilágosodás (szamádhi). 

152. 1 Dr. Jung részt vett az 1937-es Indiai 
Tudományos Kongresszuson, s a kalkuttai egyetem 
díszdoktorává avatta. 

153. 1 Dr.]Jung itt a hatha-Jógara gondol, amely a 
testtartások, egészségmegőrző és életet 
meghosszabbító gyakorlatok sajátos ágazata. A hatha 
hasznos, látványos testi eredményekkel jár, azok a jógik 


azonban, akik spirituális megszabadulásra törekednek, 
ritkán mélyülnek el benne. 

154. t Platón Timaeus című, Atlantiszról szóló 
művében beszél a lakosok magas szintű tudományos 
ismereteiről. Tudni vélik, hogy az elveszett kontinens 
Krisztus előtt 9500 körül - egy természeti katasztrófa 
következtében - tűnt el a Föld színéről. Bizonyos 
metafizikai írók ugyanakkor azt állítják, hogy az 
atlantisziak az atomenergiával való visszaélés 
következtében pusztultak el. Két francia író nemrégiben 


aza, 


1700 történelmi és egyéb utalást tartalmaz. 


25. fejezet 
155. 1 Az indiai nők kecses redőzetű öltözéke. 
156. t Mivel a legtöbb indiai sovány, a 


mérsékelten telt idomokat tekintik kívánatosnak. 

157. 1 A hindu szent szövegek azt állítják, hogy 
akik mindig igazat mondanak, azoknak valóra válnak 
kimondott szavai. A szívből jövő parancs valóra válik. 
26. fejezet 

158. T A clevelandi neves tudós, Dr. George W. 
Crile a Tudomány Fejlődéséért Amerikai Társaság 1940- 
es találkozóján beszámolt kísérleteiről, amelyek során 
sikerült bebizonyítania, hogy a test minden egyes 
szövete negatív elektromos töltéssel bír, az agy és az 
idegrendszer szöveteit kivéve, amelyek pozitív 
töltetűek, mert gyorsabb ütemben képesek a 
regeneratív oxigén felvételére. 

159. t Bhagavad-gítá. 4:29. (A szerző fordítása.) 

160. t Bhagavad-gítá. Lakatos István fordítása. 
5:27-28, 55.0. 

161. t Manu a szerzője a történelem előtti 
időkből származó Mánava Dharmasásztráknak (Manu 
törvényeinek). Manu polgári törvényei a mai napig 
érvényben vannak Indiában. Louis Jacolliot francia tudós 
azt írja, hogy „Manu múűködésének ideje India 


történelem előtti éjszakájába veszett. Eddig egyetlen 
tudós sem merte tőle megtagadni a világ legősibb 
törvényhozójának kijáró titulust". La Bible dans l'Inde 
(India Bibliája) című könyvében (a 33-37 oldalakon) 
Jacolliot párhuzamos szövegreferenciákat közöl annak 
bizonyítására, hogy a római Jusztiniánuszi Törvénykönyv 
milyen szorosan követi Manu Törvényeit. 


162. fT A hindu szent iratok szerint az 
anyagelvűség kora i. e. 3102-ben vette kezdetét. Ez volt 
a napéjegyenlőségi ciklus utolsó leszálló 


dváparajugájának kezdete, s ugyanebben az évben 
kezdődött az egyetemes ciklus kalijugája (lásd a 16. 
fejezet 6. lábjegyzetét). A legtöbb antropológus úgy 
véli, hogy 10 000 évvel ezelőtt az emberiség barbár 
körülmények között élt a kőkorban, ezért puszta 
kitalációként intézi el a legősibb civilizációk - Lemúria, 
Atlantisz, India, Kína, Japán, Egyiptom, Mexikó stb. - 
hagyományait. 

163. Tt Jóga-szútra 2:1. A krija-Jóga szót 
használva, Patandzsali vagy arra a módszerre utalt, 
amelyet később Bábádzsí tanított, vagy egy ehhez 
nagyon hasonló technikára. Hogy az életerő 
befolyásolásának rendkívül körülírt módozatáról van szó, 
azt a Jóga-szútra (következő oldalon idézett) 2:49 
szakasza is bizonyítja. 

164. f I.m. 1:27. 

165. t „Kezdetben vala az Ige, és az Ige vala 
Istennél, és Isten vala az Ige.... Minden ő általa lett és 
nála nélkül semmi sem lett, a mi lett" (Ján 1,1-3). A 
Védák Aumjából lett a tibetiek Humja, a muzulmánok 
Ámínja, az egyiptomiak, görögök, rómaiak, zsidók és 
keresztények Ámenje. A szó a héberben "biztosat, hivőt' 
jelent. ,Ezt mondja az Ámen, a hű és igaz bizonyság, az 
Isten teremtésének kezdete" (Jel 3,14). 

166. 1 Jóga-szútra 2:49. 


167. 1 1Kor 15,31. Szent Pál itt a Krisztus-tudat 
egyetemességére utal, s dicsekedésen valójában a ,mi 
dicsekedésünket" érti. 

168. T A vikalpa szanszkrit szó, "különbséget, 
különbözést" jelent. A  szavikalpa a  szamádhi 
,különbözéstudattal" átélt formája, a nirvikalpában ez 
utóbbi eltűnik. Azaz míg a szavikalpában a hívő 
bizonyos mértékig még különbözőnek érzi magát 
Istentől, a nirvikalpában a szamádhi maradéktalanul 
azonosul a Világlélekkel. 

169. ? A Lincoln Library of Essential Information 
szerint az óriásteknős 200-300 évet él. 

170. t? Shakespeare: 146. szonett. Szabó Lőrinc 
fordítása. 1979, Magyar Helikon. 

171. 1 Bhagavad-gítá. 6:46; 66. o. 

27. fejezet 

172. t A vidjálaja "iskola". A brahmacsarja arra 
utal, hogy a Védikus terv szerint az emberi élet négy 
szakaszra oszlik. Az elsőben a fiatalember nőtlen 
tanítvány (brahmacsáriní), a másodikban világi 
kötelezettségeket vállaló családapa (grihasztha), a 
harmadikban remete (vánaprasztha), a negyedikben 
erdőlakó, avagy vándor, aki már minden földi köteléket 
elszakított (szannjászi). Ehhez az élettervhez máig 
sokan tartják magukat Indiában. A négy életszakaszt a 
hívő guruja irányításával éli meg. 

173. t Sok amerikai tanítvány is mesterévé vált 
a különböző ászanáknak, testhelyzeteknek, többek 
között Bernard Cole, az Önmegvalósítás Közösségének 
Los Angeles-i tanára. 

174. t Márk 10,29-30. 

175.1 AJógada szó Jógat, egységet, harmóniát 
és egyensúlyt" jelent. A da pedig "az, ami ehhez 
hozzásegít". Szatszanga: szat igazság, szanga 

"közösség". Nyugaton azonban a szanszkrit név 


elkerülése érdekében a Jógada Szatszanga mozgalmat 
az Önmegvalósítás Közösségének nevezem. 

176. 1 A 40. fejezet részletesebben beszámol a 
Ráncsíban zajló életről. A lakhanpuri iskola Mr. G. C. Dey 
hozzáértő irányítása alatt áll. Az orvosi fakultást Dr. S. N. 
Pal és Sasibhúsan Málik felügyelik. 

177. t Egyike volt ez Lahiri Mahásaja kedvenc 
megjegyzéseinek, amelylyel tanítványait meditációra 
serkentette. Szó szerinti jelentése: „Csináljuk, csináljuk, 
s egy szép napon elkészül." Azaz a fáradozás előbb- 
utóbb meghozza jutalmát. 

178. t? Lahiri Mahásaja ma is élő guruja (lásd a 
33. fejezetet). 

179. T A második krija-Jóga - ahogy Lahiri 
Mahásaja tanította - lehetővé teszi, hogy a jógi bármikor 
tudatosan elhagyja testét. A magas szintre jutott jógik 
utolsó távozásuk alkalmával, halálukkor is alkalmazzák 
ezt a módszert, amit annál is inkább megtehetnek, mert 
az időpontot jó előre ismerik. 

180. 1?  Találkozásomról Késabánandával a 42. 
fejezetben számolok be. 

28. fejezet 

181. 1 Az akarat az, amely révén közvetíthetjük 
gondolatunkat a külvilágba. Szívünkbe koncentrálva 
érzéseinket, egyfajta rádióvevőként fogni tudjuk a 
közelben vagy távolban tartózkodók üzeneteit. 
Gondolatátvitelkor az ember az elméjében megjelenő 
gondolat finom hullámait az asztrális éter finomabb, 
majd a szilárdabb földi éter rezgésén át küldi el a 
másiknak. Ezek elektromos hullámokat indukálnak, 
amelyek viszont gondolathullámokká alakulnak a másik 
személy elméjében. 

182. ? A lélek tiszta állapotában mindentudó. 
Kásí lelke mindenre emlékezett földi életéből, ezért 
utánozta a hangját, hogy felkeltse a figyelmemet. 

29. fejezet 


183. t? Angol Író és publicista, Mahátmá Gandhi 
közeli barátja. Mr. Andrews köztiszteletnek örvend 
Indiában, mivel számtalan értékes szolgálatot tett 
fogadott hazájának. 

184. f? . „A lélek, amely a hinduk szerint 
születések ezrein keresztül halad át, mindent elsajátít... 
hisz semmi sincs, amiről ne tudna... a kérdezősködés és 
tanulás nem más, mint visszaemlékezés" (Emerson: 
Példaképeink). 

185. t? Maga Rabindranath hatvanas éveiben 
festésre is adta a fejét. Néhány éve Európa 
nagyvárosaiban és New Yorkban állították ki 
futurisztikus műveit. 

186. t Gítándzsali (New York, Macmillan Co.). A 
költőről a neves tudós, Sir S. Radhakrishnan írt igen 
mélyenszántó könyvet The Philosophy of Rabindranath 
Tagore (Rabindranath Thagore bölcselete) címmel 
(Macmillan, 1918). Más munkák: B. K. Roy: Rabindranath 
Tagore: The Man and his Poetry (New York, 1915, Dodd, 
Mead). Ananda K. Coomaraswamy: Buddha and the 
Gospel of Buddhism (New York, 1916, Putnam's) számos 
színes fotót tartalmaz, amelyeket a költő fitestvére, 
Abaníndra készített. 

30. fejezet 

187. 1? A híres orosz művész és filozófus sok éven 
át élt Indiában, a Himalájához közel. „A csúcsokról jön a 
megvilágosodás - írta. A risik a barlangokban és a 
fennsíkokon éltek. A Himalája havas ormain fényes 
ragjógas izzik, amely fényesebb a csillagoknál és a 
villámcsapásnál." 

188. 1? A mesének szemlátomást történeti magva 
is volt. Egy szerkesztői jegyzet arról tudósítja az olvasót, 
hogy a püspök akkor találkozott a három szerzetessel, 
amikor Arhangelszkből a Szloveckij kolostorba tartott. Ez 
utóbbi a Dvina-folyó torkolatában épült. 


189. t Marconi, a nagy feltaláló maga is 
beismerte, hogy a tudomány mit sem tud a végső 
igazságokról: ,A tudomány nem alkalmas a mindenség 
titkainak kiderítésére. Ez a tény ijesztő volna, ha nem 
volna hitünk. Az élet talánya tagadhatatlanul a 
legnagyobb rejtvény, amellyel az emberi gondolkodás 
valaha is szembesült." 

190. 1? Ezékiel 43,1-2. 

191. T? Einstein lángelméje megértésének az a 
tény lehet a nyitja, hogy egész életén keresztül a nagy 
filozófus, Spinoza tanítványa volt. 

192. 1 2Móz 20,3. 


193. 1 1Móz1,3. 
194. T Jel1,14, 16. 
195. T Mát 6,22. 


196. ? 1Móz 1,26. 
31. fejezet 

197. T? „A férfi istené, a nőnek ő az Istene". 
Milton: Elveszett Paradicsom. Jánosy István fordítása. In: 
John Milton válogatott művei. Budapest, 1978, Európa 
Kiadó. 147. o. 

198. T A tiszteletreméltó hölgy 1930. március 
25-én hunyt el Benáreszben. 

199. 1 Egy bizonyos szerzetesrend tagja, aki 
rituálisan dandát (bambuszszárat) hord magánál a 
Brahma-dandára (Brahma pálcája) emlékezve, amely 
nem más, mint az emberi gerincoszlop. 

200. 1 Indiai növény neve. 

201. t Muni, azaz szerzetes volt, aki spirituális 
némaságot (mauna) fogadott. A szanszkrit muni szó a 
görög monosznak felel meg, ami enynyit tesz: "egyedüli, 
magányos". Ebből származnak olyan angol szavak, mint 
a monk (szerzetes) és a monism (monizmus). 

202. T? Róm 12,19. 

203. 1 Luk 19,37-40. 


204. 1  Trailinga és más nagy mesterek élete 
Krisztus szavait juttatja eszünkbe: „Azokat pedig, akik 
hisznek, ilyen jelek követik: az én nevemben ördögöket 
űznek; új nyelveken szólanak. Kígyókat vesznek föl; és 
ha valami halálost isznak, meg nem árt nékik; betegekre 
vetik kezeiket, és meggyógyulnak" (Márk 16,17-18). 

205. ? A tiszteletet kifejező végződés, a -dzsí 
bengáli változata. 

32. fejezet 
206.1 Ján 11,1-4. 
207. 1 A kolerás betegek gyakran haláluk 


pillanatáig eszméletüknél vannak. 


208. 1 A halál istenén. 

209. t? Szó szerint: legfőbb lélek". 

210. 1 1Móz 18,23-32. 

211. 1 A Srí, a 'szent' megnevezése az indiai 


nagy tanítók neve előtt (egymás után kétszer-háromszor 
is gyakran előfordul). 

212. t Síva az istenhármasság harmadik tagja 
Brahma és Visnu mellett. Ezek együttes feladata a 
teremtés, megőrzés, valamint a rombolás és helyreállítás 
munkája. Siva a mitológiában a remeték ura, aki 
különböző alakban - Mahádévaként, gubancos hajú 
szerzetesként vagy  Natarádzsaként, a kozmikus 
táncosként - jelenhet meg híveinek. 

33. fejezet 

213. t Omar Khajjám: R ubáiját. Szabó Lőrinc 
fordítása. Budapest, 1979, Európa. 101. vers. 

214. 1 Mát 8,19-20. 

215. 1 Ján 11,42. 

216. t Az a mindenütt jelenvaló jógi, aki tudott 
arról, hogy nem hajoltam meg a tarakésvari szentélyben 
(lásd a 13. fejezetet). 

217. TT "Szent Anya". Mátádzsi is túlélte a 
századokat, s csaknem olyan fejlett spirituálisan, mint a 


fivére. Egy titkos, föld alatti barlangban tölti idejét 
elragadtatásban, a Dasásvamédha ghát mellett. 

218. t Az eset Thálészre emlékeztet. A nagy 
milétoszi filozófus azt tanította, hogy nincs különbség 
élet és halál között. „Akkor - kérdezte egy kétkedő -, 
miért nem halsz meg?" „Mert - válaszolta Thálész - nincs 
különbség közöttük." 

34. fejezet 

219. t? A későbbiekben katonai szanatóriumként 
működött. 1861-re az angol kormány távirati hálózatot 
hozott létre Indiában. 

220. t Ráníkhét Almórá tartományban található, 
a Nandá Déví, a Himalája egyik legmagasabb (7698 m) 
csúcsának lábánál. 

221. f „A szombat lőn az emberért, és nem az 
ember a szombatért" (Márk 2,7). 

222. f1 A karma törvénye szerint minden emberi 
kívánság teljesül végül. A nem lelki vágyak azok a 
bilincsek, amelyek az embert  hozzákötözik a 
létkerékhez. 

223: T „Mi a csoda? A csoda feddés, titkos 
gúnydal az emberről" (Edward Young: Éjszakai 
gondolatok). 

224. 1 Az anyag atomi szerkezetéről már a 
Vaisésika és a Njája, e két ősi ind szent irat is értekezik. 
„Óriási világok terülnek el valamennyi atom mélyén, 
melyek úgy nyüzsögnek, akár a porszemek a napban" 
(Jóga Vaszistha). 

225. 1 Testi, lelki és spirituális szenvedés, amely 
betegségekben, pszichológiai  zavarokban avagy 
komplexusokban, végül pedig a lelki tudatlanságban 
nyilvánul meg. 

226. 1 Bhagavad-gítá. 2:40, 17. old. 

227. 1 Város Benáresz környékén. 

228. T A Végtelenhez vezető úton még a Lahiri 
Mahásajához hasonló megvilágosult mestereket is 


elragadhatja a túlzott lelkesedés, s nekik is szükségük 
lehet önfegyelemre. A Bhagavad-gítában az isteni guru, 
Krisna időről időre megfeddi királyi tanítványát, 
Ardzsunát. 

229. t Kása vajban sütött búzából, amelyet 
tejben felforralnak. 

230. T Később Maitra Mahásaja néven vált 
ismertté, s jelentősen előrehaladt az önmagára 
eszmélésben. Kevéssel az érettségim után ismerkedtem 
meg vele. Akkor látogatott el a benáreszi Mahámandal- 
remetelakba, amikor magam is ott tartózkodtam. Ez 
alkalommal beszélte el  Bábádzsí  muradábádi 
megjelenésének történetét. „Ennek a csodának 
köszönhetem - tette hozzá -, hogy egy életre Lahiri 
Mahásaja tanítványául szegődtem." 

35. fejezet 

231.1 Mát 3,15. 

232. t Számos bibliai idézet tanúskodik arról, 
hogy a Szentírás szerzői hittek a lélekvándorlás 
tanában. Ez sokkal érthetőbbé teszi az emberi faj 
fejlődését, mint a közkeletű nyugati elképzelés, 
miszerint a tudat a semmiből származik, harminc- 
kilencven évig létezik a Földön, azután visszatér a 
semmibe. 


233. 1 Malakiás 4,5. 

234. t Luk 1,13-17. 

235.1 Mát 17,12-13. 

236. 1 Mát 11,13-14. 

237.1 Ján 1,21. 

238. T 2Kir 2,9-14. 

239. 1 Mát 17,3. 

240. 1 Mát 27,46-49. 

241. 1 „Az élet közepette a halál közepette 


vagyunk. Mert számos és halálos nyavalyáknak vagyunk 
alávetve..." (Luther Márton: Asztali beszélgetések. 
Márton László fordítása. 1983, Helikon Kiadó. 154. Id.) 


242. T A legfőbb ima, amelyet a muzulmánok 
naponta ötször ismételnek el. 

243. î „Ne poros könyvekben, hanem 
meditációban keressétek az igazságot. Az égen 
keressétek a Holdat, ne a medence vizében" (perzsa 
közmondás). 

244. t A krija-Jóganak több alcsoportja van. A 
Lahiri Mahásaja által megállapított négy fokozat a 
legnagyobb gyakorlati hasznot jelentő négy lépcsőfok. 

245. 1? Lahiri Mahásaja tanítványoktól kapott 
címei közé tartozik még a Jógibár (legnagyobb jógi), 
Jógírádzs (a jógik királya) és a Munivara (legnagyobb 
szent). Én Jógavatárának (a Jóga megtestesülésének) 
hívtam. 

246. t Összesen 35 évig szolgált egy 
kormányhivatalban. 

247. t? Az ősi szanszkrit értekezésekben óriási - 
gyógynövényekre vonatkozó - tudás halmozódott fel. 
Himalájai gyógyfüveket használtak ahhoz a fiatalító 
eljáráshoz is, amely 1938-ban az egész világ figyelmét 
felkeltette, amikor is a benáreszi Hindu Egyetem 
hetvenhét éves rektorhelyettesén, Pandit Madanmónan 
Málaviján kipróbálták. Az ismert tudós 45 nap alatt 
látását. Egy új fogsor jelei is kezdtek megmutatkozni 
nála, és minden ránc eltűnt róla. A Kájakalpaként ismert 
gyógyfüves gyógyítás csak egyike a hindu ájurvéda, 
azaz orvostudomány által ismertetett nyolcvanféle 
fiatalító eljárásnak. Pándit Málavija Srí Kalpácsárja 
Szvámi Bisundászdzsí irányítása alatt vetette magát 
kezelés alá, aki azt állítja, hogy 1766-ban született. A 
rendelkezésére álló dokumentumok azt igazolják, hogy 
már több mint százéves; az Associated Press újságírói 
szerint körülbelül negyvennek néz ki. Az ősi hindu 
értekezések nyolc ágra osztják fel az orvostudományt: 
salja (sebészet), sálákja (fejen lévő betegségek), 


kájacsikitszá (általános orvoslás), bhútavidjá 
(elmebetegségek), kaumara (csecsemőgondozás), agada 
(méregtan), rasayana (hosszú élettartam), vádzsíkarana 
(erősítők). A védikus orvosok már használtak finom 
sebészeti műszereket, plasztikai műtéteket alkalmaztak, 
tudták, hogyan kell semlegesíteni a mérges gázok 
hatását, császármetszést és agyműtéteket végeztek, és 
dinamizálni tudták a gyógyszereket. Hippokratész, a 
Krisztus előtti 5. évszázadban élt híres orvos 
ismereteinek nagy részét hindu forrásokból merítette. 

248. 1 A Kelet-Indiában növő margózafa. Ma már 
a Nyugat is elismeri gyógyhatását. Kérgéből tonizáló 
szer készül, míg magvával és gyümölcsével leprát és 
egyéb betegségeket gyógyítanak. 

249. t „Az Indus-völgyi ásatások során 
nemrégiben számos pecsét került napvilágra az 
időszámítás előtti harmadik évezredből, amelyeken 
olyan meditációs pózban ülő alakok láthatók, amely 
ülésmódot a mai Jóga is használja, beigazolva ezzel azt 
a feltételezést, hogy a Jóga egyfajta kezdetleges alapjai 
már abban az időben is léteztek. Joggal 
következtethetünk ezért arra, hogy Indiában már ötezer 
év óta végeznek rendszeres önmegfigyelést - bizonyos 
tanult módszerek segítségével... India az idők során 
olyan értékes szellemi és etikai módszereket alakított ki, 
amelyek - az életre való alkalmazhatóságuk széles körét 
illetően - példa nélkül állók. Ezek egyike az intellektuális 
hit (tantétel) kérdéseiben tanúsított vallási tolerancia, 
amely előtt a Nyugat csak csodálattal adózhat, ahol 
évszázadokon át mindennapos volt az eretneküldözés és 
a szektariánus ellentétek miatti, nemzetek között dúló, 
véres háború." (Részletek W. Norman Brown professzor, 
a washingtoni Tudós Társaságok Amerikai Tanácsa 1939. 
májusi kiadványában írt cikkéből.) 

250. f „Aki nem tud csodálkozni, aki nem bír a 
csodálkozás (és ima) képességével, legyen akár bármely 


Királyi Társaság elnöke... zsúfolja fejébe valamennyi 
laboratórium és csillagvizsgáló tudományát, nem egyéb 
olyan okulárénál, amely mögül hiányzik a szem" 
(Carlyle: Sartor Resartus). 

36. fejezet 

251. ? Srí Yuktésvárt később a bengáli Bódhgájá 
mahantja (rendfőnöke) avatta fel hivatalosan a Szvámi 
rendbe. 

252. 1 "Nagy király'. Tiszteletet kifejező cím. 

253. T Egy guru a tanítványát általában 
egyszerűen csak a nevén szólítja, minden cím nélkül. 
Ezért mond Bábádzsí Lahirit a Lahiri Mahásaja helyett. 

254. t? Szó szerinti jelentése "örök vallás", így is 
nevezik a Védikus tanításokat. A Szanátana Dharmát 

azért hívják hinduizmusnak, mert az Északnyugat- 
Indiát Nagy Sándor vezetésével meghódító görögök az 
Indus-folyó partján élő népet hindunak mondták. 
Hindunak helyesen csupán a  Szanátana Dharma 

követőit tekinthetjük. Az indiaiak hindu és moszlim 
hitűek egyaránt lehetnek, általánosan így hívjuk India 
valamennyi lakóját (Kolumbusz őket tévesztette össze 
Amerika mongol rasszhoz tartozó óslakóival). India ősi 
neve Árjávarta, azaz "az árják lakhelye". Az árja szó 
szanszkritul "értékeset, szentet, nemest!" jelent. Később a 
tudósok etnikai, s nem spirituális jellemzőket foglaltak 
össze e néven, nemhiába jegyezte meg Max Müller, a 
nagy orientalista: ,Az én szememben az olyan 
néprajztudós, aki árja fajról, árja vérről, árja hajról és 
szemről beszél, ugyanakkorát téved, mintha egy 
nyelvész hosszúkoponyájú szótárat vagy rövidkoponyájú 
nyelvtant emlegetne." 

255. 1 A szó a guru guruját jelenti, kifejezve a 
tanítók egymásutániságát. Így Bábádzsi, Lahiri Mahásaja 
guruja egyúttal Srí Yuktésvár paramaguruja is. 

256. t? A 42. fejezetben szólok Késabánanda 
ásramjában tett látogatásomról. 


257. t Lahiri Mahásaja 1895. szeptember 26-án, 
néhány nappal hatvannyolcadik születésnapja előtt 
hagyta el testét. 

258. T Egy Védikus rítus szerint észak felé 
néznek, és háromszor megfordulnak tengelyük körül 
azok a mesterek, akik előre tudják fizikai testük 
halálának idejét. Az utolsó meditáció, amelyben a 
mester egybeolvad a kozmikus Aum hanggal, a mahá- 
(nagy) szamádhi. 

259. 1?  Kabír nagy szent volt a 16. században, 
akinek szép számú követői közé hinduk és moszlimok 
egyaránt tartoztak. Halála után a tanítványok között 
veszekedés tört ki a temetés pontos módjáról. A mester 
ekkor felkelt végső álmából, és kiadta a megfelelő 
utasításokat. - Földi  maradványaim egy részét 
temessétek el muzulmán szertartás szerint, míg a másik 
felét hamvasszátok el hindu módon! rendelkezett, majd 
eltűnt. Amikor a tanítványok felemelték a szemfedőt, 
csupán szépséges virágokat találtak alatta. Ezek felét 
engedelmesen eltemették Magaharban a moszlimok, 
ahol a mai napig látogatják szentélyét. A másik felét 
hindu szertartás szerint hamvasztották el Benáreszben. 
Kabír Khéórá néven templom épült e helyen, amelyet 
zarándokok serege keres fel. Fiatalkorában Kabírt két 
tanítvány faggatta a misztikus ösvény. részleteiről. A 
mester a következő tömör verssel felelt: 

Távolság nélkül nincs ösvény, 

Ha Ő közel volna, mi végre az ösvény. 
Igazán nevetséges 

A vízben szomjúhozó hal! 

260. T  Pancsánon 17 hektáros Siva-templomot 
emelt a bihári Deoghárban. Itt őrzik Lahiri Mahásaja 
kőszobrát. Egy másik szobrát egyik tanítványa helyezte 
el benáreszi otthona kis társalgójában. 

261.1 1 Kor 15,54-55. 

37. fejezet 


262. 1 Sokat közülük viszontláttam és azonnal 
felismertem a későbbiekben. 

263. T Szvámi Prémananda, a washingtoni 
Önmegvalósítás Közössége jelenlegi vezetője Amerikába 
menetelem idején egyike volt a Ráncsíban tanuló 
diákoknak. (Akkor még Dzsotin brahmacsárí volt a 
neve.) 

264. 1 Srí Yuktésvár és én rendszerint bengáliul 
beszéltünk. 

265.1 New Pilgrimages of the Spirit (A lélek új 
zarándokai - Boston, 1921, Beacon Press). 

266. î Dr. és Mrs. Robinson 1939-ben járt 
Indiában, ahol a Jógada Szatszanga ülésének 
tiszteletbeli vendégei voltak. 

267. t Galli-Curci asszony és férje, Homer 
Samuels, a zongorista húsz évig voltak krija-Jóga 
tanítványok. A híres primadonna zenei éveinek lelkesítő 
története számos kiadást élt meg (C. E. LeMassena: 
Galli-Curci's Life of Song. New York, 1945, Paebar Co.) 
38. fejezet 

268. T Burbank dedikált fényképet is adott 
magáról. Akkora becsben tartom, mint egy hindu 
kereskedő tartotta valaha Lincoln képmását. A hindu, aki 
a polgárháború éveiben tartózkodott Amerikában, 
annyira csodálta Lincolnt, hogy addig nem volt hajlandó 
visszatérni Indiába, amíg nem jut hozzá a Nagy 
Felszabadító  portréjához. Nem tágított Lincoln 
küszöbéről, s csak akkor távozott, amikor a meglepett 
elnök beleegyezett, hogy modellt üljön Daniel 
Huntingtonnak, egy híres New York-i művésznek. Miután 
az arckép elkészült, a hindu diadalittasan vitte haza 
Kalkuttába. 

269. 1 The Training of the Human Plant. Century 
Co., 1922, New York. 

270.1 Ján 1,48. 

39. fejezet 


271. 1 A pontos dátum annak köszönhető, hogy 
titkárom, Mr. Wright útinaplót vezetett. 

272. t? Therese Neumann életét még a Therese 
Neumann: A Stigmatist of Our Day (Therese Neumann. 
Napjaink stigmatizáltja) és a Further Chronides of 
Therese Neumann (Újabb Krónika Therese Neumannról) 
című könyvek is bemutatják, mindkettőt Friedrich Ritter 
von Lama írta. (Milwaukee, Bruce Pub. Co.) 

273. t Mát 4,4. Azaz az emberi akkumulátort 
nem csupán szilárd táplálék (kenyér) tölti fel, hanem a 
vibráló kozmikus energia, az Ige avagy Aum is. Eme 
láthatatlan erő a nyúltagy kapuján keresztül hatja át az 
emberi testet. A hatodik csakra (e szó szanszkritul 
"kereket" jelent, azaz a sugárzó életerő központját) az öt 
gerincoszlopi erőközpont fölött, a tarkótájon található. A 
nyúltagyon keresztül lép tehát a testbe az egyetemes 
életenergia (Aum). E kapu poláris kapcsolatban áll a 
Krisztus-tudat (kútasztha) központjával, a harmadik 
szemmel, amely a két szemöldök között székel az 
emberi akaraterő tárházaként. A kozmikus energia tehát 
felhalmozódik a hetedik erőközpontban, az agyban, 
amely ekképpen a végtelen lehetőségek foglalata (a 
Védák a ,fény ezerszirmú lótuszának" nevezi). A Biblia 
Szentlélekként, az egész teremtést átható láthatatlan, 
isteni életerőként emlékezik meg az Aumról. ,Avagy 
nem tudjátok-é, hogy a ti testetek a bennetek lakozó 
Szent Léleknek temploma, a melyet Istentől nyertetek; 
és nem a magatokéi vagytok?" (1Kor 6,19). 

274. t Az érkezésem előtti órákban Therese 
Krisztus utolsó napjának eseményeit látta. Látomásai 
rendszerint az utolsó vacsorát követő eseményekkel 
kezdődtek és a keresztre feszítéssel vagy - ritkábban - a 
sírba tétellel értek véget. 

275. 1 Therese túlélte a náci üldöztetést, és most 
is Konnersreuthban él az 1945-ben hozzám eljutott hírek 
szerint. 


276. t? Euszebiosz érdekes találkozást beszél el 
Szókratész és egy hindu bölcs között. A 
következőképpen hangzik: ,A múzsái mesterségekben 
jártas Arisztoxenosz a következő történetet mondta el az 
indiaiakról. Egyikük Athénben találkozott Szókratésszal, 
és megkérdezte, mivel foglalkozik bölcselete. »Az ember 
mint jelenség tanulmányozásával - felelte Szókratész. E 
szavakra a hindu nevetésben tört ki. »Hogyan 
vizsgálhatja valaki az ember dolgait, ha mit sem tud 
Istenről? c" Az említett Arisztoxenosz Arisztotelész egyik 
tanítványa volt, az összhangzattan elismert tudora, aki 
Krisztus előtt 330 körül élt. 


40. fejezet 
277. t A Központi Tartományokban szakítottuk 
meg utazásunkat, nagyjából félúton, hogy 


meglátogassuk Mahátmá Gandhit Vardhában. Erről a 
látogatásról a 44. fejezetben szólok. 

278. T Ő volt jelen akkor, amikor a mester 
megszelídített egy kobrát (lásd a 12. fejezetet). 

279. t Szó szerinti jelentése 'teljes üdvözlés" a 
szanszkrit nam, "üdvözölni, meghajolni" szótőből, illetve 
a pra, "felé" prefixumból. Ez a köszöntés Indiában a 
nyugatiak kézfogásával egyenértékű. Ilyenkor kezüket a 
szív előtt  összekulcsolják, majd a megérintik 
homlokukat. 

280. T A speciális összpontosítási technikákon 
alapuló, mentális képzés számos, rendkívüli memóriával 
bíró embert eredményezett generációkon át Indiában. A 
Hindustan Times újság beszámol egy próbatételről, 
amely elé professzionális madraszi , memóriaembereket" 
állítottak: „Ezek az emberek kiválói ismerői a szanszkrit 
irodalomnak. Népes közönség középpontjában ülve, 
helyt kellett állniuk a hallgatóság soraiból érkező, 
számos feladvány egyidejű megoldásában. A 
próbatételek a következők voltak: egy személy 
megkondított egy harangot, amelynek ütéseit a 


»memóriaembernek« számolnia kellett. A második 
személy hosszú számtani feladványt diktált, amely 
összeadást, kiadást, szorzást és osztást is tartalmazott. 
A harmadik a Ramajánából vagy a Mahábháratából 
hosszú versrészietet idézett, amelyet meg kellett 
ismételnie; a negyedik olyan versírási feladványt adott, 
amelyben az adott témát helyes versformába kellett 
önteni úgy, hogy minden sor vége a kérdező által 
megadott szóval végződjék. Az ötödik a hatodikkal 
teológiai vitát folytatott, amelyet a megfelelő 
sorrendben, szó szerint vissza kellett idézni. Ezalatt a 
hetedik személy egy kereket forgatott, amelynek 
fordulatait számolnia kellett. A memóriaemberek ezt a 
bravúrt pusztán mentális képességeik felhasználásával 
hajtották végre, mert papír és ceruza nem állt 
rendelkezésükre. A megterhelés minden bizonnyal 
óriási. A közönséges ember tudattalanul működő 
irigysége miatt hajlamos az ilyen erőfeszítéseket 
lebecsülni, azt a hitet színlelve, hogy egy ilyen 
teljesítmény csak az agy alsóbb funkcióinak tornáját 
jelenti. Ez azonban nemcsak memória kérdése, sokkal 
jelentősebb tényező itt az elme koncentrációs 
képessége." 
41. fejezet 

281. 1 Miss Bletch közben boldogan hátramaradt 
rokonaimnál Kalkuttában, mert nem győzte a Mr. Wright 
és általam diktált iramot. 

282. t Ez a gát - egy óriási hidroelektromos 
berendezés - szolgáltat fényt Maiszur városának, és látja 
el energiával a selymet, szappant és szantálfa olajat 
termelő gyárakat. A szantálfából készült emléktárgyak 
remek illatot árasztanak, amely az idő multával is 
megmarad. Egy kis tűszúrás új életre kelti az illatot. 
Maiszur büszkélkedik India néhány úttörő ipari 
vállalkozásával, mint amilyen például a Kolar 
Aranybánya, a Maiszur Cukorgyár és a Bhadrávatíban 


lévő hatalmas vas- és acélművek. Itt található az olcsó 
és igen hatékony Maiszur Állami Vasút is, amely az állam 
30 000 négyzetkilométernyi területét hálózza be. Mind a 
Mahárádzsa, mind a Juvarádzsa - akik 1935-ben 
vendégül láttak - nemrégiben elhunyt. Juvarádzsa fia, a 
jelenlegi Mahárádzsa, vállalkozó szellemű uralkodó, aki 
Maiszur iparát egy hatalmas  repülőgépgyárral 
gazdagította. 

203. T Sem Nagy Sándor, sem egyetlen 
hadvezére nem kelt át a Gangeszen. Miután a makedón 
sereg északnyugaton erős ellenállásba ütközött, 
fellázadt, s nem volt hajlandó továbbmenni. Nagy 
Sándor Így India elhagyására kényszerült. India helyett 
Perzsia leigázásával kárpótolta magát. 

284. 1 E kérdésből gyaníthatjuk: „Zeusz fia" 
olykor kételkedhetett abban, hogy elérte a 
tökéletességet. 

285. t? Valamennyi görög történetíró egyhangú 
beszámolója szerint a rabszolgaság Indiában ismeretlen 
volt. E társadalmi berendezkedés teljesen idegen volt a 
hellenizmus szellemétől. 

286. ? A Benoy Kumar Sarkar professzor által írt 

Creative India (Kreatív India) című könyv átfogó képet 
ad India ősi és jelenkori eredményeiről és kiemelkedő 
értékeiről a gazdaság, a politológia, az irodalom, a 
művészet és a társadalomtudomány területén. (Lahore, 
Motilal Banarsi Dass Kiadó, 1937. 714. oldal.) 
Egy további - olvasásra érdemes mű - a S. V. 
Venatesvara által írt: /ndian Culture Through the Ages 
(Évezredek Indiai Kultúrája, New York, Longmans, Green 
and Co.) 


287. t Manu az egyetemes törvényhozó 
nemcsak a hindu társadalom, hanem az egész világ 
számára. Minden bölcs társadalmi szabály 


megalkotásában, sőt még az igazságszolgáltatásban is 
Manu volt a minta. Nietzsche a következőképpen fejezte 


ki hódolatát: „Nem ismerek más könyvet, melyben ilyen 
sok finom és kedves dolog szólna az asszonyokhoz, mint 
amilyen Manu Törvénykönyve. Talán ősz szakállú apókák 
vagy szentek lehettek ilyen felülmúlhatatlanul gálánsak 
a nőkkel... Máshoz nem hasonlíthatóan intellektuális és 
nagyszerű mű... bővelkedik a nemes értékekben, 
tökéletességet áraszt magából, életigenlő, önmagát és 
az életet illetően a jólét győzedelmes érzését közvetíti. 
A Nap Ely G be az egész könyvet." 

288. „A kasztrendszerbe sorolás eredetileg 
nem a A hanem a vele született képességektől 
függött, amelyek az életcélokban találták meg kifejezési 
formájukat - írja Tárá Mátá az East-West 1935 januári 
számában. - Ez a cél lehet a 1) káma, a vágy, elmerülés 
az érzékek birodalmában (a súdrák szintje); az 2) artha, 
a nyereség, a vágyak beteljesedése és egyúttal 
kordában tartása (a vaisják szintje); a 3) dharma, 
önfegyelem, az erényes és felelősségteljes élet (a 
ksatriják szintje); végül a 4) móksa, a felszabadulás, a 
hit és vallás világa (a bráhmanák szintje). A négy kaszt 
rendre a testtel, az értelemmel, az akaraterővel és a 
lélekkel szolgálja a közösséget. A négy szint az örök 
tulajdonságoknak, a tamasznak, a radzsasznak és a 
szattvának felel meg, azaz az akadálynak, a 
tevékenységnek és a terjeszkedésnek, avagy a 
tömegnek, az energiának és az értelemnek. A gunák 
segítségével a következőképpen jellemezhető a négy 
természetes kaszt: 1) tamasz (tudatlanság), 2) 
tamaszradzsasz (a tevékenység és tudatlanság 
keveréke), 3) radzsaszszattva (az erényes cselekvés és 
megvilágosodás keveréke), 4) szattva (megvilágosodás). 
A természet tehát minden emberhez hozzárendelte a 
kasztját, aszerint, hogy mely gunák elegye uralja a 
jellemét. Természetesen valamennyiünkben mindhárom 
guna jelen van különböző mértékben. Egy guru el tudja 
dönteni, fejlettsége szerint ki melyik kasztba sorolható. 


Bizonyos mértékig valamennyi faj és nép, ha elméletben 
nem is, gyakorlatban megvalósítja a kasztrendszer 
valamilyen formáját. Ha nagy a keveredés 
keresztházasságokkal a kasztok között, a faj rendszerint 
elkorcsosul, s végül kihal. A Purána Szanhitá az ilyen 
frigyek sarjait az öszvérhez hasonló, meddő hibridekhez 
hasonlítja, mivel már nem képesek fajuk szaporítására. A 
mesterséges fajok végül eltűnnek a föld színéről. A 
történelem sok olyan fajt ismer, amelynek napjainkra 
nem maradtak élő képviselői. Az indiai kasztrendszer az 
ország legmélyenszantobb gondolkodói szerint olyan 
szabályozás, amely évezredek viszontagságai közepette 
is oly sikeresen gondoskodik a faj tisztaságáról, hogy az 
indiai nép máig virágzik, holott a legtöbb ősi nép már 
rég kihalt." 

289. t Hivatalos címe Szvámi Srí Szadásivéndra 
Szaraszvati volt, így jegyezte műveit (a Brahma-szútrát, 

illetve a  Patandzsali Jóga-szútrájá hoz írott 

Kommentárját). . India mai bölcselői nagy becsben 
tartják. 
42. fejezet 

290. T A parama, legmagasabb rendű" és a 
hansza, "hattyú" szavak összetételéből származik. A 
mitológiában a fehér hattyú Brahma, a teremtő 
hordozója. A szent hanszáról az a hír járja, hogy a tej és 
víz keverékéből mindössze a tejet szívja ki, ezért a 
légies madár a spirituális megkülönböztető képesség 
jelképe. Az ahan-sza pedig szó szerint annyit tesz: "Én Ő 
vagyok". Ezek a nagy hatású szanszkrit szótagok a 
légzés ritmusához igazodnak. Így minden 
légvételünkkel tanúskodunk lényünk alapigazságáról: 
Én Ő vagyok! 

291. t Rendszerint azzal kerülték ki ezt a 
nehézséget, hogy , uramnak" szólítottak. 

292. 1 A puríbeli ásramban Szvámi Szébánanda 
még ma is vezet egy kicsi, virágzó Jógaiskolát fiúknak, 


és meditációs csoportot felnőtteknek. Időről időre 
felbukkannak itt szentek és panditok. 

293. 1 Kalkutta egyik része. 

294. 1 Jóga-szútra. 2:9. 

295. t Már a Mahábhárata megemlékezik a 
méláknak nevezett vallási ünnepekről. Egy kínai utazó, 
Hszien-cang is írt egy óriási kumbh méláról, amelyet i. 
sz. 644-ben rendeztek Alláhábádban. Ezeket az 
ünnepeket háromévenként tartják  Haridvárban, 
Alláhábádban, Nászikban és Uddzsainban. A tizenkét 
éves ciklus Haridvárban ér véget. Minden város ardha- 
kumbhát (fél-ünnepet) rendez a hatodik évben, így 
voltaképpen a különböző városokban háromévente kerül 
sor fél vagy teljes ünnepre. Az első kínai utazók számos 
meglepő leírást hagytak ránk az indiai társadalomról. A 
kínai pap, Fa-Hszien beszámolt tizenegy éves indiai 
tartózkodásáról második Csandragupta uralkodásának 
idején, a korai negyedik században. A kínai szerző az 
alábbiakat Írja: , Az egész országban senki nem öl meg 
egy másik élőlényt, vagy nem iszik bort... Nem tartanak 
disznót vagy baromfit, nincs marhakereskedelem, nem 
üzemel hentes és lepárló... A bennlakó vagy utazó 
szerzetest ellátják szállással, élelemmel és ruhával, és 
ez mindenütt így van. A papok jótékony szolgálattal 
foglalatoskodnak, és szent dalokat énekelnek, vagy 
meditálnak." Fa-Hszien még elmondja, hogy az indiai 
nép boldog és becsületes, a halálbüntetés ismeretlen 
náluk. 

296. 1 Nem voltam jelen anyám, Ananta bátyám, 
legidősebb nővérem, Roma, mesterem, apám és sok 
más, nekem kedves ember elhunytakor. (Apám 1942- 
ben, nyolcvankilenc évesen halálozott el Kalkuttában.) 

297. t India több ezer szádhujának élén héttagú 
bizottság áll, a hét nagy iskola képviseletében. Jelenlegi 
elnökük, mahámandalésvarjuk Dzsojéndra Purí. Ez a 
szent ember rendkívül tartózkodó, s többnyire három 


szóra korlátozza beszédét, jelesül igazság, szeretet és 
munka. Mennyire igaza van! 

298. t Úgy tetszik, többféle módon is túl lehet 
járni a tigrisek eszén. Francis Birtles ausztrál felfedező 
„változatosnak, gyönyörűnek és biztonságosnak" találta 
India dzsungeleit. Az ő varázseszköze a légypapír volt. 
„Minden este kiterítettem jó néhány lapot a tábor körül, 
és soha nem lett semmi bajom - írta. - Ennek lélektani 
okai vannak. A tigris roppantul büszke állat. Ha az 
embert becserkészve, beleragad a  légypapírba, 
leforrázottan eloldalog. Egyetlen magára valamit is adó 
tigris sem nézne szembe egy emberrel légypapírral a 
mancsain!" 

299. Tt — Miután visszatértem Amerikába, ismét 
leadtam harminc kilót. 

300. 1 Srí Yuktésvár 1936. március 9-én, este 7 
órakor hunyt el. 

301. Tf A hindu temetkezési szokások 
hamvasztást írnak elő a családapák számára, a 
szvámíkat és egyéb rendek szerzeteseit azonban nem 
hamvasztják, hanem elföldelik (időről időre kivétel is 
akad). Ennek az a magyarázata, hogy úgy tartják, a 
szvámík már elégtek a bölcsesség tüzében szerzetesi 
fogadalomtételük idején. 

43. fejezet 

302. 1 A szavikalpa szamádhiban a hívő ráébred 
a Világlélekkel való azonosságára, ám kozmikus tudatát 
csupán mozdulatlan transzállapotban képes fenntartani. 
Folyamatos meditációval azután elérheti a nirvikalpa 
szamádhi állapotát, aminek köszönhetően szabadon 
járhat-kelhet a világban anélkül, hogy elveszítené 
Istentudatát. 

303. 1 Srí Yuktésvár a prána szót használta, én 
azonban életronnak fordítottam ezt a fogalmat. A hindu 
szent szövegek nem csupán anuról, atomról beszélnek, 
meg a paramanuról, az atomon túli tartományról, azaz a 


finomabb elektromos energiák világáról, de pránáról, 
teremtő életenergiáról is. Az atomok és elektronok vak 
erők, a prána ezzel szemben értelmes energia. Például a 
hímivarsejtekben és a petesejtben jelenlévő pránikus 
életronok irányítják a karmikus tervnek megfelelően az 
embrió fejlődését. 

304. t A mantra hangjai a koncentráció 
fegyverét bocsátják az ellenségre. A puránák (ősi 
Sásztrák, azaz értekezések) szólnak a dévák és aszurák 
(istenek és démonok) közti mantrikus háborúkról. 
Egyszer egy aszura megpróbált mantrikus ráolvasással 
leteríteni egy dévát. Mivel azonban tévedett a 
kiejtésben, mentális bombája visszafelé sült el, s 
megölte a démont. 

305. T Hasonló képességekkel a földön is 
találkozunk, gondoljunk Helen Keller és a többi ritka 
lény esetére. 

306. ? Buddha urat egyszer megkérdezték, miért 
kell minden embert egyformán szeretnünk. „Azért - 
válaszolta a nagy tanító -, mert egyik vagy másik 
életünkben mindenki így vagy úgy, közel állt hozzánk." 

307. 1 A teremtett létezőket az atomoktól az 
emberig nyolc elemi minőség hatja át: föld, víz, tűz, 
levegő, éter, érzékelő elme (manasz), értelem (buddhi) 
és az egyéniség avagy az ego (ahankára) (Bhagavad- 
gítá, 7:8). 

308. T A test mindig körülveszi a lelket, akár 
finomtestről, akár durvatestről van szó. A három test a 
Paradicsom Madarának kalitkája. 

309. t Ahogyan Bábádzsi is segített Lahiri 
Mahásajának, hogy megszabaduljon egy elmúlt 
életében öntudatlanul táplált vágyától holmi fényes 
paloták iránt (lásd a 34. fejezetet). 

310. 1 „És felelvén mondana néki: Hol uram? Ő 
pedig monda nékik: a hol a test, oda gyűlnek a 
saskeselyűk" (Luk 17, 37). Ameddig a testet körbefogja 


a durva- és finomtest, vagy a kauzális test burka, addig 
a vágyak saskeselyűi jelen vannak - amelyek az ember 
érzéki gyöngeségére, asztrális vagy kauzális kötődéseire 
vadásznak -, hogy rabul ejtsék a lelket. 

311. t „A ki győz, oszloppá teszem azt az én 
Istenemnek templomában, és többé onnét ki nem jő 
[azaz többé nem születik újral... A ki győz, megadom 
annak, hogy az én királyi székembe üljön velem, a mint 
én is győztem és ültem az én Atyámmal az ő királyi 
székében" (Jel 3,12; 21). 

312. 1 Srí Yuktésvár ezzel azt akarta mondani, 
hogy amiként a földi megtestesülése során is időről 
időre magára vette a betegség súlyát, hogy ekképpen 
könnyítsen tanítványai karmikus terhein, ugyanígy vette 
át — Hiranjalóka lakóinak asztrális  karmáját is, 
előmozdítandó, hogy  átléphessenek a magasabb 
kauzális világba. 

313. t Hamlet. III. felvonás, 1. szín. Arany János 
fordítása. In: Shakespeare összes művei. Budapest, 
1961, Európa Kiadó. 382. o. 

314. 1? Az élet és a halál csupán viszonylagos 
fogalmak. A Védánta szerint Isten az egyetlen valóság, s 
az egész teremtés és az elkülönült létezés májá, azaz 
káprázat. E monista felfogás legmagasabb rendű 
megfogalmazása Sankarának az Upanisadokról írt 
kommentárja. 

44. fejezet 

315. t Teljes neve Móhandász Karamcsánd 
Gandhí. Ő maga soha nem nevezi magát Mahátmának. 

316. t A szanszkrit szó jelentése: "az igazság 
birtoklója'. A Szatjágraha az a Gandhí által vezetett, 
híres mozgalom, amelynek alapeszméje a nem-ártás. 

317. 1 Rosszindulatú és hamis hírek keringenek 
mostanában, miszerint Miss Slade minden kapcsolatát 
megszakította Gandhival, és megszegte fogadalmát. 
Miss Slade, aki húsz éven át a Mahátmá Szatjágraha 


tanítványa volt, nyilatkozatot tett közzé a United Press 

1945. december 29.-i számában miután - Gandhí 
áldásával - Északkelet-Indiába ment, a Himalája lábához. 
Ebben a nyilatkozatban elmondja, hogy célja a Kiszán 
Ásram felállítása volt, ahol orvosi ellátásban részesültek 
a környező parasztok. Mahátmá Gandhí 1946-ban 
tervezi az új ásram meglátogatását. 

318. T Miss Slade egy másik jeles nyugati 
hölgyre, Miss Margaret Woodrow Wilsonra, Amerika nagy 
elnökének lányára emlékeztetett. New Yorkban 
ismerkedtem meg vele, s élénken érdeklődött India 
iránt. Később Pondicserribe ment, itt töltötte életének 
utolsó öt esztendejét, boldogan lépve az önfegyelmezés 
ösvényére, éspedig  megvilágosult mestere, Srí 
Aurobindo Ghós lábánál. Ez a szent hallgatási 
fogadalmat tett, tanítványait évente csak három 
alkalommal fogadja, akkor is csak némán köszöntve 
őket. 

319. T Eveken keresztül magam is időnként 
hallgatást fogadtam, látogatóim és  titkáraim 
bosszúságára. 

320. t Nem-ártás, erőszakmentesség - ezekre a 
sziklákra épült Gandhí hite. Szigorú dzsain családba 
született, akik alaptulajdonságnak tekintették az 
áhimszát, a nem-ártást. A dzsainizmus a hinduizmus egy 
szektája, amelyet Buddha kortársa, Mahávíra alapított 
Krisztus előtt a hatodik évszázadban. A mahavira 'nagy 
hőst" jelent. Vigyázzon ez a hős a századok ködén át 
hősi fiára, Gandhira! 

321. 1 A hindi Észak-Indiában beszélt, indoárja 
nyelv, amely mindenekelőtt a szanszkritban gyökerezik. 
A nyugati hindik legfőbb nyelvjárása a hindusztáni, 
amelyhez a dévanágarí (szanszkrit) és az arab írás 
tartozik. Aldialektusát, az urdut muzulmánok és északi 
indiai hinduk beszélik. 


322. t? — Gandhi lefegyverező őszinteséggel vall 
életéről önéletrajzában. (Magyarul az Európa Kiadó 
gondozásában, 1987-ben jelent meg.) Sok életrajz 
hemzseg a híres nevektől és színes eseményektől, ám 
csaknem teljesen hallgat az önvizsgálat és belső 
fejlődés állomásairól. Az ember többnyire azzal a 
szomorú érzéssel nyugtázza ezeket a munkákat, hogy az 
életrajzíró sok mindenkit ismert, önmagát azonban nem 
sikerült megismernie. Gandhí olyan igazságszeretettel 
számol be saját gyengeségeiről és megfutamodásairól, 
amely ritka bármelyik kor visszaemlékezéseiben. 

323. t?  Kasztúrbái Gandhí 1944. február 22-én 
halt meg a  poonai börtönben. Az általában 
érzelemmentes Gandhí csendben siratta. Röviddel 
ezután Kasztúrbái csodálói javasolták egy tiszteletére 
létrehozott alapítvány felállítását. Közel négymillió 
dollár ömlött a kasszába India minden részéből. Gandhí 
úgy intézkedett, hogy az alapítvány pénzét a falukban 
élő asszonyok és gyermekek jólétére fordítsák. 
Tevékenységéről angol nyelvű  hetilapjában, a 
Haridzsánban számol be. 

324. 1 Nemsokkal azután, hogy visszatértem 
Amerikába, elküldtem a csomagot Wardhába. A 
növények sajnos elpusztultak az úton, nem élték túl a 
hosszú, tengeri utazás megpróbáltatásait. 

325. t Márk 10,14. 

326. t Továbbá Thoreau, Ruskin és Mazzini 
társadalomtudományi eszméit is tüzetesen 
tanulmányozta. 

327. t E szent iratot i. e. 1000 körül adta a 
világnak Zoroaszter. 

328. T A hinduizmus egyedülálló sajátossága a 
világvallások között az, hogy nem egyetlen vallásalapító 
teremtette meg, hanem az egyetemes Védikus 
szövegekben gyökerezik. Ezért bármely korok és tájak 
prófétáinak helye van e vallásban. A Védák nem csupán 


a vallásgyakorlás módját szabják meg, de valamennyi 
jelentős társadalmi szokást is, mivel céljuk az, hogy 
minden emberi ténykedést összehangoljanak az isteni 
renddel. 

329. t Az átfogó értelmű szanszkrit szó 
"törvényt, törvényességet, vele született erényességet 
és a körülményektől függő  kötelességteljesítést" 
egyaránt jelent. A szent szövegek szerint a dharma: 
„olyan egyetemes természeti törvény, amelynek 
betartása megmenti az embert a lealacsonyodástól és a 
szenvedéstől". 

330. 1 Mát 7,21. 

331. 1 Mát 26,52. 

332. 1 „Ne dicsekedjék senki azzal, hogy szereti 
a hazáját. Dicsekedjék inkább azzal, hogy szereti az 
övéit" (perzsa közmondás). 

333. 1 „Ekkor hozzámenvén Péter, monda: Uram, 
hányszor lehet az én atyámfiának ellenem vétkezni, és 
néki megbocsátanom? Még hétszer is? Monda neki 
Jézus: Nem mondom néked, hogy még hétszer is, hanem 
még hetvenhétszer is" (Mát 18,21-22). 

334. fT Charles P. Steinmetzet, a nagy 
elektromérnököt egyszer megkérdezte Mr. Roger 
Babson: 

- Ön szerint milyen kutatási területen várhatók a 
legnagyobb horderejű fejlemények az elkövetkező ötven 
évben? 

- Azt hiszem, a legnagyobb felfedezés spirituális téren 
lesz - felelte Steinmetz. - Olyan erő ez, amely a 
történelem tanúsága szerint a legmélyebben beleszólt 
az ember fejlődésébe. Mi eddig ennek ellenére csak 
játszadoztunk vele, sohasem tanulmányoztuk olyan 
komolyan, mint az anyagi erőket. Egy napon az emberek 
megértik, hogy az anyagi javak nem hozzák el a 
boldogságot, s nem teszik alkotóvá és hatalmassá 
fajunkat. A világ tudósai ekkortól laboratóriumaikban 


Istent, az imádságot és a spirituális erőket kezdik el 
kutatni, amire eleddig csak néhány gyengécske 
próbálkozás történt. Ha egyszer eljön ennek a napja, a 
világ egyetlen emberöltő alatt átütőbb fejlődést 
tapasztal majd, mint négy korábbiban. 

335. 1 Mát5,38-39. 

45. fejezet 

336. tT  — Ánandamajiíi Má életére vonatkozóan 
további tényeket találtam az East-West újságban. A 
szent 1893-ban született Dakkában, Bengália közepén. 
írástudatlan volt, bölcsessége mégis ámulatban ejtette a 
tanult embereket. Szanszkrit versei csodálattal töltötték 
el a tudósokat. Pusztán jelenlétével vigaszt nyújtott a 
gyászolóknak és csodálatos gyógyításokat hajtott végre. 

337. 1 Márk 12,30. 

46. fejezet 

338. t Eszak-Bengálban. 

339. 1 H. H. Sir Bidzsaj Csánd Mahtáb mostanra 
elhunyt. Családja nyilván tud arról, miként állította 
hármas próbatétel elé a mahárádzsa Giri Bálát. 

340. 1 Női jógi. 

341. t A jó szerencse istene, az „akadályok 
elhárítója". 

342. T? Srí Yuktésvár szokta mondani: „Istentől 
kaptuk a Föld gyümölcseit. Szeretjük látni, ízlelni és 
szagolni az ételt, de a hinduk tapintani is szívesen 
tapintják!" Szó mi szó, ha egyedül eszünk, a hallás 
gyönyörűsége is hozzájárulhat az előbbiekhez. 

343. t Mr. Wright filmet is készített Srí 
Yuktésvárról a szírámpuri utolsó téli napfordulós ünnep 
során. 

344. T „Voltaképpen sugárzásból, tömérdek 
mennyiségű energiából táplálkozunk" - jelentette ki a 
clevelandi dr. Geo W. Crile egy orvosi tanácskozáson 
1933. május 17-én, Memphisben. Beszédének egy részét 
idemásolom: „Ezt a mindennél fontosabb sugárzást, 


amely elektromosságot gerjeszt a szervezet 
áramköreiben, azaz az idegrendszerben, a napenergia 
kölcsönzi a tápláléknak. Az atomok voltaképpen parányi 
naprendszerek. Ahogy a rugó mozgási energiát raktároz, 
úgy raktározódik el a napenergia az atomokban. Evés 
során számtalan ilyen atomot veszünk magunkhoz. 
Szervezetünkbe jutva, e megfeszült rugók, az atomok a 
sejtek protoplazmájában adják le energiájukat. Az 
energia itt elektromosságot gerjeszt, és vegyi 
folyamatokat indít útjukra. Az önök szervezete is ilyen 
atomokból áll, ezekből épülnek fel az izom, az agy meg 
az érzékszervek, például a szem és a fül." Egy napon a 
tudósok felfedezik majd, hogyan táplálkozhatnánk 
közvetlenül napenergiából. ,A klorofil az egyetlen 
vegyület a természetben, amely valamiként 
napfénycsapdaként működik - írja William L. Laurence a 
The New York Timesban. - Mintegy fogságba ejti a 
napenergiát, és elraktározza a növényekben. Enélkül 
nem volna élet Földünkön. Eszerint a táplálékként 
elfogyasztott növényekből merítünk energiát, de az 
állatok húsa is végső soron azért töltődik fel 
napenergiával, mert növényekkel táplálkoznak. A szén 
és az olaj energiája úgyszintén az évmilliókkal ezelőtt a 
növényekben elraktározott napenergiából származik. A 
klorofil közreműködésével élünk a Nap által." 

345. t A mantra igen hatásos hangrezgések 
sora, amelyet kántálni szoktak a hívek. A szanszkrit szó 
jelentése: "a gondolat szerszáma; eszményi, nem 
hallható hangok, amelyek a teremtés bizonyos 
aspektusát testesítik meg; ha ezek szótagokba 
rendeződnek, a mantra egyetemes üzenetet hordoz. A 
végtelen hangenergia az Aumból ered, ez az Ige, a 
mindenséget fenntartó, teremtő zümmögés. 

47. fejezet 

346. T A krisztusi mester, Rámakrisna 

Paramahansza legfőbb tanítványa. 


A 


48. fejezet 


347. T Guru Nának dalának következő a 
szövege: 
Ó, szépséges istenem! Ó, szépséges istenem! 
Az erdőben zöld vagy, 


A hegyen magas, 
A folyóban hullámzó, 
Az óceánban mély. 
A készségessel készségesen bánsz, 
A szeretővel szeretettel, 
A szomorún szánakozol, 
A jóginak te vagy az üdve, 
Ó, szépséges istenem, ó szépséges istenem. 
Lábad elé borulok! 
lap eredeti címe " 


http://hu.wikisource.org/wiki/Egy_j%C3%B3gi %C3%B6nNn%C 
3%A9letrajza " 

